
Esipuhe 


Tämä kirja on omistettu Tampereen yliopiston Työelämän tutkimuskes- 
kuksen piirissä tutkimusta tehneille ja tekeville ja heitä monin tavoin avus- 
taneelle henkilöstölle sekä yhteistyöverkostoille. 

Tieto työelämästä on aihe, jolla on laajat intressipiirit. Kirja on kirjoi- 
tettu tavalla, joka palvelee eri lukijaryhmiä: tutkijoita, opiskelijoita, tut- 
kimustiedon käyttämisen intressitahoja, suurta yleisöä ja julkista sanaa. 
Jokainen kirjan luvuista on oma kokonaisuutensa, mutta osana kokonai- 
suutta, josta muodostuu kuva työelämän kehityspiirteista ja tulevaisuuden 
näköaloista. 

Liitteessä on kirjoitus siitä, millaisten yhteiskunnallisten voimien ken- 
tässä yhteiskuntatieteellisesti painottuneeseen työelämän tutkimukseen 
toimintansa kohdentava Työelämän tutkimuskeskus sai alkunsa 30 vuotta 
sitten. Kirjoitus on samalla tunnustus ja kiitos niille henkilöille, jotka toi- 
mivat tienraivaajina myöhempien vuosien tutkimuspoluille. 


Tuula Heiskanen, Sirpa Syvänen & Tapio Rissanen (toim.) 

Tampere University Press 2019, 5. 

Johdanto 


Tuula Heiskanen 


Virike tämän kirjan kirjoittamiseen syntyi Tampereen yliopiston Työelä- 
män tutkimuskeskuksen juhlavuosivalmisteluista. Kolmekymmentä vuot- 
ta aiemmin työelämäkysymykset olivat vahvasti valtakunnan politiikan 
keskiössä. Puhuttiin työelämän kehityksen muutosvisioista ja ”hallittua 
rakennemuutosta? pohjustamaan kaivattiin myös tiedollista perustaa. 
Tampereen yliopisto vastasi tähän yhteiskunnalliseen tilaukseen omalta 
osaltaan perustamalla Työelämän tutkimuskeskuksen. Tutkimuskeskuk- 
sen 30-vuotisen taipaleen läpivalaisu antoi kiinnostavaa perspektiiviä tun- 
nistaa työelämän muutoksia ja pysyvyyksiä ja miten niihin on tutkimuk- 
sella tartuttu. Kirjan luvuissa kirjoittajat tarkastelevat oman aihepiirinsä 
näkökulmasta, miksi ja miten se on tullut tärkeäksi tutkimusaiheeksi ja 
mitä haasteita tutkimukselle on odotettavissa, kun katse siirretään tule- 
vaan työelämään. 


Tuula Heiskanen, Sirpa Syvänen & Tapio Rissanen (toim.) 
Mihin työelämä on menossa? — tutkimuksen näkökulmia 
Tampere: Tampere University Press 2019, 11-20. 

Työelämä käsitteenä viittaa elämänpiiriin ja tyypillisesti se rajautuu sii- 
hen osaan elämänpiiriä, jota toteutetaan ansiotyössä. Viime vuosina, kun 
ansainnan muodot ovat moninaistuneet ja voivat koostua palkkatyön li- 
säksi ja rinnalla muista työnteon muodoista, työelämän tutkimuksen pii- 
rissä on käyty keskustelua tutkimuskohteiden laventamisesta vahvemmin 
myös perinteisen palkkatyön ulkopuolelle. Työelämän kysymyksiä voidaan 
lähestyä monien eri tieteiden näkökulmista. Työelämän kohteekseen mää- 
rittäviä tieteenaloja ovat esimerkiksi työn sosiologia, työpsykologia, työ- 
terveystiede, työfysiologia ja työn taloustiede. Tässä kirjassa painopiste on 
yhteiskuntatieteellisessä tarkastelussa. 

Työelämän tutkimukselle luonteenomaista on, että se sulkee sisään- 
sä monelta eri tasolta tehdyt tarkastelut. Tässäkin kirjassa tulee esille 
esimerkkejä, miten ihmisen asemaa ja suhdetta työhön muovaavat niin 
työprosessien luonne kuin työelämän rakenteet ja sosiaaliset järjestelmät. 
Voikin sanoa, että työelämän ilmiöt ovat sen laatuisia, että ne edellyttävät 
tarkastelua eri tasoilta lähtien yksilöstä koko yhteiskunnan tasoisiin raken- 
teisiin, prosesseihin ja toimenpiteisiin. 

Työelämän tutkimuksen kehitystä Suomessa ovat vauhdittaneet tietyt 
institutionaaliset ratkaisut, joihin Työelämän tutkimuskeskuksen perusta- 
minenkin kuuluu. Niitä ovat myös esimerkiksi tilastotuotanto, työelämän 
kehittämiseen luodut ohjelmat, Työelämän tutkimusyhdistyksen perusta- 
minen ja valtakunnalliset Työelämän tutkimuspäivät. 

Suomessa on kerätty tilastotietoa työoloista 1900-luvun alusta Työti- 
lastot-nimikkeellä. Systemaattista tietoa esimerkiksi työtapaturmista ja 
ammattitaudeista löytyy tilastoista vuosikymmenten ajalta. Työelämän 
yhteiskuntatieteellisen tutkimuksen näkökulmasta merkittävään asemaan 
on noussut 1970-luvun alkupuolella ensimmäisen kerran toteutettu työ- 
olosuhdetiedustelu. Sittemmin työolotutkimuksen nimellä muutaman 
vuoden välein haastattelumetodilla kerätty tilastoaineisto on ollut aineis- 
topohjana monelle tutkimukselle ja sitä on hyödynnetty myös tämän kir- 
jan luvuissa. Työolotutkimuksella selvitetään fyysisiä, psyykkisiä ja sosiaa- 

lisia työolotekijöitä. Kerrasta toiseen samanlaisina toistetut kysymykset 
mahdollistavat ajallisen kehityksen seuraamisen. 

Työelämän tutkimukseen suunnattu rahoitus on mahdollistanut uu- 
sien tutkijasukupolvien kasvattamisen. Vuodesta 1979 alkaen Työsuoje- 
lurahasto on rahoittanut työsuojelun ja työterveyden parantamiseen täh- 
täävää tutkimusta ja nykyisin myös työelämän suhteisiin ja tuottavuuteen 
kohdistuvaa tutkimusta. 1980-luvulla Suomen Akatemian työelämää kä- 
sittelevä painoalaohjelma oli merkityksellinen uusien tutkimusaiheiden 
käynnistämisessä. 1990-luvusta eteenpäin kansallisilla kehittämisohjelmil- 
la on ollut merkittävä rooli työelämän tutkimuksen tukemisessa. Kehit- 
tämisohjelmat ovat pyrkineet tuottavuuden ja työelämän laadun tai hen- 
kilöstön hyvinvoinnin tasapainoiseen parantamiseen ja mahdollistaneet 
tutkijoille monipuolisten tutkimusaineistojen keräämisen. Ministeriöiden 
erillisrahoitukset ja Euroopan sosiaalirahasto ovat myös olleet osaltaan tu- 
kemassa työelämän tutkimusta. Tässä kirjassa kirjoittavat tutkijat voivat 
kiittää mainittuja rahoittajatahoja mahdollisuudestaan tehdä tutkimusta. 

Työelämän tutkijoiden yhteydenpidon tiivistymistä kansallisella tasol- 
la edesauttoi Työelämän tutkimusyhdistyksen perustaminen. Yhdistys pe- 
rustettiin vuonna 2003 jatkamaan Työpoliittisen yhdistyksen toimintaa. 
Yhdistyksen tarkoituksena on kehittää työelämän tutkijoiden ja työelämä- 
ammattilaisten osaamista ja käytännön työtä. Kriittisen tieteellisen kes- 
kustelun edistämistehtävän lisäksi yhdistys parantaa tutkimuksen ja käy- 
tännön yhteyttä ja levittää hyviä työelämäkäytäntöjä. Yhdistys julkaisee 
monitieteistä vertaisarvioitua Työelämän tutkimus -lehteä ja on mukana 
yhteispohjoismaisen vertaisarvioidun lehden Nordic Journal of Working 
Life Studies julkaisemisessa. Merkittäväksi kansallisen tason yhteyden- 
pidon muodoksi on vakiintunut vuosittain järjestettävät Työelämän tut- 
kimuspäivät, jotka Tampereen yliopiston Työelämän tutkimuskeskus ja 
yhdistys järjestävät yhteistyössä. Luonteenomainen piirre tutkimuspäiville 
on, että siellä tutkijat ja tutkimustiedon hyödyntäjätahot kohtaavat. 

Tieteenalakohtaisten erottelujen lisäksi työelämän tutkimus jäsentyy 
tieteellisen yhteisön käytännöissä tutkimuskohteiden mukaan. Samaa tut- 

kimuskohdetta voidaan tarkastella monen eri tieteenalan näkökulmasta. 
Esimerkkejä sellaisista tutkimuskohteista ovat työmarkkinat, työttömyys, 
työsuojelu, työolot, työelämän suhteet ja työehdot, sukupuoli työelämäs- 
sä, työorganisaatiot ja niiden johtaminen, työn kehittäminen, työelämän 
innovaatiot, työkulttuuri, työ ja koulutus ja työssä oppiminen. Työelämän 
tutkimuskeskuksen tutkimuslinjat ovat myös olleet tutkimuskohteen 
mukaisia jäsennyksiä, joiden piirissä kohdetta on lähestytty monitieteisel- 
tä pohjalta. Kirjoittamishetken mukaiset tutkimuslinjat ovat 1) Työ, hy- 
vinvointi ja elämän laatu 2) Työelämän valtasuhteet ja sukupuoli 3) Työ- 
markkinat ja työvoiman käyttö 4) Työyhteisöt, muutos ja kehittäminen ja 
s) Teknologia ja työ. Linjat vastaavat myös pitkässä katsannossa niitä sisäl- 
töalueita, joita keskuksessa on tutkittu. Kirjan artikkelit valottavat näiden 
eri linjojen piirissä tehtyä tutkimusta sekä aiempaan tietoperustaan peila- 
ten, että tulevaisuuteen katsellen. 

Tutkimustyö on jatkumo, jossa aikaisemmat tutkimukset toimivat pe- 
rustana, kysymysten esittäjinä, tutkimusaukkojen paljastajina tai kritiikin 
kohteina. Suomalaisen työelämän tutkimuksen juuret ulottuvat 1900-lu- 
vun alkupuolelle, vaikka silloin tehdyt tutkimukset eivät päätyneetkään 
tieteellisten julkaisujen sisällöiksi. Ammattientarkastajien toimenkuvaan 
kuului muun muassa työolojen selvittämistä ja puutteiden tilastointia. 
Myös työelämää sivuavaa sosiaalipoliittista tutkimusta tehtiin 1900-luvun 
alkuvuosikymmeninä. Harri Melinin ja Tiina Saaren kirjoittama luku 2 
esittää tutkimusten valottaman Suomen työelämän tarinan teollistumi- 
sesta palveluihin ja edelleen työn tietoistumiseen. Palkkatyöyhteiskunta, 
jota nykymuotoinen työelämän tutkimus käsittelee, tuli tutkimuksen 
kohteeksi 1950-1960-luvuilla. Tarinan rinnalla kulkee suomalaisen työn 
rakenteita luotaava tarkastelu, kuten tehtävä- ja ammattirakenteet ja suku- 
puoli työelämän rakennetekijänä. 

Ottaen huomioon työelämän tutkimuksen monitieteisyyden ja tarkas- 
telutasojen vaihtelun yksilöstä ryhmiin, organisaatioihin ja yhteiskuntata- 
soisiin järjestelmiin, on ymmärrettävää, että tutkimusten lähestymistavat 
ja metodit vaihtelevat tutkimuksesta toiseen huomattavasti. Satu Kalliolan 

kirjoittama luku 3 käsittelee Työelämän tutkimuskeskuksessa sovellettuja 
lähestymistapoja tutkimusstrategisten valintojen näkökulmasta. Valittu 
näkökulma liittää metodeita koskevan ”miten” kysymyksen kysymyksiin 
”mitä tutkitaan” ja ”miksi tutkitaan”. Kalliola ehdottaa tutkimusstrategis- 
ten valintojen pääluokiksi pitkittäistutkimusta, poikkileikkaustutkimusta 
ja tapaustutkimusta. Kaikkia näitä strategioita on käytetty monipuolisesti 
tutkimuskeskuksessa. Menetelmien painopiste on ollut sosiaalitutkimuk- 
sen perinteessä, johon muidenkin yhteiskuntatieteiden sekä kasvatus-, 
hallinto-, kauppa- ja politiikkatieteiden tutkimusmenetelmät perustuvat. 
Menetelmien yksityiskohdat ovat kuitenkin sidoksissa tutkimuskohteen 
erityispiirteisiin. Kirjoitus antaa esimerkkejä muun muassa tilasto- ja re- 
kisteriaineistojen hyödyntämisestä vertailevissa tutkimuksissa, etnogra- 
fiasta ja toiminta- ja arviointitutkimuksen ehdoista silloin, kun kohteena 
on työelämä. 

Työelämän muutokset ja kehitys eivät ole tapahtuneet kitkatta. Työttö- 
myys on ollut Suomessa monessa eri vaiheessa suuri yhteiskunnallinen on- 
gelma ja työttömyyteen kohdistuvaa tutkimusta löytyykin eri vuosikym- 
meniltä. Työelämän tutkimuskeskuksessa on toiminut sen perustamisesta 
lähtien Simo Ahon tutkimusryhmä, joka on tutkinut työttömyyttä ja sen 
hoitamisen keinoja monesta eri näkökulmasta. Tässä kirjassa Simo Aho 
(luku 4) pohtii omien tutkimusesimerkkiensä kautta rekisteriaineistojen 
antamia mahdollisuuksia työmarkkinoiden ja työllisyyden tutkimiseen 
sekä yhteiskunnan tietotarpeita palvelevan tutkimuksen kehitystä työvoi- 
mapolitiikan alalla. 

Rekisteriaineistot ovat mahdollistaneet sen, että yksilöiden kohtaloita 
työmarkkinoilla on voitu seurata yksityiskohtaisesti vuosien ajan. Luku 
4 havainnollistaa asiaa tutkimuksilla, jotka ovat koskeneet muun muassa 
kroonista työttömyyttä ja saman yksilön kohdalle osuneita useampia työt- 
tömyyskausia. Pitkittäistarkastelun mahdollistama työttömyyden dyna- 
miikan tutkimus tarjoaa hyödyllistä tietoa työllisyysasteen parantamiseen 
tai syrjäytymisen torjuntaan tähtäävälle politiikalle ja Aho onkin tutki- 

muksillaan osallistunut aktiivisesti sekä virkamiestasolla että julkisessa 
keskustelussa työvoimapoliittisia uudistuksia puntaroivaan keskusteluun. 

Työelämän kehityksestä on vaikea piirtää yhtä yhtenäistä kuvaa. Työ- 
elämä ja sen tulevaisuusnäkymät eriytyvät aloittain, ammateittain ja teh- 
tävittäin. Pasi Pyöriä, Satu Ojala ja Jouko Nätti tarkastelevat kirjoittamas- 
saan luvussa 5 työn tekemisen tapojen ja erityisesti palkkatyön muutoksia. 
Tarkastelun aikajänne on 1970-luvulta tähän päivään. Aineistoina heillä 
on Tilastokeskuksen kyselyihin ja rekistereihin perustuvat tilastot. Kirjoi- 
tus haastaa julkisuudessa paljon esillä olleita näkemyksiä palkkatyön pirs- 
toutumisesta lyhyiksi pätkiksi ja pitkien työsuhteiden katoamista. 

Tilastojen mukaan yhä edelleen valtaosa palkansaajista työskentelee 
pysyvässä kokopäivätyössä, vaikka epätyypilliset työnteon muodot ovatkin 
jonkin verran yleistyneet. Suurin muutos työnteon tavoissa on koskenut 
yrittäjyyden rakennetta, jossa yksinyrittäjien määrä on kasvanut, samoin 
yrittäjyyden ja palkkatyön välimaastoon paikantuvat työn tekemisen ta- 
vat. Luvussa 5 tarkastellaan myös työaikojen muutoksia suhteessa yhteis- 
kunnan aikarakenteisiin ja työn arvostusta eri ikäryhmissä. Kirjoituksessa 
muistutetaan, että työelämän muuttuminen paremmaksi tai huonommak- 
si ei ole luonnonlaki vaan poliittisten valintojen tulos. 

Työelämän tutkimuskeskuksessa on sen alkuajoista lähtien pidetty 
tärkeänä, että tutkimustieto löytää tiensä tutkimustiedosta hyötyvien 
luokse. Yksi sitä päämäärää toteuttava toimintatapa on ollut toimintatut- 
kimukselliset hankkeet, joissa tutkijat osallistuvat yhdessä työpaikkojen ja 
organisaatioiden kanssa pohtimaan työhön ja työoloihin liittyviä kehittä- 
mistarpeita ja etsimään niihin ratkaisuja. Toimintamallia on hyödynnet- 
ty lukuisissa julkiseen ja yksityiseen sektoriin kohdistuneissa hankkeissa. 
Luvussa 6 Sirpa Syvänen, Kaija Loppela ja Kati Tikkamäki kuvaavat toi- 
mintatutkimuksellisten hankkeiden sarjaa, joka alkoi 1990-luvun alussa 
laajalla kuntasektoriin kohdistuneella kehittämistyöllä ja on sittemmin 
jatkunut erilaisissa muodoissa näihin päiviin asti monenlaisissa organisaa- 
tioissa tutkimus — käytäntö vuoropuheluna. Luvussa pohditaan sekä eri- 
laisten teoreettisten mallien toimivuutta toimintatutkimuksessa että niitä 

edellytyksiä ja esteitä, joita kehittämistoiminnan onnistuneelle läpiviemi- 
selle on työpaikkojen toisistaan poikkeavien reunaehtojen vallitessa. 

Kestävän työelämän käsite pitää sisällään ajatuksen työ- ja elinoloista, 
jotka mahdollistavat ihmisen osallistumisen työelämään koko työuran 
ajan. Lähtien tästä yleisestä tavoitteenasettelusta Ulla Kinnusen kirjoitta- 
ma luku 7 tarkastelee työstressitutkimuksen ja työpsykologian hyödyntä- 
mismahdollisuuksia yksilöiden työhyvinvoinnin ja yleisemmin työelämän 
laadun kehittämiseen. Kirjoituksessa käydään läpi erilaisia stressiteorioi- 
ta, muun muassa viime vuosina suosittua mallia, jossa työn ominaisuudet 
jaetaan vaatimuksiin ja voimavaroihin. Vaatimuksilla viitataan työhön 
liittyviin kuormitusta aiheuttaviin tekijöihin. Työn voimavaroilla viita- 
taan tekijöihin, jotka mahdollistavat henkilökohtaisen kasvun, oppimi- 
sen ja kehittymisen työssä. Stressiteorian näkökulma on ollut alun alkaen 
sairauksia ja häiriöitä painottava; stressi voi johtaa sairauteen. Kinnusen 
kirjoituksessa pääpaino on sen sijaan pohtia sitä, mitä voimme tehdä hai- 
tallisten terveysvaikutusten torjumiseksi. Kirjoitus antaa esimerkkejä 
työstressistä palautumisen mekanismeista ja kokemuksista sekä työ- että 
vapaa-ajalla. 

Melkein työhön kuin työhön sisältyy sosiaalista vuorovaikutusta, ku- 
ten kanssakäymistä työyhteisön jäsenten kanssa ja monilla myös asiakkai- 
den kanssa, ja palveluvaltaistumisen myötä vuorovaikutuksen merkitys 
on entisestään kasvanut. Luvussa 8 Teija Ahopelto, Sakari Ilomäki, Aija 
Logren, Hanna-Leena Ristimäki, Sanni Tiitinen ja Johanna Ruusuvuori 
käsittelevät esimerkkitapauksin sekä ammattilaisten ja asiakkaiden välistä 
että ammattilaisten keskinäistä vuorovaikutusta. Työelämän vuorovaiku- 
tuksen tutkimus etsii vuorovaikutustilanteista säännönmukaisia raken- 
teita, joita osallistujat käyttävät, vaikka eivät sitä välttämättä tietoisesti 
ajattele. Tietoa voidaan hyödyntää jäljittämään toimintatapoja, joiden va- 
rassa työprosessit toteutuvat sujuvasti tai jotka vaikeuttavat työprosessia. 
Luvussa käsiteltävät esimerkit koskevat työhön liittyviä ohjaustilanteita, 
ammattilaisten ja työntekijän välistä vuorovaikutusta työterveyshuollossa 
ja kehityskeskustelutilanteita työpaikoilla. 

Sukupuoli on yksi työelämää rakenteistava tekijä. Sukupuolen mu- 
kaisista jaoista työelämässä on myös paljon tutkimustietoa, mutta tieto 
ongelmallisiksi koetuista jaoista on muuttunut varsin hitaasti käytännön 
toimiksi. Päivi Korvajärven ja Tuula Heiskasen kirjoittamassa luvussa 9 
osoitetaan, että tasa-arvokysymykset näyttävät erilaisilta riippuen siitä, 
mistä ja kenen näkökulmasta niitä katsellaan. Kansainvälisessä katsan- 
nossa Suomi näyttäytyy tasa-arvon mallimaana. Monet yhteiskunnallisten 
toimenpiteiden tulokset, kuten lasten päivähoito, naisten korkea koulutus- 
taso ja ammatillinen järjestäytyneisyys ovat eittämättä edesauttaneet ta- 
sa-arvotavoitteiden toteutumista. Voi olla jopa niin, että mallimaa-asema 
on hidastanut tarttumista niihin syrjintää ja eriarvoisuutta luoviin käytän- 
töihin, joita edelleen esiintyy työelämässä. 

Luvussa 9 käsitellään useammasta eri näkökulmasta työelämän tasa-ar- 
voa ja sukupuolta: mitä se on yhteiskuntatieteen ja politiikan tutkimuksen 
teorioissa, lainsäädännössä ja sen toimeenpanoissa, työmarkkinakysymyk- 
senä, tilastollisena kuvana ja työntekijöiden kokemuksena. Kirjoituksessa 
korostetaan, että sukupuolten tasa-arvon edistäminen on yhtäaikaisesti 
monitasoista ja monimuotoista toimintaa ja keskeisiä ovat keskustelun 
kautta muodostettavat tavoitteet, joihin jokainen voi sitoutua. 

Työelämän tutkimus käsittelee aiheita, joihin liittyy vahvasti yhteis- 
kunnan eri toimijatahojen odotuksia ja myös intressiristiriitoja. Astues- 
saan julkisuuteen tutkimustulostensa kanssa tutkijasta tulee yksi osapuoli 
julkisessa keskustelussa, jossa monet erilaiset näkemykset risteilevät, tör- 
määvät ja kohtaavat. Pertti Koistisen kirjoittama luku 10 käsittelee tut- 
kijaan kohdistuvia odotuksia ja tutkijan vastuuta julkisen keskustelun 
yhtenä osapuolena. Luku valaisee työvoimapolitiikkaan liittyvien tutki- 
musesimerkkien avulla tietoon ja näyttöön perustuvan politiikan mahdol- 
lisuuksia ja pelikenttää. 

Esimerkkeinä Koistinen käyttää työllisyysturvan kehittämiseen ja 
pitkäaikaistyöttömyyden ratkaisemiseen käytettyjä poliittisia keinoja ja 
kansainvälisen tutkimuksen tuottamia tuloksia kyseisten keinojen toi- 
mivuudesta. Vaikka näyttöön perustuvalle politiikalle on periaatteellista 

Johdanto 


kannatusta, sen toteuttaminen poliittisissa ratkaisutilanteissa jää vaja- 
vaiseksi. Asiaa ei helpota se, että tutkimustietokaan ei välttämättä tuota 
yksiselitteisiä vastauksia. Esimerkiksi sosiaalitieteilijöiden ja taloustieteili- 
jöiden näkemykset työttömyyden syistä saattavat poiketa toisistaan. Kois- 
tinen peräänkuuluttaakin sekä tutkijoilta että tutkimustulosten käyttäjiltä 
taitoa lukea ja arvottaa tutkimusten tuloksia. 

Työelämän muutoskulut koskettavat työelämän tutkijaa paitsi tutki- 
muksen mielenkiinnon kohteena myös tutkimustyötä tekevänä henkilönä. 
Anu Järvensivu (luku 11) on nostanut kirjoituksensa keskiöön, millainen 
on työelämän tutkijoiden työn tulevaisuus. Kirjoituksessa luodaan katsaus 
työelämän muutoksen kuvaajiin ja muutosta aiheuttaviin tekijöihin, erityi- 
sesti teknologioihin, globalisaatioon ja demografisiin muutoksiin. Erityi- 
seksi tarkastelukulmaksi otetaan digitalisaation, tekoälyn ja robotisaation 
merkitykset tutkijan työtä muovaavina tekijöinä tulevina vuosikymme- 
ninä. Luvussa muistutetaan, että teknologia ei ole itsenäinen voima, joka 
vääjäämättä sellaisenaan vaikuttaa, vaan teknologian käyttöön vaikuttavat 
ekologiset tekijät, sosiaaliset voimat ja taloudelliset ja poliittiset toimenpi- 
teet. Niillä on merkitystä myös tutkijoiden oman työmarkkina-aseman ja 
ansaintamuotojen kannalta. 

On ennakoitu, että ansainnan muodot moninaistuvat ja limittyvät en- 
tistä enemmän ja teknologiavälitteisellä alustataloudella on siinä jokin roo- 
li. Tutkijoiden omalle työmarkkina-asemalle katkoksellinen työura, johon 
sisältyy palkkatyöjaksoja, apurahoilla työskentelyä ja työttömyyskausia ei 
ole uusi ilmiö, vaan pikemminkin normaalitila, johon on mukauduttu. Lu- 
vussa 11 luodaan lyhyen ja pitkän aikavälin skenaariot siitä, millä alueilla 
teknologia korvaa ihmistyötä työelämän tutkimustehtävissä ja millä alueil- 
la teknologia luo uusia tehtäviä työelämän tutkijoille. 

Kirjan loppuluvussa kootaan yhteen kirjan eri lukujen keskeisiä huo- 
mioita. Loppuluvun otsikkona on Tutkimustieto työelämän käytännöiksi. 
Otsikon valinnalla on haluttu korostaa ensinnäkin sitä, että työelämän tut- 
kimus tuottaa arvokasta tietoa, joka pitäisi saada osaksi sekä työpaikkojen 
kehittämistä että työelämääasioita käsittelevää poliittista päätöksentekoa ja 


Tuula Heiskanen 


toiseksi sitä, että tutkijoilla on myös oma vastuu tutkimuksen ja käytännön 
vuoropuhelun toimivuudesta. Kaikkia kirjoittajia pyydettiin pohtimaan 
myös tulevaisuuden työelämää ja siihen liittyviä tutkimushaasteita. Lop- 


puluvussa pidetään esillä tulevaisuussuuntautunutta näkökulmaa. 

Työn ja työelämän tutkimuksen 
muuttuvat maailmat 

TYÖELÄMÄ EI ole koskaan ollut pysähtynyt ja muuttumaton, vaan se 
on aina kehittynyt ja muuttunut jatkuvasti. Tässä luvussa esitämme 
tiivistetysti Suomen työelämän muutoksen tarinan alkaen teollistumi- 
sesta palveluammattien lisääntymisen kautta työn tietoistumiseen. 
Tarkastelemme tehtävä- ja ammattirakenteiden muutosta sekä su- 
kupuolta ja ikää työelämän rakennetekijöinä. Pohdimme lisäksi työn 
tulevaisuutta. Analysoimme myös, mitä ja miten työelämän tutkimus 
kertoo suomalaisen palkkatyön muutoksesta eri vuosikymmeninä. 


Tuula Heiskanen, Sirpa Syvänen & Tapio Rissanen (toim.) 
Mihin työelämä on menossa? — tutkimuksen näkökulmia 
Tampere: Tampere University Press 2019, 21—48. 

Johdanto 


”Se, mikä on aiemmin vaatinut suuren yrityksen, on nyt mahdollista 
muutamalle yhteen tulevalle ihmiselle.” Näin kuvaa digitaalisen muutok- 
sen vaikutuksia työelämälle tulevaisuudentutkija Esko Kilpi (Aamulehti 
5.9.2018). Kilpi ennakoi myös, että johtamisessa tapahtuu suuria muutok- 
sia, kontekstisidonnaisuus lisääntyy, ja johtaminen hajautuu. Työelämään 
ja sen rakenteisiin kuuluu määritelmällisesti muutos. Työelämä ei ole kos- 
kaan ollut pysähtynyt ja muuttumaton, vaan se kehittyy ja muuttuu jatku- 
vasti. Jotkut muutokset ovat suhteellisen nopeita, kuten vaikkapa uusien 
ammattien syntyminen: vielä muutama vuosi sitten ei ollut näköpiiris- 
sä, että nykyisin Suomessakin monen ihmisen ammatti on tubettaja tai 
bloggaaja. Toisaalta jotkut työelämän rakenteet ja suuret linjat vaikuttavat 
Suomessa melko pysyviltä, kuten ammattien jakautuminen selkeästi mies- 
ten ja naisten töihin. Tämän päivän työn ja ammattien maailma näyttää 
myös hyvin erilaiselta, jos sitä tarkastellaan tutkijan tai vaikkapa työtä ha- 
kevan nuoren näkökulmasta. 

Työelämästä kerrotaan erilaisia tarinoita myös tutkimuksen avulla. 
Viime vuosina on kannettu huolta epävarmuuden kasvusta. Joidenkin tut- 
kijoiden mielestä elämme nopeasti rapautuvan palkkatyön yhteiskunnassa. 
Toiset tutkijat kiinnittävät huomionsa tekniseen muutokseen: Monien ar- 
vioiden mukaan digitalisaatio ja robotit muuttavat koko työn maailman. 
Kansainvälisiä vertailuja tekevät tutkijat taas huomauttavat, että monissa 
maissa teollistuminen ja palkkatyön yhteiskunnan kehittyminen ovat vas- 
ta alkamassa. Työn ja työelämän tarinoita on monia. Valittu näkökulma 
vaikuttaa olennaisesti siihen, millainen kuva työstä kerrotaan. 

Tässä artikkelissa esitämme tiivistetysti Suomen työelämän tarinan 
teollistumisesta palveluihin ja edelleen työn tietoistumiseen. Analysoim- 
me sitä, mitä ja miten työelämän tutkimus kertoo suomalaisen palkkatyön 
muutoksesta eri vuosikymmeninä. Tämän tarinan rinnalla tarkastelemme 
suomalaisen työn rakenteita kuten tehtävä- ja ammattirakenteiden muu- 
tosta, sukupuolta ja ikää työelämän rakennetekijänä sekä kurkistamme 
työelämän tulevaisuuteen. 


22 


Työn ja työelämän tutkimuksen muuttuvat maailmat 


Työelämän tutkimuksen alkuvuodet 


Tutkimuksessaan Suomen elinkeinorakenteesta vuosina 1750—2000 Pert- 
ti Haapala ja Jarmo Peltola (2018) osoittavat, että Suomi oli eurooppalai- 
sittain hyvin pitkään maatalousvaltainen maa, joka teollistui myöhään ja 
jossa poliittisilla päätöksillä on vuoroin padottu ja vuoroin vauhditettu ra- 
kenteellisia muutoksia. Sellainen työelämä, jota meillä nyt tutkitaan ja jon- 
ka muutoksia seurataan, syntyi meille noin 50 vuotta sitten. Kyse on siten 
yhteiskuntatieteellisen tutkimuksenkin näkökulmasta verrattain nuoresta 
ilmiöstä. 

Vaikka nykyaikainen palkkatyön yhteiskunta rakentui meille vasta 
1960-luvulla, suomalaista työelämää on tutkittu pitkään. Taylorin oppe- 
ja alettiin soveltaa suomalaisissa tehtaissa vain muutama vuosi Tiereelli- 
sen liikkeenhoidon periaatteiden (Taylor 1914) ilmestymisen jälkeen. Ja- 
kob Sederholm julkaisi jo vuonna 1915 kirjan Työn tiede, jossa hän pohti 
Taylorin innoittamana ihmisten persoonallista tehokkuutta (mt., 16-17). 
Sederholm uskoi vahvasti rationalisointiin ja työn tutkimukseen. Käytän- 
nössä taylorismi vaikutti suomalaisen teollisuuden työn organisointiin 
joitain yksittäisiä poikkeuksia lukuun ottamatta kuitenkin vasta toisen 
maailmansodan jälkeen. 

Sosiaalipolitiikan professorin Eino Kuusen väitöskirja talvityöttömyy- 
destä maamme suurimmissa kaupungeissa julkaistiin vuonna 1914. Työt- 
tömyyttä onkin tutkittu monena vuosikymmenenä. Eljas Kahra (1938) 
analysoi 1930-luvun laman työttömyyttä, Teuvo Pulkkinen (1956) tar- 
kasteli puolestaan 1950-luvun alun kausityöttömyyttä. 1970-luvulla meil- 
lä koettiin suoranainen työttömyystutkimuksen buumi (esim. Jyrkämä 
1981). Vuosikymmenten aikana työttömyyttä koskeneen tutkimuksen lä- 
hestymistavoissa tapahtui merkittävä muutos, sosiaalipoliittinen näkökul- 
ma vaihtui työttömien kokemusten analysointiin. Työttömyys sai kasvot ja 
ääneen, etenkin Matti Kortteisen ja Hannu Tuomikosken (1998) tutkimus 
pitkäaikaistyöttömyydestä herätti vilkkaan keskustelun huono-osaisuu- 
desta ja työelämän jakolinjoista vuosituhannen vaihteen Suomessa. Ny- 

kyistä joukkotyöttömyyttä ja työttömien kokemuksia on sijaan analysoitu 
melko vähän. 

Modernin sosiologisen työelämän tutkimuksen alku Suomessa paikan- 
tuu 1950luvun puoliväliin. Tuolloin valmistui varsin lyhyen ajan kulues- 
sa useita teollisuutta, teollisuustyötä, työelämänsuhteita ja automaatiota 
käsitelleitä väitöstutkimuksia. Jouko Siipi (1954) pohti tutkimuksessaan 
miespuolisten rakennus- ja teollisuustyöläisten viihtymistä omalla asuin- 
paikkakunnallaan. Tampereen yliopiston entinen rehtori Paavo Koli 
(1955) tutki ennakkoluuloja teollisessa organisaatiossa ja analysoi johta- 
jiston ja työntekijöiden välisiä suhteita. Kolille ammattiyhdistysaktiivit 
näyttäytyivät aktiivisina, mutta uppiniskaisina työläisinä, jotka suhtau- 
tuivat kielteisesti johtoon. Ammattiliitot esiintyivät merkittävinä toimi- 
joina Paavo Seppäsen (1958) väitöskirjassa. Seppäsen tutkimuksessa näkyi 
yhteiskunnallisen ajattelun muutos. Kolin reaktiivisista työntekijöistä, eli 
ammattiyhdistysaktiiveista, oli nyt tullut myönteisessä sävyssä kuvattuja 
aktiivisia työntekijöitä. Sittemmin presidentiksi valittu Mauno Koivisto 
tarkasteli vuonna 1956 sosiologisessa tutkimuksessaan sosiaalisia suhteita 
Turun satamassa. Koivisto oli erityisen kiinnostunut huolintaliikkeiden 
rekrytointikäytännöistä. Vesa Laakkosen (1958) tutkimuksessa pureudut- 
tiin ensi kertaa yhteen aikamme polttavimmista kysymyksistä, nimittäin 
työntekijöiden ja teknillisten uudistusten keskinäisiin suhteisiin. Kyse oli 
vertailevasta tutkimuksesta, johon osallistui useita Euroopan maita. Tut- 
kimus kohdistui työntekijöiden kokemaan työsuhteen epävarmuuteen, 
joka seurasi teknillisiä uudistuksia. 

1950-luvun teollisuussosiologiset tutkimukset olivat monella tapaa ai- 
kaansa edellä. Suomalainen yhteiskunta ei ollut vielä 1950-luvun puolivä- 
lissä sellainen palkkatyön yhteiskunta kuin se kuvaus, joka väitöskirjoista 
lukijalle piirtyy. Teollisuustyö, sen ristiriidat ja työn muutokset, kosketti 
tuolloin vain pientä osaa työvoimasta. Isossa kuvassa Suomi oli edelleen 
maataloudesta elävä ja maalla asuva maa- ja metsätaloustyöläisten ja talon- 
poikien yhteiskunta. Toista maailmansotaa seurannut jälleenrakennuksen 
aika oli ohi, ja pienviljely osavuotisen metsätyön tukemana elätti suurinta 

osaa väestöstä. Kaupungistuminen ei vielä ollut tyhjentänyt maaseutua, ja 
teollisuusyhteisöt elivät omaa paternalistista arkeaan. Tätä valottaa erin- 
omaisella tavalla Carl Knoellingerin (1959) tutkimus järjestösuhteista Suo- 
men työmarkkinoilla. Teollisuussosiologisten tutkimusten taustalta löytyy 
vahva amerikkalaisen sosiologian vaikutus. Nuoret väitöskirjojen tekijät 
olivat viettäneet vuoden stipendiaatteina Yhdysvalloissa ja sikäläisen tut- 
kimusperinteen innoittamina valinneet tutkimusaiheensa ja teoreettiset 
keskusteluna. Sosiologisen tutkimusotteen kannalta niissä oli raikkaita 
tuulahduksia vertailevasta tutkimuksesta aina laadullisten menetelmien 


soveltamiseen. 


Palkkatyöläistyminen ja teollisen työn vuosikymmenet 


Suomi oli maatalousyhteiskunta pitkälle 1900-luvun puolelle, vaikka 
teollistuminen käynnistyikin maassa jo 1800-luvun puolella. Teollisuus 
kuitenkin keskittyi muutamiin kaupunkeihin, kuten Tampereelle, muun 
maan saadessa elantonsa edelleen maataloudesta. Suomalaisen yhteiskun- 
nan suuri rakennemuutos ajoittui 1960—1970-luvuille, ja Suomi palkkatyö- 
läistyi nopeasti 1960-luvun alusta lähtien. Suomalaiset muuttivat maalta 
kaupunkeihin ja työt pientiloilta tehtaisiin. Teollisuuden ohella myös pal- 
velut laajenivat. Vuosien 1950-1980 välillä maatalousväestön määrä laski 
90 0000:sta noin 250 ooo:een. Työvoima siirtyi pääosin teollisuuteen ja 
palvelualoille (Karisto ym. 1999, 63-65). 

1960-luku oli nopean yhteiskunnallisen muutoksen vuosikymmen. 
Nopeasti muuttunutta työelämää ei kuitenkaan tutkittu yhtä konkreet- 
tisesti kuin 1950-luvun puolivälissä. Paavo Koli julkaisi vuonna 1960 laa- 
jan tutkimuksen organisaatiosta ja johtajuudesta. Oiva Laaksonen (1962) 
puolestaan tutki omassa väitöskirjassaan Suomen liike-elämän johtajistoa. 
Laaksonen (1966) julkaisi myös tutkimuksen, jossa hän pohti automaation 
kehitystä ja sen mahdollisia vaikutuksia työhön. 1960-luvulla sosiologit 
osallistuivat aktiivisesti yhteiskunnalliseen keskusteleen. Erik Allardt vai- 

kutti merkittävällä tavalla poliittiseen integraation, ja Elina-Haavio Man- 
nilla nosti esiin naisten alisteisen aseman. Työelämää koskenut sosiologi- 
nen tutkimus oli kuitenkin varsin vähäistä koko 1960-luvun ajan. 
Työelämässä palkkatyöläisten määrän kasvu näkyi myös työmarkkin- 
asuhteissa. Työntekijäjärjestöt yhdistyivät uudeksi suureksi keskusliitoksi, 
jolloin syntyi nykyinen SAK. Tästä seurasi nopea ammatillisen järjestäyty- 
misen kasvu. Kaikkein eniten lisääntyi toimihenkilöiden ja akateemisesti 
koulutettujen asiantuntijoiden ammatillinen järjestäytyminen. 1960-luvun 
lopussa solmittiin ensimmäiset tulopoliittiset kokonaisratkaisut, joissa so- 
vittiin palkkojen ohella myös valtiollisen sosiaalipolitiikan asioista. Tämä 
työelämän muutos näkyi myös lainsäädännössä ja sen valmistelussa. Monia 
työlainsäädännön uudistuksia valmisteltiin komiteoissa, joissa asiantunti- 
joina kuultiin yhteiskuntatutkijoita. 1960-luvun loppuvuosina rakentui 
nykyisen työmarkkinamallin perusta, jossa työntekijöiden ja työnantajien 
järjestöt tunnustetaan tasaväkisiksi neuvottelukumppaneiksi. Samalla luo- 
tiin perustaa myös vahvalle osapuolten keskinäiselle luottamukselle. 
Suomen Akatemian rakenteita ja toimintatapoja uudistettiin perus- 
teellisesti 1970-luvun alussa. Uudistusten jälkeen Akatemia rahoitti tukun 
tutkimusprojekteja, jotka nostattivat vilkasta keskustelua. Yksi näistä oli 
Meteli. Meteli oli Jyväskylän yliopistossa toteutettu kolmen metallitehtaan 
henkilöstöjen työoloja, terveydentilaa ja liikuntakäyttäytymisetä sekä näi- 
den yhteyksiä eräisiin yksilöllisiin ja yhteiskunnallisiin tekijöihin käsitellyt 
monitieteinen tutkimusprojekti. Meteli-tutkimus osoitti, että tuotannol- 
lisella asemalla ja työoloilla oli selvä vaikutus ihmisten terveydentilaan. 
Vähemmän ammattitaitoisten työntekijöiden ja johtavien toimihenkilöi- 
den työolot ja terveys poikkesivat selvästi toisistaan (Meteli 1977). Meteli 
oli tärkeä hanke myös siinä suhteessa, että se lähestyi metalliteollisuuden 
työoloja monitieteisesti, hankkeessa oli mukana liikunnan tutkijoita, ter- 
veystieteilijöitä ja yhteiskuntatieteilijöitä. Hanke ei jäänyt vain yhteen ai- 
neistokeruuseen, vaan tutkijat seurasivat tehtaitten työntekijöiden ja työ- 
olojen kehitystä usean vuoden aikana. Metelilla oli tärkeä merkitys myös 
yhteiskuntatieteiden jatkokoulutuksen vauhdittajana. 

1980-luvulla työelämäntutkimus lisääntyi merkittävällä tavalla. Euroo- 
passa väiteltiin vilkkaasti työprosessista, ja suomalaiset tutkijatkin osallis- 
tuivat tähän keskusteluun. Raija Julkunen (1987) pohti väitöskirjassaan 
työn uusia organisaatiomuotoja ja niiden kehitystä. Toimistotyön luonne 
muuttui automaation käytön yleistyössä. Liisa Rantalaihon johtamas- 
sa projektissa toimistoautomaatiota tutkittiinkin hyvin pitkäjänteisesti 
(Korvajärvi ym. 1990). Myös tutkimusmenetelmät uudistuivat ja Matti 
Kortteisen (1992) Kunnian kenttä avasi kokonaan uuden näkökulman 
suomalaiseen palkkatyöhön ja sen kulttuurisiin muotoihin. Tutkimuksen 
institutionalisoitumisesta kertoo myös Työelämän tutkimuskeskuksen pe- 
rustaminen Tampereen yliopistoon vuonna 1988. 

Teollisen työn hallitsema aikakausi jäi Suomessa verraten lyhyeksi. 
Teollisuuden osuus työllisyydestä kääntyi Suomessa laskuun jo 1970-luvun 
puolivälissä. Palkansaajakunnan ammattirakenteen muutoksessa vuosien 
1977 ja 2008 välisenä aikana selkein kehityskulku on ollut teollisen työn 
osuuden vähentyminen 29 prosentista 14 prosenttiin, kun huomioidaan 
sekä miesten että naisten työt. Miesten keskuudessa teollinen työ on vä- 
hentynyt tarkasteltavalla ajanjaksolla 40 prosentista 25 prosenttiin. Nais- 
ten keskuudessa teollinen työ alkaa olla Suomessa jo todella harvinaista, 
koska se on vähentynyt 18 prosentista 4 prosenttiin. (Sutela & Lehto 2014.) 

Teollisuuden työvoiman tarve vähentyi idänkaupan vähentymisen 
myötä 1990-luvulla ja edelleen 2000-luvulla elektroniikan tuotannon vä- 
hentyessä Suomessa (ks. Haapala 2018). Teollisuuden vähenemisen ohella 
selkeä trendi on ollut palveluiden merkityksen kasvu työllistäjänä (Kauha- 
nen 2017, 164). 

Teollisuuden työpaikkoja on Etlan toteuttaman kyselyn! mukaan ul- 
koistettu ulkomaille vuosina 2000-2006 noin 10 000-23 000 työpaikkaa 
(Ali-Yrkkö 2006), mutta myös kotimaassa toimintojen ulkoistamisia on ta- 
pahtunut. Merkittävää on ollut, että teollisuuden työpaikoiksi aiemmin ti- 
lastoituja esimerkiksi henkilöstöhallinnan ja kiinteistönhoidon palveluita 
on ulkoistettu ja tilastoidaan ulkoistamisen jälkeen palvelualojen työpai- 
koiksi (Kauhanen & Taimio 2006; Piekkola 2008). Kokonaisten tehtait- 

ten lakkauttamisia koettiin laajemmin 2000-luvun alussa, jolloin elektro- 
niikkateollisuus siirsi tuotantoaan halvemman kustannustason maihin. 
Koistinen on tutkinut yhdessä Arja Kurvisen ja Arja Jolkkosen (esim. 
2012) kanssa tehtaan lakkauttamisen vaikutuksia työntekijöiden työmark- 
kina-asemaan ja uudelleen työllistymiseen. Harri Melin ja Tero Mamia 
(2010) ovat puolestaan tutkineet paperitehtaan lakkauttamisen vaikutuk- 
sia paikallisyhteisöön. Molemmat tutkimukset osoittivat, että irtisanotut 
työntekijät työllistyivät odotettua paremmin ja pitkään työttömäksi jää- 
neitä oli selvästi pelättyä vähemmän. Tähän vaikutti tärkeällä tavalla uusi 
lainsäädäntö, joka edellytti aktiivisia työvoimapoliittisia toimia tehtaitten 
lakkauttamistapauksissa. Lisäksi on syytä muistaa, että 2000-luvun alussa, 
jolloin useita tehtaita lakkautettiin, elettiin vahvaa nousukautta, ja työ- 
markkinoilla oli kysyntää osaavalle työvoimalle. 

Teollisen tuotannon loppuminen tai siirtyminen ulkomaille on kuiten- 
kin aiheuttanut Suomessa useita isoja ja paikallisesti merkittäviä rakenne- 
muutoksia. Esimerkiksi Salo menetti Nokian ja Microsoftin lähdön myötä 
huomattavan osan teollisuuden työpaikoista, ja Kuusankoski, ”Suomen 
paperikaupunki?, koki saman kohtalon Voikkaan paperitehtaan sulkiessa 
ovensa 2006. Yhtiö oli kunnan suurin työllistäjä ja 1970-luvulle asti se työl- 
listi yli puolet työssäkäyvistä. Paperitehtailla oli kaupungille paitsi suuri ta- 
loudellinen merkitys myös suuri sosiaalinen merkitys ja Kuusankoskella oli 
vahva paperiteollisuusidentiteetti (Mamia 2010). Tehtaan loppuminen ei 
siis merkinnyt pienelle paikkakunnalle vain työpaikkojen menetystä vaan 
muutos oli kokonaisvaltainen ja pitkäkestoinen. 

Palkkatyön muutosten vuosikymmenien aikana myös julkisen sektorin 
merkitys työllistäjänä on ollut suuri. Suomessa kolmasosa kaikista palkan- 
saajista ja naisista lähes puolet työskentelee julkisella sektorilla. Julkinen 
sektori on viimeisinä vuosikymmeninä jopa kasvattanut merkitystään 
työllistäjänä. Työolotutkimuksen mukaan vuonna 1984 palkansaajista 
22 % työskenteli julkisella sektorilla ja vuonna 2013 osuus oli 28 %. (Sutela 
& Lehto 2014, 14-16.) 1990-luvun laman aikaiset leikkaukset kohdistui- 
vat erityisesti naisvaltaisiin julkisen sektorin tehtäviin. Nyt monia julkisen 

sektorin palveluita ja sitä kautta työpaikkoja ollaan yksityistämässä. Erityi- 
sesti terveydenhoito ja myös lasten päivähoito, jotka ovat olleet aiemmin 
suurimmaksi osaksi julkisen sektorin tuottamia, ovat nyt siirtymässä kas- 
vavassa määrin yksityisen sektorin hoidettaviksi. Muutos voi tulevaisuu- 
dessa näkyä näiden alojen työntekijöiden työurien luonteessa: valtion pit- 
kien ja pysyvien työsopimusten sijaan työntekijät saattavat tulevaisuudessa 
vaihtaa työpaikkaa useammin, joko vastantahtoisesti tai vapaaehtoisesti. 
Julkisen sektorin rooli ja muutokset ovat merkittävä osa työelämää ja sen 
muutosta. Merkittävää on myös työn teknistyminen ja tietoistuminen. teh- 
dasteollisuudessa, kaupassa, liikenteessä, rahoitus- ja vakuutuspalveluissa 
sekä liike-elämän palveluissa. Otokseen poimittiin kaikki suuret yritykset 
ja muista osapopulaatioista yrityksiä satunnaisotannalla. (Ala-Yrkkö 2006, 


3.) 


Teknistyvä ja tietoistuva työ 


Suomalaisen työelämän tehtävä- ja ammattirakenteet ovat läpikäyneet hui- 
kean muutoksen viime vuosikymmenien aikana. Tämän muutoksen taus- 
talla vaikuttavat kolme keskeisintä tekijää ovat informaatio- ja kommuni- 
kaatioteknologian laajentunut käyttö, toimintojen siirtäminen ulkomaille 
sekä demografinen muutos eli väestön nopea ikääntyminen (Kauhanen & 
Lilja 2014). 

Tällä hetkellä keskustellaan vilkkaasti teknisestä muutoksesta työssä. 
Monet tutkijat ennakoivat, että robotit ja digitaaliset ratkaisut hävittävät 
paljon työpaikkoja ja muuttavat useimpien ammattien työnkuvia perus- 
teellisesti (esim. Feldmann 2013). Keskustelua teknologisesta muutoksesta 
on käyty jo pitkään. Teollisuustyön automatisointia tutkittiin ensi kerran 
jo 1950-luvulla, mutta vasta 1970luvulta lähtien automaatio on ollut syste- 
maattisen tutkimuksen kohteena. 

Toimistotyö muuttui nopeasti 1980-luvulla. Muutokset johtuivat au- 
tomaation lisääntymisestä ja uusista organisatorisista järjestelyistä. Tam- 

pereen yliopiston Työelämän tutkimuskeskuksessa toteutettiin laaja toi- 
mistotyön muutosta käsitellyt tutkimus (Korvajärvi ym. 1990). Tulokset 
kertovat muutoksen ja pysyvyyden jännitteisestä rinnakkainelosta. Toi- 
mistoautomaatiota otettiin käyttöön nopeassa tahdissa tietotekniikan ke- 
hittyessä. Henkilökohtaiset tietokoneet yleistyivät ripeään tahtiin 1980-lu- 
vun puolivälistä alkaen, myös ohjelmistotekniikka uudistui nopeasti. 
Samaan aikaan auktoriteettiasemat ja työn valtasuhteet pysyivät kuiten- 
kin suhteellisen vakaina, eli miehet johtivat muutosten kohteena ollutta 
naisvaltaista toimistotyötä. Tuolloin koettiin näkyvästi ensi kertaa, että 
kiire lisääntyi aiempaa enemmän. Monet tutkituista katsoivat, että kiire 
oli uusi tapa valvoa heidän työtään. Tutkimuksessa havaittiin myös, että 
sukupuoli erottelee työehtojen rakenteellisia puitteita ja toimihenkilöiden 
sijoittumista eri asemiin. Samalla sukupuoli vaikuttaa heidän toiminta- 
mahdollisuuksiinsa enemmän kuin työpaikka tai jako julkiseen ja yksityi- 
seen sektoriin. 

Jo 1960-luvun alussa Yhdysvalloissa käynnistyi keskustelu ”tietoteol- 
lisuuden? merkityksen kasvusta (Machlup 1962). 1970-luvulta alkaen 
kansainvälisessä yhteiskuntatieteellisessä tutkimuksessa oli nostettu esiin 
uuden teknologian mullistava merkitys työlle ja koko yhteiskunnalle 
(Blom ym. 2001, 32). Teollisen tuotannon sijaan tietotyössä kohteena on 
tieto; sen käsittely ja kehittäminen, yleensä tietotekniikan avustuksella. 
Hyvin harvoissa työtehtävissä selviää enää täysin ilman tietotekniikkaa. 
Vähintäänkin sitä käytetään asiakastietojen, tilausten tai työaikojen kir- 
jaamiseen tai yhteydenpitoon asiakkaiden kanssa. Varsinaisesta tietotyöstä 
puhutaan kuitenkin vasta kun kaikki kolme siihen liitettyä ehtoa täytyvät: 
työssä käytetään tietotekniikkaa, työ edellyttää suunnittelua tai ideointia, 
ja työn tekijä on suorittanut vähintään ylemmän keskiasteen ammattitut- 
kinnon (Blom, Melin & Pyöriä 2001). 

Tietotyö on viime vuosikymmeninä lisääntynyt, mutta tietotyönteki- 
jöiden määrän arvioiminen on kuitenkin hankalaa. Blom, Melin ja Pyöriä 
(2001) arvioivat tietotyöntekijöitä olleen 45 % kaikista työllisistä vuonna 
1998 kun vuonna 1980 luku oli 33 %. Ojala ja Hautaniemi (2012) puo- 

lestaan arvioivat tietotyöntekijöiden osuuden olleen 28 % palkansaajista 
vuonna 2008. Tietotyö on siis nykyään vähintäänkin samassa määrin mer- 
kittävä työllistäjä kuin teollisuustyö 1970-luvulla. Tietotyön määrittele- 
minen ja sen myötä myös tietotyöläisten määrän laskeminen on kuitenkin 
hankalaa: esimerkiksi koulutus ei sinänsä ole ehto tietotyön tekemiselle, 
vaan keskeistä on työn tietosisältö. 

Tilastokeskus julkaisi vuonna 1988 raportin informaatioammateista 
(Paakkolanvaara 1988). Tutkimus käynnisti meillä vilkkaan keskustelun 
tietoyhteiskunnasta ja tietotyöstä. Blom, Melin ja Pyöriä julkaisivat vuon- 
na 2001 teoksen Tietotyö ja työelämän muutos. Siinä pohdittiin työn tie- 
toistumista ja palkkatyön arkea ja todettiin, että vuosituhannen alussa suo- 
malainen tietoyhteiskunta ei ollut läheskään niin edistynyt kuin mitä siitä 
rakennettu julkisuuskuva antoi ymmärtää. Tietotyöläisten määrä kasvoi 
nopeasti ja informaatioteknologia muutti töiden sisältöjä nopeaan tahtiin. 
Tietotyö osoittautui sisäisesti ristiriitaiseksi työelämän alueeksi. Yhtäältä 
tieto on luovaa, itsenäistä ja innostavaa. Toisaalta sitä luonnehtivat jatkuvat 
aikapaineet, työn tunkeutuminen osaksi kaikkea elämää ja huoli omasta 
asemasta jatkuvissa organisaatiomuutoksissa (emt.). Edelleenkin asiantun- 
tijatehtävissä kiire ja aikapaine ovat hyvin tyypillisiä kokemuksia, vaikka 
juuri asiantuntijatehtävissä oman työn organisointiin voi periaatteessa vai- 
kuttaa verraten paljon (Saari 2016). 

Myös kansainvälisessä tutkimuksessa työn tietoistumiselle asetettiin 
suuria odotuksia. Tietotyöläisillä ennustettiin olevan osaamisensa vuoksi 
valtaa kilpailuttaa työnantajia ja saada aikaan jopa kolmas teollinen val- 
lankumous. (Castells 1996.) Nokian menestyksen myötä Suomi nähtiin 
tietoyhteiskunnan mallimaana, jossa niin kutsutusta uudesta taloudesta ja 
tietotyöstä on tullut keskeinen palkkatyön alue. Pian kuitenkin havaittiin, 
että tietotyön yleistyminen ei mullistanut työmarkkinoita eikä työn orga- 
nisointia. Työn tietoistuminen on muuttanut monien ammattien sisältöä. 
Työn tietoistuminen on tuonut myös uudenlaisia haasteita työhyvinvoin- 
nille, kun rasitus kohdistuu ruumiin sijaan jatkuvasti tietoa prosessoivaan 
henkiseen työntekijyyteen (Saari 2014). 

Sukupuoli ja ikä työelämässä ja tutkimuskohteena 


Työelämän muutoksista huolimatta suomalaisten miesten ja naisten am- 
matit ja työurat sekä niiden kautta tulot ja työn arkipäivä eroavat edelleen 
suuresti toisistaan. Sukupuolten välinen ammatillinen eriytyminen eli 
segregaatio on Suomessa kansainvälisesti verrattuna voimakasta sekä kou- 
lutuksessa että työelämässä. Ensinnäkin horisontaalisen segregaation myö- 
tä miehet ja naiset päätyvät eri koulutusaloille, ammatteihin ja työpaik- 
koihin. Vertikaalisen segregaation myötä miehet päätyvät korkeampiin 
asemiin eli toimivat useammin johtotehtävissä. Toki naisiakin on johto- 
tehtävissä, mutta myös johtajuutta määrittää samantyyppinen segregaatio 
kuin työelämää yleensäkin. Naisia toimii selvästi miehiä vähemmän ihan 
ylimmissä johtotehtävissä. Lisäksi naisia on vähemmän johtajina mies- 
enemmistöisillä aloilla ja yksityisellä sektorilla. Naiset toimivat johtajina 
yleensä naisenemmistöisillä aloilla kuten julkisella sektorilla ja yksityisissä 
palveluissa. (Julkunen 2009; Korvajärvi 2012.) Segregaatio ei määrää ke- 
nenkään työuraa, mutta se ohjaa valintoja ja päätöksiä, jotka määrittävät 
työuran kehitystä. Vaikka yksilö ohittaisi segregoituneen työelämän ole- 
tukset, voivat naisten urahaaveet törmätä lasikattoon tai vaikeutua lasila- 
byrintin koukeroissa (Koivunen 2015). 

Työmarkkinat ovat eriytyneet Suomessa myös työsuhdetyypeittäin 
sukupuolen mukaan. Naiset tekevät osa- ja määräaikaista työtä huomat- 
tavasti useammin kuin miehet. (Kauhanen & Lilja 2014; Kauhanen ym. 
2015). Johtajista ja erityisasiantuntijoista edelleen vain alle kolmannes on 
naisia, mutta asiantuntijoista jo lähes puolet on naisia. Toimisto- ja asiakas- 
palvelutyöntekijöistä sekä palvelu- ja myyntityöntekijöistä kolme neljästä 
on naisia, kun taas rakennus-, korjaus- ja valmistustyöntekijöistä vain noin 
joka kymmenes on nainen. Prosessi- ja kuljetustyöntekijöistä noin neljän- 
nes on naisia (Kauhanen & Lilja 2014). 

Suomessa naisten koulutusaste on miehiä korkeampi, esimerkiksi Työ- 
olotutkimuksessa vuonna 2013 naisista 53 % oli korkea-asteen koulutus, 
miehistä 38 % (Sutela & Lehto 2014). Silti miehistä suurempi osa etenee 
johtajiksi ja ero on erityisen suuri yritysten ylimmässä johdossa (Kauhanen 

ym. 2015; Tilastokeskus 2014). Pörssi- ja valtio-omisteisissa yrityksissä teh- 
dyn tutkimuksen mukaan niissä tilanne tiedostetaan ja niissä on jo tehty 
rekrytointien osalta sukupuolten tasa-arvoon tähtääviä toimenpiteitä. Yri- 
tysten dokumenteissa nämä toimenpiteet eivät kuitenkaan juurikaan tul- 
leet esiin eikä tasa-arvon edistämiseen tähtääviä toimenpiteitä myöskään 
hyödynnetä esimerkiksi yrityksen brändin ja työnantajakuvan luomisessa. 
(Koivunen 2015.) 

Edelleen jatkuu myös keskustelu naisten ja miesten palkkaeroista. Jo 
tulopolitiikan alkuvuosista, siis 1960-luvun lopusta, yhtenä säännöllisesti 
työehtosopimusneuvotteluissa esillä olevista teemoista on ollut naisten ja 
miesten palkkaerojen hävittäminen. Naisten euron sanotaan olevan mies- 
ten euroa halvempi, mutta eron suuruudesta ollaan montaa mieltä. Naisen 
euro voi olla 77 tai 97 senttiä, riippuen laskentatavasta ja laskijasta (esim. 
Pehkonen 2018). Tilastokeskuksen (2016) mukaan naisten kokonaisansiot 
olivat Suomessa vuonna 2018 keskimäärin 83 prosenttia miesten kokonai- 
sansioista eli säännölliseltä työajalta sekä muulta työajalta, kuten yli- ja li- 
sätyöajalta maksetusta palkasta. Naisten kokonaisansiot olivat 2 748 €/kk, 
miesten 3 328 €/kk. (Tilastokeskus 2018.) Milja Saari (2016) osoitti tutki- 
muksessaan, että julkisessa keskustelussa ja politiikassa samapalkkaisuus 
määrittyy neuvotteluiden kohteena sen sijaan, että se käsitettäisiin pe- 
rus- ja ihmisoikeuksien eli oikeuksien paradigmassa. Samapalkkaisuus ei 
ole siis itsestäänselvyys, lähtökohta tai saavutettu oikeus, vaan jotain, joka 
voidaan mahdollisesti neuvottelemalla saavuttaa. Ja neuvottelut aiheesta 
jatkuvat edelleen. 

Naisia on myös syyllistetty hakeutumisesta huonommin palkattuihin 
töihin. Naiset ovat kuitenkin miehiä rohkeammin purkaneet segregaatio- 
ta siirtymällä miesenemmistöisiin töihin, kuten opettajiksi ja lääkäreiksi. 
(Koivunen ym. 2017, 131; Tilastokeskus 2015.) Naisten asema miesenem- 
mistöisissä työpaikoissa ei kuitenkaan aina ole helppo: naiset kokevat mie- 
senem mistöisissä työpaikoissa useammin syrjintää kuin naisenemmistöissä 
työpaikoissa niin arvostuksen saannissa, palkkauksessa, etenemismahdol- 
lisuuksissa kuin työhönotossakin (Koivunen ym. 2017). 

Työelämän rakenteet ovat siis miesten ja naisten roolien osalta melko 
pysyvät. Tasa-arvo ei vieläkään ole valmis, vaan edelleen on työtä tehtävänä 
sen eteen, että sukupuoli ei määrittäisi ammatin valintaa, uran etenemistä 
eikä palkkakuitin summaa. 

Sukupuolen lisäksi keskeinen tekijä työelämässä on ikä. Työurien pi- 
dentäminen on ollut Suomessa keskeinen yhteiskuntapoliittinen tavoite 
viimeisen kahdenkymmenen vuoden aikana. Tarpeen työurien pidentämi- 
selle on luonut elinajan pidentyminen, mikä on pidentänyt myös eläkkeellä 
oloaikaa. (Järnefelt ym. 2013.) Suomessa on 1990-luvulta lähtien tavoiteltu 
työurien pidentämistä erityisesti ikääntyneiden työllisyysastetta nostamal- 
la. Muissakin länsimaissa pohditaan, miten työllisten osuutta väestössä 
voitaisiin kasvattaa ja vaikuttaa työurien pituuteen. Suomessa varhaiselä- 
kereittejä ja työeläkkeen määräytymisehtoja on uudistettu (Kautto 2013, 
19). 

Työvoiman keski-ikä onkin selvästi noussut viime vuosikymmenten ai- 
kana. Palkansaajien keski-ikä oli työolotutkimuksen mukaan vuonna 2013 
lähes 44 vuotta, kun se vuonna 1977 oli hieman yli 36 vuotta. Tähän ovat 
vaikuttaneet ikääntyneiden pitkittyneet työurat sekä jatkuvasti pienentyvä 
työmarkkinoille tulevien nuorten määrä (Lehto 2015). 55—64-vuotiaiden 
työllisyysasteet ovat myös nousseet 1990-luvulta lähtien (Kautto 2013, 19). 
Vaikka työurat ovat pidentyneet 2000-luvun alun aikana, miesten työurat 
ovat kuitenkin pidentyneet hitaammin kuin naisten (Järnefelt ym. 2013). 

Ikääntyvillä ei kuitenkaan ole työmarkkinoilla helppoa: korkeaan 
ikään liittyvää syrjintää esiintyy siitä huolimatta, että työuria halutaan 
pidentää niiden loppupäästä (Viitasalo 2015). Myös ikääntyneen työvoi- 
man jaksaminen on nostettu tärkeäksi työelämän huoleksi. Kasvanut maa- 
hanmuutto voi osaltaan vaikuttaa työvoiman ikärakenteisiin, sillä maa- 
hanmuuttajat ovat yleensä nuoria. Maahanmuuttajien työllistyminen on 
kuitenkin edelleen hyvin hankalaa. Yksi suomalaisen työelämän isoja tu- 
levaisuuden kysymyksiä on eittämättä se, miten pystymme hyödyntämään 
nykyistä paremmin siirtolaisten osaamista (vrt. Kähäri 2017). 

Uusi työ, muuttuva tutkimus 


Jos 1900-luvun lopussa puhuttiin uudesta taloudesta, niin 2000-luvun 
alkuvuosina työelämän tutkijoita on kiinnostanut uusi työ. Uusi työ on 
subjektivoitunutta työtä, joka koskettaa tekijäänsä paljon kokonaisvaltai- 
semmin, kuin mitä aiemmin ajateltiin. Raija Julkunen on pohtinut mo- 
nipuolisesti työn muutosta kirjassaan Uuden työn paradoksit (2008). Jul- 
kunen (2008) toteaa, että työ tuntuu olevan alati murroksessa. Jatkuvasti 
puhutaan siirtymisestä vanhasta uuteen työhön. Näyttää kuitenkin siltä, 
että uusi vaihtaa sisältöä jokseenkin 10 vuoden välein. Tällä hetkellä uutta 
työtä luonnehtii tietoistuminen, affektiivisuus, jälkibyrokraattisuus, kom- 
munikoivuus ja joustavuus. Lisäksi uutta työtä tekee pääosin prekariaatti, 
joka on määräaikaisissa työsuhteissaan jatkuvassa odotustilassa. Prekariaa- 
tille on tyypillistä silpputyö. Toimeentulo ei perustu vakituiseen työsuh- 
teeseen, vaan se joudutaan haalimaan monesta eri lähteistä, ja työntekijän 
on oltava valmis töihin milloin tahansa. Nykypäivän työelämä on täyn- 
nä uhkia. Tutkimus kertoo subjektiivisen kokemuksen epävarmuudesta 
ja tulevaisuutta koskevien pelkojen kasvusta (esim. Jokinen 2013). Työtä 
koskevassa keskustelussa on korostettu sitä, että viimeksi kuluneiden 20 
vuoden aikana työ on subjektivoitunut. Työ tunkeutuu yhä syvemmälle 
minuuteemme ja siitä tulee mielentila. Työstä ei enää pysty irtaantumaan 
samalla tavoin kuin joskus aikaisemmin. Työ seuraa meitä kaikkialle ja on 
aina läsnä. 

Työmarkkinat muuttuvat työn organisoinnin ja teknisten muutosten 
seurauksena. Suomea on useamman vuosikymmenen ajan luonnehtinut 
varsin suuri sosiaalinen liikkuvuus. Työmarkkinat ovat olleet avoimet ja 
notkea. Työmarkkinoiden lohkoontuminen ei ole ollut niin suurta kuin 
monissa muissa Euroopan maissa (esim. Nätti 1989). Pertti Koistinen 
(2014) on julkaissut kattavan kirjan työmarkkinoiden rakenteesta ja toi- 
minnasta. Työ, työvoima & politiikka -teos valottaa työllisyyden ja tulon- 
jaon kysymyksiä ja pohtii työmarkkinoiden muutoksia myös työntekijöiden 
näkökulmasta. Kirja ottaa myös kantaa ajankohtaiseen keskusteluun työn 
määrittelystä ja siitä, kuinka meidän tulisi kyetä ylittämään pelkästään 

palkkatyöhön rajautuva ymmärrys työstä. Työmarkkinoiden makrotason 
muutoksia on viime vuosina tutkittu uusilla aineistoilla ja uusilla menetel- 
millä (esim. Krutova 2016). Tutkimukset kertovat muutoksen ohella myös 
jatkuvuudesta. Työmarkkinoilla ei ole tapahtunut mitään suurta työurien 
murrosta (Pyöriä 2017). Tässä valossa uhka palkkatyön yhteiskunnan ra- 
pautumisesta ei näytä niin suurelta kuin jotkut tutkijat ovat ennakoineet. 

Työelämän sanotaan ja koetaan muuttuneen silppuiseksi ja epävarmak- 
si, mutta tilastot eivät kaikilta osin tavoita tai pysty kuvaamaan tätä muu- 
tosta. Esimerkiksi Tilastokeskuksen mukaan keskimääräinen aika samas- 
sa työpaikassa oli vuonna 2013 yli kymmenen vuotta (10,3), kun vastaava 
keskiarvo vuoden 1984 työolotutkimuksessa oli 8,3 vuotta (Sutela & Leh- 
to 2014). Pitkä rupeama yhdessä organisaatiossa voi toki koostua useista 
määräaikaisista sopimuksista, joten saman työnantajan palveluksessa työs- 
kennelty aika ei kerro koko totuutta. Suurin osa palkansaajista kuitenkin 
työskentelee yhä kokoaikaisena työntekijänä toistaiseksi voimassa olevassa 
työsuhteessa. Kaikki muut työsuhteen muodot luokitellaankin epätyy- 
pillisiksi työsuhteiksi. Määräaikaisella sopimuksella työskenteleminen ei 
myöskään ole tilastojen mukaan yleistynyt. Tilastokeskuksen työvoima- 
tutkimuksen mukaan määräaikeisten työsuhteiden osuus on päinvastoin 
laskenut verrattuna vuoteen 1998, jolloin naisista noin 20 % ja miehistä 
noin 15 % työskenteli määräaikaisella sopimuksella: vuonna 2014 osuudet 
olivat naisista 18,5 % ja miehistä 12,6 %. (Tilastokeskus 2016.) Vuoden 2018 
helmikuussa määräaikaisella sopimuksella osa- tai kokoaikaisesti työs- 
kenteli 14 % (Tilastokeskus 2018). Määräaikaisuus osuu etenkin nuorten 
naisten kohdalle: 20—24-vuotiaista naisista on määräaikaisessa työssä noin 
44 %, kun miehistä osuus on noin 34 %. Sukupuolten ero tasaantuu vasta 
eläkeiän kynnyksellä. 

Vuokratyö on muodostunut pysyväksi, vaikkakin suhteellisen pieneksi 
osaksi Suomen työmarkkinoita. Vuokratyöllä tarkoitetaan kolmikantaista 
työsuhdetta, jossa työntekijä on työsuhteessa työvoimaa vuokraavaan yri- 
tykseen, jolla puolestaan on liikesuhde työtä teettävään yritykseen eli käyt- 
täjäyritykseen (Lähteenmäki 2013, 29). Yleisintä vuokratyö oli tukku- ja 

vähittäiskaupassa, teollisuudessa sekä majoitus- ja ravitsemistoiminnassa. 
(SVT 2016). Lähteenmäen (2013, 36) mukaan vuokratyöntekijöiden määrä 
on kasvanut koko 2000-luvun ajan, ja vuonna 2010 heitä oli noin 100 000. 
Tilastokeskuksen mittaustavat ovat hieman toisenlaisia, ja Tilastokeskuk- 
sen tiedot vuokratyötä tekevistä kuvaavat tilannetta tutkimusvuoden kes- 
kimääräisellä viikolla. Vuonna 2016 vuokratyötä teki Tilastokeskuksen 
mukaan keskimäärin 38 000 henkeä, mikä oli 7 000 henkeä enemmän 
kuin vuonna 2015. Vuokratyöntekijöiden osuus palkansaajista oli lähes 
kaksi prosenttia vuonna 2016 eli vuokratyön tekeminen on edelleen varsin 
marginaalinen työnteon muoto Suomen työmarkkinoilla. (svT 2016). Toi- 
saalta, jos tilannetta katsoo niiden toimialojen arjesta käsin, joissa vuokra- 
työtä teetetään usein, kuva voi näyttää toisenlaiselta ja vuokratyö on enem- 
män sääntö kuin poikkeus. 

Palkkatyön ja yrittäjyyden rajamailla toimitaan myös alustataloudessa 
tai jakamistaloudessa. Alustatalouden keskiössä on usein digitaalinen alus- 
ta, jonka kautta palvelun tarjoaja ja käyttäjä löytävät toisensa. Jakamista- 
loudessa jaettava hyödyke voi olla joko tuote, palvelu, aika tai osaaminen 
(TEM 2017). Jakamistalouteen sisältyvät siten esimerkiksi Airbnb, Uber ja 
muut vastaavat palvelut. Alustatyötä hyödyntävistä yrityksistä tunnetuim- 
pia Suomessa ovat esimerkiksi ruokalähettipalvelut Wolt ja Foodora sekä 
siivouspalvelu Freska. Kansainvälisesti tunnetuimpiin alustatoimijoihin 
kuuluva Uber taksipalvelu lopetti välillä toimintansa Suomessa, koska sen 
toimintamallin katsottiin olevan voimassa olevien lakien vastainen. Alus- 
tatyö on vielä pieni mutta kasvava tapa tehdä työtä, ja sen tutkimus on vas- 
ta alussa (ks. Mattila 2019). Alustatyön etuna on työntekijän kannalta sen 
joustavuus, kun työtehtäviä voi ottaa vastaan silloin kun itselle sopii. On- 
gelmana on kuitenkin työntekijän epäselvä asema: alustatyöntekijät eivät 
pääsääntöisesti ole työsuhteessa, eli he eivät ole oikeutettuja työntekijälle 
kuuluviin etuihin ja oikeuksiin (Mattila 2018, 8). Alustatalouden ja -työn 
sääntöihin haettaneen Suomessakin ratkaisuja työmallin yleistyessä. 

Työn tekemisen muodot näyttävät siis kehittyneen Suomessa varsin 
hitaasti, ja tyypillinen palkansaaja on yhä kokoaikaisesti ja toistaiseksi voi- 

massa olevalla sopimuksella työskentelevä. Silti monien työura on hyvin 
silppuinen ja sekava. Se, että suurimmalla osalla työura on vakaa, ei loh- 
duta niitä, joilla se on epävakaa. Päinvastoin, oman tilanteen vertaaminen 
siihen, mitä on työuralta odottanut ja mitä toiset näyttävät saaneen, voi 
olla raskasta. Vaikka työelämän epävarmuudesta on kirjoitettu jo vuosi- 
kymmeniä, työuraansa aloittavien toiveissa voi silti siintää kokoaikainen ja 
pysyvä työsuhde. Se, että on luvattu epävarmuutta, ei silti tee sen omakoh- 
taisesta kokemuksesta mitenkään helpompaa. 

Työntekijöiden subjektiivinen kokemus ja työelämän muutoksia kuvaa- 
vat pitkät aikasarjat eivät aina näyttäisi osuvan yksiin. On myös syytä muis- 
taa, että epävarmuutta ja määräaikaisia työsuhteita on ollut aina (ks. Pyöriä 
& Ojala 2017). Meillä Suomessa on tutkijoiden käytössä kansainvälisesti 
poikkeuksellisen rikas työolojen muutosta käsittelevä tutkimusaineisto. 
Tilastokeskus on Suomessa seurannut työolojen muutoksia vuodesta 1977 
(esim. Lehto & Sutela 2008). Yli 40 vuotta jatkunut tutkimus kertoo pi- 
kemminkin vakaudesta kuin rajuista murroksista. Noin viiden vuoden 
välein toteutettavan työolotutkimuksen ohella työelämän muutoksista ja 
työntekijöiden kokemusten muutoksista saadaan tietoa Työministeriön 
vuosittaisesta Työolobarometrista. Työolobarometri on seurannut työelä- 
män laatua vuodesta 1992 lähtien. 

Työolotutkimuksen mukaan työelämä koetaan nyt aiempaa epävar- 
mempana. Ansiotyö on edelleen keskeinen osa suomalaisten palkansaa- 
jien elämää. Suomesta ei ole tullut vapaa-ajan yhteiskunta, pikemminkin 
työ kietoo ja sitoo tekijöitään yhä vahvemmin. Suomalaisten tyytyväisyys 
työhön ja työelämään on kuitenkin lisääntynyt. Tietotyön lisääntymisen 
ja teknologian kehittymisen seurauksena yhä useamman työ on irronnut 
ajasta ja paikasta. Se on lisännyt työn tekemisen vapauksia, mutta tuonut 
mukaan uudenlaisia haasteita, esimerkiksi jatkuvaan tavoitettavuuteen ja 
itsensä johtamiseen liittyen. 

Työelämä on monella mittarilla tarkasteltuna parantunut. Työturval- 
lisuus on parempi kuin koskaan. Pitkät sairauspoissaolot ovat vähentyneet 
vuosikymmenen ajan, mutta siihen voi vaikuttaa muun muassa talouden 

syklit (Blomgren 2016). Tämän päivän työhyvinvoinnin ongelmat liittyvät 
selvästi aiempaa enemmän henkiseen ja koettuun hyvinvointiin. 


Tulevaisuuden haasteet ja mahdollisuudet ovat jo täällä 


Työn muutos on jatkuva prosessi, eikä se tapahdu salaa yhdessä yössä. Työn 
tulevaisuus on siis jo täällä. Tietotekniikan kehitys ja automaatio ovat jo 
muuttaneet ja hävittäneet monia tehtäviä. Etenkin mekaaniset tehtävät 
kuten tallentaminen ja kirjaaminen ovat vähentyneet. Toisaalta työtä teh- 
dään ammateissa ja tehtävissä, joita ei osattu kuvitella vielä kymmenisen 
vuotta sitten eli automaatio ei ole pelkästään tuhoavaa vaan myös uutta 
luovaa. 

Tekoälyn ja robottien on ennustettu korvaavan suuren osan ihmisen 
tekemästä työstä. Erik Brynjolfsson Ja Andrew Mcafee (2014) esittivät 
teoksessaan The Second Machine Age, että tekoäly ja robotit uhkaavat eri- 
tyisesti keskiluokan työtä, ja jäljelle jäisi vain matalapalkattua silpputyötä 
ja toisaalta harvoja tehtäviä huippuosaajille. (Ks. myös Kalleberg 2011 & 
Standing 2014.) 

Vastakkaisiakin näkemyksiä on esitetty. McKinseyn (2017) raportissa 
arvioidaan, että vuoteen 2030 mennessä maailmaan syntyy miljoonia uusia 
työpaikkoja, joiden tarpeen synnyttävät esimerkiksi yhteiskuntien ikään- 
tyminen, ilmastonmuutoksen haasteet ja energiakäytön tehostamisen tar- 
peet. Toisaalta myös nykyisiin ammatteihin syntyy enemmän työpaikkoja 
kuin automaatio niitä vie, koska kehittyvissä maissa kuluttaminen lisään- 
tyy. Raportti korostaa, että ammatin vaihtaminen ja uusien taitojen oppi- 
minen tulee olemaan välttämätöntä miljoonille ihmisille, juurikin auto- 
maation vuoksi. 

Suomen työelämää koskevat arviot ovat olleet melko maltillisia. Yhden 
arvion mukaan seuraavan 20 vuoden aikana Suomessa automatisoinnilla 
voidaan korvata vain 7 prosenttia työpaikoista. Meillä luku jää useita muita 
OECD-maita alhaisemmaksi, sillä Suomessa tuotannossa hyödynnetään jo 

nykyisin verrattain paljon automatisointia ja työvoima on korkeasti kou- 
lutettua (Arntz ym. 2016). Toisaalta Työ- ja elinkeinoministeriön tekoäly- 
ajan työtä käsittelevän raportin (TEM 2018) mukaan noin kolmannes kai- 
kista ammateista Suomessa kuuluu vähintään keskitason automatisaation 
riskin piiriin. Raportti suhtautuu tulevaisuuden työelämään kuitenkin 
varsin myönteisesti. Jatkuvan täydennys- ja uudelleenkoulutuksen avulla 
pystytään tarjoamaan uusia työmahdollisuuksia niille, joiden työt auto- 
maatio vie mennessään. Antti Kauhasen (2016) mukaan robotit korvaavat 
todennäköisimmin rutiininomaisia tehtäviä. Rutiini perustuu sääntöihin, 
ja rutiininomainen työtehtävä on pilkottavissa sääntöjen sarjaksi. Kauha- 
sen mukaan kaikki sellaiset tehtävät, joiden säännöt osaamme määritel- 
lä, voidaan suorittaa ihmistä luotettavammin, tarkemmin, nopeammin 
ja luultavasti myös halvemmin roboteilla. Robotit ovat ihmistä parempia 
myös fyysisesti raskaissa tehtävissä, sekä tarkkuutta vaativissa, likaisissa ja 
vaarallisissa sekä pitkäkestoisissa ja yksitoikkoisissa tehtävissä. Robotiikan 
lupaukset kuulostavat siis hyvin pitkälti samoilta kuin teollistumisen al- 
kuaikojen lupaukset: konevoiman oli määrä vapauttaa ihmiset raskaasta 
työstä ja lisätä vapaa-aikaa. 


Lopuksi 


Työelämä muuttuu tulevaisuudessakin yhä kiihtyvää vauhtia, aivan kuin 
se on tähänkin asti tehnyt. Samalla moni asia pysyy työssä ja työsuhteissa 
ennallaan. Voimme väittää vain, että työn tulevaisuus on avoin. Ei ole ole- 
massa mitään suurta käsikirjoitusta tai yhtä selkeää kehityksen suuntaa. 
Pikemminkin on monia toistensa kanssa ristiriitaisessa suhteessa olevaa 
muutosprosessia. 

Automaatio ja robotit korvaavat yhä useammin suorittavan työn lisäk- 
si monia asiantuntijatehtäviä. Esimerkiksi juristin työtä voidaan automa- 
tisoida jo nyt hyvin pitkälle. Samaan aikaa syntyy toisaalle uusia töitä ja 
vanhat ammatit muuttavat muotoaan. Olennaisen tärkeää on, että työssä 

edellytettävät osaamiset muuttuvat nopeaan tahtiin. Ennakoidaan, että 
tulevaisuuden töissä tarvitaan selvästi nykyistä enemmän kriittistä ajatte- 
lua, kykyä omaksua nopeasti uutta ja kykyä lähestyä ja ymmärtää toisia. 
Meneillään on työntekijöiden kannalta myönteisiä muutoksia, esimerkiksi 
joustavien työjärjestelyjen muodossa, ja työn huonontumista, esimerkiksi 
kiireen ja työkuorman kasvu. Viime vuosina on puhuttu innolla yrittäjyy- 
den kasvusta, mutta yrittäjäväestön määrä on kuitenkin pysynyt suhteelli- 
sen vakaana, ja vain itsensä työllistäjien määrä näyttäisi kasvavan. Jo lähes 
puolet yrittäjäväestöstä eli noin 156 000 henkeä on joko yksinyrittäjiä, am- 
matinharjoittajia, apurahansaajia tai freelancereita (Pärnänen 2015). 

Aina silloin tällöin on tarpeen tähdentää, että näkökulmamme työhön 
on perin Eurooppa-keskeinen. Ymmärryksemme työstä perustuu kehitty- 
neiden talouksien kokemuksiin. Meidän ei tarvitse mennä kuin itärajan yli 
Venäjälle, kun kokemus ja käsitykset työstä ovat tyystin toisenlaisia. Pu- 
humme paatoksella teollisen työn lopusta, kun jossakin toisaalla maapal- 
lolla teollistuminen on vasta syrjäyttämässä maataloutta. Työn maailma 
näyttäytyy tyystin toisenlaisena nopeasti muuttuvissa Aasian tai Afrikan 
yhteiskunnissa. 

Tutkimusten mukaan ihmiset tavoittelevat työltä yhä useammin si- 
sältöä elämälle, mielekästä tekemistä ja merkityksellisiä ihmissuhteita. 
Työelämän kehittämisestä on Suomessa puhuttu aina 1970-luvun alusta 
lähtien. Tärkeä sisällöllinen puheenvuoro esitettiin vuonna 1990 jolloin il- 
mestyi työoloja käsitelleen komitean mietintö (Komiteamietintö 1991:38). 
Tuolloin oltiin laajalti huolissaan työelämän laadusta. Huolta kasvatti 
erityisesti pelko työvoimapulasta ja siksi haluttiin kehittää työoloja. Ko- 
mitea esitti ohjelman suomalaisen työelämän muuttamiseksi kohti ”hyvää 
työtä”. Mietinnössä hyvää työtä luonnehdittiin niin, että se on: 1) haasta- 
vaa (taidollisesti ja sosiaalisesti), 2) palkitsevaa (aikaansaaminen, palkka), 
3) tuloksellista sekä 4) turvallista (työsuhteen pysyvyys, työturvallisuus). 
Hyvä työ nähtiin osana hyvän työpaikan ja lopulta hyvän yhteiskunnan ra- 
kentamista. Työelämän kehittäminen ymmärrettiin askeleena koko yhteis- 
kunnan kehittämisessä. Tänä päivänä voitaisiin ottaa oppia jokseenkin 30 

vuotta sitten työskennelleen komitean työstä. Jos hyväksymme ajatuksen 
siitä, että tavoitteena on rakentaa edellytyksiä hyvälle elämälle ja hyvälle 
yhteiskunnalle, jotka huomioivat myös ympäristön kestävyyden rajat, on 
työllä tässä tärkeä sija. Meidän pitäisi tällaisen ajatuksen perusteella panos- 
taa työelämän kehittämiseen. Se taas edellyttää kriittistä työelämän tutki- 
musta. 

Viitteet 


I 


Suomen Pankki tilastoi Suomalaisten yritysten ulkomaaninvestointeja ja ul- 
komaisten toimintojen laajuutta, kuten henkilöstömääriä. Näistä tilastoista ei 
kuitenkaan pysty selvittämään ulkomaille siirrettyjen työpaikkojen määriä. 
Edellä mainitussa Etlan kyselyssä kohdejoukkona oli vähintään kymmenen 
henkeä työllistävät yritykset. 

Tutkimuksen lähestymistavat 
työelämän tutkimuskeskuksessa 


Satu Kalliola 


ARTIKKELI ESITTELEE Työelämän tutkimuskeskuksen tutkimuksen me- 
netelmällisiä lähtökohtia vastaamalla kysymyksiin, mitä, miksi ja miten 
keskuksessa tutkitaan työelämän ilmiöitä. Mitä ja miksi -kysymyksiin 
vastataan liittämällä keskuksen tutkimuslinjoissaan (Työ, hyvinvointi 
ja elämän laatu, Työelämän valtasuhteet ja sukupuoli, Työmarkkinat ja 
työvoiman käyttö, Työyhteisöt, muutos ja kehittäminen ja Teknologia 
ja työ) toteuttamat tavoitteet aikansa yhteiskunnallisiin kysymyksiin ja 
siten osaksi koko työelämän tutkimuksen alaa. Tutkimuksen aineisto- 
jen keruu edellyttää pääsyä työpaikoille, joten myös tämän mahdol- 
listava keskuksen vuorovaikutuksen esittely eri sidosryhmien kanssa 
sisältyy mitä- ja miksi-kysymysten vastauksiin. Miten -kysymykseen 
vastataan tutkimusstrategian viitekehyksessä. Artikkelissa kuvataan 
Työelämän tutkimuskeskuksen www-sivuilta (2019a—c) ja aikaisem- 
mista projekti- ja julkaisuluetteloista löytyvää tutkimusta strategia- ja 
menetelmävalintoineen. 


Tuula Heiskanen, Sirpa Syvänen & Tapio Rissanen (toim.) 
Mihin työelämä on menossa? — tutkimuksen näkökulmia 
Tampere: Tampere University Press 2019, 49-81. 
http://urn.fi/URN:ISBN:978-952-359-006-9 


Satu Kalliola 


Johdanto 


Kun puhutaan tutkimuksesta, puhutaan aina myös tutkimusmenetelmis- 
tä, vaikka asiaa ei eksplisiittisesti ilmaistaisikaan. Näin on siksi, että juuri 
tieteellinen menetelmä erottaa tutkimuksen muista tavoista tehdä löytöjä 
ja johtopäätöksiä erilaisista ihmisen mieltä kiehtovista ilmiöistä. Jokainen 
tutkimusta tekevä joutuu vastaamaan tutkimusprosessin peruskysymyk- 
siin: Mitä, miksi ja miten tutkitaan? Vaikka näitä kysymyksiä ei voi täysin 
erottaa toisistaan, niihin vastaaminen erikseen selkeyttää tutkimusproses- 
sin kulkua. 

Tutustuminen työelämän tutkimuksen laajaan kirjoon osoittaa, mi- 
ten vastaus kysymykseen ”Mitä tutkitaan?” osoittaa työelämän ilmiöiden 
näyttäytyvän erilaisina sen mukaan, miten niitä käsitteellistetään valittu- 
jen teorioiden mukaisesti. Samalla kunkin valitun teorian ulkopuoliset 
ilmiöt voivat jäädä kokonaan tutkimuksen huomiotta, ellei tutkimuspro- 
sessin aikana kiinnitetä huomiota myös niihin esille tuleviin seikkoihin, 
joita valittu teoria ei kata. Työelämän tutkimuskeskuksen 20-vuotisjuhla- 
kirjan (Heiskanen, Leinonen, Järvensivu & Aho 2008) teema oli työelä- 
män muutos, jonka myötä tuli esiin yhden selkeän muutostrendin sijasta 
toimijaryhmittäin eriytyvää muutoskehitystä ja myös pysyvyyttä. Tämä 
tieto on mahdollistunut tutkimusmenetelmien valinnalla ja antamalla 
menetelmille mahdollisuus myös ennakkoasetelmaa täydentävän tiedon 
tuottamiseen. Samoin kuin tutkittavat ilmiöt, myös tutkimusmenetelmät, 
monesti selkeästi opittavissa oleviksi metodeiksi ymmärretyt, näyttäytyvät 
erilaisilta eri tarkastelukulmista. 

Tämän artikkelin tavoitteena on esitellä ja jäsentää Työelämän tutki- 
muskeskuksen (Tampereen yliopisto 20192) monitieteisen tutkimustai- 
paleen tutkimusaiheita ja tutkimusmenetelmällisiä lähtökohtia. Katsaus 
liittää tutkimusmenetelmien esittelyn tutkimusaiheiden kautta yhteis- 
kunnalliseen taustaan, jonka muutos, tai pysyvyys, yhdessä tutkijoiden 
kiinnostuksen ja asiantuntijuuden kanssa, ovat vaikuttaneet nykyisiin tut- 
kimuslinjoihin. Ne ovat ”Työ, hyvinvointi ja elämän laatu”, ”Työelämän 
valtasuhteet ja sukupuoli”, ”Työmarkkinat ja työvoiman käyttö? ja ”Työyh- 

teisöt, muutos ja kehittäminen” ja uusimpana ”Teknologia ja työ” (Tampe- 
reen yliopisto 2019b). Tutkimuksen menetelmissä painopiste on empiirisen 
sosiaalitutkimuksen perinteessä, johon monien muidenkin yhteiskuntatie- 
teiden samoin kuin kasvatus-, hallinto-, kauppa-, talous- ja politiikkatietei- 
den tutkimusmenetelmät perustuvat. Katsaus on koottu käymällä lävitse 
Työelämän tutkimuskeskuksen www-sivuilta vuonna 2019 (Tampereen 
yliopisto 2019a), mukaan lukien tutkijoiden SoleCris asiantuntijatietokan- 
ta, löytyvien projekti- ja julkaisuesittelyjen (Tampereen yliopisto 2019b-c) 
sekä keskuksen aiempien painettujen julkaisusarjaluetteloiden perusteel- 
la identifioituja raportteja ja tieteellisiä artikkeleita tutkimusstrategisten 
(Johannesson & Perjons 2014) vaihtoehtojen näkökulmasta. Lopputulos 
on yksi esimerkein perusteltu näkökulma Työelämän tutkimuskeskuksen 
tutkijoiden käyttämiin tutkimusmenetelmiin. 

Artikkeli tuo esille myös tutkimuskohteisiin pääsyn, aineiston han- 
kintamahdollisuuksien ja usein myös rahoituksen kannalta keskeisen si- 
dosryhmätyöskentelyn. Työelämätoimijoiden tulee nähdä tutkimusaiheet 
merkittäviksi, jotta tutkimuksen tekemisen edellytykset voidaan luoda. 
Myös Suomen Akatemia, yksi merkittävä Työelämän tutkimuskeskuksen 
rahoittaja, edellyttää nykyisin tutkimussuunnitelmiin kirjattavan ennakoi- 
dut tiedeyhteisön ulkopuolelle ulottuvat vaikutukset (Suomen Akatemia 
2018). Artikkeli esitteleekin lyhyesti myös työelämän tutkimusta subjek- 
tina, akateemisena ja yhteiskunnallisena toimijana, joka täyttää tiedeinsti- 
tuution kriteerit. Jäljitän artikkelin perusidean yleisen historian professori, 
suomalaisuusmies, Yrjö-Sakari Yrjö-Koskisen Kirjallisen Kuukausilehden 
1. numerossa vuonna 1874 julkaisemaan kirjoitukseen Työväenseikka 1 
(teoksessa Eräsaari & Rahkonen 1975, 55): 


Kullakin aikakaudella on omat kipeät kohtansa, joiden korjaa- 
misessa sen täytyy voimiansa ponnistella; sillä historiallinen 
edistys ei ole jotakin loikomista sivistyksen nautinnossa, vaan 
yhtämittaista työtä ja tointa. 


SI 


Satu Kalliola 


Tutkimusprosessin peruskysymykset 
- mitä, miksi ja miten 


Tieteellisessä käytännössä tutkimusprosessin tai sen jonkin osan kirjalli- 
selta ja suulliselta kuvaukselta edellytetään aina vastaamista samoihin pe- 
ruskysymyksiin. Kiinnostaviakaan tutkimustuloksia ei voi kauan esitellä, 
ennen kuin joku kysyy, miten tulokset on saatu. Tarkoituksenmukaista 
vastausta ”Miten”-kysymykseen on puolestaan edeltänyt vastaaminen ky- 
symyksiin ”Mitä?” ja ”Miksi?”. Tämän tosin yksityiskohtien tarkkuudessa 
poikkeavan jäsennyksen voi tunnistaa tutkimussuunnitelmista, koko pro- 
sessin tuloksineen kuvaavista loppuraporteista, mahdollisesti vain yksittäi- 
seen näkökulmaan keskittyvistä tieteellisistä artikkeleista, seminaariesi- 


tyksistä ja mediajulkisuuteen tarkoitetuista esityksistä. 


Mitä ja miksi tutkitaan — työelämän tutkimus 
J y 
yhteiskunnallisena ja akateemisena toimijana 


Tutkijan oma kiinnostus tutkimuskohdettaan kohtaan esitetään yleensä 
merkittävimmäksi tekijäksi, joka kantaa läpi usein työlään tutkimuspro- 
sessin. Työelämän tutkimus kuuluu niihin tutkimuksen aloihin, joissa 
myös tutkijan innostus ja hänen halunsa vaikuttaa asioihin lisää motivaa- 
tiota. Motivaatiota lisännee, kun yksittäisen tutkijan oma kiinnostus ja 
yhteiskunnan tiedon tarpeet kohtaavat. Olennaista on luoda luotettavaa ja 
käyttökelpoista tietoa empiirisiin havaintoihin ja loogisiin argumentteihin 
perustuen. 

Työelämän ilmiöiden monipuolisestakaan tuntemisesta ei voi kuiten- 
kaan suoraan johtaa, miten asiat voisivat olla ja eikä sitä, miten niiden pi- 
täisi olla. Ollakseen vaikuttavaa työelämän tutkimus tarvitseekin jatkuvaa 
vuoropuhelua työelämän toimijoiden kanssa yhteiskunnan eri tasoilla yk- 
sittäisistä työpaikoista ja kansalaisjärjestöistä työmarkkinaosapuolten kes- 
kusjärjestöihin sekä työtä, koulutusta ja muita hyvinvoinnin osatekijöitä 
edistämään pyrkiviin kuntien ja valtion toimielimiin asti. Vuorovaikutus 

sinällään ei vielä riitä, elleivät keskeiset toimijat tunnista tutkimustiedon 
yhteiskunnallisista oloista osoittamaa muutostarvetta. Työelämän suh- 
teiden neuvottelukunnan toimeksiannosta tehdyt laajat kyselyt kuntien 
esimiesten ja henkilöstön keskuudessa (Valtee 1987; Nakari 1988) löysivät 
kiinnostuneet kuulijansa Kunnallisessa työmarkkinalaitoksessa (nykyises- 
sä Kuntatyönantajissa) ja kuntien henkilöstöjärjestöissä 1990-luvun alussa, 
jolloin myös muilla työelämän sektoreilla oli todettu tyytymättömyyttä 
työoloihin (Kolu 1992), varhaista eläköitymistä ja tuottavuusongelmia. 
Samaan aikaan kiinnostus muiden Pohjoismaiden erilaisia työelämän ke- 
hittämiskokeiluja ja toimintatutkimusta kohtaan oli kasvanut. Kaikki em. 
tekijät yhdessä mahdollistivat toimintatutkimuksellisen hankkeen käyn- 
nistämisen Suomen kunnissa Työsuojelurahaston tuella. (Kasvio, Nakari, 
Kalliola, Kuula, Pesonen, Rajakaltio & Syvänen 1994.) 

Työsuojelurahasto kuuluukin Työelämän tutkimuskeskuksen pit- 
käaikaisimpiin yhteistyökumppaneihin. Sen asiantuntijaryhmään on 
kuulunut vuorollaan useita Työelämän tutkimuskeskuksen tutkijoita. 
Työsuojelurahasto, omalla lainsäädännöllään (1979) perustettu ja ohjattu 
työelämän tutkimuksen ja kehittämisen erityistoimielin, käyttää termiä 
”tiedon hyödyntäminen”. Se edellyttää aina uutta tietoa rahoittamaltaan 
tutkimus- ja kehitystoiminnalta, jonka odotetaan parantavan työoloja ja 
edistävän työyhteisöjen toiminnan turvallisuutta ja tuottavuutta. Se toimii 
osin yhteistyössä työsuojelun, työhyvinvoinnin, työterveyden ja työturval- 
lisuuden asiantuntija- ja koulutusorganisaation Työturvallisuuskeskuksen 
kanssa. Työturvallisuuskeskus järjestää alan koulutuksia, tuottaa julkai- 
suita ja videoita sekä konkreettisia työpaikkojen kehittämisen työkaluja, 
joilla yleensä tarkoitetaan tutkimustiedosta johdettuja toimintamalleja. 
(Työsuojelurahasto 2018; Työturvallisuuskeskus 2018.) Työelämän tutki- 
muskeskuksen tutkijat ovat olleet kirjoittajina esimerkiksi toimintatut- 
kimuksellisen työkonferenssimenetelmän (Lehtonen 2004) ja esimiehille 
tarkoitetun dialogisen johtamisen (Kokkonen, Strömberg & Syvänen 
2013) opaskirjoissa, jollaisia on laadittu muidenkin työelämätoimijoiden 
kanssa, esimerkiksi sosiaali-ja terveysministeriön tasa-arvovaltuutetun toi- 

miston kanssa käsikirja työpaikkojen tasa-arvotyöhön (Sosiaali- ja terveys- 
ministeriö 2005). 

Yliopiston tutkimusyksikölle uuden tiedon muokkaaminen käytännön 
toimijoiden tarpeisiin on ilmaisun hallintaa ja lukijakunnan arvostusta 
edellyttävä erityistaito, koska pääpaino on tieteellisessä julkaisemisessa. 
Kotimaisilla kielillä ilmestyvä tieteellinen julkaisu onkin yksi kanava vä- 
littää tutkimustietoa sekä tiedeyhteisölle että käytännön toimijoille. Työ- 
elämän tutkimuskeskuksella on omat julkaisusarjansa ja Työelämän tut- 
kimusyhdistys ry. (2019) kutsuu jäsenikseen tutkijoiden lisäksi käytännön 
toimijoita, työelämäammattilaisia ja julkaisee Työelämän tutkimus — Ar- 
betslivsforskning -lehteä, jonka artikkelit ovat tutkimusjulkaisuja. Lisäksi 
Työelämän tutkimusyhdistys ry. järjestää yhdessä Työelämän tutkimuskes- 
kuksen kanssa vuotuiset Työelämän tutkimuspäivät, jotka keskus ideoi ja 
käynnisti vuonna 2004. Nekin ovat työelämän tutkimuksen perusperiaat- 
teiden mukaisesti tarkoitettu sekä tutkijoille että alan käytännön toimijoil- 
le uuden tiedon jakamisen ja keskinäisen verkostoitumisen edistämiseksi. 

On perusteltua tulkita, että työelämän tutkimusta voidaan tarkastel- 
la myös subjektina, jonka muodostavat työelämää koskeva tutkimustieto 
sekä sen tuottaneet työelämän tutkijat yksilöinä ja eri yhteisöjen jäseninä. 
Lisäksi työelämän tutkimus täyttää itsenäisen tiedeinstituution kriteerit, 
kun sillä on oma tieteellis-käytännöllinen seuransa, lehtensä, vuotuinen 
kotimainen konferenssinsa, tutkimuksen perinteisiin kuuluvat kansain- 
väliset yhteydet ja työelämän kysymyksiin erikoistuneita professuureja eri 
yliopistoissa. Työelämän tutkimuksen monitieteisyys ilmenee myös niin, 
että työelämän tutkijoiksi identifioituvia sosiologian, sosiaalipsykologian, 
sosiaalipolitiikan, psykologian, hallintotieteen, kunnallistieteiden, johta- 
misen ja organisoinnin sekä kasvatustieteiden edustajia on mukana myös 
perustieteiden tieteellisissä seuroissa, lehtien toimituksissa ja alan asian- 
tuntijaelimissä. 

Työelämän tutkimukselle yleensä, samoin kuin Työelämän tutkimus- 
keskuksen tutkimukselle, voidaan löytää monia juuria ja tavoitteita mitä 
moninaisempien tutkimusaiheiden ajankohtaistumisen myötä. Tämä ar- 

tikkeli keskittyy tutkimusaiheiden taustoihin yleisellä tasolla, kun taas 
tutkimuksen sisältöjä esittelevät artikkelit paneutuvat tutkimusalansa pe- 
rinteeseen ja klassikkoihin. 

Monien tutkimusaiheiden taustalta voidaan löytää teknologinen kehi- 
tys ja globaali maailma, jossa keksinnöt siirtyvät nopeasti maasta toiseen. 
Yksi keskeinen työelämän tutkimuksen agenda on ollut edistää työn- 
tekijöiden vaikutusmahdollisuuksia osoittamalla niiden puuttuminen 
teknologian mahdollistamien työn organisointitapojen, ja toisaalta orga- 
nisoinnin edellyttämien johtamistapojen seurauksena. Tämä on ollut ajan- 
kohtaista erityisesti tehdastyössä, jonka piirissä ositetun työn vastapainona 
on kokeiltu muita, itseohjausta sallivia työn organisointimuotoja erilaisissa 
työelämän laadun ohjelmissa. Julkunen (1987, 42, 45—46) liittää työelämän 
tutkimuksen vilkastumisen 1970-luvulla ajan yhteiskunnalliseen keskus- 
teluun työn humanisoinnista, kapinaan liukuhihnoja vastaan. Kapina tii- 
vistyi vaatimuksiin työn sisältöjen kehittämisestä monipuolisemmiksi. 

Gardell (1978) näki työn sisällön merkittävänä koko elämän laadun 
osatekijänä, johon viittaa myös Työelämän tutkimuskeskuksen nykyinen 
tutkimuslinja Työ, hyvinvointi ja elämän laatu. Se hyödyntää laajasti yhtä 
tämän keskustelun kotimaista lähestymistapaa, Tilastokeskuksen vuodes- 
ta 1977 alkaen tekemiä Työolotutkimuksia. Työpoliittisen päätöksenteon 
lisäksi Työolotutkimukset palvelevat nykyisin myös työelämän paikallista 
kehittämistä. (Työolotutkimuksista katso esimerkiksi Kolu 1992 ja Sutela 
& Lehto 2014.) 

Kun teollistuneiden maiden tehdastyöntekijät työn humanisointi- ja 
työelämän laatu -liikettä edeltäen kehittivät erilaisia yksilöllisiä ja kol- 
lektiivisia strategioita selvitäkseen yksitoikkoisuudesta (Julkunen 1987, 
160-164), niin meillä Suomessa 1980-luvun taloudellista nousukautta 
1990-luvun alkuvuosina seurannut koko tuolloisen Euroopan Unionin 
ja Taloudellisen yhteistyön ja kehityksen järjestön, OECD:n, jäsenmaiden 
syvin taloudellinen lama (Kiander 2002) toi lisääntyneen työttömyyden 
ohella työssä oleville uudenlaisia muutospaineita. Työelämän kahden 
merkittävän muutosvoiman, globalisaation ja teknologisen kehityksen, 

vaatimuksiin oli vastattava kohentamalla oman maan hintakilpailukykyä 
ja ratkaisemalla työorganisaatioiden tuottavuusongelmia (Alasoini 2016, 
29). Lisäksi keskushallintojohtoisen säätelyn purku toi mukanaan markki- 
noiden vapauttamisen, josta seurasi aiemmin pääosin julkisin varoin tuo- 
tettujen julkisten palvelujen karsintaa, säästöbudjetteja, ostopalveluita ja 
kilpailuttamista. Julkunen (2001) tulkitsee näiden toimien tarkoituksena 
olleen Suomen liittäminen avoimeen maailmantalouteen samalla, kun nii- 
tä perusteltiin lamasta selviämisellä. Etenkin julkisen sektorin työpaikoilla 
alkoi keskustelu jaksamisesta merkityksenään ”ei-jaksaminen” ja työhyvin- 
voinnista merkityksenään pikemminkin ”työpahoinvointi”. 

Nämä seikat käynnistivät työelämän tutkimuksessa uuden vaiheen, 
kun hallitus, useat eri ministeriöt ja työmarkkinoiden toimijat etsivät 
ratkaisuja kestävään tulevaisuuteen. Työ- ja elinkeinoministeriön edel- 
täjä, työministeriö, ryhtyi vuonna 1996 rahoittamaan kolmikantaisesti 
neuvoteltua Työelämän kehittämisohjelmaa (Alasoini 2016, 30), jonka 
periaatteissa työelämän laatu nostettiin ensimmäisen kerran tuottavuu- 
den (tuloksellisuuden) osatekijäksi. Sosiaali- ja terveysministeriö kantoi 
vastuuta työvoiman hyvinvoinnista käynnistäen erilaisia tutkimus- ja 
kehittämisohjelmia samaan aikaan kun työministeriö ja opetusministe- 
riö painottivat elinikäistä oppimista keskeisenä muutoksessa toimimisen 
strategiana. Työelämän tutkimuskeskuksessa näitä hankkeita toteutettiin 
esimerkiksi laajoissa sosiaali- ja terveydenhuoltohenkilökunnan työhyvin- 
vointihankkeissa (Kivimäki, Karttunen, Yrjänheikki & Hintikka 2006; 
Syvänen 2003; 2008a-b) ja tuolloisessa ”Työ ja koulutus? -tutkimuslinjas- 
sa kasvatustieteellisistä lähtökohdista (Filander, Jokinen & Tulkki 2002). 
Myös Suomen Akatemia näki elinikäisen oppimisen merkityksellisenä ja 
käynnisti sitä koskevan tutkimusohjelman, johon Työelämän tutkimus- 
keskuksessa osallistuttiin yksityisen ja julkisen sektorin verkostojen näkö- 
kulmasta (Lavikka 2006; Kalliola & Nakari 2006; Heiskanen 2007). 

Työolo-, työelämän laatu- ja työhyvinvointikeskusteluun ovat tuoneet 
toisenlaista näkökulmaa työn kuormittavuuden hallinnan, työn vaatimus- 
ten ja työntekijöiden vaikutusmahdollisuuksien tasapainon ja työstä palau- 

tumisen teemat. Sosiaali- ja terveysministeriö on osallistunut yhdessä eri 
yliopistojen, ml. Työelämän tutkimuskeskuksen tutkijoiden kanssa myös 
tähän keskusteluun (Kantolahti & Tikander 2010; Kalliola 2010; Pyöriä 
2010). Nämä aiheet ovat nykyisin merkittäviä Työelämän tutkimuskes- 
kuksen tutkimuslinjassa ”Työ, hyvinvointi ja elämän laatu” (esimerkiksi 
Mauno, Mäkikangas & Kinnunen 2016; Syvänen, Tikkamäki, Loppela, 
Tappura, Kasvio & Toikko 2015). 

Työelämän paikallista kehittämistä motivoi kuitenkin koko elämän 
laatua enemmän kysymys työelämän laadusta. Työelämän tutkimuskes- 
kuksessa se käsitteellistettiin käyttäytymistieteelliseltä perustalta ja sovel- 
lukset alkoivat 1990-luvun alun kunnallishallinnon Laatu-projektissa jat- 
kuen Kuntaliiton tutkimuksissa 2000-luvulle (Nakari 1994; 2004). Tätä 
työtä jatketaan nykyisessä tutkimuslinjassa Työyhteisöt, muutos ja kehit- 
täminen, jossa työelämän laadulle ja tuloksellisuuden kehittämiselle etsi- 
tään yhteisiä edellytyksiä. Tällöin myös työn organisoinnin ja johtamisen 
kysymykset ajankohtaistuvat aina uudelleen (esimerkiksi Järvensivu 2007; 
Syvänen ym. 2015). Johdon ja henkilöstön välitön ja lakisääteinen yhteis- 
toiminta ovatkin tämän tutkimuslinjan aiheita, joihin voitaneen liittää 
myös henkilöstönedustus (Isaksson 1999). 

Tutkimuslinjojen välinen rajanveto pelkästään tutkimusten aiheiden 
perusteella ei ole itsestään selvää ja usein raja piirtyykin eri tutkijaryhmien 
kesken tai rajat ylitetään. Esimerkiksi Peutere, Lipiäinen, Ojala, Järvinen, 
Pyöriä, Saari & Jokinen (2017) ovat tutkineet työhyvinvointia ja työurien 
vakautta, joista jälkimmäinen voisi asiasisällöltään kuulua ”Työmarkkinat 
ja työvoiman käyttö” -tutkimuslinjaan. Työurien vakaus, tai epävarmuus, 
on yhteydessä yhteiskunnallisesti merkittävään kysymykseen työttö- 
myyden hoidosta, jota tässä tutkimuslinjassa on lähestytty työvoimapo- 
liittisten toimien vaikuttavuuden näkökulmasta (Aho & Kunttu 2001). 
Lisäksi yhteiskunnan, tässä tapauksessa käytännössä Opetushallituksen, 
kiinnostus on kohdistunut esimerkiksi koulutuksen läpäisyaikoihin (Aho 
& Mäkiaho 2015), joiden yhteiskunnallinen merkitys näyttäytyy keskus- 

hallinnon mahdollisesti tavoitteleman koulutuksen tehokkuuden rinnalla 
työvoiman tarjonnassa ja nuorten syrjäytymisen ehkäisyssä. 

Myös tutkimuslinjan ”Työelämän valtasuhteet ja sukupuoli” tausta on 
yhteiskunnalliselta historialtaan pitkä ja edelleen ajankohtainen. Eskola, 
Haavio-Mannila ja Jallinoja (1980) paikantavat sukupuolirooli- ja tasa-ar- 
votutkimuksen alkuvaiheet 1890-luvulle. Kirjoittajien mukaan alan tutki- 
muksen voimistuminen alkoi 1960-luvun jälkipuoliskolla uuden naisasia- 
ja tasa-arvoliikkeen järjestäytymisen myötä. Aikoinaan yleistä ja yhtäläistä 
äänioikeutta (1906), ensimmäistä päivähoitolakia (1973) ja tasa-arvolakia 
(1986) edeltäneet keskustelut ovat olleet kiivaita eikä niitä ole käyty vain 
naisten ja miesten kesken, vaan eri yhteiskuntaryhmien välillä. Palkkaerot 
naisten ja miesten välillä ovat säilyneet sitkeästi, vaikka politiikkatasolla 
asiantila onkin tunnistettu ja tunnustettu (Heiskanen, Korvajärvi & Ran- 
talaiho 2008; Julkunen 2009). Merkittävänä tekijänä naisten ja miesten 
työolosuhteiden ja palkkojen eroissa on pidetty naisten ja miesten tehtä- 
vien eriytymistä omiksi alueikseen eli sukupuolten mukaista segregaatiota 
(Kolehmainen 1999). 

Kaikkiin Työelämän tutkimuskeskuksen tutkimuslinjoihin sisältyy 
tutkimusaiheita, jotka voivat innostaa työelämän ilmiöistä kiinnostuneita 
sukupuolen tutkijoita. Esimerkiksi moniin tutkimuksiin aineistoja tuotta- 
neiden Työolotutkimusten tuloksia on tarkasteltu sukupuolten tasa-arvon 
näkökulmasta (Lehto 1992) ja Kunnallishallinnon Laatu-projektin käy- 
tännön kehittämistyön todettiin vapauttaneen erityisesti naisten voimava- 
roja kuntien naisvaltaisilla työpaikoilla (Kasvio ym. 1994, 414—415). Myös 
yhteiskunnallisen muutoksen perustavanlaatuinen muutosvoima, teknolo- 
ginen kehitys, on ollut työelämän naistutkimuksen kohteena (Vehviläinen 
1999). Vuonna 2018 teknologinen kehitys sai oman paikkansa Työelämän 
tutkimuskeskuksen tutkimuslinjoissa, kun ”Teknologia ja työ” -tutkimus- 
linja perustettiin (Tampereen yliopisto 2019). 

Miten tutkitaan — tutkimusstrategioista tutkimusmenetelmiin 


Tutkimuksen aiheesta ja tavoitteista ei voi suoraan päätellä tarkoituksen- 
mukaisinta tutkimusmenetelmää, eikä vielä tutkimusstrategiaakaan, vaan 
näiden valinta edellyttää kiinnostuksen kohteen jäsentämistä selkeiksi tut- 
kimuskysymyksiksi. Esimerkiksi sukupuolen tutkijat voivat olla Kanterin 
(1977) tavoin kiinnostuneita siitä, mitä naiset ja miehet työpaikoilla teke- 
vät. Työelämän tutkimuskeskuksessa tähän yleiseen kysymykseen on vas- 
tattu eri näkökulmista osana tutkimuslinjan ”Työelämän valtasuhteet ja 
sukupuoli? toimintaa. Korvajärvi (1998) on seurannut toimihenkilöiden 
työn muutoksia työpaikoilla vuosina 1986—1996 haastatellen ja havainnoi- 
den ja löytänyt erilaisia sukupuolistavia käytäntöjä, joilla naiset ja miehet 
jokapäiväisessä työssään luovat sukupuolten välisiä eroja, hierarkioita ja 
yhtäläisyyksiä. Kolehmainen (1999) puolestaan on analysoinut Tilastokes- 
kuksen kokoamia väestötilastoja kuvatessaan naisten ja miesten ammattien 
eriytymisen muutoksia vuosina 1970-1990. Kummassakin tutkimuksessa 
on kysymys naisten ja miesten toiminnan seurannasta työpaikoilla pitkän 
ajanjakson kuluessa, mutta tutkimusten toteutustavat poikkeavat suuresti 
toisistaan perustelluista syistä. 

Ei ole olemassa täysin yksiselitteistä vakiintunutta käsitteistöä ilmaise- 
maan perusteluja, joilla tutkimusmenetelmät on valittu. Siten tutkimuksen 
lähestymistavat, tutkimusotteet, tutkimusmenetelmälliset lähtökohdat ja 
metodologiset valinnat voivat tarkoittaa osin päällekkäisiä tutkimuspro- 
sessin osia. Tässä katsauksessa tukeudutaan tutkimusstrategian ja tutki- 
musmenetelmän käsitteisiin. Johannesson ja Perjons (2014) määrittelevät 
tutkimusstrategian yleiseksi suunnitelmaksi, jonka mukaan tutkimus 
toteutetaan käytännössä. Käytännön tutkimustyössä tutkimusstrategia 
konkretisoituu useista menetelmällisistä ratkaisuista, jotka tehdään tut- 
kimusstrategian periaatteita noudattaen. Näenkin tutkimusstrategian 
käsitteen käytön tässä yhteydessä tarkoituksenmukaisena, koska se koros- 
taa pikemminkin tutkijan tutkimusaiheensa perusteella tekemiä valintoja 


kuin tutkimusmenetelmien ohjaavaa vaikutusta. Seuraava jäsennys tutki- 

musstrategioiden tasoista perustuu Johannessonin ja Perjonsin (2014) nä- 
kemyksen lisäksi kirjoittajan kokemuksiin käytännön tutkimustyöstä. 
Yksimielisyys näyttää vallitsevan siitä, että ensimmäinen tutkimusstra- 
teginen valinta tehdään teoreettisen ja empiirisen tutkimuksen välillä. 
Kun työelämän tutkimus on pääsääntöisesti empiiristä sosiaalitutkimusta, 
niin tutkimusmenetelmillä tarkoitetaan tässä yhteydessä juuri empiirisen 
sosiaalitutkimuksen aineiston hankinta- ja analyysimetodeja. Niiden pii- 
rissä on tullut tavaksi nähdä määrällinen ja laadullinen tutkimus erillisinä 
tutkimusstrategioina, joiden kesken valinta tehdään jo tutkimusprosessin 
alkuvaiheessa (ks. esimerkiksi Jyväskylän yliopisto 2018, Koppa). Määräl- 
lisiä ja laadullisia tutkimusmenetelmiä yleensä myös opetetaan erillisillä 
kursseilla ja niistä kirjoitetaan eri teoksissa (määrälliset, ks. Alkula, Pön- 
tinen & Ylöstalo 2002 ja laadulliset, ks. Alasuutari 2011). Kun pääsään- 
töisesti vain yhtä menetelmää soveltamalla tutkimuskohteesta voidaan 
saadakin vain yhden osa-alueen käsittävä tulos, niin näkökulman laajenta- 
miseksi tutkimusstrategiavalinta voi tässä vaiheessa päätyä myös monime- 
netelmäisyyteen (mixed methods; esimerkiksi Tashakkori & Teddlie 2010). 
Monimenetelmäisyyden tyyppistä tutkimusstrategiaa on kutsuttu myös 
menetelmätriangulaatioksi (Eskola & Suoranta 1998), joka tavoittelee mo- 
nipuolisia ja kattavia tuloksia ja tutkimuksen luotettavuuden lisäämistä. 
Tutkimusprosessin suunnittelun kannalta voisi ollakin tärkeämpää 
tehdä tutkimusstrateginen valinta ensin sen mukaan, tutkitaanko kohdet- 
ta ja sen eri ilmenemismuotoja yhtenä ajankohtana (poikittaistutkimus), 
seurataanko kohteen mahdollisia muutoksia pitkän ajan kuluessa (pitkit- 
täistutkimus) vai keskitytäänkö mahdollisimman yksityiskohtaiseen ja 
intensiiviseen kohdekuvaukseen (tapaustutkimus), jonka perusteella tut- 
kittava ilmiö pyritään ymmärtämään kontekstissaan. Näiden valintojen 
lähempi tarkastelu osoittaa, että tutkimuksen toteutuksessa on hyödyllistä 
ottaa esille juuri rinnakkain kysymykset laadullisesta, määrällisestä ja mo- 
nimenetelmäisyydestä. Vaikka pitkittäistutkimusta tehdään usein määräl- 
lisistä aineistoista, aikasarjoistakin, niin esimerkiksi muutoksia ihmisten 
kokemusmaailmassa voidaan seurata laadullisin menetelmin, tosin pie- 

nehköin aineistoin. Monimenetelmäisyys sopii hyvin poikittaisstrategiaan 
tulosten kattavuuden takaamiseksi ja tapaustutkimuksessa monimenetel- 
mäisyys on peruskäytäntö. 

Johannessonin ja Perjonsin (2014) jäsennyksessä tutkimusstrategisten 
valintojen viimeinen taso viitoittaa jo pitkälle konkreettisiin tutkimusme- 
netelmiin, joskin lähes kaikki aiemmin mainitut tutkimusstrategiset va- 
linnat mahdollistavat omissa rajoissaan useiden eri tutkimusmenetelmien 
käytön. Näinä viimeisen tason strategioina Johannesson ja Perjons (2014) 
mainitsevat kokeellisen asetelman, surveyn, etnografian, fenomenologisen 
tutkimuksen, aineistolähtöisen (grounded theory) tutkimuksen, toiminta- 
tutkimuksen ja myös tapaustutkimuksen. Tässä katsauksessa tapaustutki- 
mus nostettiin pitkittäis- ja poikittaistutkimuksen rinnalle omaksi vaih- 
toehdokseen. 

Työelämän tutkimuskeskuksen tutkimuksessa on käytetty monipuo- 
lisesti lähes kaikkia edellä esiteltyjä tutkimusstrategioita. Ainoastaan ko- 
keellista tutkimusta koe- ja kontrolliryhmineen (Yhteiskuntatieteellinen 
tietoarkisto FSD 2018) eikä yhteiskuntatieteellisiä kenttäkokeitakaan ole 
tehty. Sen sijaan toimintatutkimushankkeiden kehittämiskokeiluja on ku- 
vattu, arvioitu ja raportoitu joko teemakohtaisesti (Kasvio ym. 1994; Syvä- 
nen ym. 2015) tai esittäen tapauskohtaisia muutoskertomuksia (Kalliola, 
Nakari & Pesonen 2006; Syvänen 2003), saman tyyppisesti kuin keskei- 
sessä norjalaisessa työpaikkademokratian pioneeritutkimuksessa neljässä 
yrityksessä (Thorsrud & Emery 1969). Lisäksi työelämän tutkimuksen 
strateginen valinta voi olla vertaileva tutkimus (ks. Arminen & Alapuro 
2004), aineiston keruu- ja analyysimenetelmiltään survey-tutkimusta lähe- 
nevä valmiiden tilasto- ja rekisteriaineistojen käyttö (Valkonen, Koskinen 
& Martelin 1998) tai jo itsessään monia strategisia valintoja edellyttävä ar- 
viointitutkimus (Rossi & Freeman 1991), jonka tarvetta ovat korostaneet 
monet panostukset työelämän kehittämis- ja tutkimusohjelmiin ja näyttö- 
perustaisten toimivien käytäntöjen etsintä. 

Survey, tilasto- ja rekisteriaineistojen analyysi 
ja vertaileva määrällinen tutkimus 


Tämän katsauksen aineistosta on pääteltävissä, että Työelämän tutki- 
muskeskuksessa on käytetty varsinaista survey-strategiaa melko vähän. 
Kun survey-aineistot kerätään määrämuotoisin (strukturoiduin) kyselyin 
tai haastatteluin suurehkosta populaatiosta käyttäen edustavaa, tulosten 
yleistämisen mahdollistavaa satunnaisotantaa, niin Työelämän tutkimus- 
keskuksen tutkijoiden toteuttamien kyselyjen aineistonkeruu on yleensä 
pienimuotoisempaa ja paikallista, kotimaisen sosiologian tutkimuksen 
perinteen mukaisesti (Alastalo 2005). Analyysi on yleensä määrällisen tut- 
kimusstrategian mukaista, vaikka muitakin mahdollisuuksia on, jos aineis- 
ton keruussa on myös strukturoimaton osuus. 

Sen sijaan Työelämän tutkimuskeskuksen tutkijat ovat enenevässä 
määrin analysoineet työelämän muutosta ja kehitystä valmiista survey- tai 
rekisteriaineistoista, jolloin tutkimuksen perusstrategia on määrällinen 
pitkittäistutkimus. Tilastokeskuksen työolotutkimukset kuuluvat sur- 
vey-perinteeseen. Aineisto on useimmiten kerätty käyntihaastatteluin, 
mutta vuoden 2018 syksylle ajoittuva uusi aineistokeruu sisältää myös 
verkkotiedonkeruun (Tilastokeskus 2018). Tilastolliset analyysimenetel- 
mät vaihtelevat tutkimuskysymysten ja käytetyn aineiston ominaisuuksien 
mukaan. Esimerkiksi Valkonen ym. (1998) opastavat rekisteriaineistojen 
käyttöön yhteiskuntatieteellisessä tutkimuksessa. Työelämän tutkimus- 
keskuksessa yhteiskunnallisesti merkittäviä kysymyksiä valmiille työvoi- 
maviranomaisten rekisteriaineistoille ovat esittäneet esimerkiksi Aho ja 
Kunttu (2001) työvoimapoliittisten toimien vaikuttavuustutkimukses- 
saan. He ovat osaltaan käynnistäneet keskustelua käytännön työvoimapo- 
litiikan sosiaalisesta ulottuvuudesta, kun ”toimenpiteisiin osallistuminen” 
pitää työttömän määräajoin mukana yhteiskunnassa ja siten ehkäisee syr- 
jäytymistä. 

Pitkittäistutkimus voi perustua myös usean valmiin aineiston yhdistä- 
miseen ja analyysiin. Näin ovat tehneet esimerkiksi Krutova, Lipiäinen ja 
Koistinen (2016) ja Peutere ym. (2017). Krutovan ym. (2016) aineistoja ovat 

Suomen väestö- ja työnvälitystilastot 1952-2014 ja tutkimuksen kohteena 
erityisesti viime aikoina väittelyjenkin kohteeksi noussut maahanmuutta- 
jien integrointi työmarkkinoille. Peutere ym. (2017) puolestaan tutkivat 
talouskriisien yhteyksiä työhyvinvointiin ja työuriin. Tutkimuksen ai- 
neistona ovat Tilastokeskuksen työolotutkimukset 1984-2013, joihin on 
kytketty rekisteriseuranta ja Tilastokeskuksen yhdistetty työntekijä-työn- 
antaja-aineistoa (FLEED) vuosilta 1990-2012. Juuri pitkäaikaisseuranta 
monipuoliseen aineistoon ja kehittyneisiin tilastollisiin analyysimenetel- 
miin tukeutuen on mahdollistanut myös monien työelämän tilaa koske- 
vien uskomusten kyseenalaistamisen (Pyöriä & Ojala 2016; Pyöriä 2017). 

Myös uusimmissa Työelämän tutkimuskeskuksen vertailevan tutki- 
muksen hankkeissa on yhdistetty olemassa olevia määrällisiä aineistoja ja 
kerätty uusia, jotta vertailtavuus on mahdollista. Saari, Melin, Balabanova 
ja Efendiev (2017) raportoivat suomalaisen ja venäläisen työelämän erois- 
ta kriittisten työhön sitoutumisen ja työn vaatimusten kannalta. Valmiit 
aineistot ovat suomalaisia työolotutkimuksia ja siihen yhdistetty vastaava 
venäläinen aineisto. Lisäksi tutkijat ovat koonneet organisaatiotason ky- 
selyaineistoja kummastakin maasta. Analyysit perustuvat tutkimuskysy- 
myksiin ja aineistoihin sopiviin tilastollisiin analyyseihin. 

Myös tutkijoiden itsensä keräämä survey-aineisto voi olla runkona mo- 
nimenetelmäiselle tai triangulaatioon perustuvalle tutkimukselle. Nakari 
ja Sjöblom (2009) ovat yhdistäneet laajaan työelämän laadun kyselyaineis- 
toonsa (eri kuntien 47 työyhteisön henkilöstöt eri hierarkiatasolla) samojen 
työyhteisöjen yksikkökustannusten tilastoaineiston ja tapaustutkimuksiin 
perustuvat haastattelut työelämän laadun ja yksikkökustannusten välisestä 
suhteesta. 


Etnografian ja fenomenologian soveltaminen 

Etnografian valinta tutkimusstrategiaksi soveltuu tutkimukseen, jossa 
tavoitteena on kuvata ja selittää, miten ihmiset toimivat omissa ympä- 
ristöissään ja jäsentää erilaisia tulkintoja ja käsityksiä ihmisten ja heidän 
ympäristönsä vuorovaikutuksesta. Työelämän tutkimuskeskuksen tutki- 

muksen kokonaisuudessa etnografia painottuu organisaatioetnografiaan 
(Schwartzman 1993), työpaikoilla tehtävään poikittais- tai tapaustutki- 
musstrategiaa edustavaan tutkimukseen. 

Fenomenologia on tieteenfilosofinen suuntaus, joka on kiinnostunut 
todellisuuden ilmenemisestä ihmiselle hänen kokemusmaailmassaan ko- 
rostaen ihmisen havaintoihin ja kokemukseen perustuvaa tiedonkeruuta 
(Juden-Tupakka 2007). Se on sellaisenaan Työelämän tutkimuskeskukses- 
sa harvinainen tutkimusstrategia, mutta kuten etnografiassakin, sen peri- 
aate ilmenee kuitenkin monissa poikittais- ja tapaustutkimuksissa. 

Organisaatioetnografioiden aineistot kerätään usein osallistuvalla ha- 
vainnoinnilla, josta pidetään päiväkirjaa, tai videoimalla aitoja tilanteita. 
Aineistoja täydennetään vapaamuotoisin kyselyin ja haastatteluin. Mikä- 
li vapaamuotoinen haastattelu on valittu aineiston keruun menetelmäksi 
aiemman teorian ja tiedon puuttumisen vuoksi, kysymyksessä voisi olla 
grounded theory -lähtökohta (Glaser & Strauss 1967). Muutoin analyysime- 
netelmät ovat usein laadullisia ja vaihtelevat tutkimuskysymysten mukaan. 
Korvajärven (1998) ja Syväsen (2003; 2008b) tutkimukset toimihenkilöi- 
den ja kuntien työpaikoilla voidaan tulkita tutkimusstrategialtaan organi- 
saatioetnografisiksi, joskin Syvänen (2003) yhdistää tutkimukseensa myös 
hermeneuttista, ymmärtävää, fenomenologiaa. 

Organisaatioetnografiaa toteuttavat tutkijat ovat työpaikoilla läsnä 
havainnoiden, kuunnellen ja haastatellen, jolloin eri asemissa olevien ja 
eri sukupuolia edustavien organisaation jäsenten kokemuksista on voitu 
tulkita esimerkiksi organisaationkulttuurin voima, kun sukupuolittunei- 
ta käytäntöjä (Korvajärvi 1998) tai kaikkien tiedossa oleviin ongelmiin 
puuttumattomuutta (Syvänen 2003) on luotu ja ylläpidetty haastamatta 
organisaatiokulttuuria. Logren, Ruusuvuori ja Laitinen (2017) puoles- 
taan edustaa Työelämän tutkimuskeskuksessa uudehkoa etnografista 
vuorovaikutuksen tutkimusta ja keskusteluanalyysia, joka kohdistuu ter- 
veydenhuollon neuvontatyöhön. Tulokset kertovat, miten neuvontatyön 
osallistujaryhmien jäsenten kysymykset muuttavat rooleja asiantuntijaläh- 
töisyydestä osallistujalähtöisiksi. 

Usein organisaatioetnografia työpaikoilla lähtee siitä, että organisaa- 
tion eri hierarkiatasoilla ja eri tehtävissä ja ammateissa toimivat jäsentä- 
vät työpaikkansa ja asemansa siinä eri tavoin. Tätä lähtökohtaa voidaan 
toteuttaa hyödyntämällä myös muita tutkimusmenetelmiä kuin havain- 
nointia tai haastattelua. Esimerkiksi Ojalan, Pyöriän, Ikosen ja Koivusen 
(2017) tutkimus yrittäjien työelämästä osana laajaa tilastoaineiston analyy- 
sia voidaan tulkita yhdeksi sovellukseksi eri toimijaryhmien kuulemisesta 
tutkimuksen välityksellä. Aineiston keruu kyselyin on ollut käytössä myös 
Työelämän suhteiden neuvottelukunnalla, kun se 1980-luvun kuntatutki- 
muksissaan kuuli esimiehiä ja henkilöstöä. Tällöin johtamisen näkökulma 
ja esimiesten käsitykset raportoitiin ensin erikseen (Valtee 1987) ja sittem- 
min Nakari (1998) yhdisti henkilöstön ja esimiesten käsitykset samaan 
raporttiin, mikä mahdollistaa vertailevien johtopäätösten teon ja ennakoi 
siirtymää kohti työyhteisölähtöisyyttä (Nakari 2004). Tällä tavoin voidaan 
tuoda esille, mitä merkityksiä tutkittaville ilmiöille koko organisaatiossa 
annetaan ja paikantaa mahdollisia kehittämiskohteita eri ryhmien välises- 
sä yhteistoiminnassa. 

Samaa yksilön organisatoriseen ja yhteiskunnalliseen taustaansa liit- 
tävää ajattelua, joskin yksityiskohdissaan myös kiisteltyä, edustaa suku- 
puolentutkimuksen standpointfilosofia (Smith 1987). Sen perusajatuksen 
mukaan yksilön suhde todellisuuteen muodostuu hänen yhteiskunnallisen 
asemansa perusteella. Siten on tärkeää tutkia, miten tasa-arvoisimmissakin 
yhteiskunnissa asemaltaan erilaiset naiset ja miehet kokevat työelämän. 
Työelämän tutkimuskeskuksessa Rantalaiho, Heiskanen, Korvajärvi ja 
Vehviläinen (1997) ja Korvajärvi (1998) ovat saaneet vaikutteita standpoint- 
filosofiasta, jonka vaikutukset näkyvät Nikanderin (2012) mukaan myös 
tutkimuksen etiikan, kenttätyön ja tutkimussuhteen rakentamisen proble- 
matisoinnissa. Hardingiin (2004) tukeutuen Nikander (2012) esittää, että 
objektiivisuuden haastava tutkijan oman position ja ennakko-oletusten re- 
flektoinnin vaatimus tulevat juuri standpoint-teoretisoinnin piiristä. 

Toimintatutkimuksen ja 
arviointitutkimuksen erityispiirteet 


Työelämän tutkimuksen tulokset kiinnostavat eri sidosryhmiä erityisesti 
niiden käytäntöön soveltamisen näkökulmasta. Työelämän tutkimus- 
keskus toteuttaakin myös tutkimusavusteista kehittämistä (Tampereen 
yliopisto 2019b). Sen menetelmiä ovat perinteisessä tutkimusmenetelmä- 
kirjallisuudessa vähän käsitellyt toimintatutkimus ja arviointitutkimus, 
mutta joita edistetään omilla julkaisufoorumeillaan aktiivisesti, usein tut- 
kijoiden ja käytännön toimijoiden yhteistyönä. Niillä on yhteinen päämää- 
rä: kumpikin pyrkii vaikuttamaan tutkimuskohteeseen, sen toimintaan 
tai ympäristöön kehittävästi. Niillä on myös yhteinen eettinen ongelma: 
ketkä toimijat määrittelevät kehittämisen tarpeet, tavoitteet ja keinot eli 
siis sen, mitä ja miten pitäisi muuttaa. Näitä kysymyksiä on pyritty ratkai- 
semaan siirtymällä ulkopuolisten asiantuntijoiden vahvasta roolista kohti 
asianosaisten vahvaa roolia ja yhteistoimintaa. 

Toimintatutkimuksen ja arviointitutkimuksen tulkitseminen tutki- 
musstrategioiksi avaa mahdollisuuden nähdä, miten kumpaakaan ei voi 
työelämän tutkimuksen piirissä tehdä tuntematta monipuolisesti em- 
piirisen sosiaalitutkimuksen tutkimusmenetelmiä. Tämä selviää myös 
klassisista määritelmistä, joista toimintatutkimusta koskevat sisällyttävät 
itseensä arviointivaiheen (Lewin 1948; Carr & Kemmis 1986) ja arviointi- 
tutkimusta koskevaan sisältyy uuden toiminnan kokeilu (Rossi & Freeman 
1991). 

Lewinin (1948) mukaan toimintatutkimus etenee spiraalina uuden 
toiminnan suunnittelusta ja toteutuksesta arviointiin, jonka perusteella 
toimintaa mahdollisesti suunnataan taas uudelleen. Siten määritelmään 
sisältyy implisiittisesti myös arvioinnista oppiminen. Kasvatustieteiden 
alan määritelmissä toimintatutkimus etenee periaatteessa samojen vaihei- 
den kautta, mutta arvioinnin paikalla on kaikkien osallisten reflektiivinen 
prosessi (esimerkiksi Carr & Kemmis 1986). 

Ennen kuin uutta toimintaa voidaan suunnitella, on tiedettävä, mihin 
olosuhteisiin ja mihin toimintaan etsitään uusia ratkaisuja. Kohdeorga- 
nisaation tunnistamaa kehittämistarvetta voidaan kartoittaa esimerkiksi 
liittämällä hankkeen alkuun organisaatioetnografian lähtökohdista työ- 
paikkakäyntejä, osallistuvaa havainnointia päiväkirjamerkintöineen sekä 
tekemällä kyselyitä ja haastatteluita. Myös dokumenttianalyysi, esimerkik- 
si toimintakertomusten sisällön analyysi, antaa tietoa organisaatiosta. 

Kun toimintatutkimus nykykäytännöissä on osallistavaa ja osallis- 
tuvaa, vaikkakin monimuotoista ja vaihtelevin käytännöin toteutettua 
(Reason & Bradbury 2008), tutkijan on välttämätöntä tuoda lähtötilan 
kartoituksen tulokset työpaikan toimijoiden kanssa yhteiseen keskuste- 
luun muutosidean jäsentämiseksi. Muutosideaa ryhdytään toteuttamaan 
ja prosessia arvioidaan yhdessä sovituin tutkimusmenetelmin. Arvioinnin 
tulosten mukaan uusi toiminta voidaan ottaa vakituiseksi käytännöksi 
tai sitä voidaan kehittää edelleen, jolloin toimintatutkimuksen spiraali 
kääntyy alkuun, mutta uudelle tasolle (Lewin 1948). Tutkijoiden työpanos 
päättyy sovitussa määräajassa, jota ennen tehdään loppuarvioinnit ja ra- 
portoidaan toimintatutkimuksen kulku, sen myötä luodut uudet toimin- 
tatavat ja uusi tieto. Ei ole mitään periaatteellista estettä, miksi lewiniläistä 
toimintatutkimussykliä ei voisi käyttää työorganisaation oman toiminnan 
tarkasteluvälineenä tutkijoiden poistumisen jälkeen. Tutkijoilla on vält- 
tämättä ollut omat yhteyshenkilönsä, joiden panoksella on siirrytty vai- 
heesta toiseen. Toimintatutkimusta voi jatkaa organisaation omin voimin, 
vaikkakin kriittiset pisteet ovat silloin erilaiset kuin ulkopuolisen tutkijan 
myötä (Coghlan & Brannick 2014). Olennaista on osallistavien toiminta- 
muotojen, kehittämisrakenteiden, säilyminen jossain muodossa aktiivisen 
tutkimusvaiheen jälkeen. 

Toimintatutkimussyklin kaikki vaiheet voidaan toteuttaa myös eri- 
tyisin osallistavin menetelmin, joista Työelämän tutkimuskeskus on 
käyttänyt skandinaavista demokraattiseen dialogiin perustuvaa työ- 
konferenssimenetelmää (Lehtonen 2004) ja sen myöhempiä sovelluksia. 
Työkonferenssimenetelmä painottaa kaikkien asianosaisten vaikuttamis- 


67 


Satu Kalliola 


mahdollisuutta ja toisilta oppimista toteuttamiskelpoisen lopputuloksen 
saavuttamiseksi. Työkonferenssimenetelmällä toteutetun tutkimuksen 
päätöskonferenssin sisältö voi parhaimmillaan inspiroida oppimiseen ja 
konkreettisiin muutosaskeliin. Työkonferensseja on järjestetty toden- 
näköisesti eniten kunnallishallinnon työyhteisöissä, joissa menetelmän 
käyttö alkoi 1990-luvun alussa (Kasvio ym. 1994) ja joissa, tosin yhdessä 
myös muiden työelämän sektoreiden kanssa, se jatkuu erilaisin sovelluksin 
(Syvänen 2004; 2008a-b; Syvänen & Kokkonen 2011; Lehtonen, Syvänen 
& Kokkonen 2013; Syvänen ym. 2015). Intensiivistä toimintatutkimusta 
työkonferenssimenetelmällä on tehty myös tekstiili- ja vaatetusteollisuu- 
den työpaikoilla (Heiskanen, Lavikka, Piispa & Tuuli 1998), keskussairaa- 
loissa ja muissa terveydenhuollon organisaatioissa (Kivimäki, Karttunen, 
Yrjänheikki & Hintikka 2006) sekä sukupuolten tasa-arvoa kehittämään 
pyrkivillä työpaikoilla (Leinonen 2016). 

Aikuiskasvatuksen piiriin kuuluvaa toimintatutkimusta (Carr & 
Kemmis 1986) edustaa työtieteellinen koulutusohjelma, jossa julkishal- 
linnon työpaikoilta tulleet, usein asiantuntija-asemassa olevat osallistujat, 
saivat uusia näkökulmia ja voimavaroja tuolloin vireillä olleisiin suuriin 
organisaatiomuutoksiin tutkimuksen tarjoamilla yhteisen ja yksilöllisen 
reflektion tiloissa (Kirjonen, Heiskanen, Filander & Hämäläinen 1996). 
Vuosien mittaan Työelämän tutkimuskeskus on soveltanut toimintatut- 
kimuksen menetelmiä myös omaan toimintaansa järjestämällä kulloinkin 
ajankohtaisista aiheista erilaisia kehittämispäiviä, työkonferensseja ja dia- 
logipajoja. 

Myös arviointitutkimus on laaja ja monimuotoinen, monia suuntauksia 
sisältävä tutkimuksellinen tapa jäsentää yhteiskunnallisten olojen tilaa ja 
eri järjestelmien toimivuutta (Jokinen 2017, 23-37; Jokinen & Heiskanen 
2013). Yhden työelämän tutkimuksen kannalta tarkoituksenmukaisen ar- 
viointitutkimuksen määritelmän ovat esittäneet Rossi ja Freeman (1991, 
13-14). Kirjoittajat näkevät arviointitutkimuksen vankkana joukkona tut- 
kimustoimia, jotka pyrkivät keräämään, analysoimaan ja tulkitsemaan tie- 
toa ihmisten parhaaksi tarkoitettujen kehittämistoimenpiteiden tarpeesta, 

soveltamisesta, vaikuttavuudesta ja tehokkuudesta. Kirjoittajat jatkavat, 
että toimenpiteiden suunnitteluvaiheessa arviointitutkimus keskittyy toi- 
menpiteitä mahdollisesti edellyttävien ongelmien olemassaoloon, kohden- 
tumiseen ja vakavuuteen sekä erilaisiin malleihin, joilla ongelmia voitaisiin 
lievittää. Edelleen soveltamisvaiheessa tutkitaan, miten toimenpide saavut- 
ti tai löysi kohteensa ja tarjosi heille toivottuja resursseja, palveluita ja etuja. 
Toimenpiteiden tehoa ja laajuutta tutkitaan vaikutusarvioinnein ja kustan- 
nus-hyöty-analyyseja puolestaan voidaan käyttää valmisteltaessa päätöksiä 
toimenpiteiden jatkamisesta tai supistamisesta. Erilaisiin arviointitehtä- 
viin suunnitellaan omat arviointiasetelmansa, joita usein toteutetaan pit- 
källe kehitettyjä teoreettisia malleja ja monipuolisia tutkimusmenetelmiä 
soveltaen. Koska yhteiskuntatieteissä on sekä eettisistä syistä että ihmisen 
elämän monimuotoisuuden vuoksi mahdotonta tehdä täydellistä, kaikki 
mahdolliset vaikuttavat tekijät mallintavaa koeasetelmaa, tulokset ovat 
useimmiten tulkinnanvaraisia arvioita. Koeasetelmia pyritään hyödyntä- 
mään kuitenkin esimerkiksi erilaisten ohjaavien toimenpiteiden vaikutuk- 
sista kriminaalihuollossa ja kliinisessä hoitotyössä. Nämä ovat esimerkkejä 
aloista, joissa etsitään näyttöön perustuvia toimintamalleja analysoimalla 
systemaattisin kirjallisuuskatsauksin korkeatasoisin tutkimusmenetelmin 
(usein ns. clinical trials) toteutettuja tutkimuksia (yhteiskuntapolitiikan 
ala: Campbell Collaboration 2018; kliininen hoitotyö ja terveyspolitiikka: 
Cochrane-verkosto 2018). Lisäksi keskeisiin arviointitutkimuksen suun- 
tauksiin kuuluu realistinen arviointi (Pawson & Tilley 1997), joka pyrkii 
hahmottamaan arvioitavan toimenpiteen, sen kontekstin ja lopputuloksen 
vuorovaikutuksen teoreettisin käsittein ja siten lisäämään kohteen käsit- 
teellistä ymmärtämistä ja teorian uudistamista lähtökohtanaan. 

Mikäli lähtökohtana kuitenkin pidetään arviointitulosten tulkinnan- 
varaisuutta, arvioitaviin toimenpiteisiin osallistuneiden kuulemisen tär- 
keys korostuu. Lisäksi on jo tutkittua tietoa siitä, että sekä arviointi että 
sen kohteena oleminen edistää oppimista (Herbert 2012), mikä puolestaan 
voi tukea tarpeellisiksi koettujen muutosten toteutusta. 

Jos hyväksymme Rossin ja Freemanin (1991) määritelmän ja ajattelem- 
me työelämän tutkijoiden tutkimusaiheita yhteiskunnan muutosagendan 
osina, niin melkoinen osa Työelämän tutkimuskeskuksen tutkimuksesta 
voidaan sijoittaa arviointitutkimuksen laajaan kehykseen. Esimerkiksi Ti- 
lastokeskuksen Työolotutkimusten aineistoihin perustuvat tutkimukset 
voidaan nähdä analyyseina ”ihmisten parhaaksi tarkoitettujen kehittämis- 
toimenpiteiden tarpeesta”. Ne kertovat sekä työolojen hyvistä puolista että 
niistä seikoista, joissa on parantamisen varaa. Työelämän kehittämisohjel- 
man rahoittamat projektit puolestaan voidaan nähdä ”ihmisten parhaaksi 
tarkoitettujen toimenpiteiden soveltamisena”, jossa projektin loppuarvioin- 
ti sisältää kannanotot toivottujen tavoitteiden saavuttamisesta. Edelleen, 
soveltamisvaiheen jälkeen ihmisten parhaaksi tarkoitettujen toimenpitei- 
den tehoa ja laajuutta ovat tutkineet Arnkil, Rissanen, Pitkänen, Piirainen, 
Koski, Berg ja Vartiainen (2003) Työelämän kehittämisohjelman arvioin- 
nissa. Koska hyödyt arvioitiin riittäviksi, vuonna 1996 alkanutta Työelä- 
män kehittämisohjelmaa jatkettiinkin yli vaihtuneiden hallituskausien 
aina vuoteen 2010 asti, jolloin valtion tukema työpaikkojen kehittämis- 
toiminta siirrettiin Tekesiin (Alasoini 2016, 30). Tässä ajattelussa Ahon ja 
Kuntun (2001) työvoimapalveluiden vaikuttavuustutkimus voitaneen ar- 
viointitehtävänsä vuoksi asettaa samalle portaalle Arnkil ym. (2003) kans- 
sa, vaikka arvioinnin kohteet ja arviointimenetelmät poikkeavat suuresti 
toisistaan. 

Toimintatutkijan ja arviointitutkijan rooli- ja taitovaatimukset ovat 
pitkälti saman tyyppiset, kun lähtökohta on asianosaisia osallistava. Toi- 
mintatavat tutkimushankkeen neuvotteluvaiheessa ja myöhemmin koh- 
deorganisaation ja tutkijan vuorovaikutus ratkaisevat, pääseekö tutkija 
luottamukselliseen, toimivaan tutkimussuhteeseen osallisten kanssa. Ei 
ole mahdotonta, että tutkija itse vetäytyy tai hänet tarkoituksella jätetään 
ulkopuoliseksi. Tämä ilmenee esimerkiksi haastatteluissa saadun tiedon 
pinnallisuutena tai haluttomuutena vastata kyselyihin. Mikäli asianosais- 
ten vaikutusmahdollisuudet ovat tutkimuksen suunnitteluvaiheessa jää- 
neet minimaalisiksi, he voivat kyseenalaistaa tutkimuksen tarkoituksen. 

Herbertin (2012) mukaan kielteiset kokemukset syrjään jäämisestä ar- 
viointitutkimuksen eri vaiheissa vähentävät arvioinnin vaikuttavuutta 
myös tulevissa arvioinneissa. Olennaista onkin, että tutkija organisoi jo 
suunnitteluvaiheessa mahdollisuuksia sekä asianosaisten keskinäiseen että 
tutkijan kanssa yhteisiin pohdintoihin kunkin oman työn merkityksestä 
ja myös siitä, mitä hyötyä tutkimuksesta mahdollisesti on. Toimintatutki- 
mus ei yleensä käynnistykään, ellei sen mahdollisia hyötyjä ole tunnistanut 
joku avainasemassa oleva toimijataho. Sen sijaan nykyisissä julkissektorin 
hallintokäytännöissä työorganisaatio voi joutua ulkopuolisen arvioinnin 
kohteeksi sen arjesta kaukaisen tahon niin vaatiessa. 

Toimintatutkijan ja arviointitutkijan olisikin hyvä jo tutkimuksen al- 
kuvaiheessa osata esitellä suullisesti hankkeen lähtökohtia, ei vain kirjalli- 
sen suunnitelman muodossa, ja neuvotella toteutuksesta ottaen huomioon 
eri toimija-asemista esitetyt näkökannat. Prosessin edetessä hän voi orga- 
nisoida kunkin vaiheen tuloksia käsitteleviä palautetilaisuuksia (Otonkor- 
pi-Lehtoranta & Ylöstalo 2015), mikä on suotavaa muussakin kuin kehit- 
tämiseen pyrkivässä toiminta- tai arviointitutkimuksessa. Herbert (2012) 
pitääkin asianosaisten oikeutta tuloksiin oikeudenmukaisen ja osallistavan 
tutkimuksen tunnusmerkkinä. Eri tulkintamahdollisuudet voivat tehdä 
näistä tilaisuuksista kuitenkin haasteellisia. Kehittämisen ja arvioinnin 
konkreettisia teemoja ja kohteita määriteltäessä kysymys on yleensä myös 
arvoista. Suotava objektiivisuuteen pyrkiminen ei aina onnistu ja silloin 
voi olla avuksi, jos tutkija ilmaisee omat arvonsa. Riskinä voi olla myös 
liiallinen kiinnittyminen tutkimuskohteeseen. Esimerkiksi haastatteluti- 
lanteissa esiin tulevien työyhteisöjen sisäisten kiistojen yhteydessä tutkijal- 
le voidaan tarjota terapeutin, tuomarin tai johtajan roolia, joita ei yleensä 
kannattane omaksua. 

Toimintatutkimus ja arviointitutkimus sekä mahdollistavat että tosi- 
asiassa usein käynnistävät erilaisia päällekkäisiä tai rinnakkain eteneviä 
prosesseja työpaikalla ja tutkijoiden keskuudessa. Viimeistään loppura- 
porttien kirjoittaminen pakottaa kuvaamaan, mitä on tehty ja reflektoi- 
maan kaiken tekemisen merkityksiä. Tapahtumia ei ole helppo kuvata 


Satu Kalliola 


sanallisesti yhtaikaa tapahtuvina, joten raportoinnissa valitaan tarkoituk- 
senmukaisia näkökulmia ja juonen kulkuja, joita sisältyy erityisesti usei- 
den kymmenien kehittämishankkeiden arviointitutkimuksiin (Syvänen & 
Loppela 2013; Syvänen ym. 2015.) 

Kun toimintatutkimus ja arviointitutkimus tavoittelevat käytäntöjen 
kehittämistä, niin niiden raportoinnissa on olennaista osoittaa juuri tätä 
tavoitetta koskevat tulokset eli käytännölliset muutokset ja muutosehdo- 
tukset. On huomattava, että yliopistoissa tehty tutkimus osoittaa myös 
nämä empiirisen tutkimuksen menetelmin. Esimerkiksi muutos työelä- 
män laadussa tai johtamistavoissa voidaan osoittaa asianmukaisesti suo- 
ritetun kyselyn tulosten perusteella. Toimintatapojen muutokset voidaan 
jäljittää projektidokumenteista, ohjausryhmien muistioista aina organisaa- 
tion omiin asiakirjoihin asti. Loppuraportit kirjoitetaan usein asianosais- 
ten omalla kielellä”, jonka prosessin rinnalla tai sen jälkeen aineistojen ja- 
lostaminen jatkuu tieteellisiksi julkaisuiksi. 

Tutkimuskokonaisuus ja rahoittajatahon vaatimukset ratkaisevat, mis- 
sä määrin tutkimuksen tavoiteasettelu, menetelmävalinta, tutkimuksen 
kulku ja lopputulos käsitteellistetään ja taustoitetaan tutkimusaiheen teo- 
rioiden perusteella. Oikeuksista tutkimusten aineistoihin on syytä sopia, 
jotta niiden jatkotyöstäminen yliopistolla tieteellisiksi julkaisuiksi koti- ja 
kansainvälisille kanaville on mahdollista. Aineistot ovat yleensä erittäin 
rikkaita ja niistä löytyy useita mahdollisia näkökulmia tuottaa uutta tietoa, 
jolla on merkitystä työelämässä. 


Loppusanat 


Voitaneen päätellä, että työelämän tutkimus subjektina on arvopohjal- 
taan usein yhtaikaa työntekijöiden voimavarojen vapautukseen pyrkivää, 
muutosorientoitunutta, yhteistoiminnallista, käytäntöön suuntautuvaa 
ja moniarvioista. Työelämän tutkimuskeskuksen tutkimuslinjoissa tehty 
tutkimus on aiheiltaan ja menetelmällisesti rikasta. Mikään tutkimuslinja 


Tutkimuksen lähestymistavat työelämän tutkimuskeskuksessa 


ei ole rajoittunut vain yhteen tutkimusstrategiseen eikä menetelmälliseen 
lähtökohtaan, vaan tutkimuksen aiheen ja tavoitteen mukaan lähtökohtia 
on vaihdeltu. 

Tutkimusmenetelmien monipuolisuus on välttämätöntäkin, koska 
työelämän tutkimuksen aiheet ovat pienimuotoisimmassakin yksittäisessä 
tutkimuksessa usein joko koko yhteiskunnan, työorganisaation tai yksi- 
löiden tasolla merkittäviä kysymyksiä. Tällöin tarvitaan monin metodein 
toteutettuja tutkimuksia, joissa ekstensiivinen ja intensiivinen sekä mak- 
ro-, meso- tai mikrotason tutkimus kohtaavat (Hurrell 2014). Työelämän 
kokonaiskuvaan kuuluvat yleiskuvan kartoitukset (esimerkiksi Tilasto- 
keskuksen työolotutkimukset ja niiden aineistojen käyttö), tiedon keruu 
ja analysointi työn ja johtamisen prosesseista ja työpaikkojen käytännöistä 
(esimerkiksi Mohrman, Albers Mohrman, Ledford, Cummings, Lawler ja 
kumppanit 1990, suuren mittakaavan organisaatiomuutosten perusteiden 
soveltaminen) ja myös se, miten asiantiloja voidaan muuttaa (esimerkiksi 
Martin 2008, toimintatutkimuksen mahdollisuudet suurissa muutoksis- 
sa). 

Arviointitutkimuksen suuntauksista etenkin realistinen arviointi 
(Pawson & Tilley 1997) tulee tärkeäksi, koska se kiinnittää huomion asiain- 
tilojen ja niiden muuttamisen yhteiskunnalliseen taustaan painottamalla 
muutoksen toteutustavan, kontekstin ja lopputuloksen keskinäissidosta. 
Kun myöskään yksilötason työntekijäkokemuksia eikä tapaustutkimuk- 
sia ole unohdettu, Tampereen yliopiston Työelämän tutkimuskeskuksen 
tutkimuskohteet voitaneen tulkita myös yhdeksi laajaksi ja monitasoiseksi 
työelämäksi kutsutuksi ilmiöksi, jonka toiminnan ja ominaisuuksien sel- 
ville saamiseksi on käytetty monimenetelmäistä tutkimusstrategiaa. 

ARTIKKELIN TEEMANA on työvoimapoliittisen tutkimuksen ja työvoi- 
mapolitiikan vaikuttavuuden arvioinnin kehitys Suomessa, sekä se 
miten työllisyyteen liittyvä tutkimus ja politiikka ovat vuosien varrella 
toisiinsa vaikuttaneet. Ensiksi tarkastellaan lyhyesti yhteiskuntapoli- 
tiikan kannalta tarpeellisen tiedon hankinnan kehitysvaiheita ja työ- 
voimapoliittisen tutkimuksen historiaa Suomessa. Sitten arvioidaan 
työvoimapolitiikan vaikuttavuutta koskevaa suomalaista tutkimusta 
ja sen merkitystä politiikan muotoilun kannalta lukuisten esimerkki- 
en valossa. Keskeinen väite on, että huolimatta tutkimuksen määrän 
merkittävästä kasvusta ja laadun paranemisesta viimeisten parin 
vuosikymmenen aikana, tutkimus ei ole edelleenkään riittävää eikä 
kaikilta osin pätevää eikä riittävän pitkäjänteistä. Tyypillisesti arvioin- 
tihankkeet aloitetaan liian myöhään ja raportoidaan liian aikaisin, eikä 
vaikuttavuusarvioinnin kannalta keskeisiä vertailuasetelmia kyetä to- 
teuttamaan. Lopuksi pohditaan tutkimuksen laadun ja relevanssin pa- 
rantamisen mahdollisuuksia. 


Tuula Heiskanen, Sirpa Syvänen & Tapio Rissanen (toim.) 
Mihin työelämä on menossa? — tutkimuksen näkökulmia 
Tampere: Tampere University Press 2019, 83—138. 
http://urn.fi/URN:ISBN:978-952-359-006-9 

Johdanto 


Olin 1990-luvun puolivälissä mukana toteuttamassa tutkimushanketta 
(Aho ym. 1996), joka oli monessa mielessä pioneerityö Suomessa. Se oli tie- 
tääkseni ensimmäinen, jossa työmarkkinoiden tutkimuksessa käytettiin 
rekisteriperusteista yksilötason pitkittäisaineistoa. Samaten se oli ensim- 
mäinen, jossa pyrittiin systemaattisesti selvittämään keskeisten käytössä 
olleiden työvoimapoliittisten toimenpiteiden vaikuttavuutta niihin osallis- 
tuneiden työllistymiseen (vaikkakin nykynäkökulmasta alkeellisella me- 
todologialla). Ja se oli tietääkseni myös ensimmäinen kerta, kun ministeriö 
rahoitti työvoimapoliittisen tutkimushankkeen yliopistoille ja tutkimus- 
laitoksille suunnatun tarjouskilpailun perusteella (kuten nykyään lähes 
poikkeuksetta tällaisessa tutkimuksessa toimitaan). Sittemmin olen ollut 
toteuttamassa kymmeniä työmarkkinoita ja työvoimapolitiikkaa koskevia 
tutkimushankkeita, jotka eri ministeriöt tai muut viranomaiset rahoittivat 
hankkiakseen yhteiskuntapolitiikan arvioinnin ja kehittämisen kannalta 
tarpeellista tietoa. Seuraavassa tarkastelen politiikan tietotarpeita palvele- 
van tutkimuksen kehitystä ja ongelmia lähinnä työvoimapolitiikan alalla 
— siinä kolmella vuosikymmenellä kädet kyynärpäitä myöten savessa jatku- 
vasti mukana olleen näkökulmasta. 

Ensiksi tarkastelen yhteiskuntapolitiikan tarvitseman tiedon hankin- 
nan kehitysvaiheita ja sitten lyhyesti työvoimapoliittisen tutkimuksen his- 
toriaa Suomessa. Tämän jälkeen arvioin työvoimapolitiikan vaikuttavuut- 
ta koskevaa suomalaista tutkimusta ja sen merkitystä politiikan muotoilun 
kannalta lukuisten esimerkkien valossa. Lopuksi pohdin tutkimuksen laa- 
dun ja relevanssin parantamisen ongelmia ja mahdollisuuksia. 

Työvoimapolitiikka siinä mielessä, jossa käsitettä tässä käytetään, on ta- 
pana jakaa passiiviseen ja aktiiviseen työvoimapolitiikkaan eli työttömyys- 
turvaan ja työllisyyspalveluihin. Erotuksena sellaisista kaikille tarjolla 
olevista palveluista kuin työnvälitys ja työnhakuneuvonta, jatkossa puhun 
työvoimapoliittisista toimenpiteistä, kun tarkoitan valikoivasti tarjottavia 
palveluita, joiden tarkoitus on edistää työnhakijoiden työllistyvyyttä. Täl- 

laisia ovat muun muassa työvoimapoliittinen koulutus, palkkatuettu työ, 
valmennus ja kuntouttava työtoiminta. 


”Tietoon perustuva yhteiskuntapolitiikka” 


Tilastolaitos on aikoinaan syntynyt tuottamaan tietoa valtion tarpeisiin, 
ja niin kauan kuin on harjoitettu ”yhteiskuntapolitiikkaa”, on myös selvi- 
tetty ja tutkittu niitä ongelmia, joita politiikalla on pyritty ratkaisemaan”. 
Nykyisin laajalti levinnyt systemaattinen pyrkimys ”tietoon perustuvaan 
päätöksentekoon? on kuitenkin melko uusi ilmiö. Termi evidence based 
decision making lienee kantautunut Suomeen Tony Blairin pääministeri- 
kauden Britanniasta, jossa Toppilan (2002, 10) mukaan vuonna 2001 siir- 
ryttiin ”todistepohjaisen politiikan harjoittamiseen” ja keskeisten politiik- 
kaohjelmien jatkuvaan systemaattiseen arviointiin. 

Tietoon perustuvassa päätöksenteossa tärkeänä pidetään arviointia ex 
ante (ennakoitavissa olevat vaikutukset) sekä ex post (toteutuneet vaiku- 
tukset). Huomattava osa päätöksenteossa käytetystä arviointitiedosta kui- 
tenkin on tuotettu ex tempore (käynnissä olevan hankkeen ja sen toimeen- 
panon monitorointi) tai ex nunc (väliraportti). (Vrt. Hänninen & Junnila 
2012b; Hämäläinen 2009.) 

Suomessa alettiin vuosituhannen vaihteen jälkeen kiinnittää enenevää 
huomiota lainvalmistelun laatuun ja siihen, että politiikkatoimien oh- 
jauksen ja uudistamisen tarvitsema vaikutus- ja vaikuttavuusarviointi oli 
riittämätöntä, eikä päätöksenteossa osattu tarpeellisessa määrin nojautua 
”tutkittuun tietoon” silloinkaan, kun sitä olisi ollut saatavilla (esim. Il- 
makunnas ym. 2008; Vihriälä 2008; Vihriälä 2016, 53-54). Nykyiset po- 
litiikan ohjauksen ja uudistamisen tarpeisiin hankittavan tutkimustiedon 
keskeiset rahoituskäytännöt valmistellut työryhmä kuvasi lähtökohtansa 
seuraavasti: 

Analyyttisen ja vertailukelpoisen tiedon tuottaminen poliit- 
tisten päätösten tueksi on yhä tärkeämpi periaate kaikissa 
OECD-maissa. Tutkimuksen ja tiedolla ohjaamisen keskeinen 
merkitys on tunnustettu päätöksenteossa ja toimintakäytäntö- 
jen kehittämisessä vasta viime aikoina. Tietoperustan ja inno- 
vaatioiden edistäminen on nostettu päämääräksi useissa maissa. 
Pyritään siihen, että yhteiskuntaa koskevat ratkaisut perustuvat 
tutkittuun tietoon. Yhteiskunnan järjestelmien, toimintojen 
ja toimintakäytännön kehittämiseksi tukeudutaan tutkimus- 
ja kehittämistoimintaan ja vankkaan tietoperustaan. Näiden 
avulla haetaan yksittäisiä innovatiivisia ratkaisuja, systeemisiä 
innovaatioita ja ennakoidaan tulevaisuuden kehitystä. Kansain- 
välisesti on meneillään selkeä pyrkimys tiedolla johtamiseen eli 
siihen, että päätökset ja toiminta pohjautuisivat tutkittuun tie- 
toon. Tutkimuksella, ennakointi-, seuranta- ja arviointitiedolla 
on sen vuoksi erityinen merkitys. (VNK 2012, 42) 


Politiikan ja viranomaistoiminnan tietotarpeita palvelevan lähinnä mi- 
nisteriöiden ja niiden alaisten tutkimuslaitosten harjoittaman tutkimuk- 
sen kehittämiseksi Valtioneuvosto asetti vuonna 2005 työryhmän, jonka 
tehtävänä oli laatia kokonaissuunnitelma valtion sektoritutkimuksen ja 
sen resurssien kohdentamiseksi yhteiskunnan muuttuneiden tarpeiden 
mukaan. Työryhmän tuli muun muassa tarkastella sektoritutkimuksen 
kokonaisorganisaatiota, perusrahoituksen kehittämistä kilpaillun rahoi- 
tuksen suuntaan, yhteistyön tiivistämistä korkeakoulujen kanssa ja minis- 
teriöiden sitomattomien tutkimusvarojen käyttöä. Työryhmän mietinnön 
(VNK 2006) pohjalta perustettiin vuonna 2007 Sektoritutkimuksen neu- 
vottelukunta koordinoimaan tutkimuksen ohjausta ja edistämään suun- 
nitelmallisuutta ja tutkimustietoon perustuvaa päätöksentekoa kaikilla 
yhteiskuntapolitiikan alueilla. Tavoitteena oli myös tukea ja vahvistaa hal- 
linnonalakohtaista sektoritutkimuksen tulosohjausmenettelyä ja parantaa 
ministeriöiden tilaajaosaamista sekä lisätä tutkimuksen hyödyntämistä yli 
hallinnonalarajojen. Neuvottelukunta muun muassa muotoili eri minis- 
teriöiden yhteistyönä keskeisiä tutkimustehtäviä ja rahoitti (niukoilla re- 

sursseilla) niiden toteuttamiseksi jonkun verran tutkimushankkeita. Neu- 
vottelukunta osoittautui kuitenkin varsin pian liian heikoksi rakenteeksi 
saamaan aikaan tavoiteltuja kunnianhimoisia tuloksia, minkä se myös itse 
havaitsi. Neuvottelukunnan toiminnan arvioinnissa (Harrinvirta 2010) 
suositeltiin mm. neuvottelukunnan tulosohjausroolin oleellista vahvista- 
mista ja vapaaehtoisten tutkimusyhteenliittymien vauhdittamista. Näin ei 
tehty, vaan neuvottelukunta lakkautettiin. 

Hallituksen aloitteesta Valtioneuvoston kanslia perusti jo vuonna 2009 
uuden politiikkatoimien vaikuttavuusarvioinnin kehittämistyöryhmän 
(”Pov1-hanke”). Loppuraportissaan työryhmä totesi, että ”sektoritutki- 
musuudistus ei ole täyttänyt odotuksia, mikä johtuu suurelta osalta siitä, 
ettei ole ollut käytössä mekanismeja varmistaa riittävää rahoitusta horison- 
taalisiin politiikkakokonaisuuksiin” (VNK 2011, 16; vrt. myös VNK 2012, 
40). Toisin sanoen tavoitteita ei saavutettu, kun rahoitusta ei löytynyt mi- 
nisteriöistä ”yhteiseen? tutkimuspooliin vapaaehtoisesti. Tarvittiin radi- 
kaalimpia ratkaisuja. 

POVI-hanke suositteli muun muassa strategisen tutkimus- ja arviointi- 
suunnitelman laatimista hallituskausittain, koordinointivastuun sijoitta- 
mista Valtioneuvoston kansliaan ja tiedon käyttäjien ja tuottajien vuorovai- 
kutusmuotojen kehittämistä, joiden toteuttaminen kuitenkin vaati vielä 
yhden valmisteluvaiheen. Tutkimus- ja innovaationeuvoston asettaman 
asiantuntijatyöryhmän tekemien sektoritutkimuslaitosten ja tutkimusra- 
hoituksen kokonaisuudistusta koskevien ehdotusten (VNK 2012) pohjal- 
ta vuonna 2014 perustettiin Strategisen tutkimuksen neuvosto (STN) ja 
Valtioneuvoston päätöksentekoa tukevan selvitys- ja tutkimustoiminnan 
ohjelmarahoitus (VN/TEAS). Rahat otettiin osin panemalla sektoritutki- 
muslaitokset kilpailemaan rahoituksesta, jotka niillä aiemmin oli omissa 
budjeteissaan. 

Tämän vaikutuksiltaan nähdäkseni erittäin merkittävän uudistuksen 
keskeisenä (ja varsin hankalana) osana oli valtion lukuisten ja osin huomat- 
tavan suurten ja perinteikkäiden sektoritutkimuslaitosten uudistaminen ja 
saneeraus, jonka sivuutan kokonaan, kun Suomessa ei ole koskaan ollut 

valtion tutkimuslaitosta työvoimapolitiikan sektorilla (toisin kuin mo- 
nissa muissa maissa, lähimpänä esimerkkinä Ruotsin Institut för arbets- 
marknadspolitisk utvärdering). 

Suomen Akatemian yhteyteen perustettu Strategisen tutkimuksen 
neuvosto jakaa merkittävää rahoitusta monivuotisille useiden tutkimus- 
ryhmien yhteishankkeille. Neuvosto muotoilee kulloinkin rahoitettavat 
tutkimusteemat, mutta tutkijaryhmät täsmentävät tutkimuskysymykset 
ja -asetelmat ja metodologiset ratkaisut suunnitelmissaan, ja riippuma- 
ton kansainvälinen akateeminen paneeli valitsee rahoitettavat hankkeet. 
Hankkeiden ”vuorovaikutussuunnitelmissa” tulee selvittää, miten edis- 
tetään tulosten leviämistä yhteiskuntapolitiikan valmistelijoiden ja pää- 
töksentekijöiden käyttöön vaikuttavalla tavalla. STN:n rahoitusohjelmien 
merkityksen arviointi on toistaiseksi ennenaikaista, sillä ensimmäisetkään 
kuusivuotisiksi suunnitellut hankkeet eivät ole vielä tätä kirjoitettaessa 
valmistuneet. Totean vain, että tähän mennessä työttömyysongelma tai 
työvoimapolitiikka eivät ole olleet rahoitettujen tutkimusohjelmien tee- 
mojen keskeisiä tutkimuskohteita. 

VN/TEAS rahoitusta voidaan jo yrittää alustavasti arvioida. Palaan sii- 
hen tuonnempana työvoimapoliittisen tutkimuksen osalta. 

Hiljattain julkaistiin rahoitusuudistuksen ensimmäinen arviointi, jos- 
ta siteeraan vain pari virkettä pääjohtopäätöksistä: ”Etenkin uudet rahoi- 
tusmuodot STN ja VN/TEAS ovat edesauttaneet päätavoitteen mukaisesti 
tutkimuksen toimimista yhteiskunnan kehittämisen ja päätöksenteon 
strategisena resurssina kohdentamalla rahoitusta siten, että vahvistetaan 
tutkimuksen relevanssia, kysyntälähtöisyyttä ja monitieteisyyttä. |...] Sa- 
manaikaisesti tapahtuneet merkittävät perusrahoituksen leikkaukset ovat 
vastavuoroisesti merkittävästi heikentäneet tutkimuksen tekemisen edel- 
lytyksia.” (Haila ym. 2018, 84.) 

Työvoimapoliittinen tutkimus Suomessa 


Työvoimapoliittisen tutkimuksen historia Suomessa voitaneen aloittaa vii- 
meistään Eino Kuusen vuonna 1914 julkaistusta väitöskirjasta Ta/vityöt- 
tömyys, sen esiintyminen, syyt ja ehkäisytoimenpiteet Suomen suurimmissa 
kaupungeissa, mutta mitään työllisyyden ja työttömyyden ja niihin vaikut- 
tavien seikkojen tutkimusperinnettä ei Suomessa kehittynyt vielä kymme- 
niin vuosiin. 

Kun kulkulaitosten ja yleisten töiden ministeriön seuraajiksi perustet- 
tiin liikenneministeriö ja työvoimaministeriö 1970, jälkimmäisen suun- 
nitteluosasto alkoi julkaista työvoimapoliittisia tutkimuksia?. Ministeriön 
julkaisemat tutkimukset ovat koskeneet alusta alkaen hyvin monenlaisia 
asioita, esimerkiksi työvoiman kysynnän ja tarjonnan kehitystä, toimialo- 
jen kehitystä, työttömyyden ja erilaisten työvoimapotentiaalin kannalta 
ongelmallisten ryhmien laajuutta ja rakennetta, politiikan kannalta kiin- 
nostavia toimintaympäristön kehitystrendejä, työelämän ja työmarkkinoi- 
den muutosta sekä politiikan keinoja ja toteutusta. Ensimmäisen kerran 
”valtion toimenpiteiden työllistävyysvaikutukset? esiintyivät julkaisun 
otsikossa 1977. 1980-luvun alussa julkaistiin useita työttömiin kohdistet- 
tuihin haastatteluihin ja kyselyihin perustuvia tutkimuksia työttömyyden 
yksilöllisistä seurauksista ja merkityksistä, jotka olivat tällaisen tutkimuk- 
sen pioneeritöitä Suomessa (esim. Rostila 1980; Vähätalo 1982; Siurala 
1982). Tuolloin alettiin julkaista myös akateemisessa tutkimuksessa esiin 
nousseiden kysymysten tarkasteluja: julkaisujen aiheina esiintyivät esimer- 
kiksi teknologisten uudistusten vaikutukset työvoiman käyttöön (Koisti- 
nen 1984), ”kolmas sektori” (Weijola 1985) ja työmarkkinoiden segmentaa- 
tioteoriat (Nätti 1985). 

Tässä yhteydessä on mainittava myös Työpoliittinen aikakauskirja, jon- 
ka historia alkaa 1950-luvun lopulla perustetuista kulkulaitosten ja yleisten 
töiden ministeriön julkaisuista, ja jota nykyisellä nimellään on julkaistu 
vuodesta 1990 alkaen. Se on jo pitkään ollut foorumi, jossa on julkaistu 
paitsi ministeriön rahoittamien hankkeiden tuloksia koskevia myös ylei- 
semmin tieteelliseen tutkimukseen perustuvia artikkeleita sekä erilaisia 

katsauksia ja esimerkiksi ministerien ja muiden vaikuttajien haastatteluja 
(sekä monipuolista tilastoliitettä). Aikakauskirjan 60-vuotista historiaa 
käsittelevää artikkelia (Räisänen 2017) voi lukea myös katsauksena suoma- 
laisen työ- ja työvoimapoliittisen tutkimuksen historiaan. 

1980-luvun puolivälissä toteutettiin Suomessa ensimmäinen laajaa 
julkista huomiota herättänyt työvoimapoliittinen kokeilu, jossa eräiden 
työvoimatoimistojen alueilla alettiin yrityksille maksaa tukea pitkäaikais- 
työttömien työllistämisestä. Sittemmin ja nykyisinkin laajasti käytettyjen 
työttömien työllistyvyyttä edistämään tarkoitettujen työnantajille mak- 
settavien palkkatukien kehittämishistoria voitaneen aloittaa tästä ”Rin- 
teen mallista”, joka nimettiin sen ideoineen Porin työvoimatoimiston 
värikkäästi esiintyneen johtajan Heikki Rinteen mukaan. Tuolloin hal- 
litukseen nostettua Suomen Maaseudun Puoluetta edustanut työvoima- 
ministeri Urpo Leppänen julisti mallin osoittavan keinot työttömyyden 
poistamiseen Suomesta kuudessa kuukaudessa. 

Kokeilusta julkaistiin muutamia virkamiesten mietintöjä ja tutkimus- 
raportteja, joista viimeistä (Pitkäaikaistyöttömien työllistämistukikokeilu 
1986) voi ehkä pitää työvoimapoliittisten toimenpiteiden tieteellisen vai- 
kuttavuusarvioinnin alkuaskeleena Suomessa (vaikkakin ainakin työvoi- 
mapoliittiseen koulutukseen osallistuneiden myöhemmän työmarkkina- 
uran seurantaraportteja oli julkaistu aiemminkin). Raportissa ensinnäkin 
selvitetään taloustieteen pohjalta mitä on ”nettotyöllisyysvaikutus”, ja 
tukea saaneiden työnantajien haastatteluihin perustuvan aineiston pohjal- 
ta päätellään, että ”uusia työpaikkoja” kokeilussa syntyi vain pienehkössä 
osassa tukea saaneista yrityksistä. Toiseksi tukityössä olleilta kootun haas- 
tatteluaineiston nojalla saatiin selville mm. että ”22 % arvioi työnsaanti- 
mahdollisuuksiensa parantuneen tukityön ansiosta, 14 % oli päinvastaista 
mieltä” (mt. Osa 11, 25). Mitään vertailuasetelmaa, jossa kokeiluun osal- 
listuneiden työllistymistä olisi verrattu muiden vastaavien pitkäaikaistyöt- 
tömien työllistymiseen, ei raportin perusteella edes harkittu — se olisikin 
ollut vaikeaa, kun nykyisen kaltaisia rekisteriaineistoja ei vielä ollut käytet- 
tävissä ja satunnaistettujen kokeilujen toteuttaminen työvoimapolitiikan 

alalla oli vielä uutta vaikuttavuusmittauksen pioneerimaassa USA:ssakin. 
Kiinnostavaa on, että arvioinnin toteuttajiksi ministeriö rekrytoi (tuolloin 
vielä toki ilman kilpailutusta) ilmeisesti pätevimmät Suomesta löytämänsä 
osaajat, Helsingin kauppakorkeakoulun yhteydessä toimineen Liiketalous- 
tieteellisen tutkimuslaitoksen ja Tilastokeskuksen. 

1980-luvun lopulla Suomessa asteittain toteutettiin tietääkseni kan- 
sainvälisestikin ainutlaatuinen uudistus, nimittäin eräänlainen valtion ta- 
kaama ”oikeus työhön”. Tuolloinen työllisyyslain uudistus takasi nuorille 
ja pitkäaikaistyöttömille viime kädessä kuntien järjestämän määräaikaisen 
”velvoitetyöpaikan” (vrt. Aho & Arnkil 2008). Uudistuksen alueellisesti 
porrastettu toimeenpano olisi mahdollistanut nykynäkökulmasta mie- 
lenkiintoisia vaikuttavuusarviointeja, jollaisia ei kuitenkaan vielä tuol- 
loin ilmeisesti tultu ajatelleeksi. Nähdäkseni huomionarvoisimmaksi 
uudistusta koskevaksi tutkimukseksi jäi sosiaalipoliitikko Kari Vähäta- 
lon ministeriölle laatima tutkimus (1991), jossa suppeahkoa alueellisesti 
rajattua ”velvoitetyöllistettyjen? näytettä koskevan asiakirja-aineiston ja 
täydentävien laadullisten haastattelujen pohjalta kuvattiin kohdejoukon 
ongelmien ”mosaiikkia” ja mm. todettiin, että vain harvat työllistyivät tu- 
kityön jälkeen avoimille työmarkkinoille. Mitään kontrolloituun vertai- 
luasetelmaan perustuvaa vaikuttavuusarviota ei kaiketi suunniteltukaan. 
Työllistämisvelvoitteen arviointia olisi ehkä jatkettu, ellei velvoitetta olisi 
jo seuraavien parin vuoden aikana lakkautettu tuolloin alkaneen syvän ta- 
louskriisiin paineissa.“ 

Työmarkkinoiden ja työvoimapolitiikan kannalta tärkeitä asioita on 
siis tutkittu jo pitkään, mutta oman kokemukseni mukaan sittemmin 
olennaiseksi osoittautunut käänne tapahtui joskus 1990-luvun alun laman 
jälkimainingeissa. Sen merkkinä mieleeni jäi, miten ministeriön tutkimus- 
johtaja Timo Filpus erikseen otti asiakseen jonkun palaverin päätteeksi 
kertoa, että tulevaisuudessa aiotaan rahoittaa varsinkin politiikan vaikut- 
tavuuden tutkimusta — jotakin, mitä ei ennen oltu tehty, eikä kumpikaan 
meistä osannut silloin vielä kuin alustavasti arvailla, millaista se olisi. Tä- 
hän suuntaan rahoitusta sittemmin suunnattiinkin. 

Vuonna 1998 toteutettiin ”työvoimapolitiikan kokonaisuudistus”, 
joka jatkoi vähän aiemmin ”kannustinloukkujen purkamisella” aloitetun 
1990-luvun laman myötä käynnistyneen radikaalin käänteen toteutta- 
mista suomalaisessa työvoimapolitiikassa. Siirryttiin valtiollisen ”työllis- 
tamisvelvoitteen” toimeenpanosta ”työmarkkinoiden toimivuuden” edis- 
tämiseen ja viranomaisten velvoittamisesta työttömien ”aktivointiin” 
(vrt. Aho & Arnkil 2008). Pian uudistuksen käynnistyttyä ministeriö 
toteutti ennennäkemättömän laajan ja kunnianhimoisen arviointiohjel- 
man tämän uudistuksen vaikutusten selvittämiseksi. Uudistusta muun 
muassa arvioitiin palveluprosessin ja paikallistoimistojen näkökulmasta 
(Arnkil ym. 2000), pyrittiin selvittämään sen vaikutusta rekrytoinnin 
edistämiseen (Valtakari 2000), tarkasteltiin uusien toimenpiteiden ku- 
ten määräaikaishaastattelujen ja työnhakusuunnitelmien toteutumista 
ja yhteyttä työnhakuaktiivisuuteen, työnhakijoiden palveluista antamiin 
arvioihin ja myöhempään työllistymiseen (Aho ym. 2000) sekä tuolloin 
laajasti aloitetun työnhakukoulutuksen vaikuttavuutta (Tuomala 2000b; 
Malmberg-Heimonen & Vuori 2000) ja yritettiin tutkia työttömyyden dy- 
namiikan mahdollista muutosta uudistuksen yhteydessä (Aho ym. 2000; 
Tuomala 20004); tutkimusohjelmaan sisältyi jopa (uudistuksessa ensi 
kertaa määriteltyjen) työttömän oikeuksien ja velvollisuuksien eettinen ja 
yhteiskuntafilosofinen tarkastelu (Mäki-Kulmala 2000). Kuitenkaan mi- 
tään kontrolloituihin vertailuasetelmiin perustuvaa arviota uudistuksen 
vaikuttavuudesta työllistyvyyden mahdolliseen muutokseen ei toteutettu. 

Arviointihankkeissa sovellettujen metodologisten ratkaisujen päte- 
vyyttä voi ainakin osin varsinkin jälkiviisaasti huomattavastikin kritisoi- 
da, ja arviointi toteutettiin niin aikaisin, etteivät uudistuksen vaikutukset 
voineet olla kaikilta osin havaittavissa (mikä on yleensä ollut jatkossakin 
arvioinneille tyypillistä), mutta silti pitäisin arviointiohjelmaa suomalaisen 
työvoimapolitiikan arvioinnin tähänastisen historian poikkeuksellisena 
huippusaavutuksena. ”Perusteellisen seurantatutkimuksen” toteuttamista 
ehdotettiin jo uudistusta valmistelleiden selvitysmiesten raportissa (Skog 
& Räisänen 1997, 191), eikä mitään monipuolisuudeltaan ja laajuudeltaan 

lähimainkaan vastaavaa systemaattista resurssien satsausta työvoimapoli- 
tiikan kokonaisarviointiin oltu nähty aikaisemmin, eikä ole valitettavasti 
nähty myöhemminkään. 

Tuolloin ministeriössä kehiteltiin toimintamallia, jossa uudistusten 
vaikutuksia tulisi tutkimuspohjaisen tiedon pohjalta systemaattisesti en- 
nakoida etukäteen, ja jälkikäteen tulisi huolellisesti arvioida tavoitellun 
vaikutuksen saavuttamista ja mahdollisesti tarvittaessa korjata politiikkaa 
(vrt. Toppila 2002). Puhuttiin pitkäjänteisestä tutkimusohjelman raken- 
nuksesta ja tutkimusresurssien lisäämistä, joissa ei kuitenkaan tapahtunut 
merkittävää edistystä seuraavina vuosina, eikä ole vieläkään tapahtunut 
läheskään siinä mitassa kuin tuolloin odotettiin. 

Kuitenkin vuosituhannen vaihteesta alkaen työvoimapalvelujen ja 
niiden uudistusten arvioinnista on tullut normaali käytäntö. Ainakin 
useimmista merkittävistä työvoimapoliittisista uudistuksista on julkaistu 
arviointitutkimus tai useampiakin, ja lisäksi on laadittu lukematon määrä 
erilaisten kehityshankkeiden ja paikallisten projektien ja toimintamallien 
seurantahankkeiden raportteja ja arviointiselvityksiä. Eritasoisia tutki- 
muksia ja selvityksiä on tuotettu satamäärin, enkä niiden kattavaa arvioin- 
tia voi tässä edes harkita, mutta rohkenen tuonnempana joitakin arvioita 
esittää subjektiivisesti valikoimieni esimerkkien pohjalta. 

Huolimatta jo pitkään jatkuneesta pyrkimyksestä parantaa politiik- 
katoimien kehittämisen ja uudistamisen tarvitseman evidenssin laatua ja 
kattavuutta, yhteiskuntapolitiikan tuloksellisuutta koskevan ja sen paran- 
tamiseksi tarvittavan tutkimustiedon riittämättömyys ja puutteellisuus on 
jatkuvasti nähty yleiseksi ongelmaksi, eikä tilanne nähdäkseni ole työvoi- 
mapolitiikankaan kohdalla edelleenkään läheskään tyydyttävä, huolimat- 
ta tutkimustoiminnan huomattavasta laajentumisesta viimeisten 20 vuo- 
den aikana. 

On vielä välttämättä huomautettava, että akateeminen tutkimus tällä 
alueella on ollut ja edelleenkin on ainakin omasta mielestäni hämmästyt- 
tävän vähäistä. Vaikka moninainen työelämän tutkimus on yliopistoissa 
varsin laajaa, nimenomaan työmarkkinoiden, työllisyyden ja työvoima- 

politiikan sosiologinen ja sosiaalipoliittinen tutkimus on mielestäni mel- 
ko heikosti kehittynyt Suomen yliopistoissa, joissa on ollut vain harvoja 
nimenomaan tälle tutkimusalueelle osoitettuja professorinvirkoja. Työn 
taloustieteellä ja mikrotason aineistoihin perustuvalla työmarkkinatut- 
kimuksella on jalansijaa yliopistoissa, mutta ekonomistien reviirin osalta 
uskallan ulkopuolisena sanoa vain, että omaan näköpiiriini tullut työvoi- 
mapoliittisesti kiinnostava taloustieteellinen tutkimus on yleensä tehty 
muualla kuin akateemisilla taloustieteen laitoksilla. 

En tässä osaa ottaa pohdittavakseni mistä syistä yliopistojen panostus 
alan tutkimukseen ei ole ollut merkittävämpää. Seurauksena on kuitenkin 
ollut, että valtaosa työvoimapoliittisesti relevantista tutkimuksesta ja lähes 
kaikki keskeinen työvoimapolitiikan vaikuttavuutta koskeva tutkimus — ja 
sitä koskevan asiantuntemuksen ja metodologisen osaamisen kehittyminen 
— on toteutunut kulloinkin tarjolla olleen yhteiskuntapolitiikan tarpeita 
palvelemaan tarkoitetun rahoituksen turvin pääosin yliopistojen ulkopuo- 
lella toimivissa tutkimuslaitoksissa. Tällaista tutkimusta on tehnyt varsin- 
kin VATT ja myös esimerkiksi PT ja ETLA, sekä oma tutkimusryhmäni, joka 
on kylläkin toiminut Tampereen yliopiston työelämän tutkimuskeskuk- 
sessa, mutta sen työhön ei ole ollut käytettävissä budjettirahoitusta, vaan 
kaikki hankkeemme on toteutettu ulkopuolisella rahoituksella. Monen- 
laista arviointitutkimusta on yhä enenevästi tehty myös lukuisissa yksityi- 
sissä tutkimusyrityksissä. 


Arvioinnin arviointia 


Seuraavassa näkökulmani on varsinkin mikrotason vaikuttavuusarvioin- 
nissa, jota itsekin olen tehnyt. Silloin kysymyksenä on, hyödyttävätkö 
palvelut ja toimenpiteet niitä, jotka palveluita saavat tai toimenpiteisiin 
osallistuvat (verrattuna siihen, etteivät saisi/osallistuisi). Palveluprosessien 
tarkoituksenmukaisuutta ja tuloksellisuutta (tavoitteiden saavuttamista) 
on myös paljon arvioitu. Lisäksi tärkeitä olisivat ainakin makrotason vai- 

kutukset (esimerkiksi työvoimapolitiikan vaikutus kokonaistyöllisyyteen) 
ja tehokkuus (hyödyt suhteessa kustannuksiin), joiden arvioita ei Suomessa 
ole juurikaan tehty. 

Työvoimapoliittisten uudistusten ja palvelujen kehittämishankkeiden 
arviointi on määrällisesti parin viime vuosikymmenen aikana monikertais- 
tunut, mutta ainakaan vaikuttavuuden arviointi ei laadultaan ole tyypilli- 
sesti ollut erityisen korkeatasoista, vaikka toki poikkeuksiakin on lukuisia 
ja vuosien mittaan edistystä on tapahtunut. Syy ei nähdäkseni niinkään 
ole siinä, ettei Suomessa olisi nykyisin tarpeeksi arviointiosaamista, vaan se 
että arvioinnin toteuttajat pannaan yrittämään parhaansa tilanteessa, jossa 
pätevään ja laadukkaaseen arviointiin ei ole riittäviä edellytyksiä. Keskei- 
nen ongelma on, että arviointihankkeet sekä aloitetaan liian myöhään, että 
joudutaan raportoimaan liian aikaisin. 

Arvioinnin kannalta olennaisen tiedon kokoamista ei mietitä ajoissa. 
Pätevän ja mahdollisimman hyödyllisen arvion toteuttamiseksi olisi otol- 
lista, että arviointia varten tarvittavien tietojen kokoaminen ja arvioinnin 
design (esimerkiksi vertailuasetelmat ja -ryhmät) suunniteltaisiin ammatti- 
taitoisesti jo uudistuksen valmistelun kuluessa, jotta tietojen kokoaminen 
voidaan aloittaa viimeistään, kun arvioitava uudistus käynnistyy — yleen- 
sä olisi tarpeen koota lähtötilannetta koskevia tietoja jo etukäteen, ennen 
uudistuksen toimeenpanoa. Tällä tavoin valmisteltuja arviointihankkeita 
ei tietääkseni Suomessa ole toistaiseksi toteutettu ainoatakaan. Parasta 
olisi, jos arvioinnin tekijä voitaisiin valita hyvissä ajoin ennen arvioitavan 
uudistuksen, kokeilun tai kehittämishankkeen varsinaista käynnistymistä, 
jolloin arvioinnista vastaavat tutkijat voisivat käynnistää ajoissa tarvitta- 
van tiedon kokoaminen ja esimerkiksi vertailuryhmien muodostaminen. 

Tyypillisesti arviointia koskeva tarjouspyyntö julkaistaan noin puolen 
vuoden kuluttua sen kohteena olevan muutoksen toimeenpanon alkami- 
sesta, ja tutkimussuunnitelmaa tarjoavat tutkijat joutuvat rakentamaan 
arvioinnin sen varaan, mitä tietoja järjestelmä joka tapauksessa tuottaa ja 
mitä itse voidaan hankkeen aikana koota tarjolla olevin resurssein anne- 
tun aikataulun puitteissa. Erityisesti vaikuttavuuden pätevän arvioinnin 

kannalta olennaisten vertailuasetelmien toteuttaminen on tällaisessa ti- 
lanteessa yleensä mahdotonta. Niinpä usein uudistuksia arvioidaan ilman 
vertailuasetelmaa. Silloin se mitä tulokseksi saadaan ei voi olla arvio vai- 
kuttavuudesta siinä mielessä, että voitaisiin sanoa mikä on arvioidun uu- 
distuksen tai hankkeen vaikutus esimerkiksi sen kohteena olevien työllis- 
tymiseen verrattuna vaihtoehtoiseen tilanteeseen eli siihen, että uudistusta 
tai kehittämishanketta tai toimintamallia ei olisi toteutettu. 

Ongelman taustalla on, että toiminnan rutiininomaiset seurantajärjes- 
telmät ovat yleisesti kehittymättömiä, puutteellisia, standardoimattomia ja 
teknisesti työläitä tai käytännössä mahdottomia hyödyntää tutkimuksessa, 
eivätkä eri toimijoiden seurantakäytännöt tuota keskenään vertailukelpoi- 
sia tietoja (vrt. Arnkil ym. 2019, s; Lampinen & Pitkänen 2015). Itse olen 
esimerkiksi löytänyt itseni tilanteesta, jossa havaitsin tehneeni sopimuk- 
sen ”arvioida? erään palveluprosessin vaikutuksia ilman että oli mahdol- 
lista saada tietää, milloin palvelu poikkileikkausajankohtana osallistujaksi 
kirjattujen kohdalla alkoi ja milloin mahdollisesti päättyi — vai päättyikö 
lainkaan seuranta-aikana. 

Monesti tiedon kokoamisessa olisi otollista nojautua arvioitavan hank- 
keen tai uudistuksen toteuttamisesta etulinjassa vastaavien toimihenkilöi- 
den apuun, joka monesti halutun tiedon saamiseksi olisi suorastaan vält- 
tämätöntä, tai se parantaisi tiedon laatua ja kattavuutta — ja yleensä olisi 
kustannuksiltaan edullista vaihtoehtoisiin tiedonhankintamenetelmiin 
verrattuna. Tällainen tiedon kokoaminen olisi suunniteltava yhteistyössä 
sen kokoajien kanssa etukäteen, hankkeen budjettiin tulisi sisällyttää sen 
vaatimat resurssit ja saatuja tuloksia tulisi jo arvioinnin kuluessa raportoi- 
da näille toimijoille. Kaikki tämä on mahdotonta, jos tiedonkeräystä ale- 
taan suunnitella vasta kun arvioitava prosessi on jo käynnissä. Jos tutki- 
jat jossakin vaiheessa enemmän tai vähemmän odottamatta ilmaantuvat 
palvelua toteuttavan organisaation arjen keskelle jossakin työntekijöiden 
näköpiirin tuolla puolen laadittuine lomakkeineen ja kysymyksineen, ei 
ole ihme, jos tiedon kokoamista ei nähdä hyödyllisenä ja arvokkaana osa- 
na omaa työtä, vaan jostakin ylhäältä sälytettynä ylimääräisenä taakkana. 


96 


Tutkimus ja työvoimapolitiikka 


Tällöin tiedon kokoaminen voi täysin epäonnistua, tai saadussa tiedossa on 
kontrolloimatonta katoa ja puutteita. 

Tuore esimerkki hankkeesta, jossa aiottua kokeilu- ja vertailuryhmiin 
perustuvaa vaikuttavuusarviointia ei lainkaan voitu toteuttaa, koska sitä 
ei oltu etukäteen valmisteltu, on työvoimapalvelujen alueellisten kokeilu- 
jen arviointitutkimus (Annala ym. 2019, ks. erityisesti 83-86). Hankkees- 
sa oli ”suunniteltu” suorastaan kunnianhimoisia vertailuasetelmia ilman, 
että oli lainkaan selvitetty niiden toteutusmahdollisuuksia käytännössä, ja 
hankeen käynnistyttyä havaittiin, että niiden toteuttamiseen ei ole mitään 
mahdollisuuksia. Pidän valitettavana, että VN/TEAS rahoitti tällaisen kat- 
teettomille lupauksille perustuvan hankkeen. 

Arviointihankkeet siis suunnitellaan liian myöhään — töihin tutkijat 
pääsevät yleensä enemmän kuin vuotta myöhemmin kuin olisi ollut otol- 
lista. Toinen keskeinen ongelma on, että tavallisesti arviointi joudutaan 
raportoimaan liian aikaisin. Merkittävien uudistusten toimeenpano ja uu- 
sien toimintakäytäntöjen omaksuminen vaativat aikaa, ja monesti vaiku- 
tukset ovat kunnolla nähtävissä aikaisintaan parin kolmen vuoden kulut- 
tua. Jos mitataan esimerkiksi jonkin palvelun kohderyhmän myöhempää 
työllistyvyyttä, tulisi odottaa, kunnes riittävän suuri osa kohderyhmästä 
on käynyt tarkastelevan palveluprosessin läpi, ennen kuin sen tulokselli- 
suutta voidaan kunnolla arvioida. Kun tieto esimerkiksi myöhemmästä 
työllistymisestä saadaan rekistereistä vasta viiveellä, uudistuksen mahdol- 
liset vaikutukset sen olennaisimpien tavoitteiden kannalta eivät ole ehkä 
lainkaan vielä havaittavissa, kun arviointiprojekti päättyy tyypillisesti pari 
vuotta uudistuksen käynnistämisen jälkeen — monesti jopa vielä aikaisem- 
min. 

Kun päätöksiä usein on pakko tehdä nopeasti olemassa olevan tiedon 
pohjalta riippumatta siitä, miten puutteellista se mahdollisesti on, on 
ymmärrettävää, että halutaan arviointitietoa mahdollisimman nopeasti, 
vaikka se olisi vasta alustavaa (vrt. Vihriälä 2008, 22). Tämä ei olisi vakava 
ongelma, jos arviointia jatkettaisiin alkuarvioinnin jälkeen, mutta niin ei 
läheskään aina tapahdu. Mielenkiinto on siinä vaiheessa jo suuntautunut 

muualle johonkin päivänkohtaisempaan tietotarpeeseen, ja resurssit suun- 
nataan siihen vastaamiseen. 

Tiedeyhteisössä vallitsevassa asemassa on näkemys, jonka mukaan eri- 
laisten interventioiden vaikuttavuudesta voidaan saada kiistatonta tietoa 
vain luonnontieteellistä koetta jäljittelevällä kokeilulla, jossa intervention 
potentiaalisesta kohderyhmästä satunnaisesti valitaan koeryhmä ja vertai- 
luryhmä, jotka (jos asetelma on oikein toteutettu) tilastollisten lainalai- 
suuksien mukaan eroavat toisistaan vain siten, että koeryhmään kohdis- 
tetaan kiinnostuksen kohteena oleva toimenpide (vaikkapa tietynlainen 
työllistymistä edistämään tarkoitettu palvelu) ja vertailuryhmään ei. Mi- 
käli ilmiössä, johon pyritään vaikuttamaan (työllistyminen) havaitaan 
myöhemmin eroja, voidaan päätellä, että ne ovat tarkasteltavan interven- 
tion tulosta. Tällaiseen menetelmään perustuvaa vaikutusten testausta on 
jo kauan edellytetty lääketieteessä perusteena sille, hyväksytäänkö jokin 
lääke tai hoito yleiseen käyttöön. Tällaisen vaikuttavuustutkimuksen me- 
todologian kehittäjänä työvoima- ja yhteiskuntapolitiikan alueella tunnet- 
tu amerikkalainen James Heckman on palkittu taloustieteen Nobelilla. 

Erilaisia työvoimapoliittisia kokeiluja on Suomessa tehty jo kauan, ja 
Sipilän hallituksen yhtenä kärkihankkeena oli ”kokeilukulttuurin? edistä- 
minen, jonka onnistumista on arvioitukin (Antikainen ym. 2019). Kuiten- 
kin vain harvoin kokeiluja on toteutettu siten, että niissä olisi muodostettu 
vaikuttavuusmittauksen vaatimuksia vastaava vertailuasetelma (Räisänen 
2013; Hämäläinen 2009). Tällaisten kokeilujen toteuttamisessa on monen- 
laisia jopa niiden kohderyhmien perusoikeuksien toteutumiseen liittyviä 
ongelmia, mutta satunnaistettuun vertailuasetelmaan perustuvia kokeiluja 
on kuitenkin jo pitkään toteutettu USA:ssa ja viimeisten parin vuosikym- 
menen aikana enenevästi muuallakin. Kokeellinen arviointiasetelma ei 
suinkaan sovellu kaikkien uudistusten arviointiin, mutta niiden käyttöä 
voitaisiin epäilemättä lisätä Suomessakin (Hämäläinen & Uusitalo 2005; 
Hämäläinen & Verho 2017; Nokso-Koivisto & Kaskinen 2018). 

Usein olisi mahdollista toteuttaa myös niin sanottu luonnollinen koe- 
asetelma ilman vaativia erityisjärjestelyjä (esimerkiksi kun uudistus toteu- 

tetaan asteittain, tai vertaamalla uudistuksen kohteena olleiden seurannan 
tuloksia vastaaviin seurantatuloksiin juuri ennen uudistuksen toteutta- 
mista), etenkin jos siihen hyvissä ajoin varauduttaisiin. Erinomainen esi- 
merkki tällaisesta tutkimuksesta on Sarvimäen ja Hämäläisen (2016) arvio 
maahanmuuttajien kotouttamislain säätämisen vaikutuksista (tutkimuk- 
sen edellytyksenä oli ainoastaan laadukkaiden rekisteritietojen saatavuus 
riittävän pitkältä ajalta). 

Vuosina 2017-2018 toteutettu perustulokokeilu osoitti, että jopa radi- 
kaalien kokeilujen toteuttaminen on mahdollista Suomessa. Valitettavasti 
kokeilua ei kuitenkaan toteutettu sillä tavalla, jollaiseksi sen asiantuntijat 
suunnittelivat, vaan kokeiluasetelma vesitettiin niin, että satsattiin huo- 
mattavia voimavaroja sellaisen intervention kokeiluun, jollaista kukaan ei 
ole ehdottanut toteutettavaksi, eikä myöskään pidä yleisenä mallina toteut- 
tamiskelpoisena! (vrt. Uusitalo 2019). 

En tohdi moittia arvioinnin laadun puutteista sen käytännön toteutuk- 
sesta vastanneita virkamiehiä, jotka kokemukseni mukaan ovat pääsään- 
töisesti päteviä ja tunnollisia ja kansakunnan (eikä vain virkansa velvoit- 
tamana kulloisenkin hallituksen) palveluksessa, ja joiden olen huomannut 
tuskailevan samoja ongelmia kuin ne jotka itseäni ovat vaivanneet. Toi- 
sinaan tarjouspyynnöissä kuitenkin on odotettu selvästi enemmän kuin 
tarjolla olevin resurssein ja annetussa aikataulussa on mahdollista toteut- 
taa. Sellaisillekin hankkeille on havaintojeni mukaan kuitenkin yleensä 
toteuttaja löytynyt, ja raportillinen tutkittua tietoa” on saatu. En ole in- 
nokas moittimaan myöskään tutkijoita (joista olen yksi), jotka parhaansa 
mukaan ovat pyrkineet toteuttamaan mahdollisimman järkeviä hankkeita 
niissä puitteissa, jotka tarjolla ovat olleet. Mielenkiintoisempaa kuin sel- 
vittää, miksi arviointitutkimus on ollut niin puutteellista ja sen laadun 
parantaminen on ollut niin työlästä, olisi selvittää millä ehdoilla voidaan 
jatkossa rakentaa pitkäjänteinen, metodologialtaan pätevä ja tuloksillaan 
vaikuttava politiikan arviointitutkimuskäytäntö, ja mitä esteitä ja ongel- 


mia sellaisen aikaansaamisessa nykytilanteessa on. 

Työvoimapolitiikan vaikuttavuuden 
rekisteriaineistoihin perustuvasta arvioinnista 


Satunnaistettuun vertailuasetelmaan perustuvilla kokeiluilla voidaan har- 
voin arvioida muunlaisten kuin melko rajallisten uudistusten tai vaihtoeh- 
toisten toiminnan parantamismallien vaikuttavuutta (vrt. esim. Vihriälä 
2016, 42—49), koska laajojen tai pitkäkestoisten uudistusten yhteydessä 
koeasetelmassa on vaikea kontrolloida kaikkia vaikuttavia seikkoja ja 
odottaa agendalla olevan uudistuksen lopullisten vaikutusten selviämistä. 
Monesti tarvittaisiin merkittävästi resursseja ja jopa erillistä kokeilun edel- 
lyttämää lainsäädäntöä (kuten äskettäisessä perustulokokeilussa). 

Kuitenkin on perusteltua arvioida myös vakiintuneesti ja laajasti tar- 
jolla olevien palvelujen ja toimenpiteiden ja ”normaalikäytäntöjen” vaikut- 
tavuutta jatkuvasti muuttuvassa toimintaympäristössä sen selvittämiseksi 
miten hyvin tavoitteita saavutetaan ja missä vaikuttavuuden parantamiseen 
on tarvetta. Nykyisin tutkijoiden käytettävissä olevat useiden hallinnolli- 
siin tarkoituksiin luotujen rekistereiden tietoja yhdistämällä muodostetut 
laajat rekisteriaineistot tarjoavat periaatteessa varsin hyvän mahdollisuu- 
den tällaiseen arviointiin, ja niitä on runsaasti myös hyödynnetty. Rekis- 
teritietojen avulla yksilöiden kohtaloita muun muassa työmarkkinoilla 
voidaan yksityiskohtaisesti seurata vuosien ajan. Monipuolisten demogra- 
fisten tietojen ja esim. erilaisia tuloja koskevien tietojen lisäksi keskeiset 
työssäkäyntiä ja työttömyyttä koskevat yksilötasoiset tiedot ovat saatavilla 
1980-luvun lopulta alkavina jatkuvina aikasarjoina, joten nykyisin pisim- 
millään seuranta-aika voi olla jo kolmekymmentä vuotta. Tämä on avan- 
nut aivan uudenlaisia mahdollisuuksia sekä tieteellisesti että yhteiskunta- 
poliittisesti kiinnostavalle tutkimukselle. 

Valikoitumisharhaa* ei rekistiedon avulla pystytä kontrolloimaan 
yhtä pätevästi kuin satunnaistetussa kokeilussa, koska vertailuryhmä on 
muodostettava jälkikäteen potentiaalisesta kohderyhmästä käytettävissä 
olevien tietojen avulla, eikä kaikista ilmeisesti tärkeistä muuttujista (esi- 
merkiksi motivaatiosta tai sosiaalisista kyvyistä tms. yksilöllisistä työllisty- 

vyyteen vaikuttavista seikoista) ole rekistereissä tietoa. Toisinaan on mah- 
dollista yhdistää rekisteritietoihin esimerkiksi haastattelututkimuksissa 
koottuja tietoja, joka paikkaa tätä puutetta. Tuolloin otokset ovat kuiten- 
kin yleensä varsin rajoitettuja kohderyhmiä tai/ja ajanjaksoja koskevia ja 
suhteellisen pieniä, mikä vähentää tulosten yleistettävyyttä. 

Kuitenkin valikoitumisen kontrollin metodologia on vuosien varrella 
huomattavasti edistynyt, ja osallistuja- ja vertailuryhmien tilastolliseen 
kaltaistamiseen perustuvat sofistikoidut menetelmät ovat nykyisin kan- 
sainvälisesti laajasti käytössä. Suosittu on ollut interventioon osallistu- 
misen todennäköisyyden (propensity score) mallintamiseen perustuvaa 
kaltaistamismetodi. ”Kaksosparimatsaukseen? perustuvan metodin puut- 
teena propensity scoreen perustuvaan kaltaistamismetodiin verrattuna on, 
että siinä voidaan vakioida vain rajallinen määrä taustamuuttujia, mutta 
etuna taas, että sen avulla ei saada selville pelkästään keskimääräistä net- 
tovaikuttavuutta kuten em. menetelmällä ja esimerkiksi satunnaistetulla 
kokeilulla, vaan samalla voidaan haluttaessa yksinkertaisesti laskea vaikut- 
tavuus myös kaikkien käytettyjen taustamuuttujien mukaan, eli erikseen 
kaikissa kiinnostavissa osaryhmissä kuten esimerkiksi nuoret tai ikäänty- 
vät tai maahanmuuttajat tai vailla perusteen jälkeistä koulutusta olevat.” 

Olisi kiinnostavaa verrata samalla asetelmalla erilaisten kaltaistamis- 
menetelmien tuloksia toisiinsa — miten paljon eri metodeilla saadut tu- 
lokset eroavat toisistaan? Sikäli kun eri menetelmillä saatuja tuloksia on 
voitu verrata keskenään, on havaittu, että eräiden merkittävinä pidettyjen 
tavallisesti havaitsemattomien muuttujien lisääminen analyysiin ei merkit- 
sevästi vaikuta tuloksiin, jolloin siis rekisteritietoihin perustuvan arvioi- 
den luotettavuus olisi parempi kuin on epäilty (Aho ym. 2018, 42-43). 
Olisi erittäin mielenkiintoista toteuttaa satunnaistetulla kenttäkokeilulla 
ja tilastollisella vertailuasetelmalla saman intervention vaikuttavuuden 
arviointeja, jolloin tuloksia voisi verrata toisiinsa, mutta tiedossani ei ole 
esimerkkejä tällaisesta eri menetelmien tuottaman tiedon vertailusta. 

Ongelmana on, että rekisteriaineistojen käyttö on työlästä ja aikaa 
vaativaa ja tärkeät työssäkäyntiä koskevat yksityiskohtaiset tiedot saadaan 

käyttöön vasta huomattavalla viiveellä. Aineistojen käyttöä olisi nähdäkse- 
ni mahdollista huomattavasti helpottaa ja nopeuttaa, jos sellaiseen hank- 
keeseen (yksittäisiä tutkijoita merkittävästi arvovaltaisemmalla tasolla) 
olisi riittävästi tahtoa, ja tarvittavat resurssit tähän tarkoitukseen löydet- 
täisiin. Samalla resurssien käyttöä voitaisiin huomattavasti tehostaa. 

Yksilöiden tietosuojaa turvaavien säädösten edellyttämien yksilötason 
rekisteritietojen käyttölupien saamista on viime vuosina tyypillisesti jou- 
tunut odottamaan puoli vuotta ja toisinaan selvästi kauemminkin, koska 
lupahakemuksia on Tilastokeskuksessa, Kelassa ja muilla keskeisillä re- 
kisterinpitäjillä jatkuvasti runsaasti jonossa. Yleensä aineistoon halutaan 
liitettävän joitain tietoja, joita ”standardipaketissa? (esim. Tilastokeskuk- 
sen FLEED ja FOLK ynnä muut valmisaineistot, jollaisten muodostaminen 
sinänsä on ollut edistysaskel) ei ole, jolloin luvan saamisen jälkeen taas 
odotetaan, kunnes eri lähteiden tiedot on ehditty yhdistää. Luvan voi 
saada vain täsmennettyyn tarkoitukseen tutkimussuunnitelman pohjalta 
määräajaksi, ja samankin aineiston käyttöön on seuraavaan hankkeeseen 
haettava uusi lupa. Yhden tutkimuksen toteuttamiseen joutuu usein hake- 
maan monta käyttölupaa (itse äskettäin tarvitsin luvan Tilastokeskuksesta, 
TEM:stä ja Kelasta). Eikö voisi luottaa siihen, että jos Tilastokeskus antaa 
luvan, se riittää myös muiden rekisterinpitäjien tietoihin? Tämä säästäisi 
vaivaa, aikaa ja ainakin eri rekisterinpitäjien kustannuksia merkittävästi. 
Tietoturva tuskin vaarantuisi. 

Kuten jokainen rekisteriaineistojen pohjalta yksilötason pitkän aika- 
välin työmarkkinauria yksityiskohtaisesti analysoinut tutkija hyvin tietää, 
tutkijoiden saamat aineistot ovat alun perin muihin kuin tutkimustar- 
koituksiin koottua raakadataa, josta analyysimuuttujien muodostaminen 
vaatii monesti usean kuukauden työn ennen kuin varsinainen analyysi voi- 
daan aloittaa. Erityisen mutkikasta (ja tarpeellista) tämä on, jos erilaisia 
työvoimapoliittisia toimenpiteitä halutaan erotella toisistaan. Kadehdin 
tanskalaisia ja saksalaisia kollegoita, joiden saama data nykyisin on huo- 
mattavasti pitemmälle jalostettua sekä paremmin laadultaan tarkistettua 
ja dokumentoitua kuin suomalainen data. Eri lähteistä peräisin olevat tie- 

dot on valmiiksi sovitettu yhteen niin, että niissä välttämättä esiintyviä ris- 
tiriitoja on korjattu huolellisesti mietittyjen ja standardoitujen kriteerien 
pohjalta, jolloin jokainen tutkija ei erikseen joudu kukin omalla luultavasti 
ainakin osin toisistaan poikkeavalla tavalla korjauksia tekemään (tai yleen- 
sä jättämään tekemättä, mikä alentaa reliabiliteettia), kuten Suomessa. 

Työssäoloa koskevat tiedot perustuvat työeläkejärjestelmään, jonne 
työnantajat ilmoittavat kaikkien eläkevakuutettujen työsuhteiden alka- 
miset, päättymiset ja maksetut palkat. Nykyisin kunkin kalenterivuoden 
tiedoista yhdistetyt tarkat työssäkäyntitiedot tulevat tukijoiden saataville 
noin kaksi vuotta myöhemmin. Olisi pyrittävä lyhentämään tätä viivettä. 
Nyt käyttöönottovaiheessa oleva uusi reaaliaikaiseksi mainostettu tulore- 
kisteri saattaa tulevaisuudessa johtaa tässä suhteessa parannukseen, mutta 
ei 2020-lukua varhaisempaa aikaa koskevien tietojen osalta. Kuitenkin re- 
kisteritietojen merkittävä etu muihin tietolähteisiin verrattuna on, että yk- 
silöiden työmarkkinahistoriaa voidaan luotettavasti seurata pitkältä ajalta 
myös taaksepäin. 

Tilastollisen vaikuttavuusarvioinnin metodologia on huomattavasti 
edistynyt alkuvuosista. Hämäläinen ja Tuomala (2006) tekivät runsas vuo- 
sikymmen sitten nähdäkseni nykynäkökulmastakin varsin pätevän laa- 
jemman toimenpiteiden vaikuttavuusarvioinnin, joka syystä tai toisesta jäi 
pitkään aikaan viimeiseksi lajissaan Suomessa. Äskettäin on taas toteutettu 
muutamia eri toimenpiteiden vaikuttavuuden rekisteriperusteisia arvioin- 
teja nähdäkseni kansainvälisessä katsannossa ajantasaiseen osaamiseen 
perustuvalla metodologialla (Aho ym. 2018; Asplund ym. 2018; Alasalmi 
ym. 2019). Kuitenkin, kuten mainituista hankkeista yhdessä mukana ollut 
Asplund (2019) kirjoitti äskettäisessä Elinkeinoelämän tutkimuslaitoksen 
nimissä julkaistussa kannanotossa, että ”ei myöskään nykytietämyksen 
pohjalta pystytä piirtämään kuin vain karkea kuva eri työvoimapoliittisten 
toimenpiteiden vaikuttavuudesta” (s. 5), ja vastaamatta jää edelleen keskei- 
siä kysymyksiä, kuten mikä minkäkin politiikan kohderyhmän kohdalla 
toimii, miksi toimii, ja mihin hintaan. 

Vaikuttaako tutkimus ja arviointi politiikkaan? 


Saari (2011) esittää muun kuin työvoimapolitiikan osalta lukuisia esimerk- 
kejä sekä tilanteista, joissa tutkimustieto on vaikuttanut päätöksentekoon, 
että sellaisista, joissa saatavilla oleva tai varta vasten hankittu tieto on si- 
vuutettu, kun jokin uudistus on päätetty toteuttaa tai olla toteuttamatta. 
Enemmän tai vähemmän vaikuttaneesta tutkimuksesta eri aloilla on lu- 
kuisia esimerkkejä esimerkiksi Vihriälän (2016), Hämäläisen ja Junnilan 
(2012) ja Ilmakunnaksen ym. (2008) toimittamissa kokoomateoksissa. Jat- 
kossa rajoitun tutkimuksen ja politiikan yhteyksien arviointiin työvoima- 
politiikan alueella pitkälle oman kokemukseni pohjalta. 

Tutkimustuloksiin on parin viime vuosikymmenen aikana alettu ene- 
nevästi vetoamaan uudistusten perusteluina. Oletan, että vaikuttavuus- 
tutkimuksella on ollut vuosien varrella paikoin merkittävääkin vaikutusta 
toimenpiteiden ja palveluiden volyymien ja kohdentamisen muutoksiin. Ei 
välttämättä yksittäisillä raporteilla, mutta tiedon kertymisellä. Tuloksel- 
lisiksi osoittautuneita toimintamalleja on jatkettu ja niiden soveltamista 
laajennettu, ja heikosti vaikuttavia toimenpiteitä supistettu. Esimerkiksi 
työllistävyysvaikutukseltaan heikoksi havaitun kunnallisen työllistämis- 
tuen määrärahoja on huomattavasti pienennetty 2000-luvulla, ja toimenpi- 
teistä vaikuttavuudeltaan parhaimpiin kuuluvan yrityksille tarjotun työl- 
listämistuen volyymin kasvattamista ei kaiketi ole rajoittanut niinkään 
palkkatukimäärärahojen puute kuin vaikeus saada työnantajat enenevästi 
kiinnostumaan pitkäaikaistyöttömien työllistämisestä. 

Usein minusta on kuitenkin näyttänyt siltä, että uudistus on ensin pää- 
tetty toteuttaa ilman perusteellista selvitystä sen odotettavissa olevista vai- 
kutuksista, ja sitten järjestetään arviointitutkimus, jonka pitäisi mielellään 
osoittaa uudistuksen onnistuminen (vaikuttavuustutkijoiden kuulee myös 
käytettävän termiä policy based evidence making). Jos tutkimus havaitsee 
myönteisiä vaikutuksia, järjestetään tiedotustilaisuus medialle ja tuloksia 
muutenkin nostetaan esille. Jos tutkimus havaitsee, että uudistus ei saavu- 


ta tavoitteitaan, tiedotustilaisuuksia ei järjestetä. Epämieluisia arviointitu- 

loksia ei erityisesti pyrittäne piilottamaan, mutta tiedottamisessa huomio 
kiinnitetään mieluummin muihin asioihin. 

Ensimmäisiä 1990-luvun lopun ”aktivointipolitiikan? ilmentymiä oli 
uudistus, jossa alle 25-vuotiaat ammattikouluttamattomat nuoret menet- 
tivät oikeuden työmarkkinatukeen, elleivät hakeneet riittävän moneen 
kriteerit täyttävään opiskelupaikkaan tai paikan saatuaan aloittaneet 
opintoja tai keskeyttivät ne (tämä vaatimus sai yleisesti käytetyksi nimek- 
seen ”pakkohaku”), paitsi jos osallistuivat aktiivisen työvoimapolitiikan 
toimenpiteeseen. Uudistuksen jälkeen toteutettiin seurantatutkimus 
(Aho & Vehviläinen 1997), jonka yhtenä tuloksena oli, että kohderyhmän 
osallistuminen toimenpiteisiin lisääntyi. Tähän oltiin tyytyväisiä. Haku- 
velvoitteen vaikutuksia pitemmällä aikavälillä esimerkiksi tutkintojen suo- 
rittamiseen tai opintojen keskeyttämiseen ei myöhemmin tutkittu. Kun 
kokemuksia velvoitteen epätarkoituksenmukaisista ”sivuvaikutuksista” 
kertyi ja erityisesti oppilaitokset kritisoivat niitä, lopulta 15 vuotta myö- 
hemmin kypsyttiin siihen, että velvoitetta ilmeisesti on aihetta lieventää. 
Toteutettiin tutkimus (Aho ym. 2012), jonka tulokset puolsivat tätä, ja vel- 
voitetta merkittävästi lievennettiin. Jää arvailun varaan, olisiko näin joka 
tapauksessa tapahtunut, vaikka tutkimustulokset eivät olisi sitä tukeneet. 

Joskus uudistuksesta on tehty päätös jo ennen kuin arviointitulokset on 
saatu valmiiksi. Itselleni on unohtumattomasti jäänyt mieleen, miten kol- 
legoideni kanssa pyrimme kovasti saamaan valmiiksi raporttia ”yhteispal- 
velukokeilusta” eli toimintamallista, jossa kuntien, työhallinnon, KELAn 
ja muidenkin toimijoiden resursseja pyrittiin yhdistämään "vaikeasti työl- 
listyvien” työnhakijoiden palveluiden parantamiseksi. Vähän ennen kokei- 
lun arvioinnin tuloksia (Arnkilym. 2004) odottamatta julkaistiin tieto sii- 
tä, että on päätetty vakinaisesti perustaa ”kokeiltuun” (!) yhteispalveluun 
perustuvia työvoiman palvelukeskuksia (jatkossa TYP)! Muutamaa vuotta 
myöhemmin toteutettiin laaja ja monipuolinen palvelukeskusten arvioin- 
ti (Arnkil ym. 2008), mutta ei siten, että keskeisestä tulosindikaattoria eli 
työllisyysvaikutusta olisi voitu selvittää (kuten ei aiemmassa pilotissamme- 
kaan), koska arviointien puitteissa ei ollut mahdollista muodostaa vertai- 

luryhmää, jonka menestykseen työttömien palvelukeskusten asiakkaiden 
pärjäämistä työmarkkinoilla olisi verrattu. TYP:t kuitenkin vakinaistettiin 
valtakunnallisesti osaksi palvelujärjestelmää vuoden 2015 alusta voimaan 
astuneessa työvoimapalvelulain uudistuksessa. Tätä kirjoittaessa oli taas 
tekeillä monipuolinen TYP:ten arviointihanke (Pitkänen ym. 2019), mutta 
tälläkään kertaa ei toteuteta vertailuasetelmaan perustuvaa vaikuttavuus- 
mittausta. 

TYP-toimintamallista on kuitenkin saatu paljon tietoa. Se ei ole osoit- 
tautunut erityisen menestyksekkääksi asiakkaidensa avoimille työmark- 
kinoille työllistymisellä mitattuna, ja suuri osa asiakkuuksista päättyy 
epäselvin tuloksin. Asiakkaiden kokemukset ovat kuitenkin olleet yleisesti 
myönteisiä, ja monenlaista osaamista moniammatillisessa yhteistyössä on 
kehitetty (Arnkilym. 2008; ks. myös Saikku 2018). On arvioitu, että TYP:t 
ovat saavuttaneet paremmin sosiaalipoliittisia tavoitteita kuin työllisyy- 
den edistämistavoitteita (Valtakari ym. 2008). Keskeinen ongelma on, että 
palvelukeskukset eivät koskaan ole kyenneet ottamaan vastaan kuin mur- 
to-osan potentiaalisesta asiakasryhmästään ja asiakkaaksi valikoitumisen 
kriteerit ovat jääneet epäselviksi. Sopimusperusteiseen yhteistoimintaan 
perustuvassa toimintamallissa johtaminen on ollut ongelmallista ja vas- 
tuut epäselviä (ks. Karjalainen 2013, 102-109). Vastuuta ”vaikeasti työl- 
listyvistä” on palloteltu kuntien ja valtion kesken vuosikymmeniä (Niemi 
2018; Saikku 2018). Pirkanmaan työllisyyskokeilussa 2017—2018 vastuu 
siirrettiin yksiselitteisesti kunnille lupaavin tuloksin (Arnkil ym. 2019), 
mutta kokeilu jäi lyhyeksi, ja kun Sipilän hallituksen suunnitelma työvoi- 
mapalvelujen maakunnallistamisesta jäi toteutumatta, tilanne on tätä kir- 
joitettaessa avoin. 

Työttömien ”kovan ytimen” työllistäminen on osoittautunut erittäin 
vaativaksi tehtäväksi kaikkialla toimintamallista riippumatta (Arnkil ym. 
2008, 295—298). TYP:t eivät uskoakseni ole olleet tuloksiltaan ainakaan 
huonompia kuin sen vaihtoehtona oleva ”normaalipalvelu” olisi ollut, 
mutta uskonasiaksi käsitykseni jää, kun kunnon näyttöä ei ole hankittu! 
Tällaisten monivaiheisten monien toimijoiden yhteistyönä toteutettujen 

ja pitkäkestoisten palveluketjujen tai -polkujen vaikuttavuuden tutkimus 
on vaikeaa, joten ei ehkä ole suuri ihme, että sitä ei ole toistaiseksi tehty. 
Keskeisiä ongelmia ovat monimuotoisen toiminnan seurantajärjestelmän 
puutteet sekä se, että pätevän vaikuttavuusarvioinnin edellyttämät moni- 
vuotiset seuranta-ajat olisivat liian pitkiä tutkimusten tilaajien näkökul- 
masta (vrt. Karjalainen 2013, 107). 

Uusien toimintamallien hyvät arviot eivät sinällään riitä mallien va- 
kiinnuttamiseen tai edes jatkamiseen, jos se ei sovi politiikan agendaan. 
Tuore esimerkki tästä on Pirkanmaan alueellinen työllisyyskokeilu, joka 
lakkautettiin huolimatta siitä, että sen tuloksia pidettiin poikkeuksellisen 
hyvinä ja siitä, että jopa eräät hallituspuolueiden kansanedustajat julkisesti 
vetosivat sen jatkamisen puolesta, kun hallitus oli päätynyt ajamaan toi- 
senlaista uudistusta eli ”kasvupalvelujen? maakunnallistamista. Itseäni 
tässä kuviossa järkytti, että Suomessa on näköjään varaa turhauttaa ja kes- 
ken kaiken hajottaa tuloksellisuuden parantamiseen sitoutunut poikkeuk- 
sellisen menestyksekäs joukkue perusteilla, joita ei kykene ymmärtämään 
ainakaan työttömien palvelujen laadun ja vaikuttavuuden parantamista 
tarkoittaviksi. 

Yksi Pirkanmaan työllisyyskokeilun poikkeuksellisia piirteitä oli, että 
sen toteuttajat itse suunnitelmallisesti tuottivat kerrankin hyvin monipuo- 
lista ja kattavaa seurantatietoa, johon pohjautuva näyttö toiminnan muu- 
toksista ja monenlaisista tuloksista, esimerkiksi aktivointiasteen merkittä- 
västä noususta, on sinänsä kiistämätön (Arnkil ym. 2019, liite 4). Eri asia 
on, että niiden pohjalta ei kuitenkaan voi tehdä kiistämättömiä päätelmiä 
kehitetyn toimintamallin vaikuttavuudesta esimerkiksi asiakkaiden työl- 
listymiseen, jollaisen osoittamiseen tarvittaisiin erillinen vertailuryhmään 
ja valikoitumisen kontrolliin perustuva tutkimus ja pitempi seuranta-ai- 
ka. Sellaiseen tutkimukseen ei tälläkään kertaa ollut edellytyksiä, koska 
sellaista ei etukäteen oltu suunniteltu eikä siihen oltu varattu tarvittavia 
resursseja. 

Joskus tiettyä politiikkaa halutaan jatkaa siitä huolimatta, että tutki- 
mus osittaa, ettei se selvästikään saa aikaan sitä, mihin sillä julkilausuttu- 

jen tavoitteiden mukaan pyritään. Vuoden 2006 ”työmarkkinatuen akti- 
vointi” toi suomalaiseen politiikkaan poikkeuksellisen vahvan sanktion eli 
pitkään työmarkkinatukea saaneille asetetun velvoitteen osallistua sovel- 
tuviksi katsottuihin toimenpiteisiin työmarkkinatukioikeuden menettä- 
misen uhalla. Seurantatutkimuksen mukaan uudistus kyllä lisäsi pitkään 
työmarkkinatukea saaneiden osallistumista työvoimapoliittisiin toimen- 
piteisiin, mutta ei heidän työllistyvyyttään (Hämäläinen ym. 2009). Koh- 
deryhmälle aktivoinnista kieltäytymisestä koituvia sanktiota lievennettiin 
muunlaisesta moitittavasta työmarkkinakäytöksestä annattavien sanktioi- 
den tasolle (määräaikainen karenssi) vasta 2012. Uudistuksessa olikin il- 
meisesti kysymys pikemminkin sosiaaliturvan ”vastikkeellisuuden? toteut- 
tamisesta kuin työllistymisen tukemisesta. Samaa politiikkaa jatkettiin, 
kun kaikkein kauimpana avoimista työmarkkinoista oleville työttömille 
tarkoitettuun kuntouttavaan työtoimintaan osallistumisesta tehtiin vuon- 
na 2009 velvoittavaa kaikenikäisille (eikä vain nuorille, kuten aiemmin). 
Sanktioiden käytöstä ja vaikutuksesta on Suomessa tehty vain vähän 
tutkimusta (poikkeus Busk 2015), vaikka sanktiot ovat aina kuuluneet suo- 
malaiseen työttömyysturvajärjestelmään ja karenssien määrääminen on 
yleistä?. On näyttöä siitä, että erityisesti heikoimmassa työmarkkina-ase- 
massa oleviin kohdistetut sanktiot ovat tehottomia työllistymisen edistä- 
misessä — vaikka etuuden menettämisen tai pienenemisen uhka kuinka 
lisäisi työllistymismotivaatiota, siitä ei ole apua, jos työvoimalle ei ole ky- 
syntää (vrt. Hall ym. 2017; Virjo & Aho 2006; Hämäläinen ym. 2009). 
Vaikeassa asemassa oleviin ei voi vaikuttaa kannustimilla vaan luomalla 
rakenteellisia edellytyksiä (ks. Hänninen & Karjalainen 2012). Kuitenkin 
Suomessa velvoittava aktivointi on aivan viime aikoihin asti kohdistettu 
lähinnä pitkäaikaistyöttömiin työmarkkinatuen saajiin, toisin kuin esi- 
merkiksi Tanskassa, jonka mallia Suomessa on pitkään kerrottu seuratta- 
van. Muutos tässä kuitenkin tapahtui äskettäin toteutetun ”aktiivimallin? 
myötä, joka koskee kaikkia työttömiä. Toistaiseksi julkisuudessa esillä ol- 
leen alustavan seurantatiedon perusteella malli näyttää tehoavan heikosti 

pitkäaikaistyöttömien ja ikääntyvien kohdalla, joista enemmistö ei onnis- 
tu osoittamaan edellytettyä aktiivisuutta ja saa sanktion. 

Sen jälkeen, kun Suomi liittyi Euroopan Unioniin, Euroopan Sosiaa- 
lirahaston rahoitusohjelmat ovat luoneet erilaisten kumppanuus- ja ke- 
hittämishankkeiden laajan maailman, jonka puitteissa on muun muassa 
järjestetty tähän mennessä jo sadoittain erilaisten työvoimapalveluiden 
ja vaikeasti työllistyvien tukihankkeiden kehittämisprojekteja. Näistä 
hankkeista on myös laadittu lukemattomia eritasoisia arviointeja. Arviot 
monitoroivat tulosindikaattoreita ja tunnistavat hyviä käytäntöjä, mutta 
niiden pohjalta on vaikea tehdä yleistyksiä, kun yleensä vaikuttavuutta ei 
ole mitattu vertailuasetelmalla. Hiljattainen poikkeus on meneillään ole- 
van ohjelmakauden väliraportti (Auri ym. 2019), jossa ESR-hankkeisiin 
osallistuneiden työttömien arvioitiin työllistyvän tai aloittavan opinnot 
seuranta-aikana vähän useammin kuin kaltaistettujen muiden työttömien 
vertailuryhmä. 

Hankkeissa kiistatta kehitetään monenlaisia hyviksi koettuja käytän- 
töjä. Ongelmana on, että eri kausilla ja eri ohjelmakokonaisuuksissa ke- 
hitettyjä menetelmiä ei saada valtakunnallisesti levitettyä ja juurrutettua. 
Rakenteet, rahoituskäytännöt, toimintaympäristö ja johtaminen eivät 
monestikaan tue ja toisinaan ovat esteenä hyvien käytäntöjen leviämisel- 
le. Myöskään seurantarekisterit, tulosindikaattorit ja arviointimallit eivät 
välttämättä tuota tältä kannalta kovin hyödyllistä tietoa (Lampinen & Pit- 
känen 2015; Arnkilym. 2005). Edellä mainitussa Pirkanmaan työllisyysko- 
keilussa monet toimintamallit perustuivat eräissä Pirkanmaalla aiemmin 
toteutetuissa ESR-hankkeissa ja kokeiluissa kehitettyihin hyviin käytän- 
töihin. Tässä tapauksesta käytäntöjä voitiin uudistaa läpi kokeilualueen 
palvelujärjestelmään, koska rakenteelliset ehdot sille luotiin, johtamismalli 
sitä tuki ja resursseja lisättiin. (Arnkil ym. 2019.) ESR-arvioinnit olisi mie- 
tittävä tuottamaan palvelujen valtakunnallisen kehittämisen kannalta 
hyödyllisempää ja vertailukelpoisempaa tietoa, ja niitä olisi suunniteltava 
muidenkin kuin ESR:n rahoittamien palvelujen ja toimenpiteiden arvioin- 
nin yleisessä kontekstissa. 

Haluan vielä nostaa esiin kaksi uudistusta, jotka molemmat on toistettu 
useita kertoja: työttömien yksilöllisten työllistymissuunnitelmien laatimi- 
sen ja/tai henkilökohtaisten säännöllisesti toistuvien haastattelujen tehos- 
taminen (joissa nähdäkseni on kyse pohjimmiltaan samasta asiasta), sekä 
työmarkkinoille pääsyä edistävien palvelujen nopea tarjoaminen ilman 
työ- tai opiskelupaikkaa jääneille nuorille. Ilmeisesti näiden toimintamal- 
lien merkittävään siunauksellisuuteen on uskottu, koska ne on (toisinaan 
näyttävästikin) käynnistetty toistuvasti. Niiden toimeenpanosta ja seu- 
rauksista on julkaistu eri vaiheissa lukuisia raportteja, mutta uudistusten 
vaikuttavuutta ei ole yleensä pätevästi tutkittu. Toistuvasti on osoitettu, 
että tavoitteita ei ole saavutettu, mutta ei sitten ole avoimesti ja rohkeasti 
paneuduttu siihen miksi näin kävi. 


Työnhakusuunnitelmat ja työttömien määräaikaishaastattelut 


Työttömien haastatteleminen määräajoin ja työnhakusuunnitelmien laa- 
timinen oli yksi vuoden 1998 työvoimapoliittisista uudistuksista ja sittem- 
min näitä määräaikoja ja suunnitelmien laatimista koskevia säännöksiä ja 
ohjeita on useita kertoja muutettu tai tarkistettu. Tutkimuksissa ja selvi- 
tyksissä on havaittu, että tavoiteltua kattavuutta ei ole läheskään saavutet- 
tu — toisin sanoen Suomessa työllistymissuunnitelma tai vastaava on koko 
niiden käytössä olon historian ajan yleisesti tehty myöhemmin kuin piti (ei 
aina silloinkaan), ja tyypillisesti sitä ei jatkossa ole tavoitteen mukaisesti 
tarkistettu, vaikka työttömyys jatkuisi tai toistuisi. Ei ole ollut kovin epäta- 
vallista, että pitkäaikais- ja toistuvaistyöttömät ovat voineet olla työnhaki- 
joina vuosia tapaamatta henkilökohtaisesti työvoimapalvelujen virkailijaa. 
Poikkeuksena todettakoon, että kotoutumissuunnitelmaan oikeutetuille 
maahan muuttajille tällainen suunnitelma on ilmeisesti laadittu varsin 
kattavasti ja sitä on myös tarvittaessa yleisesti päivitetty (Aho & Mäkiaho 
2017). Suunnitelmista saatiin tutkimuksissa myönteistäkin palautetta, 


mutta niiden tekemisen vaikuttavuutta verrattuna siihen, että niitä ei olisi 

tehty, ei pätevällä asetelmalla tutkittu (Aho ym. 2000; Aho ym. 2005; Aho 
ym. 2006; Valtakari ym. 2016). 

Vuoden 2017 alusta alkaen tavoitteeksi asetettiin työttömien haastatte- 
leminen henkilökohtaisesti kolmen kuukauden välein, ja uudistus pantiin 
poikkeuksellisen tehokkaasti toimeen. Tiedossani ei ole, mistä aloite oli 
peräisin; säädösmuutosta koskevan hallituksen esityksen (HE 209/2016) 
perusteluista se ei selviä, paitsi että ainakaan tutkimustuloksiin ei perus- 
teluna vedota. Myöskään uudistuksen vaikutuksia ei ennakoida paitsi työ- 
hallinnon resurssien määrän lisäämistarpeen ja kohdistamisen kannalta. 
Itse pessimistisesti epäilin, että tälläkään kertaa merkittävää muutosta ei 
tapahdu, mutta erehdyin. 

Haastattelujen määrä ja kattavuus on moninkertaistunut, alueelliset 
erot palveluissa kaventuneet ja työnhakijoiden ohjaaminen palveluihin sel- 
västi lisääntynyt. Poikkeuksellista oli myös, että uudistuksen vaikutuksista 
tehtiin tavallista huolellisempi ja monipuolisempi tutkimus (Valtakari ym. 
2019), jossa muun muassa osoitettiin kaltaistamismenetelmään perustu- 
valla vertailuasetelmalla, että määräaikaishaastattelut edistävät työnhaki- 
joiden työllistymistä ja arvioitiin, että niiden lisääminen on kustannuste- 
hokasta, mutta toisaalta uudistuksen aiheuttama kuormitus on alentanut 
toimeenpanevan henkilöstön työhyvinvointia ja voi pahimmillaan uha- 
ta palvelujärjestelmän toimivuutta. On mielenkiintoista nähdä, miten 
arviointihankkeen kehittämissuosituksia tullaan noudattamaan jatkossa, 
ja miten palvelun ja sen kehittämisen vaikuttavuutta tullaan jatkossa ar- 
vioimaan. 


Nuorisotakuu 


Nuorisotakuu on eri nimillä ollut agendalla vuoden 1987 työllisyyslain 
viranomaisille asettamasta nuorten työttömien työllistämisvelvoitteesta 
alkaen. 2000-luvun alkupuolen ”yhteiskuntatakuusta” alkaen sen toimeen- 
panoa ja tuloksia on tutkittu (Pitkänen ym. 2007; uusimmasta Kataisen 
hallituksen toimeenpanemasta nuorisotakuusta ks. esim. Savolainen ym. 

2015; Gretschel ym. 2014). Ongelmaksi on aina havaittu, että satsauksil- 
la olisi luultavasti vaikutuksia (pätevää näyttöä ei ole, kun kertaakaan ei 
ole tutkittu vertailuasetelmalla), mutta kun resurssit eivät ole riittäneet, 
uudistus on aina jäänyt enintään puolitiehen. Resursseja ei ole tarpeeksi 
voitu satsata, vaikka luullakseni kaikki asiaa tuntevat ovat koko ajan tien- 
neet, että osoitetut resurssit eivät tule riittämään tavoitteiden saavuttami- 
seen. Arvioinneista tehdyissä johtopäätöksissä on korostettu niitä myöntei- 
siä tuloksia, joita on havaittu, mutta ei ole avoimesti sanottu, että jos tämän 
halutaan todella onnistuvan, se tulee paljon kalliimmaksi kuin mihin nä- 
köjään on varaa. Kuitenkin tarmokkaasti ollaan oltu oikealla asialla. 

Kun takuun (kaikille työtä tai opiskelupaikkaa vaille jääneille nuorille 
kolmen kuukauden kuluessa jokin eteenpäin auttava palvelu tai toimenpi- 
de) kattavaan toteuttamiseen ei ole ollut varaa, olisi ollut viisasta järjestää 
kokeiluja, joissa osalle nuorista olisi tarjottu parannetut palvelut ja verrattu 
heidän menestystään normaalipalveluiden varaan jääneiden menestykseen. 
Tällöin olisi voitu laskea myös parannettujen palvelujen korkeampien kus- 
tannusten tuottamat hyödyt, ja päätellä olisiko satsaus kannattavaa pitkäl- 
lä aikavälillä — jos olisi, resurssitkin voisivat löytyä. Viimeisimmän nuo- 
ristakuuohjelman jälkeen on kehitelty nuorten tukemiseen tarkoitettuja 
Ohjaamoja (ks. Määttä 2017), joiden vaikutuksia koskeva arviointihanke 
on hiljattain käynnistetty. 


Kaikkea ei tutkita 


Joskus tutkimus ei voi vaikuttaa, koska mitään arviointitutkimusta ei 
lainkaan tehdä (vrt. Vihriälä 2008, 27—29; 32). Esimerkiksi syrjäytymisen 
ehkäisystä työvoimapolitiikan erityisesti vaikeimmin työllistyviin kohdis- 
tettujen toimenpiteiden oletettuna tuloksena on puhuttu parikymmentä 
vuotta monessa yhteydessä ilman, että sellaista mahdollista vaikutusta olisi 
koskaan kunnolla systemaattisesti tutkittu”. 

Yksi työvoimapalvelujen ja toimenpiteiden tavoite, jonka saavuttamista 
ei ole pätevästi mitattu, on työllistyvyyttä edistävien valitavoitteiden saa- 

vuttaminen silloin, kun lopullista? tavoitetta eli työllistymistä avoimille 
työmarkkinoille ei ole kerralla saavutettu. Huomattavan suuri osa työvoi- 
mapalveluista ja toimenpiteistä kohdistetaan "vaikeasti työllistyviin” ta- 
voittelematta välitöntä työllistymistä, vaan sen edellytysten parantamista 
eli työllistymispolun välietappien saavuttamista. Toimenpiteet ja palvelut 
saattavat pyrkiä esimerkiksi osallistujien rohkaistumiseen, aktivointiin ja 
työkunnon, motivaation, arjen hallinnan ja sosiaalisen osallisuuden kas- 
vuun tai muihin sen tapaisiin tavoitteisiin, mutta jos niiden saavuttamista 
ei osata mitata, hyvinkin toimivat palvelut saattavat näyttäytyä hyödyttö- 
minä, vaikka niiden tuloksena olisi esimerkiksi työllistymiseen johtavan 
polun seuraavan askeleen täsmentyminen ja aloittaminen. 

Olisi opeteltava osoittamaan tällaisten toimenpiteiden mahdollinen 
”katalyyttinen validiteetti”, jolla Stiles (1993) tarkoittaa sitä voimaa, mil- 
lä arvioitava käytäntö orientoi, fokusoi ja voimaannuttaa osallistujia (vrt. 
Arnkil ym. 2019). Valitettavasti rekisteriaineistoista ei ole helposti saatavil- 
la tällaisia tuloksia mittaavia indikaattoreita. 

Kun Suomessa on hyvin tavallista, että ”vaikeasti työllistyvät? osallistu- 
vat toistuvasti toimenpiteisiin (Aho ym. 2018), olisi tarpeen toteuttaa pe- 
rusteellisia tutkimuksia, joissa selvitettäisiin (yksittäisten toimenpiteiden 
välittömien työllisyysvaikutusten sijasta) millaiset toisiaan seuraavien pal- 
velujen ”polut? ovat missäkin kohderyhmässä vaikuttavia pitkällä aikavä- 
lillä työllistymisen kannalta eli johtavat lopulta avoimille työmarkkinoille, 
kuinka usein taas ne osoittautuvat pitkälläkin aikavälillä tässä suhteessa 
pikemminkin sosiaalipolitiikaksi tai ”vastikkeellisuuden” toteuttamiseksi. 

Ongelmana ei ole ainoastaan se, että poliitikot eivät aina ota tietoa huo- 
mioon, vaikka sitä olisi olemassa (ks. Jussila 2012). Tutkijat eivät aina osaa 
tai edes välitä yrittää saattaa sitä päättäjien tietoon niin, että sillä voisi olla 
vaikutusta (esim. Vihriälä 2008; Uusitalo 2018; Korkman 2016). Tällaiseen 
olen itsekin varmasti syyllinen. STN ja VN/TEAS ovat yrittäneet tässä saada 
parannusta aikaan — varmaankin vielä arvioidaan, onko onnistuttu?!! 


113 


Simo Aho 


Mihin katosi työvoimapoliittisen tutkimuksen ohjelma? 


Mielestäni keskeinen syy siihen, että työvoimapolitiikan suuntaamisen ja 
sen tuloksellisuuden parantamisen kannalta tarpeellisessa tiedossa jatku- 
vasti on suuria puutteita, on paitsi resurssien niukkuus myös tutkimuspoli- 
tiikan suunnitelmallisuuden ja pitkäjänteisyyden puute, jolloin politiikan 
tuloksellisuuden parantamisen kannalta hyödyllinen tietämys ei syste- 
maattisesti kartu huolimatta siitä, että vuosittain julkaistaan tuhansia si- 
vuja työvoimapolitiikkaa ja työvoimapalveluja koskevia eritasoisia selvityk- 
siä ja arviointeja. Valitettavasti nykyinen tutkimustiedon hankintamalli 
(VN/TEAS) ei nähdäkseni ole tässä saanut aikaan merkittävää parannusta. 

”Työvoimapoliittinen tutkimusohjelma 1981-1983” (Työvoimaminis- 
teriö 1981) on varhaisin tietämäni tämän politiikkalohkon tarpeita pal- 
velemaan laadittu tutkimuspoliittinen suunnitelma. Sittemmin tällaisia 
kolmi- ja myöhemmin viisivuotisia suunnitelmia (työministeriön perusta- 
misen jälkeen nimi muuttui ”työelämän tutkimusohjelmaksi” ja sen jal- 
keen ”työpolitiikan tutkimusohjelmaksi”) julkaistiin säännöllisesti aina 
vuosille 2008—2011 laadittuun suunnitelmaan (Työministeriö 2007) asti, 
jonka jälkeen vastaavia ei enää ole julkaistu. Tätä kirjoittaessani minulla 
ei ollut mahdollisuutta lähemmin paneutua näihin suunnitelmiin, saati 
niiden relevanssin ja toteutumisen arviointiin, mutta viimeisin suunnitel- 
ma on tutkimustoiminnasta vastanneiden virkamiesten (ilman ainakaan 
esipuheessa yksilöityä poliittisen tason toimeksiantoa) kirjoittama suppea 
dokumentti, joka alkaa yhden sivun mittaisella ”yhteiskuntapoliittisten ja 
strategisten lähtökohtien? kirjauksella ja jonka keskeinen sisältö nähdäk- 
seni on 11 tutkimusteeman lista, joista kolme on työvoimapoliittisia: ”työ- 
markkinoiden toimivuus ja sen parantaminen”, ”osaaminen, työvoiman 
täysipainoisempi käyttö ja tarjonnan lisääminen” sekä ”työvoimapolitiikan 
vaikuttavuus ja sen lisääminen”. Jokainen näistä teemoista on huomatta- 
van laaja, monitahoinen ja monitasoinen ja ansaitsi itse asiassa oman hyvin 
resursoidun tutkimusohjelmansa kukin. Nähdäkseni millään näillä tutki- 
musalueilla ei tietämys ole niin paljon edistynyt, etteivätkö kaikki näistä 
tutkimustehtävistä olisi edelleen aivan yhtä ajankohtaisia kuin vuosikym- 

men sitten - tosin nopeasti muuttuvassa maailmassa työmarkkinoiden toi- 
mivuus, osaavan työvoiman saatavuus ja politiikkatoimien vaikuttavuus 
ovat epäilemättä sellaisessa liikkeessä, että niitä koskeva tutkimus ei tieten- 
kään koskaan voi tulla ”valmiiksi”, vaan sitä on tehtävä jatkuvasti. 

Työministeriön ja kauppa- ja teollisuusministeriön fuusioiduttua vuon- 
na 2008 laadittiin ensimmäinen ja ainakin toistaiseksi myös viimeinen 
julkaistu ”työ- ja elinkeinoministeriön tutkimusstrategia” (2009), jossa 
tutkimus- ja selvitystoiminnan toiminta-ajatukseksi muotoillaan ”tukea 
tutkimuksen avulla ministeriön strategian ja politiikan uudistumista sekä 
operatiivista toteutusta” (s. 12), asetetaan kehitysvisio vuoteen 2013 asti ja 
muotoillaan hyvän tutkimuksen ja arvioinnin periaatteita. Näistä en si- 
nänsä löydä moitteen sijaa. Mutta strategian merkitys on ilmeisesti jäänyt 
vähäiseksi, ja ainakin sen visio on kaiketi vanhentunut jo vuosia sitten. 
Kansliapäällikön ja tutkimusjohtajan allekirjoittamassa esipuheessa to- 
detaan, että strategian ”käsittelyn aikana vahvistui kuva siitä, että TEM:n 
useita politiikka-alueita palveleva tutkimuksellinen tiedonhankinta on 
liian pirstoutunutta, eikä nykyisellään riittävästi tue ministeriön keskeisiä 
strategisia tavoitteita”. Nähdäkseni tuo arvio on nyt vuosikymmen myö- 
hemmin edelleen täysin pätevä. 

Mitään konkreettisia tutkimustehtäviä ei strategiassa katsottu tarkoi- 
tuksenmukaiseksi suunnitella (s. 9). Tällaisen ratkaisun taustalla arvelen 
olleen sen, että uuden ministeriön ns. sitomattomien selvitys- ja tutkimus- 
määrärahojen kokonaismäärä puolitettiin aikaisempaan verrattuna ja nii- 
den käyttö hajautettiin ministeriön yksiköihin samalla kuin määräaikaisiin 
erillisohjelmiin perustuvat rahoitusmahdollisuudet ehtyivät ohjelmien 
päätyttyä. Ministeriön itse suoraan rahoittaman tutkimuksen resurssit 
ovat siitä lähtien olleet nähdäkseni niin niukat ja hajallaan!?, että kovin 
vaikea niiden turvin olisi ollut viimeiseen kymmeneen vuoteen ainakaan 
mitään kunnianhimoista tutkimuspolitiikkaa toteuttaa. Politiikan kehit- 
tämisen ja uudistamisen kannalta tärkeän tiedon hankkimiseksi toiveet 
suunnattiin ilmeisesti edellä mainittuun jo vähän strategian kirjoitusta ai- 
kaisemmin perustettuun sektoritutkimuksen neuvottelukuntaan. Kuten 

edellä jo todettiin, neuvottelukunta ei siis kuitenkaan kyennyt täyttämään 
odotuksia. Rahoituksen vähenemisen seuraukset näkyivät myös siinä, mitä 
Työpoliittisessa aikakauskirjassa julkaistiin (Räisänen 2017, 36 ja 40-41). 

Vuodesta 2014 alkaen ”Valtioneuvoston päätöksentekoa tukeva sel- 
vitys- ja tutkimussuunnitelma” on vuosittain julkaistu, kun sen toteut- 
tamiseksi osoitettu rahoitus on julistettu haettavaksi. Tämä lyhenteellä 
VN/TEAS tunnettu rahoitus on ollut vuosittain noin 11 miljoonaa euroa. 
Ohjelmassa on avoimella haulla pyydetty tarjouksia usean kymmenen 
tavallisesti 1-2 vuotisen hankeen toteuttamisesta tyypillisesti 200 000- 
300 000 euron enimmäisbudjeteilla. Rahoitettavat hankkeet on valittu eri 
ministeriöistä koottujen ehdotusten pohjalta. Vuosittain nähdäkseni kah- 
desta neljään hanketta on ollut luettavista työvoimapoliittiseksi tutkimuk- 
seksi tai arvioinniksi. 

Lähtökohtaisesti pidän VN/TEAS rahoitusta ainakin työvoimapolitii- 
kan alueella edistysaskeleena sitä edeltäneiden muutamien vuosien tilan- 
teeseen verrattuna. Kuitenkaan sitä ei valitettavasti voi pitää läheskään 
riittävänä parannuksena. Tietoa tuotetaan yhä aivan liian vähän tarpee- 
seen nähden, mutta nähdäkseni jopa olennaisempaa on, että tietoa ei han- 
kita pitkäjänteisen suunnitelman mukaisesti tiedon ja osaamisen tietoises- 
ti tavoiteltuun kertymiseen tähtäävinä askelina — mitään tiedon puutteet 
tunnistavaa ja niiden korjaamiseen aikaa myöten jossakin harkitussa jär- 
jestyksessä niukkoja resursseja suuntaavaa ohjelmaa ei ole julkilausuttu. 
Suunnitelmaa ei tehdä edes vaalikaudeksi kerrallaan, vaikka neljä vuotta 
on nähdäkseni monesti sekin lyhyt aika tietämyksen olennaisten paran- 
nusten aikaansaamiseksi. Suunnitelma tehdään ilmeisesti vuosittain aina 
vuodesta nolla aloittaen (eli hallinnon kulloisiakin välittömästi päälle 
kaatuvia tarpeita järjestykseen asettamalla?) ja vain seuraavalle vuodelle. 
Tutkimuspolitiikan linja näyttää tutkijasta sellaiselta, että kukaan ei tie- 
dä, mitä ensi vuonna niukoilla resursseilla tutkitaan, tai ainakaan sitä eivät 
valmistelevat virkamiehet voi kertoa ennen kuin se on poliittisella tasolla 


siunattu ja tarjouspyynnöt julkaistu. 

... entä työvoimapolitiikan linja? 

Miksi tutkimustoiminta on ”pirstoutunutta”? Pelkään, että resurssiongel- 
mien ohella tärkeänä syynä koordinaation puutteeseen on se, että työvoi- 
mapolitiikan ja palvelujen uudistamisen linja, jota tutkimuksen tulisi pal- 
vella, näyttää sekin olleen pitkään, ellei vallan tuuliajolla, niin kuitenkin 
painotuksiltaan kovin vaihtelevaa. 

Politiikan yleiset tavoitteet sekä keinovalikoima on tietysti kirjoitettu 
säädöksiin, jotka viimeksi on laajemmin tarkistettu vuoden 2013 työvoima- 
palvelulaissa, mutta ongelmana on toimeenpanon ja sen ohjauksen tulok- 
sellisuus. Toimenpiteiden — nykyään ne kaikki ovat virallisesti palveluja — 
nimet on moneen kertaan muutettu, mutta monesti on näyttänyt siltä, että 
niiden sisältö on uudistunut vain pinnallisesti ja paikoin. Tietääkseni ei ole 
arvioitu mikä palveluissa ja niiden vaikuttavuudessa muuttui, kun varsin 
laajasti käytettyjen ”harjoittelujen” sijasta alettiin tarjota "valmennuksia” 
ja sittemmin ”työ- ja koulutuskokeiluja”!5. Merkittäviäkin uudistuksia on 
toteutettu, kuten ”työmarkkinatuen aktivointi? 2006, kuntouttavan työ- 
toiminnan volyymin merkittävä kasvu viimeisen vuosikymmenen aikana, 
omaehtoinen opiskelu työttömyysturvaetuudella ja Sipilän hallituksen 
kannustus- ja aktivointiuudistukset (lähemmin tuonnempana). 

Vielä asiakkaille tarjottuja toimenpiteitä voimaperäisemmin on uudis- 
tettu niiden toimeenpanoa ja palvelujärjestelmää, joka palveluja kohdistaa 
eli valitsee kenelle mitäkin tarjotaan. Vuoden 1998 ”kokonaisuudistus- 
ta” seurasi uudistuksen ”toinen aalto? (vrt. Työministeriö 2001)", sitten 
TYP:t ja palvelutarvearviot ja huomattavat palvelurakenneuudistukset 
sekä digitaalisten palvelujen kehittäminen. Samalla työttömyys kasvoi fi- 
nanssikriisin seurauksena ja työvoimapalvelujen henkilöstöä vähennettiin 
neljänneksellä; edellisen hallituskauden työvoimapolitiikan arvio nosti 
keskeiseksi tavoitteiden saavuttamisen vaikeuttajaksi resurssien riittämät- 
tömyyden (Ala-Kauhaluoma ym. 2016, 10). Viimeksi on agendalle tullut 
hanke työvoimapalvelujen vastuun maakunnallistamisesta ja toteutuksen 
kansainvälisesti radikaalista yksityistämisestä (Arnkil & Spangar 2018). 

Tämä kasvupalvelu-uudistus kuitenkin ainakin toistaiseksi raukesi sote- ja 
maakuntauudistuksen mukana. 

Kahden vuosikymmenen takainen ”kokonaisuudistus” kyllä käänsi 
suomalaisen työvoimapolitiikan uuteen uskoon, mutta tuolloin asetettu- 
ja kunnianhimoisia tavoitteita ei silloin saavutettu eikä valmista ole tullut 
myöhemminkään. Sittemmin politiikkaa kulloinkin parantamaan pyrki- 
vistä toinen toisiaan seuraavista uudistuksista on tullut arkipäivää, jossa 
politiikan etulinjan toimeenpanijat ovat saaneet tottua siihen, että ennen 
kuin edellinen uudistus on saatu vakiinnutettua toimintakäytäntöihin, 
saati sen tuloksellisuus selville, seuraava uudistus on jo nostettu päiväjärjes- 
tyksessä sen edelle. Jatkuvan uudistamisen kohteena olleeseen politiikkaan 
ollaan käsitykseni mukaan koko ajan oltu ilmeisen tyytymättömiä, mutta 
sisua on riittänyt aina yrittää petrata. 

Kun työvoimapolitiikka ei ole saavuttanut siltä (usein nähdäkseni täy- 
sin epärealistisesti) odotettuja tuloksia, jokainen uusi hallitus on etsinyt 
uusia ideoita sen uudistamiseksi, pysähtymättä sen äärelle, miksei kaivattu- 
ja tuloksia sinnikkäästä yrittämisestä huolimatta ole saavutettu”. Tämän 
selvittämisen sijasta tutkimusresurssit suunnataan useimmiten viimeisim- 
män uudistuksen mahdollisimman pikaiseen arviointiin tai seuraavan 
uudistuksen valmistelussa kiireimmin tarvittavan tiedon hankintaan. 

Vuoden 1998 ”kokonaisuudistusta” valmistelleiden selvitysmiesten ra- 
portti (Skog & Räisänen 1997) on kaiketi Suomen työvoimahallinnon tois- 
taiseksi viimeinen yritys harjoitetun työvoimapolitiikan kokonaisuuden 
systemaattiseksi itsearvioinniksi. Raportissa ehdotettiin myös politiikan 
kansanvälistä arviointia, jollaista ei toteutettu!*. Edellä kuvatun vuonna 
2000 raportoidun arviointiohjelman kaltaista kokonaisarviointia ei ole sit- 
temmin toistettu. 

Valtiontalouden tarkastusvirasto, joka itse päättää mitä tarkastaa, on 
laatinut kokoavat arviot työvoimakoulutuksen työllisyysvaikutuksista 
(2005) ja pitkäaikaistyöttömien työllistymisen edistämiseen ja syrjäytymi- 
sen ehkäisyyn tähtäävistä toimenpiteistä (2011). Nämä tuolloin käytettä- 
vissä olleen tiedon kattavaan tarkasteluun pyrkineet raportit eivät omien 

havaintojeni mukaan saaneet sellaista huomiota, jonka ne olisivat ansain- 
neet. Nekään eivät sinänsä ole mitään strategian arviointeja. 

1990-luvun alun lamasta toipumisen vasta häämöttäessä julkaistiin 
strateginen asiakirja ”Murrosvaiheen valinnat” (Työministeriö 1993), joka 
ennakoi seuraavina vuosina käynnistettyä työvoimapolitiikan käännettä. 
Viimeisin tiedossani oleva politiikan strategiaksi nimetty ministeriön jul- 
kaisu on laadittu aikavälille 2003-2010 (Työministeriö 2003). 

Strategiatekstit eivät sinänsä tietenkään tee autuaaksi, jos ne jäävät 
toiminnan arjelle etäiseksi jargoniksi, mutta on kiinnostavaa, että Juha 
Sipilän hallituksen työvoimapolitiikan uudistuslinjat on näköjään pitkäl- 
le laadittu kuusi vuotta ennen hallituksen valtaantuloa Pariisissa. Osana 
monien jäsenmaidensa työvoimapolitiikasta laatimiensa vastaavien ra- 
porttien sarjaa!” OECD julkaisi vuonna 2009 raportin Suomen ”aktivointi- 
politiikasta”, joka sisälsi kuvauksen työvoimapolitiikan ja työllisyyspalve- 
lujen toteutusorganisaatiosta, työnvälityksen ja aktivoinnin ”strategioista”, 
työttömyyteen liittyvästä sosiaaliturvasta, aktiivisen työvoimapolitiikan 
toimenpiteistä sekä niiden arvioinnin kannalta relevantista tuolloin saata- 
vissa olleesta tiedosta, ynnä politiikan kehittämissuosituksia. Suositusten 
linjana oli varsinkin työssäkäynnin kannustimien tehostaminen ja politii- 
kan vaikuttavuuden parantaminen. 

Raportti ei ilmestyessään herättänyt erityisemmin ainakaan omaan 
huomiooni tullutta julkista keskustelua Suomessa, mutta Juha Sipilän hal- 
litus ryhtyi myöhemmin nähdäkseni melko systemaattisesti toteuttamaan 
sen suositusten (Duell et al. 2009, 25-26) mukaisia uudistuksia (vaikka 
toki uskon politiikan valmistelijoiden muutakin lukeneen ja huomioon ot- 
taneen kuin tämän raportin). Raportissa suositeltuihin Sipilän hallituksen 
toteuttamiin uudistuksiin kuuluvat ainakin vuonna 2017 voimaan tulleet 
ansiosidonnaisen työttömyysturvan enimmäiskeston lyhentäminen, vuo- 
rotteluvapaajärjestelmän ehtojen heikentäminen, sekä työnhakijoiden 
henkilökohtaisen ohjauksen tihentäminen. 

Suosituksissa mainittiin myös työttömien velvoittaminen aktiivisuuden 
osoittamiseen tähänastista aikaisemmin ja tämän vaatimuksen ulottami- 


119 


Simo Aho 


nen kaikkiin (eli myös ansioturvalla oleviin eikä vain pitkään työmarkki- 
natukea saaneisiin), jota vuodesta 2018 sovellettu ”aktiivimalli” toteuttaa, 
vaikkakin ennennäkemättömän laajaa kritiikkiä ja vastarintaa herättävällä 
tavalla (josta ei ole aihetta syyttää oECcD:tä). Myös työnhakuaktiivisuden 
kontrollin vahvistamista suositeltiin, josta on jo muutaman vuoden ajan 
ollut vireillä toteutusmalliltaan kiistelty uudistusesitys, sekä ikääntyvien 
työttömien ansiopäivärahan lisäpäiväoikeuden (”eläkeputken”) poistamis- 
ta tai vähintään sen lyhentämistä, joka myös on ollut toistuvasti esillä. 

Edelleen suositeltiin yhtäältä työvoimapalvelujen kansallisen johta- 
misen vahvistamista ja toisaalta erityisesti pitkäaikaistyöttömien ja työ- 
markkinatuen saajien palveluissa vastuun siirtämistä kunnille, jota edellä 
jo mainitussa Pirkanmaan työllisyyskokeilussa kokeiltiin. Sipilän hallitus 
kuitenkin OECD:n suosittelemasta linjasta tässä kohden (!) poiketen päätyi 
palvelujen maakunnallistamiseen, joka hanke kuitenkin sittemmin rauke- 
si. Epäilemättä seuraava hallitus ryhtyy joka tapauksessa taas uudistamaan 
työvoimapalveluja tavalla tai toisella, ja vastuunjako eri toimijoiden välillä 
tulee olemaan asialistalla. 

Useat OECD:n suositukset liittyivät myös työvoimapoliittisten toimen- 
piteiden vaikuttavuuden parantamiseen muun muassa niiden pitkän aika- 
välin työmarkkinavaikutusten arviointiin eri kohderyhmissä perustuvan 
tiedon avulla. Viime vuosina onkin pitkästä aikaa rahoitettu muutamia 
toimenpiteiden vaikuttavuusarviointeja (Aho ym. 2018; Asplund ym. 2018; 
Alasalmiym. 2019). Tulokset osoittavat, että vaikuttavimmat toimenpiteet 
ovat nykyisin pitkälle samat kuin vuosikymmen tai kaksi sitten, ja samoin 
kuin silloinkin, osa nykyisistä toimenpiteistä on keskimääräiseltä välittö- 
mältä työllisyysvaikuttavuudeltaan heikkoja. Kaikkien toimenpiteiden 
ja varsinkin niiden muodostamien ”polkujen? systemaattinen arviointi 
on erittäin vaativa tehtävä, jollaiseen ei toistaiseksi ole pystytty". Keski- 
määräisen vaikuttavuuden mittaamisesta on vielä pitkä matka siihen, että 
toimenpiteiden vaikuttavuutta opittaisiin parantamaan, jossa keskeistä on 
osuva kohdistaminen, mikä on vaikea tehtävä (Aho 2008). 

Johtopäätöksiä ja ehdotuksia 


Suomessa siirryttiin jo runsaat 20 vuotta sitten uudistamaan työvoima- 
politiikkaa siltä pohjalta, että sen avulla avitettaisiin työmarkkinoiden 
toimivuutta sen sijaan, että valtion tehtäväksi aiemmin nähtiin paikata ja 
korvata markkinoiden epäonnistumista. Tässä on ilmeisesti myös edistyt- 
ty (vaikkei sitä olekaan vakuuttavasti toistaiseksi tieteellisesti osoitettu), 
mutta kuitenkin on kärsitty jatkuvasti vaikeasta työttömyysongelmasta, 
eikä työllisyysastetta ole saatu nostettua samalle tasolle kuin useissa sel- 
laisissa maissa, joita haluamme pitää mittapuuna — eikä sellaiselle tasolle, 
jota väestön suuren enemmistön kannattaman hyvinvointivaltiomme kes- 
tävyys parhaan käytettävissä olevan tiedon perusteella välttämättä vaatisi. 

Nähdäkseni on erehdys ajatella, että merkittävänä syynä vaikeaan ja sit- 
keään työttömyysongelmaan olisi työvoimapolitiikan epäonnistuminen, 
vaikka työvoimapolitiikka ja -palvelut ovatkin se politiikan lohko, jonka 
keskeisenä tavoitteena ymmärretään olevan työttömyyden alentaminen. 
Työvoimapolitiikkaa olennaisesti merkittävämmin työllisyyteen varsin- 
kin lyhyellä aikavälillä vaikuttavat talouden suhdanteet. Työllisyyteen 
pitkällä aikavälillä vaikuttavista seikoista aktiivinen työvoimapolitiikka ja 
työvoimapalvelut eivät nähdäkseni ole ainakaan tärkeämpiä kuin vaikkapa 
koulutuspolitiikka ja esimerkiksi sosiaaliturvapolitiikan laaja ja monimuo- 
toinen ja monin verroin kalliimpi kokonaisuus. Aktiivisella työvoimapo- 
litiikalla on kuitenkin roolinsa, johon osoitetaan vuosittain noin kahden 


miljardin euron? 


voimavarat. Nykyisenkaltaisella työvoimapolitiikalla ei 
merkittävästi voi vaikuttaa työvoiman kokonaiskysyntään, mutta työvoi- 
man tarjontaan sekä sen ja kysynnän ”kohtaantoon” sillä on aktiivisen työ- 
voimapolitiikan historian alusta asti kovasti yritetty vaikuttaa. Nähdäkse- 
ni juuri tässä onkin työvoimapolitiikan paikka: edistää osaavan työvoiman 
saatavuutta, parantaa pitkäaikaistyöttömyydestä kärsivän työvoimareser- 
vin työllistyvyyttä ja auttaa työvoimaa tarvitsevia työnantajia ja ansio- 
työmahdollisuuksia etsiviä työttömiä löytämään toisensa. Kuten historia 
osoittaa, tällaisen politiikan tuloksellisuuden merkittävä parantaminen ei 
ole aivan helppoa, ei Suomessa eikä muissakaan maissa. 

Yllä mainitusta Suomen työvoimapolitiikasta OECD:ssa tehdystä arvios- 
ta on kulunut jo vuosikymmen, ja sen suosituksien seuraamiseen näyttää 
olevan vaikeata koota tarvittavaa poliittista enemmistöä. Olisiko perustel- 
tua jälleen toteuttaa laaja työvoimapoliittisten palvelujen ja toimenpiteiden 
arvio? En kiirehtisi sellaista. Jos arvioidaan, ehdotan että käännetään kysy- 
mys: mitkä palvelut eivät saavuta tavoitteitaan ja miksi eivät, tai mitkä tar- 
kemmin katsoen ovat ne ongelmat, joita työvoimapolitiikalla ei näköjään 
ole osattu ratkaista ja miksi ei. Sitten voisi alkaa miettiä, millä politiikalla 
näiden ratkaisematta jäävien ongelmien kanssa parhaiten osataan jatkossa 
elää, ja kuinka paljon ja missä kohdissa siihen tarvitaan jotakin muuta kuin 
työvoimapolitiikkaa. 

Työvoimapolitiikan kokonaisarviointia tärkeämpänä pitäisin arvioin- 
tipolitiikan arviointia. Sellainen arvio, ja sen osoittamien ainakin keskei- 
simpien politiikan vaikuttavuutta koskevan tiedon puutteiden korjaa- 
minen olisi nähdäkseni itse politiikan laadukkaan arvioinnin erittäin 
tarpeellinen ennakkoedellytys. Tällaisen arvion tarvetta voi perustella 
vaikkapa sillä, että hallituksemme tilaamassa Suomen julkisen hallinnon 
arvioinnissaan OECD (2010, 43) muun muassa suositteli ”todennettuun tie- 
toon — tutkimus- ja arviointitietoon — perustuvan päätöksenteon kehittä- 
mistä”, koska ”käytännöt eivät nykyisin muodosta yhtenäistä kokonaisuut- 
ta, jossa todennettuun tietoon perustuva päätöksenteko olisi järjestelmään 
kuuluva ja syvään juurtunut työtapa julkisessa hallinnossa”. Päätöksen- 
tekoa palvelevan tutkimuksen rahoituksen uudistuksen valmistelijoiden 
mukaan ”ongelmana on erityisesti se, että tutkimus-, ennakointi-, seu- 
ranta- ja arviointitietoa ei käytetä systemaattisesti hyväksi eikä sen käyt- 
töä edellytetä. Arviointitoimintaa ja arviointien käyttöä ei ole organisoitu 
selkeästi. Kukaan ei myöskään ole kokonaisvastuussa arviointijärjestelmän 
kehittämisestä ja ylläpitämisestä? (VNK 2012, 47). Vaikka rahoitusmalli on 
sittemmin uudistettu, mainitut ongelmat ovat edelleen yhtä ajankohtaisia 
kuin aiemminkin. 

Vertailukohdaksi arviointipolitiikassa voisi asettaa Suomessa muu- 
tenkin usein esimerkiksi nostetun ”Tanskan mallin”. Tanskassa on kehi- 

tetty evidenssiin perustuvaa päätöksentekoa työvoimapolitiikassa mää- 
rätietoisesti 2000-luvun alkupuolelta asti, ja toimenpiteiden ja erityisesti 
niiden uudistusten työllisyysvaikuttavuuden laajasta ja monipuolisesta 
tutkimuksesta on muodostunut vakituinen käytäntö, jota Andersenin ja 
Randrupin (2017) mukaan voidaan pitää "vahvasti institutionalisoituna 
arviointijärjestelmänä”. Työllisyysministeriön alainen Työmarkkinahalli- 
tus (Styrelsen for arbejdsmarked og rekruttering STAR), jonka tehtävänä 
on ”edistää vaikuttavaa työllisyyspolitiikkaa”, vastaa tiedon hankinnasta. 
Tehtävänä on koota olemassa olevaa tanskalaista ja kansainvälistä tutki- 
mustietoa ”siitä mikä vaikuttaa”, rahoittaa innovatiivista tutkimusta poli- 
tiikan ja sen uudistusten vaikutuksista ja levittää tietoa vaikuttavuudesta??. 
Vuodesta 2005 alkaen on erityisesti pyritty satunnaistettuihin kokeiluihin 
perustuvaan tiedon hankintaan, ja tällaisia kokeiluja toteutetaan jatkuvas- 
ti. Työmarkkinahallitus muun muassa ylläpitää verkkosivustoa jobeffekter. 
dk, johon kootaan tietoa työvoimapolitiikan eri toimenpiteiden vaikutta- 
vuudesta erilaisissa kohderyhmissä.? Virkamiesten ja poliitikkojen haas- 
tatteluihin perustuvan tutkimuksen mukaan uudistusten toteuttamisen 
välttämätön edellytys nykyisin on, että niillä voidaan pätevään tieteelli- 
seen näyttöön perustuen odottaa olevan työllisyyttä edistäviä vaikutuksia 
(Andersen 2019). 

Tanskan tiedonhankintamalli on siinä samanlainen kuin Suomen, että 
tutkimukset tilataan yliopistoilta ja tutkimuslaitoksilta. Toisenlainen vah- 
vasti institutionalisoitu malli on maissa, joissa arvioinnista vastaavat pit- 
källe valtion tutkimuslaitokset, kuten Saksassa Institut für Arbeits- und 
Berusforschung (1AB) ja Ruotsissa Institut för arbetsmarknadspolitisk ut- 
värdering (IFAU). 

Tutkimuspolitiikan arvion tulisi ainakin täsmentää työvoimapolitii- 
kan ja -palvelujen kehittämiseksi tähdelliset tietotarpeet, osoittaa nyky- 
tiedon ja sen hankinnan keskeiset puutteet ja ongelmakohdat sekä laatia 
suunnitelma, jonka pohjalta 

e määritellään vaikutus- ja vaikuttavuusarvioinnissa tarvittavan tie- 
donhankinnan periaatteet, joita tulee seurata aina kun aletaan val- 
mistella uudistuksia; 

e arvioidaan ja uudistetaan toimintaa kuvaavan seuranta- ja monito- 
rointitiedon kokoamisen ja raportoinnin rutiineja tavoitteena hyvä 
standardi, ja kehitetään rekisteritietoon perustuvia arviointivälinei- 
tä; 

e selvitetään millä edellytyksillä voisi uudistuksia valmisteltaessa 
mahdollisimman usein toteuttaa kontrolloituun vertailuasetel- 
maan perustuva kokeilu, jolla saataisiin kiistatonta tietoa uudistuk- 
sen (mieluiten sen vaihtoehtoisten toteuttamismallien) vaikutuksis- 
ta; 

e luodaan toimintamalli, jota seuraten laaditaan ja säännöllisesti päi- 
vitetään vaalikautta pitemmän ajan kattava työvoimapoliittinen 
tutkimusohjelma, jonka valmisteluun osallistuvat paitsi politiikasta 
vastaavat virkamiehet, myös alan tutkijat; 

e huolellisesti valmistellaan ja toteutetaan joitakin kipeimmin kaivat- 
tavia tutkimus- ja arviointihankkeita, riittävin resurssein ja ilman 
kiirettä. 


Edellä ehdotetun toteuttaminen ei käy kovin nopeasti. Jos todella halu- 
taan pätevää evidenssiä, pitää olla valmis odottamaan sitä monta vuotta 
(vrt. esim. Vihriälä 2008, 25; 2016, 49). Jos halutaan, että evidenssiä saa 
nopeammin, pitää olla satsattu paljon resursseja pitkäjänteisesti siihen, 
että dataperusta, seurannan ja arvioinnin metodologia sekä osaavat tekijät 
ovat tällaiseen valmiudessa. Tuoreen esimerkin siitä, että tietoa ei tarvit- 
taessa löydy, tarjoaa yhteen Sipilän hallituksen kärkihankkeeseen liittyvä 
hiljattainen selvitys osatyökykyisen työvoimareservin määrästä ja työllis- 
tämismahdollisuuksista, josta näkee hyvin miten puutteelliset ovat perus- 
tiedotkin jo osatyökykyisten määrästä ja rakenteesta, saati heidän työllis- 
tyvyyteensä vaikuttavista seikoista. Selvityshenkilöt kiinnittivät huomiota 
myös siihen, että paljon selvityksiä ja kehittämishankkeita on aiemmin jo 

toteutettu, mutta jostain syystä pitkään työttömänä olleiden työllistymi- 
sen vaikeudet ovat pysyneet kokonaisuutena samankaltaisina.” (Oivo & 
Kerätär 2019, 9). 

Kun resurssit ovat niukat, kannattaisi niitä mielestäni käyttää vain hy- 
vin suunniteltuun ja päteviä tuloksia tuottavaan arviointiin, vaikka sitten 
harvempiin kohteisiin. Muuten arviointi uhkaa jäädä resurssien tuhlauk- 
seksi ja tietoon perustuva päätöksenteko teeskentelyksi. ESR-hankkeiden 
arviointi tulisi kytkeä palvelemaan kokonaisuutta. Resursseja voisi myös 
lisätä: ottaen huomioon, että aktiiviseen työvoimapolitiikkaan käytetään 
vuosittain pari miljardia ilman että tämän satsauksen vaikutuksista on 
kunnon tietoa, eikö olisi perusteltua varata näistä resursseista esimerkiksi 
0,5 prosenttia vuosittain politiikan vaikuttavuuden arviointiin? Tämä mo- 


ninkertaistaisi nykyiset resurssit. 

Kiitokset: olen tähän artikkeliin liittyen pyytänyt ja saanut tietoja ja kom- 
mentteja seuraavilta kollegoilta: Robert Arnkil, Sari Pitkänen, Heikki Räisä- 
nen, Peppi Saikku, Juha Tuomala, Roope Uusitalo, Mikko Valtakari ja Vesa 
Vihriälä. Artikkelin sisällöstä olen yksin vastuussa. 


Yhteiskuntapolitiikan ja sen vaikutusten arvioinnin historiasta ks. Hänninen 
ja Junnila (2012b). Valtiollisen tutkimusjärjestelmän historiasta Suomessa ks. 
Vähä-Savo (2016). 


Julkaisusarjan nimi on sittemmin useita kertoja muutettu, ja nykyisin se on 
”Työ- ja elinkeinoministeriön julkaisuja — Työelämä”. Sektoritutkimuksen 
neuvottelukunta ja VN/TEAS ovat julkaisseet rahoittamansa tutkimukset 
omissa julkaisusarjoissaan. 


Oman tutkimusryhmäni 1990-luvun jälkipuoliskolla toteuttamissa mm. 
tuettuun yöhön osallistumisen vaikuttavuutta koskeneissa tutkimuksissa 
emme kiinnittäneet erityistä huomiota siihen, miten sen kohdistuminen ja 
vaikuttavuus muuttui työllistymisvelvoitteen lakkauttamisen jälkeen, vaik- 
ka siihen olisi ollut hyvät mahdollisuudet, kun aineistossamme tarkasteltiin 
myös 1990-luvun alussa toteutettuja toimenpiteitä. Tällainen tehtävä ei sisäl- 
tynyt toimeksiantoon. 


Tässä yhteydessä on kuitenkin mainittava EU-rahoituksella (!) tehty Eu:n 
työllisyysstrategian toteutumisen erittäin laaja kansallinen arviointi (Impacts 
of the EES 2002), jossa kuitenkin arvioitiin huomattavasti laajempaa kokonai- 
suutta verotuksesta tasa-arvopolitiikkaan ja työttömien aktivointipolitiikasta 
elinikäiseen oppimiseen. Arviointien tavoitetaso ja metodologia oli vaihtele- 
va eikä ainakaan aikaansa edellä. Tällaisessa arvioinnissa näkisin ongelmana 
myös näkökulman: ainakin Pohjoismaissa, joiden harjoittama politiikka on 
ehkä enemmän ollut mallina EU:n työvoimapoliittiselle strategialle kuin päin- 
vastoin, kovin kiinnostavaa ei mielestäni ole EU:n tavoitteiden toteutuminen, 
vaan toteutetulla politiikalla saavutetut tulokset sinänsä, ja sitten vasta se, 
onko EU:n ohjauksen vaikutus ollut niiden kannalta merkittävä ja millainen. 


Valikoitumisharhalla tarkoitetaan sitä, että arvioitavaan interventioon osal- 
listujiksi valikoituvat henkilöt ovat kiinnostuksen kohteena olevaan vaiku- 
tukseen merkittävästi vaikuttavilta ominaisuuksiltaan jo ennen interventiota 
erilaisia kuin vertailuryhmä. 


Tutkimus ja työvoimapolitiikka 


7 Menetelmää on käytetty vähän (poikkeus Aho & Kunttu 2001). Nähdäkseni 
olisi kiinnostavaa soveltaa tätä metodia erityisesti silloin, jos käytettävissä on 
kokonaisaineisto, joka rekisteriaineistoilla on periaatteessa mahdollista. Sil- 
loin myös nähtäisiin, missä osaryhmissä pätevää vertailuryhmää ei todellises- 
sa maailmassa ole olemassa (kun toimenpiteitä on tarjolla periaatteessa jopa 
kaikille niitä potentiaalisesti tarvitseville, seuraa mahdollisesti tilanne, jossa 
vastaavaan ei-osallistujien vertailuryhmään ei käytännössä kuulu ketään). 


8 Kuitenkin Arnkil ym. (2019) ovat pyrkineet kaltaistamaan kokeiluun osal- 
listuneille kunnille vertailukunnat ja esittävät evidenssiä, jonka mukaan 
työmarkkinoiden kohtaanto on kokeilukunnissa parantunut muihin saman- 
kaltaisiin kuntiin verrattuna. Ongelmana analyysissa on vaikeus löytää kokei- 
lukunnille riittävän samankaltaisia vertailukuntia, kun kuntia ja etenkin suu- 
ria kuntia on rajallinen määrä ja alueelliset työmarkkinat eroavat toisistaan 
monella tavalla, eikä kaikkea vaihtelua voida muutaman muuttujan avulla 
tavoittaa. 


9 Suomessaannettiin vuonna 2009 yli 80 000 sanktiota vajaalle 70 000 eri hen- 
kilölle, joka laskelmani mukaan vastaa noin 13—14 prosenttia työttömänä ol- 
leiden virrasta. Tämä tulos on yhteensopiva Buskin (2015) laskeman kanssa, 
jonka mukaan samana vuonna noin 11 %:iin työttömyysjaksoista liittyi sank- 
tio. Yleisimmin sanktio annettiin oma-aloitteisen työstä irtisanoutumisen 
perusteella ja nuorille koulutukseen hakuvelvoitteen täyttämättä jättämisestä 
(mikä nyttemmin lienee vähentynyt, kun velvoitetta lievennettiin?). Neljän- 
nes sanktioista (23 000) liittyi työttömän moitittavaan menettelyyn aktivoin- 
nissa. (Douglas ym. 2011, 68—72; laajaan liitetaulukkoon perustuvat omat 
laskelmat). Tiedossani ei ole tuoreempia sanktioinnin tarkasteluja. 


10 Joitakin havaintoja sosiaalisista vaikutuksista on kuitenkin tehty melko 
suppeissa tutkimusasetelmissa. Kuntouttavan työtoiminnan ensimmäisessä 
arviointittutkimuksessa vertailtiin lain tarkoittaman aktivointiehdon täyt- 
täneiden aktivointisuunnitteluun osallistuneiden ja osallistumattomien akti- 
voitumista ja sosiaalista hyvinvointia kahtena ajankohtana kootun kyselyai- 
neiston nojalla ja havaittiin, että työperusteisiin toimenpiteisiin osallistuneilla 
mahdollisuus saavuttaa hyvä elämänlaatu oli suurempi kuin työttömänä pysy- 
neillä tai kuntouttaviin tai koulutustoimenpiteisiin osallistuneilla (Ala-Kau- 
haluoma 2005). Valtiontalouden tarkastusviraston (2011) tekemän analyysin 
mukaan työvoimapoliittisiin toimenpiteisiin osallistuminen alentaa jonkun 
verran pitkäaikaistyöttömien myöhempää toimeentulotuen saantia kaltais- 
tettuun vertailuryhmään verrattuna. Paltamon työllistämiskokeilun arvioin- 


127 


II 


12 


13 


14 


15 


16 


128 


Simo Aho 


titutkimuksessa havaittiin joitakin myönteisiä terveys- ja hyvinvointimuutok- 
sia vertailuryhmänä käytettyihin Sonkajärven työttömiin verrattuna (Kokko 
ym. 2013). Lukuisissa osallistujien kyselyihin tai haastatteluihin perustuvissa 
seurantatutkimuksissa monet osallistuneet ovat kertoneet myönteisistä hy- 
vinvointivaikutuksista, mutta valitettavasti niissä yleensä ei ole raportoitu 
tietoja mistään vertailuryhmästä. 


Tunnen itseni lisäksi muitakin tutkijoita, jotka suhtautuvat penseästi esimer- 
kiksi vaatimukseen päivystää sosiaalisessa mediassa tuloksistamme mainos- 
taen, enkä ole ollenkaan varma, että se on tehokas tapa lisätä tulosten vai- 
kutusta päätöksentekoon. Jos perustuslakiasiantuntijoiden tviitit vaikuttavat, 
vaikuttaisivatko projektitutkijankin tviitit? 


Sitomattomat tutkimusvoimavarat koko TEM:ssä ovat jo pitkään vuosittain 
olleet noin 1-1,5 miljoonaa euroa, ja ne käytetään eri osastojen ehdotusten 
pohjalta. Rahoista vain pienehkö osa on voitu käyttää työvoimapoliittiseen 
tutkimukseen. 


Nykyisin käytössä olevista työkokeiluista julkaistiin tätä kirjoitettaessa ar- 
viointitutkimus, joka on ensimmäinen tämän pitkään ja runsaasti käytetyn 
toimenpidetyypin arviointi Suomessa (Mayer ym. 2019). Arvioinnin mukaan 
kokeiluun osallistuneet työllistyvät tai aloittavat opiskelun vähän useam- 
min kuin ei-osallistuneiden kaltaistettuun vertailuryhmään kuuluvat, mutta 
valtaosalla työnhaku jatkuu kokeilun jälkeenkin. Työkokeilu on kuitenkin 
yleensä osa pitempää palvelupolkua, eikä sen vaikuttavuuden tutkiminen osa- 
na palvelujen kokonaisuutta ollut mahdollista tässäkään tutkimuksessa. Ar- 
vion tekijät pitävät kokeiluja hyödyllisenä ja kustannustehokkaana (palvelun 
kustannukset ovat alhaiset useimpiin muihin palveluihin verrattuna) osana 
palveluvalikoimaa. 


Sitten ”hyökyaalto? (Työministeriö 2005). Tuskin kukaan enää osaa laskea 
monesko uudistusaalto nykyisin on menossa. 


Vuonna 2008 perustetun uuden työ- ja elinkeinoministeriön ensimmäiseksi 
ykkösministeriksi tuli Mauri Pekkarinen, joka virkaansa astuessaan näyttä- 
västi julisti, että tehoton ”temppupolitiikka” loppuu nyt. Jäin jännittyneenä 
odottamaan, mitä tuleman pitää, mutta sittemmin kävi ilmi, että suuria muu- 
toksia politiikassa ei tehty. 


Eräänlainen arvio toteutettiin EU:n ”peer review” käytännön puitteissa, mutta 
ilman varsinaisia tutkimusresursseja ja liian pian. Tähän arvioon liittyviä do- 
kumentteja ei aikoinaan julkaistu. 

Tällaisia raportteja tehdään maista, jotka itse sellaista toivovat. Tässä tapauk- 
sessa arvion ja suositukset on pyytänyt Matti Vanhasen ensimmäinen hallitus 
joitakin vuosia ennen raportin julkaisua. 


Toimenpiteiden toistumista ja mahdollista polutusta on kuitenkin selvitetty 
muutamissa tutkimusryhmäni raporteissa (Aho & Koponen 2008; Aho & 
Mäkiaho 2017; Aho ym. 2018). 


Tuoreimman Eurostatin tilaston mukaan vuonna 2015 Suomessa perustyö- 
voimapalveluihin käytettiin 231 miljoonaa ja toimenpiteisiin 1 787 miljoo- 
naa. (Passiivisen työttömyysturvan menot olivat 4 miljardia). Aktiivipolitii- 
kan BKT-osuus oli Suomessa EU:n neljänneksi korkein (0,97 %), mutta selvästi 
matalampi kuin Ruotsissa (1,24 %) ja Tanskassa (1,98 %). Ranskassa vastaava 
osuus oli 1,01 % ja yli 0,55 % kaikissa ”vanhoissa” EU-maissa. (Labour market 
policy. Expenditure and participants. Data 2015, tables 2.1 & 2.3. https:// 
ec.europa.eu/eurostat/web/labour-market/overview). 


Työmarkkinahallitus käytti tehtävään ”viden og formidling” 44,2 miljoonaa 
kruunua eli noin kuusi miljoonaa euroa vuonna 2018 (Styrelsen for arbejds- 
marked og rekruttering 2019, 12). On huomattava, että myös esimerkiksi edus- 
kunnan alainen tarkastusvirasto (Rigsrevisionen http://www.rigsrevisionen. 
dk/) ja Suomen Talouspolitiikan arviointineuvostoa vastaava Talousneuvosto 
(Det Økonomiske Rad — Dor https://dors.dk/) toteuttavat työvoimapolitii- 
kan arviointeja. — Vuonna 2014 perustettu oma Talouspolitiikan arviointi- 
neuvostomme ei tähän mennessä ole vielä ehtinyt paneutua työvoimapolitiik- 
kaan. 


https://www.star.dk/en/evidence-based-policy-making/. 

TYÖ ON jatkuvassa muutoksessa, mutta suuret murrokset näemme 
vasta jälkikäteen. Emme vielä tiedä, miten esimerkiksi digitalisaation 
ja automaation kaltaiset — jo kauan käynnissä olleet — megatrendit 
muuttavat tulevaisuuden työtä. Toistaiseksi perinteinen palkkatyö 
on säilyttänyt asemansa yhteiskunnallisen järjestyksen perustana. 
Tarkastelemme luvussamme työsuhdetyyppien, työurien, työaikojen 
ja ansiotyön arvostuksen muutoksia. Korostamme, että työelämän 
muutos parempaan tai huonompaan ei ole luonnonlaki. On viime kä- 
dessä poliittinen kysymys, miten työmarkkinoita säädellään ja kuinka 
vahvoina työntekijöitä suojaavat instituutiot ja hyvät työpaikkatason 
käytännöt säilyvät. 


Tuula Heiskanen, Sirpa Syvänen & Tapio Rissanen (toim.) 
Mihin työelämä on menossa? — tutkimuksen näkökulmia 
Tampere: Tampere University Press 2019, 137-167. 
http://urn.fi/URN:ISBN:978-952-359-006-9 

Työn tekeminen on murroksessa. Vakituinen palkkatyö näyttää 
vähenevän ja antavan sijaa keikkataloudelle: työmarkkinalle, 
jonka perustana ovat lyhyet sopimukset ja freelance-työt. Epä- 
varmuus kasvaa, ehkä työttömyyskin, ja palkat saattavat laskea. 
Kaikki tämä on globalisaation, digitalisaation ja automaation 
yhteisvaikutuksen tulosta. (Helsingin Sanomat 30.4.2017) 


Kun teknologian murros hävittää ammatteja ja erilaiset silppu- 
työt lisääntyvät, nykyinen sosiaaliturvajärjestelmä pystyy vas- 
taamaan työelämän murrokseen ja esimerkiksi yksityisyrittäjien 
perusturvaan kovin kankeasti. Moni onkin jo vuosia pohtinut, 
saataisiinko perustulolla vähennettyä eri etuuksien vähentämi- 
seen liittyvää byrokratiaa ja tehtyä työnteosta kannustavampaa. 
(Helsingin Sanomat 3.4.2016) 


Y-sukupolvi eli 1980-luvulla ja 1990-luvun alkupuoliskolla synty- 
neet ovat vaarassa syrjäytyä pysyvästi työmarkkinoilta, kun silp- 
putyöstä on tullut entistä yleisempää. Y-sukupolvi on ensimmäi- 
nen, jonka käytettävissä olevat tulot eivät ole juurikaan nousseet. 
Kenties osittain epävarmasta tilanteesta johtuen nuoret aikuiset 
suhtautuvat elämään rennosti. (Aamulehti 12.2.2017) 


Työpaikat saattavat muuttua nykyisten työpaikkojen työpaikka- 
kulttuuriakin nopeammin. Suuri osa tulevaisuuden töistä teh- 
dään epätavallisissa työsuhteissa. Ja ne sijoittuvat yhä enemmän 
palvelualoille. [Tulevaisuudentutkimuksen professori] Markku 
Wilenius sanoo, että nyt tarvitaan aktiivitaitoja. Ne ovat taitoja, 
joilla oma työpanos tehdään tarpeelliseksi ja tarjotaan aktiivi- 
sesti. Kiinteitä työpaikkoja, joihin vain mennään säännöllisesti 
tekemään töitä palkan eteen, on yhä vähemmän. ”Meidän täytyy 
itse luoda näitä työpaikkoja.” (YLE 4.8.2019) 


Yllä siteeratut uutisjutut ovat ajallemme tyypillisiä — julkisessa keskuste- 
lussa puhutaan usein suuresta työn murroksessa. Kokoaikaisten ja pysyvien 
työsuhteiden arvellaan korvautuvan osa- ja määräaikaisuuksilla, vasten- 

tahtoisen yksinyrittäjyyden yleistyvän ja työurien silppuuntuvan. Pätkä- 
töiden, keikkatalouden ja epävarmuuden oletetun kasvun seurauksena 
palkkatyön yhteiskunnallisen merkityksen pelätään murenevan. Huolena 
on, että työehtoja heikennetään ja yhä useamman on otettava vastaan mitä 
tahansa työtä aikaan, paikkaan tai palkkaan katsomatta, ellei sitten ole pa- 
kon edessä ryhdyttävä yrittäjäksi. Kaiken tämän lisäksi sellaiset globaalit 
megatrendit kuin automaatio, robotit ja digitalisaatio nähdään uhkina, 
joiden seurauksena yhä useampi työpaikka on vaarassa kadota lopullisesti. 

Tilastot eivät kuitenkaan tue näin pessimististä kuvaa uudesta aiempaa 
sirpaleisemmasta ja epävarmemmasta työelämästä. Vakituinen kokoaikai- 
nen palkkatyö on edelleen yleisin työnteon muoto eivätkä epätyypilliset 
työsuhteet tai epäsosiaaliset työajat ole tällä vuosituhannella juuri yleisty- 
neet. (Pyöriä toim. 2017.) Itsensä työllistämisen trendi on kohoava, mutta 
vastentahtoinen pakkoyrittäjyys on onneksi melko harvinaista (Pärnänen 
& Sutela 2014; Sutela & Pärnänen 2018). Mielikuva yrittäjyydestä onkin 
muuttunut myönteisemmäksi etenkin nuorilla: yhä useampi nuori punta- 
roi yrityksen perustamista vaihtoehtona palkkatyölle (Myllyniemi 2017; 
Suomalainen ym. 2016). 

Hyvä uutinen on sekin, että työllisyysaste eli työllisten osuus 
15—64-vuotiaista on viime vuosina noussut, joskin tässä suhteessa Suomi 
jää jälkeen muista Pohjoismaista. Tilastokeskuksen työvoimatutkimuksen 
mukaan Suomen työllisyysaste oli vuonna 2018 noin 72 prosenttia ja koko 
työikäisen väestön eli 15—74-vuotiaiden työttömyysaste 7,4 prosenttia (SVT 
2019b). Lisäksi työvoimaan (työlliset ja työttömät) kuuluvien määrä on 
pitkään jatkuneen taantuman jälkeen kääntynyt kasvuun, kun esimerkiksi 
päätoimisesta opiskelusta ja perhevapailta on siirrytty joko töihin tai työn- 
hakuun. 

Kaiken kaikkiaan vuonna 2018 Suomen työvoimaan kuului 2,7 miljoo- 
naa ihmistä, joista runsaat 2,5 miljoonaa lukeutui työllisiksi. Yrittäjiä oli 
324 000, minkä lisäksi 11 000 henkeä oli töissä perheenjäsenenä yrityk- 
sessä tai maatilalla. Yrittäjien ja yrittäjäperheenjäsenten osuus työllisistä 
oli 13 prosenttia. Palkansaajia puolestaan oli 2,2 miljoonaa eli huomattava 

enemmistö työllisestä työvoimasta. (SVT 2019b.) Viimeisen kolmen vuosi- 
kymmenen aikana palkansaajien määrä on vaihdellut taloussuhdanteiden 
mukaan, mutta heidän osuutensa työllisistä on pysynyt vakaana. 

Palkkatyön pysyvyydestä kertoo sekin, että työsuhteiden kesto on vii- 
me vuosikymmeninä pidentynyt ja työurat vakautuneet (Soininen 2015; ks. 
myös Rokkanen & Uusitalo 2013). Nykyisin palkansaajat työskentelevät 
saman työnantajan palveluksessa keskimäärin hieman yli 10 vuotta, pari 
vuotta pidempään kuin 1980-luvulla (Sutela & Lehto 2014, 27). Työurien 
vakautuminen näkyy tilastoissa siten, että yhä suurempi osa palkansaajista 
on töissä keskeytyksettä ympäri vuoden. Yllättävää kyllä myös työhön jo 
kiinnittyneiden nuorten työurat ovat aikaisempaa vakaampia. (Ojala & 
Pyöriä 2016; ks. myös Peutere ym. 2017; Pyöriä ym. 2017a.) Tätä kehitystä 
valitettavasti varjostaa korkea rakenteellinen eli suhdanteista riippumaton 
työttömyys. Työnantajien tarpeet ja työttömien työnhakijoiden valmiudet 
eivät riittävän hyvin kohtaa toisiaan. 

Palkkatyön arvostuksenkaan heikkenemisestä ei ole merkkejä. Tilas- 
tokeskuksen työolotutkimusten mukaan ansiotyön arvostus ja työpaik- 
kauskollisuus ovat säilyneet vakaalla tasolla jo useamman vuosikymmenen 
ajan. Puolet palkansaajista ei haluaisi vaihtaa työpaikkaa tai alaa, vaikka 
saisi samaa palkkaa. (Sutela & Lehto 2014.) Nuoret tosin ovat varttuneem- 
pia halukkaampia alan vaihtoon, joskaan tässä ei ole mitään uutta. Nuo- 
ruus on aina ollut etsikkoaikaa, johon kuuluu siipien koettelu erilaisissa ly- 
hytaikaisissa töissä sekä opiskelun, työn ja valitettavasti työttömyydenkin 
vuorottelu. (Pyöriä ym. 2017c; ks. myös Alatalo ym. 2017.) 

Pohdimme seuraavassa artikkelissamme työn tekemisen tapojen muu- 
toksia tukeutuen Tilastokeskuksen aineistoihin. Suomessa on laadukkaita 
kyselyihin ja rekistereihin perustuvia tilastoja, joilla työelämän kehitystä 
voi tarkastella yli ajan, aina 1970-luvulta nykypäivään saakka. Monet vi- 
ralliset tilastot ovat jopa kansainvälisesti poikkeuksellisia laajuudessaan ja 
luotettavuudessaan. Tässä hyödynnämme Tilastokeskuksen tuottamien 
työvoima- ja työolotutkimusten, yhdistetyn työntekijä-työnantaja-aineis- 
ton (FLEED) sekä ajankäyttötutkimuksen päiväkirja-aineiston antia. Yksi- 

tyiskohtaiset aineistokuvaukset ovat saatavissa Tilastokeskuksen verkkosi- 
vuilta (www.stat.fi). 


Työnteon muuttuvat muodot 


Tällä vuosituhannella suurin muutos työn tekemisen tavoissa on koskenut 
yrittäjyyden rakennetta. Julkisuudessa varsin paljon huomiota on kiin- 
nitetty itsensä työllistäjien määrän kasvuun: lukumääräisesti tähän yksi- 
nyrittäjien, ammatinharjoittajien, freelancerien ja apurahansaajien jouk- 
koon kuuluvia onkin aiempaa enemmän. Tosin yrittäjien kokonaismäärä 
on tällä vuosituhannella pysynyt lähes muuttumattomana, koska maatalo- 
usyrittäjien määrä on edelleen vähentynyt. 

Tilastokeskuksen vuoden 2018 työvoimatutkimuksen mukaan 
15—74-vuotiaita itsensä työllistäjiä oli 183 000, joista noin 60 prosenttia oli 
miehiä ja 40 prosenttia naisia. Vuodesta 2000 itsensä työllistäjien määrä 
on kasvanut 50 ooo:lla. Vuonna 2018 työnantajayrittäjiä (pois lukien maa-, 
metsä- ja kalatalous) oli 83 000 eli 3,3 prosenttia työllisistä. Maa-, metsä- 
ja kalatalousyrittäjien määrä on ollut laskussa jo puolen vuosisadan ajan. 
Vuonna 2018 heitä oli 59 000 eli vain runsaat pari prosenttia työllisistä. 
(Stat Fin-tilastotietokanta; SVT 2019b.) 

Nykyisin itsensä työllistäjien osuus työllisistä on seitsemän prosent- 
tia, noin 1,5 prosenttiyksikköä enemmän kuin vuosituhannen vaihteessa. 
Riippuu näkökulmasta, onko tämä muutos paljon vai vähän. Yrittäjyys 
on muuttunut rakenteellisesti perinteisestä maatalousyrittäjyydestä koh- 
ti uudentyyppisiä työnteon muotoja, joihin sisältyy myös yrittäjyyden ja 
palkkatyön välimaastoon paikantuvia työntekemisen tapoja, kuten free- 
lancerina esimerkiksi media-alalla työskentelyä. Kuitenkin tyypillisiä it- 
sensä työllistäjiä ovat yhä rakennusalan miehet ja parturi-kampaajina työs- 
kentelevät naiset. 

Itsensä työllistäjien asema poikkeaa palkansaajista varsinkin toimeen- 
tulon turvaan liittyvissä kysymyksissä. Julkisuudessa nostetaan tavanomai- 

sesti esiin menestystarinoita yrittämisellä rikastuneista, mutta vähemmän 
puhutaan yrittämisen riskeistä, kuten pienituloisuudesta, joka koettelee 
itsensä työllistäjiä kovemmin kuin muita työllisiä. Tähän ryhmään kuu- 
luvilla pienituloisuusriski on huomattavasti suurempi kuin palkansaajilla 
tai työnantajayrittäjillä (Sutela & Pärnänen 2018, 61-65; Pärnänen 2015). 
Toisaalta itsensä työllistäjien tilanteessa on paljon hyvääkin: itsenäistä yrit- 
täjyyttä pidetään enimmäkseen myönteisenä voimavarana ja vapaaehtoise- 
na valintana (Pärnänen & Sutela 2014). 

Yrittäjiin nähden palkansaajien tilanne on pysynyt yllättävän vakaana. 
Vaikka esimerkiksi digitalisaatio saattaa muuttaa työn sisältöä ja työteh- 
tävien vaatimuksia radikaalistikin, tämä ei tarkoita sitä, että palkansaaja- 
kunnan rakenteessa tai työsuhdetyypeissä välttämättä tapahtuisi nopeita 
ja dramaattisia muutoksia. 

Palkkatyön pirstominen lyhyiksi patkiksi, yt-neuvottelut ja pitkien työ- 
suhteiden katoaminen kuitenkin oletetaan yleisiksi trendeiksi julkisessa 
keskustelussa työelämän muutoksesta. Esimerkiksi Kokoomuksen Petteri 
Orpo ilmaisi taannoin vaikutusvaltaisen poliitikon arvovallalla olevansa 
erityisen huolissaan keskiluokkaisen palkkatyön tulevaisuudesta. Orpo 
vetosi kuulijoihinsa linjapuheessaan 12.6.2016 seuraavasti: 


Nykyään moni saattaa pohtia: Menetänkö työpaikkani? Riit- 
tääkö osaamiseni? Jäänkö kehityksestä jälkeen? Kuka minusta 
huolehtii? Jos 2030-luvulle mennessä nykyisistä työtehtävistä 
30 prosenttia lakkaa automaation vuoksi. Se aiheuttaa pelkoja. 
Nämä pelot ovat oikeita ja aitoja. Ne on otettava tosissaan. 


Tilastot eivät tavoita kaikkia tulevaisuuden työelämän muutostrendejä, 
mutta kokonaiskuva palkkatyön ja työsuhdetyyppien pysyvyydestä on 
selvästi havaittavissa. Vaikka epätyypilliset työnteon muodot, lähinnä 
osa-aikatyö, ovat hitaasti yleistyneet tämän vuosituhannen kuluessa, yhä 
edelleen valtaosa palkansaajista työskentelee pysyvässä kokoaikatyössä. 
Tyypillisin työ on yhä palkkatyötä, jota tehdään yhdelle työnantajalle tois- 
taiseksi jatkuvassa työsuhteessa kokoaikaisesti työnantajan osoittamassa 

tilassa. Tästä normista poikkeavia työsuhteita kutsutaan epätyypillisiksi. 
(Nätti & Pyöriä 2017.) 

Työvoimatutkimuksen mukaan vuonna 2018 palkansaajien kaikista 
työsuhteista 84 prosenttia oli jatkuvia ja 16 prosenttia määräaikaisia (SVT 
2019b). Määräaikaisesti työskentelevien palkansaajien osuus on pysynyt 
käytännössä muuttumattomana tällä vuosituhannella. Määräaikaiset työ- 
suhteet ovat yleisempiä naisille kuin miehille. Vuonna 2018 naispalkan- 
saajista 19 prosenttia työskenteli määräaikaisessa työsuhteessa ja miespal- 
kansaajista 13 prosenttia. Myös osa-aikatyö on tyypillisempää naisille kuin 
miehille. Vuonna 2018 naispalkansaajista osa-aikaisia oli 21 prosenttia ja 
miespalkansaajista 10 prosenttia. Osa-aikatyö on vuosituhannen alkuun 
verrattuna yleistynyt etenkin naisilla: vuonna 2000 osa-aikatyötä tekeviä 
naisia oli 188 000, vuonna 2018 vastaava määrä oli 235 000 henkilöä. 

Osa-aikatyössä toimialojen tilanne eriytyy voimakkaasti. Kun joiden- 
kin tekniikan alojen asiantuntijoista kokoaikaisessa työsuhteessa oli vuon- 
na 2017 84 prosenttia ja vakituisessa työsuhteessa yhdeksän kymmenestä 
(Tekniikan akateemiset 2018), oli puolestaan vähittäiskaupan alalla 38 
prosenttia ja hotelli- ja ravintola-alalla kolmannes palkansaajista osa-ai- 
katyösuhteissa; palvelualoilla työskentelevien osa-aikaisten tilanteeseen 
yhdistyy verrattain usein myös työsuhteiden määräaikaisuus (Kauhanen 
2016). 

Epätyypillisen työn merkitys yksilölle vaihtelee sen mukaan, onko kyse 
vapaaehtoisesta vai vastentahtoisesta valinnasta, millä alalla hän työsken- 
telee ja minkälaisessa elämäntilanteessa hän tekee pätkätöitä. Ongelmak- 
si määräaikaisuus muodostuu etenkin silloin, kun se pitkittyy ja haittaa 
esimerkiksi perheen perustamista. Vastentahtoinen osa-aikatyö on puoles- 
taan ongelma esimerkiksi vähittäiskaupan alalla, jossa kokoaikaista työtä 
ei tarjota kaikille halukkaille. Osa-aikatyön vastentahtoisuus on tasa-arvo- 
kysymys, koska se kasautuu naisille (Kauhanen 2016). 

Työsuhdetyypin nostaminen työelämän laadun ja hyvinvoinnin keskei- 
seksi määrittäjäksi on kuitenkin ongelmallista. Osa-aikatyötä tyypillisesti 
yhdistetään opiskeluun tai läheisten hoivaan (Ojala ym. 2014). Määräaikai- 


145 


Pasi Pyöriä, Satu Ojala & Jouko Nätti 


suuskaan ei yksiselitteisesti merkitse huono-osaisuutta, vaikka jopa kaksi 
kolmesta määräaikaisesta tekee pätkätöitä vasten tahtoaan. Suomessa ja 
muissa Pohjoismaissa tehtyjen tutkimusten mukaan pätkätyöläisten hy- 
vinvointi ja työterveys ovat kutakuinkin yhtä hyvällä tolalla kuin vakitui- 
sissa työsuhteissa työskentelevillä palkansaajilla (Kinnunen ym. 2011; Vir- 
tanen ym. 2017). Tilanne kuitenkin eriytyy sen mukaan, ovatko kyseessä 
vaativammat asiantuntijatehtävät vai erilaiset perifeeriset työsuhteet kuten 
kausi-, kutsu- tai työttömyystyöt (Ojala ym. 2018b). 

Virallisissa tilastoissa määrä- ja osa-aikatyöhön limittyvät vuokratyö 
sekä nollatuntisopimukset eli nämä työsuhdetyypit ovat sekä tilastollisi- 
na kategorioina että käytännössä osin päällekkäisiä. Vuokratyö on melko 
marginaalinen ilmiö, jota tekee pari prosenttia palkansaajista (SVT 2019b). 
Tähän nähden nollatuntisopimuksella (työsopimuksessa minimityötun- 
tien määräksi luvattu nolla tuntia) työskenteleviä on yllättävän paljon: viisi 
prosenttia palkansaajista eli runsaat 100 000 henkeä (svr 2019a). Vuokra- 
työtä on tilastoitu vuodesta 2008, ja nollatuntisopimuksista tietoa on ke- 
rätty toistaiseksi vasta kahdesti vuosina 2014 ja 2018. Tilastointihistorian 
aikana sekä vuokratyötä tekevien että nollatuntisopimuksella työskente- 
levien osuudet ovat kasvaneet yhden prosenttiyksikön verran (Pärnänen 
2015b; SVT 2015; 20194). Aika näyttää, yleistyvätkö tämän kaltaiset epä- 
tyypillisen työnteon muodot tulevaisuudessa. Etenkin vuokratyö on hyvin 
altis suhdannevaihteluille. 

Sekä vuokratyö että nollatuntisopimuksella työskentely voivat olla 
palkansaajille ongelmallisia työnteon muotoja, mikäli tulevien työtuntien 
ajoittumista ei voi ennakoida riittävän ajoissa, minkä lisäksi ansiot voivat 
vaihdella suurestikin työtilanteen mukaan. Näissä työnteon muodois- 
sa ongelmia voivat aiheuttaa myös sairausajan palkanmaksu, lomien jär- 
jestäminen sekä työsuhteen lopettaminen. Toisaalta parhaimmillaan ne 
voivat tarjota joustavan mahdollisuuden vaikkapa opiskelun ja ansiotyön 
yhteensovittamiseksi. Esimerkiksi nollatuntisopimuksella työskentelevis- 
tä 15—24-vuotiaista nuorista lähes puolet (46 %) on itse halunnut tällaisen 
joustavan työsopimuksen (SVT 20194). 

Pätkätöitä on tehty aina 


Epatyypilliset työsuhteet nousivat julkiseen keskusteluun 1990-luvun lop- 
pupuolella, jolloin etenkin määräaikainen työ yleistyi nopeasti. Tuolloin 
myös lanseerattiin termi pätkätyö. Pätkätöiden yleistymisen taustalla vai- 
kuttivat muun muassa valtion ja kuntien tukityöllistämistoimet. Vaikka 
määräaikaisten työsuhteiden osuus kääntyi vuosituhannen vaihteessa las- 
kuun, käsitys pätkätöiden muuttumisesta uudeksi normiksi jäi elämään 
niin poliitikkojen, ammattiyhdistysliikkeen kuin mediankin agendalla. 
(Nätti & Pyöriä 2017.) 

Pärtkätöitä on tehty aina. Esimerkiksi sotien jälkeisinä vuosina työsuh- 
teet satamissa olivat usein päivän mittaisia. Monet ahtaajat kokoontui- 
vat aamuisin järjestettyyn työnjakoon. Myöhemmin 1960-luvulla syntyi 
”reppufirmoiksi? kutsuttuja vuokratyövoimaa välittäviä yrityksiä. Kun 
1960-luvulla erityisesti metalli- ja telakkateollisuudessa koettiin työvoi- 
mapulaa, vuokratyöyritykset välittivät työntekijöitä työmaille ympäri Suo- 
mea. Houkuttimena oli palkka. Myöhemmin paljastui, ettei muuta hyvää 
työehdoissa ollutkaan. Eläke- ja sosiaalimaksuissa sekä veroissa laistettiin 
ja reppufirmoista tuli pian kirosana. (Lähteenmäki 2007.) 

Myös työttömien työllistäminen tuensaannin ehtona, kansankielellä 
niin sanottu ”lapiolinja”, oli tavallista toisen maailmansodan jälkeen. Työt- 
tömyystöinä rakennettiin muun muassa rauta- ja maanteitä ja perattiin 
metsää ennen kuin ”rahalinja” säädettiin ainoaksi työttömyysturvan muo- 
doksi vuonna 1971. (Anttila & Suoranta 2007; Nenonen 2007.) Edeltavilta 
vuosikymmeniltä onkin vaikeaa osoittaa aikaa, jolloin kaikilla työnteki- 
jöillä olisi ollut toistaiseksi voimassa olevat työsuhteet (ks. esim. Neilson & 
Rossiter 2008). 1980-luku, jonka lopussa oltiin täystyöllisyystilanteessa ja 
määräaikaisia työsuhteita oli vähän, oli myös talouden ylikuumentumisen 
aikaa ja siten huono vertailukohta myöhemmille ajanhetkille. 

Kuitenkin 2010-luvulla pitkittynyt talouskriisi lisäsi yhtäältä poliittista 
painetta heikentää työehtoja, ja toisaalta nykyaika on synnyttänyt uusia di- 
gitaalisia sovelluksia, joiden kautta voidaan teettää uudenlaista kutsutyötä, 
esimerkiksi ruokaravintoloista tehtävien etätilauksien kuljetuksia. Näissä 

niin sanotun alustatalouden töissä ongelmana on etenkin "varuillaoloajan” 
korvaus, varsinkin mikäli työ siirretään itsensä työllistäjille, jolloin sen eh- 
doista on hankalampi neuvotella (ks. esim. Mattila 2019). Muutokset eivät 
kuitenkaan tapahdu deterministisesti, vaan erilaisten sosiaalisten, institu- 
tionaalisten ja kulttuuristen tekijöiden suodattamina (Alasoini 2018). Tu- 
levaisuuden työehdot ovat aina myös poliittinen ja työmarkkinajärjestöjen 
välisten neuvottelujen kysymys, eivät mikään talouden tai digitaalisten vä- 
lineiden sanelema vääjäämätön kehityskulku kohti huonompaa. 


Palkansaajien työurat ovat vakautuneet 


Pätkätöiden ohella oletus työurien pirstoutumisesta on herättänyt viljalti 
keskustelua. Tulevaisuus voi aina yllättää, mutta ainakaan toistaiseksi ti- 
lastot eivät tue väitteitä, joiden mukaan pitkät työsuhteet olisivat historiaa: 
keskimäärin työsuhteiden pituus ja työurien vakaus ovat kasvaneet viime 
vuosikymmenten aikana (Soininen 2015; Sutela & Lehto 2014; ks. myös 
Rokkanen & Uusitalo 2013). Vastoin oletuksia työmarkkinat eivät näyt- 
täydy erityisen hauraina tai sirpaleisina niille, jotka ovat työpaikkansa säi- 
lyttäneet, mikä pätee myös nuoriin. 

Työurien tutkimisessa pitkittäisasetelman mahdollistavat rekisteri- 
aineistot ovat kullanarvoisia: ajallisen muutoksen huomioon ottaminen 
on tärkeää työmarkkinoiden dynaamisen ja syklisen luonteen ymmärtä- 
miseksi. Kun tarkastelimme Tilastokeskuksen työolotutkimuksiin yhdis- 
tetyllä rekisteriseurannalla 15—30-vuotiaiden palkansaajien työurien va- 
kautta kolmella vuosikymmenellä (1984-2011), havaitsimme, että nuorten 
jo palkansaaja-asemaan siirtyneiden työurat ovat 2000-luvulle tultaessa 
vakautuneet. Työurien vakautta mittasimme vuotuisina työssäolokuu- 
kausien keskiarvoina. Vuosien 2008—2011 seurantajakson aikana nuorten 
palkansaajien suhteellinen asema jopa parani — finanssikriisistä huolimat- 
ta — verrattuna kaikkien palkansaajien työkuukausien keskiarvoon. (Ojala 
& Pyöriä 2016.) 

Samansuuntaisia tuloksia olemme saaneet Tilastokeskuksen yhdiste- 
tyllä työntekijä-työnantaja-aineistolla (FLEED), jota on kerätty vuodesta 
1988. Tutkimuskäyttöön tarkoitetussa FLEED-aineistossa on vuosittain 1,2 
miljoonaa henkilöä, joita on seurattu yli ajan. Vastaajasta on tietoja kaikil- 
ta niiltä vuosilta, jolloin otoshenkilö on elossa, 15-70-vuotias ja asuu Suo- 
messa. FLEED-aineistossa on myös työnantaja- ja toimipaikkatason tietoa 
esimerkiksi toimipaikkojen taloudellisesta tilanteesta ja henkilöstömääräs- 
tä. Tällä aineistolla saamiemme tulosten mukaan suomalaispalkansaajien 
työssäolokuukausien määrä näyttää 1990-luvun laman jälkeen vahvistu- 
neen eli yhä suurempi osuus heistä on keskeytyksettä työssä. Yllättävää on, 
että lähtötilanteessa työssä olevien yksityisten alojen palkansaajien työu- 
rien vakaus ei tällä mittarilla näytä kärsineen 2010-luvun taitteeseen ajoit- 
tuneesta finanssikriisistä. (Peutere ym. 2017; Pyöriä ym. 20174.) 

Entä ne palkansaajat, jotka ovat menettäneet työpaikkansa taloudellis- 
ten ja tuotannollisten syiden seurauksena? Työpaikan menettäminen jouk- 
koirtisanomisen tai toimipaikan lakkauttamisen seurauksena on inhimil- 
linen tragedia varsinkin pitkään samassa työpaikassa työskennelleille. Jo 
45 vuoden ikä voi olla kriittinen vaihe, jossa työmarkkinoilta pois siirtymi- 
sen todennäköisyys kasvaa. Tästä huolimatta yli 45-vuotiaiden työttömiksi 
jääneiden tilanne ei ole niin lohduton kuin julkisuudessa usein pelätään. 

Elaketurvakeskuksen julkaisemassa tutkimuksessa selvitettiin yli 
45-vuotiaana työpaikkansa menettäneiden työllistymistä ja eläkkeel- 
le siirtymistä. FLEED-aineistolla toteutettuun tutkimukseen valittiin 
vuonna 2005 lakkautetut tai yli 30 prosenttia henkilöstöstään vähentä- 
neet toimipaikat. Irtisanottujen työllisyysuria seurattiin kahdeksan vuo- 
den ajan vuosittaisen pääasiallisen statuksen mukaan. Tulosten mukaan 
46-55-vuotiaiden irtisanottujen tilanne osoittautui suhteellisen hyväk- 
si: lähes koko kahdeksan vuoden seurannan ajan työllisenä oli miltei 70 
prosenttia. Työttömyyteen heti tai myöhemmin siirtyviä oli 13 prosenttia. 
Työkyvyttömyyseläkkeelle siirtyi seurannan aikana yhdeksän prosenttia. 
Yli 55-vuotiaiden tilanne oli kuitenkin nuorempia huonompi. (Jolkkonen 
ym. 2014; Kurvinen ym. 2016.) 

Kansainvälisessä vertailussa Suomen työmarkkinat näyttävät toimivan 
varsin hyvin. Vaikka Suomessa toimipaikan lakkauttamisen tai joukkoirti- 
sanomisen vuoksi työpaikkansa menettäneiden osuus on tällä vuosituhan- 
nella ollut muita OECD-maita korkeampi, muihin teollisuusmaihin verrat- 
tuna suurempi osa irtisanotuista suomalaispalkansaajista on myös löytänyt 
uutta työtä nopeasti (Kauhanen 20174). Toisin sanoen työmarkkinoidem- 
me integroiva kapasiteetti on varsin vahva ja työpaikkansa menettäneiden 
käytettävissä olevat yhteiskunnan tukiresurssit toimivat (Jolkkonen ym. 
2016; ks. myös Järnefelt 2016). Tutkimatta on kuitenkin vielä väestötason 
tilanne; toisin sanoen työuratutkimus on toistaiseksi usein rajautunut läh- 
tötilanteissa työssä oleviin eikä ole tarkastellut työurien vakautta järjestel- 
mällisesti esimerkiksi eri kohorttien välillä. 


Perinteisen päivätyön rytmi on pitänyt pintansa 


Palkkatyö on yksi keskeisimpiä instituutioita, joka jäsentää arkisen elämäm- 
me rytmiä. Säännöllinen päivätyö rytmittää niin yhteiskunnan toimintaa 
kuin ihmisten yksityiselämääkin. Kaikki eivät kuitenkaan työskentele ar- 
kipäivisin, vaan ansiotyötä tehdään myös iltaisin, öisin, viikonloppuisin ja 
pyhisin niin sairaaloissa, hoivakodeissa, tehtaissa, liikenteessä kuin vahit- 
täiskaupankin alalla. Erilaisissa tietotyön ammateissa töiden tekeminen 
kotona on entistä helpompaa nopeiden internet-yhteyksien avulla. Onko 
ansiotyö irtautunut perinteisestä päivätyön rytmistä? Vastaus tähän kysy- 
mykseen on periaatteessa yksiselitteinen: tilastot osoittavat, että säännölli- 
sen päivätyön rytmi on pitänyt pintansa. 

Ansiotyötä on ennenkin tehty iltaisin, viikonloppuisin ja öisin — eikä 
tämä ilmiö ongelmineen ole uusi. Työn ja muiden elämänalueiden tasa- 
paino riippuu merkittävästi siitä, miten työaika on ajoitettu vuorokauden, 
viikon ja vuoden jaksoille. Yhteiskunnan aikarakenteet (virastojen auki- 
oloajat, päiväkotien ja koulujen aikarytmit) enimmäkseen määrittyvät 
normaalityöajan eli noin 40 viikkotunnin, päivätyön ja viisipäiväisen työ- 

viikon asettamiin puitteisiin. Mitä enemmän työaika poikkeaa tavanomai- 
sesta normaalityöajasta, sitä enemmän se aiheuttaa työn ja muun elämän 
yhteensovittamisen ongelmia. Erityisesti yöaikaan sijoittuva työ koetaan 
hankalaksi. (Ojala ym. 20184.) 

Timo Anttila ja Tomi Oinas (2017) ovat tarkastelleet työaikojen muu- 
toksia eurooppalaisen työolotutkimuksen aineistoilla (European Working 
Conditions Survey — Ewcs). Heidän havaintojensa mukaan suomalaispal- 
kansaajien ilta-, yö- ja viikonlopputyö on yleisempää kuin Euroopassa kes- 
kimäärin, mutta Suomessa epäsosiaalisina aikoina työskentely ei ole vuo- 
sien 1995 ja 2015 välisenä aikana yleistynyt. Ainoastaan viikonloppuisin 
työskentely on hieman lisääntynyt vuodesta 2010. 

Yllättäen eurooppalaisen työolotutkimuksen mukaan epäsosiaalisi- 
na aikoina työskentely näyttää vähentyneen myös erityisasiantuntijoilla, 
vaikka korkeaa koulutusta edellyttävän asiantuntijatyön on tyypillisesti 
katsottu olevan ajasta ja paikasta riippumatonta. Yliopistokoulutuksen 
saaneita erityisasiantuntijoita, etenkin diplomi-insinöörejä ja arkkitehteja 
edustavan Tekniikan akateemiset TEK:n jäsenkyselyt tukevat Anttilan ja 
Oinaan havaintoja. TEK:n edustamilla aloilla toteutunut viikkotyöaika on 
ollut laskussa niin johtajilla kuin asiantuntijoillakin vuodesta 1995 vuo- 
teen 2017. Toisaalta runsaat puolet TEK:n jäsenistöstä raportoi työtahdin 
viime vuosina kiristyneen. (Tekniikan akateemiset 2018.) 

Tilastokeskuksen työolotutkimuksen tulokset ovat huomattavan yh- 
denmukaisia vertailevan eurooppalaisen aineiston kanssa. Kokonaisuudes- 
saan epäsosiaalisina aikoina työskentely ei näytä yleistyneen suomalaisen- 
kaan työolotutkimuksen valossa: kun katsotaan erilaisia työaikamuotoja, 
nähdään että lähinnä vuorotyö on viimeisen neljän vuosikymmenen ku- 
luessa yleistynyt (Anttila & Oinas 2017). Toisaalta työntekijälähtöiset työ- 
aikajoustot ovat yleistyneet. Esimerkiksi liukuva työaika ja muut vastaavat 
joustot helpottavat aikaisempaa useamman palkansaajan arkea. (Nätti & 
Anttila 2012; Ojala ym. 20184.) 

Myös Tilastokeskuksen ajankäyttötutkimuksen mukaan suurin osa 
työstä tehdään edelleen tavanomaisena, perinteisenä päivätyöaikana työ- 


151 


Pasi Pyöriä, Satu Ojala & Jouko Nätti 


paikalla. Ajankäyttötutkimuksen päiväkirja-aineiston avulla on mahdol- 
lista laskea, miten eri väestöryhmien ajankäyttö jakautuu erilaisiin akti- 
viteetteihin. Ajankäyttötutkimukseen osallistuvat kirjaavat ylös kaikki 
tekemisensä kymmenen minuutin tarkkuudella kahden vuorokauden ajan. 
Päiväkirjamenetelmä antaa eksaktimman kuvan sosiaalisesta toiminnasta 
ajassa kuin vastaajan muistiin perustuvat lomakekyselyt. Tilastokeskus 
on tähän mennessä toteuttanut ajankäyttötutkimuksen neljästi, vuosina 
1979, 1987-1988, 1999—2000 ja 2009—2010 (ensimmäinen aineisto on ke- 
rätty syys-marraskuussa, myöhempien aineistojen keruu on kestänyt koko 
vuoden). 

Ajankäyttötutkimuksen päiväkirjatietojen avulla voimme tarkastella, 
miten ansiotyö ajoittuu eri vuorokaudenaikoihin ja missä ansiotyötä teh- 
dään. On yllättävää havaita, kuinka pieniä vuosien 1979 ja 2010 väliset 
muutokset työnteon rytmissä ovat. Viimeisen kolmen vuosikymmenen 
kuluessa lähes neljä viidesosaa palkansaajista on ollut työpaikallaan töissä 
ruokatunnin molemmin puolin aamu- ja iltapäivisin, yrittäjistä 60 prosent- 
tia. Kotona ansiotyön tekemiseen käytetty aika ei ole vuosina 1979-2010 
kasvanut, mutta liikkuvaan työhön käytetään aiempaa enemmän aikaa. 
Tämä kertonee siitä, yhä useamman työ edellyttää asiakkaiden tai yhteis- 
työkumppaneiden luona vierailuja. (Ojala & Pyöriä 2015; Ojala ym. 2015; 
ks. myös Ojala & Pyöriä 2018; Pyöriä ym. 2016.) 

Tulevaisuudessa viikonloppuisin ja arki-iltaisin työskentely saattaa 
hiljalleen yleistyä, mikäli esimerkiksi kauppojen aukioloaikojen vapaut- 
taminen osoittautuu taloudellisesti kannattavaksi ja työaikakulttuuri ja 
asiakkaiden käyttäytyminen muuttuvat. On myös syytä huomata, että 
työaikoihin ja erityisesti palkallisiin ylitöihin vaikuttaa ratkaisevasti ta- 
loussuhdanteiden vaihtelu. Talouden taantuessa ansiotyöhön käytetty aika 
vähenee ja nousukaudella etenkin ylityötarve kasvaa. 

Mikään ei kuitenkaan viittaa siihen, että ansiotyö olisi virallisen työ- 
ajan osalta menettämässä rajansa. Tietotyön yleistymisestä ja tietoteknii- 
kan nopeasta kehityksestä huolimatta työ näyttää edelleen pääosin py- 
syvän työpaikalla. Ajankäyttötutkimuksella ei kuitenkaan saada talteen 

kaikkein lyhimpiä työn jaksoja, esimerkiksi sähköpostin vilkuilua iltaisin. 
Asiantuntijatehtävissä työ kulkee periaatteessa tietoteknisten laitteiden 
mukana kellon ympäri kaikkialle (esim. Hassan & Purser 2007). Tekno- 
logisten laitteiden selailun työasioissa tiedetään haittaavan irrottautumista 
työstä vapaa-ajalla, ja joskus työ myös imaisee liiaksi mukaansa tai niiden 
käyttöön yhdistyy liiallista työpainetta ja työpäivien venymistä (Niemistö 
ym. 2017; Ropponen ym. 2018; Tammelin & Mustosmäki 2017). Samaisten 
laitteiden tuottamat lukuisat keskeytykset haastavat lisäksi tavanomaisen 
työajan käyttöä ja tietotyöntekijöiden keskittymisrauhaa ja viime aikoina 
on syystäkin huolestuttu työhön keskittymisen edellytyksistä (ks. Huoti- 
lainen & Moisala 2018). 


Palkkatyön arvostus on säilynyt vakaana 


Tilastokeskuksen työolotutkimuksissa on vuodesta 1984 alkaen kysytty, 
kuinka tärkeinä elämänarvoina vastaajat pitävät ansiotyötä, perhettä ja va- 
paa-aikaa. Vuodesta 1977 asti on tiedusteltu vastaajan halukkuutta vaihtaa 
työpaikkaa tai alaa. Tulokset kuvastavat työhön liittyvien arvojen ja asen- 
teiden vakautta: yli puolet palkansaajista pitää ansiotyötä erittäin tärkeänä 
elämänalueena eikä suunnittele työpaikan vaihtamista nykyisellä alallaan 
sen enempää kuin alan vaihtamistakaan. Vuosikymmenten varrella ansio- 
työn arvostus ja työhön sitoutuminen on näiden mittareiden perusteella 
pysynyt muuttumattomana. (Sutela & Lehto 2014; Pyöriä ym. 2017b; Saari 
& Koivunen 2017.) 

Entä nykynuoret? Muuttuuko kuva suomalaispalkansaajien jakamis- 
ta arvoista ja asenteista, jos kohdistamme huomiomme nuoriin aikuisiin? 
Työuransa alkupuolella olevan Y-sukupolven eli 1980-luvun alun jälkeen 
syntyneiden on arveltu olevan edeltäjiään vähemmän työkeskeinen ikä- 
luokka (Tuohinen 2010; Vesterinen & Suutarinen 2011). Nykynuorten 
uskotaan arvostavan vähemmän ansiotyötä ja enemmän vapaa-aikaa ja 
perhettä kuin vanhemmat sukupolvet. Kun tarkastelemme työoloaineis- 

toilla alle 30-vuotiaita nuoria aikuisia eri vuosikymmeninä (1984—2013), 
havaitsemme, että nuoret ovat aina arvostaneet ansiotyötä jonkin verran 
vähemmän kuin varttuneemmat. Tässä on kuitenkin kyse ennemmin iäs- 
tä tai elämänvaiheessa kuin niin sanotusta sukupolviefektistä. Ansiotyön 
arvostus toisin sanoen kasvaa ikääntymisen myötä, kunhan oma paikka 
työelämässä löytyy. (Pyöriä ym. 2017b; 2017c.) 

Työn arvostus myös vaihtelee taloussuhdanteiden mukaan. Hyväs- 
sä työmarkkinatilanteessa työn arvostus laskee ja talouden taantumassa 
nousee, kun yhä useampi pelkää työpaikkansa menettämistä. Ansiotyön 
arvostuksen sijaan varsinainen ajallinen muutos palkansaajien asenteissa 
paikantuu perheen ja vapaa-ajan tärkeyteen. Työolotutkimusten mukaan 
viimeisen kolmen vuosikymmenen kuluessa perheen ja vapaa-ajan arvostus 
on kasvanut, mutta tämä muutos koskee kaiken ikäisiä palkansaajia, ei pel- 
kästään nuoria. Käsitys nuorten heikkenevästä työmoraalista on siis liioit- 
telua. Sekin on turha huoli, että Y-sukupolvi ei sitoutuisi työpaikkaansa, 
kunhan oma ala on löytynyt. Nykynuorilla halukkuus vaihtaa työpaikkaa 
on vähentynyt verrattuna 1980- ja 1990-lukujen nuoriin aikuisiin. (Pyöriä 
ym. 2017b; 2017c.) 


Y-sukupolvi ja finanssikriisi 


Nuorten työasenteita pulmallisempi kysymys liittyy vuosien 2009 ja 2016 
välille ajoittuneeseen poikkeuksellisen pitkään talouden laskusuhdantee- 
seen ja sen seurauksiin. Tulevan työuran, ansiokehityksen ja eläkekertymän 
kannalta sillä voi olla ratkaisevan tärkeä merkitys yksilölle, minkälaisessa 
taloussuhdanteessa nuori aikuistuu ja suorittaa tutkintonsa. 

1990-luvun laman tiedetään hankaloittaneen tuolloin tutkinnon suo- 
rittaneiden kiinnittymistä työmarkkinoille kauaskantoisin seurauksin. La- 
man aikana valmistuneiden työttömyysriski pysyi normaalia korkeampana 
vielä pitkään senkin jälkeen, kun talous oli kääntynyt kasvuun (Loukkola 
2012). Nykyisin jo keski-ikäiset lamasukupolven palkansaajat ovat hyväs- 

sä asemassa työelämässä, mutta tätä edelsi pitkä epävarmuuden aika. Nyt 
vastaavia huolia on esitetty Y-sukupolven työmarkkinatilanteeseen liit- 
tyen. Esimerkiksi Suomen Pankin tutkijat ovat arvioineet, että 1980-luvun 
puolivälissä syntyneiden nuorten aikuisten tulojen ja varallisuuden kehitys 
uhkaa jäädä pysyvästi vanhempia ikäluokkia heikommaksi (Kinnunen & 
Mäki-Fränti 2016). 

Huoli Y-sukupolven tilanteesta on ymmärrettävä finanssikriisin ja sitä 
seuranneen taantuman poikkeuksellisuuteen nähden. Vuonna 2009 brut- 
tokansantuote romahti jopa yli kahdeksan prosenttia — enemmän kuin 
kertaakaan sitten vuoden 1918 sisällissodan. Seuraavina kahtena vuotena 
talous kasvoi taantuakseen jälleen vuosina 2012-2014. Vuosi 2015 oli nol- 
lakasvun aikaa ja vasta 2016 talous alkoi piristyä. Ajat olivat huonot vasta- 
valmistuneille nuorille. Emme kuitenkaan voi varmuudella päätellä, että 
laman aikana työmarkkinoille pyrkivät ikäluokat jäisivät pysyvästi muita 
heikompaan asemaan. Emmehän voi tietää, kuinka talous ja työmarkkinat 
tulevaisuudessa kehittyvät. Varmaa lienee vain se, että jokainen sukupolvi 
kohtaa työikäisenä yhden jos toisenkin taantuman. 

Koulutuksen taloustieteen professori Roope Uusitalo (2016) kritisoi 
Akateemisessa talousblogissa Suomen Pankin selvitystä Y-sukupolven ta- 
loudellisesta asemasta. Suomen Pankki vertaili vuosia 1990 ja 2013. Vali- 
tut ajankohdat eivät ole parhaat mahdolliset, koska vuonna 1990 elettiin 
noususuhdanteen huipulla, kun taas vuonna 2013 talous oli taantumassa. 
”Nuorten työmarkkinatilanne vaihtelee suhdanteitten mukaan paljon 
enemmän kuin vanhempien, joten pysyviä sukupolvien välisiä muutoksia 
metsästävä vertailu pitäisi tehdä suhdannetilanteeltaan samanlaisten vuo- 
sien välillä”, Uusitalo huomauttaa. 

Toinen Uusitalon kriittinen kommentti koskee koulutustason nousua, 
mitä Suomen Pankin selvityksessä ei riittävästi oteta huomioon. Nykynuo- 
ret ovat edeltäneitä sukupolvia korkeammin koulutettuja eli koulutusta 
vastaaviin tehtäviin siirrytään aikaisempaa myöhäisem mällä iällä. Tämä ei 
lyhennä työuria, kuten monesti pelätään. Korkeasti koulutetuilla on kes- 
kimääräistä pidemmät työurat ja myös keskimääräistä paremmat työuran 

kuluessa karttuneet kokonaisansiot kuin vähemmän koulutetuilla (Järne- 
felt 2018; Koerselman & Uusitalo 2014; Myrskylä 2012). Sekin on syytä 
muistaa, että moni yhdistää opintoja ja ansiotyötä. Työurat siis alkavat jo 
opiskeluaikana. 


Riittääkö työtä kaikille? 


Viime vuosina etenkin digitalisaation nopean kehityksen on pelätty joh- 
tavan palkkatyöyhteiskunnan kriisiin. Esimerkiksi Elinkeinoelämän tut- 
kimuslaitos ETLA on arvioinut, että jopa kolmannes työpaikoista on vaa- 
rassa kadota tietoteknisen automaation seurauksena (Pajarinen ym. 2015), 
joskaan tämä ei tarkoita ihmistyön loppua (Pajarinen & Rouvinen 2018). 
Teknologisen kehityksen vaikutuksesta on aina tuhoutunut heikosti tuot- 
tavaa työtä, mutta toisaalta tilalle on syntynyt uusia aiempaa tuottavampia 
työpaikkoja. Toistaiseksi mitkään teknologiset uudistukset eivät ole vä- 
hentäneet kansantalouksissa tehtävän työn kokonaismäärää, vaikka kone- 
ja robottipaniikkia on lietsottu toistuvasti eri vuosisadoilla ja -kymmenillä 
(Autor 2015; Bergholm 2016). 

Digitalisaatio ja automaatio ovat jatkumoa teolliselle vallankumouk- 
selle. Tietotekniikka niin teollisuudessa kuin toimistoissakin on helpot- 
tanut rutiineja mahdollistamalla yksinkertaisten toistoa vaativien toimin- 
tojen siirtämisen koneiden varaan. Digitalisaation seuraavassa vaiheessa 
tekoäly, oppivat tietojärjestelmät ja robotit auttavat myös ongelmanratkai- 
sua edellyttävien tehtävien automatisoinnissa, joskin automaatioriski on 
pienin inhimillistä luovuutta ja uuden ideointia edellyttävissä tietotyön 
ammateissa. OECD:n vuoden 2019 työllisyyskatsauksen mukaan vähiten 
alttiita automaatiolle ovat sellaiset ammatit, joiden tehtäväsisällössä koros- 
tuvat ongelmanratkaisu, opetus, suunnittelu, vaikuttaminen ja neuvonta 
(Räisänen 2019). 

On virheellistä olettaa, että uudet teknologiset välineet merkitsisivät 
palkkatyön loppua. Tietotekniikka nyt ja tulevaisuudessa on automaa- 


156 


Työelämän muutokset ajassamme 


tion ja koordinaation (tietomassojen hallinnan) teknologia, joka oikein 
sovellettuna parantaa työn tuottavuutta eli tuhoaa taloudellisesti kannat- 
tamatonta työtä mutta myös luo talouskasvua ja uusia työpaikkoja. Uusia 
teknologioita voidaan lisäksi soveltaa vain osassa työtehtäviä. Esimerkiksi 
opetus, hoiva ja infrastruktuurin ylläpito säilyvät pääosin ennallaan, vaik- 
ka niiden digitaaliset toiminnanohjausjärjestelmät kehittyvätkin. Tekoä- 
lyn työmarkkinavaikutukset tulevat välittymään hitaasti työtehtävien ja 
ammattien sisältöihin, sillä uudet teknologiat suodattuvat työpaikkatason 
muutoksiksi työtä koskevan lainsäädännön sekä työehtosopimus- ja työ- 
paikkaneuvottelujen läpi (Arntz ym. 2016). 

Myös erilaisten digitaalisten alustojen on arveltu muuttavan työmark- 
kinoita. Siitä ei kuitenkaan ole näyttöä, että alustatyö olisi toistaiseksi eri- 
tyisen yleistä Suomen kaltaisissa pitkälle kehittyneissä maissa (Eurofound 
20174; Schwellnus ym. 2019). Alustojen välityksellä työskentely yleistynee 
nopeimmin niissä kehittyvissä maissa, joissa työmarkkinoiden sääntely 
ja työntekijöiden edunvalvonta ovat heikolla tasolla. Suomessa ansioiden 
saaminen digitaalisten alustojen välityksellä on vielä hyvin marginaali- 
nen ilmiö. Tilastokeskuksen mukaan vuonna 2017 vain 0,3 prosenttia 
15—74-vuotiaista suomalaisista oli hankkinut edellisten 12 kuukauden ai- 
kana vähintään yhden neljäsosan ansioistaan erilaisten digitaalisten alusto- 
jen kautta (svT 2018). Tyypillistä on, että pieniä ansioita saadaan myymäl- 
lä käytettyä tavaraa tai ajoneuvoja internetin kauppapaikkojen välityksellä. 

Alustojen käyttö on myös työvoimapolitiikan kysymys. Kuten 1990-lu- 
vulla ryöpsähtäneiden määräaikatyösuhteiden kohdalla tehtiin, voidaan 
myös uusista työvoiman käytön muodoista neuvotella parlamentaarisesti 
ja työehtosopimuksissa. 

Samaan aikaan mielekästä työtä ei riitä kaikille. Vuoden 2008 lopul- 
la Suomeen rantautuneen finanssikriisin ja lähes vuosikymmenen verran 
kestäneen taloudellisen matalasuhdanteen seurauksena pitkäaikaistyöttö- 
myys yleistyi (Aho & Mäkiaho 2016; Kauhanen 2017b). Tästä huolimat- 
ta kaikkia avoimia työpaikkoja ei saada täytettyä. Työttömyyteen pitäisi 
puuttua uudelleen koulutuksen sekä kannustavan ja osallistavan työ- ja so- 

siaalipolitiikan keinoin ennemmin kuin lisäämällä työttömän raportoin- 
tivelvollisuuksia tai uhkailemalla työttömyysturvan heikennyksillä. Työtä 
vailla olevien rankaisemisella on pitkä, ilkeäksi työlaitosinstituutioksi äity- 
nyt historia, johon nähden pohjoismaisen hyvinvointivaltion lähtökohdat 
kuten väestöryhmien välisen luottamuksen ja yhteenkuuluvuuden sekä 
yksilötasolla sosiaalisen tuen ja työ- ja toimintakyvyn lisäämisen kaltaiset 
tavoitteet toimivat pakkokeinoja paremmin (Ojala 2016). 

Esimerkiksi paljon julkisuutta saanut Paltamon työllisyyskokeilu — 
jonka aikana vuosina 2009-2013 Paltamon kunta työllisti lähes kaikki 
kunnan alle 65-vuotiaat työttömät työnhakijat — oli ennen kaikkea on- 
nistunut sosiaalipoliittinen interventio. Paltamon hankkeen 12 miljoonan 
euron kustannuksista kaksi kolmasosaa palautui takaisin muun muassa 
työttömyysturvakustannusten säästöinä, minkä lisäksi kokeiluun osallis- 
tuneiden terveysriskit ja yksinäisyys vähenivät (Kokko ym. 2013). Osal- 
listuneiden motivaation takasi etenkin oikea palkka, jota maksettiin työ- 
suhteen ajalta ja joka näin ollen myös vaikutti työttömän sosiaaliturvaan. 
Sosiaalipolitiikan tutkijoiden yksi toistuva idea on ollut työtakuu julkisen 
vallan tuottamana mahdollisuutena työkykyisille ja -haluisille, ilman vel- 
voittavuutta (Julkunen 2017). Tarvitsisimme lisää ennakkoluulottomia 
interventioita työttömien auttamiseksi. 

Samaan aikaan on arvioimatta, miten työttömän moraaliin kohdis- 
tuva sanktiointi, kuten Juha Sipilän hallituksen (2015—2019) laki työttö- 
myysturvan aktiivimallista, vaikuttaa työvoiman työ- ja toimintakykyyn 
pitkällä aikavälillä. Tiedetään, että työttömyyteen sekä valikoituu sairaita 
henkilöitä, että pitkittyvä työttömyys itsessään yhdistyy heikentyvään ter- 
veyteen ja voi lisätä sosiaalisia ongelmia (Heponiemi ym. 2008; Virtanen 
ym. 2016). Tällöin sanktioinnin vaikutus voi olla lamauttava. 

Aktivoinnille on haettu vaikutteita etenkin Tanskasta. Tanskan työ- 
voimaviranomaiset ovat kuitenkin paremmin resursoituja tarjoamaan 
yksilöllistä palvelua työttömille työnhakijoille. Suomessa viranomaisten 
resurssit ovat olleet huomattavasti niukemmat, ja työttömien velvollisuus 
raportoida työnhaustaan tai muusta aktiivisuudestaan lähinnä kasvattaa 

byrokratiaa ilman että työvoimaviranomaisilla olisi tosiasiallisia mahdol- 
lisuuksia paneutua työnhakijan tilanteeseen. Suomessa myös tukityöllis- 
täminen on aliresurssoitua ja työttömiä on ohjattu muita maita useammin 
edullisiin valmennuksiin (Saikku 2015, 31). 

Voi olla, että enää ei ole paluuta 1990-luvun lamaa edeltäneeseen täys- 
työllisyyden aikaan, jolloin työttömyysaste oli 3—4 prosenttia. Tilanteessa, 
jossa kaikki eivät avoimilta työmarkkinoilta työtä löydä, tarvitaan lisää 
tuettuja työpaikkoja ja kattavampaa sosiaaliturvaa. Säälliseen toimeentu- 
loon riittävä, portaattomasti nykyisen sääntelyn sijaan ajantasaisen tulore- 
kisterin avulla järjestyvä tulo olisi askel oikeaan suuntaan ennemmin kuin 
työttömyysetuuksien ehtojen kiristäminen ja yhä kankeampi sääntely. 


Lopuksi 


Olemme edellä kuvailleet, kuinka muutokset työn tekemisen tavoissa, 
työurissa, työajoissa sekä työhön kohdistuvissa asenteissa kuvastavat en- 
nemmin eritasoisia jatkuvuuksia työmarkkinoilla kuin suurta murrosta. 
Palkkatyö on edelleen yhteiskunnallisen järjestyksen perusta, kuten Simo 
Aho (1988) kirjoitti Tampereen yliopiston työelämän tutkimuskeskuksen 
perustamisvuonna. Palkkatyön pysyvyyden lisäksi monet keskeiset työn 
laadun piirteet — esimerkiksi palkansaajien kokemat mahdollisuudet vai- 
kuttaa työhönsä ja osallistuminen työnantajan kustantamaan koulutuk- 
seen — ovat kehittyneet suotuisasti viime vuosikymmenten aikana (Ojala 
ym. 20184). Kansainvälisissä työolovertailuissa Suomi sijoittuukin muiden 
Pohjoismaiden rinnalla Euroopan parhaimmistoon (Eurofound 2017b; 
Mustosmäki 2017). 

Onko mikään siis muuttunut? Kyllä on — työmarkkinat elävät jatku- 
vassa muutoksessa. Voisikin sanoa, että työelämässä ainainen muutos on 
eräänlainen vakio. Tuottamattomia työpaikkoja katoaa ja uutta työtä syn- 
tyy, osaamisvaatimukset ja työtehtävien sisältö muuttuvat joskus nopeas- 
tikin, minkä lisäksi digitalisaation ja automaation kaltaiset megatrendit 

tekevät tulevaisuuden ennakoinnista vaikeaa. Emme voi tietää, mitkä alat 
ja ammatit ovat tulevaisuuden voittajia (Jakonen 2015). 

Tulevaisuuden arvaamattomuus aiheuttaa epävarmuutta: yhä useampi 
vakaassakin työsuhteessa toimiva palkansaaja pelkää työpaikkansa me- 
nettämistä, irtisanomista tai lomautuksen uhkaa, vaikka objektiivisesti 
katsoen erityistä syytä huoleen ei olisikaan (Pyöriä & Ojala 2016). Trau- 
maattisia katkoksia pelkäävä ei kuitenkaan saa lohtua jälkikäteen todetus- 
ta jatkuvuudesta, kuten Juha Siltala (2018) osuvasti kiteyttää. Työn me- 
nettämisen pelko voi pahimmillaan olla yhtä stressaavaa kuin työttömyys 
(Gallie ym. 2017), ja huoli uudelleen työllistymisestä voi lamaannuttaa ih- 
misen työkyvyttömäksi (Ojala & Pyöriä 2019). 

Subjektiivisen epävarmuuden hallitsemiseksi työpaikoilla pitäisi ke- 
hittää aikaisempaa läpinäkyvämpää ja ajantasaista tiedottamista organi- 
saatiota koskevista muutoksista. Politiikan ja lainsäädännön tasolla pitäisi 
helpottaa nuorten pääsyä työelämään, puuttua itsensä työllistäjien ja pät- 
kätyöläisten toimeentulon ongelmiin ja parantaa yksilöiden mahdolli- 
suuksia kouluttautua ja kehittää ammatillista osaamistaan. Tarvitsisimme 
esimerkiksi nykyistä enemmän oppisopimustyöpaikkoja auttamaan niitä 
nuoria, joilla ei ole ammatillista tutkintoa; koulutuksen puutteen, kun tie- 
detään olevan yksi suurimmista työttömyysriskeistä. Työttömyyden myös 
tiedetään olevan merkittävä riski terveydelle ja hyvinvoinnille (Heponie- 
mi ym. 2008; Mäki ym. 2018; Virtanen ym. 2016; ks. myös Böckerman & 
Maczulskij 2017). 

Itsensä työllistäjien asemaa tulisi parantaa niin, ettei yrittäminen oli- 
si kenellekään liian suuri sosiaalinen riski eikä yrittäminen kuormittaisi 
liikaa. Itsensä työllistäjillä on pitkistä työpäivistä huolimatta huomat- 
tava pienituloisuusriski. Kaikkiaan tarvitsisimme nykyistä parempaa ja 
ehyempää sosiaaliturvaa niille, joiden ansiot koostuvat pienistä paloista 
tai ansiotulojen ja työttömyysturvan vuorottelusta (Nuutinen 2017; Oja- 
la ym. 2017). Nykymuotoinen sosiaali- ja työttömyysturva ei tähän riitä. 
Tärkeintä olisi pitää kiinni niistä hyvinvointivaltion ja työmarkkinoiden 
perusrakenteista, joiden ansiosta suomalaisen työelämän laatu on saatu 

nostettua Euroopan kärkeen (Mustosmäki 2017). Kuten Tilastokeskuksen 
työolotutkimuksista pitkään vastuussa ollut Anna-Maija Lehto (2015, 35) 
on tähdentänyt, työelämän kehittyminen joko huonommaksi tai parem- 
maksi ei ole luonnonlaki, vaan poliittisten valintojen lopputulos: 


Suomessa on tärkeää nähdä työvoiman monet kansalliset vah- 
vuudet, kuten hyvä koulutustaso, työntekijöiden voimakas si- 
toutuminen, halu kehittyä työssään ja halu jatkaa pidempään 
työelämässä. Suomessa ei tarvitse vain hyväksyä sitä, että työl- 
lisyyden parantamisen nimissä usein vaaditaan sääntelyn radi- 
kaaliakin purkamista. Ei ole myöskään mitään itsestään selviä 
trendejä, kuten työvoiman kahtiajakautuminen hyviin ja huo- 
noihin töihin, tai työpaikkojen ja ammattien voimakas häviä- 
minen digitalisoitumisen tai robottien vuoksi. Liian usein nämä 
muutokset otetaan annettuina. Suomalaiset työelämätilastot 
kertovat tapahtuvista muutoksista aivan muuta. 


Työmarkkinoiden rakenteissa ja instituutioissa on paljon pysyvyyttä ja jat- 
kuvuutta, mikä tuo turvaa ihmisille. Suomen kattava työlainsäädäntö ja 
järjestäytyneet työmarkkinaneuvottelut luovat uskoa siihen, että tulevai- 
suudessakaan palkkatyö ei menetä merkitystään yhteiskunnallisen järjes- 
tyksen perustana. On viime kädessä poliittinen kysymys, miten työmark- 
kinoita säädellään ja kuinka vahvoina työntekijöitä suojaavat instituutiot 
ja hyvät työpaikkatason käytännöt säilytetään. Korkea työn laatu on myös 
tuottavuuden parantamisen tae.! 

Viitteet 


1 Kiitämme Työsuojelurahastoa Pirstoutuvatko työurat? -projektin 
(2018—2020) rahoituksesta (hanke nro 117355). 

ARTIKKELISSA KUVATAAN Työelämän tutkimuskeskuksen monitieteistä 
tutkimus- ja kehittämisperinnettä, joka pohjautuu metodisesti osallis- 
tavaan ja kommunikatiiviseen toimintatutkimukseen ja teoreettisesti 
tuloksellisuuden, työelämän laadun, yhteistoiminnan ja johtamisen 
keskinäisyhteyteen. Tutkimusotteen kehityspolkua ja verkostomaista 
toimintatapaa kuvataan 1990-luvun alusta nykypäivään asti ja arvioi- 
daan niiden käyttökelpoisuutta myös tulevaisuuden työelämän tutki- 
mus- ja kehittämistapana. Artikkelissa hyödynnetään tutkimusottee- 
seen kohdentuneita arviointitutkimuksia, joita on tehty säännöllisesti. 
Niiden avulla tuodaan esille työelämän tutkimusavusteisen, yhteistoi- 
minnallisen ja dialogisen kehittämisen edistäjiä, vaikuttavuutta, kehit- 
tämisdialogien keskeisimpiä sisältöjä ja esteitä eri työnantajasektorei- 
den organisaatioissa ja työpaikoilla. Arvioinneilla on ollut olennainen 
rooli kehittämistavan jatkuvassa kehittymisessä ja muuntautumisessa 
vastaamaan erilaisiin työelämän tarpeisiin. 

Toiminta- ja arviointitutkimus 
metodisena viitekehyksenä 


Suomessa toimintatutkimuksen historialliset juuret löytyvät 1980-luvulla 
tehdyistä tutkimuksista, jotka toivat esille monia kunnallisten organisaa- 
tioiden johtamisen, yhteistoiminnan, työelämän laadun ja tuottavuuden 
ongelmia (mm. Alasoini & Pekkola 1989; Nakari 1988, Valtee 1987). Näi- 
hin ongelmiin ei kyetty vaikuttamaan ja niitä ratkaisemaan perinteisillä 
tutkimusmetodeilla. Syntyi tarve soveltaa toimintatutkimuksen metodia, 
sillä toimintatutkimuksessa kehittäminen kohdentuu työhön, työpaikan 
toimintatapoihin, rakenteisiin, vuorovaikutukseen ja johtamiseen ja niissä 
havaittujen ongelmien ratkaisemiseen. Tampereen yliopiston työelämän 
tutkimuskeskus ja sen monitieteiset tutkimusryhmät ovat toimineet toi- 
mintatutkimuksen keskeisinä pioneereina Suomessa. 

Kansainvälisessä tutkimuksessa Kurt Lewin on merkittävä toimin- 
tatutkimuksen oppi-isä. Myös pohjoismaisen ja suomalaisen kommu- 
nikatiivisen ja osallistavan toimintatutkimuksen juuret ovat Lewinin 
tutkimuksessa (Kalliola 1996). Lewinin mukaan toimintatutkimus on 
vaikuttavaa tutkimusta, sillä "research that produce nothing but books, 
will not suffice” (Lewin 1946, 34-38). Toimintatutkimus perustuu suun- 
nitteluun, tosiasioiden ja tiedon löytämiseen ja niiden soveltamiseen orga- 
nisaatioiden arjessa ja toiminnassa. Heikkinen ja Jyrkämä (1999) määritte- 
levät toimintatutkimuksen toiminnaksi, jossa yksilöt pohtivat, reflektoivat 
ja kehittävät omaa työtään sekä analysoivat, mistä syystä toimitaan kuten 
toimitaan. Keskeistä on myös vaihtoehtoisten toimintatapojen ideointi ja 
soveltaminen työssä, toiminnassa ja työyhteisöissä esiintyvien ongelmien 
ja epäkohtien ratkaisemiseksi. Toimintatutkimus on luonteeltaan yhteisöl- 
listä ja reflektiivistä, minkä avulla organisaatioiden jäsenet pyrkivät kehit- 
tämään toimintakäytäntöjä paremmin toimiviksi ja oikeudenmukaisiksi. 

Dialoginen ja yhteistoiminnallinen kehittämisote kiinnittyy pohjois- 
maiseen työelämän kehittämisen perinteeseen (Gustavsen 1992), jossa kes- 
keisenä metodina ovat olleet osallistava toimintatutkimus (participatory 

action research), työkonferenssit ja demokraattinen dialogi (Gustavsen 
19874; 1987b; Greenwood, Whyte & Harkway 1993; Kuula 1999). Näitä 
kehittämismenetelmiä sovellettiin ja tutkittiin ruotsalaisessa LOM-ohjel- 
massa, jota toteutettiin Ruotsissa Arbetslivscentrumissa Björn Gustavsenin 
johdolla 1980—1990-luvun taitteessa (Gustavsen 19873; 1987b). Demo- 
kraattisella dialogilla on ollut keskeinen merkitys kehittämisotteen toi- 
mintatutkimukseen nojaavassa tutkimusavusteisessa ja yhteistoiminnal- 
lisessa kehittämistyössä. Sen säännöt sisältävät seuraavat 13 keskustelun 
periaatetta, joita jokaisen kehittämiseen osallistuvan edellytetään noudat- 
tavan: 

1. Keskustelu on vuorovaikutusta, väitteitä ja vastaväitteitä sallitaan. 

2. Kaikilla, joita asia koskee, on oltava mahdollisuus osallistua. 

3. Mahdollisuus osallistua ei riitä, vaan kaikkien on myös osallistutta- 
va. 

4. Ryhmän jäsenet ovat keskustelussa yhdenveroisia virka- tai muusta 
asemastaan riippumatta. 

5. Keskusteluun osallistutaan oman työkokemuksen perusteella. 
Lähtökohtana on, että osallistujien esittämiä kokemuksia pidetään 
tosina. 

7. Kaikkien on voitava ymmärtää, mitä käsitellään. 

8. Kaikkia perusteluja, jotka koskevat käsiteltäviä asioita, pidetään oi- 
keina. 

9. Keskustelussa käsitellään vain osallistujien esittämiä näkemyksiä ja 
perusteluja. 

10. Jokaisen osallistujan tulee hyväksyä, että jonkun toisen esittämä pe- 
rustelu voidaan ottaa keskusteltavaksi. 

11. Kenen tahansa työtehtävät tai virka- tai muu asema voidaan ottaa 
keskusteltavaksi. 

12. Sietokyvyn erilaisia käsityksiä kohtaan täytyy kasvaa. 

13. Vuoropuhelun tulee tuottaa yhteisymmärrystä, jonka pohjalta voi- 
daan toimia käytännössä. (Gustavsen 1992; 1987b.) 

Yhteistoiminnallisen ja dialogisen kehittämisen tyypilliset piirteet voi- 
daan tiivistää seuraaviksi periaatteiksi, joissa määrittyvät myös toiminta- 
tutkimuksen subjekti-subjekti-yhteistoimintasuhteen roolit ja vastuut. 
Periaatteet ja kehittämistavoitteet määräytyvät kehittämiskohteen omista 
ongelmista ja tarpeista käsin, kehittäminen tapahtuu kehittämiskohteiden 
henkilöstön omana työnä, kirjatut tavoitteet ja muutostarpeet konkretisoi- 
tuvat todellisina toimintakäytäntöjen muutoksina, kehittämisessä kaikki 
osapuolet sitoutuvat yhteistoiminnallisuuteen ja kehittämisideoiden toteu- 
tusvastuu on paikallisilla toimijoilla. (Syvänen 2008a; 2008b.) 

Alun perin toimintatutkimusta Suomessa on tehty yksittäisissä organi- 
saatioissa ja niiden työyhteisöissä ja eri ryhmissä. Toimintatutkimuksellisis- 
sa kehittämishankkeissa on ajan myötä tapahtunut siirtymää laaja-alaisem- 
piin, monialaisempiin ja monitoimijaisempiin /arge scale (Mohrman ym. 
1990; Martin 2008) ja broad scope (Gustavsen 2008; Gustavsen, Hansson 
& Qvale 2008) organisaatioiden, verkostojen ja seudulliseen kehittämi- 
seen. Artikkelin kirjoittajien tutkija- ja kehittäjäryhmä on toteuttanut 
toimintatutkimuksellisia kehittämishankkeita julkisella, yksityisellä ja 
kolmannella sektorilla ja niiden eri tehtäväalueilla ja ammattiryhmissä 
(mm. sosiaali- ja terveystoimi, vanhus- ja kehitysvammapalvelut, opetus- 
ja koulutoimi, ateria- ja puhtaanapitopalvelut, keskushallinto) ja kirkon 
alalla (seurakunnissa, seurakuntayhtymissä, hiippakunnissa). Muutos- ja 
kehittämiskontekstina ja kehittämisen tavoitteina ovat olleet mm. uusien 
organisaatioiden (seudulliset, alueelliset, tehtäväalueittaiset) perustaminen 
ja niihin liittyvät organisaatioiden yhdistymiset ja keskittämiset, vapaaeh- 
toisesti tai osana kuntaliitoksia, organisaatioiden yhdistymiset tai fuusiot, 
uudet organisoitumismuodot (tiimiorganisaatio) ja organisaatioiden dialo- 
gisuuden, dialogisen johtamisen ja tuloksellisuuden kehittäminen. 

Toimintatutkimukseen liittyy vahvasti myös arviointi ja reflektointi, 
joiden avulla työn, toiminnan ja johtamisen muutosta voidaan analysoida 
ja ymmärtää ja suunnata kehittämistä tarvittaessa uuteen suuntaan. Toi- 
mintatutkimuksellisten kehittämishankkeiden keskeinen piirre on proses- 
siarviointi. Pattonin (1990; 1996) mukaan arviointitutkimuksen avulla on 

mahdollista auttaa yhteiskunnallisten, organisatoristen ja sosiaalisten on- 
gelmien ratkaisemisessa ja saada arvioinnin avulla toimintaa kehittymään. 
Arviointi on tärkeässä roolissa kehittämistoiminnassa, joka tähtää uudis- 
tumiseen ja muutoksiin. Arvioinnin luotettavuus perustuu siihen, että 
määritellään ja kuvataan tarkasti, mitä arvioidaan ja miten. Hyödynnettä- 
vyyteen tähtäävässä arvioinnissa (Patton 1996) korostuu toimijalähtöisyys. 
Arviointi- ja toimintatutkimuksella on monia yhteisiä päämääriä, mutta 
niiden lähestymistavat ovat erilaiset. Siksi niiden yhdistelmä sopii erityisen 
hyvin työelämän yhteistoiminnalliseen ja dialogiseen kehittämiseen. 

Kaija Loppelan väitöskirjassaan (2004) kehittämässä Keskustellen työ- 
kuntoon -toimintamallissa yhdistyvät toiminta- ja arviointitutkimus sekä 
demokraattinen dialogi. Toimintamallissa toteutetaan prosessi- ja vaiku- 
tusten arviointia, jonka taustalla on Deweyn (1933) 7-vaiheinen reflektio- 
teoria. Kehittämistyön hyödynnettävyyteen tähtäävä arviointi perustuu 
Pattonin (1996) ja Pawsonin ja Tilleyn (1997) esittämiin arviointitapoihin. 
Keskeistä on, että arvioinnin tuloksia sekä arvioidaan että tulkitaan. Olen- 
naista on se, miten ihmiset todellisissa työympäristöissään voivat käyttää 
arviointitietoa hyväkseen. Tärkeää on myös arvioida ja kehittää palave- 
rikäytäntöjä. Prosessievaluaatio toimii kahdella tasolla. Parhaimmillaan 
se tuottaa hyödyllistä, etenemistä dokumentoivaa materiaalia projektin 
loppuarviointia tai muuta summatiivista arviointia varten. Toinen tärkeä 
tehtävä on, että se toimii palautteen antajana prosessin aikana. Keskeinen 
kysymys on myös se, miten hyvin prosessin aikana kerättyä tietoa ja mate- 
riaalia onnistutaan käyttämään kehittämistyön ohjaamisessa ja tavoittei- 
den täsmentämisessä ja konkretisoimisessa. Jotta kehittämistoimintaa ja 
muutoksia voidaan arvioida, tulee kehittämishankkeen kaikkiin vaiheisiin 
kiinnittää tietoisesti ja systemaattisesti sellaisia toimintoja, joiden kautta 
arviointitietoa prosessista saadaan esille. (Seppänen 1997.) 

Mallin mukaisessa kehittämistyössä (Loppela 2004) tapahtuu saman- 
aikaista työyhteisön ja työn kehittämistä sekä työntekijöiden työhyvin- 
voinnin ja työkyvyn tukemista. Keskeisiä teoreettisia taustakäsitteitä ovat 
dialogisuus, demokraattien dialogi (Gustavsen 19874; 1987b; 1992) ja ref- 

lektiivisyys oppimisessa ja työyhteisön kehittämisessä, organisaation oppi- 
minen, työhyvinvointi, työkyky ja työmotivaatio. Kehittämisessä työyhtei- 
sön toimivuuteen ja työhyvinvointiin vaikuttavat tekijät jaetaan kolmeen 
pääluokkaan, joita ovat työolot ja työpaikan terveydelliset tekijät, työyh- 
teisö ja työilmapiiri sekä työntekijän voimavarat. Työntekijät ja esimies 
arvioivat dialogisesti sekä voimavaratekijöitä että kehittämistä vaativia 
asioita työyhteisössä. Dialogisuutta harjoitellaan käytännön kehittämis- 
työn yhteydessä. Näin myös johtamiselle tarjoutuu mahdollisuus kehittyä 
dialogiseksi. Keskeisinä dialogisuuden periaatteina korostuvat suora ja re- 
hellinen puhe, avoimuus, kuuntelemisen merkitys, toisten mielipiteiden ja 
näkemysten kunnioittaminen ja omien käsitysten pidättäminen, suunnan 
vaihtamisen mahdollisuus sekä yhteistä sopimista kehittämisen kohteista 
ja konkreettisista toimintatavoista. (Ks. myös Isaacs 1999; 2001; Syvänen 
ym. 2015.) 

Työyhteisöön liittyviä tekijöitä ja työhyvinvointia tarkastellaan kon- 
tekstisidonnaisina ja niitä arvioidaan sekä yksilöllisesti että yhteisöllises- 
ti. Myös asiakkaiden ja verkostojen näkökulmat otetaan huomioon. Esille 
nostettuja tekijöitä tarkastellaan ja arvioidaan aina samanaikaisesti kol- 
mesta eri näkökulmasta: työntekijöiden, työnantajan ja asiakkaiden nä- 
kökulmasta, jolloin kehittäminen mahdollistuu ja kytkeytyy laajemmin 
laadun kehittämiseen. Dialogisesti ryhmässä toteutetun alkukartoituksen 
jälkeen tehdään yhdessä kehittämissuunnitelma ja kehittämisen arvioin- 
tisuunnitelma. Kehittämistyön ohjaaja mahdollistaa sekä tukee ja ohjaa 
omalla toiminnallaan koko henkilöstöä (esimies ja työntekijät) itsearvioin- 
tiin ja saadun tiedon hyödyntämiseen sekä tuo työyhteisön käyttöön erilai- 
sia kehittämismenetelmiä ja työkaluja. Toimintamallin jokaisessa vaihees- 
sa kirjataan yhdessä sovitut asiat ja arvioinnit systemaattisesti lomakkeille. 
Keskustellen työkuntoon -toimintamallin mukaiseen kehittämiseen koh- 
dentuneiden arviointien tuloksia esitellään myöhemmin. 

Kuviossa 6.1 esitetään tiivistetysti yleinen toimintatutkimuksellinen 
ja prosessimainen kehittämistoiminnan sykli alkaen alkuneuvotteluista 
ja päättyen systemaattiseen arviointiin ja toiminnan sekä sen tulosten ra- 

portointiin ja edelleen hyödyntämiseen ja soveltamiseen sekä levittämiseen 
muissa organisaatioissa. 


”MEIDÄN KAIKKIEN HANKE” 


1. HANKENEUVOTTELUT 2. TOIMINTAYMPÄRISTÖN MALLINTAMINEN, 
* osallisia johdon, päättäjien ja ALKUKARTOITUKSET 
työntekijöiden edustajat * infoa kehittäjille 
=> laaja osallistuminen * kyselyt: työhyvinvointi, dinnovatiivisuus 
=> sitoutuminen * haastattelut 
* havainnointi 


työhön osallistuminen 


Suunnitelmat tarvittavista muu- 
8. SOVELTAMINEN MUUALLA toksista: Miten voisi olla? Miten 
hankkeet pitäisi olla? 
* Työkonferensseissa 
* Moniammatillisissa kehittämis- 
ryhmissä 
7. RAPORTOINTI — — * Työpaikkakokouksissa 
loppuraportti rahoittajille ja => vaikutusmahdollisuus 
kehittmiskohteille => osallisuus 
* julkaisut => motivaatio 
seminaarit => sitoutuminen 
* lehtijutut 
3. KONKRETISOITUNEET 
KEHITTÄMISTARPEET 
6. ARVIOINTI, PALAUTE * paikannettujen ongelmien ja tulevaisuudenkuvien 
* yhteiset keskustelut perusteella 
a ertyalhtoehtojen punninta ”VASTAA MEIDÄN KEHITTÄMISTARPEISIIMME” 
toiminnan arviointi 
* kehittämisen väliarvioinnit 
KEHITTÄMISTAVOITTEET 
5. MUUTOKSET TOIMINNASSA *  kehittämisohjelmat 
JA TYOKAYTTAYTYMISESSA 


ei vain paperilla 
myös käytäntöön 
pienin askelin 


”SANAT TEOIKSI!” 


* 


ideoidaan ja innovoidaan 
kokeillaan ja testataan uusia 
toiminta- ja työtapoja 


* 
* 


* 


Kuvio 6.1. Toimintatutkimuksen yhteistoiminnallisen kehittämisen sykli 

Tuloksellisuuden ja työelämän laadun 
keskinäisyhteys - kehittämistyön ohjauksen 
käsitteellisenä viitekehyksenä 


Laatu-kehittämisote 


Kunnallisen palvelutuotannon tuloksellisuuden ja työelämän laadun 
tutkimusohjelma, Laatu-projekti, oli merkittävä tutkimusohjelma, joka 
toteutettiin Työelämän tutkimuskeskuksessa osallistavan toimintatutki- 
muksen metodilla 1991-1994 (Kevätsalo 1990; Kasvio ym. 1994; Kuula 
1999). Projektilla vastattiin myös LOM-projektin arvioinneissa esitettyyn 
kritiikkiin, jonka mukaan hankkeista ja niiden kehittämistyön ohjaami- 
sesta puuttui käsitteellinen viitekehys, joka olisi antanut kehittämistyölle 
suuntaa (Ovale 1994). Laatu-projektin teoreettinen viitekehys, jota käy- 
tettiin toimintatutkimuksen interventioiden käsitteellisessä ohjaukses- 
sa (concept driven change, Gustavsen ym. 1996; Syvänen 1999), koostui 
henkilöstövoimavarojen strategisen johtamisen (SHRM) sateenvarjoteo- 
riasta (Storey 1987; Walton 1985; Mohrman 1990) ja sosioteknisen teo- 
rian Organizational Assessement -lähestymistavan kausaalimallista (Lawler 
ym. 1980a; 1980b; Sheashore ym. 1983, jatkossa OA-malli). Tutkimuspe- 
rinteessä oli hyödynnetty myös korkeatuottoisten ja korkean sitoutumi- 
sen organisaatioista ja itseohjautuvista tiimeistä saatuja tutkimustuloksia 
(Buchanan & McCalman 1989; Buchanan 1992; Walton 1985; Lawler 
1986; Cummings 1978). 

oA-mallia sovellettiin, koska se sisälsi teoreettisen mallin tulokselli- 
suuden ja työelämän laadun keskinäisyhteydestä, jota oli myös empiiri- 
sesti testattu. OA-mallin mukaan työorganisaatioiden tuloksellisuuteen ja 
työelämän laatuun voidaan vaikuttaa samoilla yksilö- ja yhteisötasoisilla 
henkilöstötyön suunnitteluparametreilla, joita ovat 1) yksilöllinen suori- 
tuskyky, 2) motivaatio sekä 3) kontrolli ja koordinaatio (Lawler ym. 19804; 
1980b; Seashore ym. 1983; Lawler 1982; Walton 1985). Nämä henkilöstö- 
työn suunnitteluparametrit vaikuttavat tiettyjen muuttujien välityksellä 

samanaikaisesti sekä henkilöstön kokemaan työelämän laatuun (quality of 
working life) että tuloksellisuuteen (operating effectiveness). 

Toimintatutkimuksen, kehittämisen, uudistumisen ja motivaation 
kannalta keskeiset tekijät eli oppiminen ja luovuus paikantuvat 0A-mal- 
lin yksilöllinen suorituskyky -parametriin. Sama parametri vaikuttaa 
motivaation välityksellä myös työn tuottavuuteen ja työtyytyväisyyteen 
(Syvänen 2003). OA-mallissa on hyödynnetty myös organisationaalisen 
oppimisen, organisaation kehittämisen (OD) ja oppivan organisaation 
teorioita (Argyris & Schön 1978; Schön 1983). Näissä teorioissa osaami- 
nen ja oppiminen mielletään motivoitumisena, ymmärtämisenä ja sitou- 
tumisena kolmen tasoiseen oppimiseen eli 1) organisationaaliseen (koko 
organisaatiotaso), 2) ryhmäperustaiseen (ammattiryhmät, itseohjautuvat 
tiimi) ja 3) yksilölliseen taitojen ja osaamisen kehittämiseen. Yksilö- ja työ- 
yhteisötasolla kyse on laajan osaamisen hankkimisesta ja ylläpitämisestä, 
oma-aloitteisesta osaamisen omaehtoisesta kehittämisestä sekä työnanta- 
jan, johdon ja esimiesten uudistavan johtamisen näkökulmasta erilaisten 
oppimismahdollisuuksien tarjoamisesta sekä edistämisestä. Kaksi muuta 
henkilöstötyön suunnitteluparametria, joissa oppiminen on keskeisessä 
roolissa ovat kommunikaatio ja koordinaatio, jotka toteutuvat yhteistoi- 
minnan, viestinnän (avoin tiedonkulku ja viestintä, tiimien sisäinen vies- 
tintä) ja organisoitumisen (itseohjautuvat tiimit, työkierto) kautta. Yksi- 
lölliseen suorituskykyyn liittyy eri tarpeiden tyydyttyminen ja oppimisen 
kannalta keskeisessä roolissa on kasvun tarve. 

Malli oli luonteeltaan monitieteinen viitekehys, jossa perinteistä ar- 
viointitutkimusta oli täydennetty laajalla ja huolellisesti laaditulla mit- 
taristolla, joka kuvasi sekä organisaation sisäistä tilaa että sen ulkoiseen 
toimintaympäristöön liittyviä tekijöitä. (Kasvio 1990; Kasvio ym. 1994.) 
Mittaristoa hyödynnettiin Laatu-projektissa työstetyssä ”Työelämän laa- 
tu” -kyselyssä (Nakari 1992; 1994; Kasvio ym. 1994). Kyselyllä mitattiin 
tuloksellisuuteen ja työelämän laatuun vaikuttavien tekijöiden tilaa työ- 
paikoilla ennen ja jälkeen intervention. Kysely on ollut kehittämisotteessa 
keskeinen arviointimenetelmä ja se onkin vakiintunut tärkeäksi työkaluk- 

si, jonka avulla on paikannettu työn ja työyhteisöjen kehittämistarpeita, 
vahvuuksia sekä arvioitu kehittämistyön vaikuttavuutta. Kyselyä on edel- 
leen kehitetty tutkimusryhmän tutkijoiden arviointien (Kalliola & Naka- 
ri 2004), väitöskirjojen (Syvänen 2003), tutkimusten (Nakari 1996; 2000; 
2004; 2009; Syvänen ym. 2015, Dinnovatiivisuuskysely) sekä kehittämis- ja 
tuotteistamishankkeiden pohjalta (Seurakuntien itsearviointikysely 2016; 
Työn ilo -kysely 2016; SoteDialogit -hankkeen työhyvinvointikysely 2019). 

Laatu-projektin jälkeen, samalla teoreettis-metodisella viitekehyksellä, 
tutkimusavusteisia ja käsiteohjautuvia kehittämishankkeita ja kommuni- 
katiivisia ja dialogisia toimintatutkimuksia toteutettiin Laatu-verkoston 
piirissä 1995-2000-luvun loppuun saakka (Syvänen 2007). Tällä ajanjak- 
solla myös tehtiin useita väitöskirjoja (Kalliola 1996; Kuula 1999; Syvänen 
2003; Vähämäki 2008; Pakarinen 2007), tutkimuksia (Nakari 1996; 2000; 
2004; Nakari & Sjöblom 2009; Syvänen ym. 2008), arviointeja (Kalliola & 
Nakari 2004) ja yhteisjulkaisuja (Kalliola & Nakari 1999; Lehtonen ym. 
2004; Lehtonen & Kalliola 2004; Lehtonen & Kalliola ym. 2008), joiden 
tematiikka kohdentui tutkimus- ja kehittämisotteen teoreettis-metodisen 
viitekehyksen pääteemoihin ja ilmiökenttiin — tuloksellisuuteen, tehok- 
kuuteen, työelämän laatuun, yhteistoimintaan, johtamiseen ja toiminta- 
tutkimukseen ja niiden kombinaatioihin. 


Organisatorinen tehokkuus työelämän laadun ja 
tuloksellisuuden tekijänä - x-tehokkuusteoria 


Teoreettisen jatkotutkimuksen tarve Laatu-verkoston tuloksellisuustutki- 
muksessa syntyi, kun havaittiin, että oA-kausaalimalli ei selittänyt riittä- 
västi organisatoristen tekijöiden keskinäissuhteita tuloksellisuuden tekijöi- 
nä, eikä tuonut riittävällä tavalla esille sitä, miten ihmisten päätöksenteko, 
toiminta ja käyttäytyminen vaikuttavat organisaatioiden kokonaistulok- 
sellisuuteen. Tuloksellisuuden, työelämän laadun, yhteistoiminnan ja joh- 
tamisen teoreettinen viitekehys sai lisää syvyyttä erityisesti tuloksellisuu- 

den ja tehokkuuden ilmiökenttien osalta, kun siihen integroitiin Syväsen 
(2003) organisaatio-talousteoreettinen väitöstutkimus. 

Väitöskirjan = teoreettinen viitekehys nojaa x-tehokkuusteoriaan 
(x-efficiency theory, Leibenstein 1987; jatkossa XT-teoria) ja siihen liitty- 
vään palvelujen tuotantomahdollisuuksien käyrään, jonka avulla on mah- 
dollista hahmottaa organisaatioiden tehokkuus- ja tehottomuusalueet. 
XT-teoria edustaa psykologis-organisaatioteoreettista talousteoriaa, jossa 
on hyödynnetty organisaatio- ja johtamisteorioita, oppimisteorioita, psy- 
kologiaa ja sosiaalipsykologiaa. Teoria poikkeaa uusklassisen talousteo- 
rian perusolettamuksista erityisesti siinä, että sen keskeinen tarkasteltava 
taso ei ole kollektiivinen organisaation taso, vaan yksilötaso ja eri asemissa 
työskentelevien yksilöiden väliset vertikaaliset ja horisontaaliset yhteistoi- 
mintasuhteet. Yksilötaso on keskeinen siksi, että kaikki työponnistuksen 
tasoa ja työkäyttäytymistä koskevat päätökset, olivat ne sitten kollektiivisia 
suostumuksia tai psykologisia sopimuksia, ovat lähtökohtaisesti yksilöiden 
päätöksiä, ja tässä päätöksenteossa rationaalisuuden taso vaihtelee. 

Tutkimustehtävänä oli saada selville, miten organisatorinen tulokselli- 
suus syntyy ja mitkä tekijät siihen vaikuttavat. Näkökulma rajautui tulok- 
sellisuuden ongelmiin, ja ne käsitteellistyivät XT-teorian mukaisesti sisäi- 
seksi tehottomuudeksi, tarkoittaen kaikkea epämääräistä tehottomuutta 
(= x-tekijät), jota organisaatioissa ilmenee. (Leibenstein 1987.) Sisäistä 
tehottomuutta tuottavat mm. yksilö-, ryhmä- ja organisaatiotasoisten te- 
kijöiden ongelmat, joita syntyy yksilöiden työkäyttäytymisen, ryhmien 
toiminnan, yhteistoiminnan ja johtamisen kautta erilaisissa ristipaineissa. 
Keskeisessä roolissa ovat ihmisen työkäyttäytyminen, organisaation psy- 
ko-sosiaaliset prosessit ja niiden merkitys työtyytyväisyyden välityksellä 
työn tuottavuudelle. 

XT-teoriassa on yksinkertaistettuna kyse ihmisen päätöksenteon, sen 
pohjalta muotoutuvan työ- tai johtamiskäyttäytymisen ja organisaation si- 
säisen tehokkuuden välisestä suhteesta, joka vaikuttaa edelleen organisato- 
riseen tuloksellisuuteen. Täyden tehokkuuden saavuttamisen esteenä näh- 
dään olevan ihmisten harkintavalta vaikuttaa työponnistuksensa tasoon. 

Harkinta työponnistuksen tasosta säilyy yksilöllä, vaikka organisaatiolla 
olisi intressejä asettaa sille esteitä tai rajoittaa sitä. Tämä harkintavalta yh- 
distyneenä päätöksenteon rajoitettuun rationaalisuuteen (Simon 1979) saa 
aikaan sen, että organisaation tehokkuus jää organisaatioiden arjessa alle 
maksimin. Rajoitettu rationaalisuus tarkoittaa sitä, että päätöksenteon 
taustalla vaikuttavat voimakkaasti yksilölliset arvot, intressit ja motiivit, 
joiden vuoksi päätökset ovat usein yksilöiden eikä organisaation etujen 
mukaisia. Tämän vuoksi organisaatioissa eri asemissa ja rooleissa toimi- 
vien päätöksenteon seurauksena esiintyy alentunutta työn tuottavuutta 
sekä monenlaisia ongelmia, virheitä ja epäkohtia organisaation kokonais- 
tuloksellisuuden näkökulmasta katsottuna. Ne saavat aikaan sisäistä te- 
hottomuutta, joka alentaa organisaatioiden kykyä toimia palvelujen tuo- 
tantoprosessissa ja toteuttaa perustehtäviään niin tehokkaasti, kuin olisi 
mahdollista eli optimitehokkuuden tasolla (100 %). Siten organisaatioiden 
tehokkuuden asteeseen vaikuttavat organisaatioissa eri rooleissa ja asemissa 
työskentelevien ihmisten yksilölliset päätöksentekoprosessit, niiden poh- 
jalta syntyvä työ- tai johtamiskäyttäytyminen sekä ryhmien ja työyhteisö- 
jen toiminta. 

Väitöstutkimuksen aineistona oli viiden eri kunnan toimintatutki- 
muksen vanhuspalveluiden kehittämisinterventioiden laadulliset ja mää- 
rälliset aineistot, jotka oli toteutettu Laatu-verkoston piirissä. Siten ky- 
seessä oli tutkimus- ja kehittämisotteen syvällinen arviointitutkimus sekä 
teoreettisen viitekehyksen kehittymisvaihe erityisesti tuloksellisuuden 
suhteen. Tärkeimmät tulokset kohdentuivat ulkoisiin paineisiin (erityi- 
sesti talouden paineet), johtamisen ongelmiin ja johtamistapaan, organi- 
saatioiden ja niiden eri ryhmien sisäisiin ja vuorovaikutuksen ongelmiin, 
yksilöiden työ- ja johtamiskäyttäytymisen kielteisiin piirteisiin sekä orga- 
nisaatiokulttuuriin. Tutkimus toi yllättäen esille vallitsevina johtamista- 
poina kunnallisissa vanhuspalveluissa esille ei-johtamisen ja autoritaari- 
sen johtamisen. Demokraattinen ja yhteistoiminnallinen johtaminen oli 
vähäisempää (Syvänen 2003). Organisaatiokulttuurista paikantui sisäisen 
tehottomuuden 11P-oireyhtymä, jonka piirteitä olivat palautteettomuus, 

panettelu, paneutumattomuus, pehmoilu, peittely, piilottelu, piittaamat- 
tomuus, pomottelu, puhumattomuus, puuttumattomuus ja päättämättö- 
myys. Muun muassa nämä tulokset saivat aikaan Syväsen johtaman tut- 
kija- ja kehittäjäryhmän kehittämistyön painottumisen jatkohankkeissa 
2000-luvun lopulla ja 2010-luvulla työhyvinvoinnin ja työn ilon tekijöiden 
vahvistamiseen ja edistämiseen sekä dialogiseen johtamiseen painottuvan 
tutkimuksen (Syvänen ym. 2015) käynnistämiseen. 


Laatu-kehittämisotteen arviointi 


Vuonna 2004 tehtiin Laatuverkoston kehittämisotteen arviointitutkimus 
(Kalliola & Nakari 2004) Työsuojelurahaston rahoituksella. Sen tavoittee- 
na oli paikantaa Laatuverkoston kehittämisprosessi suhteessa skandinaa- 
viseen toimintatutkimuksen perinteeseen, analysoida verkoston kehittä- 
mistyön vaikuttavuutta ja arvioida niitä kunnallishallinnon mekanismeja, 
joilla on vaikutusta verkoston omaksuman kehittämistyön tuloksiin. Ar- 
viointitutkimus kohdistui 25 hankkeeseen, jotka oli toteutettu 1995—2002. 
Aineistoja olivat itsearviointikyselyt, tutkijoiden haastattelut ja kuuden 
kunnan edustajien haastattelut. Lisäksi käytettiin Laatuverkoston doku- 
mentteja (verkoston perustamisasiakirjat, hankkeiden loppuraportit, työ- 
elämän laatu kyselyt ja työkonferenssien aineistot). 

Keskeiset tulokset kohdentuivat viiteen eri tekijään: 1) kehittämis- 
hankkeisiin osallistuviin paikallisiin eliitteihin (eri tasoilla työskentelevä 
johto ja esimiehet, työntekijät ja eri ammattiryhmät, kuntalaiset/asiakkaat 
sekä työsuojelun ja työterveyden toimijat), 2) eliittien osallistumiseen ke- 
hittämistyöhön, 3) alkuneuvotteluihin (eliittien tunnistaminen, kohdeor- 
ganisaation mallintaminen), 4) eri toimijatahojen keskinäiseen yhteistoi- 
mintaan ja osallisuuteen ja piirteisiin ja 5) kehittamisrakenteisiin. Eliittien 
merkitys korostuu hankkeen kaikissa vaiheissa aina alkuneuvotteluista 
alkaen. Keskeistä on myös tunnistaa suosiollisia tai vastustavia tahoja, sillä 
heillä voi olla sekä hanketta edistäviä tai vastustavia valtaresursseja. Kun 

kaikki olennaiset eliitit saadaan mukaan hankkeeseen alusta alkaen, saa- 
daan kehittämistarpeiksi ja -tavoitteiksi paikannettua ja sovittua aidosti 
yhdessä koettuja asioita. Hankkeen aikana eliittien rooli voi tulla näky- 
viin myös erilaisina piilokonflikteina, jotka voivat heikentää aktiivista, 
avointa ja luottamuksellista yhteistyötä. Arviointi toi myös esille sen, että 
kehittämistä edistää mahdollisimman laaja yhteistoiminta, jossa tehdään 
monenlaisia rajojen ylityksiä. Tällöin mukaan saadaan kaikki ne tahot ja 
toimijat, jotka ovat aidosti asianosaisia kehittämisessä. Arviointi toi myös 
esille demokraattisen dialogin tärkeyden eri osapuolten välisissä kehittä- 
miskeskusteluissa. 

Merkittävää on myös se, että kehittämisdialogien keskeisiksi sisällöiksi 
saadaan myös valta, vastuu, osaaminen ja tiedonkulku. Niiden saaminen 
mukaan tarkoittaa osallistujien halukkuutta ja uskallusta ottaa dialogien 
keskiöön ja aiheeksi organisaatioiden keskeiset rakenteet, joita ovat joh- 
tamis-, valta- ja vastuu-, yhteistoiminta- ja tiedonkulun rakenteet ja nii- 
den kehittämisen (mm. kokouskäytännöt, palaverit, ulkoinen ja sisäinen 
viestintä). Niiden avulla saadaan parannettua keskeisiä ja samanaikaises- 
ti sekä työelämän laatuun että tuloksellisuuteen vaikuttavat ilmiöt, joita 
ovat dialogisuus, osallistumis- ja vaikutusmahdollisuudet, tiedonkulku 
ja avoimuus, luottamus ja turvallisuus. Arvioinnissa korostuivat myös ke- 
hittämisrakenteet, kehittämisorganisaatio ja oppiminen. Tärkeä tulos oli, 
että riittävällä työpaikkatason demokratialla varmistetaan se, että henki- 
löstö haluaa toimia aktiivisesti ja luovuuttaan käyttäen uudistuksissa ja 
muutoksissa. Keskeiseksi tekijäksi nousi myös henkilöstön palkitseminen 
kehittämiseen osallistumisesta strategisesti tärkeissä kehittämistoimissa. 
Uudistusten leviämisen ja jatkumisen kannalta merkityksellistä oli, että 
myös valta ja tiedonkulku saadaan aidosti yhteiseen käsittelyyn ja myös 
tarvittavien muutosten kohteiksi. 

Dialoginen johtaminen ja kehittäminen 


Dialoginen johtaminen innovatiivisuuden tekijänä, Dinno -tutkimusoh- 
jelma toteutettiin Tekesin rahoittamana 2012-2015 (Syvänen ym. 2015, 
jatkossa Dinno). Dinnon monitieteiseen konsortioon kuuluivat Tampe- 
reen yliopisto, Tampereen teknillinen yliopisto, Seinäjoen ammattikor- 
keakoulu ja Työterveyslaitos. Konsortio toi tutkija- ja kehittämisryhmään 
mukaan uusia tutkijoita, joiden aiempi tutkimus soveltui hyvin, täydensi 
ja syvensi teoreettista viitekehystä erityisesti oppimisteorioiden osalta ja 
toi uusia dialogisen kehittämisen menetelmiä ja työkaluja (Loppela 2004; 
Tikkamäki 2006). Yksi kehittämismenetelmistä oli ”Keskustellen työ- 
kuntoon? -toimintamalli, joka pohjautuu Loppelan väitöstutkimukseen 
(2004). Mallin teoreettiset ja metodiset juuret ovat yhtäläiset Laatu-ver- 
koston viitekehyksen kanssa. 

Dinnossa tutkittiin, miten dialogisella johtamisella voidaan edistää sa- 
manaikaisesti kolmea kaikkien organisaatioiden päätavoitetta: tulokselli- 
suutta, työelämän laatua ja innovatiivisuutta. Tutkimusintressit nousivat 
tutkimusryhmän jäsenten aiemmista tutkimustuloksista ja kehittämis- 
hankkeiden kokemuksista, joiden mukaan yhteistoiminnallinen, vuoro- 
vaikutteinen ja dialoginen johtaminen ei ole kovin yleistä työpaikoilla, 
esiintyy myös paljon huonoa johtamista kuten autoritaarista ja ei-johtamis- 
ta ja johtamisosaamisessa eri vastuualueilla on osaamattomuutta ja osaa- 
misen vajeita. Kehittämishankkeet olivat myös osoittaneet, että johtajilta 
puuttuu muutoksen ja kehittämisen ohjaamisen ja johtamisen osaamista, 
taitoja ja asennetta. Dinnossa pureuduttiin aiempaa syvällisemmin dialo- 
giseen johtamiseen, dialogisuuden ilmiöön, dialogisiin toimintatapoihin ja 
periaatteisiin, dialogisuustaitoihin ja dialogiseen kehittämiseen. 

Dialogisen johtamisen teoreettista viitekehystä rakennettiin ja testat- 
tiin eri työnantajasektoreiden ja tehtäväalueiden toimintatutkimuksissa. 
Osallistavan toimintatutkimuksen interventiot kohdentuivat julkisen 
sektorin viidelle eri tehtäväalueelle: vanhuspalveluihin, ammatilliseen 
koulutukseen, perusopetukseen, sairaalaan ja kirkon alalle. Interventioissa 
tuettiin esimiehiä ymmärtämään, omaksumaan, soveltamaan ja harjaan- 

tumaan dialogisessa johta mistavassa. Dialoginen johtaminen ja kehittämi- 
nen edellyttävät yhteistoimintaa ja vastavuoroisuutta, siksi kehittämiseen 
osallistuivat myös työyhteisön muut jäsenet laajasti. Tutkimuksen tulokse- 
na syntyi käsitys ja ymmärrys dialogisen johta mistavan piirteistä, dialogi- 
sesta organisaatiosta ja sen rakenteista, organisatorisista dialogitiloista sekä 
dialogisen johtamisen avaimista ja lukoista. (Syvänen ym. 2015; Syvänen 
2014.) 

Dinnon teoreettinen viitekehys pohjautuu laajaan kansalliseen ja 
kansainväliseen johtamis-, luovuus-, innovaatio-, oppimis- ja motivaatio- 
teoreettiseen tutkimukseen (Syvänen ym. 2015). Laajana taustateoriana 
käytettiin tuloksellisuuden ja sisäisen tehokkuuden, työelämän laadun, 
yhteistoiminnan, johtamisen ja organisationaalisen ja yhteisöllisen oppi- 
misen integroivia lähestymistapoja. Johtamistavan piirteinä niissä koros- 
tuvat yhteistoiminnallisuus, työntekijöiden laajat osallistumis- ja vaiku- 
tusmahdollisuudet, dialogisuus ja vuorovaikutus, sisäinen motivaatio ja 
uudistuminen. Eri lähestymistapoja ja teorioita analysoitiin ja hyödynnet- 
tiin erityisesti niiden tekijöiden osalta, joilla on todettu olevan myönteisen 
yhteisvaikutuksen tuloksellisuuteen, työelämän laatuun ja innovatiivisuu- 
teen. Nämä tekijät olivat kontekstuaalisia (toimintaympäristö), organisaa- 
tionaalisia, työyhteisöllisiä, ryhmäperusteisia ja yksilöllisiä, jotka kytkey- 
tyvät toisiinsa sisäisen motivaation välityksellä. Dialogisen johtamisen 
teoreettisen viitekehyksen rakentamisessa hyödynnettiin myös seuraavia 
johtamisen teorioita ja lähestymistapoja: 

1. transformationaalinen eli uudistava johtaminen (Burns 1978; Bass 

& Avolio 1994; Avolio & Bass 1995; Yukl 1999; Sheard & Kakabadse 
2002; Hetland & Sandal 2003), 

2. palvelujohtaminen (Greenleaf 1977; 2002; Northouse 1997/2007), 

3. arvostava johtaminen (Whitney, Trosten-Bloom & Rader 2010), 

4. luovuuden johtaminen (Amabile 1983; 1997; 1998; George 2008; 

George & Zhou 2007; Hackman & Oldham 1980; Shalley ym. 
2004; 2009; Zhou 2003; Oldham & Cummings 1996) ja 

5. dialoginen johtaminen, päätöksenteko ja kehittäminen (Isaacs 


1999; 2001). 


Dialogisen johtamisen viitekehys (Syvänen ym. 2015) jakautuu kolmeen eri 
osa-alueeseen kuvion 6.2 mukaisesti. 


1. Ydintekijät 2. Päätavoitteet 3. Vaikutukset 


R- 
”Tehokkuuden 
johtamista” 
Tuloksellisuutta 
(taloudellisuus, 
tuottavuus, 
Yhteistoimintaa ja dialogisuutta vaikuttavuus) 
Dialoginen Työn hallintaa ja osaamista a 
johtaminen a N N 
ymmärtää, osaa Työmotivaatiota 
ja tukee 


Kestävää 

* sosiaaliset kilpailukykyä 

* prosessi 

Uudistumista; oppiminen, luovuus ene KUU 
teknologia työelämää 


ja kehittäminen 


EHÄÄSIEAAJANJOAI 
ef 
epnnaeyon} UOAL 


Työelämän 
laatua 

(sis. työhyvin- 
vointi, työter- 


veys, työkyky) 


Kuvio 6.2. Dialogisen johtamisen monitieteinen viitekehys 


Viitekehyksen eri osat ja niihin liittyvät ilmiöt ja tekijät ovat monimut- 
kaisissa, toinen toisiinsa kietoutuneissa keskinäisissä vaikutussuhteissa. 
Samat johtamisen ydintekijät (1) vaikuttavat keskinäisin vaikutusmeka- 
nismein päätavoitteisiin (2) saamalla aikaan vaikuttavuutta (3). Dialogi- 
sen johtamisen ytimet ovat yhteistoiminta ja dialogisuus, työn hallinta ja 
osaaminen, työmotivaatio ja uudistuminen. Uudistuminen määriteltiin 
kehittämisen, oppimisen ja luovuuden symbiooksi, jonka keskiössä on 
dialogi (Syvänen ym. 2013). Dialogi on jo itsessään oppimisprosessi ja kas- 
vattava vuorovaikutussuhde (Burbules 1993). Uudistuminen jäsennettiin 
teoreettisesti käytäntöperustaisen oppimisen, luovuuden johtamisen, tut- 
kimusavusteisen kehittämisen ja dialogin kautta. Zuboff (1990) oli yksi 
heistä, jotka esittivät jo 1990-luvun alussa, että oppiminen on tulokselli- 

sen ja tuottavan toiminnan sydän. Burbulesin (1993) mukaan kolme dia- 
logiin perustuvaa oppimisen sääntöä ovat osallistuminen, sitoutuminen 
ja vastavuoroisuus. Sengen (1990) mukaan oppivan ja uudistuvan organi- 
saation viisi ulottuvuutta tiivistyvät henkilökohtaiseksi kasvuksi, mielen 
malleiksi, yhteisen vision luomiseksi, tiimioppimiseksi ja systeemiajatte- 
luksi. Ytimillä on suora vaikutus työtyytyväisyyteen ja työn tuottavuuteen. 
Dialogisen johtamisen päätavoitteet ovat innovatiivisuus, tuloksellisuus ja 
työelämän laatu. Näiden tavoitteiden saavuttaminen edistää organisaation 
toiminnan ja palvelutuotannon laajempia vaikutuksia eli kilpailukykyä ja 
kestävää työelämää. 

Oppiminen jäsentyi organisaatioiden dialogisten oppimisyhteisöjen 
kautta (Tikkamäki 2006), joiden teoreettiset juuret ovat käytäntöperus- 
taisessa lähestymistavassa (practice-based theorizing, approach) (Nicholini, 
Gherardi & Yanow 2003) sekä Wengerin (1999) communities of practice 
-ajattelussa. Lähestymistavan mukaan motivaatio ja halu yhteistoimintaan 
syntyvät organisoitumisen ja johonkin kuulumisen perusteella. Oppimi- 
nen nähdään yhteisöllisenä prosessina, jossa korostuu yhteisöön kuulumi- 
nen, kollektiivisten merkitysten rakentaminen (Weick 1995) ja oppimisen 
käytäntölähtöisyys. Oppiminen toteutuu jokapäiväisiin toimintoihin, eri- 
laisten yhteisöjen ja organisaatioiden prosesseihin osallistumalla (Nicholni 
ym. 2003; Wenger 1999). Keskeisiä elementtejä ovat tekeminen, organi- 
soituminen, johonkin kuuluminen, ymmärtäminen, muuttaminen ja tie- 
tämisen rakentaminen (Wenger 1999; 2003). Niissä on keskeistä yksilö-, 
ryhmä- ja organisaatiotasoilla tapahtuva aktiivinen ja sitoutunut 1) osal- 
listuminen, 2) sosiaalinen vuorovaikutus (tuki, avoimuus, luottamus), 
3) tietämisen rakentaminen ja jakaminen sekä 4) reflektointi (Tikkamä- 
ki 2006). Ne ovat hyvin yhteensopivia aiemmin mainittujen Burbulesin 
(1993) dialogisen oppimisen periaatteiden kanssa. 

Organisaatioiden arjessa nämä neljä oppimisyhteisöjen ulottuvuutta 
ovat tiiviisti toinen toisiinsa kietoutuneita ja toisensa läpileikkaavia pro- 
sesseja (Tikkamäki 2006). Organisaatioiden kehittämisessä ulottuvuudet 
jäsentyvät seuraavalla tavalla. Kun työyhteisön jäsenet toteuttavat perus- 

tehtäväänsä, he osallistuvat, ovat sosiaalisessa vuorovaikutuksessa sekä 
rakentavat tietämistä. Tietäminen koostuu yksilöllisesti ja sosiaalisesti 
jaetusta ammatillisesta osaamisesta ja tieto-taidosta ja muuttuu, kehittyy 
sekä uudistuu yksilöllisen ja kollektiivisen reflektoinnin avulla. Tavoitel- 
taessa tietoista oppimista, on tärkeää pysähtyä säännöllisesti arvioimaan, 
perustelemaan ja kyseenalaistamaan omia ja yhteisiä ajattelu- ja toimintata- 
poja. Reflektointi on luonteeltaan ajattelua, arviointia ja kokeilua, joka to- 
teutuu osallistumisen prosesseissa yksilö- ja yhteisötasolla ja parhaimmil- 
laan johdon tukemana ja ohjauksessa (Hilden & Tikkamäki 2013; Hilden 
ym. 2014). Tietoisten reflektiivisten pysähtymisten avulla työyhteisöjen 
jäsenet tulevat tietoiseksi osallistumiskokemuksistaan, tunnistavat uusia 
näkökulmia ja löytävät vaihtoehtoisia toimintatapoja sekä suuntaavat toi- 
mintaa kohti asetettuja tavoitteita. Reflektio edellyttää dialogia ja dialogi 
edellyttää reflektiota. Reflektio edellyttää myös osallistumista. Oppimis- 
yhteisöjen ulottuvuus sosiaalinen vuorovaikutus ja tuki konkretisoituvat 
osallistumisessa, vertikaalisessa ja horisontaalisessa yhteistoiminnassa ja 
organisaation rakenteissa, tietämisen rakentamisen ja reflektiivisyyden 
prosesseissa. (Tikkamäki 2006.) 


Dialogisen kehittämisen edistäjät, vaikutukset ja esteet 


Osana Dinnoa tehtiin arviointitutkimus (Syvänen & Loppela 2013a; 
2013b; Loppela 2014a-b; Syvänen ym. 2015, 187—207), joka kohdentui yh- 
teistoiminnallisiin ja dialogisiin kehittamishankkeisiin, joita oli toteutettu 
organisaatio-talousteoreettisella kehittämistavalla (Syvänen 2004-2011) 
ja Keskustellen työkuntoon -toimintamallilla (Loppela 1999-2007). Or- 
ganisaatio-talousteoreettisen kehittämistavan arviointi perustuu kehittä- 
mishankkeiden johdon (ylin johto, johtoryhmät, keskijohto, lähiesimie- 
het), henkilöstön (yhteistoimintavastaavat, luottamusmiehet, työntekijät) 
sekä hankkeita ohjanneiden tutkijoiden, kehittäjien ja konsulttien itse- ja 
yhteisarviointiin. Arviointiaineistoja olivat myös kehittämishankkeiden 
aikana, niiden lopussa ja jälkikäteen tehdyt arvioinnit, joita olivat hank- 

keiden aikana toteutettu prosessiarviointi, kyselyt, arviointipajat, sähköi- 
set kyselyt ja haastattelut. 

Keskustellen työkuntoon -toimintamallilla toteutettujen kehittämis- 
hankkeiden arvioinnin tulokset perustuvat neljällä eri toimialalla — kau- 
pan ala, sosiaali- ja terveysala, liikuntatoimi ja nuorisotoimi — toteutettu- 
jen kehittämishankkeiden arviointitutkimukseen (Loppela 20144; 2014b). 
Arviointitietoa on kerätty toimintamallin eri vaiheiden mukaisesti ja sitä 
on analysoitu jokaisen kehittämishankkeen osalta. Analysointi on tapahtu- 
nut sisällön analyysin periaattein ja siten kyse on laadullisesta analyysistä. 
Arviointitietoa on kerätty pääsääntöisesti lomakekyselyin. Arviointietoa 
on haettu kyselyllä työntekijäryhmälle kehittämissuunnitelman toimi- 
vuudesta työyhteisön kehittämisen välineenä sekä siitä, miten laaditut ta- 
voitteet ovat tukeneet työyhteisön kehittymistä ja miten työyhteisöt ko- 
kevat kehittämissuunnitelman käytön tarpeellisuuden jatkossa. On myös 
selvitetty sitä, mitkä tavoitteet on kyetty saavuttamaan parhaiten ja mitä 
puolestaan ei ja miksi ei. Selvitettiin myös, miten kehittämistavoitteiden 
saavuttaminen on tukenut työntekijöiden työhyvinvointia. Kysymyksiä on 
esitetty sekä työntekijöille että esimiehille ja ylemmälle johdolle. Saadut 
tulokset osoittavat mallin toimineen hyvin kehittämistyön välineenä ja 
tukena. 

Molemmat arvioinnit toivat esille seuraavia piirteitä, jotka liittyvät ke- 
hittämisen teoreettis-metodiseen viitekehykseen: 

1. Osallistavan ja kommunikatiivisen toimintatutkimuksen perus- 
lähtökohta: hankkeet ovat vastanneet erittäin hyvin työpaikkojen, 
niiden johdon ja työntekijöiden todellisiin tarpeisiin. 

2. Tutkimusavusteinen kehittämistapa: tuloksellisuuden ja työelämän 
laadun teoreettisen viitekehyksen käyttö muutoksen ja kehittämis- 
työn ohjaamisessa. 

3. Kehittämisen eri voimavarat: laaja henkilöstön osallistuminen — 
mukana työntekijät, johto, osassa myös poliittisia tahoja ja asiak- 
kaita, edisti sitoutumista, vastuun ottamista kehittämisestä ja muu- 
tostarpeiden ymmärtämistä; muut voimavarat: aikaa, rahaa, tiloja, 

ulkopuoliselta toimintatutkijalta tai muulta ulkopuoliselta asian- 
tuntijalta saatu tuki ja kehittämistyön ohjaus. 

4. Osallistujien myönteinen suhtautuminen ja asenteet kehittämiseen, 
oppimiseen ja muutokseen. 

5. Yhteistoiminnallinen, osallistava ja dialoginen kehittämistapa ja 
kehittämisrakenteet: demokraattinen dialogi, dialogi, dialogisuu- 
den tärkeimpien periaatteiden toteutuminen, osallistavat ja aktivoi- 
vat kehittämismenetelmät, kehittämisorganisaatio. 

6. Kehittämistyön ohjaajien roolit ja osaaminen: suunnitelmallisuus, 
systemaattisuus, analyyttisyys, ilmiöiden sanoittaminen, johtopää- 
tökset, seuranta, objektiivisuus ja puolueettomuus. 


Tärkeimpiä kehittämisdialogien sisältöjä, joilla on ollut vaikutusta työelä- 
män laatuun, tuloksellisuuteen ja uudistumiseen ovat olleet organisaatioi- 
den ja johtamisen tavoitteellisuuteen liittyen arvot, perustehtävä, tulevai- 
suudenkuvat, linjaukset ja suunnat. 


Mieleenpainuvimpia tilanteita oli, kun työpaikan ihmiset olivat 
tulleet kolmen tunnin kehittämisistuntoon ja heijastin seinälle 
kysymyksen ”Miksi teemme tätä työtä”. Teemasta keskusteltiin 
kolme tuntia ja keskustelun avulla tuotettiin arvot ja perusteh- 
täväkuvaus. Istunnon jälkeen johtaja sanoi, että ”on sulla erikoi- 
nen tyyli. Minä olen tottunut kymmenien kalvojen sulkeisiin 
tässä ajassa ja sinulla oli heijastettuna vain tuo yksinkertainen 
kysymys, joka sai aikaan keskustelun, joka liikkui koko ajan työn 
kannalta kaikista olennaisimpien kysymysten äärellä.” Silloin 
oivalsi itse päässeensä ytimeen, missä syntyy ihmisten motivaa- 
tio ja työhyvinvointi. (Kehittäjän arvio) 


Perustehtävä- ja arvotyöskentely on parantanut työntekijöiden 
fokusointia siihen, mikä työssä on tärkeintä. (Kehittäjän arvio) 


Tärkeitä ovat olleet yhteiset pelisääntöjen työstöt ja sopimiset. Pelisääntö- 
jen sisältöjä olivat erityisesti työ- ja johtamiskäyttäytyminen, ristiriitojen 

hallinta sekä henkisen kuormituksen ja kiireen ehkäisemisen pelisäännöt. 
Johtamiseen ja esimiestyöhön sekä rakenteisiin liittyviä keskeisiä dialogien 
sisältöjä olivat johtaminen ja esimiestyö, valta ja vastuut. Työn rikastamista 
ja laaja-alaistamista on tapahtunut työnkuvia laajentamalla ja vastuualueita 
tarkentamalla. Sopivassa määrin lisävastuun saaminen ja osallistumismah- 
dollisuudet ovat lisänneet motivoitumista samoin kuin osallistuminen yh- 
teiseen päätöksentekoon ja henkilökohtaisen kehittymisen mahdollisuus 
työssä. Hedelmällisiä kehittämiskeskusteluja hankkeissa koettiin myös 
käydyn työhyvinvoinnista, dialogisuudesta ja palkitsemisesta, kannustuk- 
sesta ja palautteesta, erilaisuudesta, muutoksesta ja kehittämisestä. Myös 
palaverikäytänteitä on arvioitu ja kehitetty. 


Eniten vaikutusta on ollut siihen, että kehittämisestä on tullut 
työpaikoilla normaali, arkeen kuuluva asia, josta jokainen työn- 
tekijä on velvollinen kantamaan vastuuta. Kun on opittu kes- 
kustelemaan kehittämisestä, rohkeus ottaa osaa kehittämiseen 
on kasvanut ja kynnys oman mielipiteen esille tuomiseen madal- 
tunut. (Kehittäjän arvio) 


Taulukkoon 6.1 on koottu arvioinnin tulokset tiivistetysti. 

Taulukko 6.1. Yhteenveto yhteistoiminnallisen, dialogisen, tutkimusavusteisen 
kehittämisen edistäjistä (mukailtu Syvänen & Loppela 2013a-b) 


Kehittämistä edistäviä tekijöitä 


1 Johtaminen ja esimiestyö 
* osallistavan johtamisen käyttöönotto, aito sitoutuminen johtajien ja esimiesten taholta dialogiseen 
kehittämiseen 
e halukkuus tiimien ja ryhmien kokouskäytänteiden kehittämiseen 


2 Kehittämisen rakenteet ja resurssit kunnossa 
* erilaiset kehittämisen tilat kunnossa 
* mahdollisuus varata aikaa ja sopiva fyysinen tila kehittämistyöhön 


3 Kehittämistarpeet 
e nostetaan esille aidosti yhteiset kehittämistarpeet ja tavoitteet 
e on uskallusta keskustella avoimesti ja luottamuksellisesti, myös vaikeista asioista 


4 Hyvä vuorovaikutus eri osallisten kanssa, viestintä ja tiedonkulku sujuvaa ja avointa 
e viestinnän ja tiedonkulun varmistaminen 
* avoin ja luottamuksellinen vuorovaikutus eri tahojen kesken; työntekijät, työnantajat, johtajat, 
ammattihenkilöt, eri ammattiryhmät, päättäjät 


5 Erilaisuuden ja yksilöllisyyden hyödyntäminen 
e uusien näkökulmien hyödyntäminen, erilaisten tietojen, taitojen ja osaamisen hyödyntäminen 
laajasti, yhteisen ymmärryksen ja tiedon luominen 


6 Aito dialogisuus toteutuu käytännössä 
* tasa-arvo, oikeudenmukaisuus, arvostus ja kunnioitus sekä 
+ luottamus, avoimuus ja turvallisuus tukevat dialogista kehittämistä ja toteutuvat käytännössä 


7 Oppiminen, kehittyminen ja uudistuminen 
e nähdään mahdollisuutena ja positiivisena asiana 


8 Laaja, aktiivinen ja vastuullinen yhteistoiminta eri toimijatahojen kanssa 
* poliittisten päättäjien ja erilaisten tukitoimintoja tarjoavien tahojen tai palvelujen kanssa mm. 
työsuojelutoiminta ja työterveyshuolto, ammattiyhdistys 


9 Tutkimusavusteinen kehittämistapa 

e ulkopuolisella, puolueettomalla asiantuntijalla (toimintatutkija, työyhteisökehittäjä, konsultti) ja 
osaamisella on tärkeä merkitys hankkeen/kehittämisen käynnistäjänä ja kehittämisprosessien 
ohjaajana eri toimijoiden kanssa yhteistoiminnassa 

* tuo teoreettista ja tutkimustietoa paikallisille toimijoille työelämän eri ilmiöistä ja niiden välisistä 
suhteista — saadaan kehittämisdialogien sisällöiksi 

* tuo yhteistoiminnallisia ja dialogisia kehittämismenetelmiä ja työkaluja, joiden avulla dialogi 
syvenee ja reflektio mahdollistuu 


Kehittämistyöllä on ollut paljon myönteisiä vaikutuksia. Kehittämistyön 
vaikuttavuutta ovat arvioineet johdon ja työntekijöiden edustajat sekä ke- 
hittämistyön ohjaajat. Näiden tahojen kokemukset kehittämisen vaikutta- 

vuudesta on ollut kauttaaltaan samansuuntaista. Parhaan vaikuttavuuden 
koettiin kohdentuneen perustehtävän hoitamiseen, työyhteisön henkilös- 
uhteisiin ja ilmapiiriin, työntekijöiden vaikutus- ja osallistumismahdolli- 
suuksiin sekä työmotivaatioon. Myös työyhteisön toiminnan, avoimuuden 
ja yhteisen oppimisen on todettu kehittyneen yleisesti konkreettisten ke- 
hittämistavoitteiden saavuttamisen lisäksi. 


Työilmapiiri, työkäyttäytyminen, erilaisuuden hyväksyminen, 
työn laatu ja asiakaslähtöisyys ja yhteistyö eri tahojen kesken on 
ovat parantuneet ja lisääntyneet. Myös vuorovaikutus on lisään- 
tynyt eri henkilöstöryhmien välillä ja sisällä, jolloin muutosten 
kokeilu ja läpivienti työssä on tullut uudeksi toimintatavaksi. 
(Kehittäjän arvio) 


Työntekijät ovat kokeneet erityisesti työilmapiirin parantuneen ja työmo- 
tivaation lisääntyneen. Esimiesten mukaan aikaisemmin hiljaiset työnte- 
kijät ovat osallistuneet yhteiseen keskusteluun ja kehittämiseen aiempaa 
enemmän. On opittu ja harjaannuttu käyttämään dialogitaitoja ja dialo- 
gisia kehittämismenetelmiä ja työkaluja. Siten esimiehet ja johtajat ovat 
saaneet uusia konkreettisia työkaluja kehittämistyön ja johtamisen tueksi. 


Keskeinen vahvuus on, että luodaan foorumeita, jotka mahdol- 
listavat dialogin käymisen. Parhaat kehittämisajatukset ja ideat 
syntyvät, kun yhdessä käydään läpi arjen työhön liittyvää proble- 
matiikkaa. Yhteinen keskustelu avaa kanavia tuoda asioita esille 
turvallisesti ja leimautumatta. Kehittämistapa luo ”tiloja”, joissa 
vuorovaikutuksen avulla opitaan ja oivalletaan uusia näkökul- 
mia ja asioita. (Kehittäjän arvio) 


Myönteisen vaikuttavuuden taustalta löytyy se, että työyhteisöissä on 
opittu keskustelemaan avoimesti ja ottamaan vaikeatkin asiat ja ristiriidat 
käsittelyyn ja ryhdytty myös ratkaisemaan niitä. Niiden käsittelyyn on si- 
sältynyt tarvittaessa myös ”tehtyjen virheiden? ja "mokien” yhteinen käsit- 

tely ja niistä oppiminen. Kehittämiskeskusteluissa on saatu toteutumaan 
kaksi-/monikehäinen oppiminen (Argyris & Schön 1978). 
Arviointitulosten mukaan dialoginen kehittäminen on vaikuttavaa ja 
kannattaa. Yksittäisten hankkeiden lopussa tehtyjen arviointien mukai- 
sesti vaikuttavuus on ollut samansuuntaista. (Syvänen 2008a; Syvänen & 
Kokkonen 2011) 
Taulukkoon 6.2 on koottu keskeisimmät kehittämistyön esteet. 

Taulukko 6.2. Yhteenveto yhteistoiminnallisen, dialogisen, tutkimusavusteisen 
kehittämisen esteistä (mukailtu Syvänen & Loppela 2013 a-b) 


Kehittämistä estäviä tekijöitä 


1 Johtaminen ja esimiestyö 
+ johdossa ei nähdä eikä ymmärretä dialogisen kehittämisen hyötyjä 
e keski- ja lähijohdon sitoutumattomuus ja kehittämisosaamisen puute ja vajeet 
* autoritaarinen johtajuus ja johtajuuden puute 
+ johtamisrakenteen, vallan ja vastuiden epäselvyys 
* ei halukkuutta kokouskäytäntöjen kehittämiseen 


2 Kehittämisessä liian niukat resurssit 
* ei mahdollisuuksia osallistua laajalla joukolla erityisesti isoissa organisaatioissa 
e ei ole fyysisiä tiloja ryhmien kokoontumiselle 


3 Kehittämistarpeet 
* ei halukkuutta tai uskallusta nostaa esille kehittämiskohteita 
* vaikeita, monitulkintaisia asioita ei haluta tarkastella yhdessä, vaikeiden asioiden ja aiheiden 
välttely, pelko 


4 Ongelmat tiedonkulussa ja kommunikoinnissa 
e vaikeus kuulla kaikkia osallistujia erityisesti isoissa organisaatiossa (ainakin yhtäaikaisesti) 
e tiukat reviirirajat ja hierarkiat 


5 Ihmisten erilaisuutta, kokemusta ja tietoa ei osata tai haluta arvostaa ja käyttää voimavarana 
kehittämistyössä. 
* hierarkkinen ajattelu ja ammattiryhmien vähäinen ja muodollinen, epätasa-arvoinen yhteistyö 
* työntekijöiden kyvyttömyys luottaa muihin ja itseensä 
e henkilöstön vaihtuvuus, erityisesti esimiesten, johtajien ja muiden avainhenkilöiden 


6 Dialogisuuden periaatteet eivät toteudu käytännössä 
* tiedon panttaaminen, tiedonkulun eri esteet 
* epäluottamus 
* turvattomuus, pelko 


7 Kielteinen suhtautuminen uudistumiseen, oppimiseen, kehittämiseen 
e henkilöstö (esimiehet, työntekijät, ammattiryhmät, poliittiset päättäjät) eivät ota vastuulleen 
uudistumista ja kehittämistä 
* kielteinen asenne kehittämistyötä kohtaan, aktiivinen ja passiivinen muutosvastarinta 
* passiiviset työntekijät tai johtajat tai molemmat. 


8 Vähäinen yhteistoiminta eri toimijatahojen kanssa 
* sitoutumattomuus 
e ei vastuun ottamista 
e ei mielletä tärkeäksi 


9 Tutkimusavusteinen kehittämistapa 
* ei ymmärretä tutkimusavusteista viitekehystä ja siihen liittyviä menetelmiä ja periaatteita 
* ei kyetä tai haluta ryhtyä aidosti yhteistoiminnalliseen ja dialogiseen kehittämiseen, ei nähdä 
demokraattisen dialogin hyötyjä 

Moni kehittämistyön esteistä kohdentui johtamiseen. Sekavat ja epäselvät 
organisaatiorakenteet ja valta- ja vastuusuhteet aiheuttivat monenlaisia 
ongelmia kehittämistyön aikana. Kaikkein kriittisin kehittämistyön este 
kohdentuu ylimmän johdon ja eri tasoilla organisaatiota työskentelevien 
johtajien asenteisiin, osaamiseen ja jaksamiseen. Seuraavassa on muutamia 
esimerkkejä kehittäjien arvioinneista. 


Eniten hankaloittaa johtaja, sitten johtaja ja kolmanneksi joh- 
taja. Työyhteisöt nimittäin muistuttavat johtajiaan ja johtajasta 
riippuu hyvin paljon, kuinka hyvin kehittämistyö tulee onnistu- 
maan työyhteisössä. 


Pelkästään johtajien sparraus voisi joskus olla mielenkiintoinen 
hankekokemus! 


Keskeinen este on johdon sitoutumattomuus, joka voi johtua esi- 
miesten pelosta tai epävarmuudesta oman johtamisen suhteen. 


Jos johto ei sitoudu, viesti ei kulje hankkeesta riittävästi etukä- 
teen, eikä luottamusta hanketta kohtaan pääse syntymään. 


Toinen merkittävä esteiden kokonaisuus syntyi riittämättömistä kehit- 
tämisen voimavaroista: taloudelliset voimavarat, aikaresurssit ja tahojen 
ja toimijoiden osaaminen. Esteeksi koettiin myös kokonaisnäkemyksen 
puute sekä vuorovaikutuksen ja tiedonkulun monenlaiset ongelmat, jotka 
ruokkivat ja aiheuttivat ristiriitoja eri osapuolten kesken. 


Dialogiset kehittämismenetelmät ja työkalut 


Hankkeissa on käytetty erilaisia dialogisia menetelmiä, kuten työkonfe- 
rensseja (Lehtonen ym. 2004; Syvänen & Lahtonen 2004; Syvänen 2004; 
Lehtonen, Syvänen & Kokkonen 2013), tulevaisuusverstaita, ennakoivia 
dialogeja ja tulevaisuuden muisteluita (Arnkil 2008). Kehittämistyön 
menetelmiä ovat olleet monenlaiset luovuutta edistävät, osallistujia akti- 
voivat ja osallisuutta ja vaikutusmahdollisuudet turvaavat ja reflektoivat 

kehittämisvälineet ja työkalut. Yhteisö- ja organisaatiotasolla keskeinen 
kehittämisen periaatteisto on ollut demokraattinen dialogi ja sen säännöt, 
jotka yhä edelleen ovat erinomaiset periaatteet noudatettaviksi. Yksilöta- 
solla osallistujia on haastettu dialogiin ja kriittiseen itsereflektioon muuan 
muassa temaattisten haastatteluiden, kehittämistehtävien, itsearviointien 
ja kyselyiden avulla. Keskeisessä roolissa on ollut Isaacsin (1999; 2001) dia- 
login neljän toimintatavan — kuunteleminen, suora puhe, kunnioittaminen 
ja odottaminen — ymmärtäminen, harjaannuttaminen ja käyttäminen. 
Kehittämishankkeissa on mitattu kyselymenetelmän avulla työpaik- 
kojen henkilöstön kokemuksia työelämän laadun, tuloksellisuuden ja 
uudistumisen tekijöistä omassa työssään, työpaikallaan, organisaatios- 
sa ja johtamisessa. Laatu-projektin ja Laatuverkoston ”Työelämän laatu” 
-kysely pohjautui 0A-malliin (Lawler ym. 1982), jossa työelämän laadun 
osa-alueiksi jäsentyvät työn piirteet, sosiaalinen toimivuus, motivaatio ja 
tyytyväisyys (Nakari 1992; 1994). Syväsen väitöstutkimuksen (2003) pe- 
rusteella kyselyyn lisättiin muuttujia työssä, ryhmissä ja työyhteisöissä koe- 
tuista tunnetiloista (työn ilo, kiire ja paineet), sitoutumisen asteesta, työn 
yksilöllisistä joustoista (mm. työelämän vetovoimaisuus, houkuttelevuus, 
työntövaikutus), ristiriitojen hallinnasta ja esimiestyöstä. Uusia muuttujia 
olivat myös työelämän kielteisiin ilmiöihin kohdentuneet muuttujat kuten 
asiakkaiden kaltoin kohtelu, epäasiallinen työ- ja johtamiskäyttäytyminen, 
syrjintä ja kiusaaminen. Kyselyä kutsuttiin Työhyvinvointikyselyksi. Ky- 
selyä käytettiin Dinnossa rakennetun Dinnovatiivisuuskyselyn pohjana, 
jonka uudet muuttujat johdettiin Dinnon teoreettisesta viitekehyksestä 
(Syvänen ym. 2015). Kyselyn näkökulmana oli vahvemmin johtamisessa. 
Kyselyyn lisättiin myös oppimiseen (Tikkamäki 2006; Loppela 2004), 
sisäiseen motivaatioon (Loppela 2004) ja luovuuteen ja sen johtamiseen 
liittyviä muuttujia (Syvänen, Tikkamäki, Loppela & Tappura 2013). Ky- 
sely koostui yhdeksästä pääteemasta, jotka olivat 1) tavoitteet, arvot, pää- 
määrät, 2) valta, vastuu ja työnjako, 3) johtamistapa, 4) palkitseminen ja 
palaute, 5) vaikutus- ja osallistumismahdollisuudet, 6) työn piirteet, 7) työ- 
ympäristön piirteet ja toimintaperiaatteet, 8) ristiriidat ja niiden hallinta 

ja 9) oppiminen, luovuus ja kehittäminen. Vuonna 2016 Dinnon kyselyä 
modifioitiin ja tuotteistettiin seurakuntien työyhteisöjen itsearviointiky- 
selyksi. Vuosina 2016—2018 Euroopan sosiaalirahaston rahoituksella to- 
teutetussa Työn ilolla tuottavuutta ja kilpailukykyä -hankkeessa Dinnon 
kyselyä räätälöitiin yksityisille yrityksille soveltuvaksi, jolloin se muuntui 
” Työn ilo” -kyselyksi. SoteDialogit hankkeessa 2019-2021 kyselyä on muo- 
kattu työhyvinvoinnin johtamisen ja kehittämisen mittariksi vanhuspal- 
veluiden ja lastensuojelun työpaikoille. 

Kysely on vakiintunut kehittämisotteen yhdeksi merkittäväksi työka- 
luksi. Kysely on toteutettu hankkeissa alku- ja loppumittauksena, joilla 
on saatu selville kehittämistarpeet ja kehittämistyön vaikutukset. Ne ovat 
myös toimineet merkittävinä reflektiivisten prosessien käynnistäjänä ja 
reflektiivisenä peilinä (Syvänen 2007; Syvänen ym. 2015), jonka avulla on 
saatu esille työyhteisöjen vahvuudet ja kehittämistarpeet pohjaksi yhteisil- 
le kehittämiskeskusteluille. Työn ilo -hankkeessa, johon osallistui pieniä 
ja keskisuuria yrityksiä yksityiseltä ja kolmannelta sektorilta, dialoginen 
ja yhteistoiminnallinen kehittämisote osoitti vaikuttavuutensa. Kyselyn 
loppumittauksen mukaan valtaosassa muuttujia tapahtui paranemista, alle 
kymmenen muuttujan kohdalla tulos pysyi ennallaan ja vain muutaman 
muuttujan kohdalla tulos heikentyi. 

Toimintatutkimuksellisten ja yhteistoiminnallisten työelämän laadun, 
tuloksellisuuden ja johtamisen kehittämishankkeiden tuloksia on julkaistu 
opinnäytteissä, hankkeiden loppuraportteina ja kehittämisoppaina (mm. 
Syvänen 2003; Syvänen, Erätuli, Kokkonen, Strömberg & Nederström 
2008; Syvänen & Kokkonen 2011; Kokkonen, Strömberg & Syvänen 2014; 
Lehtonen & Syvänen & Kokkonen 2013; Syvänen ym. 2015) sekä lukuisina 
tieteellisinä artikkeleina. Hanke- ja tuotteistamisraportteja löytyy myös 
rahoittajien sivuilta (esim. Työsuojelurahasto — tätä on tutkittu). 

Dinnon tulosten perusteella havaittiin myös tarve konkreettisemmille 
dialogityökaluille, sillä työpaikkojen henkilöstöllä ei ollut riittävästi osaa- 
mista dialogin käynnistämiseen, kannattelemiseen ja eteenpäin viemiseen. 
Puuttui työkaluja, joiden avulla olisi mahdollista harjoitella dialogitaitoja. 

Työsuojelurahaston tuotteistamisrahoitus mahdollisti Dialogivirta-lauta- 
pelin, dialogikorttien ja dialogisen yhteiskehityskeskustelukonseptin ra- 
kentamisen (Tikkamäki, Syvänen & Raivo 2017). Kokemukset työkalujen 
käyttämisestä ja niistä saatu palaute ovat osoittaneet, että ihmiset halua- 
vat ja tarvitsevat pysähtymisen hetkiä kiireisen työnsä arkeen. Työkalujen 
käyttäjät ovat kokeneet hyödylliseksi rakentaa yhteistä ymmärrystä dialo- 
gin toimintatavoista ja periaatteista sekä niiden johdattamana käydä dia- 
logia syvällisistä ammatillisista kysymyksistä. Työkalujen avulla ihmiset 
saavat mahdollisuuden kohtaamisille ja yhdessä ajattelemiselle. 

Työyhteisöissä tapahtuvan projektimaisen tutkimus- ja kehittämistoi- 
minnan lisäksi tarvitaan myös esimies- ja johtamiskoulutusta dialogiseen 
johtamiseen ja kehittämiseen. Dinnon tutkimustulosten tuotteistamis- 
prosessin myötä on syntynyt myös koulutustuote Työyhteisön ja työhy- 
vinvoinnin dialoginen johtaminen ja kehittäminen (30 op), jota koordi- 
noi Seinäjoen ammattikorkeakoulu (Loppela 2016). Koulutus järjestetään 
yhteistyössä Tampereen yliopiston Työelämän tutkimuskeskuksen kanssa 
ja se soveltuu kaikille toimialoille. Koulutuksessa perehdytään dialogiin ja 
dialogiseen vuorovaikutukseen erityisesti työyhteisöissä, niiden kehittä- 
misessä ja johtamisessa. Koulutus on yhteistoiminnallista, reflektiivistä ja 
dialogista myös oppimis- ja fasilitointimenetelmien osalta. 


Mitä on opittu? 


Dialogisiin toimintatapoihin perustuvalla tutkimusavusteisella kehit- 
tämisellä on pitkät perinteet suomalaisessa työelämän kehittämisessä ja 
Tampereen yliopiston Työelämän tutkimuskeskuksessa. Jokainen aika- 
kausi ja toimijakokoonpano on tuonut viitekehykseen omat näkökulmansa 
ja menetelmänsä, mutta ydintavoite on säilynyt koko ajan samana — työ- 
paikkoja ja organisaatioita on haluttu kehittää dialogisesti panostamalla 
työhyvinvointiin, tulokselliseen työn tekemiseen sekä uudistumiskykyyn. 
Monien työpaikkojen kanssa kehittämistä ja yhteistyötä on jatkettu eri- 

laisissa uudistumis- ja muutostilanteissa. Se kuvastaa kehittämisotteen 
vaikuttavuutta ja sitä, että menetelmä on vakiintunut osaksi työpaikkojen 
arkea ja kehittämisrakenteita. 


Kokonaisuutena mahtava onnistumisen kokemus tulee aina 
myös siitä, kun hankkeelle pyydetään jatkoa. Yhteistyö voi jat- 
kua hankkeen jälkeen. Lähes kaikki hankkeet ovat jääneet elä- 
mään niin, että niistä otetaan edelleen yhteyttä, kerrotaan kuu- 
lumisia tai pyydetään uusia interventioita joko ko. kohteisiin tai 
kehittämisestä on kerrottu muille, jotka tarvitsevat kehittäjän 
palveluksia. Ja kuuleman mukaan hankkeet elävät muutoinkin, 
eli käytännöt ovat jääneet pysyviksi, osaksi uutta työkulttuuria. 
(Kehittäjän arvio) 


Organisaatio-talousteoreettisen viitekehyksen tärkein anti tutkimusavus- 
teisille, yhteistoiminnallisille ja dialogisille kehittämishankkeille on ol- 
lut sen osoittama ja todentama yhteys samanaikaisesti tuloksellisuuteen, 
työelämän laatuun ja uudistumiseen vaikuttavista tekijöistä, ja niiden 
keskinäisistä vaikutusmekanismeista yksilö-, ryhmä- ja työyhteisö ja or- 
ganisaatiotasolla. Viitekehys on osoittanut kehittämishankkeiden eri toi- 
mijoille (toimintatutkijoille, kehittäjille, konsulteille ja organisaatioiden 
toimijoille) tärkeimmät dialogien sisällöt, kun tavoitellaan ja parannetaan 
yhteistoiminnallisen kehittämistyön avulla sekä työelämän laatua että tu- 
loksellisuutta. Keskeisessä roolissa on johtaminen ja organisaatioiden yh- 
teistoiminnallisuus ja niihin liittyen dialogisuus. 

Toimintatutkimuksessa, arviointitutkimuksessa ja tutkimusavustei- 
sessa kehittämisessä toteutuu tutkimustiedon vieminen käytäntöön. Se on 
toimintatapana tehokkaampaa kuin pelkkä perinteinen tutkimus ja kou- 
lutus, sillä toiminnan ja kokemuksen kautta organisaatio oppii ja uudistuu 
todennäköisemmin. Oletus siitä, että työ- ja johtamiskäytänteet kehittyi- 
sivät ilman systemaattista käytäntöön viemistä, kokeilemista, arvioimista, 
reflektointia pelkästään tietoa siirtämällä, ei vastaa tämän päivän oppi- 
miskäsitystä. Dialoginen johtaminen ja kehittämisvalmiudet kehittyvät 

työyhteisössä yhdessä koko työtiimin kanssa, ei siitä irrallaan pelkästään 
johtajien keskuudessa. 

Dialogisuuden merkitys on vahvistunut tutkimus- ja kehittämisotteen 
viitekehyksessä viime vuosina, vaikkakin demokraattinen dialogi on ollut 
metodin ydin ja kantava voima alusta alkaen. Digitalisoituvassa ja teknis- 
tyvässä maailmassa dialogille on tilausta yhä enenevässä määrin. Tarve in- 
himilliselle kohtaamiselle, tunteiden välittymiselle ja yhteisymmärrykseen 
perustuvalle vuorovaikutukselle tulee vain korostumaan. Dialogi haastaa 
kokemusten jakamiseen ja tunteiden huomioimiseen ihmisten välisessä 
vuorovaikutuksessa. Tämä edistää myös toinen toistensa tuntemaan op- 
pimista. Vaikeiden dialogien käyminen helpottuu ja konflikteja kyetään 
ennaltaehkäisemään, kun osataan ja halutaan ottaa ristiriitojen syitä pu- 
heeksi ja ratkaista niitä yhdessä. 

Isaacsin mukaan dialogi on enemmän kuin pelkkä menetelmä tai me- 
todi, se on olemisen tapa. Tätä olemisen tapaa voi oppia ja siinä voi ke- 
hittyä. Mutta kuten kaikkien taitojen oppiminen, myös dialogitaitojen 
kehittäminen, edellyttää tavoitteellista ja sitkeää harjoittelua. Dialogisuu- 
den kehittäminen ja dialogitaidoissa kehittyminen on syvällinen, ja tästä 
syystä myös aikaa vievä yksilön, yhteisön ja organisaation, muutosprosessi. 
Tämän oppimisprosessin käynnistäminen tuettuna toimintana mahdollis- 
tuu tutkimusavusteisessa kehittämisessä. Fasilitointi ja tuki turvaavat osal- 
listujille tietoisen ja tavoitteellisen oppimisen ja kehittymisen tilan, joka 
muuten hukkuisi helposti kiireisen työn arkeen. 

Dinnon tulosten mukaan monet uudistumista mittaavat muuttujat 
korreloivat tuloksellisuuden kanssa. Uudistuminen on siten tärkeä tulok- 
sellisuuden tekijä. Tulokset kertovat myös siitä, että uudistuminen on työ- 
paikoilla heikolla tasolla: tiedon ja osaamisen jakamiseen ei kannustettu 
eikä siitä palkittu, työn arjessa ei ollut aikaa ajattelulle ja ideoinnille eikä 
työpaikkakokousten ilmapiiriä koettu innostavana ja osallistavana. Tarve 
dialogiselle kehittämiselle on suuri. Dialogiset oppimisyhteisöt toimivat 
parhaimmillaan organisaation uudistumisen turvaavina kehittämisen 
tiloina. Työjärjestelyillä, johtamiskäytännöillä ja kehittämisrakenteilla 

voidaan uudistumiselle rakentaa tilaa ja aikaa työn arkeen. Voidaan esi- 
merkiksi pysähtyä arvioimaan, miten palaverit ja kokoukset, kehityskes- 
kustelut ja kehittämistilaisuudet sekä keskustelu- ja johtamiskulttuuri pal- 
velevat dialogista uudistumista. 

Uudistuminen edellyttää luovuutta ja luovuuspotentiaalin hyödyntä- 
mistä. Luovuutta on yleisesti pidetty lähtökohtana kaikelle innovaatio- 
toiminnalle, jonka hyödyntämistä johtamisella voidaan edistää. Vaikka 
luovuuden hyödyntäminen on tunnistettu tärkeäksi kilpailutekijäksi, ei 
organisaatioissa useinkaan ole käytössä luovuuteen kannustavia toiminta- 
tapoja tai johtamiskulttuuria. 

Kehittämistyöllä on ollut positiivista vaikutusta myös henkilökohtai- 
sesti koettuun työmotivaatioon. Eri työmotivaatioteorioiden mukaisesti 
motivaatioon positiivisesti vaikuttavien tekijöiden äärelle tulisikin pysäh- 
tyä. Niitä ovat työntekijöiden tasa-arvoinen kohtelu, esimiehen tasapuoli- 
suus ja oikeudenmukaisuus, työn tavoitteiden mitoittaminen resursseihin 
nähden, vaikutusmahdollisuus oman työn sisältöön ja siihen liittyviin 
muutoksiin, vaikutusmahdollisuudet koko työyhteisön toimintaan, oppi- 
mis- ja kehittymismahdollisuudet, palkitsemisen ja työn tavoitteiden tasa- 
paino, palkitsemistapojen merkityksellisyys työntekijöille sekä tiedottami- 
sen ja viestinnän avoimuus sekä ylipäätään oman työn merkitykselliseksi 
kokeminen. Näihin asioihin on mahdollista vaikuttaa dialogisen kehittä- 
misen ja johtamisen avulla. Yksilöllisyys on yhteisöllisyyden lähtökohta, ja 
niiden samanaikainen huomioiminen on keskeistä ja osaltaan mahdollis- 
taa työmotivaation tukemisen. 

SoteDialogit-hankkeessa (2019-2021) tartutaan dialogisella ja tutki- 
musavusteisella kehittämisotteella sote-organisaatioiden haasteisiin. Dia- 
logia, reflektiota ja uudistumista ja niiden johtamista ja ohjaamista tarkas- 
tellaan metakompetensseina ja yliammatillisina taitoina, joita työpaikoilla 
tullaan arvioimaan, kehittämään ja syventämään. Dialogi ja reflektio ovat 
välttämättömiä resilienssiä ja uudistumiskykyä lisäävinä ammatillisen 
osaamisen ytiminä. 

Johtaminen ja esimiestyö, vastuut ja velvollisuudet, työn hallintaa edis- 
tävät tai alentavat tekijät sekä psykososiaaliset riskit ja ristiriidat ja niiden 
hallinta yksilö- ja ryhmätasolla ovat tärkeitä sisältöjä kaikkien työpaikko- 
jen eri asemissa työskentelevien keskinäisille dialogeille. Jatkuvan muutok- 
sen ja organisoitumisen tilassa organisaatioiden rakenteista, toimintata- 
voista ja pelisäännöistä tarvitaan jatkuvia neuvotteluja, joissa rakennetaan 
ja luodaan yhteistä ymmärrystä ja yhteisiä merkityksiä. Näiden dialogien 
ydin on se, miksi ja miten uudistutaan, ja millainen on paras mahdollinen 
perustehtävän tuloksellista toteuttamista tukeva, henkilöstön työhyvin- 
vointia ja laaja-alaista osaamisen käyttöä edistävä työpaikka. 

Yhteistyö muiden dialogitutkijoiden, -toimijoiden ja -kehittäjien 
kanssa (esim. Sitran Erätauko, Huikeeta työtä! — Dialoginen työelämän 
kehittämisverkosto, Academy of Professional Dialogue) lisäävät kehittä- 
mistoiminnan volyymia ja mahdollistavat kehittäjien oppimisen toinen 
toisiltaan. Sitra on vienyt dialogia aktiivisesti ja laajasti eteenpäin suo- 
malaisen yhteiskunnan eri sektoreilla Erätauko-dialogikonseptillaan. 
Erätauko pitää päämääränä dialogista käännettä, sillä ”dialogin avulla 
on mahdollista luoda uutta tietoa ja tiedon tulkintoja organisaatioiden ja 
instituutioiden raja-aitojen yli”. Työelämän ja työyhteisöjen kehittämisen 
johtolangaksi sopii erityisen hyvin ajatus: ”Aiemmin Suomessa johdettiin 
strategioilla, jotka sitten pantiin toimeen. Dialoginen käänne tarkoittaa 
sitä, että tuo sääntö kääntyy päälaelleen.” (Heikka 2018.) Kansainväliseen 
Academy of Professional Dialogue -verkostoon liittyminen ja verkoston alle 
perustettu Suomen maaryhmä (Tampereen yliopiston Kielikeskus ja Työ- 
elämän tutkimuskeskus yhdessä) edistävät niin opetuksen, tutkimuksen, 
kehittämisen kuin konsultoinninkin alueilta tulevien dialogiammattilais- 
ten verkostoitumista ja yhteistyötä. Yhteistyö eri alojen kehittäjien kanssa 
edistää myös kehittämisotteen kehittymistä. Vaikka kehittämisotteella on 
vahva perusta ja vakuuttavat näytöt, on sen myös omien oppiensa mukai- 
sesti uudistuttava kyetäkseen vastaamaan työelämän tarpeisiin. 

Työelämän haasteet, yhteiskunnalliset ja globaalit muutokset, digi- 
talisaatio ja 24/7-valmius kuluttavat työntekijöitä, ja ihmisiä ylipäätään. 

Tarvitaan pysähtymispaikkoja yhdessä ajattelulle, reflektiota ja analyyseja, 
uudistumista sekä epäkohtien ja ongelmien ratkaisemista — yhdessä. Dialo- 
ginen kehittäminen on avain kyseisten tavoitteiden toteuttamiseen. 


Dialogi tarjoaa kaikille peilin tarkastella sekä omaa että mui- 
den vuorovaikutusta ja kehittää tätä osaamista. Pitäisi saada 
aikaan muutoksia myös rakenteissa. Se on melko haasteellista. 
Yhteistoiminnallisuus on se ihmelääke, joka suotuisissa oloissa 
voi saada aikaan vaikka mitä. Kysyntää yhteistoiminnallisuuden 
oppimiselle ja kehittämiselle on edelleen, sillä kaikesta digitaali- 
suuden ym. teknologian kehittymisestä huolimatta yksi ei muu- 
tu: Ihminen tarvitsee toista ihmistä ollakseen ihminen ihmisel- 
le. (Kehittäjän arvio) 

Kuvio 6.3. Liite: Työelämän laadun, tuloksellisuuden, yhteistoiminnan ja johtamisen 
tutkimus- ja kehittämisotteen kehitysvaiheita 1990—2019 


Teoreettinen viitekehys: SHRM, OA-kausaalimalli, demokraati 
tuotantoprosessimalli, organisaatio-oppiminen 
Tutkimusongelma: Tuloksellisuuden ja työelämän laadun kehiti 
Kommunikatiivinen toimintatutkimus, prosessievaluaatio 


1990—1994 Tuloksellisuuden ja työelämän laadun tutkimisen ja kehittämisen tutkimusohjelma, Laatu-projekti 


inen dialogi ja dialogisuus, talousteorian palvelujen 


ämisen esteet ja edistäjät kunnallisessa palvelutoiminnassa 


Esitutkimus Alkuneuvottelut tutkimus- Alkukartoitukset/mittaukset Temaattisen alkutyökon- 

Laatu-projektin tutkimus- kunnista 1990—1991 ja 1991—1992 ferenssit 1992 

suunnitelma 1990 kuntien erityisistä tutki- -työelämän laatu -kysely — tuloksellisuus 

Yleiskirje Suomen kunnil- |! mus- ja kehittämiskohteis- — tuloksellisuuden arvioin- |! — yhteistoiminta 

le: halukkuus osallistua EN ta eli toimintatutkimuksen nin ja yhteistoiminnan tilan |, — henkilöstötyö 

tutkimusohjelmaan, kar- interventioista haastattelut 400 kpl 

toitus kuntia kiinnostavista — väliraportit teemoittain 

teemoista 1991 Interventioiden käynnis- 
tystyökonferenssit 1992 
— sosiaali- ja terveys- 

NYKYTILA: Huikeeta työtä — Dialoginen työyhteisöjen kehittämisverkosto 2016 toimi 

— konsortiot, toimintatutkimukset, kehittämishankkeet, arviointi-tutkimukset, yhteinen oppiminen, — opetustoimi 

kokemusten vaihto, tuotekehittely — ruokapalvelut 


Z rT 


Organisaatio-talousteoreettinen viitekehys 2005 lukien 

Syväsen johtama tutkija- ja kehittäjäryhmä) 

1. Kunnallistalouden väitöskirja, Syvänen 2003 

2. Hoteva-toimintatutkimus 2005-2008, työhyvinvointikysely 
B. Dialogisen johtamisen tutkimusohjelma 2011-2015 

* teoreettisen viitekehyksen syveneminen Loppela 2004, 
Tikkamäki 2006 väitöskirjat => oppimis-, kehittämis- ja 
luovuusteoriat (mm. Keskustellen työkuntoon, dialogiset 
oppimisyhteisöt, dialogin tilat) 

+ Dinnon tulosten ja metodien tuotteistaminen 2016-2018 

Dinnovatiivisuuskysely, Dialogivirta-lautapeli, dialogikortit ja 

+kapula, johtamiskoulutus 


KÄSITEOHJAUTUVA, TUTKIMUSAVUSTEINEN, 
YHTEISTOIMINNALLINEN JA DIALOGINEN KEHITTÄMINEN 
Kommunikatiivisen/osallistavan toimintatutkimuksen kehittä- 
misprosessi 
= interventioiden kehittämistyö, muutosprosessit 
Kehittämisrakenne, dialogin, oppimisen ja reflektion tilat 

* demokraattinen dialogi, dialogisuus 

* työkonferenssit 

* moniammatilliset kehittämisryhmät 

* työpaikkakokoukset, palaverit 

* muut yhteistoiminnalliset kehittamisfoorumit 
Tutkijat/kehittajat/konsultit yhteistoiminnallisen/kommunikatii- 


E 


visen/dialogisen kehittämistyön ohjaajina + aineistojen keruu ja 
prosessievaluaatio/-arviointi eri menetelmin 


Laatu-verkoston jäsenten väitöskirjat, arviointitutkimuk- 
set ja metodiset yhteisjulkaisut 

Laatu-verkoston arviointitutkimus 2004 

— metodi ja vaikuttavuus 

Yhteiset kansainväliset julkaisut 1999, 2008 

— case-kuvaukset, dialoginen ja tutkimusavusteinen kehittämi- 
nen -metodin arviointi 

Työkonferenssi Suomessa 2004, 2013 


Loppuarvioinnit/mittaukset => kehittämis- ja tutkimus- 
tulokset 1993 

— kyselyt (työelämän laatu, muut) 

— haastattelut 

- kirjalliset arvioinnit 

— interventioiden kehittämistyön materiaalit 


— tutkijoiden päiväkirjat 


Laatu-verkosto 1995-2015 Loppuraportti: 
KT koordinoi 

Laatu-projektin tuloksien ja 
metodien soveltaminen 

— toimintatutkimukset, 
kehittamishankkeet, TUTKA PD 
-koulutus 2002-2004 


— Työsuojelurahaston ja 


1994 
— tulokset teemoittain 


Laatu-projektin 


Ovale 1995 


Uudistumisen voimavarat 


— kuntakohtaiset raportit 


kansainvälinen arviointi, 


— työkonferenssit: sosiaali- ja terveystoimen interventioi- 
den kehittämistyön ja metodien arviointi 

| — muut arviointitilaisuudet 

_| -reflektio 


Työelämän kansallisten kehit- 
tämisohjelmien rahoituksella 
(Tyke, Tykes) 

— Yhteinen oppiminen, yhteistyö 

Työstressi ja siitä palautuminen 


Katsaus alan tutkimuksen kehitykseen 


Ulla Kinnunen 


PANEUDUN LUVUSSA työstressitutkimuksen kehitykseen Suomessa 
1970-luvulta lähtien aina näihin päiviin asti. Kuvaan kehitystä vallal- 
la olleiden teorioiden ja omakohtaisten tutkimusesimerkkien avulla. 
Hyödynnän kuvauksessa erityisesti joitakin vuosien varrella syntynei- 
tä aikaisempia tekstejäni.! Kehitys on johtanut pahoinvoinnin tutkimi- 
sesta työhyvinvoinnin ja sitä ylläpitävien mekanismien, kuten työstä 
palautumisen, tutkimiseen. Pohdin myös työelämän laadun käsitettä 
ja kehittämistä työstressitutkimuksen näkökulmasta. Työelämän muu- 
tostrendien vuoksi on hyvin todennäköistä, että hyvinvointi- ja jaksa- 
miskysymykset sekä palautumisen haasteet työelämässä ovat kes- 
kiössä jatkossakin. 


Tuula Heiskanen, Sirpa Syvänen & Tapio Rissanen (toim.) 
Mihin työelämä on menossa? — tutkimuksen näkökulmia 
Tampere: Tampere University Press 2019, 217—244. 
http://urn.fi/URN:ISBN:978-952-359-006-9 


Ulla Kinnunen 


Johdanto 


Kirjassaan Kaikkea stressistä vuodelta 2012 Salla Toppinen-Tanner ja Kirsi 
Ahola kysyvät, onko stressi elämän mauste vai kuoleman suudelma (Top- 
pinen-Tanner & Ahola 2012, 3). Heidän vastauksensa on, että se voi olla 
molempia. Stressiteoria on ensisijaisesti kehitetty vastamaan kysymykseen, 
miten stressi voi johtaa sairastumiseen. Vasta myöhemmin alettiin pohtia 
sitä, mitä voimme tehdä sairastumisen torjumiseksi. Tämä on merkinnyt 
näkökulman muutosta negatiivisista häiriöistä ja sairaudesta lähtevästä 
tarkastelusta positiiviseen voimavarojen ja terveyden sekä stressin mahdol- 
listen myönteisten vaikutusten tarkasteluun. Tietoa työstressistä, ja laa- 
jemminkin työpsykologiasta, voidaan hyödyntää, kun pyritään kestävään 
työelämään (sustainable working life), millä viitataan työ- ja elinoloihin, 
jotka tukevat ihmistä osallistumaan työelämään koko työuran ajan aina 
eläkeikään asti ja mielellään vielä sen jälkeenkin. 

Työelämään stressiteoriaa alettiin laajemmin soveltaa 1970-luvulla. 
Pohjan tälle loivat taylorismi ja sille vastareaktiona syntynyt ihmissuhde- 
koulukunta, jotka kumpikin painottivat paljolti työn tuotannollisia ta- 
voitteita. Taylorismi pyrki massatuotantoon ja tuotannon tehokkuuteen. 
Siihen päästiin parhaiten osittamalla työtehtävät niin, että kullekin työn- 
tekijälle jäi suoritettavaksi vain pieni osatehtävä. Näin suorituskyky voitiin 
hioa maksimaaliseksi työliikkeitä tehostamalla, mutta ihmisen tarpeet 
jäivät taka-alalle. Ihmissuhdekoulukunta kiinnitti huomiota työpaikan 
sosiaalisiin suhteisiin, jotka olivat tärkeitä myös työsuorituksen kannal- 
ta. Käytännössä tämä merkitsi huomion kiinnittämistä johtamistyylei- 
hin ja ryhmän käyttäytymiseen, kuten kuuluisat Yhdysvalloissa tehdyt 
Hawthorne-tutkimukset osoittivat. Näitä tutkimuksia on myöhemmin 
kritisoitu monista puutteista, eikä niiden pätevyydestä voida nykykritee- 
rien valossa olla varmoja. Ne kuitenkin nostivat esiin psykologisten ja so- 
siaalisten tekijöiden merkityksen työpaikoilla. Ihmisen tarpeisiin alettiin 
kiinnittää entistä enemmän huomiota ja tarveteorioiden pohjalta alkoi 
syntyä ajatus itseään toteuttavasta ihmisestä. 

Kari Lindströmin (1987, 17) mukaan osin reaktiona edellä esitetyille 
ajatuksille ja sovelluksille syntyi Pohjoismaissa 1960—1970-luvun vaih- 
teessa tilanne, jossa tavoitteena oli soveltaa psykologista tietoa työntekijän 
terveyden turvaamiseksi. Niinpä myös Suomessa alettiin lähinnä Ruotsin 
mallin mukaisesti tehdä työn psyykkiseen kuormitukseen ja stressiin liit- 
tyvää tutkimusta. Työterveyslaitoksella luotiinkin 1970-luvulla ja 1980-lu- 
vun alussa suomalaisen työstressitutkimuksen perusta useilla ala- ja ongel- 
makohtaisilla tutkimuksilla ja selvityksillä. 

Käytän kirjoituksessani pääasiassa stressikäsitteistöä, mutta yhtä hy- 
vin voisin käyttää kuormituskäsitteistöä. Anna-Liisa Elon (1989) mukaan 
kummassakin tutkimusperinteessä tutkittava ilmiö on ollut pitkälti sama: 
ihmiseen kohdistuvat vaatimukset suorituksen (kuormitustutkimuksen 
painotus) ja hyvinvoinnin (stressitutkimuksen painotus) kannalta. Kä- 
sitteet on myös pyritty erottamaan toisistaan (Niemelä & Teikari 1984). 
Kuormituskäsite on tulkittu neutraaliksi, joka vaihtelee positiivisesta ne- 
gatiiviseen, kun taas stressi on nähty yksinomaan negatiivisena käsitteenä. 
Kuitenkin lienee niin, jos uskomme Hans Selyen (1980) näkemyksiin, että 
stressikin voi olla joko positiivista (eustress) tai negatiivista (distress) ja vain 
pitkään jatkuva negatiivinen stressi on uhka hyvinvoinnille ja terveydelle. 


Huomio ympäristöstä yksilöön 


Liikkeelle lähdettiin stressitutkimuksen pioneerien Walter Cannonin 
ja Hans Selyen johdolla. He kuvasivat eläinkokeissaan elimistön fysiolo- 
gisia vasteita erilaisiin fyysisisiin stressitekijöihin (esim. kipu, kuumuus, 
kylmyys, fyysinen kuormitus) ja osoittivat autonomisen hermoston ja 
sisäeritysjärjestelmän merkityksen stressiin sopeutumisessa. Esimerkiksi 
Hans Selyen (1956) näkemyksen mukaan stressi on kehon epäspesifi reak- 
tio ympäristöärsykkeisiin ja ympäristöärsyke sinänsä aiheuttaa yksilön 
fysiologisen stressireaktion ilman ärsykkeen merkityksen subjektiivista 
arviointia. Sittemmin psykologinen lähestymistapa, joka ankkuroituu 

Richard Lazaruksen (1966) tutkimustyöhön, ymmärsi stressin yksilön ja 
ympäristön vuorovaikutuksen seurauksiksi, jotka voivat olla psykologisia, 
käyttäytymisessä ilmeneviä tai fysiologisia. Lazaruksen mukaan stressiä 
ilmenee silloin, kun yksilöön kohdistuvat vaatimukset ylittävät hänen voi- 
mavaransa. Stressi tarkoittaa vuorovaikutustilannetta, jonka siinä oleva 
ihminen arvioi menetykseksi, uhaksi tai haasteeksi. Näistä stressi liittyy 
erityisesti uhkakokemuksiin. Äärimmilleen vietynä tämä lähestymistapa 
tarkoittaa sitä, ettei mikään ole stressaavaa, ellei yksilö määrittele sitä sel- 
laiseksi. Tämä puolestaan merkitsee kognitiivisen arvioinnin ja tulkinnan 
painottamista: se miten yksilö arvioi ja tulkitsee tilanteen merkitystä itsel- 
leen, välittää stressireaktion eikä suinkaan ”objektiivinen? tilanne sinänsä. 
(Kinnunen 1993, 66.) 

Etenkin kognitiiviset stressiteoriat, kuten Lazaruksen teoria, painotta- 
vat stressin hallinnan (coping) merkitystä: se millä keinoilla yksilö käsitte- 
lee stressiään, on olennaista hänen hyvinvointinsa kannalta. Huomattavas- 
ti yksinkertaistaen tämä tarkoittaa sitä, että sairauteen ei altistakaan stressi 
vaan se tapa, jolla stressistä pyritään selviytymään. Stressin hallinnalla 
Lazarus (Lazarus & Folkman 1984) tarkoittaa henkilön kognitiivisia ja 
toimintaan suuntautuneita keinoja käsitellä (vähentää, minimoida, hallita 
tai sietää) vaatimuksia, jotka kuluttavat ihmisen voimavaroja tai ylittävät 
ne. Näitä keinoja on jaoteltu monella tapaa. Ehkä tunnetuin on jako ongel- 
ma- ja tunnesuuntautuneisiin keinoihin. Edellä mainitut pyrkivät ratkai- 
semaan ongelman eli eliminoimaan stressitilanteen aiheuttajan, kun taas 
tunnesuuntautuneet keinot pyrkivät helpottamaan omaa olotilaa eli kestä- 
mään ja sietämään tilannetta. Mikäli tilannetta ei voida muuttaa, voidaan 
kuitenkin muuttaa tilanteen merkitystä, vaikkapa positiivisen vertailun tai 
valikoivan tarkkaavuuden avulla. 

Tehdessäni väitöskirjaani 1980-luvulla edellä kuvatut näkemykset oli- 
vat vallalla. Hyödynsin tutkimuksessani Lazaruksen prosessisuuntautu- 
nutta lähestymistapaa stressiin seuraamalla opettajia työssään toistuvasti 
yli lukuvuoden ajan. Olin siis kiinnostunut siitä, miten stressi ilmenee ajas- 
sa etenevänä prosessina. En kuitenkaan tutkinut kognitiivista arviointia 

stressikokemuksen määrittäjänä, mutta stressinhallinta kiinnosti ajanhen- 
gen mukaan. Tulokset osoittivat, että opettajien stressiprosessissa oli selvä 
syklinen vaihtelu lukuvuoden aikana. Syyslukukausi oli kuormittavampi 
kuin kevätlukukausi. Myös stressiprosessin kulku lukukausien aikana oli 
hyvin ennustettavissa aina edellisen mittauksen perusteella. Kuitenkin 
joululoma katkaisi tämän ennustettavuuden. Tämä merkitsee sitä, että 
yksilöiden väliset erot stressin kokemisessa pysyivät samoina lukukausien 
ajan, mutta joululomalla niissä tapahtui muutoksia. Muutokset olivat tul- 
kittavissa siten, että joululomalla tapahtui huomattavaa elpymistä syyslu- 
kukauden aikaisesta stressistä. Koulun ja kodin ihmissuhdearviot ennusti- 
vat, etenkin samanaikaista, mutta myös pitemmän aikavälin stressiä. Sen 
sijaan työmäärän arviot eivät ennustaneet stressiprosessin kulkua. (Kinnu- 
nen 1989.) Jälkikäteen arvioituna tutkimus oli edellä aikaansa kiinnittäes- 
sään huomiota elpymiseen (recovery), joka nousi vasta 2000-luvulla laajem- 
man kiinnostuksen kohteeksi. 

Tutkimuksessa käytin myös henkilökeskeistä tutkimusotetta 
(person-centered approach) kutsumatta sitä nykytermein sellaiseksi. Pyrin 
siis löytämään aineistosta erilaisia sekä stressin ajallisia kehityskulkuja että 
stressinhallintaprofiileja. Opettajien keskuudesta voitiin syyslukukauden 
aikana identifioida neljä erilaista stressiprosessin kulkua. Ensimmäistä 
ryhmää kuvasi tasainen uupuminen: he tunsivat koko syksyn ajan muita 
enemmän lamaannusta, uupumusta, huolta ja ahdistusta. Ryhmälle oli 
ominaista muita vähäisempi opettajakokemus sekä tunnesuuntautuneet 
stressinhallintakeinot. Päinvastainen tilanne oli hyvävoimaisilla: nämä 
opettajat olivat vireitä ja tarmokkaita koko syylukukauden ajan. He oli- 
vat useammin miehiä kuin naisia ja stressinhallinnaltaan ongelmanrat- 
kaisuun pyrkiviä. Kolmas ryhmä oli nimeltään alkuelpyjät, joiden voimat 
palautuivat hyvin viikonlopun aikana lukukauden alkupuolella, mutta 
marraskuusta lähtien parin päivän vapaa ei enää lievittänyt oloa. Neljät- 
tä ryhmää kuvasi alun ja lopun uupuminen eli heidän stressiprosessinsa 
eteneminen muistutti u-käyrää. Alku- ja loppu-uupuminen oli tyypillistä 

alakoulun naisopettajille, jotka käyttivät stressitilanteissa sosiaalista tukea. 
(Kinnunen 1989.) 

Tällaisten yksilöllisten kehityskulkujen tunnistaminen liittyi sinänsä 
ajanhenkeen, joka korosti Lazaruksen teorian mukaisesti ihmisten ko- 
kemusten ja reaktioiden yksilöllisyyttä. Tänä päivänä henkilökeskeinen 
tutkimusote on kehittynyt metodologisesti huomattavasti verrattuna 
1980-lukuun, jolloin profiileja etsittiin klusterianalyysin avulla (ks. Wang, 
Sinclair, Zhou & Sears 2013). 


Monimutkaisista malleista karsittuihin stressimalleihin 


1980-luvulla ja 1990-luvun alkupuolella työstressitutkimus oli todella suo- 
sittua ja lähes jokainen alan tutkija pyrki luomaan oman stressimallinsa. 
Robert Kahn ja Philippe Byosiere (1992) ovat laatineet kattavan esityksen 
tämän ajan stressimalleista. Vaikka mallit olivat erilaisia, niistä yleensä löy- 
tyivät samat perusosat. Objektiivinen ympäristö vaikuttaa ihmisten erilai- 
seen tulkintaan ympäristöstä ja tämä tulkinta puolestaan ihmisten reak- 
tioihin. Potentiaalisia ympäristön stressitekijöitä (stressors) on luokiteltu 
usealla tavalla, esimerkiksi niiden sisällön, keston tai vakavuuden mukaan. 
Samoin ihmisten reaktiot (stress reactions, strain) ovat jaettavissa lyhyt- ja 
pitkäkestoisiin, psyykkisiin ja somaattisiin. Psyykkiset reaktiot ilmenevät 
tunne-elämässä, kognitiivisissa toiminnoissa ja käyttäytymisessä. Somaat- 
tisia reaktioita ovat puolestaan erilaiset kivut, säryt ja häiriöt elimistön toi- 
minnassa. Lisäksi malleissa saattoi olla mukana erilaisia yksilöllisiä tekijöi- 
tä (esim. stressinhallinta, persoonallisuus) monimutkaistamassa oletettuja 
yhteyksiä. 

Näistä ajalle tyypillisistä suhteellisen monimutkaisista malleista huo- 
limatta Robert Karasek oli jo vuonna 1979 esittänyt oman työstressimal- 
linsa, joka perustui vain kahteen käsitteeseen: työn hallinta ja työn vaati- 
mukset (Karasek 1979). Työn hallintaa kuvaavat mahdollisuus vaikuttaa 
työoloihin ja työn sisältöön sekä mahdollisuus käyttää omia taitojaan 

monipuolisesti työssä. Työn vaatimukset pitävät sisällään esimerkiksi 
työn määrän, aikapaineet ja rooliristiriidat. Näiden kahden ulottuvuu- 
den perusteella työt voidaan jakaa neljään luokkaan: kuormittamaton ja 
kuormittava työ sekä passiivinen ja aktiivinen työ. Myöhemmin malliin 
lisättiin kolmas ulottuvuus: sosiaalinen tuki (Karasek & Theorell 1990). 
Mallin yksityiskohtaisempi kuvaus löytyy esimerkiksi Feldtin, Kinnusen 
ja Maunon (2017) kirjoittamasta kirjanluvusta. 

Malli innoittaa edelleen työelämän stressitutkimusta. Suomessa erityi- 
sesti Mika Kivimäki tutkimusryhmineen on epidemiologisissa tutkimuk- 
sissa osoittanut, että kuormittava työ, jossa on siis vähän hallintamahdol- 
lisuuksia ja paljon vaatimuksia, on terveydelle haitallista. Tutkimusryhmä 
koostuu usean maan tutkijoiden konsortiosta, jolla on käytössään laaduk- 
kaita pitkittäisiä tutkimusaineistoja. Kuormittavaan työhön sisältyy esi- 
merkiksi kohonnut riski sairastua sydän- ja verisuonisairauksiin (Kivimäki 
ym. 2012) ja joutua työkyvyttömyyseläkkeelle tuki- ja liikuntaelinsairauk- 
sien vuoksi (Mäntyniemi ym. 2012). Sen sijaan syöpäsairauksien riskiä 
kuormittava työ ei näyttäisi kasvattavan (Heikkilä ym. 2013). 

Toinen karsittu malli, joka on edelleen erittäin suosittu, on Johannes 
Siegristin (1996) ponnistelujen ja palkkioiden malli (ks. myös Feldt ym. 
2017). Sen perusajatus on, että kun työntekijä sijoittaa ponnistuksiaan 
(energiaa, aikaa) työhönsä, hän odottaa saavansa siitä vastineita, joita kut- 
sutaan palkkioiksi. Tällaisia palkkioita ovat palkan lisäksi arvostus, etene- 
mismahdollisuudet työssä ja työpaikan varmuus. Mikäli työntekijä tuntee, 
että hän sijoittaa enemmän kuin saa vastineeksi, voi seurauksena olla voi- 
makkaita kielteisiä tunnetiloja, mitkä pitkään jatkuessaan voivat johtaa 
sairastumiseen. Malliin liittyy myös ylisitoutumisen käsite, joka kuvaa 
voimakasta kunnianhimoa yhdistyneenä tarpeeseen tulla hyväksytyksi ja 
arvostetuksi. Ylisitoutuneisuus voi ylläpitää ponnistelujen ja palkkioiden 
epäsuhtaa vääristämällä havaintoja omista ponnisteluista ja voimavarois- 
ta. Myös tämä malli on ohjannut lukuisia tutkimuksia, joiden tulokset 
on koottu useiksi katsauksiksi ja meta-analyyseiksi. Niiden mukaan työn 
ponnistelujen ja palkkioiden epäsuhta lisää myöhempää sairastumisriskiä 

esimerkiksi sydän- ja verisuonitauteihin (Dragano ym. 2017) ja masennuk- 
seen (Rugulies, Aust & Madsen 2017). Myös ylisitoutumisella on yhteyksiä 
sairauksiin tai niiden riskitekijöihin ja fysiologisiin terveysriskien osoitti- 
miin (Siegrist & Li 2016). 

Vaikka edellä mainitut karsitut mallit ovat edelleen voimissaan, tut- 
kimusta innoittavat jälleen myös monimuotoisemmat mallit. Näistä tun- 
netuin on työn vaatimusten ja voimavarojen malli (Bakker & Demerouti 
2017; Demerouti, Bakker, Nachreiner & Schaufeli 2001). Sen mukaan työn 
ominaisuudet voidaan jakaa työn vaatimuksiin ja työn voimavaroihin. 
Työn vaatimukset ovat sellaisia työn fyysisiä, psykologisia, sosiaalisia tai 
organisatorisia ominaisuuksia, jotka vaativat fyysistä tai psyykkistä pon- 
nistelua ja siksi kuluttavat energiaa ja kuormittavat tekijäänsä. Työn voima- 
varat puolestaan ovat työn ominaisuuksia, jotka auttavat työn tavoitteiden 
saavuttamisessa, vähentävät työn vaatimusten aiheuttamaa kuormitusta ja 
mahdollistavat henkilökohtaisen kasvun, oppimisen ja kehittymisen työs- 
sä. (Seppälä & Hakanen 2017.) 

Mallin mukaan työn vaatimukset (esim. aikapaineet, ristiriitaiset odo- 
tukset, hankalat ihmissuhteet, organisaatiomuutokset) voivat johtaa pa- 
hoinvointiin, kuten työuupumukseen. Työuupumus kehittyy pitkittyneen 
stressin seurauksena työntekijän voimavarojen ehtyessä ja se koostuu kol- 
mesta oireesta, jotka ovat voimakas väsymys, kyynistyminen ja ammatil- 
lisen itsetunnon heikkeneminen (Kalimo, Hakanen & Toppinen-Tanner 
2006). Sen sijaan työn voimavarat (esim. vaikutusmahdollisuudet, esimie- 
hen tuki, työn varmuus) ylläpitävät hyvinvointia ja motivaatiota, kuten 
työn imua (ks. Seppälä & Hakanen 2017). Työnimuinen työntekijä tun- 
tee itsensä tarmokkaaksi ja menee mielellään työhön (tarmokkuus), kokee 
työnsä tärkeäksi ja mielekkääksi (omistautuminen), pystyy syventymään 
työhönsä ja nauttii siihen uppoamisesta (uppoutuminen). 

Tämä malli on viime aikoina ollut suosittu joustavuutensa vuoksi. Se 
ei nimittäin etukäteen määrää mitä työn vaatimuksia ja voimavaroja tulisi 
tutkia, vaan sen ajatus on, että kussakin työssä on yleisten työn vaatimus- 
ten ja voimavarojen lisäksi alasta ja ammatista riippuvia työhön liittyviä 

voimavaroja ja vaatimuksia. Mallin perusajatukset ovat saaneet tutkimus- 
tukea niin Suomessa kuin kansainvälisestikin (ks. Bakker & Demerouti 
2017; Hakanen 2014). Koska malli erottaa negatiivisen (energian ehty- 
misen polku) ja positiivisen (motivaatiopolku) kehityskulun, se on ollut 
innoittamassa erityisesti positiiviseen psykologiaan kuuluvien ilmiöiden, 
kuten työn imun, tutkimusta. 


Työn epävarmuus stressiteorian valossa 


Stressiteoreettinen malli sopii monen ilmiön tutkimiseen hyvinvoinnin 
näkökulmasta. Omissa tutkimuksissani se on ohjannut etenkin erilaisten 
negatiivisten ilmiöiden hyvinvointivaikutusten tutkimista. Tällaisia ovat 
esimerkiksi työn epävarmuus ja työn ja perhe-elämän väliset ristiriidat. 
Työn epävarmuus, joka usein määritellään työn menettämisen uhkaksi, 
voidaan nähdä työn stressitekijänä. Työn epävarmuutta on erittäin vaikea 
käsitellä ja hallita, koska se koskee työn tulevaisuutta. Työntekijä ei ole var- 
ma, menettääkö hän työnsä lähitulevaisuudessa, mikä rajoittaa sen käsitte- 
lymahdollisuuksia. 

Työn epävarmuuden tutkimus sai alkunsa Suomessa 1990-luvulla va- 
linneen voimakkaan laman aikana. Tuolloin tutkimusryhmämme seurasi 
työntekijöitä neljässä keskisuomalaisessa organisaatiossa (tehdas, kauppa, 
pankki, kunnan sosiaali- ja terveystoimi). Kuten tutkimuksemme (ks. 
esim. Kinnunen, Mauno, Nätti & Happonen 1999; 2000), niin myös mo- 
net muut tutkimukset ovat melkein poikkeuksetta todenneet työn epä- 
varmuuden negatiiviseksi ilmiöksi työntekijän hyvinvoinnin ja terveyden 
kannalta (ks. Cheng & Chan 2008; De Witte, Pienaar & De Cuyper 2016; 
Sverke, Hellgren & Näswall 2002; Virtanen ym. 2013). Mielenkiintoista 
on, että työn epävarmuudella on jopa haitallisempia terveysvaikutuksia 
kuin työttömyydellä. Tämä on havaittu suomalaisessa tutkimuksessa, jossa 
vertasimme työttömien ja työssään epävarmojen oireilua (Griep ym. 2016). 

Työttömyyden pitkittyessä työttömien oireilu kuitenkin lisääntyi ja ylsi sa- 
malle tasolle kuin laajasti epävarmuutta kokevilla. 

Palasimme työn epävarmuuteen uudelleen 2000-luvulla, jolloin meitä 
kiinnosti kysymys, onko määräaikainen työ riski hyvinvoinnille. Määrä- 
aikaisesta työstä vallitsee julkisuudessa kielteinen kuva; kyse on töistä, 
joissa on jatkuva epävarmuus töiden jatkumisesta ja joissa tämän vuoksi 
voidaan huonosti. Näin ollen määräaikaisessa työssä olevien pitäisi voida 
huonommin kuin pysyvissä työsuhteissa työskentelevien, mutta tukeeko 
tutkimus tätä käsitystä. 

Tarkasteltaessa terveyttä Marianna Virtasen ja kollegoiden (2005) te- 
kemän katsauksen mukaan määräaikaiset työntekijät oirehtivat enemmän 
kuin pysyvissä työsuhteissa olevat työntekijät, mutta heidän työstä pois- 
saolonsa jäivät vähäisemmiksi kuin pysyvissä työsuhteissa olevilla työn- 
tekijöillä. Määräaikaisten vähäisiä sairauspoissaoloja on selitetty sillä, että 
määräaikaiset kenties tulevat töihin sairaana, sillä he eivät uskalla olla 
pois töistä epävarman työtilanteensa vuoksi. Määräaikaisilla tyontekijoil- 
lä näytti olevan myös suurempi riski työtapaturmiin verrattuna pysyviin 
työntekijöihin, mikä voi liittyä heidän työturvallisuuskoulutuksensa puut- 
teisiin. Lisäksi määräaikaisten sairastavuus oli sitä suurempaa, mitä epäva- 
kaampi heidän työsuhteensa oli. (Kinnunen Mauno, Mäkikangas & Nätti 
2011, 109.) 

Tarkasteltaessa  työtyytyväisyyttä belgialaisen tutkijan Nele De 
Cuyperin työryhmineen (2008) tekemän katsauksen perusteella ilmenee, 
että 12 tutkimuksessa pysyvien työntekijöiden työtyytyväisyys oli suu- 
rempaa kuin määräaikaisten, kymmenessä tutkimuksessa ryhmien välillä 
ei ollut eroja ja seitsemässä tutkimuksessa määräaikaiset olivat työhönsä 
tyytyväisempiä kuin pysyvät. Näihin jälkimmäisiin kuului mm. suoma- 
lainen tutkimus (Mauno, Kinnunen, Mäkikangas & Nätti 2005), jossa 
tutkimuskohteena oli hoitoalan henkilöstö. Tutkimuksessa havaittiin, että 
kokemastaan suuremmasta työn epävarmuudesta huolimatta hoitoalan 
määräaikaiset työntekijät olivat työhönsä tyytyväisempiä kuin pysyvät 
työntekijät. (Kinnunen ym. 2011, 110.) 

Itse asiassa useammassakin tutkimuksessa on havaittu, että vakinaises- 
sa työsuhteessa koetulla työn epävarmuudella eli työttömyyden uhalla on 
haitallisemmat hyvinvointivaikutukset kuin määräaikaisessa työsuhteessa 
koetulla epävarmuudella. Tätä aluksi yllättävältäkin tuntuvaa tutkimus- 
tulosta on tulkittu psykologisen sopimuksen rikkoutumisen avulla, mikä 
saakin tuloksen ymmärrettäväksi. Psykologinen sopimus sisältää työnteki- 
jän (ja työnantajan) odotukset velvollisuuksista työssä sekä siitä, mitä työs- 
tä saa vastineeksi. Tilanteessa, jossa koetaan työn epävarmuutta, vakinais- 
ten työntekijöiden psykologinen sopimus rikkoutuu, koska he odottavat 
työltään varmuutta ja jatkuvuutta ja kokevat siksi hyvinvoinnin laskua. 
Sen sijaan vastaavassa tilanteessa määräaikaisten psykologinen sopimus ei 
rikkoudu, koska he eivät odota työltään esisijaisesti jatkuvuutta eikä hei- 
dän hyvinvointinsa näin ollen kärsi. Toki voi olla niin, että pitkäkestoi- 
sessa määräaikaisessa työsuhteessa työntekijän odotukset työtä kohtaan 
alkavat muistuttaa vakinaisten työntekijöiden odotuksia. Havaitsimme 
tutkimuksessamme, että mikäli määräaikaisessa työssä ollaan pakosta, työ 
ei täytä odotuksia ja usko löytää uusi työ on vähissä, seuraukset hyvinvoin- 
nille ovat kielteisimmät. (Kinnunen ym. 2011, 112-114.) 


Keskiöön työstressistä palautuminen 


Nykypäivän työelämää kuvataan yhä useammin 24x7x365-logiikan mu- 
kaisesti toimivaksi työnteon maailmaksi. Tällaisessa globaalissa — aina 
auki olevassa — maailmassa työntekijän on oltava valmis reagoimaan työn 
niin vaatiessa ja arki vapaa-aikoineen sovitetaan yhä useammin työn vaati- 
musten mukaisesti. Työstä on siis tullut rajatonta monella tapaa. Esimer- 
kiksi rajattomuus näkyy siinä, etteivät aika ja paikka enää aseta työnteolle 
rajoja. Tämä on pitkälti informaatioteknologian ansiota tai syytä — työtä 
voi tehdä missä vain ja milloin vain. Tämä kehitys koskee erityisesti tieto- 
työtä (työtä, johon kuuluu tiedon tuottamista, käsittelyä tai välittämistä), 
jota tekee nykypäivänä yhä useampi. Työn rajattomuus merkitsee myös sitä, 

että yksilön kyky asettaa rajoja omalle työlleen korostuu. Sen lisäksi, että 
yksilön on osattava organisoida omia töitään ja priorisoida tehtäviään ja 
pitää oma ydintehtävä kirkkaana, hänen on huolehdittava myös omasta 
hyvinvoinnistaan ja palautumisestaan. 

Näitä muutoksia vasten ei liene ihme, että työstä palautuminen on 
uhattuna. Aika, joka jää levolle ja sen aikana tapahtuvalle palautumiselle, 
on olennaisesti vähentynyt. Työstä palautuminen viittaa prosessiin, joka 
vähentää tai poistaa fysiologiset ja psykologiset stressioireet, jotka ovat syn- 
tyneet työn vaatimusten ja kuormittavien tilanteiden vuoksi (Meijman & 
Mulder 1998). Palautuminen siis korjaa työstressin aiheuttamat kielteiset 
vaikutukset yksilöön ja hänen elimistöönsä. Tällaisia kielteisiä vaikutuksia 
voivat olla väsymyksen lisääntyminen ja stressihormonitason kohoaminen, 
jotka palautumisen myötä palaavat kuormitusta edeltävälle tasolle. Palau- 
tumista voi myös kuvata prosessina, jonka aikana työntekijän voimavarat 
— esimerkiksi vireys, energia ja positiivinen mieliala — täydentyvät (Zijlstra 
& Sonnentag 2006). Palautumisessa on kyse psykofysiologisesta elpymis- 
prosessista. (Kinnunen 2017, 128.) 

Vaikka palautumisen merkitys tunnetaan, sen tutkimus on ollut huo- 
mattavasti vähäisempää kuin työstressiin ja -kuormitukseen liittyvä tutki- 
mus. Aikaisempi palautumisen tutkimus keskittyi fyysisesti kuormittaviin 
teollisuustöihin. Tavoitteena oli löytää sopiva työajan rytmitys katkoksi- 
neen ja lepotaukoineen, jotta väsymys olisi pysynyt aisoissa ja työsuoritus 
säilynyt optimina. Siinä oli siis työnteon tehostamisen painotus, ei hyvin- 
voivan työntekijän intressi. Myöhemmin tutkimus keskittyi tiettyihin eri- 
tyiskysymyksiin, kuten kuljetusalan tapaturmariskeihin tai vuorotyöhön. 
Vuotta 2006 voidaan pitää rajapyykkinä, jolloin nykyinen palautumisen 
tutkimus astui suuren harppauksen eteenpäin. Tällöin siitä julkaistiin 
kaksi teemanumeroa tunnetuissa työpsykologian ja työterveyden alan eu- 
rooppalaisissa lehdissä.? 

Palautuminen on merkityksellistä, koska kasautuva työstressi johtaa 
hyvinvoinnin vaarantumiseen, mikä puolestaan pitkällä tähtäimellä enna- 
koi haitallisia terveysvaikutuksia (Geurts & Sonnentag 2006). Tämä kehi- 

tyskulku on kuvattu ponnistelujen ja palautumisen mallissa (Meijman & 
Mulder 1998). Mallin mukaan on luonnollista, että työssä kuormitutaan 
sen vaatimien henkisten tai fyysisten ponnistelujen vuoksi. Jos tästä kuor- 
mituksesta palaudutaan työn jälkeen, työntekijä voi kohdata seuraavan 
työpäivän palautuneessa tilassa. Peruslähtökohta on, että palautuminen 
käynnistyy sen jälkeen, kun työn vaatimustekijät eivät ole enää läsnä. Mi- 
käli palautuminen on riittämätöntä, työntekijä joutuu aloittamaan seuraa- 
van työpäivän epäedullisessa tilassa (esim. väsyneenä), minkä vuoksi hän 
joutuu ponnistelemaan entistä enemmän selvitäkseen työstään. Tämä lisä- 
ponnistelu voi aloittaa stressin kasautumisen, mikä voi pitkällä aikavälillä 
johtaa terveysongelmiin. (Kinnunen 2017, 128.) 

Psykologinen palautumisen tutkimus on pitkälti keskittynyt tarkaste- 
lemaan niitä prosesseja ja mekanismeja, joiden avulla työntekijät palautu- 
vat. Sonnentag ja Geurts jakavat nämä mekanismit toimintoihin ja palau- 
tumiskokemuksiin. Toiminnot viittaavat harrastuksiin, kuten liikuntaan, 
musiikin kuunteluun tai soittamiseen. Kokemukset puolestaan syntyvät 
näistä toiminnoista siten, että esimerkiksi liikunta voi auttaa työstä ir- 
rottautumisessa, musiikin kuuntelu rentoutumisessa ja soittaminen voi 
tuottaa taidonhallintakokemuksia. Ne kaikki puolestaan auttavat palau- 
tumaan, eli pitävät mielialan positiivisena ja vähentävät työstä syntynyttä 
väsymystä. (Sonnentag & Geurts 2009, 4—6.) 

Vuonna 2007 Sabine Sonnentag ja Charlotte Fritz totesivat artikkelis- 
saan, että palautumista edistävistä toiminnoista ja kokemuksista tärkeäm- 
piä ovat kokemukset. Tämä toteamus varmasti auttoi siinä, että palautumi- 
sen kokemuksiin liittyvä tutkimus alkoi lisääntyä. Myös se, että he samaan 
aikaan julkaisivat arviointimenetelmän, joilla näitä kokemuksia voidaan 
mitata, auttoi palautumiskokemusten tutkimuksen kukoistuksessa. Aivan 
viime aikoina on julkaistu kolme meta-analyysia (Bennett, Bakker & Field 
2018; Steed ym. 2019; Wendsche & Lohmann-Haislah 2017), jotka kaikki 
osoittavat, että Sonnentagin ja Fritzin (2007) tunnistamat neljä vapaa-ajan 


palautumiskokemusta (psykologinen irrottautuminen työstä, rentoutumi- 

nen, taidonhallinta ja kontrolli) toimivat määritelmiensä mukaisesti, eli ne 
auttavat palautumaan työstä ja pitävät yllä hyvinvointia. 

Psykologinen irrottautuminen (psychological detachment) tarkoittaa 
yksilön kokemusta olla henkisesti irti työstään. Kyse on tilasta, jossa yk- 
silö ei mieti työhön liittyviä tehtäviään ja velvollisuuksiaan, vaan sulkee 
työasiat pois mielestään. Rentoutunutta olotilaa (relaxation) kuvaa alhai- 
nen virittymisen taso (ts. rentoutuneisuus, levollisuus, rauhallisuus). Tai- 
donhallintakokemukset (mastery) syntyvät haasteellisissa tilanteissa, jotka 
johtavat menestykseen ja uuden saavuttamiseen, kuten uuden kielen tai 
harrastuksen opettelu. Kontrolli vapaa-ajalla (control) tarkoittaa kokemus- 
ta siitä, missä määrin yksilö voi päättää, mitä tekee vapaa-ajallaan ja kuinka 
sen tekee. (Kinnunen 2017, 135; Sonnentag & Fritz 2007.) 

Olimme eturintamassa aloittamassa palautumisen psykologista tutki- 
muslinjaa Suomessa. Olemme validoineet palautumiskokemusten mittarin 
Suomen oloissa ja osoittaneet, että palautumisen kokemuksilla ei ole vain 
suoraa yhteyttä lisääntyvään hyvinvointiin, vaan sen lisäksi ne toimivat vä- 
littävinä tekijöinä esimerkiksi työn vaatimusten ja hyvinvoinnin välisessä 
yhteydessä. Toisin sanoen suuret työn vaatimukset vaikeuttavat työstä ir- 
rottautumista vapaa-ajalla, mikä puolestaan lisää väsymyksen tuntemuksia 
työssä. Vastaavasti runsaat työn voimavarat lisäävät taidonhallintakoke- 
muksia vapaa-ajalla, mikä puolestaan edistää työn imua. (Kinnunen, Feldt, 
Siltaloppi & Sonnentag 2011.) Palautumisen kokemukset voivat myös 
muuntaa työn vaatimusten yhteyttä hyvinvointiin. Esimerkiksi tarkastel- 
taessa työn epävarmuuden yhteyttä palautumisen tarpeeseen havaittiin, 
että jos työntekijät kokivat paljon työn epävarmuutta, niillä työntekijöillä, 
jotka kykenivät rentoutumaan vapaa-aikana, oli pienempi palautumisen 
tarve työpäivän jälkeen kuin niillä, jotka eivät kyenneet rentoutumaan 
(Kinnunen, Mauno & Siltaloppi 2010). Näyttää siis siltä, että rentoutu- 
minen vapaa-ajalla palauttaa tehokkaasti niitä voimavaroja, joita epävarma 
työtilanne vie, vaikkei rentoutuminen luonnollisestikaan kykene poista- 
maan epävarmaa työtilannetta. 

Kuitenkaan emme kyenneet osoittamaan vuoden seurantatutkimuk- 
sessa, että palautumisen kokemuksilla olisi yhteys myöhemmin koettuun 
hyvinvointiin. Ainoastaan ilmeni, että suuret työn vaatimukset haittasivat 
työstä irrottautumista ja rentoutumista vapaa-ajalla vielä vuoden päästä- 
kin, kun taas runsaat työn voimavarat edistivät taidonhallintakokemusten 
ilmenemistä vapaa-ajalla samalla vuoden aikavälillä. (Kinnunen & Feldt 
2013.) Myöhemmin olemme osoittaneet, että suuri työkuorma ja heikko 
työstä irrottautuminen ennustavat uupumusasteisen väsymyksen lisäänty- 
mistä vuoden aikavälillä ja että työkuorman lisääntyminen ja irrottautu- 
misen heikentyminen vuoden aikana ennakoivat myös uupumusasteisen 
väsymyksen lisääntymistä vuoden aikavälillä. Heikko työstä irrottautumi- 
nen ennustaa myös myöhempiä uniongelmia ja irrottautumisen heikkene- 
minen ennakoi uniongelmien lisääntymistä vuoden aikavälillä. (Sianoja, 
Kinnunen, Mäkikangas & Tolvanen 2018.) 

Palautumisen tutkimus käynnistyi siis paneutumalla kysymykseen, 
kuinka vapaa-ajalla palaudutaan. Tämä tutkimus on kiistatta osoittanut 
palautumiskokemusten merkityksen ja etenkin työstä irrottautumista on 
pidetty merkittävimpänä palautumiskokemuksena (Sonnentag & Fritz 
2015). Alun jälkeen kiinnostus on yhä enemmän suuntautunut siihen, voi- 
ko palautumista tapahtua myös työssä ilmenevillä tauoilla ja ovatko samat 
palautumisen kokemukset merkityksellisiä myös tällöin. Epäilys oli, ettei 
etenkään työstä irrottautuminen tauoilla olisi hyväksi, sillä se voisi viedä 
ajatukset liian kauaksi työstä, minkä vuoksi työrytmiin pääseminen voisi 
tauon jälkeen vaikeutua. Eniten on tutkittu työpäivän pisintä taukoa eli 
lounastaukoa. 

Tutkimusryhmässämme tehdyssä tutkimuksessa, jossa tarkasteltiin 
lounastauon vaikutuksia palautumisen näkökulmasta vuoden aikavälillä, 
havaittiin, että jos lounastauko koettiin virkistäväksi, se ennusti tarmok- 
kuuden lisääntymistä ja uupumuksen vähentymistä vuoden aikavälillä. 
Lounastauko koettiin virkistäväksi, jos se pidettiin säännöllisesti, sen aika- 
na irrottauduttiin työstä ja jos tauon pystyi viettämään itse haluamallaan 
tavalla (Sianoja, Kinnunen, De Bloom, Korpela & Geurts 2016.) Myös lou- 

nastauon aikana suoritettu 15 minuutin mittainen puistokävely ja rentou- 
tusharjoitus lisäsivät työpäivän lopussa koettua keskittymiskykyä ja vähen- 
sivät koettua väsymystä. Puistokävelyn myönteiset vaikutukset välittyivät 
lounastauosta nauttimisen kautta, kun taas rentoutusharjoituksen vaiku- 
tukset keskittymiskykyyn kulkivat työstä irrottautumisen kautta. (Sian- 
oja, Syrek, De Bloom & Kinnunen 2018.) 

Puistokävelyssä tutkittavia ohjattiin kiinnittämään huomiota ympä- 
röivään luontoon ja välttämään keskustelua toistensa kanssa. Emme kui- 
tenkaan voi sanoa mikä vaikutti: luonto vai kävely. (Kinnunen 2017, 132.) 
Sekä rentoutumisharjoituksen että puistokävelyn myönteiset vaikutukset 
heijastuivat myös työpäivän päättyessä mitattuun verenpaineeseen: se las- 
ki verrattuna tilanteeseen ennen kahden viikon mittaista harjoitusjaksoa. 
Näin kävi kuitenkin myös kontrolliryhmässä, joka vietti lounastaukoaan 
entiseen tapaan. (Torrente ym. 2017.) Tämä viittaa siihen, että toistuva ve- 
renpaineen mittaus voi jo sinänsä toimia interventiona. 

Palautumisen tutkimus on siis kääntänyt työstressitutkimuksen tar- 
kastelukulman siitä, mikä johtaa stressiin, kysymykseen, miten kertyneestä 
stressistä palaudutaan. Tämä muutos voidaan nähdä ajanhengen mukai- 
sena, sillä onhan näkökulma — samaan ilmiöön — huomattavasti positii- 
visempi. Palautumisen kokemuksilla, ts. mekanismeilla, jotka auttavat 
palautumaan stressistä, on nähty yhtymäkohtia stressinhallinnan (coping) 
käsitteeseen. Kuitenkin Sonnentag ja Fritz (2007) toteavat, etteivät käsit- 
teet ole identtisiä, sillä stressinhallintakeinot viittaavat yrityksiin käsitellä 
vaatimuksia, jotka kuluttavat yksilön voimavaroja tai ylittävät ne, kun taas 
palautumisen kokemukset viittaavat keinoihin palauttaa yksilön voimava- 
roja, kuten energiaa. Stressinhallintakeinojen ja palautumisen kokemusten 
väliset korrelaatiot olivatkin alhaisia Sonnentagin ja Fritzin (2007) tutki- 


muksessa. 

Työstressiteoriat ja työelämän laadun kehittäminen 


Etenkin Pohjoismaissa on pitkään tehty työtä ”hyvän työn” ja ”terveen or- 
ganisaation” kriteerien saavuttamiseksi. Näitä kriteereitä on psykologiassa 
hahmotettu juuri edellä kuvatuista stressiteoreettisista lähtökohdista kä- 
sin. Anna-Liisa Flon ja Taru Feldtin (2005, 313) mukaan hyviä töitä on 
kuitenkin entistä vaikeampi suunnitella etukäteen, koska työt muuttuvat 
nopeasti. Tällöin keskiöön nousee se, että työntekijöillä on vapautta vai- 
kuttaa itseään ja omaa työtään koskeviin asioihin. Kun psykologiassa pu- 
hutaan hyvästä tai terveestä työstä (healthy job design), yhteiskuntatieteissä 
puhutaan samasta asiasta työelämän laadun käsitteellä. 

Työelämän laadun käsite, joka on peräisin 1960-1970-luvuilta, on 
tullut uudelleen muotiin yhteiskuntatietelijöiden ja päätöksentekijöiden 
keskuudessa sen vuoksi, että sillä on mahdollisia vaikutuksia yksilöiden ja 
yritysten hyvinvointiin ja jopa kansalliseen hyvinvointiin (Findlay, Kalle- 
berg & Warhurst 2013). Työelämän laadusta on useita näkemyksiä, mutta 
ei yksimielisyyttä siitä, mitä sillä tarkoitetaan. Myös eri tieteenalojen pii- 
rissä on keskitytty sen eri puoliin. Taloustieteilijät keskittyvät tyypillisesti 
työn ulkoisiin tekijöihin, palkkaan ja työn turvallisuuteen, sosiologit työn 
sisäiseen laatuun, kuten taitojen käyttöön työssä ja työn vaikutusmahdol- 
lisuuksiin, kun taas psykologit tutkivat työhyvinvointia erilaisten edellä 
kuvattujen stressimallien avulla. (Kinnunen & Nätti 2017.) 

Psykologian alan tutkijat Gudela Grote ja David Guest (2016) esitti- 
vät äskettäin näkemyksensä työelämän laadun kriteereistä, joka perustuu 
alun perin 1970-luvulla tehtyyn työhön. He listasivat kymmenen kriteeriä 
työelämän (hyvälle) laadulle. Listan kaksi viimeistä kriteeriä — yksilöllinen 
proaktiivisuus ja joustava työnteko — ovat uusia, jotka eivät kuulu 1970-lu- 
vulla esitettyihin. Ne ovat nousseet kriteereiksi työelämän muuttumisen 
myötä. Yksilöllinen proaktiivisuus viittaa tukeen työntekijän aloitteelli- 
suudelle niin, etteivät työllisyysriskit siirry tarpeettomasti työntekijälle. 
Joustavassa työnteossa yhdistyvät organisaation ja työntekijän intressit, 


eikä vain organisaation hyöty. 

He jakavat nämä kymmenen kriteeriä kolmeen eri tasoon. Ensimmäi- 
selle tasolle, ns. ytimeen, he sijoittavat työntekijän ja hänen työnsä. Tällä 
tasolla painottuvat työntekijän proaktiivisuus sekä työntekijän osaamisen 
kehittyminen työssä. Toinen taso kattaa kontekstin (organisaation), jossa 
työ tehdään ja jota kuvaa riittävä ja oikeudenmukainen palkkaus, turval- 
linen ja terveellinen työympäristö ja sosiaalinen integraatio työpaikalla. 
Tämä viimeksi mainittu näkyy positiivisena organisaatioilmastona ja psy- 
kologisena turvallisuutena. Kolmas taso viittaa tekijöihin, jotka liittyvät 
työn ulkopuoliseen maailmaan. Näitä ovat eri elämänalueiden huomiointi, 
sosiaalinen relevanssi (sitoutuminen sosiaalisesti vastuullisiin organisaatio- 
käytäntöihin) ja joustava työnteko. Lisäksi kasvu ja turvallisuus (1-2) ja 
konstitutionalismi (2—3) sijoittuvat eri tasojen välimaastoon. Kasvu ja tur- 
vallisuus viittaavat töihin, jotka edistävät työllistymistä ja mahdollisuuk- 
sia henkilökohtaiseen kasvuun. Konstitutionalismi merkitsee työntekijän 
oikeuksien ja osallistumisen suojelemista ja edistämistä. Groten ja Guestin 
mukaan nämä esitetyt työelämän laadun kriteerit ovat universaaleja, joi- 
hin tulisi siis pyrkiä. Tästä universaalista lähtökohdasta huolimatta he 
katsovat, että työelämän laatu on myös subjektiivinen käsite, joka liittyy 
yksilöiden odotuksiin ja kokemuksiin. (Kinnunen & Nätti 2017.) 

Työelämän laadun määrittelyn ongelmia lisääkin se, että yksilöillä on 
erilaisia preferenssejä ja prioriteetteja. Kyvyiltään, elämänolosuhteiltaan ja 
persoonallisuudeltaan erilaiset ihmiset suosivat erilaisia töitä. Lisäksi ih- 
misten prioriteetit muuttuvat elämänkulun myötä tapahtuvien muutosten 
vuoksi. Tutkimuskirjallisuudessa tällainen yksilöllisyys yleensä huomioi- 
daan. Esimerkiksi tutkittaessa työn erilaisten ominaisuuksien yhteyttä hy- 
vinvointiin saatetaan ottaa huomioon sukupuoli, ikä ja sosioekonominen 
asema, mutta työelämän laadusta puhuttaessa tämä usein unohdetaan ja 
näkemys ”yksi koko sopii kaikille” on vallassa (Jones, Haslam & Haslam 
2017). Näin ollen silloin, kun työelämän laatua kuvataan yhdellä indi- 
kaattorilla (esim. edellä kuvatulla hyvän työn ydinpiirteiden listauksella), 
unohtuu helposti käsitteen yksilöllinen luonne. Toisin sanoen se, että yksi- 
lön kokemukset, elämäntavoitteet ja yhteisön standardit, joihin työntekijät 

vertaavat itseään, vaikuttavat siihen, mikä on hyvää työtä kunkin työnteki- 
jän kannalta. Kuitenkin on muistettava, että liika yksilöllisyyden huomioi- 
minen voi myös vaarantaa työelämän laadun ulottuvuuksien universaalin 
luonteen. Tällöin emme enää pysty sanomaan mitään yleispätevää. (Kin- 
nunen & Nätti 2017.) 

Työelämän laadusta on Suomessa kattavaa tietoa Tilastokeskuksen 
suorittamien työolotutkimusten ansioista. Ne kertovat, että työelämän 
laatu on monessa suhteessa parantunut vuosien myötä. Tietoa työelämän 
laadusta on myös Euroopan tasolla eurooppalaisten työolotutkimusten 
kautta. Vertailut eri maiden kesken kertovat, että suomalainen työelämä 
on keskimäärin hyvää laatuluokkaa. Tämä havainto koskee laajemminkin 
Pohjoismaita. Tästä huolimatta edelleen on töitä ja työpaikkoja, joissa työn 
laatua on syytä erityisesti kehittää. Kehittäminen on toki eduksi kaikil- 
la työpaikoilla. Olemassa olevan kattavan tiedon vuoksi onkin ehdotettu, 
että tutkijoiden olisi yhä useammin syytä ryhtyä työelämän ”observoin- 
nin” sijaan kehittämään työelämää. Tämä on luonnollisesti tärkeää, mutta 
tarvitsemme sekä arvioivaan tietoon että kehittämiseen tähtäävää tutki- 
musta. (Kinnunen & Nätti 2017.) 

Stressiteoreettinen työelämän tutkimus kiinnittää työolojen kehittä- 
misen (primaaripreventio) lisäksi huomiota myös yksilön voimavarojen 
(esim. taitojen, stressinhallinnan, palautumisen) vahvistamiseen (sekun- 
daaripreventio) — toisin sanoen niihin keinoihin, joilla voimme vähentää 
työntekijöiden kokemia stressireaktiota. On huomattava, että tällöin tavoi- 
te ei ole saada ihmiset kestämään yhä enemmän stressiä ja jatkamaan työs- 
kentelyä huonoissa työoloissa. Tärkeää on kiinnittää huomio yksilöiden 
toimijuuteen ja omiin vaikuttamismahdollisuuksiin. 


Lopuksi 


On ollut aikoja, jolloin stressitutkimukseen on suhtauduttu kriittisesti ja 
koko stressikäsitettä on pidetty turhana (ks. esim. Kinnunen 1989). Tänä 

päivänä varsin harvoin näkee tällaista kritiikkiä, joskin nykyään puhutaan 
usein työhyvinvoinnista tai jaksamisesta työstressin sijaan. Äskettäin jul- 
kaistun katsausartikkelin mukaan työhön liittyvän stressin vuosittaiset 
kustannukset ovat mittavat, sillä arviot liikkuvat noin 221 miljoonan ja 
189 biljoonan USA:n dollarin (us$) välillä. Katsaus perustuu 15 tutkimuk- 
seen, joista yksi käsitteli 15:sta Euroopan Unionin maata. Kulut syntyvät 
tuottavuuden laskusta (70-90 %) ja terveydenhuoltoon ja sairauksien hoi- 
toon liittyvistä kuluista (10-30 %). (Hassard, Teoh, Visockaite, Dewe & 
Cox 2018.) Ei siis ole ihme, että työstressin — tai työhyvinvoinnin — tutki- 
mus on edelleen ajankohtaista. 

Kuten tästä luvusta on käynyt ilmi, psykologista työhyvinvointitutki- 
musta ohjaavat erilaiset stressiteoreettiset ja stressin kääntöpuolta valot- 
tavat palautumisen mallit. Mikäli työelämässä meneillään olevat muutos- 
prosessit jatkuvat, on vaikea nähdä, että tulevaisuudessa ei olisi enää sijaa 
työstressitutkimukselle. Näitä käynnissä olevia muutosprosesseja voidaan 
kuvata esimerkiksi työn intensifikaation (work intensification) ja työn laa- 
jentumisen (work extension) kautta. Työn intensifikaatiota luonnehtivat 
kiihtyminen, nopeutuminen ja tehokkuus, mikä käytännössä tarkoittaa 
yhä kovempaa ja nopeampaa työskentelytahtia yhä useammissa töissä ja 
työpaikoilla. Työn laajentuminen merkitsee sitä, että työ valuu yksityiselä- 
mään ja vapaa-aikaan entistäkin enemmän digitalisaation ja globalisaation 
yhä edetessä vähentäen palautumiselle jäävää aikaa. Näin ollen hyvinvoin- 
ti- ja jaksamiskysymykset sekä palautumisen haasteet työelämässä ovat to- 
dennäköisesti keskiössä jatkossakin. 

Etenkin interventioilla, joilla näihin muutoksiin ja niiden hyvinvoin- 
tihaittoihin pureudutaan, on jatkossa kysyntää. On arvioitu, että uudet 
haasteet liittyvät esimerkiksi lisääntyneeseen teknologian käyttöön, työ- 
voiman monimuotoistumiseen ja sosiaalisen median käyttöön työelämässä 
(Richardson 2017). Vaikka ajatus, että teknologia voi aiheuttaa stressiä (ns. 
teknostressi), ei ole uusi, meiltä puuttuvat interventiot, joilla teknostres- 
sin hyvinvointi- ja terveysvaikutuksiin voidaan vaikuttaa. Joissakin orga- 
nisaatioissa on rajoitettu esimerkiksi sähköposteihin vastaamista työajan 
jälkeen, minkä pitäisi jättää enemmän aikaa palautumiselle, mutta meiltä 

puuttuu tieto, onko tällainen interventio (väliintulo) tehokas. Työvoima 
on yhä useammin heterogeenistä esimerkiksi iän ja kulttuurisen taustan 
osalta. Tämän vuoksi myös stressi-interventioiden tulisi ottaa huomioon 
nämä erot. Esimerkiksi se, mikä on tehokasta ikääntyville, ei ehkä toimi 
millenium-sukupolvelle. Verkkokiusaaminen (cyberbullying) on tuttu il- 
miö lasten ja nuorten keskuudessa, mutta siihen on kiinnitetty vähemmän 
huomiota työelämässä. Sen vastainen interventio organisaatiotasolla voisi 
olla väkivaltaa ja kiusaamista vastustavan ilmapiirin luominen. 

On ennakoitu, että etenkin kolme tutkimussuuntausta stimuloi stressi- 
teorian kehittymistä tulevaisuudessa (Bliese, Edwards & Sonnentag 2017). 
Nämä suuntaukset liittyvät fysiologisen tiedon integrointiin, työn ja muun 
elämän välisten syklien tutkimiseen ja stressinhallintainterventioiden ko- 
keelliseen tutkimukseen. Koska teknologia mahdollistaa entistä parem- 
min fysiologiset mittaukset (esim. stressihormonit, verenpaine, sykeväli- 
vaihtelu) todellisissa työoloissa, sen ennakoidaan edistävän stressiprosessin 
yhä hienovaraisempaa kuvausta. Työn ja muun elämän syklien tutkimisella 
tarkoitetaan työn stressitekijöiden, muuntavien ja välittävien tekijöiden 
sekä stressireaktioiden tutkimista pitkittäisasetelmien avulla. Tämä mah- 
dollistaisi eri tekijöiden yhteyksien tutkimisen entistä dynaamisemmalla 
tavalla ja edistäisi stressin prosessiteorioiden kehittymistä. 

Vaikka stressiteoria perustuu kausaaliseen ajatteluun, kausaalisuhteita 
on tutkittu harvoin. Kokeellinen tutkimus olisi siksi tarpeen. Vaikka tut- 
kittavia voi olla epäeettistä arpoa työskentelemään erilaisiin stressaaviin 
työoloihin, stressinhallintainterventiot tarjoavat mahdollisuuden kokeel- 
lisiin asetelmiin. Suurin osa erilaisista stressinhallinnan interventioista 
on toteutettu kvasikokeellisilla asetelmilla (ts. tutkittavia ei ole arvottu 
koe- ja vertailuryhmiin), mikä heikentää päätelmien tekoa kausaalisuhteis- 
ta. Jatkossa tarvittaisiin satunnaistettuja vertailevia kokeita (randomized 
controlled trial, RCT), jotta voisimme tehdä pitäviä päätelmiä erilaisten 
interventioiden vaikuttavuudesta. Kaikkea tätä tietoa tarvitaan tukemaan 
organisaatioita käsittelemään moninaisia ja ennakoimattomia työn stressi- 
tekijöitä tulevaisuudessa. 

TYÖELÄMÄN VUOROVAIKUTUKSEN tutkimus kohdistuu yksilöiden yh- 
teistoimintaan erilaisissa luonnollisissa, taltioiduissa työelämän tilan- 
teissa. Siinä tutkitaan esimerkiksi ammattilaisen ja asiakkaan välisisiä 
kohtaamisia erilaisissa työelämän konteksteissa, kuten ryhmäohjauk- 
sessa, työterveysneuvotteluissa ja teknologiavälitteisessä kotihoidos- 
sa, sekä ammattilaisten välisiä kohtaamisia erilaisissa työtehtävissä, 
kuten kokouksissa tai kehityskeskustelutilanteissa. Työelämän vuo- 
rovaikutuksen tutkimus tuottaa tietoa prosesseista, joiden avulla työ- 
tehtäviä toteutetaan vuorovaikutuksessa muiden kanssa. Vuorovaiku- 
tuksen säännönmukaisuuksista kertyvä tieto valottaa osaltaan myös 
työelämän isoja murroksia, kuten työn digitalisaatiota. 

Johdanto 


Työtehtävät toteutetaan suurelta osin ihmisten välisessä vuorovaikutukses- 
sa. Palveluammateissa työtä tehdään kasvokkaisessa tai virtuaalisessa kon- 
taktissa ammattilaisen ja asiakkaan välillä, johtaminen on suurelta osin 
vuorovaikutusta organisaation eri toimijoiden ja sidosryhmien kanssa, ja 
tiimityö on yleinen työskentelytapa usealla alalla. Toimiva vuorovaikutus 
on siis työn sujumisen tärkeä edellytys. Työelämän vuorovaikutuksen tut- 
kiminen on kuitenkin verrattain uusi suuntaus työelämän tutkimuksessa. 
Perinteisesti työelämän ilmiöitä on lähestytty esimerkiksi työn sosiologi- 
an, työpsykologian ja organisaatiopsykologian näkökulmista. Työn sosio- 
logiassa tarkastelun keskiöön nousevat rakenteelliset ilmiöt, kuten työurat, 
työmarkkinat ja työelämän eriarvoistuminen, työpsykologiassa keskiössä 
ovat yksilö ja hänen suhteensa työhön, kun taas organisaatiopsykologias- 
sa tarkastellaan erityisesti yksilön suhdetta työyhteisöön ja työorganisaa- 
tioon. 

Työelämän vuorovaikutuksen tutkimus tuo työelämän rakenteellisen 
ja psykologisen ymmärryksen oheen sosiaalipsykologisen näkökulman, 
jossa tutkitaan yksilöiden yhteistoimintaa työelämän tilanteissa, työtehtä- 
viä toteutettaessa. Autenttisten, nauhoitettujen vuorovaikutustilanteiden 
analyysiin perustuva vuorovaikutuksen tutkimus on 1960-luvulta asti tuo- 
nut esiin, miten ihmisten välinen vuorovaikutus sisältää säännönmukai- 
sia ja normatiivisia toimintatapoja, joiden varassa yhteistyö mahdollistuu. 
Nämä säännönmukaisuudet antavat toimijoille mahdollisuuden ymmär- 
tää erilaisten työelämän tilanteiden luonnetta ja niissä odotuksenmukaista 
toimintatapaa. Esimerkiksi johtajan ja alaisen välisessä vuorovaikutuksessa 
osapuolet olettavat, että johtajalla on oikeus määrätä työntekijä toteutta- 
maan tiettyjä työtehtäviä ja muovaavat toimintaansa sen mukaisesti. Tai 
potilaan ja lääkärin välisessä vuorovaikutuksessa potilaat antavat lääkärin 
kertoa diagnoosin, vaikka tietäisivät sen hyvin etukäteen jo itsekin. Jos 
tällaisia oletuksia rikotaan, syntyy helposti konflikteja tai yhteisymmär- 
ryksen murtumista. Yhteisymmärrystä tilanteen ja toiminnan luonteesta 
pidetään yllä sanallisen ja ei-sanallisen vuorovaikutuksen — keskustelun — 

avulla. Myös itse keskustelu sisältää säännönmukaisia rakenteita, joita sii- 
hen osallistuvat käyttävät, vaikka eivät sitä välttämättä tietoisesti ajattele. 
Lapsesta asti opimme, että kun kysytään, kysymykseen kuuluu vastata. Tai 
kun ehdotetaan jotain toimintaa, on paikallaan hyväksyä tai hylätä ehdo- 
tus. Vastauksen puuttuminen näissä tilanteissa tuottaa vaikutelman odo- 
tuksenmukaisen vuorovaikutustavan rikkomisesta. 

Työelämän tutkimuksessa tieto näistä säännönmukaisuuksista auttaa 
ymmärtämään vuorovaikutuksessa toteutettavia työn tekemisen prosesse- 
ja. Sen avulla saadaan tietoa niistä toimintatavoista, joiden varassa proses- 
sit toteutuvat sujuvasti ja toisaalta niistä toiminnan piirteistä, jotka voivat 
tuottaa yhteisymmarryksen murenemista ja siten prosessin hidastumista 
tai keskeytymistä. Näiden säännönmukaisuuksien tunteminen on myös 
keskeinen edellytys vuorovaikutuksessa tapahtuvan työn kehittämiselle. 
Jotta voidaan korjata tai parantaa olemassa olevaa työn tekemisen proses- 
sia, on ensin tiedettävä, miten ja millaisten resurssien varassa prosessi toi- 
mii. 

Vuorovaikutusta tutkimalla saadaan välineitä juuri tällaisten ilmiöiden 
selvittämiseen. Taltioidun aineiston avulla voidaan selvittää, miten organi- 
saation perustehtävää, kuten koulutusta, neuvontaa tai vaikkapa neuvotte- 
lua rakennetaan vuorovaikutusprosessissa. Kun käsillä on aito työelämän 
vuorovaikutustilanne, voidaan havainnoida vaikkapa sitä, miten osallistu- 
jat tuottavat tilanteessa omaa asiantuntemustaan näkyväksi, keitä kohdel- 
laan oikeutettuina tekemään päätöksiä käsiteltävistä asioista tai miten eri 
osapuolia voidaan osallistaa keskusteluun tai käsitellä mahdollisia eriäviä 
mielipiteitä. Näin saadaan esiin tietoa esimerkiksi siitä, millaiset keskuste- 
lutavat tuottavat autoritaarista tai demokraattista johtamistapaa tai autta- 
vat välttämään konflikteja kokouksissa. 

Tampereen yliopiston Työelämän tutkimuskeskuksessa harjoitettu 
työelämän vuorovaikutuksen tutkimus on osa laajempaa, etnometodo- 
logisen vuorovaikutustutkimuksen perinnettä. Etnometodologian kiin- 
nostuksen kohteena ovat niin sanotut kansan menetelmät yleisemmin, eli 
kysymys siitä, miten ja millaisin metodein yhteiskunnan jäsenet kykenevät 

yhteistoimintaan ja keskinäiseen yhteisymmärrykseen tilanteen luonteesta 
riippumatta (Garfinkel 1984, 1-34). Etnometodologisen lähestymistavan 
tunnetuin empiirinen sovellus on keskustelunanalyysi, joka tutkii keskus- 
telun säännönmukaisia rakenteita taltioitujen aineistojen avulla. Kuva- ja 
äänitaltiointien avulla voidaan seurata toiminnan rakentumista pikkutar- 
kasti, toiminto toiminnolta, puheenvuoro puheenvuorolta ja tehdä siten 
päätelmiä siitä, millaista toimintaa osallistujat pitävät milloinkin odotuk- 
senmukaisena. Taltiointitekniikan kehittyminen on mahdollistanut tut- 
kimustavan yleistymisen ja sen avulla saadun tiedon kumuloitumisen. 

Esittelemme seuraavassa vuorovaikutustutkimuksen näkökulmaa työ- 
elämän tutkimukseen esimerkkihankkeiden avulla. Lopuksi keskuste- 
lemme työelämän vuorovaikutustutkimuksen paikasta ja lupauksesta 
suhteessa työelämän suuriin murroksiin, kuten digitalisoitumiseen, globa- 
lisaatioon ja työn muutokseen yleisemmin. 


Keskustelunanalyyttinen näkökulma 
työelämän vuorovaikutukseen 


Keskustelunanalyyttisen näkökulman taustalla vaikuttaa Erving 
Goffmanin (1983) ajatus siitä, että tilanteessa tapahtuvaa vuorovaikutusta 
tulee tarkastella itsenäisenä tutkimuskohteena. Näkökulmaa voi avata ver- 
taamalla sitä organisaatiokulttuurin määritelmään, jonka mukaan orga- 
nisaatiokulttuuri muodostuu ajattelu- ja toimintamalleista, joita noudate- 
taan, jotka ohjaavat organisaation jäsenten käyttäytymistä ja jotka opitaan 
organisaation jäsenyyden kautta (Mauno & Ruokolainen 2005). Myös ih- 
misten välinen vuorovaikutus sisältää toimintamalleja, joita noudatetaan, 
jotka ohjaavat toimintaa ja jotka opitaan: arkikeskustelun toimintamallit 
opitaan sosialisaatiossa, työelämän toimintatavat taas osallistumalla ins- 
titutionaalisiin (työelämän) tilanteisiin. Keskustelunanalyyttinen tutki- 
mustapa pyrkii paikantamaan näitä toimintamalleja tai säännönmukai- 

suuksia, jotka ohjaavat toimintaa ja joiden varassa vuorovaikutus toimii 
(vrt. Garfinkel 1984). 

Aiemmassa arkikeskusteluja koskevassa tutkimuksessa on havaittu 
säännönmukaisuuksia, jotka toistuvat vuorovaikutuksessa keskustelijoi- 
den ominaisuuksista tai meneillään olevasta tilanteesta riippumatta. On 
havaittu, että puheenvuorot ovat kontekstista riippuvaisia ja kontekstia 
muovaavia, eli jokainen puheenvuoro vaikuttaa siihen, mitä seuraavaksi on 
asianmukaista sanoa ja toisaalta jokaisessa puheenvuorossa näkyy puhujan 
tulkinta edeltävästä vuorosta (Heritage 1984). Esimerkiksi terveydenhoi- 
tajan neuvolavastaanotolla tuttia tarmokkaasti imevästä vauvasta esittämä 
lausahdus: ”Hän näyttää nauttivan tuosta kovasti” voidaan tulkita sekä 
leikkimieliseksi ja viattomaksi small-talkiksi että huomautukseksi van- 
hemmille siitä, että lasta ei olisi ruokittu riittävästi. Se, miten vanhemmat 
vastaavat tähän, näyttää samalla heidän tulkintansa terveydenhoitajan 
vuorosta. (Heritage & Sefi 1992.) 

Toinen tunnettu säännönmukaisuus liittyy puheenvuorojen jakautu- 
miseen. Tiedetään, että ihmisillä on tapana puhua vuorotellen, minimoida 
puheenvuorojen väliset tauot, välttää puhumasta toisten puheenvuorojen 
päälle pitkiä aikoja ja jakaa puheenvuoroja erityisillä tekniikoilla (Sacks, 
Schegloff & Jefferson 1974; Schegloff 2000). On myös havaittu, miten kat- 
seen suuntaamisella ja muilla ei-sanallisilla keskustelun keinoilla on tärkeä 
merkitys yhteisen ymmärryksen rakentamisessa meneillään olevasta toi- 
minnasta ja puhutun merkityksestä (Ruusuvuori 2001; Tiitinen & Ruusu- 
vuori 2012; Rossano 2013). 

Muita keskeisiä säännönmukaisuuksia ovat orientoituminen tiedolli- 
siin oikeuksiin eli siihen, kenen oletetaan (ja sallitaan) tietävän eniten tie- 
tystä asiasta (Heritage & Raymond 2005) sekä orientoituminen deonttisiin 
oikeuksiin eli siihen, kenellä oletetaan olevan oikeus päättää jostakin tule- 
vaisuudessa tapahtuvasta asiasta (Stevanovic & Peräkylä 2012). Nämä kes- 
keiset odotukset muokkaavat toimintaamme vuorovaikutuksessa. Niihin 
perehtyminen tuo esiin, millä tavoin erilaiset institutionaaliset valta-ase- 
mat puhutaan esiin työelämän vuorovaikutuksessa. 

Institutionaalisessa työtehtävien hoitoon liittyvässä keskustelussa ar- 
kikeskustelun säännönmukaisuudet muovautuvat instituution tarpeisiin. 
Työelämän tilanteissa osallistujat ottavat keskustelussa monin tavoin 
huomioon osallistujien institutionaaliset roolit. Esimerkiksi lääkärissä ja 
hoitoaloilla ammattilaiset välttävät tuomasta esiin omia huoliaan ja kes- 
kittyvät asiakkaan ongelmien kuuntelemiseen ja ratkaisemiseen (Ruusu- 
vuori 2007). Toisaalta arkikeskustelusta tutut, usein tiedostamattomat 
keskustelun säännönmukaiset toimintatavat vaikuttavat myös institutio- 
naalisessa keskustelussa. Esimerkiksi neuvolavuorovaikutuksessa seuraava 
puhuja valitaan yleensä samalla tavalla kuin arkivuorovaikutuksessa, eli 
ilman varsinaista nimeämistä, suuntaamalla katse tähän (Sacks ym. 1974). 
Neuvolavuorovaikutuksessa tällä seuraavan puhujan valintatavalla on 
seurauksia esimerkiksi siihen, miten kaikkia vuorovaikutuksen osapuolia 
voidaan osallistaa keskusteluun. Kun äiti ja isä ovat yhtä aikaa asiakkaina 
neuvolakäynnillä, terveydenhoitajat voivat suunnata molempia vanhem- 
pia koskevan kysymyksen sanallisesti molemmille osapuolille. Jos tervey- 
denhoitajan katse kysymyksen lopussa kuitenkin suuntautuu äitiin, sekä 
äiti että isä tulkitsevat kysymyksen olevan suunnattu ensisijaisesti äidille. 
Jos äitiä kohdellaan näin ensisijaisena vastaajana kysymyksiin jatkuvasti, 
voi isä kokea tulevansa kohdelluksi toissijaisena vanhempana (Tiitinen & 
Ruusuvuori 2012). 

Tutkimalla työelämän eri kontekstien institutionaalisia erityispiirteitä 
saadaan esiin toistuvia käytänteitä, joiden avulla kyseistä työtehtävää to- 
teutetaan. Näistä käytänteistä voidaan erottaa, millaisia vuorovaikutuksel- 
lisia seurauksia niillä on. Esimerkiksi KELAn asiakaspalvelua on kehitetty 
tutkimalla asiakaspalvelijoiden tapaa ottaa vastaan puheluita (Sorjonen & 
Raevaara 2006). Tietoa erilaisten terveydenhuollon kohtaamisten kehittä- 
mistä varten ovat tuottaneet kuvaukset siitä, miten potilaan on helpompi 
ottaa vastaan vaikea diagnoosi, jos se kerrotaan tietyllä tavalla (Maynard 
1992), millaisilla keskustelun keinoilla psykoterapeutti auttaa asiakasta 
muokkaamaan ajatteluaan (Voutilainen, Peräkylä & Ruusuvuori 2010) ja 
millaisin tavoin lääkäri voi osoittaa empatiaa potilaille säilyttäen silti am- 

mattiroolinsa (Ruusuvuori 2005; 2007). Institutionaalisia erityispiirteitä 
kuvaamalla on myös tuotu esiin, millaisen toiminnan seurauksena hätä- 
puhelu voi epäonnistua ja johtaa onnettomaan lopputulokseen (Whalen, 
Zimmerman & Whalen 1988). 

Työelämän vuorovaikutuksen tutkimus tuottaa tietoa siitä, miten työ- 
elämän tilanteissa tuotetaan ja ylläpidetään sosiaalisia suhteita ja institutio- 
naalisia rooleja sekä niihin liittyviä tiedollisia oikeuksia ja velvollisuuksia, 
muodostetaan jaettua ymmärrystä meneillään olevasta institutionaalisesta 
tehtävästä ja koordinoidaan tehtävän suorittamisessa olennaista yhteistä 
toimintaa. 


Työelämän vuorovaikutuksen 
tutkimuksen kaksi osa-aluetta 


Keskustelunanalyyttisen työelämän vuorovaikutuksen tutkimuksen ym- 
päristöt voi jakaa karkeasti kahteen kategoriaan: ammattilaisen ja asiak- 
kaan väliset vuorovaikutustilanteet ja ammattilaisten väliset vuorovaiku- 
tustilanteet. Ammattilaisen ja asiakkaan välisissä tilanteissa Työelämän 
tutkimuskeskuksessa tehdyt tutkimuksemme ovat kohdistuneet muun 
muassa ohjaajan ja ohjattavien väliseen vuorovaikutukseen elintapaoh- 
jauksessa ja työnohjauksessa sekä terveydenhoitajien ja asiakkaiden väli- 
seen vuorovaikutukseen lastenneuvolassa. Ammattilaisten välistä vuoro- 
vaikutusta tutkimme esimerkiksi kehityskeskusteluissa sekä johtamistyön 
käytännöissä. Seuraavaksi esittelemme kumpaakin osa-aluetta tarkemmin. 


Vuorovaikutus ammattilaisen ja asiakkaan välillä 


Esimerkkejä vuorovaikutuksesta ammattilaisen ja asiakkaan välillä tarjoa- 
vat tutkimuksemme ohjaustilanteista, videovälitteisistä terveydenhuollon 
kohtaamisista sekä työterveysneuvottelusta. 

Vuorovaikutus ohjaustilanteissa 


Ohjaus on ohjaajan, ohjattavan ja ohjausta järjestävän yhteisön yhteistä 
toimintaa, jossa tavoitteena on tukea ohjattavan tavoitteellista prosessia 
(Vehviläinen 2014), kuten oman työkyvyn, elintapojen tai ammatillisen 
osaamisen kehitystä. 

Ohjattujen ryhmien vuorovaikutusta tutkitaan usein analysoimalla 
osallistujien ja ryhmänohjaajien käsityksiä vuorovaikutuksesta. Esimerkik- 
si ryhmän osallistujan passiivista osallistumista on tutkittu kyselyllä hiljaa 
olemisen syistä. Kyselyn osallistujat näkivät hiljaa olemisen johtuvan eri- 
toten henkilökohtaisista luonteenpiirteistä. (Yildirim 2012.) Osallistujien 
näkemyksiä tutkimalla ei kuitenkaan saada esiin vuorovaikutuksen käy- 
tänteisiin kiinnittyviä seikkoja, jotka osaltaan saattavat tuottaa osallistu- 
misen vähyyttä. Analysoimalla vuorovaikutuksessa tapahtuvaa toimintaa 
on esimerkiksi näytetty, miten hiljaisuus voi olla myös osallistumisen stra- 
tegia tai kyseessä olevassa vuorovaikutustilanteessa relevantti toimintata- 
pa, jonka avulla ohjattava toteuttaa hyvän, yhteistyöhaluisen ja tehokkaasti 
toimivan osallistujan roolia (Kettunen, Poskiparta, Liimatainen, Sjögren 
& Karhila 2001). Aitoihin vuorovaikutustilanteisiin keskittyvällä tutki- 
musotteella on siis mahdollista saada tietoa erilaisten osallistumistapojen 
ja toimintakäytänteiden sosiaalisesta merkityksestä. 

Työelämän tutkimuskeskuksessa ohjausvuorovaikutuksen tutkimusta 
on tehty Suomen Akatemian yhteydessä toimivan Strategisen tutkimuk- 
sen neuvoston rahoittaman ”Näyttöön perustuvaa terveyden edistämis- 
tä työpaikoilla” (Promo@Work) -konsortiohankkeen osatutkimuksessa 
(https://ohjausvuorovaikutus.fi). Tutkimusaineistoina olemme käyttäneet 
kasvokkaisia ja skype-välitteisiä videoaineistoja 2. tyypin diabeteksen en- 
naltaehkäisyyn tähtäävistä elintapaohjausryhmistä, palo- ja pelastustoimen 
lähijohtajien työnohjauksellisista ryhmistä ja pienyrittäjänaisten työkyvyn 
tukemiseen tähtäävistä vertaisryhmistä. Aineistot on kerätty konsortion 
yhden osapuolen, Työterveyslaitoksen, aiemmissa tutkimushankkeissa. 
Ohjausvuorovaikutukseen liittyen olemme tarkastelleet kolmea teemaa: 
ohjaajan keinoja tukea ryhmäläisten osallistumista ja ohjauksen tavoittei- 

den mukaista toimintaa, ryhmäläisten keskinäistä vuorovaikutusta ryh- 
mäohjauksessa sekä videovälitteisyyden vaikutusta ohjausvuorovaikutuk- 
sen kulkuun. 

Ohjaajan osallistavaa toimintaa analysoivat tutkimuksemme valottavat 
sitä, miten sekä ohjaajan luoma ohjaustilanteen rakenne että ohjaajan tilan- 
teessa käyttämät erilaiset puheenvuorojen muotoilut avaavat hyvin erilai- 
sia mahdollisuuksia tai rajoitteita ryhmäläisten osallistumiselle. Klassisten 
ohjausmallien mukainen toimintatapa on niin sanottu päivänkakkaramal- 
li eli ohjaajavetoinen vastauskierros, jossa kukin ryhmäläinen vastaa vuo- 
rollaan ohjaajan esittämään kysymykseen tai tehtävään (esim. Corey 2011). 
Tällainen strukturoitu rakenne on ohjaajakeskeinen ja tarjoaa ryhmän jä- 
senille rajallisesti osallistumismahdollisuuksia. 

Monissa aineistomme ohjaustilanteissa sovelletaan ratkaisukeskeis- 
tä ohjausta, jossa käytetään tarkkaan ohjeistettuja ongelmien ratkaisuun 
tähtääviä tehtäviä ja neuvojen pyytämistä muilta ryhmäläisiltä. Vuorovai- 
kutuksen tarkastelu näissä tilanteissa havainnollistaa, miten ohjauksen 
rakenteen jäsentäminen tiukasti tehtävien mukaan sekä ryhmäläisten kes- 
kinäisen kommentoinnin kehystäminen neuvojen antamiseksi voivat mut- 
kistaa muuta ohjaustilanteessa olennaista toimintaa. Ne voivat esimerkiksi 
tehdä ongelmien emotionaalisen puolen tunnustamisen ja siten sosiaalisen 
tuen antamisen haastavaksi. Jos ohjauksen rakenteeseen kuitenkin jäte- 
tään tilaa myös agendan ulkopuoliselle toiminnalle ja kannustetaan kom- 
mentoimaan avoimemmin ”mitä vielä tulee mieleen”, ryhmäläiset voivat 
helpommin yhdistää neuvomisen ja emotionaalisen tuen tarjoamisen. 
(Tiitinen, Weiste, Vehviläinen, Ruusuvuori, Nevanperä & Laitinen 2017; 
Tiitinen, Weiste, Ruusuvuori & Laitinen 2018.) 

Ohjaajan keinojen lisäksi olemme tarkastelleet ryhmäohjauksen osal- 
listujien keskinäistä vuorovaikutusta ja sitä, millaista lisäarvoa se tuottaa 
ryhmäohjaukseen. Analyysin kohteena ovat olleet esimerkiksi ryhmä- 
läisten esittämät kysymykset ja itsereflektoiva puhe. Kysymysten analyysi 
osoittaa, että ne tekevät ryhmäläisten käsityksiä näkyväksi ohjaajalle ja 
muille ryhmäläisille. Tämä auttaa ohjaajaa muokkaamaan ja kohdenta- 

maan ohjauksen sisältöjä osallistujille sopiviksi, synnyttää ryhmäläisten 
keskuudessa reflektointia sekä edesauttaa vertaistuen muodostumista. (Lo- 
gren, Ruusuvuori & Laitinen 2017a.) 

Analyysimme ryhmäläisten itsereflektoivasta puheesta puolestaan 
osoittaa, että myös itsereflektoiva puhe tekee puhujan näkemyksiä näky- 
väksi muille osapuolille ja toimii siten mahdollisena yhteisen reflektointi- 
keskustelun lähtökohtana. Itsereflektoiva puhe tarkoittaa sellaisia vuoroja, 
joissa asetutaan arvioivaan, tulkitsevaan tai tarkkailevaan asemaan suh- 
teessa omaan toimintaan (Vehviläinen & Lindfors 2005). Analyysimme 
perusteella itsereflektoivilla vuoroilla osoitetaan asennoitumista muutok- 
seen. Niillä tuodaan esiin, että omassa toiminnassa on jotakin korjattavaa, 
josta ollaan tietoisia, vaikka varsinaisia muutoksia omissa elintavoissa ei 
olisikaan vielä tehty. Toiseksi itsereflektoivilla vuoroilla voidaan rakentaa 
yhteistä ymmärrystä ongelmallisesta käyttäytymisestä ja siihen vaikutta- 
vista tekijöistä. Kiinnostavaa on, että itsereflektoiva puhe ei ole riippu- 
vaista yksinomaan ohjaajan aloitteista vaan osallistujat tuottavat sitä myös 
oma-aloitteisesti. Niinpä se on myös yksi merkki ryhmäläisten aktiivisesta 
ja toiminnan tavoitteita kunnioittavasta osallistumisesta meneillään ole- 
vaan toimintaan. (Logren, Ruusuvuori & Laitinen 2017b.) 

Analyysien perusteella on selvää, että ryhmämuotoinen ohjaus ei ole 
vain ”yksilöohjausta ryhmän läsnä ollessa”, vaan ryhmän jäsenten keski- 
näinen vuorovaikutus mahdollistaa sellaisia keskustelun kulkuja, joita 
yksilöohjauksessa ei syntyisi. Ryhmäläiset voivat kommentoida ja haastaa 
toistensa puheenvuoroja ohjaajan toiminnasta poikkeavilla ja sitä täyden- 
tävillä tavoilla. Ryhmäläiset voivat myös ottaa tilapäisesti ohjaavan roolin 
suhteessa toiseen ryhmäläiseen, mikä voi tuottaa ohjauksen tavoitteen 
mukaisia seuraamuksia. Esimerkiksi esittäessään toiselle ryhmäläiselle ky- 
symyksiä, toimintaehdotuksia tai neuvoja, puhujat saattavat arvioida niitä 
myös suhteessa omaan toimintaansa, jolloin syntyy itsereflektiota eli juuri 
ohjauksen yleisen tavoitteen mukaista toimintaa. 

Vuorovaikutus videovälitteisissä terveydenhuollon kohtaamisissa 


Ohjaajan toiminnan ja ryhmäläisten keskinäisen vuorovaikutuksen lisäksi 
ohjausvuorovaikutusta käsittelevät tutkimuksemme ovat tarkastelleet vi- 
deovälitteisyyden vaikutusta ohjaustilanteen kulkuun. Tarkastelemissam- 
me videovälitteisissä ryhmäohjaustilanteissa ohjattavien ryhmä kokoontuu 
samaan tilaan ja on yhteydessä videoneuvottelun avulla ohjaajaan. Vi- 
deopuhelutekniikkaan liittyvä viive ja tekniset häiriöt saavat aikaan ikään 
kuin kaksi erilaista vuorovaikutuksellista todellisuutta, joissa ryhmäläiset 
kuulevat ohjaajan puheen hieman eri tavoin ajoitettuna kuin itse ohjaaja 
(ja vastaavasti ohjaaja kuulee ryhmäläisten vuorot eri tavoin ajoitettuna). 
Tämä synnyttää tarkoituksetonta päällekkäispuhuntaa, jonka välttämi- 
seksi ryhmäläiset helposti luovuttavat puheenvuoronsa ohjaajalle. Pääl- 
lekkäispuhuntaa ja muita teknologian tuottamia häiriöitä ratkaistessaan 
sekä ryhmäläiset että ohjaaja vaikuttavat olevan tietämättömiä niiden tek- 
nologisista taustasyistä. Tekniset häiriöt voivat siis rajoittaa ryhmäläisten 
osallistumismahdollisuuksia ilman, että osapuolet ovat tästä tietoisia ja 
pystyisivät vaikuttamaan asiaan. (Ilomäki, Ruusuvuori & Laitinen 2018.) 

Työelämän vuorovaikutuksen — digitalisoitumiskehityksen myötä 
uudenlaisten vuorovaikutuksen tapojen ja niiden seurausten tarkaste- 
lu nousee entistä olennaisemmaksi osaksi työelämän tutkimusta. Näitä 
uudenlaisia vuorovaikutuksen tapoja tutkitaan vuonna 2017 käynnisty- 
neessä, Työsuojelurahaston rahoittamassa ”Terveydenhuollon työnteki- 
jät digimurroksessa — Yhteistyön ja asiakaslähtöisyyden uudet haasteet” 
-tutkimushankkeessa, joka toteutetaan Tampereen yliopiston ja Työter- 
veyslaitoksen yhteistyönä. Hankkeessa selvitetään, miten videovälitteisyys 
muokkaa vuorovaikutusta ikäihmisten kotihoidon etäkäynneillä ja lääkä- 
rin etakonsultaatioissa. 

Aikaisempi tutkimus on osoittanut, että kielellisen toiminnan rinnalla 
myös erilaiset keholliset vuorovaikutuksen tavat ovat keskeisiä työvälineitä 
sekä lääkärin vastaanotolla (Robinson & Stivers 2001; Ruusuvuori 2001) 
että vanhustyössä (Hyden 2013; Sävenstedt, Zingmark, Hyden & Brulin 
2005). Vuorovaikutuksen siirtyessä kasvokkaisesta videovälitteiseksi näi- 

den multimodaalisten keinojen hyödyntämisen ehdot kuitenkin muut- 
tuvat. Miten esimerkiksi lääkkeiden ottaminen järjestetään kotihoidon 
etäkäynnillä, kun hoitaja ei voi nähdä kuvaruudun ulkopuolelle rajautu- 
vaa lääkkeiden ottotapahtumaa? Toinen keskeinen tutkimusaihe ovat ne 
keinot, joilla osapuolet ratkovat teknisiä ongelmia. Etäkonsultaation kuu- 
luvuusongelmia selvitellessään osallistujat voivat käyttää hyödyksi myös 
vanhempaa tekniikkaa, kuten lanka- ja matkapuhelimia. Uudenlaisten 
teknologiavälitteisten työelämän vuorovaikutustilanteiden tarkastelu pal- 
jastaakin, että teknologisten ratkaisujen ja laitteiden onnistunut integraa- 
tio osaksi työelämän arkea vaatii osallistujien joustavia ja luovia käytäntö- 
jä, joilla laitteet kotoutetaan osaksi jo olemassa olevia vuorovaikutuksen ja 
työnteon käytäntöjä. 


Vuorovaikutus työterveyshuollossa 


Työterveysneuvottelu on moniammatillinen tilanne, jossa läsnä on myös 
työterveyshuollon asiakas. Tampereen yliopiston ja Työterveyslaitoksen 
työterveysneuvottelua tutkivassa konsortiohankkeessa tarkasteltiin, mil- 
laisen neuvotteluprosessin kautta työhön paluuseen liittyvät ratkaisut neu- 
vottelun kuluessa tehdään ja millä tavoin neuvottelun eri osapuolet osallis- 
tuvat päätöksentekoon. 

Työterveysneuvottelun osallisina ovat ainakin työterveyslääkäri, työn- 
tekijä ja esimies. Työterveyshuollon puolelta myös työterveyshoitaja ja työ- 
fysioterapeutti saattavat osallistua neuvotteluun. Lisäksi työnantajaa voi 
olla edustamassa henkilöstöhallinnon asiantuntija ja työntekijää tukemas- 
sa työsuojeluvaltuutettu. Työterveysneuvottelun yleisenä tavoitteena on 
yhteisesti hyväksyttävän päätöksen tekeminen, sillä työkyvyn tukemisen 
katsotaan olevan sekä työntekijän että työnantajan etu. Työterveysneuvot- 
telun osapuolten intressit ja näkökulmat syntyvään päätökseen saattavat 
kuitenkin erota toisistaan (Liira, Juvonen-Posti, Viikari-Juntura, Takala, 
Honkonen, Tuisku, Martimo & Redemann 2012). Esimerkiksi päätös 
työkokeilusta, osasairauslomasta tai uudelleen kouluttautumisesta on seu- 
rauksiltaan varsin erilainen suhteessa työntekijään, esimieheen tai työter- 

veyslääkäriin. Työterveysneuvottelu on siis monella tapaa arkaluonteinen 
ja haasteellinen tilanne. 

Aiemmassa tutkimuksessa vastaavanlaisista institutionaalisista ympä- 
ristöistä on esitetty, että kuntoutuvalla henkilöllä on vain rajallinen val- 
ta vaikuttaa oman työhön paluunsa ehtoihin ja sen sijaan joko työnantaja 
(Seing, Stahl, Nordenfelt, Bülow & Ekberg 2012) tai terveydenhuollon 
ammattilaiset (Backman 2008; Bülow & Wilinska 2014) ovat tässä avain- 
asemassa. Työterveysneuvottelu-hankkeen tulokset viittaavat kuitenkin 
siihen, että sekä aineistomme työterveyslääkärit että muut osallistujat 
kohtelevat tärkeänä kaikkien osapuolten osallistamista yhteisen päätöksen 
tekemiseen (Ristimäki & Ruusuvuori 2018). Neuvotteluvuorovaikutuksen 
tutkimus tuo myös esiin tapoja, joilla sekä neuvottelun puheenjohtajana 
toimivat lääkärit että muut neuvottelun osapuolet mahdollistavat muiden 
osallistumisen päätöksentekoon. Yksityiskohtainen vuorovaikutuksen 
analyysi tuottaa siis tietoa siitä, minkälaisten toimintojen varaan päätök- 
senteko rakentuu ja minkälaisilla vuorovaikutuskeinoilla eri osapuolet 
voivat vaikuttaa keskustelun kulkuun ja työssä jatkamista koskeviin pää- 
töksiin. 


Vuorovaikutus ammattilaisten välillä 


Ammattilaisten välistä vuorovaikutusta on Työelämän tutkimuskes- 
kuksessa tutkittu lähinnä johtamistyön kontekstissa tarkastelemalla ke- 
hityskeskustelujen dynamiikkaa (Ahopelto 2018; Ruusuvuori, Asmuss, 
Henttonen & Ravaja 2019; Tuominen 2018) sekä tasa-arvon edistämisen 
näkökulmasta (Leinonen 2016). Kehityskeskustelut tarjoavat selkeärajai- 
sen ja merkityksellisen kontekstin tutkimukselle. Ensinnäkin kehityskes- 
kusteluissa tulevat näkyviksi esimiehen ja työntekijän institutionaaliset 
tehtävät ja orientoituminen niihin sekä keskusteltavaan aiheeseen. Kehi- 
tyskeskusteluissa havaittujen vuorovaikutustapojen voidaan katsoa heijas- 
tavan myös organisaation yleisiä vuorovaikutuksen käytänteitä ja toimi- 
van siten organisaation pienoismallina. Toiseksi kehityskeskustelut ovat 
keskeinen osa työpaikoilla käytävää työntekijän ja esimiehen välistä vuo- 

rovaikutusta. Niillä on merkittävä rooli strategian toteuttamisessa, työn- 
johtamisessa sekä työntekijän kehittymisessä ja työssäoppimisessa. (Juuti 
1998; Järvinen 2003, 43-50.) Kolmanneksi kehityskeskustelut tavoittavat 
yleisyydellään suurimman osan suomalaisista työntekijöistä. Kansallisen 
työolobarometrin (2014) mukaan 71 % työntekijöistä kertoi työsuoritus- 
taan arvioitavan säännöllisesti kehityskeskustelujen yhteydessä. (Työolo- 
barometri 2014). 

Aiempi tutkimus kehityskeskusteluista on keskittynyt enimmäkseen 
keskusteluprosessin kehittämiseen ja hyötyjen kuvaamiseen, kuten kehi- 
tyskeskustelujen vaikutukseen työtyytyväisyyteen. Myös vuorovaikutus- 
tutkimuksessa yksi päämäärä on keskustelujen kehittäminen, mutta sen 
edellytyksenä nähdään olevan empiirinen ymmärrys siitä, miten keskuste- 
luprosessi autenttisissa keskustelutilanteissa itse asiassa etenee. Tutkitaan, 
miten ja millaiseksi keskustelijat rakentavat institutionaalista rooliaan ja 
millaiset käytänteet vuorovaikutuksessa ovat odotuksenmukaisia ja millai- 
set ongelmallisia. Mikroanalyyttinen tarkastelukulma mahdollistaa myös 
valta-asetelmien, emootioiden ja asennoitumisen tarkastelemisen. Suoma- 
laisia ja tanskalaisia kehityskeskusteluaineistoja tutkiessamme havaitsim- 
me, miten esimiehet voivat käyttää kehityskeskustelua saadakseen tietoa 
työolosuhteista kentällä. He esimerkiksi rohkaisevat alaisia valittamaan 
asioista, jotka aiheuttavat harmitusta alaisten keskuudessa. Tutkimukses- 
sa kuvataan myös, miten arkaluontoisista asioista keskusteleminen vaatii 
erityistä tunnetyötä molemmilta osapuolilta: on saavutettava yhteinen 
ymmärrys siitä, että valittaminen on suotavaa ja mahdollista ennen kuin 
siihen ryhdytään. (Ruusuvuori ym. 2019.) 

Työelämässä tunteet, toisten odotukset ja institutionaaliset asemat 
kietoutuvat yhteiseen toimintaan monin tavoin. Kehityskeskusteluissa, 
kuten monissa muissakin työelämän tilanteissa, on tärkeää, että keskuste- 
lijat kokevat voivansa kertoa mieltään askarruttavista asioista. Esimieheltä 
odotetaan työntekijän kokemuksen vastaanottamista, ymmärtämistä ja 
ongelmanratkaisuun osallistumista. (Ahopelto 2018.) Luottamuksellisen 
suhteen luominen tapahtuu välittömässä vuorovaikutuksessa osapuolten 

(esimiehen ja työntekijän) kesken. Tämä tapahtuu usein pienin, kehollisen 
vuorovaikutuksen mahdollistamin keinoin. Esimerkiksi tapa, jolla tilan- 
ne aloitetaan, on tärkeä osa luottamussuhteen rakentamista. Vuorovai- 
kutustutkimuksen keinoin saadaan esiin usein piiloon jääviä käytänteitä, 
joiden avulla suhdetta tuotetaan. Tutkimissamme kehityskeskusteluissa 
on esimerkiksi tyypillistä, että tilanne aloitetaan keventävällä kommentil- 
la, huumorilla tai muulla jutustelulla ennen kuin siirrytään varsinaiseen 
asiaan. Tärkeässä osassa tässä ovat myös tapa, jolla tilaan asetutaan suh- 
teessa toiseen, katsekontakti, sekä nyökkäyksin ja kasvonilmein annettavat 
palautteet, joilla osoitetaan kuuntelemista (Tuominen 2018). Tunteiden ja 
kehollisen vuorovaikutuksen merkitys ja käsittely työelämän vuorovaiku- 
tuksessa on edelleen vähän tutkittu alue, josta ollaan käynnistämässä kan- 
sainvälistäkin tutkimusta erityisesti terveydenhuollon kentällä. 


Työelämän tulevaisuuden murrokset ja vuorovaikutuksen 
tutkimus 


Kuten aiemmin on kuvattu, vuorovaikutustutkimus valottaa työtehtävien 
toteuttamisen kannalta olennaisen tärkeitä piirteitä, jotka ovat ihmisten 
arkikokemukselle tuttuja mutta jäävät vakiintuneiden työelämän tutki- 
musperinteiden analyyttisen fokuksen ulkopuolelle. Etnometodologinen 
vuorovaikutuksen tutkimus kiinnittyy nimensä mukaisesti ihmisten arki- 
siin käytäntöihin, ja työelämän muuttuessa sille aukeaa uudenlaisia tutki- 
muskohteita. Työelämän tulevaisuutta ja vuorovaikutuksen tutkimuksen 
roolia siinä voidaan hahmotella kolmen suuren kehityslinjan, työn digita- 
lisaation, työmarkkinoiden globalisoitumisen sekä työelämän muuttumi- 
sen ja siitä seuraavien sosiaalipoliittisten sopeuttamistarpeiden kautta (ks. 
esim. Kauhanen 2017; Pyöriä 2017). Tarkastelemme seuraavassa, miten yllä 
kuvattu etnometodologisen vuorovaikutustutkimuksen ohjelma voi tuot- 
taa uutta ymmärrystä näistä teemoista. 

Työn digitalisaatio ja alustatalous 


Vuorovaikutustutkimus tuottaa tarkkaa ja kuvailevaa tietoa erilaisista toi- 
mintakäytänteistä autenttisissa työelämän tilanteissa. Tämä prosessitieto 
on välttämätöntä, kun käytänteitä kehitetään ja muutetaan. Digitalisaa- 
tio ja sen mukanaan tuomat tekoälysovellukset sekä näiden sovellusten 
sovittaminen työelämän käytäntöihin vaativat ymmärrystä siitä, millä 
tavoin prosesseja toteutetaan nykymuodossaan, ilman digitaalisia sovel- 
luksia. Esimerkiksi Business Finlandin rahoittamassa tutkimusprojektissa 
”New Competitiveness and business impact from intelligence, intuition, 
integration and interaction” (2018—2020) tutkimme yhdessä Tampereen 
yliopiston laskentatoimen ja signaalinkäsittelyn tutkimusryhmien sekä 
hankkeeseen osallistuvien yritysten kanssa tekoälyn sovittamista johta- 
mistyöhön. Johtamisen päätöksentekoprosesseja analysoimalla tuotamme 
tietoa siitä, millaisia vuorovaikutuksen säännönmukaisuuksia on hyvä ot- 
taa huomioon digitaalisia järjestelmiä kehitettäessä. Tulevaisuudessa myös 
esimerkiksi virtuaalitodellisuudessa tai monimediatiloissa (ks. esim. Luff, 
Heath, Yamasita, Kuzuoka & Hirotka 2016) tapahtuva yhteistyö voi nous- 
ta Työelämän tutkimuskeskuksessa tehtävän tutkimuksen aiheeksi. 

Etnometodologista näkökulmaa voidaan hyödyntää myös erilaisten di- 
gitaalisten tuotteiden kehittämisessä sekä palvelumuotoilussa. Esimerkiksi 
Promo@Work-hankkeessa toteutetun ohjausmobiilisovelluksen suun- 
nittelussa hyödynnettiin vuorovaikutustutkimuksen näkökulmia, kun 
toimivaksi havaittua elintapaohjausta käännettiin mobiilisovellukseksi. 
Muotoilimme muun muassa käyttäjän saamia palauteviestejä käyttämällä 
apuna empatiaa käsittelevää tutkimusta (ks. esim. Wynn & Wynn 2006). 
”Työterveysneuvottelu työhön paluun tuessa? -hankkeessa vuorovaiku- 
tustutkimuksen tulosten pohjalta kehitettiin sähköinen oppimisohjelma 
työterveysneuvotteluun valmistautuville. Ohjelma on avoimesti saatavilla 
Työterveyslaitoksen internetsivuilla. 

Globalisaatio: työvoiman liikkuminen, suomalaisen 

työn hinta- ja osaamiskilpailukyky 

Työn globalisaatiota määritellään yleensä työvoiman liikkuvuuden ja suo- 
malaisen työn hinta- ja osaamiskilpailukyvyn kautta. Näiden makrotason 
ilmiöiden rinnalla vuorovaikutustutkimus tarjoaa näkökulman siihen, 
miten globalisaation kaltainen megatrendi todentuu arjen käytännöissä. 
Työmarkkinoiden globalisaatioita voidaan tarkastella esimerkiksi moni- 
kielistyvien työyhteisöjen ja työpaikalla tapahtuvan integraation kautta. 
On muun muassa tutkittu niitä käytänteitä, joiden kautta kielen oppimi- 
nen tapahtuu maahanmuuttajille suunnatussa rakennusalan koulutuk- 
sessa (Lilja & Tapaninen 2019). Tutkimuksen tuottamaa tietoa voidaan 
hyödyntää sekä työelämätaito- että kielikoulutuksessa ja tukea näin maa- 
hanmuuttajien työelämään ja yhteiskuntaan kiinnittymistä. Työyhteisöjen 
kansainvälistyminen avaa tutkimusnäköaloja paitsi monikielisyyden myös 
multimodaalisuuden, eli sanallisten ja ei-sanallisten vuorovaikutuksen re- 
surssien tarkastelemiseen, yhteistä ymmärrystä muodostettaessa (Mondada 
2016; Haddington & Kääntä 2011). 


Muuttuva työ ja sosiaalipoliittiset sopeuttamistarpeet 


Keskustelussa työelämän tulevaisuudesta ennustetaan usein epätyypillis- 
ten työaikojen ja työsuhteiden lisääntyvän. On arveltu pätkätöiden, free- 
lance-töiden ja työttömyysjaksojen vuorottelun yleistyvän samalla, kun 
yhtenäiset ja pitkäkestoiset työurat muuttuvat yhä harvinaisemmiksi. Vuo- 
rovaikutustutkimus tarjoaa tällaisen makrotason rakenteellisen uudistuk- 
sen tarkasteluun tarkkanäköisen ja vahvasti empiirisen lähestymistavan. 
Esimerkiksi välityömarkkinoihin liittyvän valmennuksen potentiaalisesti 
mahdollistamaa voimaantumisen prosessia voidaan ymmärtää vuorovai- 
kutuksen mikrotasolla eri tavalla verrattuna perinteisiin vaikuttavuuden 
mittauksiin. Tällaiseen valmennusvuorovaikutuksen tarkasteluun on tart- 
tunut Suomen Akatemian rahoittama ”Työmarkkinoiden marginaaleista 
kohti voimaantumista?” -tutkimushanke. Sen sijaan, että tarkastellaan 
ryhmäkohtaisia eroja erilaisten toimenpiteiden välillä, vuorovaikutustut- 

kimus tarjoaa välineitä esimerkiksi sen tunnistamiseen, miten välityö- 
markkinoiden valmennusvuorovaikutuksessa tasapainotellaan erilaisten 
työkykyä ja työelämävalmiuksia koskevien kulttuuristen ja institutionaa- 
listen odotusten välillä. 


Lopuksi 


Olemme tässä luvussa kuvanneet Työelämän tutkimuskeskuksessa tehtä- 
vän vuorovaikutustutkimuksen keskeisiä teemoja ja tutkimuksia ja hah- 
motelleet näkökulmia työelämän tutkimuksen nouseviin teemoihin. 
Etnometodologinen vuorovaikutuksen tutkimus analysoi ihmisten yh- 
teistoimintaa työelämän tilanteissa. Se tarjoaa työelämän tutkimukseen 
näkökulman, joka valottaa työn sosiologian, työpsykologian ja organisaa- 
tiopsykologian katvealueeseen jääviä työelämän ilmiöitä. Tieteellisen tie- 
don lisäksi empiiriseen näyttöön pohjautuva ymmärrys olemassa olevista 
työelämän käytänteistä ja institutionaalisissa tilanteissa piilevistä norma- 
tiivisista odotuksista tuottaa sovellettavissa olevaa tietoa työelämän kehit- 
tämisen ja päätöksenteon pohjaksi. Työelämän tutkimuskeskukseen on 
luotu vahva pohja tutkimukselle, joka jatkaa työelämän vuorovaikutuksen 
tarkastelemista myös keskuksen seuraavalla kolmikymmenvuotiskaudella. 

Ikkunoita työelämän tasa-arvoon 
sukupuolen näkökulmasta 


Päivi Korvajärvi & Tuula Heiskanen 


SUKUPUOLEN NÄKÖKULMA työelämään avaa ikkunoita moneen suun- 
taan. Lainsäädännössä ja politiikan teossa sukupuolten tasa-arvo 
painottuu naisten aseman edistämiseen. Usein sovellettu näkökul- 
ma on tarkastella tasa-arvoa numeerisesti. Toisenlainen näkökulma 
on tarkastella, mitä ovat kulttuuriset ymmärrykset sukupuolesta ja 
tasa-arvosta ja miten nämä ymmärrykset toimivat työelämässä. Lu- 
vussa tuodaan esille sukupuolten tasa-arvon tilaa työelämässä, sen 
muuttamisen mahdollisuuksia näistä eri näkökulmista ja erilaisia kä- 
sitteellisiä otteita sukupuolten tasa-arvon jäsentämiseen työelämäs- 
sä. Luvussa lomitetaan toisiinsa sukupuolten tasa-arvon tutkimuksen 
empiirinen ja käsitteellinen kerroksellisuus. 


Tuula Heiskanen, Sirpa Syvänen & Tapio Rissanen (toim.) 
Mihin työelämä on menossa? — tutkimuksen näkökulmia 
Tampere: Tampere University Press 2019, 267-301. 
http://urn.fi/URN:ISBN:978-952-359-006-9 

Johdanto: Tasa-arvoilmasto Suomessa 


Työelämän tasa-arvon tutkimus on paljolti naisten syrjinnän ja sukupuol- 
ten eriarvoisuuden muodostumisen tutkimusta. Työelämän tutkimuk- 
sessa on aina ollut keskeistä puhe ja tutkimus muutoksesta ja muutoksen 
suunnista, toisin sanoen tulevaisuudesta, jota rakennetaan menneisyyden 
päälle. Siten tarvitaan visioita jostakin paremmasta tai ainakin uusista nä- 
kymistä toimia sukupuolten tasa-arvon edistämiseksi. Kun työelämään 
liitetään näkökulmaksi sukupuoli, voidaan edelleenkin puhua myös muut- 
tumattomuudesta ja muuttumattomuuden ja muutoksen suhteiden tai dy- 
namiikan tutkimuksesta 

Keskustelu sukupuolen sisällöistä ja sukupuolistuneiden suhteiden seu- 
rauksista työelämässä Suomessa on moninaista. Yksi tarkastelunäkökul- 
ma on sellainen sukupuolten tasa-arvo, joka voidaan tehdä julkisuudessa 
numeerisesti näkyväksi. Sen seurauksena voi todeta Raija Julkusen (2010, 
284) tavoin, että ”sukupuolten laskennallisesta tasapainosta on tullut yhä 
enemmän tasa-arvon synonyymi”. Kuitenkin numeroin voidaan osoittaa 
esimerkiksi, miten paljon suomalaiset palkkatyöntekijät kokevat suku- 
puoleen kohdistuvaa syrjintää ja mikä on suomalaisten tilanne verrattuna 
muihin eurooppalaisiin maihin (Pietiläinen ym. 2018). Mitattavat nume- 
rot ymmärretään helposti olemassa oleviksi tosiasioiksi (Hyvärinen 2018) 
ja tässä mielessä sukupuolten tasa-arvon arviointi on osin teknistynyt nu- 
merotiedoksi, prosenteiksi ja määriksi. Samalla numerot ovat toki infor- 
matiivisia. Vuonna 2017 vain joka viides nainen arvioi, että naiset ja miehet 
ovat Suomessa tasa-arvoisia. Miehistäkin vain hieman vajaa puolet arvioi 
naisten ja miesten olevan tasa-arvoisia. (Tasa-arvobarometri 2018, 20—21.) 
Hallituksen vuosina 2016—2018 tekemien verotus- ja sosiaalietuuksien 
muutosten seurauksena tulojaan menettäneistä yli puolet (55 %) oli nai- 
sia ja tappiot olivat suurimmat alimmilla tulotasoilla (Elomäki & Haataja 
2018.) Numerot ovat myös olennaisia, kun arvioidaan tai ohjelmallisesti 
ohjataan sukupuolten tasa-arvon edistämistä. 

Toisenlainen keskustelun suunta on tarkastella, mitä ovat kulttuurises- 
ti yhteiset ymmärrykset sukupuolesta ja sukupuolten tasa-arvosta, ja miten 

nämä ymmärrykset toimivat työelämässä. Silloin käsitellään sukupuolten 
suhteita ja sukupuolten tasa-arvoa sekä kulttuurisesti yhteisinä että yksilöl- 
lisinä kysymyksinä tai käytäntöinä. Kyse on vaikutelmista, kokemuksista, 
tuntemuksista ja rutiineista, jotka mielletään usein henkilökohtaisiksi ja 
jokaisen itsensä määrittelemiksi. (Korvajärvi & Kinnunen 1996.) Silti ne 
eivät useinkaan ole ainutlaatuisen yksilöllisiä kokemuksia, tunteita tai va- 
lintoja, vaan ne paljolti seuraavat yhteiskunnassa tai jossakin osakulttuu- 
rissa vallalla olevia käsityksiä tai toimintatapoja. 

Vaikka koko lailla jokainen periaatteessa kannattaa sukupuolten ta- 
sa-arvoa, konkreettisista ehdotuksista ja toimenpiteistä on vaikea ja mah- 
dotontakin päästä yksimielisyyteen. Sukupuolten tasa-arvo nähdään yhtei- 
senä hyvänä (Julkunen 2010, 270), jolloin sen hyödytkin tulevat kaikille. 
Siten sukupuolten välisiä konflikteja väistetään ja ohitetaan. Sukupuolten 
konflikti työelämässä taas nousee esille yksittäistapauksissa, joissa keskiös- 
sä on joku henkilö, josta mediajulkisuus voi kohista oman aikansa. Nämä 
tapaukset voivat synnyttää oikeustapauksia, mutta ne eivät yleensä politi- 
soidu kovin pitkäjänteiseksi toiminnaksi. 

Tätä yleiskuvaa horjutettiin keväällä 2018. Kansalaisyhteiskunnan 
ja myös liike-elämän politisoitumisesta kertoo #metoo-kampanja, joka 
maailmalla on johtanut toimenpiteisiin. Myös Suomessa se on saanut 
aikaan työpaikkakohtaista mobilisaatiota ja selkeitä kannanottoja (esi- 
merkiksi Seksuaalisen häirinnän nollatoleranssi 2018) sekä yksimielisen 
tuomion kansanedustajien eduskuntapuheissa. #metoo-kampanjan myö- 
tä keskustellaan paitsi naisiin kohdistuvasta seksuaalisesta ahdistelusta ja 
häirinnästä myös erityisesti taidealan nöyryyttävistä toimintakäytännöis- 
tä, jotka ovat kohdistuneet nimenomaan naispuolisiin esittäviin työnteki- 
jöihin. (#metoo, YLE 2018.) 

Sukupuolten tasa-arvon tilaa työelämässä voi valaista myös politiikan 
tutkimuksen käsittein. Politiikan tutkimuksessa nähtiin kymmenkunta 
vuotta sitten kaksi tasa-arvopolitiikan suuntaa. Ne ovat sukupuolen val- 
tavirtaistaminen ja yhdenvertaisuuden korostus. (Kantola & Outshoom 
2007, 14-17.) Valtavirtaistaminen voidaan ymmärtää eri tavoin. Voi ajatel- 

la, että työelämän tasa-arvon tulee perustua selkeään näyttöön. Kuitenkin 
esimerkiksi palkkaeriarvoisuuden todentaminen työpaikkatasollakin on 
osoittautunut vaikeasti todennettavaksi, vaikka naisten ja miesten keski- 
määräinen palkkaero on pysynyt samalla tasolla pitkään. Selkeän näytön 
näkökulma on tuonut työpaikoille lainsäädännön myötä tasa-arvosuunni- 
telmat. Tasa-arvon kytkeminen osaksi työpaikan toimintaa ja osallistava 
toimijuus puolestaan voivat johtaa muutokseen paikallisesti. Onnistues- 
saan tämä taas voi hyvin toimia esimerkkinä tai mallina, jota voidaan 
soveltaa laajasti. Siten paikallinen muutos voi pitkällä tähtäimellä näkyä 
yhteiskunnallisten rakenteiden tasolla ja muuntua kaikkien hyväksymäksi 
sukupuolten tasa-arvon edistämiseksi. 

Yhdenvertaisuuden korostus johtaa tarkastelemaan, miten sukupuoli 
kietoutuu muihin yhteiskunnallisiin eroihin ja miten esimerkiksi syrjin- 
tä voi kohdistua juuri tietynikäisiin naisiin, sekä nuoriksi että vanhoiksi 
luokiteltuihin naisiin (Viitasalo 2015; Pietiläinen ym. 2018) tai kuinka 
vaikkapa aasialaisten naisten työtä kauneudenhoidon alalla määrittää pi- 
kemminkin etninen tausta kuin sukupuoli (Kang 2013). Siten sukupuolten 
tasa-arvon sisältö laajenee ihmisten välisten erojen ja identiteettien kudel- 
maksi, jossa on monenlaisia eriarvoisuutta tuottavia solmukohtia. Tämä 
edelleen mutkistaa sitä, miten arvioida sukupuolten tasa-arvon tilaa. Raija 
Julkusen (2016, 244) sanoin: ”Mitä erilaisempia miehet ovat keskenään ja 
naiset keskenään, sen vähemmän mieltä miesten ja naisten keskiarvojen 
vertaamisessa on.” 

Tarkastelemme seuraavassa jaksossa työelämän tasa-arvokysymyksiä 
palkkaeron ja sen vähentämiseen esitettyjen toimenpiteiden valossa. Palk- 
kaero liitetään usein työelämän eriytymiseen naisten ja miesten alueisiin. 
Palkkaeron vähentämiseen ovat tähdänneet samanarvoisen työn strategia 
ja toimintatutkimukselliset muutospyrkimykset. 

Palkkaero ja sen muuttaminen 


Segregaatio ja muutospyrkimykset 


Näyteikkunana työelämän tasa-arvon tilaan toimivat yleensä palkkauksel- 
liset erot ja yhtäläisyydet naisten ja miesten välillä. Suomi on sitoutunut 
kansainvälisiin sopimuksiin, jotka kieltävät sukupuolisyrjinnän (ILO 1958) 
ja asettavat tavoitteeksi saman palkan samanarvoisesta työstä (ILO 1951). 
Palkkaukselliseen tasa-arvoon liittyvät kysymykset ovat olleet työelämän 
tasa-arvopolitiikan ytimessä vuosikymmenestä toiseen (esim. Julkunen 
2009). Naisten ja miesten palkkaerot ovat kaventuneet sekä EU-maissa että 
Suomessa hieman 2010-luvulla. Kuitenkin vuonna 2016 naisten ja miesten 
keskituntiansioiden ero oli 28 EU maassa hieman yli 16 prosenttia mies- 
ten eduksi. Suomessa tämä ero oli samaan aikaan melkein 17,5 prosenttia. 
(Eurostat 2018.) Kolmikantaisen työmarkkinajärjestöjen ja useiden minis- 
teriöiden samapalkkaisuusohjelman tavoitteena on pienentää palkkaeroa 
12 prosenttiin vuoteen 2025 mennessä (Samapalkkaisuusohjelma 2016). 

Naisten ja miesten tehtävien eriytymisen omiksi alueikseen, eli suku- 
puolen mukaisen ammatillisen segregaation, katsotaan selittävän suuren 
osan naisten ja miesten välisistä palkkaeroista (Julkunen 2009, 16), vaikka 
liian yksioikoisista tulkinnoista varoitetaankin (Gonäs & Karlsson 2006). 
Joka tapauksessa segregaation purusta on tullut keskeinen tavoite, kun ta- 
voitteena on sukupuolen mukaisten palkkaerojen poistaminen. Segregoi- 
tuneet työmarkkinat tarkoittavat niiden jakautumista sukupuolieron ja 
sukupuolen mukaisen hierarkian mukaan (Hirdman 1990). Tilastolliset 
analyysit osoittavat, että ammatit ja tehtävät ovat ensinnäkin jakautuneet 
Suomessa naisten ja miesten ammatteihin ja tehtäviin. Toiseksi naiset ja 
miehet sijoittuvat organisaatio-, palkkaus- ja arvostushierarkioissa eri koh- 
tiin yleensä niin, että miehet ovat naisia ylempinä hierarkioissa. (Koleh- 
mainen 1999.) Eurooppalaisessa vertailussa suomalaiset työmarkkinat ovat 
vahvasti segregoituneita ammateittain ja toimialoittain (2018 Report on 
Equality 2018, 62). 

Kokonaiskuva yhteiskunnan rakenteellisena piirteenä naisten ja mies- 
ten erilleen sijoittumisesta horisontaalisesti ja vertikaalisesti on ollut varsin 
pysyvää aina 1950-luvulta lähtien (Anttalainen 1980; 1986). Vaikka koko- 
naiskuva näyttää pysyvältä, se ei ole pysynyt samanlaisena. Päin vastoin 
ammatillinen segregaatio on ollut ja on liikkuva. Aikavälillä 1950-1975 
segregaatio vahvistui (mt.) ja vuosien 1970 ja 1990 välillä segregaatio on 
taas lievästi purkautunut (Kolehmainen 1999). Toimialoittain katsottuna 
vuosien 2004 ja 2014 välillä ei ole tapahtunut muutosta siinä, mitkä alat 
ovat naisten aloja, mitkä miesten aloja ja mitkä taas tasa-aloja, joissa 40 
prosenttia työntekijöistä on jompaa kumpaa sukupuolta (Naiset ja miehet 
Suomessa 2005; 2007; 2014; 2016). Tilastokeskuksen ja Kelan tietoihin pe- 
rustuen on esitetty, että vuonna 2015 vain joka kymmenes (10,2 prosenttia) 
palkansaajista työskenteli tasa~-ammateissa (Missä Suomessa pesii... 2018). 
Työllisten naisten yleisimmät ammatit vuonna 2014 olivat hoivapalvelun 
ja terveydenhuollon työntekijät, myyjä ja kauppiaat, opettajat ja muut ope- 
tusalan erityisasiantuntijat sekä terveydenhuollon asiantuntijat. Työllisten 
miesten yleisimmät ammatit olivat taas luonnontieteiden ja tekniikan eri- 
tyisasiantuntijat, kuljetustyöntekijät, rakennustyöntekijät ja konepaja- ja 
valimotyöntekijät mukaan lukien asentajat ja korjaajat. (Naiset ja miehet 
Suomessa 2016, 48—49.) 

Ammatillisen segregaation kokonaiskuva vaihtelee riippuen sen tarkas- 
telukulmasta. Segregaation muutoksen suunnat nimittäin vaihtelevat eri 
työnantajasektoreilla, eri koulutustasoilla ja eri ikäisillä. Valtion työpai- 
koilla segregaatio on liudentunut jatkuvasti, mutta yksityisellä sektorilla 
liudentuminen on pysähtynyt 2000-luvulla. Kunnissa segregaatio on ollut 
tiukempaa kuin valtiolla tai yksityisellä sektorilla. Segregaation tulevaisuu- 
den kannalta on kiinnostavaa, että nuorimpien alle 30-vuotiaiden työnte- 
kijöiden keskuudessa naisten ja miesten eriytyminen ei ole tasaantunut. 
Päin vastoin vuonna 2010 sukupuolen mukainen ammatillinen eriytymi- 
nen oli nuorilla työntekijöillä kaikkein selvintä. Nuoret naiset ja miehet 
tekivät sellaisia valintoja, joka vahvistivat ja toistivat sukupuolen mukaista 
ammatillista eriytymistä. Näin tapahtui erityisesti yksityisen sektorin teh- 

tävissä. (Napari 2008; Segregaatio ja sukupuolten väliset palkkaerot 2008; 
Mikkelä 2013.) 

Segregaation purkamiseen tähtääviä projekteja on toteutettu Suomes- 
sa ainakin 1980-luvulta lähtien, jolloin esimerkiksi toimintatutkimuksen 
keinoin pyrittiin vetämään tyttöjä fysiikan opetukseen (Räsänen 1996). 
Juuri koulutuksen piirissä on projektimaista toimintaa ollut paljonkin ja 
ne ovat voineet olla paikallisesti ja varsinkin lyhyellä aikajänteellä hyvin- 
kin onnistuneita (Brunila & Ylöstalo 2015). Kuitenkaan yhteiskunnan 
työmarkkinarakenteen tasolla tilastoissa koulutusvalintojen muutokset 
eivät vielä näy. Siten yhteiskuntarakenteen näkökulmasta segregaatio näyt- 
tää jäykältä ja se erottaa naisten ja miesten työt toisistaan. Segregaation 
muutoksen vaikeutta kuvaa se, että samapalkkaisuusohjelman tavoitteena 
on purkaa segregaatiota niin, että vuonna 2025 niinkin pieni määrä kuin 
viidennes palkansaajista toimisi tasa-aloilla ja siten neljä viidesosaa toimisi 
edelleen sukupuolen mukaan eriytyneillä työmarkkinoilla (Samapalkkai- 
suusohjelma 2016). 

Palkansaajat arvioivat, että parhaiten sukupuolten tasa-arvo toteutuu 
juuri sellaisilla työpaikoilla, joiden sukupuolijakautuma on tasainen (Ta- 
sa-arvobarometri 2018, 64). Segregaation myötä rakentuu ammatillisen 
identiteetin ja sopivuuden alueita, joiden mukaan ihmiset tekevät valintoja 
ja joiden mukaan heitä ohjataan esimerkiksi työvoimakoulutuksessa toimi- 
maan (Lyytinen & Kinnunen 2014). Nämä ”yhden sukupuolen” työnteon 
alueet voivat tarjota eräänlaisia sukupuolisovun paikkoja, joissa naisten ja 
miesten väliset erot ja hierarkiat eivät ole näkyvissä (Gherardi 1995, 15). 
Samalla näihin erotteluihin ovat juurtuneet myös työn tekemisen sisältö- 
jen ja arvostusten kulttuuriset erot. Näistä eroista seuraa myös sukupuolen 
mukaisia ja naisia syrjiviä palkkaeroja. Ammatillisen segregaation olennai- 
sin merkitys onkin sen kaikkinainen kulttuurinen läpäisevyys, itsestään 
selvyys ja siten muutoksen vaikeus. 

Samanarvoisen työn strategia 


Toinen merkittävä toimintalohko, jolla on pyritty pääsemään kiinni palk- 
kaerojen syihin, on ollut samanarvoisen työn strategia. Strategia sai vahvat 
puolestapuhujat vuonna 1990, kun työmarkkinoiden keskusjärjestöt aset- 
tivat työnarviointityöryhmän. Naisaktivistit sekä ammattiyhdistysliik- 
keessä että akateemisessa maailmassa olivat muokanneet maaperää asian 
edistämisen tarpeelle. Kansainväliset esimerkit erityisesti Kanadasta ja 
Pohjois-A merikasta olivat luoneet uskoa siihen, että palkkauksellisia vää- 
ristymiä voidaan korjata siten, että työn sisältö ja vaatimukset tunnuste- 
taan keskeisiksi palkan määrittäjiksi ja että ne arvioidaan luotettavalla ar- 
viointimetodilla. Työryhmän tehtäväksi määriteltiin: 1) selvittää käytössä 
olevia työn vaativuuden arviointimenetelmiä 2) selvitystensä perusteella 
tehdä ehdotuksia arviointimenetelmien kehittämiseksi ottaen erityisesti 
huomioon naisvaltaiset alat ja tehtävät 3) sekä lisäksi selvittää mahdolli- 
suuksia toimialojen rajat ylittäviin työn vaativuusvertailuihin. 

Työryhmän työ tapahtui julkisuuden valokeilassa ja julkisuutta hyväk- 
si käyttäen (Heiskanen 1996). Erityisesti naisvaltaisilla aloilla oli paljon 
odotuksia työryhmän työlle, kuten eräs lehtiotsikkokin antaa ymmärtää: 
”Työnarvioinnin uudistamisessa kytee naisten toivo” (emt., 201). Selvitys- 
työ tapahtui tutkimusten tukemana. Kolmanteen tehtävään, eli toimiala- 
rajat ylittäviin vertailuihin työryhmällä ei ollut tarjota vastauksia. Sellaisen 
vertailun potentiaalistakin mahdollisuutta epäiltiin useissa kannanotoissa. 
Kuvaava on esimerkiksi teknisiä toimihenkilöitä edustavan työmarkkina- 
johtajan lausunto liittonsa lehdelle, jossa hän toteaa, että sellaisen mittarin 
löytäminen olisi Nobelin rauhanpalkinnon arvoinen, koska se ratkaisisi 
palkkakiistat tässä maassa ikuisiksi ajoiksi (mt., 198). 

Työryhmän useamman vuoden työrupeaman aikana tehtäväksi anto 
osoittautui paljon vaikeammaksi kuin alun perin oli ajateltu. Odotusten 
ja saavutusten väliin jäi kuilu. Naisvaltaisten alojen toive päästä vahvasti 
kiinni naisten töiden aliarvostukseen jäi työryhmän tehtävärajauksen ul- 
kopuolelle. Työryhmän loppuraportin julkistamistilaisuudessa suuren pal- 
kansaajajärjestön työmarkkinajohtaja totesi: ”Kolme vuotta on ollut tär- 

keätä aikaa, on herättänyt keskustelua, hionut särmiä ja asenteita. Voidaan 
sanoa, että nyt se työ vasta kunnolla oikein alkaa. Tässä on tehty tutkimus- 
työtä, pohjustettu myönteistä maaperää ja se varsinainen työ alkaa tämän 
jälkeen”. (Mt., 203.) 

Työryhmä päätyi suosittelemaan, että työmarkkinaosapuolet käynnis- 
täisivät toimintaa, joka edistää työn vaativuuden arvioinnin laatimista ja 
käyttöönottoa sopimusalakohtaisesti. Jälkikäteisessä katsannossa voidaan 
todeta, että tämä tavoite on toteutunut. Sen sijaan naisten töiden aliarvos- 
tusta tuottavien käytäntöjen ja ajattelumallien jäljittämisessä riittää miltei 
loputtomasti työsarkaa. Toiveet ja vaatimukset toimia naisten ja miesten 
perusteettomien palkkaerojen poistamiseksi kohdistuvat vahvasti sekä 
työmarkkinajärjestöille että työnantajille. (Tasa-arvobarometri 2018, 25.) 


Toimintatutkimus tasa-arvoa edistämässä 


Työelämän tasa-arvo on osoittautunut sekä tasa-arvopolitiikan että tut- 
kimuksen valossa monisyiseksi asiaksi ja keinovalikoima havaittujen 
ongelmien poistamiseksi on tavoittanut vain joitakin syitä. Jotkin toi- 
mintatutkimukselliset hankkeet ovat valottaneet syiden kirjoa sellaisten 
työpaikkojen sisäisten prosessien ja käytäntöjen kautta, jotka asettavat 
naiset ja miehet erilaiseen asemaan (Drejhammar 2002; Heiskanen 2006; 
Meyerson & Kolb 2000). 

Toimintatutkimuksen vahvuus työelämän tasa-arvotavoitteiden tu- 
kemisessa on siinä, että se asettaa tavoitteeksi käytäntöjen muuttamisen, 
jolloin käytäntöjä ylläpitäviä asiantiloja on mahdollisuus saada esille. Osal- 
listava toimintatutkimus (Reason & Bradbury 2001) nojaa menettely- 
tavoissaan vuorovaikutuksen voimaan. Kommunikatiivisen toimintatut- 
kimuksen lähestymistapa (Gustavsen & Engelstad 1986) katsoo, että sekä 
toiminta organisaatioissa, että asioille annettavat merkitykset ovat olen- 
naisesti riippuvaisia kommunikaatioprosesseista. 

Lähestymistapa on kehittänyt metodeita, joiden avulla organisaatioi- 
den ja työpaikkojen ongelmakohdista päästään puhumaan tutkimuksen 

tukemana demokraattisessa hengessä ja muuttamaan käytäntöjä havaittu- 
jen ongelmien pohjalta. Lukuisat lähestymistavan tutkimukset ovat tuo- 
neet esille, että työpaikkojen ja organisaatioiden ongelmat näyttävät erilai- 
silta eri ryhmien näkökulmasta. Sama koskee myös tasa-arvokysymyksiä. 
Erilaisten näkökulmien kohtauttaminen onkin lähestymistavan yksi pää- 
tavoitteista. Lähestymistavassa on tiedostettu, että keskustelut ovat valta- 
järjestysten vaikutusten alaisia. Tätä ongelmaa on pyritty kontrolloimaan 
keskustelutilanteiden ryhmäjaoilla, joilla on toisaalta luotu turvallisia kes- 
kusteluareenoita ja toisaalta pyritty varmistamaan, että näkökulmien kirjo 
saadaan esille ja yhteisten keskustelujen piiriin. 

Seuraava esimerkki koskee työkonferenssia, johon osallistui kuusi 
suurta yksityisen ja julkisen sektorin työpaikkaa (Leinonen & Heiskanen 
2011). Kaikista oli mukana johdossa sekä asiantuntija- ja työntekijätehtä- 
vissä toimivia samoin kuin luottamusmiehiä ja työsuojeluvastaavia, miehiä 
ja naisia. Työkonferenssin tarkoituksena oli käynnistää työpaikkakohtaiset 


tasa-arvosuunnitelmat. 


Toimintatutkimuksellisella prosessilla tuettiin tasa- 
arvosuunnittelua 


Keskustelijat joutuivat työnsä pohjaksi miettimään, mikä on tasa-ar- 
vosuunnitelmalla vaikutettavien asioiden piiri. Valtakunnalliset palkkaus- 
rakenteet määrittävät raamit paikallisille sovelluksille. Pohdintaa aiheut- 
tanut kysymys oli, missä määrin ja millä keinoin ne antavat liikkumavaraa 
naisvaltaisten alojen palkkaerojen kaventamiseen. Keskusteluissa muistu- 
tettiin muun muassa, että työehtosopimukset määrittelevät minimiehdot 
eivätkä velvoita käyttämään esimerkiksi palkkataulukoiden alinta hinnoit- 
telua. Samoin muistutettiin, että sopimukset mahdollistavat palkkaliuku- 
mien hyödyntämisen, jos vain tahtotilaa löytyy. 

Joskin ulkopuolella neuvotellut rakenteet asettavat rajoja ja ehtoja niin 
paikalliset käytännöt voivat omalta osaltaan olla ylläpitämässä palkkauk- 

sellista epätasa-arvoa. Seuraava esimerkki edellä mainitusta työkonferens- 
sista valaisee yhtä sellaista tilannetta: 
A: [J]os ajatellaan vastuuta ja muuta, hän ei sitä päällikkönimi- 
kettä ikinä saa mikä hänelle kuuluis. Nii vastaavista tehtävistä 
nii moni muu yksikön niin sanottu päällikkö vetää kyllä ihan 
erilaisen palkan ja kun ajattelee Leenan vastuualuetta, nii eihän 
se ole oikealla tasolla. 


B: Nii ja ku ajattelee sitä mikä porukka sillä on. 

c: [Nii, vedettävänä. 

A: [Kyllä sillä on ihan selkeesti, mutta kun aikanaan on sanottu, 
että riittävästi on päälliköitä, niin niitä on, piste. Että kyllä siellä 
niinku on selkeesti tälläsiä asioita, että täytys tulla vähän vas- 


taan niissä asioissa. [..] (Omena-organisaation keskustelu). (Mt., 
260—261.) 


Nimitysasiat ja niihin liittyvät käytännöt tunnistettiinkin yhdeksi alueek- 
si, jota olisi tarpeen tarkastella työpaikan tasa-arvokysymysten yhteydessä. 
Esimerkki koskee yksittäisen työntekijän työpanoksen arvostamista, mut- 
ta naisten töiden aliarvostus tuli esille myöskin yleisempänä kysymyksenä, 
joka vaatisi työpaikkakohtaista huomiota ja toimenpiteitä tilanteen korjaa- 
miseksi. Arvostuksen puutteen nähtiin olevan yhteydessä laajassa mielessä 
työelämän valtarakenteisiin, ”tää tämmönen patriarkaalinen malli, niin 
kyllä se monessa asiassa kävelee vastaan”, kuten eräskin puhuja asian ki- 
teytti. 

Näkökulmien moninaisuus käydyissä keskusteluissa heijasteli paitsi 
puhujien sukupuolta ja asemaa työpaikoilla myös yleisemmin käsityksiä ta- 
sa-arvosta. Näkemysten taustalla oli tulkittavissa olevan ainakin kolmen- 
laisia tasa-arvoymmärryksiä (Ylöstalo 2011; Ylöstalo ym. 2012). Näitä oli- 
vat tasa-arvo yhtäläisinä oikeuksina, sukupuolieroon perustuva tasa-arvo 
sekä muitakin ulottuvuuksia kuin sukupuolta tarkasteleva moninainen ta- 
sa-arvo. Työelämän tasa-arvokeskustelun kentällä viime mainittu on uusin 
keskusteluhaara sekä tasa-arvotyön käytännöissä että teoriamuodostuk- 

sessa (Heiskanen ym. 2018). Moninaisen tasa-arvon kysymyksiä on tarkas- 
teltu tutkimuksissa intersektionaalisuus-käsitteen kautta, jolla on viitattu 
yhteiskunnallisten erojen, kuten sukupuolen, etnisyyden, seksuaalisuuden 
ja luokan leikkaamiseen toistensa kanssa, niiden erilaisiin risteämisiin ja 
yhteisvaikutuksiin. 

Seuraavassa siirrymme tarkastelemaan, miten sukupuolten tasa-arvo 
työelämässä on ymmärretty paitsi erilaisissa säädöksissä, myös miten se on 
jäsennetty tutkimuksellisesti, jossa samanlaisuudesta ja erilaisuudesta on 
paljolti siirrytty erittelemään sukupuolten tasa-arvon moniperustaisuutta 
intersektionaalisella otteella. 


Sukupuolen ja sukupuolten tasa-arvon ymmärrykset 


Sopimukset, lait ja niiden toimeenpano 


Tasa-arvosta piirtyy erilainen kuva riippuen näkökulmasta, joka asiaan 
otetaan. Näkökulmana voi olla esimerkiksi, sopimukset, lait, teoriat tai 
ihmisten arkiset ymmärrykset. Edelliset esimerkit antoivat väläyksiä ih- 
misten kokemuksista ja ymmärryksistä samoin kuin siitä, miltä tilanteet 
tilastojen valossa näyttävät. Tässä osassa siirrämme katseen tasa-arvon oi- 
keudelliseen perustaan oikeuden täytäntöönpanoon tasa-arvopoliittisena 
ja työmarkkinallisena asiana. 

Tasa-arvoa ja syrjinnänvastaista oikeutta säätelevät sekä kansalliset että 
Euroopan unionin ja kansainvälisen oikeuden sopimukset ja lait (Antti- 
la 2013). Suomessa sukupuolten tasa-arvo palkkauksessa ja työn ehdoissa 
kuuluu perusoikeuksien piiriin: ”Sukupuolten tasa-arvoa edistetään yh- 
teiskunnallisessa toiminnassa sekä työelämässä, erityisesti palkkauksesta 
ja muista palvelussuhteen ehdoista määrättäessä sen mukaan kuin lailla 
tarkemmin säädetään” (PL 731/1999 6. pykälä). Tasa-arvolaissa (1986/609) 
ja siihen myöhemmin tehdyissä täydennyksissä on tarkempia säädöksiä 

koskien muun muassa työnantajien velvoitteita sukupuolten tasa-arvon ja 
samapalkkaisuuden edistämisestä ja tasa-arvosuunnitelman laatimisesta. 

Kun tasa-arvon ja samapalkkaisuuden tavoite on näinkin vahvasti lail- 
la ja sopimuksilla säädetty ja kun tasa-arvopoliittista tahtotilaakin löytyy 
(Julkunen 2009), niin Milja Saaren (2016) tavoin on perusteltua kysyä, 
mikä asian edistämisessä on niin vaikeaa, kun tavoitetta ei ole saavutettu 
vuosikymmentenkään kuluessa. Saari lähestyy kysymystä pohtimalla ke- 
nellä tai millä taholla on vastuu tasa-arvoisesta työelämästä ja erityisesti 
samasta palkasta samanarvoisessa työssä. Vastuutahoja hän tunnistaa usei- 
ta: virallisen tasa-arvopolitiikan, kolmikantayhteistyön hallituksen ja työ- 
markkinajärjestöjen välillä ja työpaikat. 

Kunkin hallituksen laatimat tasa-arvo-ohjelmat ovat työväline, jolla 
toteutetaan tasa-arvolain velvoitteita ja samalla konkreettinen ilmaus ta- 
sa-arvopolitiikan tavoitteista. Työelämän tasa-arvoa käsittelevissä asioissa 
toteuttajina on nähty pääsääntöisesti työmarkkinajärjestöt ja työpaikat. 
Kuvattu työnarviointityöryhmä on esimerkki foorumista, jossa lain edel- 
lyttämää tasa-arvon edistämistyötä tehtiin samanarvoisen työn viiteke- 
hyksessä. Ryhmän työ toi esiin joitakin vaikeasti ratkaistavia kysymyksiä, 
joita lakeihin kirjattujen tavoitteiden toteuttamisessa on. Erityisesti tämä 
koski työn vertailua eri toimialojen kesken, jonka työryhmä rajasikin lo- 
pulta tehtäviensä ulkopuolelle. Asiaan ei ole myöskään palattu sen jälkeen, 
vaan työnarvioinnit tehdään sopimusalakohtaisesti. Piilevänä asiana ryh- 
män työssä oli laaja kysymys naisten töiden aliarvostuksesta, jota ei otettu 
sellaisenaan asialistalle ja jonka kaikkia puolia työnarvioinnin tekniset 
menettelyt eivät välttämättä tavoita. 

Työelämän tasa-arvoa koskevat säädökset ja sopimukset konkretisoitu- 
vat työpaikkojen arjessa ja käytännöissä. Tasa-arvolaki asettaa tasa-arvon 
turvaamis- ja edistämisvelvoitteita työnantajalle. Tasa-arvosuunnitelmien 
laatiminen ja palkkakartoitukset ovat laissa määriteltyjä toimenpiteitä ta- 
sa-arvotyön tekemiseksi. Käytännössä sen kaltainen tasa-arvotyö tapahtuu 
yhteistyössä henkilöstön kanssa ja erilaisten vastuiden ja intressien risteä- 
vässä kentässä, kuten Saari (mt., 39) huomauttaa. 


279 


Päivi Korvajärvi & Tuula Heiskanen 


Työnantaja on vastuussa liiketoiminnan tuloksesta, jossa markkinoi- 
den ehdot ovat ratkaisevassa roolissa. Työpaikalla henkilöstöä koskevien 
neuvotteluiden osapuolena ovat pääsääntöisesti luottamusmiehet, jotka 
ovat puolestaan tilivelvollisia jäsenille, jotka ovat heidät äänestäneet tehtä- 
vään. Työpaikan monien edistettävien ja neuvoteltavien asioiden joukossa 
tasa-arvokysymykset eivät yleensä nouse ensisijaisuuslistan kärkeen. 

Tahtotilan puute ei kuitenkaan ole ainoa tai pääasiallinen syy työ- 
paikkatasoisen tasa-arvotyön hitaudelle. Edellä käsitelty empiirinen esi- 
merkkimme tasa-arvosuunnitelman laatimisesta toi esille seikkoja, jotka 
synnyttävät vaikeutta tarttua asiaan. Yksi pohdintoja aiheuttanut kysymys 
oli, mitkä asiat ylipäänsä kuuluvat tasa-arvosuunnitelman piiriin, toinen 
vaikea asia oli saada ote erilaisten töiden arvostuksesta, joka tuli esille 
myös työnarviointityöryhmän työssä. Taustalla oli tunnistettavissa myös 
laajempia kysymyksiä tasa-arvon erilaisista ymmärtämistavoista, joihin 
kytkeytyy myös kysymys siitä, mitä roolia sukupuoli näyttelee työelämän 
käytännöissä ja ratkaisuissa. 


Samanlaisuutta ja erilaisuutta 


Tasa-arvon käsittämistavoilla on vaikutusta tasa-arvopolitiikkaan ja käy- 
tännön tasa-arvotyöhön. Tasa-arvokäsitteen pohdintaa löytyykin vuo- 
sikymmenten ajalta erityisesti politiikan tutkijoilta (Kantola 2017; Kan- 
tola & Lombardo 2017). Yksi selkeästi erottuva keskustelulinja keskittyy 
tarkastelemaan tasa-arvoa yhtäläisinä oikeuksina. Sen keskeisin sisältö 
on, että kaikkia ihmisiä tulisi kohdella samoihin sääntöihin ja kriteerei- 
hin tukeutuen riippumatta sukupuolesta (Sguires 1999, 120). Keskustelun 
voimakkaimmat aallot ovat lähtöisin Pohjois-A merikasta, jossa sen juuret 
tukeutuvat kansalaisoikeusliikkeeseen ja lainsäädännöllä turvattavaan yk- 
silöiden ja ryhmien yhtäläiseen kohteluun. Käsitteet eivät ole kuitenkaan 
suoraan siirrettävissä maasta toiseen. Pohjoismaissa tasa-arvokeskustelun 
painopisteet ovat erilaiset kuin Pohjois-Amerikassa historiallisesti muo- 
toutuneista tavoitteista ja käytännöistä johtuen. Esimerkiksi Suomessa 

työelämän tasa-arvoa koskevissa asioissa työmarkkinajärjestöillä on ollut 
varsin painava rooli lainsäädännön rinnalla, mikä on vaikuttanut näkö- 
kulmiin ja painotuksiin. 

Yhtäläiset oikeudet ja syrjimättömyys kuuluvat ihmisoikeuksien pii- 
riin ja tasa-arvon käsittäminen yhtäläisinä oikeuksina on helposti perus- 
teltavissa oleva lähtökohta. Kriittinen keskustelu on kuitenkin nostanut 
esille ongelmia, joihin käsitteen käyttö yksinomaisena ohjenuorana voi 
johtaa. Monesti käytännön sovellukset yhtäläisten oikeuksien tasa-arvosta 
ovat kohdistuneet yhtäläisten mahdollisuuksien tarjoamiseen sukupuoles- 
ta riippumatta. Kritiikin mukaan mahdollisuuksien hyödyntäminen ei ole 
pelkästään yksilöllisten valintojen asia, vaan hyödyntämisen tiellä voi olla 
myös esteitä, jotka eriytyvät sukupuolen mukaan ja joihin olisi niin muo- 
doin kiinnitettävä huomiota (Kantola ym. 2012, 9-11). 

Toinen pääasiallinen kritiikin kärki kohdistuu yhtäläisten oikeuksien 
tasa-arvon takana olevaan käsitykseen sukupuolten samankaltaisuudesta 
ihmisinä. Riskinä on nähty, että ihmisten samankaltaisuutta korostava 
näkemys häivyttää tosiasialliset erot naisten ja miesten välillä ja päätyy 
käytännön tilanteissa vertaamaan kaikkia miehiseen normiin. Kritiikin 
esittäjät ovatkin tarjonneet tilalle sukupuolieroon rakentuvaa tasa-arvon 
käsitettä. Käytännön tasa-arvotyössä näkemystä on sovellettu esimerkiksi 
pääasiallisesti naisille kohdennetuissa erityistoimissa, kuten sukupuoli- 
kiintiöissä. Välittävänä siltana näiden erilaisten tasa-arvokäsitteiden voi- 
daan pitää Joan Scottin ehdotusta. Hänen ajattelunsa mukaan tasa-arvo 
ei edellytä samanlaisuutta vaan päinvastoin erojen olemassaolon tunnus- 
tamista ja tietyissä tilanteissa erilaisten pitämistä samanveroisina (Scott 
1988, 44). 


Risteävät erot 


Tuoreimpana tulokkaana tasa-arvokeskusteluun on keskustelu intersektio- 
naalisuudesta ja sen kanssa osin päällekkäisenä keskustelu moniperustai- 
sesta syrjinnästä. Keskustelussa on suunnattu huomiota siihen, että monet 

yhteiskunnalliset luokittelut, kuten sukupuoli, luokka-asema, ikä, terveys 
ja etnisyys jäsentävät ihmisten asemia yhteiskunnallisen toiminnan ken- 
tillä ja vaikuttavat yhdessä niin, että syntyy alistuksen ja vallan paikkoja. 
Tieteellinen keskustelu on ollut monipolvista ja painotukset ovat vaihdel- 
leet muun muassa sen mukaan, onko keskustelijalla yhteiskuntatieteen, 
politiikan tutkimuksen tai kulttuuritutkimuksen ote asiaan (Karkulehto 
ym. 2012). Yhdistävänä asiana on kuitenkin näkemys siitä, että huomion 
kiinnittäminen pelkästään yhteen yhteiskunnalliseen eroon, kuten suku- 
puoleen, antaa liian yksipuolisen kuvan silloin, kun yhteiskunnallinen ase- 
ma muovautuu monen tekijän samanaikaisesta vaikutuksesta (Rodriguez 
ym. 2016). 

Intersektionaalisuuskäsite on levinnyt Yhdysvalloista, jossa sen otti 
käyttöön Crenshaw (1989) tutkiessaan mustien naisten kokemaa sor- 
toa, laajalle metodologiseksi ohjenuoraksi monenlaiseen tutkimukseen 
(McCall 2005). Työelämän tutkimuksen suuntaan osuva avaus on tullut 
Joan Ackerilta (2006). Hän kritisoi intersektionaalisuuden viitekehyksessä 
tehtyjä analyyseja liiallisesta painotuksesta yhteen tai toiseen yhteiskun- 
nalliseen ryhmään sen sijaan, että huomio olisi niissä monimutkaisissa ja 
toisiaan ruokkivissa ja ristiriitaisissa prosesseissa, jotka tuottavat eriarvoi- 
suutta. Hän on ottanut käyttöön käsitteen epätasa-arvoisuuden hallinnan 
järjestelmä (inequality regimes), jolla hän tarkoittaa löyhästi toisiinsa liitty- 
viä käytäntöjä, prosesseja, toimintoja ja merkityksiä, jotka synnyttävät ja yl- 
läpitävät luokkaan, sukupuoleen ja rotuun liittyviä eriarvoisuuksia tietyssä 
organisaatiossa (mt., 443). 

Ackerin ajattelusta virikkeitä saaneena Heiskanen ym. (2018, myös 
Otonkorpi ym. 2015) ovat jäljittäneet epätasa-arvoisuuden hallinnan jär- 
jestelmiä puolustusvoimissa. Tutkimuksessa tuli esiin toisistaan poikkea- 
via näkemyksiä tasa-arvon tilasta organisaatiossa. Sukupuolella, ammatil- 
lisella asemalla, iällä ja sillä työskentelikö sotilas- vai siviilitehtavissa, oli 
kaikilla merkitystä siinä, millaisena tasa-arvo näyttäytyi, mutta ei kuiten- 
kaan yksioikoisesti. Esimerkiksi koulutus- ja urajärjestelmän vuoksi hie- 
rarkkinen asema ja ikä olivat sidoksissa toisiinsa. Jako sotilas- ja siviiliam- 

matteihin erotteli kokemuksia mutta ei samalla tavalla miehillä ja naisilla. 
Ikä ja sen mukanaan tuomat palvelusvuodet olivat eduksi sotilastehtävissä 
niillä, jotka kuuluivat urakiertojärjestelmän piiriin, mutta eivät välttämät- 
tä tuoneet etua siviileille eivätkä kaikille sotilastehtävissä toimivillekaan. 
Siviilitehtävissä sukupuoli ja ammattiryhmä yhdessä erottelivat tasa-arvo- 
kokemuksia. Tasa-arvonäkökulmasta katsoen sosiaalisten asemien kirjo 
oli moniulotteisempi kuin puolustusvoimien viralliset jaot ja organisaa- 
tiokaaviot näyttävät. Tutkimuksen järjestämissä keskusteluryhmissä tuli 
näkyväksi, että sosiaaliset asemat ovat muovautuneet paitsi organisaation 
virallisten prosessien myös epävirallisten käytäntöjen ja merkityksenanto- 
jen kautta. 

Intersektionaalisuutta käsittelevässä kirjallisuudessa paljon keskustelua 
aiheuttanut kysymys on ollut, mitä yhteiskunnallisia eroja pitäisi sisällyt- 
tää mukaan toisaalta tieteelliseen tutkimukseen ja toisaalta lakeihin ja sää- 
döksiin (Yuval-Davis 2006). Erityistä huolta on kannettu siitä, mitä seuraa, 
jos moniperustaisen syrjinnän ajatus omaksutaan ilman erityistä huomiota 
sukupuoleen (Thorvaldsdottir 2007; Verloo 2006). Esimerkiksi puolustus- 
voimissa kokonaiskuva tasa-arvosta ilman sukupuolen huomioon otta- 
mista olisi jäänyt vajavaiseksi, vaikka myös muilla jaoilla oli merkitystä. 
Melkein puolet naisista piti tasa-arvon tilaa epätyydyttävänä, kun miehistä 
samalla tavalla kriittisiä oli kymmenen prosenttia. 

Seuraavassa jatkamme pohtimalla työelämän sukupuolistavien käy- 
täntöjen käsitettä näkökulmana ajattelumalleihin ja rutiinimaisiin toi- 
mintatapoihin, jotka saattavat olla tasa-arvovajeiden taustalla. Esillä ovat 
sukupuolen kahtiajaon pulmat, työelämän yksilöllistyminen ja henkilö- 
kohtaistuminen, työelämän rodullistaminen ja työelämän mielenhallin- 
nan keinot. Lopuksi esitämme ajankohtaisia kysymyksiä sukupuolten ta- 
sa-arvon tutkimiselle työssä. 

Sukupuolistavat käytännöt, yksilöllisyys ja rakenteet 


Sukupuolten tasa-arvo tai sukupuolen käsitteellistäminen työelämässä on 
tutkimuksessa nojannut pääasiallisesti kahtiajakoiseen käsitykseen suku- 
puolesta. Segregaation näkökulma on tästä hyvä esimerkki (McDonald 
2016), samoin palkkaerojen näkökulma. Kuitenkin ainakin pohjoisame- 
rikkalainen tutkimus sukupuolesta työelämässä on jo pidempään tun- 
nistanut sukupuolen korjaukset ja niiden seuraukset työelämässä (Schilt 
& Connell (2007), tai laajemmin ylipäätänsä ajatuksen, että sukupuolten 
rajat voivat olla liikkuvia (West & Zimmerman 1987). Suomessa sukupuo- 
lirajojen suhteellisuutta ja sukupuolen moninaisuutta on käsitelty työelä- 
mään liittyen vain vähäisesti (Lehtonen 2014). Kuitenkin juuri sukupuol- 
ten tarkkojen rajojen kyseenalaistaminen ja sen tutkimus on tuottanut 
paljon käsitellyn ja käytetyn tutkimusotteen, sukupuolen tekemisen (doing 
gender) (West & Zimmerman 1987). Sen mukaisesti kaikkein olennaisin- 
ta on arvioida, miten ja millaisin käytännöin sukupuoli sekä muodostuu 
että se muodostetaan milloin feminiiniseksi ja milloin maskuliiniseksi. 
Millaisin toimin ihmiset vakuuttavat ja haluavat vakuuttaa toisilleen, että 
he edustavat jotakin sukupuolta, joskaan ei välttämättä yhtä kahdesta su- 
kupuolesta (West & Zimmerman 2009)? Tämä näkökulma, samoin kuin 
näkökulma sukupuolten performatiivisuuteen (Nentwich & Kelan 2014), 
sisältävät hyvin mahdollisuuden tutkia sukupuolten moninaisuutta, mutta 
toistaiseksi sukupuolten moninaisuus ja siitä seuraavat eriarvoisuudet työ- 
elämässä ovat olleet hyvin vähäisesti esillä. 

Sukupuolen kahtiajakoisuuden perustellusta kritiikistä huolimatta su- 
kupuolten kahtiajakoon perustuva tilastotieto antaa kuvan yhteiskunnan 
sukupuolistuneista rakenteista ja niiden muutoksista pitkällä aikavälillä 
(Kinnunen 2019). Kuitenkin jos pyritään horjuttamaan sukupuolten kah- 
tiajakoisuuteen perustuvaa eriarvoisuutta, olennaista on tarkastella, mi- 
ten eriarvoisuudet muodostuvat arjen käytännöissä. Eri tahojen toiminta 
työssä ja työpaikoilla on vahvasti kytkeytynyt muuhun yhteiskunnalliseen 
toimintaan ja sen painotuksiin, ja siten myös segregaation kaltainen kah- 
tiajakoisuus toimii perustana sille, miten työt organisoidaan eri ihmisille. 

Tähän sisältyy sukupuolistavia käytäntöjä, joissa on mukana — usein 
rutiininomaisesti — ajattelumallit siitä, mikä sopii kenellekin, missä teh- 
tävissä tarvitaan feminiinistä otetta ja missä maskuliinista otetta, ja mitä 
asiakkaiden oletetaan toivovan erilaisissa palveluissa toimivan työntekijän 
feminiinisyydestä tai maskuliinisuudesta. Sukupuolistavat käytännöt toi- 
mivat juuri ajattelumalleina ja rutiinimaisina toimintapoina, mutta myös 
tietoisesti harkittuina toimintatapoina (Martin Yancey 2004; Korvajärvi 
2011). Sukupuolistavat käytännöt ovat moniuotteisia. Koulutusvalinnat 
tai sukupuolen mukaan eriytyneille aloille suuntautuminen on yleensä 
itsestään selvä rutiini. Samalla rutiinit ovat käytäntöjä ja toimintatapoja, 
jotka jäävät sanallistamatta. 

Sukupuolen mukaisen segregaation uusiutuminen voidaan esittää yk- 
silöllisinä valintoina kuten Helsingin Sanomat (9.9.2018) otsikoi: ”Arvot 
ohjaavat sukupuolia eri aloille”. Voidaan myös ajatella, että miehet ja naiset 
työntekijöinä ovat tietynlaisia. Esimerkiksi liikuntapalveluissa on muodos- 
tunut naisten ja miesten tehtäviä sillä perusteella, että naisilla on miehiä 
parempi rytmitaju. Yrittäjä ja liikunnanohjaaja (nainen) voi perustella asiaa 
tyyliin: ”... niistä [miehistä] ei ehkä ole niin paljon vetään tanssitunteja, tai 
rytmiin kun pitäisi liikkua musiikin mukaisesti, niin se on haastavaa. Sille 
ei vaan voi mitään, että siinä naiset ovat parempia.” (Koivunen ym. 2018, 
23.) Tästä syystä ryhmäliikuntaa ohjaavat paljolti naiset ja miehet taas toi- 
mivat erilaisissa valmennustehtävissä (mt.). Asiakassuhteiden dynamiikka 
ja kuvitellut naisten ja miesten ostopäätökset sisältävät sukupuolistunei- 
ta käytäntöjä ja siten naiset ja miehet asiakkaina ovat tietynlaisia. Silloin 
tavaroihin ja markkinoitaviin tuotteisiin on istutettu sukupuoli mukaan 
(Korvajärvi 2009). Esimerkiksi mainostoimistoissa harkitaan tarkkaan, 
minkälaisin kirjaimin ja värein mainostetaan vaikkapa traktoreita tai 
meikkituotteita. Art director (mies) kuvasi tilannetta seuraavasti: ”Jos me 
tehdään isoja koneita, niin sitten käytetään todennäköisesti vähän pak- 
sumpaa tekstityyppiä ... jos tehdään vaikka meikkiesimerkkiä, niin se on 
kapeaa ja laihaa ... se on hienostuneempaa, kun taas traktoripuolessa on 
vahvaa ja voimakasta.” (Koivunen ym. 2018, 22-23.) 

Sukupuolistavaksi käytännöksi voi nimittää myös Sipilän hallituksen 
kilpailukykysopimusta, jonka seurauksena naisvaltaiset julkisen sektorin 
alat menettivät lomarahojaan huomattavasti (Elomäki & Haataja 2018). 
Se on hyvä esimerkki sanoittamattomasta ja silti hyvin sukupuolistuneesta 
päätöksestä. Perusteltu ehdotus sukupuolitietoisesta budjetoinnista on su- 
kupuolistava käytäntö, joka on sanoitettu ja joka pyrkii yhteiskunnalliseen 
muutokseen (Elomäki & Ylöstalo 2018). 

Näitä esimerkkejä voi nimittää myös totunnaisiksi käytännöiksi, ta- 
sa-arvon kannatukseksi ilman omakohtaista toimintaa, tietoiseksi naisel- 
lisuuden tai miehisyyden korostukseksi ja tietoiseksi toiminnaksi eriar- 
voisuuksien purkamiseksi (Jokinen 2005, 55). Sukupuolistavat käytännöt 
eivät aina palaudu nais- tai miessukupuoleen siten, että feminiiniseksi 
ymmärrettävä toimija olisi aina nainen ja maskuliiniseksi ymmärrettävä 
toimija olisi aina mies. 

Sukupuolistaviin käytäntöihin juurtuu jatkuvasti aineksia työelämän 
muutoksista ja siitä, mitä työelämässä vaaditaan. Kuitenkaan aina ei ole 
helppoa arvioida, mikä on työelämän muutosten seurausta sukupuolen 
kannalta ja minkälaiset muutokset taas nojaavat sukupuolistuneisiin käy- 
täntöihin. Yksi paljon esillä ollut vaatimus on työelämän yksilöllistyminen 
tai henkilökohtaistuminen. Työelämän vaatimukset ovat yksilöllistyneet. 
Työhön sisältyy osaamisen lisäksi itsensä kehittämistä, muokkaamista ja 
markkinointia. Myös työhön liittyvät eriarvoisuudet, kuten sukupuolistu- 
nut eriarvoisuus tai työuupumus, oletetaan kohdattavaksi yksilönä ja yksi- 
löllisenä ruumiina (Mäkinen 2012; Rikala 2016). 

Yksilöllistyminen ei koske vain työn tekoa ja työssä toimimista, vaan 
työhön suuntautumista ylipäätänsä. Yksilöllisyyden arviointi alkaa jo 
rekrytoinnista. Rekrytointikonsultit nojaavat tunteisiinsa ja vaistoihinsa 
ja tekevät — omien sanojensa mukaisesti — esityksiään työhön valittavista 
henkilöistä ”perstuntumalta? (Kinnunen & Parviainen 2016). Samalla on 
kerrottu (esimerkiksi Helsingin Sanomat 28.5.2017), että tekoälyä käyte- 
tään rekrytointien tukena ja viiden vuoden sisällä tekoäly tekisi varsinai- 
sia rekrytointejakin. Jo nyt tekoäly voi tehdä hakijoille henkilökohtaisen 

palautteen hakijasta. Työntekijöiden arvioinnissa on liikkeellä siis hyvin 
erisuuntaisia käytäntöjä: sosiaaliseen arvioon perustuva vaistomainen pe- 
rustelu, ja tekoälyn poimima informaatio vaikkapa ilmeistä ja äänensävyis- 
tä videohaastatteluissa. Ensin mainittu vaikuttaa helposti intuitiiviselta 
ja satunnaiselta ja jälkimmäinen taas hyvinkin tosiasioihin perustuvalta. 
Toistaiseksi on kuitenkin olemattoman vähän tietoa siitä, minkälaiset 
sukupuolistuneet ajattelun mallit toimivat suositusten ja tekoälyn algorit- 
mien taustalla. Algoritmithan ovat ihmisten suunnittelemia ja siten myös 
kulttuuristen normien muovaamia. 

Toisenlainen, joskin yksilöllistymiseen liittyvä, työelämän vaatimus on 
monenlaiset mielenhallinnan keinot ja välineet. Näyttää siltä, että uuslibe- 
ralistiset ajatukset ja uusliberalismi mukaan lukien talouskuri suuntaavat 
ihmisten mieliä. Siten työntekijöiden mielien hallintaan sisältyy myös ny- 
kykapitalismin valtasuhteita. On nimittäin väitetty, että uusliberaalissa ta- 
loudessa jopa onnellisuus ja optimismi ovat asioita, joita edistetään monin 
teknologioin liikkeenjohdon taholta ja koulutuksessa. Onpa jopa väitetty, 
että myönteinen ajattelu ja onnellisuus on suorite, jossa ihmiset tuottavat 
tietynlaisia emotionaalisia tiloja samoin kuin kuntosalilla muokataan tiet- 
tyä lihasryhmää (Binkley 2011). Toisenlaisiakin näkökulmia on esitetty. 
Niiden mukaisesti pyrkimys onnellisuuteen voi olla tapa vastustaa materi- 
aalisia tulevaisuuden arvoja ja samanaikaisesti se voi olla myös sopeutumi- 
sen strategia (Davies 2015). 

Onnellisuus näytti olevan nuorten aikuisten tavoitteena muutama vuo- 
si sitten myös Suomessa. Suomalaisten haastateltavien onnellisuus sisälsi 
yleensä toiveen jonkinlaisesta tavallisesta elämästä, johon kuuluivat koulu- 
tusta vastaava työ, kohtuullinen toimeentulo ja perhe. Samalla onnellisuus 
tarkoitti jotakin omakohtaista, autenttista ja kokonaisvaltaista elämää, 
jossa päämääränä oli ajaton onnellisuuden tunne, työn ja muun elämän 
sopusointu tyyliin ”minulle on tärkeää olla onnellinen sisäisesti, eikä niin, 
että joku ulkopuolinen tulee sanomaan, että olet onnistunut elämässä siitä 
ja siitä syystä”. Kun haastatteluissa puhuttiin menestyksestä, mielen hal- 
lintakin vaikutti sukupuolistuneelta. Nuoret naiset sanoivat, että heidän 


287 


Päivi Korvajärvi & Tuula Heiskanen 


piti pyrkiä myönteiseen orientaatioon, esimerkiksi ”kaikki riippuu itses- 
tä ja niin sen pitääkin olla. Oma asenne pitää olla kohdallaan” tai ”uskon 
myönteiseen asenteeseen, pitää olla myönteinen, jotta onnistuu”. Nuoret 
miehet taas olivat naisia optimistisempia ja sanoivat luottavansa itseensä 
ja olevansa toisia nuoria aikuisia parempia, esimerkiksi tyyliin ”minulla 
ja kavereillani [IT-alalla] on tunne, että tyyppi, joka tietää, mitä tekee, ei 
päädy työttömäksi”. (Nikunen & Korvajärvi, ilmestyy.) Tulevaisuuden su- 
kupuolten tasa-arvon kannalta voi kysyä, mitä siitä seuraa, jos juuri nuoret 
naiset sisäistävät sellaisen yksilöllisen asenteiden kehittämisen mielentilan, 
jota juuri uusiliberaali arvomaailma olettaa kunnollisille kansalaisilleen ja 
työntekijöilleen. Silloin naisia arvioitaisiin osana osaamisen taloutta, mut- 
ta ei sukupuolisen oikeudenmukaisuuden kannalta (Julkunen 2016, 249). 

Lopetamme nostamalla esille ajankohtaisia kysymyksiä sukupuolten 
tasa-arvon tutkimiselle työssä. 


Työn tulevaisuus, tasa-arvo ja sukupuoli 
— haasteet tutkimukselle 


Yhteiskunnan sukupuolistuneet rakenteelliset jaot — kuten ammatillinen 
segregaatio tai sukupuolen mukaiset hierarkkiset erot — ja rakenteellinen 
eriarvoisuus muodostuu ja muodostetaan sukupuolistavissa käytännöissä, 
joissa nivoutuvat yhteen yhteisiksi oletetut kulttuuriset ajattelumallit ja 
niiden mukainen tai niitä vastustava toimintatapa, minuudet ja tunteet. 
Samanaikaisesti yksilöllisen ainutlaatuisuuden vaatimus asettaa myös 
sukupuolen yksilölliseksi ja ainutlaatuiseksi. Silloin ohitetaan se, minkä- 
laisten sukupuolistuneiden käytäntöjen virrassa jokainen on pakotettu 
toimimaan. Samoin ohitetaan se, minkälaisiin vakiintuneisiin ja syvälle 
juurtuneisiin sukupuolijakoihin yksilölliseksi ainutlaatuisuudeksi ajateltu 
toiminta ja osaaminen kiinnittyy. 

Sukupuolten tasa-arvossa kutoutuvat yhteen työelämä, politiikka ja ta- 
lous. Ne ovat toisistaan erottamattomia. Silti keskusteltaessa sukupuolten 

tasa-arvosta työelämässä pysytellään useimmiten työelämän rajojen sisällä, 
samoin kuin politiikan tutkimuksessa pysytellään politiikan teossa tai ta- 
louden tutkimuksessa talouden alalla. Keskustelun ja tieteenalojen (olete- 
tut) rajat aitaavat keskustelua ja sukupuolten tasa-arvon monisäikeisyyttä 
turhankin paljon. Erityisesti talouden asiantuntijuus ja talouspolitiikka on 
onnistunut pitämään sukupuolinäkökulmat niille ulkopuolisina. Saman- 
aikaisesti kuitenkin juuri talouspolitiikan ratkaisuilla voi olla tasa-arvova- 
jeita suurentavia, mutta myös niitä poistavia vaikutuksia. (Elomäki 2018.) 

Sukupuolten tasa-arvon edistäminen on hyvin mahdollista sekä julki- 
suuden voimin, poliittisin toimin että työpaikoilla. Sukupuolten tasa-ar- 
von edistäminen on yhtäaikaisesti monitasoista ja monimuotoista, ja kes- 
keisiä ovat keskustelun kautta muodostettavat tavoitteet, joihin jokainen 
työpaikalla voi sitoutua. Se perustuu samanaikaisesti muodolliseen hallin- 
nolliseen päätöksentekoon ja kulttuuristen arvostusten muutoksiin. 

Tutkimukset osoittavat, että keskeistä on hahmottaa, minkälaisesta 
tasa-arvosta kulloinkin puhutaan, mitä arvostetaan ja minkälaisten eriar- 
voisuuksien poistamiseen tähdätään. Kuitenkaan yhtä ja oikeaa tasa-arvoa 
ei silti ole olemassa. Sen sijaan sukupuolten tasa-arvoa työelämässä voidaan 
edistää ymmärtämällä se kysymykseksi sukupuolten yhtäläisistä oikeuk- 
sista, sukupuolten välisistä eroista tai kysymykseksi moninaisista eroista, 
joista sukupuoli on yksi ero muiden joukossa. Näillä kaikilla on paikkansa 
tasa-arvotyön edistämisessä. Samoin sukupuolten tasa-arvon edistäminen 
sekä yhteiskunnan rakenteiden näkökulmasta että työyhteisöjen ja yksi- 
löiden tasolla kietoutuvat yhteen ja tukevat toinen toisiaan. Sukupuolten 
tasa-arvo on kokonaisuus, jossa eri osaset vaikuttavat toisiinsa sukupuolten 
tasa-arvoa edistäen, mutta paradoksaalisesti myös joskus sitä estäen tai hi- 
dastaen. (Ylöstalo ym. 2012.) 

Niinpä sukupuolten tasa-arvolle on mahdollisuuksia. Kuitenkin työ- 
paikkatasolla mahdollisuudet esimerkiksi työnarviointiin voivat jäädä 
käyttämättä. Vaikka organisaatiot väittävät noudattavansa työn arvioin- 
nin hyviä käytäntöjä ja sopimuksia, tosiasiassa niin ei tehdä. Sen sijaan pää- 
tökset voivat perustua yhteiseen kulttuuriseen ymmärrykseen siitä, mikä 

on sopiva palkka tietyissä tehtävissä. Muodollinen palkkausjärjestelmä ja 
sen toteuttamisen tavat voivatkin olla ristiriidassa keskenään. Koskinen 
Sandberg (2017) havaitsi, että neuvotteluprosesseihin sisältyi itsestään sel- 
viä käytäntöjä, jotka tuottivat palkkauksellista eriarvoisuutta sukupuol- 
ten välille. Näitä palkkausjärjestelmiin sisältymättömiä käytäntöjä olivat 
esimerkiksi miesten tekemien töiden korkeampi arvostus, sukupuolen 
tekeminen näkymättömäksi sekä vahva ja kyseenalaistamaton sukupuol- 
ten mukainen segregaatio. Toinen esimerkki käyttämättömistä mahdolli- 
suuksista on tasa-arvosuunnitelmat. Työpaikkojen tasa-arvosuunnitelmat 
voivat jäädä suppeiksi ja niiden laatimisen prosessissa henkilöstön osallis- 
taminen voi jäädä vähäiseksi. On merkillistä, että peräti 40 prosenttia pal- 
kansaajista ei tiedä, tai heidän tietoonsa ei ole tullut, onko heidän yli 30 
henkilön työpaikallaan tällainen tasa-arvolain mukainen suunnitelma vai 
ei (Tasa-arvobarometri 2018, 79). Tällaisessa tilanteessa joutuu kysymään, 
onko sukupuolten tasa-arvo jokin ylimääräinen ja väistettävissä oleva asia 
työpaikoilla? Miten työnantajien, liikkeenjohdon, työntekijöiden tai asi- 
akkaiden etu ci olisi työntekijöiden ihmisoikeuksien edistäminen länsi- 
maisessa demokratiassa? 

Myös naisten poliittiset organisaatiot ovat olleet suhteellisen toimetto- 
mia. Talouskuri koskettaa vahvasti työelämää ja erityisesti se koskettaa jul- 
kisen sektorin suhteellisen matalapalkkaisia vaikkakin koulutettuja naisia, 
jotka ovat joutuneet kilpailukyvyn nimissä luopumaan lomarahoistaan 
ja siten osasta ansiotuloistaan. Tästä huolimatta naisliikkeiden vastarinta 
on jäänyt heikoksi ja hitaaksi. Sen sijaan suomalaisessa hallituspolitiikassa 
korostuvat talouden ensisijaisuudet ja siten politiikka on muuttunut kysy- 
myksiksi taloudesta (Adkins ym. 2018). Tämän on osoitettu johtuvan pal- 
jolti siitä, että naisten poliittiset organisaatiot ovat kiinnittyneet likeisesti 
poliittisiin puolueisiin ja valtiovaltaan. Samalla on esitetty, että tämä tilan- 
ne on antanut tilaa ammattiyhdistysliikkeelle ja erityisesti sosiaalisen me- 
dian välityksellä tapahtuvalle organisoitumiselle ja kampanjoinnille. (Elo- 
mäki & Kantola 2017.) Vastarintaa ja kamppailua esimerkiksi parempien 
palkkojen puolesta käydään aloittain ja ammateittain. Yhtenä kevään 2018 

esimerkkinä tästä ovat pääkaupunkiseudun lastentarhaopettajien mielen- 
osoitukset (Koskinen-Sandberg 2018). Vaikuttaa siltä, että työpolitiikassa 
sukupuolipolitiikka ei olekaan tavanomaisen poliittisten organisaatioi- 
den hallussa. Sen sijaan sukupuolipolitiikan työelämässä ovat ottamassa 
pisteittäiset ja paikalliset kamppailut, joiden organisoituminen tapahtuu 
sosiaalisessa mediassa. Tämä näkyy laajemminkin sukupuolipolitiikassa, 
jossa sosiaalisen median kautta organisoitu toiminta on tuonut valtavasti 
näkyviin huumorin, ilon ja ironian avulla sukupuolten eriarvoisuuksien 
toistoa (Feministinen Ajatushautomo Hattu). 

Tutkimuksen tehtävänä on paljastaa sukupuoleen juurtuneita itsestään 
selvyyksiä. Mutta tutkimukselle ja tutkijalle saman tyyppisen asioiden 
toisto ja samanlaisuuksien löytäminen erilaisista työelämään liittyvistä 
prosesseista ei ole antoisaa, jollei tutkimuksesta seuraa mitään toimenpi- 
teitä, ajattelumallien muutoksia ja tuoreita käsitteellisiä kiteytyksiä. Kui- 
tenkin tutkimuksellinen tavoite ja intohimo on etsiä ja löytää uudenlaisia 
kysymyksiä ja kehitellä uudenlaisia käsitteellisiä välineitä sukupuolen esillä 
pitävään yhteiskunta-analyysiin. Siksi sukupuolten tasa-arvon tutkimus 
tarvitsee kumppaneita kuten mediaosaajia, dramatisoijia, taiteilijoita tai 
kuvittajia, jotka osaavat elävöittää tutkimustuloksia ja tuoda esille ajatuk- 
sia ja tunteita, joilla voi vaikuttaa työelämän instituutioiden toimintaan 
ja työntekijöiden elämään. Sukupuolten väliset eriarvoisuudet työelämäs- 
sä eivät synny vain työelämässä. Siksi varsinkin työelämän tutkimuksen 
on syytä laventaa aluettaan ja eritellä niitä käsityksiä ja jäsennyksiä kuten 
vaikkapa raskaus, äitiys, isyys tai vanhemmuus, jotka ovat liukuneet osaksi 
työelämän käytäntöjä ja työssäkäyntiä ja jotka ovat jatkuvasti esillä ja joita 
pidetään rajoitteina esimerkiksi rekrytointitilanteissa (Naisten kohtaama 
syrjintä on yleistä 2018). 

Maahanmuuttajien palkkatyön ja yritystoiminnan sukupuolistunut 
sisältö ja sukupuolten mukaiset eriarvoisuudet ovat yksi esimerkki siitä, 
että palkkatyötä ja yritystoimintaa arvioidaan suhteessa muuhun elämään 
ja olettamuksiin maahanmuuttajien tilanteesta. Monet yhteiskunnalliset 
luokittelut ja uskomukset alkaen kielestä ja kielen oppimisesta, pukeutu- 

misesta, ihonväristä, ruumiillisuudesta, kansallisuudesta, hoivasta, koulu- 
tuksesta ja työkokemuksesta ovat sukupuolistuneita. Joan Ackerin (2006) 
epätasa-arvoisuuden hallinnan järjestelmä on yksi mahdollisuus tutkia 
empiirisesti, kuinka suomalainen työelämä on rodullistettua ja sukupuo- 
listunutta ja minkälaisia kerroksia tästä löytyy. Ottamalla lähitarkasteluun 
maahanmuuttajien työelämäsuhteita, sukupuolittuneita ja sukupuolistavia 
rodullistuneita käsityksiä (Näre 2012; 2018), voi myös avata valkoisuuden 
leimaamia käsityksiä työelämästä ja työelämän sukupuolistuneista proses- 
seista. Voi kysyä, mitkä ovat ne saranakohdat ja paikat, joissa työ ja työelä- 
mä samanaikaisesti sukupuolistuvat ja rodullistuvat? Mitä se kertoo suku- 
puolistuneista eriarvoisuuksista? 

Yhteiskunnassa on meneillään prosesseja, jotka usein ymmärretään 
ulkoapäin tuleviksi vääjämättömiksi reunaehdoiksi kuten robotisaatio, 
tekoäly, digitalisaatio, alustatalous, ilmastonmuutos ja sen seurauksena 
lisääntyvät muuttoliikkeet, ja globalisaatio tai immateriaalinen tuotanto. 
Lisäksi esillä ovat erilaiset mielenhallinnan ja ihmisten tekemien, vapaa- 
ehtoisten ja pakotettujen, valintojen kysymykset: yhtäältä intensiivinen 
palkkatyöorientaatio ja toisaalta samanaikainen yrittäjyysorientaation 
edistäminen sekä tietoisuus kokoaikaisten ja vakinaisten työsuhteiden vä- 
henemisestä; yhtäältä samanaikainen ihmisten välinen kilpailu ja toisaalta 
vaihtoehtoisten yhteisöllisyyksien rakentaminen; ja näihin muutoksiin yh- 
täältä sopeutuvien minuuksien ja toisaalta niitä vastustavien minuuksien 
muovautuminen. Nämä eivät ole toisistaan erillisiä muutossuuntia, vaan 
ne ruokkivat ja tukevat toinen tosiaan. 

Mitkä sitten olisivat sukupuolten tasa-arvoa kärkenään pitävän tut- 
kimuksen käytännöt? Jotta tutkimus ei uuvu toistoon esimerkiksi aina 
uudelleen löydettävistä sukupuolten välisistä palkkaeroista, se tarvitsee 
yhteistoiminnallisia kumppaneita, jotka pystyvät herättämään koskettavia 
tunteita sekä toivottavista että vältettävistä ajattelun ja toiminnan mal- 
leista. Sukupuolten tasa-arvon puutteellisuuksia ja sukupuolten eriarvoi- 
suuksia on helppo löytää. Esimerkiksi on selvää, että digitalisaatioon on 
upotettu — monesti tahattomasti — sukupuolikäsityksiä, jotka voivat olla 

eriarvoistavia. Mutta mitä olisivat sellaiset tunteet, kokemukset ja kerto- 
mukset, joissa sukupuolten tasa-arvo aidosti edistää paitsi hyvää elämää 
myös sekä viihtyvyyttä että tuottavuutta työssä? Miten sukupuolten ta- 
sa-arvosta puhuminen ei olisi aina ongelma, vaan myös mahdollisuus, jota 
tutkimuksen käytännöt ja tutkijat voisivat edistää ilolla? Minkälaisissa su- 
kupuolistuneiden ja rodullistettujen talouden ja politiikan valtasuhteissa 
tämä olisi mahdollista?" 

— odotukset ja tutkijan vastuu? 


Pertti Koistinen 


TUTKIMUSTIEDON HYVÄKSYTTÄVYYDEN ja arvostuksen yksi keskei- 
simpiä kriteerejä on se, miten hyvin sen tuloksia voidaan hyödyntää 
yhteiskunnallisessa keskustelussa ja päätöksenteossa. Mutta mitä se 
edellyttää tutkimukselta ja tutkijoilta erityisesti silloin, kun on kyse so- 
veltavasta työllisyyttä, elinoloja, toimeentuloa ja terveyttä koskevasta 
tutkimuksesta? Millaisen kuvan tutkija luo työttömistä ja työttömyy- 
destä, kun hän puhuu pitkäaikaistyöttömien kovasta ytimestä ja kroo- 
nisesta työttömyydestä? Onko vaarana, että tulosten yksinkertaista- 
misesta syntyy vääriä ja kohderyhmiä leimaavia mielikuvia? Syntyykö 
siitä tutkijalle moraalisia ongelmia? 


Tuula Heiskanen, Sirpa Syvänen & Tapio Rissanen (toim.) 
Mihin työelämä on menossa? — tutkimuksen näkökulmia 
Tampere: Tampere University Press 2019, 303—325. 
http://urn.fi/URN:ISBN:978-952-359-006-9 


Pertti Koistinen 


Johdanto 


Kertoessani tutkimustemme tuloksista, joiden mukaan merkittävien työ- 
voiman vähennysten yhteydessä työpaikkansa menettäneistä yli 80 pro- 
senttia työllistyy kolmen neljän vuoden odotusajan jälkeen uudestaan 
kiinteille työllisyysurille ja edelleen, että ero työssään jatkaneiden ja työ- 
paikan menettäneiden työllisyysurissa ja tuloissa ei ole 10 vuoden seuran- 
nassa merkittävä (Jolkkonen ym. 2016; 2017), en voi välttää pistoa sydä- 
messäni ja kysymästä, että millaisen viestin tulemme antaneeksi lukijoille. 
Jo yksinomaan niin sanottujen suurten numerojen luoma ”harha” (suurin 
osa, enemmistö, 80 % jne.) voi tässä tapauksessa tarkoittaa sitä, että tutki- 
ja tulee väheksyneeksi 20 %:n kokemuksia ja työllisyysurien epävakautta. 
Jos näin tapahtuu, herää kysymyksiä tiedon yleistettävyydestä ja puolueet- 
tomuudesta. Kysymys on myös siitä kestääkö tutkijan rohkeus katsoa sitä 
kahtakymmentä prosenttia silmiin, jonka kokemukset jäävät menestysker- 
tomusten varjoon. Edellyttäisikö tutkijan sosiaalinen ja moraalinen vastuu 
sitä, että tutkija tutkisi entistä tarkemmin ja ymmärtävällä otteella niitä 
20 %:a, jotka syystä tai toisesta eivät ole onnistuneet työllistymään vai voi- 
ko hän jättää asian sikseen ja todeta tosiasia mikä tosiasia? 

Entä millaisen kuvan tutkija luo työttömistä, jos hän puhuu pitkä- 
aikaistyöttömien kovasta ytimestä ja kroonisesta työttömyydestä? Onko 
vaarana, että tulosten käsitteelliseen havainnollistamiseen sisältyy kohde- 
ryhmiä leimaavia mielikuvia, ja että poliitikot ja päätöksentekijät tarttuvat 
näihin mielikuviin ja käyttävät niitä holtittomasti? Puhuttaessa krooni- 
sesta työttömyydestä syntyy helposti mielleyhtymä krooniseen sairauteen. 
Tarkoittaako tutkija siis sitä, että pitkäaikaistyöttömät olisivat jotenkin 
parantumattomasti muita heikompia, autettavia ja avun tarpeessa? On siis 
monia hyviä syitä pohtia, liittyykö tutkimustuloksiin, niiden tulkintoihin 
ja informointiin myös poliittisia ja moraalisia ongelmia ja jos kyllä niin 
mitä tutkijoiden tulisi tehdä välttääkseen ei toivotut tulkinnat. 

Liikkeellepanevan sysäyksen tähän kirjoitukseen sain kuitenkin sat- 
tumalta, kun kirpputorilla silmiini osui Gummeruksen vuonna 1990 
julkaisema pokkari Syväri — kuoleman joki, jonka on kirjoittanut Anatoli 

Gordijenko. Kirjan takakannessa teosta kuvataan dokumenttiromaanina, 
joka kuvaa kahden Neuvostoliiton puna-armeijan tiedustelijan näkemyk- 
seksiä jatkosodasta ja suomalaisista. Teoksen päähenkilöt, tiedustelijan 
tehtävissä toimineet naiset, menehtyivät, mutta yksi sankareista, sittem- 
min kommunistisen puolueen pääsihteeriksi noussut Juri Andropov, säi- 
lyi elävänä. Teoksessa nuoret neuvostosotilaat nähdään sankareina, jotka 
”olivat valmiit uhraamaan henkensä isänmaan puolesta, mutta suoma- 
laiset ovat ahneita ja julmia miehittäjiä. He kyllä julistavat parempaa elä- 
mää, mutta kauppojen hyllyt ammottavat tyhjyyttään ja kurjuus sen kuin 
kasvaa”, kerrotaan takakannessa (Gordijenko 1990, takakansi). Vastaavia 
virityksiä luen myös suomalaisesta sodanaikaisesta propagandasta, kuten 
sarjakuvakirjasta Sarjatulta 1939-1944, ja päättelen valheen ja vääristelyn 
kuuluvan sodan strategiaan. 

Edellä esitetyt luonnehdinnat voisi tietenkin panna sodan ja sota-ajan 
propagandan tiliin, elleivät samanlaiset sanat ja vääristelyt kukoistaisi 
myös rauhan aikana. Omin silmin olemme nähneet, miten vihapuhetta 
kylvetään ja miten se leviää asteittain ihmisten mieliin. Vihapuheesta ja to- 
siasioiden vääristelystä on tullut jopa Euroopan politiikkaa ohjaava voima. 
Tätäkin asiaa voi vähätellä sanomalla, että se ei tavoita sittenkään kaikkia 
suomalaisia ja eurooppalaisia. Mutta pelastaako se kuitenkaan meitä siltä 
tosiasialta, että politiikkaa, oli sitten kyse talous- ja työvoimapolitiikasta, 
sosiaali- ja terveyspolitiikasta tai ulkopolitiikasta, ohjataan usein yksinker- 
taistuksin, valikoiduin esimerkein ja tiedoin, jotka eivät yksinkertaisesti 
pidä paikkansa tai joita ei ole testattu käytännössä. 

Avoimia ongelmia on osoitettu myös siinä, miten poliittisia uudistuksia 
valmistellaan, perustellaan ja miten siinä yhteydessä hyödynnetään tutki- 
mustietoa (Jakonen 2017). Esimerkiksi soTE-uudistusta on valmisteltu jo 
toistakymmentä vuotta ja siinä yhteydessä on tukeuduttu asiantuntijatie- 
toon mennen tullen, mutta onko näiden lukemattomien asiantuntijaselvi- 
tysten pohja vedenpitävä? Vai ovatko poliitikot ja byrokraatit valikoineet 
tietoa tavalla, joka on tukenut vain heidän omia käsityksiään? Ovatko 
selvitykset olleet systemaattisia ja onko selvityksissä tuotu esille ilmiöiden 

monimuotoisuus ja ristiriidat vai onko tuotu esille vain se mikä kulloin- 
kin ja kussakin tilanteessa sopii kuulijan korvaan ja poliitikkojen mielty- 
myksiin? Nämä kysymykset heräävät mielessäni, kun seuraan esimerkiksi 
SOTE-keskustelua ja jo vuosia jatkunutta keskustelua työvoimapolitiikan 
aktiivitoimista. 

Vaikka mitään systemaattista tietoa asiantuntijatiedon hyödyntämises- 
tä ja tiedon luotettavuudesta esimerkiksi soTE-uudistuksen sisältämistä 
valinnoista ei olekaan olemassa, on tullut ilmi, että mistään systemaatti- 
sesta tutkimustiedon hyödyntämisestä ei poliittisessa valmistelussa ja pää- 
töksenteossa ole ollut kyse (vrt. Holli 2016). Sipilän hallitus ei myöskään 
taipunut siihen, että uudistuksen erilaisia malleja tai sen osia olisi kokeil- 
tu, vaikka kyse on kohtalokkaista valinnoista. SITRAn toteuttama pieni- 
muotoinen valinnanvapauskokeilu (Ihminen edellä ... 2018) ja muutamilla 
alueilla toteutetut palvelusetelikokeilut (vN: Palvelusetelikokeilut 2018), 
ovat olleen usein luettuja testejä, mutta eivät tarjoa sellaista tietoa, jolla 
voitaisiin perustella koko järjestelmän luomista. Ne kohdentuvat esimer- 
kinomaisesti johonkin uudistuksen yksityiskohtaan ja alueeseen, mutta ei- 
vät koko järjestelmään eivätkä ne siten tuota yleistettävää tietoa. Näin teh- 
dessään hallitus ottaa mieluummin suuren riskin ja antaa veronmaksajille 
avoimen laskun, kuin että se arvioisi uudistuksen toteuttamiskelpoisuutta 
ja kustannuksia systemaattisesti. 

Toisaalta voidaan myös kysyä kestääkö päivänvaloa sekään, miten kym- 
menien vuosien ajan julkisuudessa on keskusteltu pienituloisista ja työttö- 
mistä ja millaisia suosituksia valtaapitävät, niin asiantuntijat kuin poliiti- 
kotkin, ovat esittäneet ongelman ratkaisemiseksi. 

Mitä tulee työttömyysturvaa, perustuloa ja terveyspalvelujen käyttöä 
koskevaan keskusteluun ja kannanottoihin, niin niistä voi havaita, että po- 
litiikkaa ohjaa epäluottamus. Epäluottamuksen kohteena ovat erityisesti 
pienituloiset, työttömät, maahanmuuttajat ja sellaiset ryhmät, joiden sosi- 
aaliset oikeudet ovat muita heikommat ja joiden elinolosuhteita taloudelli- 
nen ja poliittinen eliitti ei tunne eikä tunnista. Sen seurauksena yhteiskun- 
taan on syntynyt sosiaalinen ja poliittinen ongelma. Sosiaalisen etäisyys 

voittajien ja häviäjien, hyvinvoivien ja vaikeuksissa elävien, sisäpiiriläisten 
ja syrjäytettyjen kesken on kasvanut ja estää näkemästä ongelmien todellis- 
ta luonnetta. Ja jos analyysi on väärä, voi olettaa, että toimenpiteetkin ovat 
väärät. Otan tästä muutaman esimerkin. 


Evidenssin politiikka teoriassa 


Presidentti Barack Obaman koki omissa nahoissaan yhteiskunnallisten 
uudistusten vaikeudet, mutta sai kuitenkin aikaan sekä konkreettisia 
uudistuksia sekä merkittävän muutoksen poliittisessa kulttuurissa. Hänen 
aikanaan toteutettiin muun muassa poliittisesti vaikea terveydenhuoltore- 
formi, finanssimarkkinoiden uudistus, Yhdysvallat lähti mukaan globaa- 
liin ilmastosopimukseen ja rakensi suhteita kehittyviin talouksiin ehkä 
aikaisempaa demokraattisemman ja yhteistyöhakuisemman lähestymista- 
van pohjalta. (McCormick 2011.) 

Muutokset olivat Obaman kansainvälisestä suosiosta huolimatta vaikei- 
ta, sillä vanhan poliittisen viisauden mukaan presidentin, joka haluaa har- 
joittaa monenvälistä johtajuutta ulkomailla, on pyrittävä neuvottelemaan 
Yhdysvaltojen kansainvälisten instituutioiden kanssa tekemät sitoumukset 
niin, että ne kannustavat presidentin kotimaista tukea (McCormick 2012). 
Näin ei tainnut kuitenkaan käydä, vaan hänen seuraajansa tarttui juuri sii- 
hen, että Obaman uudistukset saivat kenties enemmistön tuen mutta eivät 
äänekkään opposition tukea. 

Vähemmälle huomiolle poliittisen taistelun ryskeessä on kuitenkin jää- 
nyt se, miten Obaman hallinto hahmotteli poliittisen päätöksenteon kult- 
tuurin uudistamista, jota voi kutsua näyttöön perustuvaksi politiikaksi 
(evidence based politics). Asia sinänsä ei ole uusi, eikä vain amerikkalainen 
ilmiö, sillä tutkimustietoa on käytetty rationaalisen päätöksenteon apuna 
kautta historian ja sitä koskevat pyrkimykset ovat korostuneet EU-hallin- 
non kaudella (Jakonen 2017). Käytännössä se on näkynyt muun muassa 
evaluaatiotutkimuksen otteen vahvistumisena. Kaikesta huolimatta on 

kiinnostava kysyä, sisältyykö tähän uuteen aaltoon jotain uutta ja politiik- 
kaa mullistavaa. 

American Annales of Social Sciences -lehden erityisnumerossa Ron 
Haskins (2018) arvioi evidenssin politiikan tuloa ja edellytyksiä kolmesta 
näkökulmasta. Ensinnäkin Haskins (2018, 9-10) arvioi, että yhteiskunta- 
tieteet olisivat edenneet jo sellaiseen pisteeseen, että ne voivat tarjota todis- 
teita, jotka ovat hyödyllisiä politiikan muotoilussa. Tätä tekijää tukee myös 
se, että poliittinen kenttä, sen eri toimijat, ovat oppineet tekemään kokeita 
ja kokeiluja todellisissa olosuhteissa. Näin ne ovat pyrkineet varmistamaan 
sen, että ohjelmat toimivat niille asetettujen tavoitteiden mukaisesti. Oma- 
na näkemyksenäni lisäisin tähän vielä sen, että poliittinen kenttä ja sen 
toimijat ovat oppineet lukemaan tutkimustietoa ja ainakin Pohjoismaissa 
julkishallinnon viranomaiset ovat hyvin koulutettuja, mikä on suosinut 
tutkivan työotteen kehitystä ja yleistymistä. 

Tämä ajattelutapa, että poliittisia ohjelmia arvioidaan ja sovelletaan sen 
mukaan, miten hyvin ne toimivat käytännössä, on tuttua myös EU-maissa, 
joissa on totuttu arvioimaan, miten samankaltaistetut politiikkaohjelmat 
toimivat erilaisissa institutionaalisissa ympäristöissä, eri alueilla ja maissa. 
Vuosien mittaan tästä lähestymistavasta on tullut yleinen käytäntö ja so- 
veltavassa tutkimuksessa se on johtanut siihen, että työvoimapolitiikassa 
syntyi suoranainen ohjelma-arviointitutkimuksen aalto (Martin & Grubb 
2001). Selkeimmin arviointitutkimuksen kehittyminen ja vaikutukset nä- 
kyvät kenties työvoimapolitiikan alueella, sillä työvoimapolitiikassa EU:lla 
on valtaa. Kun EU on rahoittanut kansallisia kokeiluja ja uudistusohjelmia, 
se on siinä yhteydessä ohjannut ja arvioinut toteutettuja kokeiluja. Par- 
haimmillaan ohjelma-arviointi on edistänyt työvoimapoliittisten toimien 
harmonisointia ja pahimmillaan johtanut siihen, että työvoimapolitiikan 
akateeminen tutkimus on kuihtunut ja vääntynyt politiikan ja byrokraat- 
tien pelinappulaksi. 

Toinen tekijä, joka Haskinsin mukaan on edistänyt näyttöön perus- 
tuvan politiikan mahdollisuuksia, on se, että valtiovallan ja paikallishal- 
linnon viranomaisille on kertynyt riittävästi projekteja ja ohjelmia, joita 

voidaan arvioida ja käyttää näyttönä. Toimeenpannuista toimenpiteistä 
ja projekteista saatavat esimerkit ja analyysit tarjoavat mahdollisuuden 
korjata ja kehittää politiikkaa ja käytännön toimia niin, että päästään esi- 
tettyihin tavoitteisiin tai ainakin mahdollisimman optimaaliseen tilaan. 
Politiikkaohjelmat ja kokeilut esimerkiksi varhaiskasvatuksessa, työllisyy- 
den hoidossa sekä terveydenhuollossa, tarjoavat oppimisalustan myös po- 
liitikoille ja niille, jotka suunnittelevat tulevia uudistuksia. Suomessa tätä 
toimintaa ovat harjoittaneet erityisesti valtioneuvoston kanslia ja Valtion 
tarkastusvirasto, jotka ovat tuottaneet raportteja eri aiheista. 

Tässäkin asiassa kokemukset lienevät kaksijakoiset. Parhaimmillaan 
kokeiluista oppiminen on auttanut poliitikkoja ja suunnittelijoita ymmär- 
tämään selkeämmin yhteiskuntien ja politiikkavaihtoehtojen eroja sekä 
ajattelemaan kansallisia asioita kansainvälistyvän talouden ja politiikan 
edellyttämällä tavalla. Pahimmillaan se on kuitenkin johtanut siihen, että 
poliitikot ja asiantuntijat ovat alkaneet ajatella yhteiskuntaa vain ohjel- 
mina ja manipuloinnin kohteena. Tällainen järjestelmäajattelu on hyvin 
kyynistä ja varmasti vastakohta sille mitä C. Wright Mills (1959/2015) on 
kuvannut sosiologiseksi mielikuvitukseksi ja Hans Jonas (1993) vastuun 
rationalismiksi. 

Edellä esitettyjen näkökulmien lisäksi Haskins lisää evidenssipolitii- 
kan perustelujen listaan vielä kolmannen, ja ehkä edellistäkin tärkeäm- 
män tekijän. Evidenssi-perusteisessa politiikassa suunnittelijat ja poliitti- 
set päättäjät voivat käyttää seurantatutkimusten tuloksia ja todisteita sekä 
pyrkiessään kehittämään yhteiskuntaa, että pyrkiessään hankkimaan po- 
liittista tukea niille toimintatavoille tai lupauksille, joita he pitävät hyvinä. 

Positiivisesti ajatellen on myös ajateltavissa, että relevantti ja luotetta- 
va tutkimustieto voi rohkaista järkeviin ja kokeilujen kautta testattuihin 
uudistuksiin, mutta vaarana on myös se, että päätöksentekijät pelkäävät 
suuria muutoksia ja etenevät pienin askelein. Seurauksena on hitaasti ete- 
nevä reformipolitiikka ja se, että pienin uudistuksin syödään todellisilta 
innovaatioilta pohja. Vanhoja järjestelmiä paikataan, vaikka tulisi luoda 
kokonaan uusia järjestelmiä, jotka huomioisivat väestörakenteiden ja olo- 

suhteiden muutoksen. Taistelu suomalaisen sosiaaliturvajärjestelmän uu- 
distamisesta ja siinä yhteydessä toteutettu perustulokokeilu, ovat hyviä 
esimerkkejä tästä linjasta. Vaikka perustulo on nähty uuden sukupolven 
sosiaaliturvajärjestelmänä, joka antaisi yhtäläisen perusturvan kaikille ja 
paikkaisi vanhojen fragmentaaristen järjestelmien jättämät aukot ja siten 
poistaisi järjestelmäristiriidat, niin silti Suomen perustulokokeilua ohjasi 
aktivointipolitiikan haamu ja perustulokokeilu kohdennettiin sellaiseen 
osaan väestöä, joka oli osoittautunut perinteisillekin politiikkaohjelmille 
ongelmalliseksi ja perustulon taso määriteltiin niin alhaiseksi, ettei se vält- 
tämättä edes ollut erityisen houkutteleva sosiaalinen etuisuus. Näin kokei- 
lu ehkä ”söi oman lapsensa”. 

Otan seuraavana esimerkiksi kaksi kysymystä, joissa politiikka tuntuu 
ottaneen niskalenkin tutkimustiedosta ja tutkimustietoon perustuvasta 
politiikasta. Ensiksi tarkastelen väärän lääkkeen ongelmaa ja toiseksi po- 
liittisten tavoitteiden karkaamista politiikan käsistä. 


Väärää lääkettä työttömyyden hoitoon? 


Nuoriso- ja pitkäaikaistyöttömyydestä on tullut krooninen ongelma niin 
Suomessa kuin muissakin Euroopan maissa. Sitä on pyritty hoitamaan 
purkamalla työntekijöiden työllisyys- ja sosiaaliturvaa ja muuttamalla 
niin työvoimapalveluja kuin sosiaaliturvaakin vastikkeelliseksi. Viimei- 
simpänä keinona vuorossa ovat keinot, jotka ovat tähdänneet palkkojen 
sopimuspohjaisten alarajojen poistamiseen sekä työttömyysturvan entistä 
tiukempaan sääntelyyn. Kaikkien näiden reformien takana on ollut ajatus, 
että työntekijöiden työllisyysturvan ehtojen kiristäminen ja tilapäistöiden 
vastaanottamisen helpottaminen madaltamalla työnantajan velvoitteita 
rohkaisee työnantajia palkkaamaan työntekijöitä ja auttaa työttömiä in- 
tegroitumaan takaisin työelämään. Mutta perustuvatko tällaiset reseptit 
faktoihin vai onko kyseessä vain ideologinen ajatus? Ainakin uusimpien 
tutkimusten mukaan voisi väittää, että näin ei olisi laita vaan hallitus syöt- 

tää työttömille väärää lääkettä (Hämäläinen & Tuomala 2006; Gebel & 
Giesecke 2016; Krutova 2019). 


Fiktio — kireä työllisyysturva ylläpitää 
korkeaa työttömyyttä 


Poliittisessa keskustelussa on jo parikymmenen vuoden ajan ollut vallal- 
la ajatus, että tiukka työllisyysturva — työntekijöiden irtisanomissuoja ja 
uuden työvoiman palkkauksen korkeat kustannukset — olisi keskeinen 
syy siihen, etteivät työnantajat ole halukkaita solmimaan uusia työsuhtei- 
ta (Bessinger& Möller 2000). Työsuhdeturvassa ja työttömyyden tasossa 
onkin Euroopan maiden kesken huomattavia eroja ja työsuhdeturvan ja 
työttömyyden kesken on osoitettu olevan riippuvuutta. Kireän työllisyys- 
turvan — irtisanomissuoja ja uuden työvoiman palkkauksesta aiheutuvat 
kustannukset — on puolestaan ajateltu johtaneen siihen, että työnhaki- 
joiden on vaikea päästä kiinni työmarkkinoille edes tilapäisiin ja osa-ai- 
kaisiin työtehtäviin (Blanchard & Diamond 1992). Tähän teoreettiseen 
näkökulmaan perustuen hallitukset ovat 1990-luvun alusta alkaen ajaneet 
politiikkaa, joka on tähdännyt siihen, että työllisyysturvaa on purettu niin 
työsuhteiden solmimisen kuin purkamisenkin osalta ja tämän lisäksi so- 
siaaliturvan ehtoja on muutettu niin, että työn vastaanottaminen tulisi 
kannustavaksi ja ensisijaiseksi vaihtoehdoksi (Bonolli 2010). Tätä reseptiä 
on ajettu kuin käärmettä pyssyn piippuun olipa kyse nuorista ensikertaa 
työmarkkinoille hakeutuvista tai vanhemmista työttömyyden jälkeen 
uudelleen työmarkkinoille hakeutuvista työntekijöistä (Bennett 2011; de 
Lange, Gesthuizen & Wolbers 2014). Erityisesti ensikertaa ja pitkän työt- 
tömyyden jälkeen työmarkkinoille hakeutuvien kohdalla on tavoitteena 
pidetty sitä, että työnhakijat saisivat jalansijaa työelämässä ja etenisivät 
lyhytkestoisten työsuhteiden kautta pysyvämpään työllisyyteen (Asplund 
& Koistinen 2014). Säännösten helpottamista on pidetty avainasemassa ja 
ay-liikkeen edustajatkin ovat olleet valmiita tätä harkitsemaan. ”Palkka- 

joustolla ei tilannetta pelasteta. Mutta jos tästä apua on työpaikkojen pe- 
lastamiseksi, kaikki kivet käännetään.” (Jyrki Virtanen 20.10.2016). 
Mutta onko tällaisesta politiikasta ja sen toimivuudesta näyttöä? 


Fakta - työllisyysturvan höllentäminen 
ei ratkaise työttömyysongelmaa 


Mitä tulee harjoitettuun politiikkaan ja politiikkaohjelmien vaikutuksiin, 
Euroopan maissa eletään sikäli onnellisia aikoja, että nykyään tutkijoiden 
käytössä on entistä enemmän kattavia ja monipuolisia aineistoja, jotka 
mahdollistavat yhteiskuntien keskinäisen vertailun, ilmiöiden pitkäaikai- 
sen seurannan ja sellaistenkin kysymysten asettamisen, joihin ennen ei ol- 
lut mahdollisuuksia. Esimerkkinä voi mainita harmonisoidut työvoimati- 
lastot (LFS, labour force micro survey), politiikkaa kuvaavat hallinnolliset 
rekisterit (EPL; ALMP index) sekä rekisteriaineistot, jotka luovat edellytyk- 
siä tutkittavien ilmiöiden pitkittäisseurannan. Datan ohella yhtä jalkaa 
ovat kehittyneet myös tutkimusmenetelmät ja tutkijoiden metodologinen 
osaaminen. Poliittisen päätöksenteon tueksi onkin tuotettavissa näin en- 
tistä relevantimpaa tutkimustietoa. 

Hyvänä esimerkkinä tästä kehityksestä on Michael Gebelin ja Johannes 
Giesecken (2016) tutkimus, jossa selvitettiin, miten työllisyysturvan ehto- 
jen heikentäminen on vaikuttanut Euroopassa nuorisotyöttömyyden ta- 
soon ja määräaikaisten työsuhteiden kehitykseen. Tähän kysymykseen on 
pyritty vastaamaan jo aikaisemmissakin tutkimuksissa, mutta Gebelin ja 
Gieseckin tutkimuksen uutuusarvo on siinä, että se hyödyntää Eurostatin 
harmonisoimaa työvoimatutkimuksen mikroaineistoa (LFS) ja yhdistää 
siihen työllisyysturvaa (EPL index), talouden kehitystä (BKT) ja globali- 
soitumisen astetta kuvaavia tietoja. Näin muodostetun aineiston avulla 
Gebel ja Giesecke (2016) rakentavat tilastollisen mallin (monitasomalli), 
jossa he tarkastelevat yksilötason, instituutioiden ja makrotalouden tason 
tekijöitä toinen toisiinsa vaikuttavina tekijöinä. Käytännössä se tarkoittaa, 

että he voivat arvioida missä määrin yksilötasolla havaittava työttömyys on 
yhteydessä työllisyysturvan muutoksiin ja toisaalta talouden kehityksessä 
havaittaviin tekijöihin. Tutkimuksessa selvitettiin, miten työllisyysturvan 
taso ja siinä tehdyt muutokset ovat vaikuttaneet nuorisotyöttömyyden ta- 
soon ja määräaikaisten työsuhteiden osuuteen vuosina 1992-2012. 
Tutkimuksen tulosten mukaan yhä useammat nuoret ovat kokeneet 
työttömyysriskin, joskin riski jakautuu eri tavoin eri maissa. Mitä tulee 
työllisyysturvan höllentämisen työllisyysvaikutuksiin, sillä ei näytä olevan 
tilastollisesti merkitsevää vaikutusta nuorten työttömyysasteen kehityk- 
seen. Sen sijaan irtisanomisten yhteydessä kireä työttömyysturva näyttää 
johtavan määräaikaisten työsuhteiden osuuden kasvuun. Maiden välisessä 
vertailussa työttömyysturvaindeksin (EPL index) nousu yhdellä pykälällä 
(asteikko 1-6) nostaa määräaikaisten työsuhteiden osuutta 6-8 % nuorten 
työikäisten keskuudessa. Toinen merkittävä havainto oli se, että työllisyys- 
turvan kiristys nostaa määräaikaisten töiden osuutta, mutta se ei kuiten- 
kaan merkinnyt nuorten syrjäytymisen kasvua. Kolmanneksi tutkimus 
osoitti, etteivät työllisyysturvan höllennykset, jotka helpottavat määräai- 
kaisten työsuhteiden käyttöä, vähennä nuorisotyöttömyyttä, vaan asiassa 
voi käydä jopa niin, että varsinkin matalan koulutuksen omaavien miesten 
työttömyysaste kasvaa. Ylipäätään tutkimuksen tulokset osoittivat, että 
määräaikaisten työsuhteiden sääntelyn höllentäminen on tehoton keino 
alentaa työttömyyttä. Työttömyysturvaindeksin aleneminen yhdellä pykä- 
lällä ennakoi määräaikaisten työsuhteiden kasvua 2-3 prosenttiyksiköllä. 
Selvittääkseen edelleen, miten työllisyysturvan kireys tai sen höllen- 
täminen ovat yhteydessä talouden dynamiikkaan, tutkijat ottivat ennus- 
temalliin tiedot bruttokansantuotteen kehityksestä. Tulosten mukaan 
yhden prosentin bruttokansantuotteen kasvu ennakoi vastaavasti yhden 
prosenttiyksikön alenemista työttömyydessä kaikilla koulutustasoilla ja 
niin miehillä kuin naisillakin. Finanssikriisi näytti iskevän erityisesti alem- 
man ja keskitason koulutuksen omaaviin nuoriin miehiin muttei niinkään 
nuoriin naisiin. Toiseksi finanssikriisin vaikutukset näkyvät ensisijaisesti 
työttömyyden kasvuna muttei määräaikaisten työsuhteiden kasvuna. 

Politiikan harhat ja opetukset 


Euroopassa on 1990-luvun talouskriisin jälkeen ajateltu, että sitkeän työt- 
tömyyden syynä olisivat työmarkkinoiden jäykkyydet ja kireä työllisyys- 
turva. Tähän ajatteluun vedoten Euroopan maat ovat yksi toisensa jälkeen 
muokanneet niin työvoimapolitiikkaansa kuin sosiaaliturvaansakin niin, 
että tilapäisten töiden vastaanottaminen olisi kannustavampaa kuin passii- 
visten työttömyys- ja sosiaaliturvaetuisuuksien käyttö. 

Edellä mainittu Gebelin ja Giesecken (2016) tutkimus heittää kuiten- 
kin suuren epäilyn siihen, voiko työllisyysturvan höllentäminen ylipäätään 
olla tehokas ja toimiva keino alentaa työttömyyttä. Se antaa myös vahvan 
viitteen siitä, että toimenpiteet, jotka toimivat mahdollisesti pysyvässä työ- 
suhteessa oleviin, kuten irtisanomissuoja, eivät välttämättä toimi epäva- 
kaissa työsuhteissa oleviin. Toisaalta höllennykset määräaikaisten työsuh- 
teiden solmimiseen voivat merkitä sitä, että avoin työttömyys korvautuu 
epävakaisilla työsuhteilla. Jos määräaikaisten työsuhteiden osuus kasvaa ja 
määräaikaisuudesta tulee pysyvä tila, se johtaa sosiaalisten jakojen syvene- 
miseen työmarkkinoilla. 

Suomeksi sanottuna se tarkoittaa, että mitään yleisesti toimivaa re- 
septiä ei ilmeisesti ole olemassa eikä työntekijöiden sosiaalisia oikeuksia 
rajaava politiikka tuota yhteiskunnan edun kannalta toivottua tulosta. 
Pitkäaikaistyöttömyyden katkaisemiseen ja puskurointiin tarvitaan useita 
eri keinoja. Kollektiivisten riskien aiheuttamien työllisyysongelmien rat- 
kaisemiseen tarvitaan muutosturvaa mutta tämän lisäksi tarvitaan myös 
makrotaloudellisia toimia. Yritystoiminnan tukemisessa olisi käännettä- 
vä kivi jos toinenkin, ja työntekijöille tarjottava piiskan sijasta positiivisia 
kannustimia. Silloin perustulo voisi olla varteenotettava vaihtoehto niin 
työttömien kuin epävakaissa työmarkkina-asemissa olevien työllisyyden 
tukemiseen. 

Mutta aivan samalla tavalla kuin tarvitaan tervettä epäilyä sen suh- 
teen, mikä politiikassa toimii ja mikä ci, tarvitaan myös työmarkkinoiden 
toiminnan kannalta entistä relevantimpaa tutkimusta. Edellä viitatun 
Gebelin ja Giesecken kaltaisten tutkimusten innovatiivinen arvo on kah- 

talainen. Yhtäältä niissä rakennetaan siltaa yksilötason, instituutioiden ja 
taloudellisen suhdanteen välille ja toisaalta tarkastellaan näiden tekijöiden 
keskinäistä vuorovaikutusta kansainvälisen vertailun avulla. Suomen omat 
aineistot antavat mahdollisuuksia jopa tätäkin pidemmälle meneviin as- 
keliin. Voimme vastata moniin sellaisiin kysymyksiin, jotka aiemmin ovat 
jääneet avoimiksi. Olisi tärkeää ja uutta tutkimusta kannustavaa, että po- 
liittiset päätöksentekijät myös pyrkisivät hyödyntämään näitä mahdolli- 
suuksia ennen kuin ryhtyvät poliittisiin uudistuksiin, joiden vaikuttavuu- 
desta ei ole varmuutta. 


Työvoimapolitiikan paradoksi 


Niin Suomen kuin monien muidenkin maiden esimerkit osoittavat, että 
hyvin toimivat työmarkkinat ovat taanneet sen, että työnantajat ovat saa- 
neet koulutettua ja tuottavaa työvoimaa ja työntekijät puolestaan ammat- 
titaitoaan vastaavaa ja sosiaalisin sopimuksin turvattua työtä. Yhteiskunta 
on puolestaan hyötynyt siitä, että toimivat työmarkkinat ovat taanneet 
korkean työhön osallistumiseen asteen ja vaikeistakin rakennemuutoksista 
on selvitty takaisin talouskasvun ja hyvinvoinnin uralle. 

Näistä hyödyistä huolimatta työvoimapolitiikassa vallitsee paradoksi. 
Mitä pidemmälle instituutiot ja politiikka ovat kehittyneet, sitä kauem- 
maksi ja vaikeammin saavutettavaksi työvoimapolitiikan tavoitteet tuntu- 
vat karkaavan. 


Kiistattomat ansiot 


Vaikka työvoimapolitiikan kehitys ei ole ollut ristiriidatonta, on työvoi- 
mapoliittisten toimien institutionalisoituminen aikaansaanut pienen ih- 
meen. Koordinoidun työvoimapolitiikan ja sopimustoiminnan keinoin 
yhteiskunnassa on onnistuttu luomaan järjestelmä, joka on taannut toimi- 

vat työmarkkinat, korkean työhön osallistumisen asteen, työn tuottavuu- 
den jatkuvan kehityksen, koordinoidun palkkojen kehityksen ilman in- 
flaatiota, työvoiman liikkuvuuden ammatista ja alueelta toiseen ja hallitut 
rakennemuutokset. 

Tästä kehityksestä ovat hyötyneet kaikki keskeiset toimijat. Työnanta- 
jat ovat voineet luottaa siihen, että tarjolla on hyvin koulutettua työvoimaa 
ja yritykset voivat suunnitella kymmenien vuosien mittaisia investointeja 
luottaen siihen, että yhteiskunta tukee näitä pyrkimyksiä. 

Työntekijät ja työnhakijat ovat puolestaan hyötyneet hyvin toimivista 
työnvälityspalveluista, muutos- ja työllisyysturvasta sekä koulutuksesta. 
Yhteiskunnallisesti tuettu koulutus on antanut mahdollisuudet hakeutua 
ammattitaitoa ja taipumuksia vastaaviin tehtäviin, mahdollistanut työu- 
ralla etenemisen ja liikkumisen työpaikasta toiseen. 

Valtio ja hallitukset ovat puolestaan hyötyneet tästä kehityksestä niin, 
että ne ovat voineet luottaa kilpailukyvyn kehittymiseen, talouden stabili- 
teettiin, korkeaan työhön osallistumisen asteeseen ja verotulojen ja varan- 
tojen kertymiseen, ja saaneet sitä kautta edellytykset hyvinvointivaltion 
menojen rahoittamiseen. 

Globalisoituneessa taloudessa työelämän riskit ovat kuitenkin saaneet 
uudet mittasuhteet ja riskit ovat siirtyneet yhä kauemmaksi yksilöiden, yri- 
tysten ja jopa valtioiden kontrollista. Jälkiteollinen kehitys ei ole aikaan- 
saanut ainoastaan murroksia työmarkkinoilla ja tuotantojärjestelmissä, 
vaan myös yhteiskunnan instituutioissa, mukaan lukien perheen ja kansa- 
laisyhteiskunnan aseman (Bonoli 2007). Vanhojen sosiaalisten ja taloudel- 
listen riskien rinnalle on syntynyt myös uusia riskejä. Ne koskevat työsuh- 
teita ja niiden jatkuvuutta, tuloja ja tulon muodostusta, sosiaaliturvaa ja 
sen kestävyyttä sekä yksilöiden ja kotitalouksien kykyä puskuroida riskejä. 
Monet perinteisistä työvoimapolitiikan tavoitteista, kuten täystyöllisyys ja 
työsuhteiden jatkuvuus, ovat osoittautuneet ristiriitaisiksi ja vaikeasti saa- 
vutettaviksi tavoitteiksi. 

Tämä saa kysymään onko politiikka ajautunut ratkaisemattoman on- 
gelman eteen ja tulisiko työvoimapolitiikan tavoitteita ja keinoja arvioida 

uudestaan ottaen huomioon talouden ja yhteiskunnan muutokset sekä 
työntekijöiden arvojen muutokset? 


Ratkaisemattomat ongelmat 


Tässä artikkelissa väitän, että ansioistaan huolimatta työvoimapolitiikassa 
on paradoksi. Vaikka voimavarat, kansalliset järjestelmät ja kansainvälinen 
koordinaatio ovat kehittyneet, ovat sellaisetkin tavoitteet kuin työvoiman 
saatavuus, korkea työllisyysaste, työvoiman ammatillinen ja alueellinen 
liikkuvuus sekä työaikajoustavuuden turvaaminen osoittautuneet käytän- 
nössä ristiriitaisiksi ja vaikeasti saavutettaviksi. 

Korkeaa työhön osallistumista ja työllisyysastetta pidetään laajasti hy- 
väksyttynä ja lähes välttämättömänä tavoitteena, jotta yhteiskunta voisi 
ylläpitää ja edelleen kehittää koulutus-, terveys- ja hyvinvointipalveluja ja 
turvata sosiaali- ja eläketurvan. Historiallisesti katsoen niin työhön osal- 
listumisen aste kuin työllisyysastekin ovat kasvaneet, mutta niin kuin 
poliittinen keskustelu 72—75 prosentin työllisyysasteesta osoittaa, on po- 
liitikkojen nälkä suurempi kuin se mitä on saavutettu. Työvoimapolitiik- 
kaa ohjaa korkean työllisyysasteen tavoite, ja sitä pidetään lähes itsestään 
selvänä tavoitteena, vaikka se olisi ristiriidassa muiden tavoitteiden kanssa 
(Ratkaisujen Suomi 2015; Osallistava ja osaava Suomi 2019). 

Työllisyysjärjestelmän kestävyyden kannalta olisi nimittäin perustel- 
tua kysyä, onko viisasta pitää korkeaa työllisyysastetta itseisarvona, jos 
sitä vastassa ovat talouskasvun rajat ja kotitalouksien kestokyky. Ansio- 
työn osuuden ja työtuntien kasvaessa kasvaa nimittäin myös hoivavaje ja se 
polkee muita arvoja, kuten työssäkäyvien mahdollisuuksia sovittaa yhteen 
hoiva ja ansiotyö. Korkea työllisyysasteen tavoite voi olla ristiriidassa myös 
elinikäisen oppimisen tavoitteiden ja reproduktio-oikeuksien kanssa, sillä 
työhön sidottu aika syö aikaa ja mahdollisuuksia uusintaa työvoiman am- 
mattitaitoa. Pitäisikö siis poliitikkoja muistuttaa myös näistä tosiasioista, 
silloin kun puhutaan työllisyysasteen nostamisesta ja Suomea verrataan 

maihin, joissa työvoiman koulutustaso tai yli eliniän jatkuva työhön osal- 
listuminen on Suomea alhaisempi. 

Työvoimapolitiikan, ja erityisesti työttömien työllistämisen johtolan- 
kana on jo vuosikymmenen ajan pidetty periaatetta, että työn vastaanot- 
tamisen ja työllistämisen tulee olla houkuttelevaa. Tässä yhteydessä on 
vedottu Tanskan kokemuksiin ja ennen kaikkea siihen, että Tanskassa 
työttömien liikkuvuus on suurempaa kuin muissa Pohjoismaissa. Samai- 
seen Tanskan esimerkkiin vedoten on vaadittu lisää joustavuutta työsuh- 
teiden solmimiseen ja purkamiseen, vaikka OECD:n vertailujen mukaan 
Suomen työllisyysturva on Pohjoismaista kaikkein heikoin (Harslof 
&Ulmestig 2013, 210-215). 

Tästä työllisyysturvan heikentämisen linjasta on pidetty kiinni siitä- 
kin huolimatta, että empiiriset tutkimukset osoittavat, että työllisyystur- 
van höllentäminen syventää entisestään työmarkkinoiden sisäisiä jakoja. 
Työllisyysturvan purkajia ei tunnu huolettavan myöskään se tosiasia, että 
todennäköisyys sille, että työntekijä menettää työpaikkansa seuraavan 
vuoden aikana, on Pohjoismaista korkeinta juuri Tanskassa ja pienintä 
Ruotsissa (Harslof & Ulmestig 2013, 210). Tanska tosin kompensoi tätä 
riskiä muita Pohjoismaita anteliaammalla työttömyysturvalla, mutta siitä- 
hän ei puhuta. 

Politiikassa on taipumuksena uskoa, että työttömien työllistymisen 
esteenä olisivat ”kannustinloukut”. Näin uskotaan, vaikka niin etuisuuk- 
sien vaikutukset kuin työntekijän oman aktiivisuuden hyödyt ovat sidok- 
sissa työmarkkinoiden rakenteisiin ja kilpailuolosuhteisiin. Tutkimusten 
mukaan samallakin koulutuksella ja saman ikäisenä työllistymisen edel- 
lytykset vaihtelevat nousu- ja laskusuhdanteiden aikana (Liu, Salvanes 
& Sorensen 2012; Jolkkonen, Koistinen, Kurvinen, Lipiäinen, Nummi 
& Virtanen 2017). Sekin on osoitettu, että työttömien työllistyminen ei 
ole kiinni vain siitä, mitkä ovat heidän yksilölliset vahvuutensa, vaan sii- 
tä, mitkä ovat ne ryhmät, joiden kanssa he joutuvat kilpailemaa avoimista 
työpaikoista ja miten työnantajat asennoituvat työttömiin työnhakijoina. 

Neljäs työvoimapoliittista keskustelua hallinnut aihe on ollut huoli 
väestön ja työvoiman ikääntymisestä, huoltosuhteen kasvusta sekä niiden 
aiheuttamista kustannuspaineista valtion talouteen. Huolidiskurssi on 
vallinnut, vaikka työurat ovat pidentyneet ja yhä suurempi osa eläkkeelle 
siirtyneistä jatkaa työntekoa. Tämä koskee erityisesti hyvin koulutettuja 
asiantuntijoita ja erityistaitoja omaavaa työvoimaa. Tässä suhteessa työ- 
elämässä on tapahtunut pieni ihme. Yritykset ja yhteisöt ovat tarttuneet 
tähän erityisosaajien työvoimaan ja kehittäneet sellaisia työsuhde- ja aika- 
järjestelyjä, jotka motivoivat eläkeläisiä jatkamaan työntekoa. Journalistit, 
lääkärit, psykologit, opettajat, tutkijat ja monet muut ryhmät ovat hyviä 
esimerkkejä työhön osallistumisen muotojen monimuotoistumisesta iän 
kasvaessa. Todellisuudessa ilmiön mittasuhteita ei tunneta eikä ilmiö näy 


tilastoissa ja tavassa, jolla työllisyyttä mitataan. 


Haukutaanko siis työvoimapoliittisessa 
keskustelussa väärää puuta? 


Olemassa olevien tutkimusten perusteella voidaan väittää, että työvoimapo- 
litiikalla on kiistattomat ansiot, mutta nyt se on ajautunut näköalattomaan 
ja voimattomaan tilaan tai voisiko peräti sanoa, että työvoimapolitiikassa 
vallitsee sokea piste. Silloin kun hyvinvointivaltiota ja työvoimapolitiikkaa 
lähdettiin kehittämään, politiikan lähtökohtana oli suojella kansalaisia 
kohtalokkailta vastoinkäymisiltä. Kehittämällä vakuutuksia tapaturmien, 
sairauden, työttömyyden, leskeyden ja vanhuuden varalle yhteiskunta on 
hyväksynyt ajatuksen, että yksilöiden kokemat riskit ovat luonteeltaan 
rakenteellisia ja yksilön oman kontrollin ulkopuolella (Rothstein 1994). 
Tämä näkökulma korostui erityisesti työvoimapolitiikassa, jonka avulla 
yhteiskunnassa on pyritty puskuroimaan talouden epävakauden, rakenne- 
muutosten, joukkoirtisanomisten ja työttömyyden aiheuttamia taloudelli- 
sia ja sosiaalisia riskejä. Nyt työvoimapolitiikassa on ajauduttu siihen, että 

työttömyydestä syyllistetään yksilöitä ja vastuuta yhteiskunnan rakenteel- 
lisista riskeistä siirretään yksilöille sekä kotitalouksille. 

Kysymys ei ole vain painopisteen siirtymisestä, vaan myös siitä tavasta, 
miten työmarkkinoita ja taloutta tarkastellaan ja säädellään. Se, että työ- 
voimapolitiikan näkökulma on kaventunut laajoista talous- ja sosiaalipo- 
litiikan kysymyksistä aktivointipolitiikaksi ja työttömyyden hoidoksi, siis 
työvoimapoliittisten toimenpiteiden kohdentamisen ja vastikkeellisuuden 
politiikaksi, tarkoittaa että työvoimapolitiikalta on viety pohja pois. Talou- 
den globalisoituessa ja työvoiman kansainvälisen liikkuvuuden lisääntyes- 
sä työvoimapolitiikka kaipaisi kuitenkin uuden vision ja uudet perustelut. 

Mitä vahvemmaksi talouden globaali side kehittyy, sitä kauemmaksi on 
karannut myös valta ja sitä vaikeammaksi käyneet työntekijöiden vaikutus- 
mahdollisuudet. Näissä uusissa olosuhteissa työelämän riskit ovat saaneet 
myös uudet mittasuhteet ja siirtyneet yksilöiden, yritysten ja jopa valtioi- 
den kontrollin ulkopuolelle. Eikö tämä tarkoita, että työvoimapoliittisten 
ongelmien ratkaiseminen edellyttäisi myös ratkaisua taloudellisen demo- 
kratian ja solidaarisuuden kysymyksiin? 

Kun työn ja hyvinvoinnin tulevaisuutta arvioidaan näiden kansain- 
välisten rakenteiden ja sidosten puitteissa, politiikan tekijöiksi ja vastuun 
kantajiksi tulisi kutsua kaikki relevantit toimijat ja tahot, kuten kansainvä- 
lisesti toimivat yritykset ja kansalaisjärjestöt. Toisaalta, sikäli kuin työvoi- 
mapolitiikkaa edelleen toteutetaan hyvinvointivaltion toimin ja instituu- 
tioin, olisi välttämätöntä, että kansalliset ja paikalliset toimijat pystyisivät 
asettamaan toimintansa näihin muuttuneisiin kansainvälisiin kehyksiin ja 
oppisivat ajattelemaan ja tekemään poliittisia valintoja näissä kehyksissä. 
Tämä korostaisi taas kerran tiedon valtaa ja tuo esille vallan asymmetrian 
ja siitä aiheutuvat haasteet politiikalle. 

Perspektiivin laajentaminen edellyttäisi, että työvoimapolitiikassa olisi 
rohkeasti ylitettävä myös EU-säännösten ja politiikan raamit. Taloudelli- 
sesti ja sosiaalisesti kestävää työvoimapolitiikkaa ei voida rakentaa enää 
sellaisten yksioikoisten ideoiden ja mittareiden varaan, kuten työllisyysas- 
te, vaan ottaen huomioon yksilöiden ja kotitalouksien muuttuvat tarpeet, 

taidot ja voimavarat sekä hyvinvointiodotukset. Sen sijaan, että työttömille 
ja pakolaisille heilutetaan keppiä ja porkkanaa, olisi viisaampaa luoda työ- 
markkinoilla reilut ja työntekijöiden oikeudet tunnistavat kilpailuolosuh- 
teet. 


Johtopäätöksiä 


Politiikassa vallitsee perustavaa laatua oleva dilemma. Yhtäältä politiikassa 
hyväksytään ajatus, että tiedolla on valtaa ja että yhteiskuntaa tulisi ohjata 
rationaalisen tiedon varassa, mutta onko kuviteltavissa, että tietoa lisää- 
mällä voitaisiin saada aikaan ratkaisuja, jotka toimivat käytännössä? Tämä 
herättää jatkokysymyksiä analyysin luotettavuudesta ja poliittisesta hyväk- 
synnästä sekä toisaalta kysymyksen siitä, millaista teoreettisen ja kokemuk- 
seen perustuvan tiedon tulisi olla, jotta se voisi toimia tulevaisuudessa? 

Modernit yhteiskunnat, niiden taloudelliset ja sosiaaliset rakenteet, 
ovat monimutkaisia, mikä tarkoittaa, että jo oikean tilannearvion tekemi- 
nen voi olla vaikeaa tuottaen yhden yhtäläisen analyysin sijasta kilpailevia 
käsityksiä. Asiaa monimutkaistaa edelleen se, että myös tutkimus tuottaa 
toinen toisistaan poikkeavia tuloksia ja riittävän yksimielisyyden saaminen 
sosiaalitieteilijöiden ja taloustieteilijöiden kesken esimerkiksi työttömyy- 
den syistä ja ratkaisemisen keinoista voi olla kiven alla. Yksimielisyyden 
saavuttaminen edellyttäisi niin tutkijoilta kuin tutkimustulosten käyttä- 
jiltä taitoja lukea ja arvottaa tutkimusten tuloksia. 

Edellä esitettyjen näkökohtien lisäksi yhteiskunnalliset uudistukset 
törmäävät usein vallan rakenteisiin ja käytettävissä olevien resurssien ra- 
jallisuuteen. Avoin kysymys on myös se toimivatko uudistukset sittenkään 
käytännössä. Vaikka analyysissä ja poliittisessa keskustelussa saavutettai- 
siinkin yksimielisyys uudistuksen toteuttamisesta, ei ole lainkaan varmaa, 
toimivatko parhaatkaan ideat käytännössä. Teknologian tutkimuksessa 
tunnetaan tutkimusalana niin sanottu käyttöliittymätutkimus, jonka 
avulla pyritään saamaan selville, miten ihmiset ja eri ryhmät käyttävät 


Pertti Koistinen 


teknologiaa ja miten teknologian käytettävyyttä tulisi kehittää, kun huo- 
mioidaan tämä informaatio. Lääketieteessä ja terveydenhoidossa yksi kes- 
keisimpiä panopisteitä on arvioida miten erilaiset lääkkeet ja hoidot pa- 
rantavat asiakkaan terveyttä ja hyvinvointia. Sosiaalitieteissä ja esimerkiksi 
työvoimapolitiikassa vastaava ajattelu on johtanut siihen, että seurataan 
tiettyjen kohdennettujen poliittisten toimenpideohjelmien toteutumista 
ja sitä, miten ne muuttavat relevanttien toimijoiden toimintaa. Arviointi- 
tutkimuksen piirissä kysytään mitkä tukitoimet toimivat ja kenelle. Kuka 
hyötyy tarjotuista tukitoimenpiteistä eniten ja mitkä käytössä olevista toi- 
menpiteistä toimivat myös tulevaisuudessa? 

Aina ei voi olla myöskään varma siitä päteekö tieto, joka pohjaa mennee- 
seen kehitykseen ja sen aikaisiin rakenteisiin, uusiin olosuhteisiin, joihin 
uudistukset tähtäävät. Poliittisilla uudistuksillahan on usein kaksoisdi- 
lemma. Yhtäältä niitä perustellaan nykyisillä ongelmilla ja niitä koskevan 
tiedon varassa, mutta uudistukset sinänsä kohdistuvat tulevaan tilaan. 
Kun tuetaan ihmisiä ja ryhmiä, jotta ne voisivat ratkaista tulevaisuudessa 
ongelmia niin samalla tulisi voida huomioida myös se, että silloin on voi- 
nut muuttua myös ihmisten oma tila ja toimintaympäristö. Työmarkkinoi- 
den tila on muuttunut: sinne on tullut uusia työnhakijoita, uusia yrittäjiä 
ja työpaikkoja, kilpailu avoimista työpaikoista on kiristynyt jne. Erityisen 
haasteelliseksi poliittiset valinnat ja niiden tutkimusperusteinen perustelu 
tulee silloin, kun on sovitettava yhteen ristiriitaiset poliittiset intressit ja 
niiden takana olevat valtasuhteet. 

Jos esimerkiksi soTE-uudistuksen suhteen terveysalan toimijoilla (ter- 
veysalan yritykset, ammattiryhmät, rahoittajat ym.) on eri käsitys siitä, mi- 
ten asiakkaan etu on toteutettavissa, onko silloin mahdollista edes ajatella, 
että niiden ääni, joita päätökset kuitenkin koskevat, tulee kuulluksi? Toi- 
sen hyvän esimerkin tässä suhteessa tarjoaa työvoimapolitiikka ja työttö- 
mien työllistämiseen tähdännet toimet. Työvoimapolitiikan toimia on ar- 
vioitu ehkä intensiivisemmin kuin monia muita yhteiskunnallisia ilmiöitä, 
tutkimuksen taso on kohonnut ja tutkimus on voinut osoittaa joidenkin 
politiikkamuotojen ylivertaisuuden (Hämäläinen & Tuomala 2006; Norr- 

lund 2011), mutta silti työttömyysongelma on jäänyt ratkaisematta. Herää 
kysymys onko vika tutkimuksessa vai politiikassa, tutkimustiedon käytös- 
sä vai siinä että ongelmat muuttavat koko ajan muotoaan. Voiko olla niin, 
että työttömyysongelman ratkaisemiseksi työttömille syötetään väärää 
lääkettä ja että politiikka tukee olemassa olevia rakenteita ja valtasuhteita, 
vaikka ongelmien ratkaiseminen edellyttäisi juuri niiden muuttamista? 

Hei Siri, millainen on työelämän 
tutkijoiden työn tulevaisuus? 


Anu Järvensivu 


LUVUSSA POHDITAAN, miten tutkimuskirjallisuudessa ennakoidut työ- 
elämän muutoskulut, erityisesti digitalisaation ja tekoälyn kehitys, 
vaikuttavat työelämän tutkimukseen ja työelämän tutkijoiden työhön, 
kuten tutkimuskysymyksiin, tutkimusmenetelmiin, työnteon tapoihin 
ja yhteisöihin sekä ansainnan malleihin. Taloustieteellisessä kirjalli- 
suudessa esitetyn automaatioteknologian ja uutta työtä synnyttävän 
teknologian erottelun valossa kartoitetaan tutkijoiden työllisyyskehi- 
tykselle merkityksellisiä seikkoja lyhyellä ja pitkällä aikavälillä. Kirjoi- 
tuksen aikahorisontti ulottuu noin vuoteen 2030. 


Tuula Heiskanen, Sirpa Syvänen & Tapio Rissanen (toim.) 
Mihin työelämä on menossa? — tutkimuksen näkökulmia 
Tampere: Tampere University Press 2019, 327—362. 
http://urn.fi/URN:ISBN:978-952-359-006-9 


Anu Järvensivu 


Työelämän muuttuessa muuttuvat niin 
tutkimuskohteet kuin työelämän tutkijan työkin 


Työelämän muutos ja työn tulevaisuus ovat nousseet vahvasti tutkimus- 
kohteeksi ja julkiseen keskusteluun melko lyhyessä ajassa. Kirjoittaessani 
aihepiiristä kymmenisen vuotta sitten kirjaa (Järvensivu 2010) työn tule- 
vaisuus kiinnosti korkeintaan muutamaa suomalaista tutkijaa eikä heitä- 
kään täystyöllisyyteen asti. Nyt aihetta tutkitaan monissa hankkeissa ja 
teemasta löytyy runsaasti niin kansainvälistä kuin suomalaistakin tutki- 
musta. Työn murros nostettiin Suomessa jopa Sipilän hallituksen tulevai- 
suusselonteon teemaksi, ja pääministeri linjasi murroksen raportin esipu- 
heessa Suomen suurimmaksi haasteeksi (Oksanen 2017). 

Rakenteellisesta murroksesta puhutaan, koska muutoksia pidetään 
niin perustavanlaatuisina, että ne edellyttävät monenlaisia järjestelmä- 
tason muutoksia niin instituutioihin kuin sääntelyynkin (esim. World 
Economic Forum 2018). Tästä syystä päättäjätkin ovat valppaina. Toisi- 
naan puhutaan neljännestä teollisesta vallankumouksesta (esim. mt.), 
mutta meneillään olevaa murrosta voidaan verrata myös alkutuotantoon 
perustuvasta yhteiskunnasta teolliseen ja palveluvaltaiseen yhteiskuntaan 
siirtymiseen. Tuolloin muutamassa vuosikymmenessä Suomessa muuttui- 
vat niin työnteon ajat, paikat kuin yhteisötkin. Kaikissa näissä voidaan 
havaita muutosta myös tällä hetkellä (Järvensivu 2010; Oksanen 2017; 
Lyly-Yrjänäinen 2018). 

Maatalousyhteiskunta oli kuitenkin esimerkiksi ammattirakenteeltaan 
huomattavasti homogeenisempi kuin nykyinen yhteiskuntamme, josta 
voidaan erotella satoja erilaisia ammatti- tai tehtävänimikkeitä. Tämä ero 
lähtötilassa tekee muutoksesta vääjäämättä erilaisen. Yksi keskeisistä muu- 
toskuluista tuleekin todennäköisesti olemaan moninaisuuden lisääntymi- 
nen edelleen. Moninaisuuden vuoksi sekä institutionaalisten ja sääntelyyn 
liittyvien ratkaisujen kehittäminen, että suurten linjojen maalaaminen on 
hankalaa. Muutoksia tapahtuu, paitsi useissa erilaisissa työelämän aspek- 
teissa ja käytännöissä, myös kokonaiskuvaa eriyttävästi, eli moniin suun- 

tiin. Todennäköisesti paras veikkaus tulevaisuuden osalta olisikin todeta 
yhteiskunnan ja työelämän sen osana muuttuvan yhä moninaisemmaksi ja 
kompleksisemmaksi. 

Monimutkaisuuden lisääntymistä tuskin kiistää kukaan ja se on myös 
työelämän tutkijoille hyvä uutinen: tutkittavaa riittää. Esimerkiksi laa- 
jaan kirjallisuuskatsaukseen pohjaavassa tulevaisuusselonteon taustasel- 
vityksessä todetaan muutoksessa olevan työn sisällön, organisaatioiden ja 
työn käytäntöjen, osaamisen, toimeentulon ja sosiaaliturvan sekä kansan- 
talouden ja yhteiskuntasuhteiden. Tämän mittakaavan muutos läpäisee 
yhteiskunnan. Se ulottuu samalla myös kutakuinkin jokaiseen ihmiseen, 
vaikkakin eri tavoin. Työelämän arkisissa käytännöissä murros näkyy sa- 
maisen koosteen mukaan esimerkiksi pirstoutuneina työurina, hajaantu- 
neina työnteon paikkoina, useina samanaikaisina toimeentulon lähteinä 
sekä monenlaisten katkosten lisääntymisenä. (Dufva ym. 2017.) Kaikissa 
näissä riittää yhä tarkistettavaa. 

Muutoksen takanakin on useita erilaisia tekijöitä, eli työelämää muut- 
tavat tällä hetkellä monenlaiset muutosvoimat. Näitä ovat ensinnäkin 
teknologiat, kuten digitalisaatio, tekoäly ja robotisaatio. Toiseksi muu- 
toksia aiheuttaa näihin kytkeytyvä globalisaatio, joka tekee suomalaisen 
työelämän rajaamisen yhä hankalammaksi. Taloudelliset voimat taas ovat 
perinteisestikin olleet huomattavia työmarkkinatilanteiden heiluttajia, 
mutta globalisaatio monimutkaistaa niiden merkitystä. Tässä ajassa uutta 
ovatkin globalisaatiosta seuraavat kytkennät, jotka aiheuttavat talousti- 
lanteeseen kriisien ja heilahdusten perhosvaikutuksentyyppistä nopeaa ja 
vaikeasti ennakoitavaa leviämistä. 

Demografiset tekijät puolestaan tyypillisesti mainitaan julkisessa kes- 
kustelussa lähinnä muuttuvan ikäpyramidin ja huolta aiheuttavan huol- 
tosuhteen näkökulmasta, mutta todenmukaisemman — joskaan ei sel- 
keämmän — kuvan tilanteesta saa liittämällä demografisiin muutoksiin 
ekologiset ja poliittiset turbulenssit, jotka saavat aikaan yhä enemmän 
muuttoliikkeitä. Sosiologisessa mielessä on hyvä nostaa luetteloon myös 
kulttuuriset, arvoihin liittyvät, sosiaaliset ja ihmisen tason muutosvoimat. 

Näiden toisiinsa kytkeytyvien tekijöiden muodostama dynamiikka on 
niin monimutkainen, ettei kukaan voi puhua tulevaisuuden työelämän yk- 
sityiskohdista kovin vahvalla paatoksella. Kristallipalloon kurkistaminen 
tuottaa kuvan, joka muistuttaa kesätaivaalla leijuvia jatkuvasti muotoaan 
muuttavia pilviä. Sellaista kuvaa ei mielellään luonnehdi numeroilla, joten 
vältän niitä tarkoituksellisesti tässä luvussa. 

Poutapilvien pohdiskelu herättää havaitsemaan myös rakenteellisesta 
murroskohdasta, rakennemurroksesta tai rakennemuutoksesta puhumi- 
seen kätkeytyvän ajatuksellisen ansan. Rakennemuutoksen käsitteellä on 
ollut suomalaisessa yhteiskunnassa moninainen ja suuri merkitys. Ensin- 
näkin se on vuosikymmenet ollut osa julkista ja päätöksentekijöiden pu- 
hetta. Toiseksi tutkijat ovat käyttäneet käsitettä eri tavoin ja kuvaamaan 
monenlaisia muutoksia. Uhkana on, että sorrutaan kuvaamaan komplek- 
sista moniaineksista ja jatkuvuuksia tai kertautumista sisältävää yhteiskun- 
nan muutosta liian yksinkertaisilla lineaarisilla malleilla, kun tutkimustie- 
don valossa murroskohdan jäljittäminen on osoittautunut historiallisessa 
katsannossakin vaikeaksi. (Haapala 2006.) Erilaiset mittarit ja muuttujat 
tuottavat muutoskulusta erilaisen kuvan ja tilastoissakin on ongelmansa, 
kuten moninaisuuden peittyminen ja jälkijättöisyys (Honkanen 2018). 

Muutostutkimus edellyttääkin erilaisten näkökulmien ja menetelmien 
yhdistämistä sekä uusien lähestymistapojen kehittämistä. Olennaisten ja 
kriittisten työelämän muutosten havaitseminen ja kokonaiskuvan raken- 
taminen on eri tieteenaloilta tulevien ja erilaisia menetelmiä käyttävien 
työelämän tutkijoiden yhteinen tehtävä, jolla olisi paikkansa juuri nyt. On 
myös selvää, ettei suomalaisen työelämän muutoksista ja tulevaisuudesta 
voi saada kokonaisvaltaista kuvaa ottamatta huomioon historiaa tai jatku- 
vuuksia, kuten digitaalisten alustojen ja itsensätyöllistäjyyden lisääntymi- 
sen rinnalla pysyvyyttä osoittavaa palkkatyömallia (esim. Pyöriä 2017). 

Vaikka työelämän muutoksesta puhutaan ja kirjoitetaan paljon, en ole 
löytänyt julkaisuja, joissa olisi tutkittu tai ennakoitu muutosten merkitystä 
työelämän tutkimukselle tai tutkijoiden työlle. Tässä luvussa käyn läpi työ- 
elämän muutoksia tulevaisuussuuntautuneesti ja pohdin, mitä jo havaitut 

tai vasta ennakoidut muutokset voisivat tarkoittaa työelämän tutkijoiden 
työn kannalta. Tavoitteenani on ensinnäkin kuvata yleisemmin työelämän 
muutoksia ja tulevaisuutta, eli työelämän tutkijoiden muuttuvaa tutkimus- 
kohdetta, ja toiseksi soveltaa syntyneen kuvan piirteitä työelämän tutkijan 
työhön. Yhteiskunnan tutkijat ovat vääjäämättä osa tutkimuskohdettaan, 
joten työelämän muutokset säteilevät työelämän tutkijoiden työhön niin 
tutkimuskohteen kautta kuin omassa työssä koettuinakin. Lukua ohjaa 
kysymys, miten työelämän tutkijoiden työ on muuttumassa ja millaista 
tutkimustyö on tulevina vuosikymmeninä: Millaiset ovat työelämän tut- 
kijoiden työllisyysnäkymät? Millaiset tehtävät todennäköisesti vähenevät 
ja millaiset lisääntyvät digitalisaation ja tekoälyn kehityksen myötä? Miten 
tutkimuskohteet muuttuvat? Entä muuttuvatko työmenetelmät ja työn- 
teon yhteisöt? 

Työelämän tutkijoiden työn muutosten pohdinnan taustaksi käyn 
aluksi kirjallisuuden avulla läpi yleisesti esitettyjä työelämän muutoskul- 
kuja painottaen teknologian kehityksen merkitystä. Painotus johtuu sii- 
tä, että näkökulma dominoi kirjallisuudessa. Tulevaisuudessa työelämän 
muutostutkijoilla onkin paljon tehtävää monipuolisempien asetelmien 
rakentamisessa, joskin tutkiminen holistisesti eri muutosvoimat ja niiden 
keskinäiset kytkennät huomioivilla asetelmilla edellyttänee tekoälyn käyt- 
tämistä ihmistutkijoiden älyjen täydentäjänä. 


Teknologian vaikutuksesta tehtäviä 
katoaa enemmän kuin ammatteja 


Vaikka työn muutosten takana on monenlaisia ajureita, ennakointitutki- 
musta tehdään ja siihen pohjaavaa yhteiskunnallista keskustelua käydään 
erityisesti teknologioiden, kuten digitalisaation, robotisaation ja tekoälyn 
vaikutuksista työhön. Esimerkiksi yhä tärkeämmäksi tulevien ekologisten 
tekijöiden vaikutusta työhön ja työllisyyteen on pohdittu vasta hyvin niu- 
kasti, vaikka sinänsä kiinnostavasti (Kasvio 2014; Joutsenvirta ym. 2016; 

Järvensivu & Toivanen 2018). Teknologiaennakointeihin pohjaava keskus- 
telu on jaettavissa kahteen päälinjaan. Ensinnäkin pohditaan kehittyvien 
teknologioiden työllisyysvaikutuksia: Syntyykö katoavien töiden tai teh- 
tävien tilalle riittävästi uusia vai kasvaako työtä ja sitä kautta toimeentu- 
loa vailla olevien määrä? Entä mitkä ammatit ovat pahiten uhattuina ja 
millaisia uusia tehtäviä kenties kehkeytyy? (Mm. Frey & Osborne 2013; 
Pajarinen & Rouvinen 2014; McKinsey 2017; Acemoglu & Restrepo 2018; 
Linturi & Kuusi 2018; World Economic Forum 2018.) 

Toiseksi keskustellaan siitä, millaisia muutoksia tapahtuu tehtävien si- 
sällä ja työn teon tavoissa, kuten työsuhdemalleissa, työnteon ajoissa, pai- 
koissa ja organisoitumisessa, ja olisiko työtä ja työelämää koskeva kasitteis- 
tö pohdittava kokonaan uudelleen (Järvensivu 2010; Gratton 2011; Dufva 
ym. 2017; Oksanen 2017; Anttila ym. 2018). Keskustelun päälinjoilla on 
toki yhtymäkohtia, sillä työllisyysvaikutukset kytkeytyvät työn teon tapo- 
jen ja ansaintamallien muutoksiin. 

Keskustelu työllisyydestä ja mahdollisesta työn katoamisesta on tieten- 
kin työelämän tutkimuksen näkökulmasta perustavanlaatuisen tärkeää. 
Sitä onkin käyty jo useammalla vuosisadalla. Debatti teknologioiden työl- 
lisyysvaikutuksista kiihtyi kuitenkin selvästi Freyn ja Osbornen vuonna 
2013 julkaisemasta artikkelista. Artikkelissa esitettiin, että USA:n työlli- 
syydestä jopa 47 % automatisoidaan 70 %:n todennäköisyydellä 20 vuoden 
kuluessa (Frey & Osborne 2013). Vastaava analyysi Suomen osalta osoitti 
automaation uhan kohdistuvan kolmannekseen työllisyydestä (Pajarinen 
& Rouvinen 2014). Tutkimustulokset aiheuttivat ymmärrettävää huolta 
työn ja toimeentulon riittävyydestä lähitulevaisuudessa. 

Ammattien tasolla tehtyä tarkastelua kritisoitiin pian, sillä ammatit 
koostuvat monenlaisista tehtävistä, joiden automatisoinnin todennäköi- 
syys vaihtelee. OECD:n kansainvälisen aikuiskoulutustutkimusaineiston 
(PIAAC) avulla toteutettiin tehtävätasoinen tarkastelu, jonka perusteella 
todettiin, että edellä mainitut ennakoinnit ovat todennäköisesti yliarvioi- 
neet automaation vaikutukset. Johtopäätöksenä esitettiin, että työlli- 
syydestä vain noin yhdeksän prosenttia olisi automatisoitavissa. Lisäksi 

maiden väliset erot osoittautuivat merkittäviksi. Esimerkiksi Suomessa 
automatisoitavissa nähtiin olevan vain alle seitsemän prosenttia työllisyy- 
destä. (Arntz ym. 2016.) 

Laajemmassa OECD:n tutkimuksessa taas todettiin 32 maan perusteella 
14 %:ssa työpaikkoja automatisoinnin riskin olevan korkean ja kolmannek- 
sessa työpaikoista riskin olevan keskitasoa, eli 50-70 %. Suomen kohdalla 
luvut arvioitiin pienemmiksi: korkea tai keskitasoinen automatisoinnin 
riski koskisi noin kolmannesta työpaikoista. Riskien arveltiin kohdistuvan 
voimakkaimmin matalan taitotason työllisyyteen sekä ns. sisääntuloam- 
mateissa työskenteleviin nuoriin. (Nedelkoska & Quintini 2018). 

Myös kansainväliset liikkeenjohdon konsulttiyritykset ovat osallistu- 
neet keskusteluun työllisyysvaikutuksista. McKinseyn raportissa analyy- 
sitasona ovat toiminnot ja niiden suorittamiseen tarvittavat kyvykkyydet. 
Raportin mukaan noin puolet toiminnoista olisi nykyteknologialla mah- 
dollista automatisoida, mutta kokonaisista ammateista vain viisi prosenttia 
olisi täysin automatisoitavissa. Kuitenkin jopa 60 % ammateista sisältää 
konsulttiyrityksen mukaan huomattavan määrän automatisoitavissa olevia 
toimintoja. (McKinsey 2017.) 

Työllisyysvaikutusennusteet vaihtelevat siis suuresti. Niissä on pää- 
dytty käyttämään erilaisia tarkastelutasoja ja käsitteistöjä sekä analysoi- 
maan erilaisia aikavälejä. Jokaisella tutkimuksella on omat rajauksensa ja 
rajoitteensa. Kenties keskeisin heikkous kuitenkin on se, etteivät kyseiset 
tutkimukset huomioi muiden tekijöiden kuin teknologian vaikutuksia. 
Esimerkiksi ekologiset tekijät, sosiaaliset voimat, kuten muutokset arvois- 
sa, tai taloudelliset ja poliittiset toimenpiteet — kriiseistä puhumattakaan 
— voivat muuttaa työllisyystilannetta niin globaalilla kuin paikallisellakin 
tasolla nopeasti ja merkittävästi. Lisäksi jo yksin teknologian vaikutuksesta 
voidaan arvioida, paitsi katoavan, myös syntyvän monenlaisia uusia tehtä- 
viä ja ammatteja, joista viime aikoina on niin ikään esitetty ennakointe- 
ja (Acemoglu & Restrepo 2018; Linturi & Kuusi 2018; World Economic 
Forum 2018). Teknologisesta kehityksestä onkin syytä erottaa toisaalta 
ihmistyötä korvaava automaatio ja toisaalta uudenlaista työtä synnyttävä 

kehitys. Näiden kahden työllisyysvaikutukset ovat lähinnä päinvastaiset, 
joskin yhteenkytkeytyvät. (Acemoglu & Restrepo 2018.) 

Kokonaiskuva työllisyysennakoinneista jääkin siinä määrin hämäräksi, 
että varminta olisi tyytyä toteamaan jo teknologioiden työllisyysvaikutus- 
ten, saati sitten tulevaisuuden työllisyystilanteiden, olevan erittäin vaikeita 
ennakoitavia esimerkiksi valtioiden tasoilla. Katoavien ammattien, tehtä- 
vien tai töidenkään ennakoiminen ei ole helppoa, joskin mahdollisempaa. 
Melko vähäisellä erehtymisriskillä voidaan kuitenkin arvioida, että tek- 
nologioilla tulee olemaan huomattavia työllisyysvaikutuksia, mutta auto- 
matisointi ei todennäköisesti hävitä kokonaan moniakaan ammatteja. Sen 
sijaan se korvaa useissa työtehtävissä ihmistyötä. (Koski 2018.) 

Näin ollen monien ammattien kohdalla työvoiman tarve saattaa vä- 
hentyä ja lisäksi syntynee ainakin joksikin aikaa tilanteita, joissa työnte- 
kijöiden tehtäväkuvat jäävät vajaiksi. On epätodennäköistä, että tällaisiin 
vajaisiin tehtäväkuviin jääneet työntekijät voisivat luontevasti ja ilman 
merkittäviä koulutuspanoksia ottaa tehtäväkuviensa osaksi työpaikoilleen 
kenties syntyviä uusia tehtäviä tai että työaikaa noin vain lyhennettäisiin. 
Työnantajilla on lisäksi taipumus kohdentaa koulutusinvestoinnit avain- 
työntekijöilleen eikä niille, joiden työmarkkinariskit ovat suurimpia (esim. 
World Economic Forum 2018). Niin yksittäiset ihmiset kuin koulutusjär- 
jestelmatkin taas tarvitsevat aikaa reagoidakseen muutoksiin. Näin ollen 
teknologian työllisyysvaikutukset mitä todennäköisimmin tulevat lyhyellä 
aikavälillä näkymään varsin monen kohdalla joko töiden vähenemisenä tai 
olennaisina muutoksina eikä ole perusteita ajatella työelämän tutkijoiden 
muodostavan tässä poikkeusta. 


Ansainta kootaan palkkatöitä ja 


yrittäjyyttä yhdistelemällä 


Automaation aiheuttamat tehtävien katoamiset saattavat tulevaisuudessa 
aiheuttaa työttömyyden sijasta tai sen ohella niin sanottuja alityöllisyys- 

tilanteita sekä työssä käyvien köyhyyttä (esim. Jakonen 2019). Tällöin työtä 
on tarjolla aiemman kokopäiväisen palkkatyön sijasta joko osa-aikaisesti 
palkkatyössä tai ostopalveluna esimerkiksi oman yrityksen kautta. Kyseis- 
tä ansainnan muotojen muutoskulkua ennakoidaan myös yritysjohtajien 
vastauksiin perustuvan World Economic Forumin (2018) tutkimuksessa. 
Suomessakin on jo näkyvillä jonkinlainen ansainnan monimuotoistumis- 
ja monityösuhteisuustrendi, sillä sekä alityöllisten että sivutyötä päätyön- 
sä rinnalla tekevien määrä on lisääntynyt (Taskinen 2016; 2017). Lisäksi 
pienyrittäjyys, sivutoimiyrittäjyys ja itsensätyöllistäminen ovat lähteneet 
kasvuun. Tutkimusten mukaan moni itsensätyöllistäjistä on aiemmin 
työskennellyt samalla alalla palkkatyössä. (Pärnänen & Sutela 2013; Ko- 
ramo ym. 2017.) 

Vaikka itsensätyöllistäjiä ja yksinyrittäjiä löytyy kaikista sosio-ekono- 
misista ryhmistä, merkittävä osa näistä on korkeasti koulutettuja. (Pär- 
nänen & Sutela 2014; Koramo ym. 2017). Samaan tietotyötä tekevään 
ryhmään odotetaan nyt kohdistuvan myös digitalisaation ja tekoälyn kiel- 
teisten työllisyysvaikutusten, kun aiemmin teknologiat ovat vähentäneet ja 
korvanneet lähinnä rutiiniluonteisia tai alemman keskiluokan töitä (esim. 
Koski & Husso 2018). Usein uusina automaatioriskin ammatteina näkee 
mainittavan perinteisesti vahvat professioammatit, kuten lääkärit ja juris- 
tit, mutta tekoälyn voi arvioida saavan vielä perustavanlaatuisemman ase- 
man yhteiskunnassa ja syrjäyttävän myös tutkijoita (Hawking ym. 2014). 

Kun monenlaisissa tehtäväkuvissa työskentelevien töistä katoaa laajassa 
mitassa tehtäviä eikä sopivia täydentäviä tehtäviä välttämättä löydy samalta 
työpaikalta, voidaan perustellusti olettaa, että yksi digitalisaation, roboti- 
saation ja tekoälyn vaikutuksista todennäköisesti on monityösuhteisuu- 
den (Järvensivu 2014), yrittäjyyden, itsensätyöllistämisen ja uudenlaisten 
ansainnan kombinaatioiden lisääntyminen. Osa tulovirrasta tullee yhä 
useammalle tulevaisuudessa myös pääomatuloina erilaisten sijoittamisen 
muotojen yleistyessä ja tavanomaistuessa. Moninaisista ansainnan lähteistä 
toimeentuloaan koostavia koskeva tutkimustieto on kuitenkin toistaiseksi 

niukkaa ja sirpaleista, ja tutkimukset ovat kohdistuneet lähinnä maa- ja 
metsätalouden harjoittajiin ja taiteilijoihin (Bamberry & Campbell 2012). 
Ansainnan moninaistumisesta ehkä tyypillisimmin käytetty termi it- 
sensätyöllistäjyyskin on käsitteenä ja kiinnostuksen kohteena kohtalaisen 
uusi, vaikka jonkinlaista itsensä työllistämistä, tai niin sanottua omassa 
työssä työllistymistä, on esiintynyt paljonkin ihmiskunnan historiassa. It- 
sensätyöllistäjyyden määritteleminen ja rajaaminen suhteessa muihin työl- 
listymisen tapoihin on vaikeaa ja itsensätyöllistäjien kategoria on hajanai- 
nen (Vermeylen ym. 2017). Tilannetta ja tilastointia ei helpota se, että osa 
itsensätyöllistäjistä on samanaikaisesti palkkatyössä. Kun kuvaan lisätään 
vielä laskutuspalvelujen kautta toimivat ns. kevytyrittäjät, törmätään yhä 
useammin tilanteeseen, jossa ihminen itsekään ei nykyisillä kategorioilla 
osaa luokitella itseään tai määritellä erilaisten toimiensa sivu- tai päätoi- 
misuutta. (Koramo ym. 2017.) On selvää, että tällöin myös tutkijoiden on 
vaikea saada luotettavia tietoja näiden työnteon muotojen yleisyydestä. 
Epävarmuuksia jää jo tämän hetken tilanteen arviointiin, saati sitten tu- 
levaisuuden ennakointiin. Samalla aihepiiri on mitä hedelmällisintä maa- 
perää monitieteisille ja yhteiskuntarelevanteille työelämän tutkimuksille. 
Työelämän tutkijoille itsensätyöllistäjyys ei ole uusi työnteon muoto, 
sillä tutkimusmaailma on projektoitunut jo vuosikymmeniä, aina 1990-lu- 
vun lamasta lähtien. Tutkimustyötä tekevien määrä on lisääntynyt, kilpailu 
koventunut ja määräaikaisuudet ovat etenkin yliopistokentässä tavanomai- 
sia ja kestoltaan yhä lyhyempiä. Työttömyys- ja apurahakausia osuu palkka- 
työurallekin varsin monella. Toisaalta varsinaisen yrittäjyyden yhdistämi- 
nen palkkatyöhön ja apurahatyöhön ei vielä liene tutkijoiden keskuudessa 
valtavirtaa. (Kuoppala ym. 2015.) Voidaan siis ennakoida tämänkaltaisten 
moninaisten ansainnan kombinaatioiden edelleen lisääntyvän myös työ- 
elämän tutkijoiden työurilla. Yhä useampi joutunee miettimään luontevia 
sivutoimia, ammattien yhdistelmiä ja yksityis- tai kimppayrittäjyyttä. 
Moninaisten ansainnan lähteiden tai yrittäjyyden tavanomaistumi- 
nen ei välttämättä merkitse vain epävarmuutta ja ahdistusta, vaan am- 
matteja yhdistellään myös oman kiinnostuksen tai oppimishalun vuoksi 

(Bamberry & Campbell 2012). Vaikka vastentahtoista yrittäjäksi ryhty- 
mistäkin esiintyy, myös yrittäjäksi tai itsensätyöllistäjäksi ryhtyminen ovat 
usein haluttuja valintoja. Yrittäjäksi saatetaan siirtyä palkkatyössä raskaik- 
si koettujen piirteiden, kuten organisatorisen jäykkyyden, huonon johta- 
misen, heikkojen vaikuttamismahdollisuuksien tai työn koetun rajatto- 
muuden vuoksi (Järvensivu 2014). Vastentahtoisesti itsensätyöllistäjäksi 
päätyneistäkin vain harva kokee jonkin ajan kuluttua tyytymättömyyttä 
tilanteeseensa (Pärnänen & Sutela 2014). Työnteon vapausasteet, oma 
määräysvalta ja työstä innostumisen mahdollisuudet houkuttelevat valit- 
semaan itsensätyöllistämisen (mt.; Koramo ym. 2017), joskin on muistet- 
tava itsensätyöllistäjien ryhmän heterogeenisuus myös koetun työelämän 
laadun suhteen (Vermeylen ym. 2017). Itsensätyöllistäjien ja pienyrittäji- 
en kokemat positiiviset seikat ovat joka tapauksessa keskeisiä tuottavan 
työn edellytyksiä. Näin ollen mukaan lukien nekin tapaukset, joissa työ- 
elämää muuttava teknologian kehitys on ajanut ihmisen ammentamaan 
ansaintaansa monista lähteistä, trendillä saattaa hyvinkin olla myönteisiä 
vaikutuksia kansantaloudelle, ihmisten hyvinvoinnille ja onnellisuudelle, 
kunhan yhteiskunnan instituutiot ja ihmisten pärjäämisstrategiat saadaan 
ajantasalle. Työelämän tutkijoille jonkinlaiseksi oppimistarpeeksi on keh- 
keytymässä irrottautuminen niin sanotun perinteisen palkkatyön tutki- 
muksen perusoletuksista. 


Sosio-tekniset innovaatiot korostuvat ja töitä 
järjestellään digitaalisilla alustoilla 


Tällä hetkellä digitalisaatio ei vielä ole kääntynyt kansantalouden kasvuk- 
si, mikä askarruttaa taloustieteilijöitä. Yhdeksi selitykseksi on esitetty, että 
tuottavuuskasvu tapahtuu laajassa mitassa vasta, kun kehitetään ja otetaan 
käyttöön laajalti komplementaarisia, eli täydentäviä, innovaatioita, kuten 
uusia työn organisointitapoja. Tämä taas edellyttää niin yhteiskunnan 
kuin yritystenkin tasolla investointeja aineettomaan pääomaan, esimerkik- 

si muuhunkin kuin teknologiseen koulutukseen ja tutkimukseen. Ajatuk- 
sena on tällöin, että vaikka tekoälyteknologia mahdollistaisi monenlaista 
kannattavaa liiketoimintaa, visiot eivät toteudu, elleivät ihmiset keksi ja 
kehitä tarvittavia täydentäviä innovaatioita, joista osa on luonteeltaan tek- 
nologisia mutta huomattava osa sosiaalisia tai sosio-teknisiä. (Brynjolfsson 
ym. 2017.) 

Toisaalta mahdollista on myös tulkita talouskasvun ”viivästymistä” 
teknologisen determinismin kritiikin suunnasta. Teknologiseen deter- 
minismiin perustuvalla innovaatiokäsityksellä tarkoitetaan mallia, jossa 
tutkimuksessa kehitettyjen teknologioiden oletetaan leviävän yrityksiin 
ja vaikuttavan lineaarisella logiikalla kasvuun, työllisyyteen sekä työnteon 
muotoihin ja käytäntöihin. Tällainen taustaoletus saattaa johtaa virhear- 
vioihin työn ja työllisyyden tulevaisuudesta. Jo vuosikymmeniä sitten tek- 
nologiavetoisen innovaatiomallin tilalle on tarjottu holistisempia yhteis- 
toiminnallisia innovaatiomalleja, kuten ”open innovation” tai ”guadruple 
helix”. Näissä päättäjät ja hallinto, elinkeinoelämän toimijat, tutkijat ja 
kansalaiset toimivat yhdessä luodakseen tulevaisuutta ja toteuttaakseen 
rakenteellisia muutoksia. (Kopp ym. 2017; Arnkil ym. 2010.) Teknologia ei 
sinällään pakota, vaan ihminen ratkaisee sen käyttötavat. 

Tulkittiinpa teknologioiden hyödyntämisen ja kansantalouden kasvun 
sitten edellyttävän komplementaarisia innovaatioita tai yhteistoiminnalli- 
sia innovaatiokäytäntöjä, tulevaisuudessa sosiaalisten ja sosio-teknisten in- 
novaatioiden kehitystyö, samoin kuin kehitystyön tulokset, työllistänevät 
merkittävän osan ihmisistä. Vasta tässä yhteydessä rakentuu tulevaisuuden 
työelämä. Kehitystyössä olisi työelämän tutkijoidenkin luontevaa olla 
osallisina, ja samalla tutkijat voisivat muokata myös omaa työtään aktiivi- 
sina toimijoina. 

Kenties ajankohtaisin esimerkki sosio-teknisestä innovaatiotoiminnas- 
ta ja siihen olennaisesti liittyvästä yhteiskunnallisesta keskustelusta löytyy 
alustataloudesta. Teknologinen kehitys on jo jonkin aikaa mahdollistanut 
digitaaliset alustat, joilla käydään lisääntyvässä määrin kauppaa ja harjoite- 
taan monenlaista muuta aktiviteettia aina työtehtävien välityksestä asun- 

non vuokraukseen. Ilmiöstä puhutaan yleensä alustataloutena, mutta myös 
jakamistalouden ja joukkoistetun työn käsitteitä on käytetty ja ehdotettu 
sovellettavaksi ilmiön haltuunottoon (Alasoini 2017). Käsitteiden mo- 
ninaisuus paljastaa, miten erilaista sosiaalista toimintaa sama teknologia 
mahdollistaa ja miten monenlaisista sosiaalisesti määrittyvistä näkökul- 
mista digitaalisilla alustoilla tapahtuvaa työtä ja toimeliaisuutta voidaan 
tarkastella. 

Digitaalinen alusta mahdollistaa resurssien tehokkaan käytön, ja tätä 
mahdollisuutta voidaan hyödyntää yhtä hyvin markkinaehtoisesti ja ta- 
loudellisin intressein kuin ennemminkin yhteisen hyvän, jakamisen, avoi- 
men innovaatiotoiminnan ja talkootyön ajatuksella. Samoin vain osassa 
tapauksista alustoilla välitetään työtä ja tehtäviä, mihin voidaan viitata 
esimerkiksi joukkoistetun työn käsitteellä (Alasoini 2017), osan toimin- 
nasta ollessa luokiteltavissa lähinnä tavaroiden myynniksi tai vuokrauk- 
seksi alustaa hyödyntäen (esim. asuntojen lyhytaikainen vuokraus). Ensin 
mainitussa tapauksessa alustoilla tehtävä työ voi määrittyä ansiotyöksi, 
korvauksettomaksi työksi, hyväntekeväisyydeksi tai vaikka harrastukseksi, 
kun taas jälkimmäisessä tapauksessa liikutaan pääomatulojen kategorias- 
sa, joka sekin kuitenkin edellyttää jonkinlaista ponnistelua, eli työntekoa. 
Alustat muodostavatkin rikkaan tutkimusympäristön työelämän tutki- 
joille aina työn ja ansainnan käsitteiden määrittelyihin asti. 

Digitaalisten alustojen kautta järjestyvä työ on uudenlaisena työn jaon 
ja organisoinnin tapana jo synnyttänyt etiikkaan ja sääntelyyn liittyvää 
keskustelua. Ei ole ollut selvää, ovatko alustayritykset työnantajia tai alus- 
tojen kautta välitettävää työtä tekevät palkkatyösuhteessa, yrittäjiä vai jo- 
tain uutta ”kolmatta kategoriaa”. Työelämän peruserotteluja ja -määritte- 
lyjä pakenevan luonteensa vuoksi alustatalous on herättänyt huolta muun 
muassa suomalaisissa palkansaajajärjestöissä. Monet valtiot ovat joutuneet 
kohtaamaan alustatalouden valmistautumattomina ja aivan erilaiseen työn 
todellisuuteen pohjaavaa sääntelyä soveltaen (Lenaerts 2017). 

Alustatalouteen liittyy samankaltaista problematiikkaa kuin itsen- 
sätyöllistäjien asemaan. Alustatalous myös perustuu huomattavalta osin 

ajatukseen itsensätyöllistämisestä, yrittäjyydestä ja monista ansainnan 
lähteistä. Yhdessä alustatalous ja itsensätyöllistäminen vahvistavat trendiä, 
joka haastaa institutionalisoitua palkkatyön ja yrittäjyyden jyrkkää kahtia- 
jakoa, mikä on aiheuttanut keskustelua tarpeesta luoda esimerkiksi lain- 
säädäntöön niin sanottu kolmas kategoria yrittäjän ja palkansaajan oheen. 
Kolmannen luokan erottamisen sijasta on kuitenkin yleensä päädytty esit- 
tämään yrittäjän ja palkansaajan välisen rajapinnan liudentamista, jotta 
siirtymät näiden välillä helpottuisivat, sillä moninaisuuden yhä lisäänty- 
essä yhden luokan lisääminen ei kantaisi pitkälle (Koski & Husso 2018). 

Digitaalisilla alustoilla tehtävän työn yleistymisen todennäköisyyttä 
voi perustella niin yritysten pärjäämisstrategioiden kuin yksilöiden pär- 
jäämisstrategioidenkin näkökulmasta. Yhtäältä digitaalisille alustoille 
järjestyvä työ ja toimeliaisuus on ajateltavissa yhdeksi niistä komplemen- 
taarisista sosio-teknisistä innovaatioista, joita uusien teknologioiden täy- 
simittainen hyödyntäminen edellyttää. Alustat mahdollistavat työn osta- 
misen ja myymisen joustavasti muotoiltuina kokonaisuuksina ja nopeasti 
erilaisiin tarpeisiin reagoiden, mikä sopii hyvin yhteen sen kanssa, mitä 
globaalissa taloudessa toimiminen edellyttää yrityksiltä. 

Toisaalta digitaalisilla alustoilla välittyvän työn voi olettaa lisääntyvän 
myös teknologian korvatessa ennakointien mukaisesti ihmistyötä laajasti 
mutta vain osittaisesti ammattien ja tehtäväkokonaisuuksien sisältä. Toi- 
sin sanoen alustojen kautta toimimisesta muodostunee yksilötasolla yksi 
luonteva ratkaisu mahdollisesti syntymässä oleviin alityöllisyystilanteisiin, 
jolloin omaa työtä myydään projektiluonteisesti alustojen kautta. Mikäli 
seurauksena on käytettävissä olevien resurssien niukkeneminen, myös re- 
surssien tehokkaampi käyttö jakamistalouden hengessä todennäköisesti 
lisääntyy kasvattaen sekin alustojen käyttöä. Monet näkevätkin digitaali- 
set alustat käyttökelpoisina, sillä suomalaisten — erityisesti nuorten — on 
todettu suhtautuvan alustatalouteen myönteisesti (Anttila ym. 2018). On- 
gelmaton innovaatio se ei toki ole ja tulevaisuudessa työelämän tutkijoiden 
rooliin saattaakin kuulua sekä ilmiön tutkimista että sen osaksi päätymis- 
ta. 

Lineaarisista työurista siirrytään 
kompleksisiin urasykeröihin 


Siirtyminen digitaalisilla alustoilla välitettävien töiden ja heikosti insti- 
tutionaalisiin kategorioihin sovittautuvan itsensätyöllistäjyyden yhteis- 
kuntaan aiheuttaa ymmärrettävästi hämmennystä ja huolta jo pelkkänä 
mahdollisena tulevaisuudenkuvanakin. Työelämän muutokset ylipäänsä 
aiheuttavat ihmisille epävarmuuden kokemuksia, kun ennakoitavuuden 
tunnetta tuoneet tutut pelisäännöt ja toimintamallit kyseenalaistuvat ei- 
vätkä yhteiskunnan instituutiot ja sääntelykään tahdo pysyä muutosten 
perässä. Vaikka suurin osa suomalaisista edelleen työskentelee olemassa 
olevan tilastoaineiston perusteella toistaiseksi voimassa olevissa kokoai- 
kaisissa palkkatyösuhteissa (Pyöriä 2017), lineaarinen uranäkymä on mo- 
nella heistäkin korvautunut heikosti hahmottuvilla tulevaisuuskuvilla ja 
tarpeella reagoida nopeasti muuttuviin tilanteisiin. Lisääntyvä tietoisuus 
yritysten talousnäkymien äkkinäisistä muutoksista globaalissa taloudessa 
ja tähän kytkeytyvästä yksilön jatkuvan uuden oppimisen välttämättö- 
myydestä saa etenkin nuoremmat sukupolvet pohtimaan vaihtoehtoja ja 
tekemään varasuunnitelmia (Järvensivu ym. 2014). 

Yhä useamman ihmisen on muuttuvassa työelämässä pärjätäkseen 
varauduttava rakentamaan monenlaisista ansainnan tavoista toimivia ja 
vaihtoehtoja sisältäviä kokonaisuuksia sen sijaan, että suunnittelisi yhtä 
työuraa. Tämä tarkoittaa myös kykyä koostaa useista osaamisalueista har- 
vinaisia ja arvokkaita yhdistelmiä kytkemällä niitä yhteen. Yhdistelmien 
rakentaminen edellyttää uuden oppimista, mistä taas seuraa opiskelun 
entistä suurempi limittyminen työnteon lomaan ja opiskelija-aseman han- 
kalampi erottaminen muista statuksista. (Esim. Gratton 2011; Järvensivu 
2014; Dufva ym. 2017.) Erilaisten statusten, ansainnan muotojen ja tulo- 
virtojen limittymisestä on toistaiseksi kuitenkin vähäisesti tutkimustietoa. 

Edes työuran loppupää eläkkeelle siirtymisineen ei ole jäänyt moninais- 
tumiskehityksestä ja statusten välisten rajapintojen liudentumisesta syr- 
jään, kuten viime aikaiset tutkimukset ovat osoittaneet (Järvensivu & von 


341 


Anu Järvensivu 


Bonsdorff 2018). Yhä useampi silloittaa jo nyt eläköitymistään itsensätyöl- 
listämisellä, sivutoimiyrittäjyydellä tai osa-aikaisilla palkkatöillä perintei- 
sestä palkkatyösuhteesta poistuessaan tai yrittäjyyttä lopetellessaan (esim. 
von Bondsdorff ym. 2017). Toisinaan työn teon lopettamisesta ei edes 
puhuta eläkkeelle siirtymistä pohdittaessa (Järvensivu & von Bonsdorff 
2019). Tällaisissa tapauksissa eläköityminen ei tapahdu yksiselitteisesti 
yhdessä pisteessä, vaan hiljalleen palkkatyötä ja esimerkiksi yrittäjyyttä 
limittäen. Samalla myös eläkeikään tulee jatkossa yhä enemmän henkilö- 
kohtaista vaihtelua, kuten aiemmin on ennakoitu (Järvensivu 2010). Mo- 
ninaisuuden lisääntyminen ei välttämättä tarkoita eläkemenojen kasvua. 
Monimutkaisen tilanteen hahmottamisen helpottamisessa auttaisi 
työelämäntutkimuksellinen käsitekehittely, jossa tutkijoilla riittää työtä. 
Uudenlaisilla urateorioilla, käsitteillä ja lähestymistavoilla on mahdollista 
tuoda esiin ja jäsentää esimerkiksi sitä, että lineaarisesti etenevän koulu- 
tuksesta ammattiin, palkkatyöhön ja siitä eläkkeelle johtavan polun tilalle 
on tulossa monimutkaisempia urasykeröitä. Näiden hahmottamisessa voi 
hyödyntää esimerkiksi kaaosteoriaa (Pryor & Bright 2003; Järvensivu & 
Pulkki 2019). Moninaisuuden ja monimutkaisuuden lisääntyessä ennakoi- 
tavuutta ja ennalta määrättyä etenemispolkua korostavan työurakäsitteen 
sijasta voi myös olla osuvampaa puhua vaikkapa ”työelämäntarinasta”. Työ- 
elämäntarinan näkökulmasta ihminen koostaa oman työelämäntarinansa 
itse aktiivisena toimijana sosiaalisessa tarinavarannossa tarjolla olevista 
episodeista, merkityksenannoista ja juonirakennelmista. Tarina kehkeytyy 
elämän varrella, ja se on kerrottavissa ennemmin jälkikäteen kuin suun- 
niteltavissa etukäteen. Tarinassa voi olla erilaisia rinnakkaisia juonikehi- 
telmiä eikä siinä oleteta lineaarisia syy-seuraus-suhteita. Ihmisten työelä- 
mäntarinoissa on toki samankaltaisia kulttuurisesti jaettuja elementtejä, 
mutta myös omaleimaisia piirteitä. Toisten tekemistä valinnoista voi oppia 
ja ottaa mallia, mutta oma jatkuva aktiivisuus työhön liittyvien ratkaisujen 
pohtimisessa ja tekemisessä on tulevaisuudessa entistä välttämättömäm- 


pää. (Järvensivu 2014.) 

Edellä mainitun kaltaiset uudet käsitteet ja jäsennykset auttavat ihmi- 
siä ajattelemaan ja toimimaan totutusta poikkeavin tavoin, jolloin epävar- 
muuden kokemukset vähenevät ja ihmiselle tärkeät hallinnan, pystyvyy- 
den ja pärjäämisen tunteet lisääntyvät. Luonnollisesti yhteiskunnassa on 
samaan aikaan tehtävä institutionaalisia muutoksia, jotka mahdollistavat 
ja tukevat ihmisen aktiivista roolia oman työelämäntarinansa kehittäjänä. 
Työelämän tutkijoista voisi olla suurta apua rakennettaessa hyviä tapoja 
murrostilanteesta selviytymiseen niin yhteiskunnan, yritysten ja muiden 
yhteisöjen kuin yksittäisten ihmistenkin kohdalla. Intressiä työelämän 
tutkimuksia kohtaan löytynee yhtä hyvin yhteiskunnan päätöksenteki- 
jöiltä, työpaikkojen johtajilta kuin yksittäisiltä ihmisiltäkin. Työelämän 
tutkijoiden, olisi luontevaa elää tiiviissä vuoropuhelussa edellä mainittujen 
tahojen kanssa, mitä kansainvälisessä tutkijayhteisössä kilpailemisen pai- 
nottaminen tutkijan työn materiaalisissa ehdoissa ei välttämättä tue. 


Teknologisen kehityksen merkitys työelämän 
tutkijoiden työllisyydelle ja työtehtäville 


Kuten yleisesti tiedetään, yhteiskunnan tutkijat ovat osa tutkimuskohdet- 
taan ja vuorovaikutussuhteessa sen kanssa. Edellä esitetyt muutoskulut 
koskevat siis myös työelämän tutkijoiden omaa työtä eikä niitä voida aja- 
tella pelkiksi mielenkiintoisiksi tutkimuskohteiksi. On relevanttia pohtia 
jopa, katoaako tutkijoiden työ: Häviääkö työelämän tutkijoiden työltä 
kohde, jos (palkka- tai ansio)työ katoaa tai työn käsite määritellään uudel- 
leen? Tai korvaavatko tekoälyiset robotit ihmistutkijat vai tuleeko niistä 
itsenäisesti ajattelevia kollegoja tai uskollisia apulaisia? 

Aivan kuten muillekin ammattilaisille, myös tutkijoille voi syntyä uu- 
denlaisia työtehtäviä ja työnteon käytäntöjä sosio-teknisten innovaatioi- 
den tuloksena. Millaisia ne olisivat? Entä miten työnteon tavat ja välineet, 
kuten metodit, muuttuvat ympäröivän maailman muuttuessa ja erityisesti 
digitalisaation edetessä? Ja miltä kaikki uusi tuntuisi? Millaista olisikaan 

tutkia työelämää yhdessä kehittyneen tekoälyn kanssa virtuaalisessa yh- 
teiskunnassa, jossa dataa riittää louhittavaksi lähes rajattomasti? 

Työelämän tutkijoiden työ voisi periaatteessa kadota tai vähentyä olen- 
naisesti kahta kautta. Ensinnäkin saattaisi käydä niin, että ansiotyö nyky- 
muotoisena häviäisi eivätkä tutkijat kykenisi muotoilemaan työlleen uutta 
kohdetta tai laajentamaan tutkimuskenttäänsä merkittävästi. Toisaalta, 
vaikka osassa edellä esitetyistä ennusteista on arvioitu rajujakin lasku- 
ja työllisyydessä, työn tai edes palkkatyön katoamisesta niissä ei puhuta. 
Näin ollen huoli työelämän tutkijoiden työn kohteen totaalisesta häviä- 
misestä lienee turha ainakin lähivuosikymmeninä, mutta työn uudelleen 
määrittelyihin on syytä varautua. Tutkijoiden on todennäköisesti kyettävä 
tekemään entistä enemmän tutkimusta, jossa irrottaudutaan vallitsevista 
kategorioista ja käsityksistä, kuten oletuksesta palkkatyöyhteiskunnasta 
siihen pohjaavine instituutioineen itsestään selvänä työnteon kehyksenä 
tai selkeärajaisesta työsuhteesta elämän ja hyvinvoinnin perustana. Empii- 
rinen herkkyys on tarpeen, sillä työn teon aikojen, paikkojen, yhteisöjen 
ja yhteistyökäytäntöjen muuttuessa vanhat jäsennykset, teoriat ja käsitteet 
eivät enää välttämättä riitä ilmiöiden kuvaamiseen, analysointiin ja selit- 
tämiseen. Toki rohkeille kokeiluille, uteliaalle etsimiselle ja laaja-alaiselle 
hahmottamiselle tarvittaisiin myös edellytyksiä tutkijan urakriteereissä ja 
tutkimusrahoituksissa. 

Toiseksi edellä esitetyn kirjallisuuden perusteella voidaan pohtia, missä 
määrin digitalisaatio, tekoäly ja robotit vaarantavat työelämän tutkijoi- 
den työllisyyttä, ja mikäli tekoäly korvaa ihmistutkijoita, millä aikavälillä 
tämä tapahtuu. Digitalisaatio ja koneet ovat jo helpottaneet huomattavasti 
tutkimustyötä verrattuna vaikkapa 50 vuoden takaiseen tilanteeseen eikä 
tutkijoiden määrä ole ainakaan vähentynyt. Mutta entä jatkossa? Miten 
teknologinen kehitys tulee vaikuttamaan tutkimustyöhön? Millaisissa 
tutkimustehtävissä ihmistyö helpottuu ja vähenee ja mitkä tehtävät ovat 
niitä, jotka ihmisten on syytä säilyttää itsellään teknologian kehittymises- 
tä huolimatta? Tutkijan työtä voidaan pitää yhteiskunnan tiedon tuotan- 
non kannalta kriittisenä tehtävänä, jolloin merkitystä on silläkin, kuka tai 

mikä tietoa tuottaa ja millaisissa kehyksissä. Eettiset kysymykset ja työn 
moraalinen perusta nousevat keskiöön. 

Seuraavaksi esitän arvioita työelämän tutkijoiden työllisyyskehityk- 
selle merkityksellisistä seikoista sekä tulevista tutkijatyön muutoksista so- 
veltaen erityisesti Acemoglun ja Restrepon (2018) taloustieteellistä mallia. 
Siinä lähdetään teknologian erottelusta toisaalta automaatioteknologiaan 
ja toisaalta uusia töitä luovaan teknologiaan. Erottelu on olennainen, sillä 
on olemassa uhka, että teknologian kehitys ja käyttöönotto kohdistuvat 
ennen muuta automaatioon tätä kautta vähentäen työllisyyttä, sen sijaan, 
että teknologinen kehitys suuntautuisi uudenlaista työtä synnyttäviin kek- 
sintöihin. (Acemoglu & Restrepo 2018.) Numeroarvioita en esitä, koska 
mielestäni erehtymisriski jäisi vääjäämättä liian suureksi ja tätä kautta 
eksaktilta näyttävät numerot vain johtaisivat harhaan. Niin ikään rajaan 
tarkastelun pelkästään tutkimustoimintaan, vaikka monen tutkijan työ 
sisältää esimerkiksi opetusta. Digitalisaatio vaikuttaa merkittävästi myös 
opetukseen, joten se ansaitsisi oman tarkastelunsa. 

Olen jakanut tarkastelun lyhyeen ja pitkään aikaväliin, joiden välinen 
raja on vain karkea arvio. Olennaiseksi tekijäksi rajan asettamisessa ajat- 
telen heikon ja vahvan tekoälyn erottelun, vaikka erottelussa onkin käsit- 
teelliset hankaluutensa. Tekoäly on jo itsessään vaikea määritellä ja histo- 
riallisesti muuttuva käsite. Se on lähtökohtaisesti tietokoneohjelma, mutta 
keskusteluissa työllisyysvaikutuksista tekoäly usein limittyy yleisempään 
digitalisaatioon. Vahvaksi tekoälyksi voidaan luonnehtia yleiskäyttöistä, 
lähellä ihmisälyä olevaa tekoälyä. Tällä hetkellä olemassa oleva tekoäly on 
heikkoa, eli se on sovellettavissa vain kapeisiin alueisiin kerrallaan eikä 
vahvan tekoälyn syntymisestä ole varmuutta. (Koski & Husso 2018.) 

Ehkä tunnistetuimpia tekoälysovelluksia ovat IBM:n Watson ja Applen 
Siri. Näiden kanssa moni on käynyt jo yksinkertaisia keskusteluja. Samoin 
tuttuja sovelluksia löytyy Googlelta, kuten kääntäjä, joka kääntää tekstiä jo 
kohtuullisesti esimerkiksi englannin ja suomen välillä. Yleisesti keskusteltu 
tekoälyn aspekti on myös koneoppiminen, johon liittyvät pohdinnat siitä, 
millaista dataa tekoälyn oppimateriaalina käytetään ja mitkä ovat seurauk- 

Taulukko 11.1. Teknologian vaikutukset työelämän tutkijoiden työtehtäviin ja 
työmahdollisuuksiin 


Teknologia korvaa ihmistyötä työelä- 
män tutkimustehtävissä 


Teknologia luo uusia tehtäviä työelä- 
män tutkijoille tai muuttaa työtä 


Lyhyt aikaväli ns. 
heikon tekoälyn 
aikakausi (esim. 
10-20 v) 


Automatisoidaan sääntöihin perustuvia teh- 
täviä ja tehtäviä, joista löytyy paljon koneen 
oppimateriaaliksi soveltuvaa dataa. 


Erityisesti kvantitatiivisten menetelmien 
tutkimustehtäviä automatisoidaan niiden 
sääntöihin pohjaavan luonteen vuoksi. 
Laadullisen tutkimuksen osalta automa- 
tisoidaan jonkin verran tutkimusaineiston 
keruuta, kun taas analyysien tekemiseen 
tarvitaan edelleen paljon ihmistyötä. Teko- 
älyä käytetään esimerkiksi tutkimushaas- 
tattelijana ja litterointi digitalisoituu. 


Tutkimusraporttien tuottamisen automa- 
tisointiin panostetaan kehitysresursseja 
taloudellisesta ohjauksesta johtuen, joten 
ihmistyö vähenee julkaisutoiminnassa. 


Myös tutkimusrahoitushakemusten työstä- 
misessä testataan automatisoinnin rajoja. 


Tekoäly ja ensimmäiset sosiaaliset robotit 
astuvat estradille työelämäasiantuntijoina. 


Muuttuvassa työssä ja työelämässä on 
poikkeuksellisen paljon tutkittavaa ja 
kehitettävää (työn laadulliset ja määrälliset 
muutokset), mikä lisää työelämän tutki- 
muksen yhteiskunnallista merkitystä ja 
kysyntää. 

Digitalisaatio, virtuaalitodellisuuden vahvis- 
tuminen ja tekoäly lisäävät ja monipuolis- 
tavat huomattavasti käytettävissä olevaa 
tutkimusdataa. 


Tutkimusetiikan ja siihen liittyvien linjaus- 
ten merkitys lisääntyy osana tutkimustyötä 
ja vaatii tutkijoilta uutta ymmärrystä ja 
vastuunottoa. 


Esimerkiksi tekoälyn / robottien (hyvän) 
soveltamisen sekä ihmisen ja koneen 
yhteistyön ja yhteisen oppimisen tutkimus 
vahvistuu uudeksi merkittäväksi työelämän 
tutkimuksen alueeksi. 


Ihmistutkijoiden tehtävissä painottuvat 
aiheiden ideointi, kokonaisuuksien ja 
kytkentöjen ymmärtäminen, ihmisyhteisö- 
jen toiminnan ja kokemusmaailman syvä 
ymmärtäminen sekä tutkimustulosten 
yhteiskunnallisen merkityksen hahmottami- 
nen ja arviointi. Myös tulosten tieteellisen 
merkityksen arvioinnissa tarvitaan edelleen 
ihmistyötä, vaikka tekoäly auttaa tässä. 


Käännösrobottien kehitys ja virtuaalisen 
toiminnan lisääntyminen muuttavat 
kansainvälisen toiminnan, yhteistyön 

ja työllistymisen logiikoita. Esimerkiksi 
suomalaisen työelämän tutkiminen avautuu 
suomen kieltä taitamattomille, mikä lisää 
globaalia kilpailua työstä. Kehitys myös 
avaa kansainvälisen toiminnan mahdolli- 
suuksia suomalaisille tutkijoille. 

Pidempi aikaväli 
ns. vahvan teko- 
älyn aikakausi 


Tekoäly korvaa myös joustavaa, pitkään 
kokemukseen perustuvaa ja innovatiivista 
ajattelua vaativia tutkimustehtäviä. 


Ihmisen kaltaista lähenevien robottien 
työn tutkimus kehittyy uudeksi työelämän 
tutkimuksen alueeksi (mikäli kehityssuunta 


(yli 20 v tai jopa 
huomattavasti 
enemmän) 


Tekoälyt ja sosiaaliset robotit esiintyvät yhä | Valitaan yhteiskunnassa). 


useammin työelämäasiantuntijoina. Tekoälyn tekemän tutkimuksen tarkkailu- ja 
valvonta lisääntyvät ihmisten tehtävinä. 
Myös tutkimuksen merkityksen arviointi 

ja oivaltaminen sekä uuden ideointi ovat 
edelleen enimmäkseen ihmisten tehtäviä. 
Etiikka ja moraali sekä tutkimuksen 
yhteiskunnallisen merkityksen tulkinta ko- 
rostuvat ihmistutkijan alueina. Kysymykset 
tutkimuksen yhteydestä sivistykseen ja 
sivilisaatioon sekä sen säilymiseen tulevat 
yhä tärkeämmiksi. Mikäli koneet tekevät 
lähes kaiken työn, työn kohde ja tavoite 
korostuvat tarkasteluissa. 


Nähdään ensimmäisiä tekoälyn lähes 
kokonaan tuottamia tutkimusraportteja ja 
tiedejulkaisuja, mutta ihmistyötä tarvitaan 
yhä näiden julkaisujen arvioinnissa. 


Kvantitatiivisen tutkimuksen ohella 
myös laadullisiin tutkimusmenetelmiin 
perustuvaa tutkimusta automatisoidaan 
yhä vahvemmin, jopa analysoinnin ja 
johtopäätösten teon osalta. 


set, jos valikoinnissa epäonnistutaan. Tekoälyä kehitetään ja käytetään täl- 
lä hetkellä kuitenkin jo monilla sektoreilla esimerkiksi luonnollisen kielen 
tunnistukseen, puheen tunnistukseen, hahmontunnistukseen, tunteiden 
tunnistukseen, sisällön tuotantoon, laadun varmistukseen, automatisoi- 
tuun päätöksentekoon, kyberpuolustukseen, automaattiseen mainontaan, 
tekstianalytiikkaan, luonnollisen kielen tuottamiseen, robotisoitujen pro- 
sessien automatisointiin, biometriikkaan, syväoppimisen järjestelmiin, ko- 
neoppimisen järjestelmiin ja virtuaalisiin agentteihin (esim. Maynez 2018). 
Jo nyt olemassa oleva heikko tekoäly kykenee monenlaisiin tutkimusteh- 
täviin. Vahvan, yleiskäyttöisen, eli lähes ihmisenkaltaisen tekoälyn kehit- 
täminen toisi mukanaan suuria muutoksia. Sellaisen ei kuitenkaan uskota 
olevan mahdollinen vielä pitkään aikaan (esim. Koski & Husso 2018). 
Lyhyellä aikavälillä työelämässä riittää kenties jopa aiempaa enemmän 
tutkittavaa johtuen eritasoista muutoskuluista. Kuten edellä olen esittänyt, 
monista seikoista on otettava selvää, jotta ihmiset ja yhteiskunnat voivat 
pärjätä paremmin muutosten keskellä. Jos muutoksia tapahtuu ennakoi- 
dusti niin työnteon ajoissa, paikoissa, käytännöissä, organisoitumisessa, 
välineissä kuin yhteistyösuhteissa ja johtamisessa sekä ansainnan muodois- 

sakin (esim. Gratton 2011), on selvää, että tutkijoille riittää pohdittavaa. 
Tutkimuskysymysten keksiminen, asetelmien rakentaminen, tutkimuksen 
laadun varmistaminen, eettiset pohdinnat sekä johtopäätösten ja suositus- 
ten tekeminen edellyttävät yhä ihmistyötä. Yhteiskunnan tarpeiden kasva- 
essa tutkimuksen yhteiskunnallisen vaikuttavuuden merkitys todennäköi- 
sesti nousee keskeiseksi hyvän tutkimuksen kriteeriksi. 

Ihmistyötä kuitenkin myös katoaa tutkimustehtävistä. Tutkijan työtä 
katoaa todennäköisesti kvantitatiivisiin menetelmiin perustuvasta tutki- 
muksesta, koska monet sen logiikat ja säännöt ovat otollisia koneiden opit- 
taviksi. Laadullisen tutkimuksen logiikat, ongelmanasettelut ja metodiset 
ratkaisut ovat moninaisia, eriytyneitä ja monimutkaisia, jolloin tekoälylle 
tarjolla oleva ”oppimateriaali? on niin hajanaista ja vähän kertaavia ele- 
menttejä sisältävää, että on perusteita ennakoida laadullisia menetelmiä 
käyttävien tutkijoiden työn olevan erityisesti aineiston analysoinnin ja 
tulkinnan osalta hyvässä suojassa tekoälyltä ja roboteilta. Vaikka tekoälyn 
kehitystyössä pyritään perustamaan äly yhä pienempiin koneoppimisen 
aineistoihin, laadullisin menetelmin tehtävä työelämän tutkimus edel- 
lyttänee varsin pitkään huomattavaa inhimillistä kontribuutiota. Kvanti- 
tatiivisen tutkimuksen teossa taas vahvistunee koneen ja tutkijan yhteis- 
työ, mikä tällä hetkellä näkyy esimerkiksi datan louhinnassa. Toisaalta 
virtuaalisen tutkimusdatan ja sen hyödyntämisen mahdollisuudet tulevat 
lisääntymään merkittävästi ja sillä kentällä tarvitaan myös biostatistiikan, 
tilastotieteen ja ylipäänsä kvantitatiivisten menetelmien osaajia ja kehittä- 
jiä. Erikoisosaajille riittää työtä. 

Niin ikään julkaisutoiminnassa tullaan todennäköisesti näkemään 
automaation vaikutusta, kuten tekoälyyn pohjaavaa automaattista sisällön- 
ja tekstintuotantoa. Julkaisutuotannon osittainen automatisointi lienee 
kiinnostava kehityskohde johtuen julkaisumäärien korostumisesta tutki- 
mustyön taloudellisessa ohjauksessa. Keskustelua tiedejulkaisujen automa- 
tisoinnin rajoista ja eettisistä näkökulmista tullaan epäilemättä käymään. 
Myös rahoitushakujen automatisoinnissa todennäköisesti testataan sopi- 
vuuden rajat. Käännösrobottien kehittyminen puolestaan tuo tutkimus- 

kenttään ja tutkijoiden työmarkkinoihin oman lisädynamiikkansa, jolla 
saattaa olla työllisyysvaikutuksia kielitaidon merkityksen vähentyessä. 

Uutta työtäkin syntyy. Esimerkkinä jo alkunsa saaneista uusista tut- 
kimusalueista voidaan mainita ihmisten ja tekoälyn sekä ihmisten ja ro- 
bottien yhteistyön tutkimus, joilla toki on pitkät juuret ihmisen ja koneen 
yhteistyön tutkimuksissa. Monelle muullekin perinteikkäälle tutkimus- 
alueelle avautuu uusia näkymiä, esimerkkeinä näistä mainittakoon digi- 
taalisilla alustoilla tapahtuvan osallisuuden, yhteistyön, vuorovaikutuksen 
tai kehittämistoiminnan tutkimukset (Järvensivu 2017; Raappana 2018). 
Pitäisin jopa mahdollisena, että lyhyellä aikavälillä tullaan näkemään 
työelämän tutkimuksen kultakausi, mikäli tutkijat vastaavat avautuvaan 
kysyntään. Kysynnän ilmenemismuodot ja institutionaaliset ratkaisut tut- 
kimuksen organisoinnissa saattavat samaan aikaan moninaistua, mikä voi 
johtaa tutkijakunnankin heterogeenisuuden lisääntymiseen. Akateemisen 
ja soveltavan työelämän tutkimuksen välisestä rajastakaan tuskin on vielä 
sanottu viimeistä sanaa. 

Pidemmällä aikavälillä aallonharja voi kuitenkin taittua. Jos lyhyellä 
aikavälillä metodien näkökulmasta voidaan ennakoida kvantitatiivisen 
tutkimuksen sisältävän enemmän heikon tekoälynkin avulla automati- 
soitavissa olevia tehtäviä, niin vahva tekoäly tulisi myös laadullisen tut- 
kimuksen kentälle. Se osallistuisi niin ikään tutkimusaiheiden ideointiin 
ja tutkimusten arviointiin, jotka säilynevät heikon tekoälyn aikakaudella 
enimmäkseen ihmisen töinä. Vahva tekoäly haukkaisi siis huomattavan 
osan työelämän tutkijoiden tehtävistä. 

Vaikka vahvaa tekoälyä ei koskaan syntyisi, on selvää, että tekoäly ja 
robotit tulevat yhä enemmän työelämän tutkijoiden hyödynnettäviksi, 
työkavereiksi, opetettaviksi ja osittain jopa korvaajiksi. Työelämän asian- 
tuntijoina tullaan tulevaisuudessa näkemään tekoälyjä ja robotteja, vaikka 
toistaiseksi tekoäly vaatii vielä tutkijoita opettajikseen. Kenties Työelämän 
tutkimuspäivillä jo vuonna 2028 järjestetään paneeli, jonka osallistujat 
ovat tutkijoita asiantuntemuksessa ja esiintymiskyvyssä haastavia sosiaa- 
lisia robotteja. Tällä hetkellä sosiaalisia robotteja käytetään esimerkiksi 

vanhustenhoidossa, kuten siliteltävät hyljerobotit, ja lähinnä kertaavissa 
tehtävissä koulujen kieltenopetuksessa. Näiden lisäksi työelämässä toimii 
ohjattavia telerobotteja, jotka mahdollistavat ihmisten osallistumisen etä- 
nä (esim. terveydenhoito, lääkärikäynnit ja leikkaukset). (Broadbent 2017.) 
Ehkä jo 2023 kansainvälisten konferenssien pääpuhujat ”siirtyvät” lento- 
koneen sijasta konferenssijärjestäjän vakiovarusteisiin kuuluvaan kielen- 
käännösohjelman sisältävään robottiin, joka mahdollistaa laaja-alaisem- 
man osallistumisen kokemuksen kuin nykyisin käytettävät videoyhteydet. 
Samalla ekologisesta ja perheen näkökulmasta kyseenalainen työmatkailu 
vähenee myös tutkijoilla. Työtä yhä enemmän sivilisaation säilymisen edel- 
lytysten näkökulmasta tutkivat ihmiset tuskin lentävät tulevaisuudessa 
kansainvälisiin konferensseihin muuten kuin mahdollisesti työn ehdoilla 
taloudellisesti pakotettuina. 


Tekoälykkäät työntekijärobotit tutkimuskohteina 


Kokonaan uudenlaisen työelämän tutkimuksen alueen syntyminen on 
mahdollista tekoälykkäiden robottien yleistyessä, jolloin eteen tulee monia 
kysymyksiä. Mahdollisesti on otettava kantaa siihenkin, tuleeko robottien 
työtä tutkia samankaltaisilla orientaatioilla ja kysymyksenasetteluilla kuin 
on tutkittu ihmisten työtä. Tarvitseeko robotti työsuojelua? Onko robo- 
tin työhyvinvoinnilla merkitystä? Voidaanko robotille asettaa oikeuksia ja 
velvollisuuksia? Kuka tai mikä valvoo ja vastaa pitkälle automatisoiduista 
tietotyön prosesseista? Sujuuko koneiden yhteistyö teollisessa internetissä 
ja muilla tavoilla ilman, että yhteistyötä on syytä tutkia ja kenties kehittää 
muutenkin kuin teknisellä orientaatiolla? Millaisia osallistumis- ja vaikut- 
tamismahdollisuuksia roboteilla olisi hyvä olla ja tarvitseeko jokainen ro- 
botti ihmispomon? 

Edelliset kysymykset kumpuavat keskusteluista, joita käydään robot- 
tien tai tekoälyn ihmisenkaltaisuuden tavoittelun mielekkyydestä ja esi- 
merkiksi koneiden mahdollisuuksista saada kansalaisoikeudet. Erityisesti 

sosiaalisia robotteja kehitettäessä tavoitellaan usein ihmisenkaltaisuutta 
aina sosiaalista ja tunneälyä myöten. Tällöin kunnianhimoisimpana ta- 
voitteena on kehittää itsestään oppiva, omia päätöksiä tekevä, vahvaa te- 
koälyä hyödyntävä robotti. Sosiaalisten robottien halutaan toimivan on- 
nistuneesti vuorovaikutuksessa ihmisen kanssa. Ne pyritään opettamaan 
tunnistamaan keskustelukumppanin tunteita, reagoimaan niihin ihmisen 
tavoin ja ilmaisemaan tunteita itse. Kun vahvan tekoälyn visiossa robotti 
toimii autonomisesti ja aidosti omana itsenään, heikon tekoälyn visiossa 
pyritään säilyttämään ihmisen johtava asema robottiin nähden. Heikkoon 
keinotekoiseen tunneälyyn perustuva sosiaalinen robotti puolestaan vain 
imitoi ja näyttelee sosiaalisuutta ja tunteita, kun taas vahvan keinotekoi- 
sen tunneälyn robotti ”kokee” niitä ihmisentapaista logiikkaa noudattaen. 
Vahvan keinotekoisen tunneälyn robotin kanssa voisi ystävystyä ja muo- 
dostaa tasa-arvoista lähenevän vuorovaikutteisen suhteen, kun taas suhde 
heikon tunneälyn robottiin tulisi aina perustumaan valtasuhteeseen, jossa 
ihminen olisi herra ja robotti nöyrä palvelija. Se kyllä osaisi sopeutua ym- 
päristöönsä, mutta toimisi siinä ennalta asetetun koodin rajoissa. (Weber 
2014.) Vahvan keinotekoisen älyn ja tunneälyn visiossa työelämän tutki- 
joilla olisi kenties enemmän tutkittavaa, mutta olisivatko tutkijat enää ih- 
misiä? 

Vahvan tekoälyn ja tunneälyn kehittämispyrkimyksiin liittyy monia 
vakavia kysymyksiä ja haasteita. Jo inhimillisyyden standardien tai stan- 
dardi-ihmisyyden määrittely on vaikea tehtävä, joten ei ole helppo määri- 
tellä niitä tekijöitä ja sitä tasoa, joka robotin olisi saavutettava ollakseen ih- 
misenkaltainen. Perustavanlaatuisempi dilemma kehitystyössä on se, onko 
ensinkään mielekästä tavoitella ihmisenkaltaista robottia vai olisiko hyvä 
pitää tiukasti kiinni heikon tunneälyn visiosta, jossa robotti pysyy nöyränä 
ihmisen apuvälineenä. Ihmisenkaltaisten robottien kehitystyössä ajaudu- 
taan helposti stereotyyppisiin olettamiin vaikkapa sukupuolesta tai iästä. 
Tutkimusten mukaan ihmiset myös liittävät robotteihin stereotyyppisiä 
olettamia riippuen vaikkapa robotin vihjaamasta sukupuolesta tai ihon- 
väristä. Sosiaalisten robottien kehittäminen ja käyttö johtavat niin ikään 

vaikeisiin kysymyksiin sosiaalisten suhteiden kaupallistamisesta. Voiko 
empatia olla koneelta ostettavissa oleva palvelu? (Weber 2014.) Nämä poh- 
dinnat osoittavat, että työelämän tutkimuksen vanhoilla tematiikoilla on 
sovellusalaa myös yhä enemmän teknologiaa ja robotteja sisältävässä työ- 
elämässä ja yhteiskunnallisessa keskustelussa. 

Vastaavasti vanhoihinkin teemoihin on robottien kehittymisen myötä 
mahdollista saada uusia näkökulmia ja sitä kautta saavuttaa uutta tietoa. 
On todettu, että robottien kehittämisen kautta on mahdollista oppia pal- 
jon ihmisestä ja ihmisyydestä. Lupaava tutkimusalue on esimerkiksi sen 
tutkiminen, miten ihmiset suhtautuvat robotteihin ja niiden erilaisiin 
piirteisiin. Robotteihin voidaan suhtautua moninaisin tavoin pelosta aina 
suosimiseen saakka eikä ole ollenkaan selvää, mistä nämä suhtautumista- 
vat kumpuavat. (Broadbent 2017.) Tämän tematiikan tutkimukset tulevat 
todennäköisesti lisääntymään myös työelämän tutkimuksen piirissä. Ro- 
bottien voidaan pelätä vievän työt, niitä voidaan syrjiä työssä tai yhtä hyvin 
niitä voidaan alkaa pitää ihmistä miellyttävämpinä työkavereina, esimer- 
kiksi ennakoitavuuden, luotettavuuden ja ”standardiahkeruuden” vuoksi. 
Robottien ja ihmisten välisen työssä tapahtuvan vuorovaikutuksen (HRI) 
ja keskinäisen oppimisen tutkimuksen alat lienevät kasvavia tutkimusalu- 
eita, kuten myös vastaavat alat laajemmin tietokoneiden (HC1) ja tekoälyn 
osalta. 

Kiinnostavaa tutkittavaa riittää työelämän tutkijoille vielä pitkään 
myös siinä, mitkä työt ja tehtävät halutaan jättää ihmisille ja mitkä ollaan 
valmiita luovuttamaan roboteille. Laajemminkin arvoihin ja etiikkaan 
liittyvät pohdinnat ovat jo nousseet yhteiskunnalliseen keskusteluun te- 
koälyn ja robotiikan kehittymisen myötä ja tähän keskusteluun on myös 
työelämän tutkijoiden luontevaa osallistua, paitsi tutkimuseettisten poh- 
dintojen, myös laajemmin yhteiskunnallisten kysymysten osalta. Edessä 
on ehkä hyvin perustavanlaatuisia kysymyksiä siitä, mitä työ on ja mitä 
sillä tavoitellaan. Arvioisin kuitenkin, että digitalisaatioon, tekoälyyn ja 
robotiikkaan uteliaasti suhtautuvien työelämän tutkijoiden työllisyys on 
jatkossa turvatumpaa kuin nämä tekijät kiinnostuksen kohteistaan ulos 

sulkevien. Sama saattaa päteä muuntuviin ja digitalisoituviin tutkimusme- 
netelmiin ja -käytäntöihin, joita käsittelen vielä lyhyesti. 


Työelämän tutkijoiden työn teon tavat tulevaisuudessa 


Työn muutostutkimusten huomattavasta lisääntymisestä huolimatta en 
ole kuullut tutkijapiireissä edes keskusteluja siitä, missä, milloin, millä vä- 
lineillä, keiden kanssa ja millaisissa työsuhdemalleissa tulevaisuuden työ- 
elämän tutkijat työskentelevät. Tutkimustoiminnassa toki on jo alustata- 
loudesta tuttuja piirteitä. Rahoituksia julistetaan haettavaksi digitaalisilla 
alustoilla ja tutkimusryhmät kilpailevat niistä kuin ruokalähetit ikään. 
Tässä suhteessa suuria muutoksia ei ehkä olekaan odotettavissa. Sen sijaan 
on mielenkiintoista seurata, millaisissa organisaatioissa ja yhteisöissä tule- 
vaisuudessa tehdään työelämän tutkimusta: Loittonevatko akateeminen 
ja yhteiskunnalliseen vaikuttamiseen suuntautuva tutkimus entisestään 
ensin mainitun jäädessä yliopistoihin ja jälkimmäisen kasaantuessa yhä 
enemmän erilaisiin tutkimus- ja konsultointiyrityksiin? Vai lisääntyykö 
tutkijoiden itsensätyöllistäjyys ja pienyrittäjyys taustaorganisaatioiden jää- 
dessä yhä vähäisempään rooliin ja tutkijoiden liikkuessa organisaatiosta 
toiseen ja esimerkiksi akateemisemman ja yhteiskuntaan suoremmin vai- 
kuttamaan pyrkivän tutkimuksen välillä? 

Työn teon paikkojen ja työaikojen hajautuminen jatkunee. Digitaa- 
listen välineiden, kuten sähköisten työtilojen ja viestintävälineiden sekä 
sosiaalisen median käyttö ja etätyön tai liikkuvan työn tekeminen ovat 
viime vuosina lisääntyneet aina tavanomaisuuteen saakka suomalaisessa 
työelämässä (Lyly-Yrjänäinen 2018). Virtuaalisissa tiloissa ja digitaalisilla 
yhteyksillä ja alustoilla työskentely tulee hyvin todennäköisesti edelleen 
lisääntymään myös työelämän tutkijoiden keskuudessa. Samalla työn 
vuoksi matkustaminen todennäköisesti vähenee, mikä voi helpottaa työn 
ja perheen tai vapaa-ajan yhteensovittamista, mutta asiassa riittäisi vielä 
tutkittavaa. Omavalintaisessa paikassa itselle sopivaan aikaan tehtävä työ 

lisääntyy tutkijoiden opetustehtävienkin siirtyessä yhä enemmän digitaali- 
siin oppimisympäristöihin. Tässä mielessä vapausasteet lisääntyvät. Tosin 
samalla on pidettävä mielessä digitaalisen kontrollin kiristymisen mahdol- 
lisuus. Ihminen valitsee viime kädessä teknologian käyttötavan. 

Digitalisaatiolla, tekoälyllä ja sosiaalisella medialla on vaikutuksensa 
tutkijoiden työhön myös tutkimusmenetelmien näkökulmasta (Edwards 
ym. 2013). Parhaillaan on kehkeytymässä uusia vuorovaikutteisuutta tu- 
kevia tutkimusympäristöjä, joissa tutkimuksenteko, aineistot ja tutkimus- 
metodit hajautuvat tutkijoiden sekä digitaalisten sovellusten ja alustojen 
omistajien ja käyttäjien kesken. Tutkimus jää tällaisissa tapauksissa entistä 
vähemmän ammattitutkijoiden yksinoikeudeksi. Toisaalta samalla mene- 
telmien digitalisaatio voi vahvistaa tutkimuskohteena olevien osallistu- 
mismahdollisuuksia ja osallisuuden kokemuksia. (Marres 2012.) Samalle 
alustalle sensorinsa työntää myös tekoäly. 

Työelämän tutkimuksessa on jo mahdollista hyödyntää sosiaalises- 
sa mediassa luonnollisesti syntyvää monipuolista, ajantasaista “on-line” 
-aineistoa esimerkiksi erilaisia datan louhinnan menetelmiä käyttäen. 
Digitalisaatio mahdollistaa kuitenkin myös uudenlaista tutkijalähtöistä 
datan kerryttämistä. Esimerkiksi kyselytutkimusten ongelmat vastaajan 
motivaation herättämisessä ja ylläpitämisessä on tunnistettu pitkään. Di- 
gitaalisissa tutkimuksissa näihin voidaan tarttua ”motivaatioergonomiaa” 
hyödyntäen, kuten visualisoinnin ja pelillistämisen (gamification) keinoin. 
Erilaisten peleistä tuttujen piirteiden lisäämisen vaikutusta pelaajien ja vas- 
taajien käyttäytymiseen on tutkittu vasta muutamia vuosia pelitutkimuk- 
sessa ja menetelmätutkimuksessa. Lupauksia on virinnyt, mutta toistaisek- 
si tulokset ovat olleet ristiriitaisia ja avoimia kysymyksiä on paljon. (Esim. 
Downes-Le Guin ym. 2012; Schacht ym. 2017.) 

Tilaus työelämän tutkimuksen digitaaliselle menetelmäkehitykselle 
ja kokeiluille onkin ilmeinen. Yksi esimerkki uudesta digitaalisesta tutki- 
musmenetelmästä on BosSi, joka on Tampereen yliopistossa kehitetty tut- 
kimusdataa kerryttävä johtamisen arviointi- ja kehittämispeli. Sovelluk- 
sessa on myös osio, jossa pelaaja voi linjailla unelmiensa työpäivää, minkä 

avulla on mahdollista verrata käyttäjien ihanteiden ja tulevaisuuden työn 
ennakoitujen piirteiden vastaavuutta (Järvensivu ym. 2017). Toisessa tut- 
kimuksessa testaamme parhaillaan digitaalista chatbottia ”tutkimushaas- 
tattelijana”. 

Digitaalisten alustojen käyttäjät tai pelien pelaajat voidaan myös ottaa 
suoraan mukaan tulevaisuuden työelämän rakentamiseen. Esimerkiksi 
tähän tarkoitukseen kehitettyjen digitaalisten ennakointipelien, eli laa- 
ja-alaisten online-pelien, on esitetty tuottavan lupaavia suurten joukko- 
jen osallistumiseen pohjaavia tulevaisuusskenaarioita (Schatzmann et al. 
2013). Alustoja hyödyntämällä työelämän tutkijoille avautuukin mahdolli- 
suuksia kansalaisten osallisuutta tukevien tutkimus- ja kehittämisympäris- 
töjen rakentamiselle niin työpaikkojen kuin valtionkin tasolla yhteistyössä 
eri toimijoiden kanssa. 

Kaikilla ihmisillä ei toki ole mahdollisuutta tai kiinnostusta tuottaa 
tutkimusdataa digitaalisella sovelluksella. Ylipäänsä ei voida olettaa di- 
gitaalisten yhteiskuntatutkimuksen menetelmien korvaavan perinteisiä 
menetelmiä (Edwards 2013), mutta yksi merkittävä osa tulevaisuuden 
työelämän tutkijoiden työkalupakkia ne varmasti tulevat olemaan. Digi- 
taalisilla alustoilla saattaa olla sijansa myös tutkijoiden työn muotoilussa. 
Kenties tulevaisuudessa työelämän tutkijat osallistuvat alustojen kautta 
entistä reaaliaikaisemmin yhteiskunnalliseen keskusteluun yhdessä mui- 
den kanssa. Yksi tulevaisuuden tehtävä saattaa löytyä myös muiden kuin 
tutkimustahojen ylläpitämän tekoälyn laajoista datamassoista tuottamien 
analyysien ja kuvausten tulkitsijoina. 


Työelämän tutkijoilla on tulevaisuus 


Tässä luvussa olen pyrkinyt nostamaan keskusteluun työelämän tutki- 
muksen ja tutkijoiden kaksoisroolin työelämän murroksessa. Tutkijat 
ovat toisaalta murrostilanteen analysoijia, tulkitsijoita, selittäjiä tai vaikka 
kyseenalaistajia ja kriitikoita. Toisaalta tutkijat ovat myös osa murrosta ja 

sen kohtaajia omaa työtä tehdessään. Toisinaan tutkijat uskaltavat ottaa 
roolia myös muutoksen suuntaajina. Työelämän tutkimuksen kenttä tar- 
vitsee sekä muutokseen uteliaan innostuneesti suhtautuvia että muutosten 
kritisoijia. Jokaisen työelämän tutkijan olisi kuitenkin hyvä pohtia omaa 
rooliaan murroksessa ja murroksen tulkkina. Miten esimerkiksi omat ko- 
kemukset muutoksista tai teknologioista vaikuttavat siihen, mitä valitsee 
tutkimusaiheekseen, näkökulmakseen tai tulkinnakseen? Entä miten oma 
tutkimus vaikuttaa yhteiskuntaan ja työelämän murroksen suuntaan tai 
vauhtiin? 

Uteliaisuus teknologioita kohtaankaan ei tutkijoille tarkoita kriittisyy- 
destä luopumista. Työelämässä käytetään paljon huonoja teknologioita ja 
hyviä teknologioita käytetään huonosti. Tekniset järjestelmät ovat pahim- 
millaan huomattavia aikasyöppöjä ja turhautumisen aiheuttajia. Tämä tar- 
koittaa kuitenkin ennen muuta sitä, että työelämän tutkijoiden ja ylipään- 
sä yhteiskuntatieteilijöiden olisi syytä osallistua teknologiakehitykseen ja 
pohdintaan siitä, miten ja millaisia teknologioita yhteiskunnassa ja työelä- 
mässä otetaan käyttöön ja millaisia tarkoitusperiä palvelemaan. 

Oma tärkeä keskustelunsa on uusien teknologioiden käyttö työelämän 
tutkimuksessa. Mihin työelämän tutkijat haluaisivat apua tekoälykollegal- 
ta? Mitä ehdottomasti ei saa jättää koneen tehtäväksi? Miten tulisi suhtau- 
tua tekoälyn tuottamiin tutkimustuloksiin, tai peräti julkaisuihin? Millä 
datalla työelämän tutkimuksen tekoälyä sopii ruokkia ja millä ei? Miten 
turvataan tutkimuseettisten periaatteiden toteutuminen, kun virtuaaliset 
ympäristöt ja tekoälyn käyttämät menetelmät ovat tutkijoillekin vaikeita 
ymmärtää? Entä miten suhtautua siihen, että tutkimuksen kentälle astelee 
yhä enemmän yritysten edustajia ja tekoälykkäitä tutkijarobotteja? 

Tyypillisesti teknologioiden työelämävaikutuksia tai ylipäänsä työelä- 
män muutosten merkitystä pohtivissa keskusteluissa, mietinnöissä ja rapor- 
teissa päädytään korostamaan osaamisen, uuden oppimisen ja koulutuksen 
merkitystä (mm. Oksanen 2017; Koski & Husso 2018; World Economic 
Forum 2018). Vaikka johtopäätös vaikuttaakin jo automaatin tuotteelta, 
sitä ei voine vähätelläkään. Myös työelämän tutkijoiden on lähivuosina 

opittava ja oivallettava paljon uutta, sillä ilmassa on enemmän kysymyk- 
siä kuin vastauksia. Tutkijoiden on oltava valmiita muokkaamaan omaa 
työtä ja sen rajoja ja työstettävä suhdetta erilaisiin teknologioihin. Monen 
on varmasti opeteltava uusi ammatti tai ryhdyttävä yrittämään sivutoimi- 
sesti tai muuten sovittauduttava ansainnan muotojen moninaistumiseen 
ja vallitsevan yhden pääansainnan lähteen oletuksen kyseenalaistumiseen. 
Tässä luvussa toin kuitenkin esiin myös monia mahdollisuuksia, joita on 
aukeamassa työelämän tutkimuskentän sisällä. Uskoakseni raapaisin vain 
pintaa. Työelämän tutkijoille jokainen muutos on todellakin mahdolli- 
suus, eli kiehtova tilaisuus päästä perehtymään johonkin uuteen ja kenties 
myös vaikuttamaan tulevaisuuden yhteiskunnan rakentumiseen. Monet 
mielenkiintoiset teemat ja aineistot odottavat tutkijaansa työskentelipä 
hän sitten yliopistossa, tutkimuslaitoksessa, yrityksessä tai itsensätyöllistä- 
jänä tai vaikka limittäen näissä kaikissa. Tärkein pohdinnan paikka lienee, 
mihin tutkija työnsä kohdentaa. 

Lopuksi: tutkimustieto 
työelämän käytännöiksi 


Tuula Heiskanen 


Kirja peilaa eri näkökulmista työelämän tilaa ja tulevaisuutta. Työelämä 
tutkimuskohteena on ajassa muuttuva. Eri vaiheissa sekä kaivataan että 
mahdollistuu erilaisia tutkimusotteita, näkökulmia ja lähestymistapoja. 
Kirjan luvuissa tutkijat vastaavat oman näkökulmansa ja aiheensa osalta, 
miksi ja miten se on tullut tärkeäksi ja miltä tilanne näyttää, kun katse siir- 
retään tulevaan työelämään. Tarkasteluja taustoittamaan kirjassa kuvataan 
työelämän rakenteellisia muutoksia 1960-luvulta nykypäivään. Aikajänne 
taustoitukselle valittiin siksi, että palkkatyöyhteiskunnan synty voidaan 
ajoittaa 1960-luvun paikkeille ja nykymuotoinen työelämän tutkimus on 
valtaosiltaan palkkatyöhön liittyvän työelämän tutkimusta. 
Palkkatyöyhteiskunnan rakentuminen Suomeen tapahtui eurooppa- 
laisessa katsannossa myöhään. Suomi säilyi 1950-luvulle asti maatalous- 
valtaisena maana. Suuri rakennemuutos tapahtui 1960- ja 1970-luvuilla. 


Tuula Heiskanen, Sirpa Syvänen & Tapio Rissanen (toim.) 
Mihin työelämä on menossa? — tutkimuksen näkökulmia 
Tampere: Tampere University Press 2019, 2019, 363—376. 
http://urn.fi/URN:ISBN:978-952-359-006-9 

Teollisuuden ohella palveluala laajeni ja maataloudessa työtä tekevien 
määrä väheni. Palkkatyöläisten määrän kasvu vaikutti myös työmarkkina- 
suhteisiin ammatillisen järjestäytymisen kasvun myötä, samoin työlain- 
säädännön uudistuksiin. Kun palkkatyöyhteiskuntaan siirtymistä siivitti 
teollisuustöiden lisääntyminen, niin myöhempien vuosien kehityslinja 
ammattirakenteessa on ollut teollisuuden työpaikkojen väheneminen ja 
palveluiden merkityksen kasvu työllistäjänä. Palvelualojen työpaikkojen 
tarjoajana julkisella sektorilla on ollut merkittävä rooli. Tällä hetkellä kol- 
masosa kaikista palkansaajista ja naisista lähes puolet on töissä julkisella 
sektorilla. Tehtävä- ja ammattirakenteiden muutos on ollut varsin huo- 
mattava viime vuosikymmeninä. Muutoksen taustalla kolme keskeisintä 
tekijää ovat olleet informaatio- ja kommunikaatioteknologian laajentunut 
käyttö, joka on synnyttänyt informaatio- ja tietotyöammattien joukon, 
demografinen muutos eli väestön nopea ikääntyminen ja toimintojen siir- 
täminen ulkomaille. Muutoskuvan toisella puolella ovat rakenteet, jotka 
ovat pysyneet samankaltaisina. Näistä tutkimus nostaa esille ammattien 
jakautumisen miesten ja naisten töihin. (Luku 2.) 

Yksi uudenlaisten tutkimusotteiden mahdollistaja on ollut tutkijoi- 
den käyttöön avautuneet tilastot ja rekisteriaineistot. Työolotutkimuksen 
aineistoilla on voinut tutkia fyysisten, psyykkisten ja sosiaalisten työolo- 
tekijöiden kehityslinjoja 1970-luvulta tähän päivään. Rekisteriaineistot 
ovat mahdollistaneet muun muassa työurien seurannan ja eri syistä johtu- 
neiden työurakatkosten jälkeisen työllistymisen. Yksi julkisuudessa paljon 
esillä ollut työelämäteema on ollut epätyypillisten työsuhteiden lisääntymi- 
nen kokoaikatyön kustannuksella. Tilastojen pitkittäistarkastelu ei osoita 
mitään radikaalia siirtymää epätyypillisiin työsuhteisiin. Osa-aikatyö on 
jonkin verran lisääntynyt tämän vuosituhannen kuluessa. Viimeisissä ti- 
lastoissa (2018) naispalkansaajista 21 prosenttia ja miespalkansaajista noin 
10 prosenttia oli osa-aikatyössä. Määräaikaisten työsopimusten osuus on 
pysynyt jotakuinkin samana tällä vuosituhannella. Naispalkansaajista 19 
prosenttia ja miespalkansaajista 13 prosenttia työskenteli määräaikaisessa 
työsuhteessa vuoden 2018 tilastojen mukaan. Palkansaajaryhmiä selvempi 


364 


Lopuksi: tutkimustieto työelämän käytännöiksi 


rakenteellinen muutos koskee yrittäjiä. Yksinyrittäjiä, ammatinharjoitta- 
jia, freelancereita ja apurahan saajia on aiempaa enemmän. Toinen keskus- 
telussa esillä ollut teema on työurien pirstoutuminen. Tilastollisen tarkas- 
telun mukaan valtaosalla palkansaajista työurat ovat edelleen olleet melko 
vakaat. Toisaalta on myöskin niin, että toimipaikkojen lakkauttamisen tai 
joukkoirtisanomisten seurauksena työpaikkansa menettäneiden osuus on 
tällä vuosituhannella ollut Suomessa muita OECD-maita korkeampi, mika 
tekee varsin ymmärrettäväksi julkisuudessa ilmaistut huolen aiheet. (Luku 
s.) 

Työelämän tulevaa muutosta luotaavissa kirjoituksissa nousee esille 
toistuvasti muutama tekijä muutosta aiheuttavina voimina. Teknologiat, 
kuten digitalisaatio, tekoäly ja robotisaatio nostetaan esille poikkeuksetta 
muutosvoimina. Samoin globalisaation merkitys nostetaan esille ja muis- 
tutetaan, että suomalainen työelämä ei ole erillinen saareke, vaan globa- 
lisaatio monimutkaistaa työmarkkinatilanteiden kehitystä ja heilahteluja. 
Suomalaisessa keskustelussa myös väestön ikärakenteeseen liittyvien teki- 
jöiden muutokset ovat entistä painokkaammin asialistalla työelämäasiois- 
ta puhuttaessa. Luvussa 11 ehdotetaan näkökulman laajentamista siten, 
että demografisiin muutoksiin liitetään ekologiset muutokset ja poliittiset 
turbulenssit, jotka saavat aikaan yhä enemmän muuttoliikkeitä. Edelleen 
luvussa todetaan, että tarkasteluun pitäisi ottaa kulttuuriset, arvoihin 
liittyvät, sosiaaliset ja ihmisen tason muutosvoimat. Näiden useiden eri 
tekijöiden dynamiikka on siinä määrin monimutkainen, että työelämän 
yksityiskohtaisessa kehityspiirteiden ennakoinnissa liian yksinkertaiset li- 
neaariset mallit sisältävät tulkintariskejä. (Luku 11.) 

Teknologia on vuosikymmenten saatossa ollut tekijä, jonka vaikutuk- 
sista sekä ihmisten työllistymismahdollisuuksiin että työn sisältöihin on 
kannettu huolta. Sama koskee tätä päivää. Kun teknologian käyttö korvaa 
ihmistyötä, niin jotkin ihmisten suorittamat tehtävät katoavat. Pajarisen 
ja Rouvisen (2014) tutkimus ennakoi automaation koskettavan kolmasosaa 
työllisyydestä. Tutkimus on tehty ammattien tasolla; kriittinen näkökul- 
ma tuloksiin nostaa esille sen seikan, että ammatit koostuvat monenlai- 

sista tehtävistä, joiden automatisoinnin todennäköisyys vaihtelee. Varsin 
pieni osa ammateista on kokonaan automatisoitavissa (luku 11, Arntz ym. 
2016). Maltillinen tulevaisuusennakointi teknologian työllisyysvaikutuk- 
sista voisikin olla sellainen, että teknologialla on merkittäviä työllisyysvai- 
kutuksia, joka tulee näkymään monien tehtävien katoamisena ja toisaalta 
myös uusien tehtävien ja ammattien syntymisenä mutta harvemmin koko- 
naisten ammattien katoamisena. 

Joidenkin tehtävien katoaminen ja uusien tehtävien syntyminen tu- 
lee aiheuttamaan muutoksia työn sisällöissä. Samoin työnteon ehdoissa 
on ennakoitavissa muutoksia. Jo nykyisessä työelämässä työteon aika- ja 
paikkasidonnaisuudet ovat joillakin aloilla ja tehtävissä löystyneet ja tä- 
män trendin voi olettaa jatkuvan erityisesti teknologiavälitteisessä työssä. 
Pitkittaistarkastelu työteon ehdoista osoitti kokoaikaisen palkkatyömallin 
kestäneen hyvin aikaa mutta ehkä tulevaisuuden suuntaan viittaava trendi 
on yrittäjyyden rakenteessa havaittu muutos (luku 5) samoin kuin moni- 
työsuhteisuustrendi (luku 11). Nämä trendit vastaavat muun muassa niihin 
tilanteisiin, joissa automaatio aiheuttaa työttömyyden sijasta tai ohella ali- 
työllisyystilanteita, joihin vastataan yhdistelemällä eri ansainnan muotoja. 

Yhteiskuntatieteellisessä teknologian vaikutuksia työelämään käsitte- 
levissä tutkimuksissa on muistutettu toistuvasti, että teknologia ei vaikuta 
suoraan ja sellaisenaan, vaan se tulee käyttöön työn organisoinnin kautta. 
Työn organisoinnissa on vaihtoehtoja ja nykyisen informaatioteknologian 
soveltamisessa niitä on vielä paljon enemmän kuin aikaisempien vuosi- 
kymmenten teollisuusautomaatiossa. Tämä on yksi muistutus siitä, että 
työn tulevaisuuden eteen tehdään valintoja ja niitä tehdään monilla tahoil- 
la ja monilla tasoilla. Maailmanpankin tuore raportti työn muutoksista 
on yksi yritys laittaa muutosvoimat, ennakoidut muutokset työelämässä, 
tarkastelutasot ja muutoksen hallinnan toimenpiteet samaan kehikkoon 


(World Development Report 2019). 

Teknologian Muuttuvat taidot Uudet liiketoimintamallit 
vaikutukset 
Julkiset toimenpiteet muutosten suunnan ja 
vaikutusten hallitsemiseksi 
Toimenpiteet 
Inhimilliseen Sosiaaliturvan Verokertymän 
pääomaan vahvistaminen aikaansaaminen 
panostaminen 


Osallisuus 
Tehokas palvelutuotanto, reilu verotus, 
äänen antaminen 

Päämäärät Valmistautuneet ihmiset, kilpailukykyiset markkinat, 
uusi sosiaalinen sopimus 


Kuvio 12.1. Työn luonteen muutoksiin vastaaminen (World Development Report 
2019) 


Raportti kohdentaa huomion kahteen työelämää koskettavaan alueeseen: 
muutoksiin yritysten toimintatavoissa ja muutoksiin ihmisiltä vaaditta- 
vissa taidoissa. Yritysten toimintatavoissa raportti nostaa erityisesti esille 
teknologian roolin yritysten rajoja häivyttävänä tekijänä. Alustojen kautta 
muodostetaan verkostoja ja mahdollistetaan monisuuntaista vuorovaiku- 
tusta asiakkaiden, tuottajien ja hankkijoiden kesken, millä saattaa olla kas- 
vava merkitys muun muassa kehittyvien maiden talouksille, mutta mikä 
saattaa vaatia myös uudenlaista ajattelua ja ratkaisuja yritystoiminnan ve- 
rotukselle. Taitovaatimuksissa raportti kiinnittää huomiota kolmentyyp- 
pisiin taitoihin, joiden merkitys tulee entisestään kasvamaan työmarkki- 
noilla. Näitä ovat kehittyneet kognitiiviset taidot, kuten monimutkainen 
ongelmanratkaisu, sosiaaliset taidot, joita tarvitaan esimerkiksi tiimityössä 
ja mukautumiskykyyn liittyvät taidot, kuten järkeily ja henkilökohtaisen 
hallinnan tunne haasteellisissa tilanteissa. Näiden taitojen rakentaminen 
vaatii inhimillisen pääoman kehittämiseen tarvittavia rakenteita, insti- 

tuutioita ja toimintapolitiikkaa samoin kuin elämänmittaista oppimista. 
Raportti lähettää vahvan viestin maailman valtioille, että työelämän muu- 
toksiin vastaamiseksi niiden on kohdennettava huomio inhimillisen pää- 
oman kehittymisedellytyksiin. Se vaatii pitämään huolta kasvatuksen ja 
koulutuksen edellytyksistä mutta myöskin sosiaaliturvasta, joka tasoittaa 
työmarkkinoiden toiminnasta yksilöille aiheutuvia riskejä. 

Tarve uudelle sosiaaliturva-ajattelulle on tunnistettavissa jo tämän päi- 
vän työelämässä. Nykyiset työurakatkoksiin sovellettavat työ- ja sosiaali- 
poliittiset toimenpiteet ja niiden kautta hoituva elämisen turva ovat läh- 
tökohtaisesti palkkatyöyhteiskunnan tuotetta. Yrittäjien, freelancereiden. 
apurahalla työtä tekevien ja monista eri työnteon muodoista ja lähteistä 
elantonsa kokoavan tilanteeseen ne soveltuvat huonommin. Pelkkä koko- 
aikaisen palkkatyön perspektiivi on riittämätön tulevan työelämän ja tu- 
levan työ- ja sosiaalipolitiikan haasteiden tarkasteluun vaan ennakoitavissa 
olevat työelämän muutokset on otettava huomioon. 

Muuttuva työelämä, joka ei lupaa vakaita työuria muuttumattomina 
pysyvissä ammateissa ja työtehtävissä on suuren luokan haaste paitsi kou- 
lutusjärjestelmälle myös laajemmin oppimisen ehtojen järjestämiselle. Po- 
litiikkasanastoon onkin jo juurtunut elämänmittaisen oppimisen käsite, 
joka pitää sisällään ajatuksen siitä, että oppimisen ehtojen turvaamisesta 
on pidettävä huolta ihmisen eri elämän vaiheissa ja elämän alueilla. Pasa- 
nen (2015) on tarkastellut koulutuskysymyksiä niin kutsutun uuden työn 
oloissa. Uuden työn hän liittää trendiin, jossa yritysten menestymismah- 
dollisuudet markkinoilla ja innovaatiokyky ovat enenevässä määrin riippu- 
vaisia työvoiman jatkuvasta uudistumiskyvystä. Uutta työtä hän kuvaakin 
aikuiskasvatuksellisena projektina, jossa kysymys on jatkuvasta oppimaan 
oppimisesta. Tässä kirjassa tuodaan esille esimerkkejä täydennyskoulutuk- 
sista, joissa työelämää ja sen muutosta koskeva tutkimustieto on sisällytetty 
suoraan koulutussisältöihin (luku 6; liite) samoin kuin kehittämishank- 
keissa toteutetuista työpaikalla tapahtuvan oppimisen tukitoimenpiteistä 
(luku 6; liite). 

Kirjassa käytetään käsitettä työelämän laatu. Hyvä työelämän laatu ja 
inhimillisen pääoman kehittymisedellytykset ovat kytköksissä toisiinsa, 
vaikka käsitteiden juuret sinänsä ovatkin peräisin eri tutkimusperinteistä. 
Työelämän laadulla on tutkimuksissa viitattu psykologisiin ja sosiaalisiin 
näkökohtiin työntekijän ja organisaation suhteessa. Empiirisissä tutki- 
muksissa siihen on katsottu sisältyvän muun muassa oikeudenmukainen 
palkkaus, terveellinen ja turvallinen työympäristö, mahdollisuus käyttää 
ja kehittää kykyjä, työyhteisön sosiaalinen toimivuus ja työn mielekkyys. 
Työyhteisö, jossa vallitsee hyvä työelämän laatu takaa puitteet paitsi yksi- 
lötason työhyvinvoinnille ja kuormitustasoltaan kohtuulliselle työlle myös 
inhimillisen pääoman kasvulle tarjoamalla mahdollisuudet henkilökoh- 
taiseen kehittymiseen ja oppimiseen työssä (luvut 6 ja 7). 

Työelämän kehittämisen valtakunnalliset ohjelmat ja niille varattu ra- 
hoitus ovat mahdollistaneet 1990-luvulta lähtien entistä painokkaamman 
huomion työelämän laadullisiin piirteisiin, jotka ovat myös työelämän 
tutkimuksen keskiössä. Luvussa 6 kuvattiin työelämän tutkimuskeskuk- 
sessa 1990-luvun alkupuolelta näihin päiviin jatkunutta työelämän kehit- 
tämishankkeiden sarjaa. Hankkeet osoittavat kiistattomasti, että huomio 
inhimilliseen pääomaan on hyväksi sekä organisaatioille että niissä työtä 
tekeville ihmisille. Hyvä tuottavuus ja korkea työelämän laatu eivät ole toi- 
siaan poissulkevia asioita vaan päinvastoin oikeanlainen panostus työelä- 
män laatuun vaikuttaa positiivisesti tuottavuuteen. Luvusta selviää, millai- 
set tekijät ovat osoittautuneet tutkimuksen tukemaa yhteistoiminnallista 
kehittämistyötä edistäviksi ja mitkä sitä jarruttavat tai estävät. Kehittämis- 
työhön osallistumista motivoi se, jos hanke vastasi johdon ja työntekijöiden 
todellisiin tarpeisiin. Todellisina kehittämiskohteina tunnistettiin muun 
muassa kiire, henkinen kuormitus, ristiriidat, kiusaaminen, epäasiallinen 
johtamiskäyttäytyminen ja liiallinen työkuorma ja niihin myös saatiin pa- 
rannuksia useissa hankkeissa. Kuormittuminen on kestoaihe, joka tulee 
vastaan niin kehittämishankkeissa kuin työolobarometreissa ja luvussa 7 
on tuoretta tietoa kuormituksen säätelystä, joka on hyödynnettävissä tu- 
levissa kehittämishankkeissa. Kehittämistyötä hankaloittivat sekavat ja 

epäselvät organisaatiorakenteet, valta- ja vastuusuhteet ja johtajien sitoutu- 
mattomuus hankkeeseen, samoin kuin aikaresurssit ja vuorovaikutuksen 
ja tiedonkulun ongelmat. 

Kehittämisen työkaluina edellä mainituissa kehittämishankkeissa 
on käytetty kommunikaatiota tukevia metodeita. Kommunikaatiota on 
pidetty tulevan työelämän yhtenä avainpätevyytenä muun muassa sen 
vuoksi, että vuorovaikutusosaamisen tarve lisääntyy palveluvaltaistuvassa 
työelämässä. Kehittämistilanteet ovatkin olleet paitsi työpaikan ongel- 
mien ja niiden ratkaisuvaihtoehtojen pohtimisfoorumeita myös samalla 
uudenlaisten kommunikaatiotapojen harjoittelupaikkoja. Työelämän vuo- 
rovaikutukseen sisältyy institutionaalisia rooleja (luku 8), jotka ovat läsnä 
myös kehittämistilanteissa. Kommunikaatiota tukevissa kehittämishank- 
keissa tavoitteena on varmistaa, että eri asemissa ja tehtävissä olevat ihmi- 
set saavat äänensä kuuluviin. Työelämän tutkimuskeskuksen kehittämis- 
hankkeissa onkin saatu rohkaisevia tuloksia, jotka ovat osoittaneet, että 
kommunikaatiotapoja muuttamalla voidaan saada esille sekä uusia ideoita 
työn tekemiseksi että aiemmin pimentoon jääneitä työntekoa kahlinneita 
asiantiloja ja tekijöitä. Työelämän vuorovaikutuksen tutkimus (luku 8) voi 
toimia tukena työelämän kehittämisessä tuomalla esille yhteistoiminnan 
ja keskinäisen yhteisymmärryksen ehtoja arkisissa työtilanteissa. Työelä- 
män muutos lisää teknologiavälitteisyyttä vuorovaikutussuhteissa, mistä 
syntyy uusia haasteita sekä työn järjestelyille että digitaalisten järjestelmien 
kehittäjille. Tutkimus voi auttaa ymmärtämään, mitä vuorovaikutuksen 
säännönmukaisuuksia uusiin tilanteisiin sisältyy ja miten ne voisi ja tulisi 
ottaa huomioon. 

Kirjassa on esimerkkejä sekä tutkimustiedon suorasta hyödyntämises- 
tä työelämän kehittämisessä että toisenlaisia esimerkkejä tiedon pitkästä 
tiestä käytännön toimiksi. Jälkimmäisistä kertoo työelämän sukupuolistu- 
neita rakenteita ja käytäntöjä käsittelevä luku 9. Monet työelämän asemat 
ja edut eriytyvät sukupuolen mukaan tavalla, jota voi kutsua hyvällä syyllä 
eriarvoistavaksi. Esimerkkeinä luvussa tuodaan esille palkkaus ja amma- 
tillinen segregaatio, jotka ovat sidoksissa toisiinsa. Naisten ja miesten vä- 

linen palkkaero on säilynyt sitkeästi, vaikka erilaisia politiikkaohjelmia 
onkin laadittu sekä Suomessa että kansainvälisesti. Tasa-arvovajeen ole- 
massaolo näkyy tasa-arvobarometrin kyselyssä, jossa vain joka viides nai- 
nen arvioi naisten ja miesten olevan tasa-arvoisia Suomessa ja miehistäkin 
vain vajaa puolet. Toisaalta Suomessa viitataan mielellään kansainvälisiin 
mittaustuloksiin, joissa Suomi näyttäytyy oikeutetusti tasa-arvon malli- 
maana monien naisten asemaa parantaneiden työ- ja sosiaalipoliittisten 
uudistusten ansiosta. On mahdollista, että kansallista ylpeyttä synnyttävä 
mallimaa-imago toimii jollakin tavoin hidasteena tarttua vakavasti havait- 
tuihin työelämän eriarvoistaviin käytäntöihin. Työelämän sukupuolijaot 
ovat esimerkki yleisemminkin työelämän kehittämisessä kohdattavista ta- 
soista ja tahoista. Sukupuolten tasa-arvossa kutoutuvat yhteen työelämä, 
politiikka ja talous. Sukupuolten tasa-arvon edistäminen on mahdollista 
sekä julkisuuden voimin ja poliittisin toimin että työpaikoilla ja niin muo- 
doin se on sekä monitasoista että monimuotoista. 

Työelämän kehittämishankkeissa tulee toistuvasti vastaan, että eri 
osapuolilla on toisistaan poikkeavat näkemykset ongelmista ja niiden 
korjaamisen tarpeista. Tasa-arvon edistämiseen tähtäävässä hankkeessa 
havaittiin, että myöskin ajatukset siitä, mitä tasa-arvo tarkoittaa, vaihte- 
livat. Työelämän tutkimuskeskuksen kehittämishankkeissa on sovellettu 
lähestymistapoja, joissa tutkija on käynnistämässä ja tukemassa kehittä- 
misprosessia mutta tunnistamassa ja tunnustamassa erilaisten näkökul- 
mien olemassaolon ja oikeutuksen sen sijaan että toisi valmiin tutkimuk- 
sen tuottaman näkökulman ratkaisujen pohjaksi. Kehittämishankkeiden 
lähivuorovaikutuksessa tutkija joutuu miettimään ja suunnittelemaan 
roolinsa ja saa siitä myös välittömän palautteen. Osallistuessaan julkiseen 
keskusteluun tutkimustulostensa pohjalta tutkijan kohdeyleisö ei sen si- 
jaan ole yhtä tarkkarajainen ja viestijäroolin määrittely voi olla hankalaa ja 
tuottaa myös ei-toivottuja tuloksia. 

Luvun 10 alkulauseet pysähdyttävät miettimään tutkijan vastuuta sii- 
tä, minkä viestin haluamme välittää ja minkä itse asiassa välitämme, kun 
puhumme julkisuuteen tutkimustemme tuloksista. Kun tutkija puhuu 

pitkäaikaistyöttömien kovasta ytimestä ja kroonisesta työttömyydestä, 
onko vaarana, että havainnollistamiseen sisältyy kohderyhmiä leimaavia 
mielikuvia, joihin poliitikot ja päätöksentekijät tarttuvat ja käyttävät niitä, 
Koistisen ilmausta lainaten, holtittomasti. 

Väärinymmärrysten riskeistäkin huolimatta tutkijalla on roolinsa tu- 
losten julkisuuteen saattajana. Yhteiskunnallisten kysymysten asettaminen 
globaalin taloudellisen ja poliittisen järjestelmän kehyksiin vaatii avarakat- 
seisuutta ja asiantuntijatiedon käyttöä. Yhteiskunnallisessa keskustelussa 
tutkijan tarjoama asiantuntijatieto asettuu yhdeksi näkökulmaksi muiden 
näkökulmien joukkoon, kuitenkin sillä erotuksella, että tutkimusetiikka 
vaatii tutkijaa tuomaan esille avoimesti näkökulmansa perustelut ja sen 
rajat. Näyttöön perustuva politiikka, jota luvussa 10 käsitellään, voi jou- 
tua kohtaamaan sen tilanteen, että asiantuntijatietoon pohjaavat analyysit 
tuottavat kilpailevia käsityksiä. Tilanteessa eteneminen edellyttää niin tut- 
kijoilta kuin tiedon käyttäjiltä taitoa lukea ja arvottaa tutkimusten tulok- 
sia, mikä tarve olisi otettava vastaan myös koulutushaasteena. 

Kirjassa on pohdittu tulevaisuussuuntautuneesti tutkimuksen haastei- 
ta. Historiallisessa katsannossa työelämässä on tapahtunut pitkin matkaa 
muutoksia: työn teon tavat ovat muuttuneet, uusia ammatteja on syntynyt 
ja toisia on kadonnut, samoin uusia toimialoja on syntynyt ja toisten toimi- 
alojen merkitys talouden kokonaisjärjestelmässä on vähentynyt. Voidaan- 
ko juuri nyt puhua jostakin erityisestä työn murroksesta vai asettuvatko 
tällä hetkellä havaitsemamme muutokset osaksi työelämän muutosten jat- 
kuvaa ketjua jätetään tässä avoimeksi kysymykseksi, johon eri kirjoittajilla 
voi olla erilaisia vastauksia. Yksi alue, jossa vallitsee laaja yksimielisyys, on, 
että lisääntyvä digitalisaation, robotisaation ja tekoälyn hyödyntäminen 
muuttavat työn teon tapoja. Tässä kirjassa on otettu tarkasteluun myös 
harvemmin esitetty kysymys, eli miten ne vaikuttavat tutkijan omaan työ- 
hön ja työn tekemisen tapaan (luku 11). Miten uusi teknologia tarkemmin 
ottaen tulee vaikuttamaa työhön jää tutkimukselle avoimeksi kysymyk- 
seksi. Opetukset aikaisempien vuosikymmenten teknologioiden vaiku- 
tuksesta työhön ja työelämään näyttäisivät tarjoavan vastauksen, että on 

olemassa vaihtoehtoisia työn tulevaisuuksia, joiden toteutumiseen voidaan 
vaikuttaa monella eri tasolla kansallisesti, kansainvälisesti ja työelämän 
osapuolten toimintakentillä. 

Toinen laajaa yksimielisyyttä keräävä aihe on globalisaation merkitys 
työelämän ehtoja muovaavana tekijänä. Työelämä on tutkimuksen koh- 
teena laaja kokonaisuus ja nykyiselläänkin tutkimusta tehdään yksilöta- 
solla, ryhmätasolla ja organisaatiotasolla samoin kuin koko yhteiskunnan 
tasolla. Globalisaation huomioon ottaminen sekä tuotantoelämän ehtoja 
muovaavana tekijänä että arjen työssä monikansallisissa ja monikielisissä 
ympäristöissä synnyttää uusia tutkimusaiheita ja uudenlaistenkin tutki- 
musotteiden tarpeita. 

Työelämän tutkimuksella on ollut aitoa kysyntää ja sitä ovat vahvis- 
taneet kansalliset työelämän kehittämisohjelmat. Tutkimuksen vaikut- 
tavuudessa työelämän käytäntöihin ja kehittämiseen on kuitenkin vielä 
paljon parannettavaa. Kaikki vaikuttavuuden parantamiseksi tehtävä työ 
ei riipu tutkijoiden omasta päätännästä, mutta monia asioita voi kuitenkin 
tehdä, jotta tutkimustieto löytäisi tiensä niiden luo, jotka sitä voisivat hyö- 
dyntää. Työelämän tutkimuksen aihepiirien kirjo on laaja ja sitä vastaten 
myös lähestymistapojen ja metodien valikoima on monimuotoinen (luku 
3). Vaikuttavuuden voi ennakoida olevan sitä parempi, mitä paremmin 
tutkimuksella pystytään tavoittamaan kokonaiskuva työelämästä ja siihen 
vaikuttavista tekijöistä. Se voi vaatia paitsi uudenlaisten tutkimusotteiden 
kehittämistä myös erilaisten lähestymistapojen ja metodien yhdistelyä sa- 
massa tutkimusprosessissa. Se voi tarkoittaa myös uudenlaisten aineisto- 
lähteiden avautumista tutkijoiden käyttöön. Jälkimmäisestä on esimerk- 
kinä tässä kirjassa rekisteriaineistojen laajentuneet käyttömahdollisuudet 
tutkimuksessa (luvut 4 ja 5). Rekisteriaineistojen käyttö on mahdollista- 
nut yksilöiden kohtaloiden seurannan pitkittäisanalyysissa. Näin on saatu 
eriteltyä tietoa esimerkiksi siitä, missä määrin työttömyys on kitkatyöttö- 
myyttä, suhdannetyöttömyyttä tai rakennetyöttömyyttä, ja mikä merki- 
tys aktiivisella työvoimapolitiikalla on niiden kannalta. Uudet aineistojen 

käyttöoikeudet ovat siis mahdollistaneet tutkimusta, joka tuottaa entistä 
relevantimpaa tietoa poliittisen päätöksenteon ja toimenpiteiden pohjaksi. 

Työelämän tutkimuskeskuksen ja Työelämän tutkimusyhdistyksen 
vuosittain järjestämät tutkimuspäivät ovat pitäneet ohjelmistossaan kes- 
tävän työn ja työelämän teemaa: mitä se käsitteenä tarkoittaa ja mitä eh- 
toja sille on. Antti Kasvion kirja Kestävä työ ja hyvä elämä antaa vastauk- 
sia näihin kysymyksiin. Kasvio asettaa kestävän työn käsitteen kestävän 
kehityksen laajempiin kehyksiin. Hänen analyysissaan globaali tarkaste- 
lukulma osoittaa, että kestävän kehityksen mahdollisuudet testataan ni- 
menomaan työelämässä. Ihmiset tarvitsevat kaikkialla maailmassa työtä 
turvatakseen toimeentulonsa ja tuotantoa, joka tarjoaa työtä. Kestävän 
kehityksen eri ulottuvuudet, ekologinen, taloudellinen, sosiaalinen ja in- 
himillinen, toimivat systeemisesti. Kilpailutaloudessa työtä tarjoavien yri- 
tysten on, voidakseen toimia ekologisesti, toimittava samalla taloudellisesti 
kannattavasti. Pelkkä taloudellinen kannattavuus ei kuitenkaan pitkälle 
kanna, jos työn maailmaan liittyvät sosiaaliset ja inhimilliset ehdot eivät 
ole kunnossa. Tässä kirjassa on käsitelty erityisesti sosiaalisia ja inhimil- 
lisiä ulottuvuuksia, jotka ovat tärkeitä paitsi jokapäiväisessä työn arjessa 
myös kestävyysnäkökulmasta luomassa olosuhteita sille, että ihmiset pys- 
tyvät osallistumaan työhön eläkeikään saakka: riskejä tasaavaa sosiaalitur- 
vaa työelämään osallistumisen katkospaikoissa, kohtuullisia työn ehtoja, 
työolosuhteita, joissa työkuorma ei vaaranna terveyttä ja työkykyä, työn 
sisällöllistä mielekkyyttä ja kehittymis- ja oppimismahdollisuuksia työssä. 
Työelämän kehitystä ohjaavia päätöksiä tehdään monilla tasoilla ja tahoil- 
la lähtien kansainvälisistä järjestöistä ja valtioiden toimista työmarkkina- 
järjestöjen, toimialojen, organisaatioiden ja työpaikkojen toimintaan ja 
ratkaisuihin. Työelämän tutkimuksen yksi potentiaalinen vahvuus antaa 
tiedollisia panoksia kehittämiseen on tutkimuksen monitasoisuus ja moni- 
muotoisuus. Vahvuustekijänä se edellyttää kuitenkin, että tiedosta kyetään 
rakentamaan kuvaa, jossa työelämän kehitystä säätelevät moninaiset teki- 
jät ovat näkyvillä. Työelämän tutkimuksen kiehtova potentiaali on, että se 

voi olla realistisesti mukana luomassa ajatuksia toivottavista tulevaisuuk- 
sista ja niiden ehdoista. 

Esisuunnittelu: ”Työtieteellisen jatko- ja 
täydennyskoulutuksen” suunnitteluhanke (1985-1987) 


Alussa oli aloite — ja aloitteentekijä oli Tampereen yliopiston kansanter- 
veystieteen laitoksella toiminut työsuojelupsykologian ja -sosiologian 
apulaisprofessori Juhani Kirjonen. Jussi oli tullut Jyväskylän yliopistosta 
Tampereelle osana tiimiä, joka oli vienyt läpi laajan ”Meteli”-tutkimus- 
hankkeen (Metalliteollisuuden työntekijöiden työolojen ja terveydentilan 
tutkimushanke). 

”Metelin” elinkaari oli kääntymässä jo iltaruskoon, mutta Jussi Kirjo- 
sen mielestä sen tulosten ja oppimiskokemusten hyödyntämiseksi kannatti 
ponnistella. Suomen Akatemiassa hän toimi työelämän tutkimusjaoston 
puheenjohtajana ja pyrki avaamaan uria samanlaiselle monitieteiselle tut- 
kimusyhteistyölle. Samaan aikaan hän vankisti työelämän tutkimuksen 
institutionaalista asemaa yliopistoissa. Tuolloin työelämän tutkimuksen 
kehittäminen Tampereen yliopistossa oli lähinnä yksittäisten tutkijoiden 
omakohtaisen asianharrastuksen varassa eikä muuallakaan ollut vahvasti 
resursoituja yksiköitä. 

Vuonna 1985 Sosiaali- ja terveysministeriö julkaisi selvityksen, jossa 
todettiin, että ”työsuojelun ja työterveyden erikoishenkilöstön jatko- ja 
täydennyskoulutus on pääosin järjestämättä ja sen kattavuus on heikko”. 
Tähän selvitykseen viitaten käynnistettiin opetusministeriön rahoittama 
suunnitteluhanke, jossa pyrittiin luomaan puitteet tällaiselle koulutuksel- 
le Tampereen yliopistolle. Samalla Jussi Kirjonen oli saanut käyntiin myös 
pienimuotoisemman täydennyskoulutushankkeen, jossa valtionhallinnon 
keskijohtoa perehdytettiin työelämän tutkimukseen ja tutkimustiedon 
hyödyntämiseen. Päähankkeen eli pysyväksi tarkoitetun tieteidenvälisen 
koulutusmallin suunnittelua varten Tampereen yliopiston rehtori asetti 
suunnitteluryhmän, jonka puheenjohtajana toimi itseoikeutetusti Jussi 
Kirjonen. Lääketieteellisestä tiedekunnasta olivat mukana Jeddi Hasan 
(työterveys), Tuula Heiskanen (työpsykologia) ja Hanna Tähti (altistumis- 
tutkimus). Muita tieteenaloja edustivat Matti Syvänen (psykologia), Ismo 

Lumijärvi (julkishallinto) ja Markku Mattila (Tampereen teknillinen kor- 
keakoulu, työsuojelutekniikka). Lisäksi työsuojelun erillislaitoksilta mu- 
kana olivat Vesa Parvi (Työsuojeluhallitus) ja Reijo Laitinen (Tampereen 
aluetyöterveyslaitos). Itse toimin tämän suunnitteluryhmän päätoimisena 
suunnittelijana. 

Oheishankkeen, jonka aluksi ajateltiin olevan kertaluonteinen työtie- 
teellinen täydennyskoulutusohjelma, ohjausryhmässä ja kouluttajina toimi 
Jussi Kirjosen johdolla osin samoja ihmisiä tai heidän yhteistyökumppa- 
neitaan. Mukana oli myös tutkijoita Jyväskylän yliopistosta. Koulutusoh- 
jelman koordinaattorina ja suunnittelijana toimi Tampereen yliopiston 
täydennyskoulutuskeskuksesta Karin Filander. 

Näiden kahden hankkeen rinnakkaiselo muodostui antoisaksi ja loi 
tilaisuuden laajentaa päähankkeen työsuojeluun ja työterveyteen kohden- 
tuneen erikoistumisperspektiivin yleisempään työtieteelliseen kokonais- 
tarkasteluun. Työtieteellisen lähestymistavan juuret olivat saksalaisessa 
työelämän humanisointiohjelmassa sekä työtieteellisessä koulutusajatte- 
lussa. Loppuraportissaan suunnitteluryhmä esitti työtieteellisen täyden- 
nys- ja jatkokoulutuksen järjestämistä kaksivuotisena projektimallisena 
postgraduate-maisteriohjelmana. Ohjelmalla tuettaisiin tutkivaa työelä- 
män kehittämistä sekä kehittämiseen assosioituvaa tutkimusta intensiivi- 
sellä yhteistyömallilla. 

Esitys oli sen ajan oloihin nähden ennakkoluuloton ja uutta etsivä, joka 
valmisteli pohjaa työelämän tutkijoiden uusille yhteistyömuodoille laa- 
jemminkin. Molemmilla tasoilla oltiin edellä aikaansa. Tärkeä kylvötyö 
oli tehty ja ilmapiiri oli muuttumassa otolliseksi uusille ratkaisuille. 


Perustamisvaihe: ”Toteuttamaan tehostettua 
työelämän tutkimusohjelmaa” (1987-1988) 


Ilmassa oli monenlaisia muutoksen merkkejä työtieteellisen koulutuk- 
sen suunnittelun loppuvaiheessa. Valtakunnan politiikassa keskustelun 

aiheena olivat työelämän muutosvisiot ja -riskit ja yleispoliittiseksi teemak- 
si nousi hallittu rakennemuutos. 

Myös työmarkkinajärjestöissä esiintyi uudenlaista kiinnostusta vah- 
vistaa työelämän tutkimusta. Niinpä esimerkiksi toimihenkilöiden kes- 
kusjärjestön STTK:n puheenjohtaja Jorma Reini esitti Aamulehden ko- 
lumnissaan suorasukaisesti Työelämän tutkimuskeskuksen perustamista 
Pirkanmaalle. Ja kun jotkut asettuivat epäilemään hankkeen tarkoituk- 
senmukaisuutta, hän kehotti uudessa kolumnissa epäilijöitä harkitsemaan 
asiaa uudelleen. Samaan aikaan Suomessa muodostettiin ensimmäinen 
sinipunahallitus. 

Myös Tampereen yliopistossa tapahtui johdon vaihdos, kun kokeneen 
rehtoritroikan seuraajiksi valittiin uuden sukupolven toimijat. Tämän siir- 
tymävaiheen yhteydessä käynnistettiin ensimmäisiä valmistelevia toimen- 
piteitä työelämän tutkimuksen aseman vahvistamiseksi ja niitä jatkettiin 
uuden rehtoritroikan ottaessa tehtävänsä vastaan syyslukukauden alkaessa. 

Yllättävän ripeästi ja hallinnollisen joustavuuden rajoja koetellen alet- 
tiin tehdä päätöksiä. Yliopiston hallitus teki periaatepäätöksen, jonka mu- 
kaan Tampereen yliopisto ryhtyy toteuttamaan tehostettua Työelämän 
tutkimusohjelmaa. Ohjelmaa varten perustettiin Työelämän tutkimuskes- 
kus ja ohjelman johtamista varten tilapäinen projektipäällikön toimi. Ne 
sijoitettiin hallinnollisesti yhteiskuntatieteellisen tiedekunnan erillislai- 
tokseen, Yhteiskuntatieteiden tutkimuslaitokseen. Kevään 1987 yliopiston 
budjettivalmistelun yhteydessä oli yhteiskuntatieteelliseen tiedekuntaan 
esitetty perustettavaksi myös alaltaan vaihtuva määräaikainen työelämän 
tutkimuksen professuuri. Syksyn budjettineuvotteluissa päätettiin perus- 
taa tämä virka ja sijoittaa se Työelämän tutkimuskeskukseen. 

Pyörät alkoivat pyöriä vinhasti ylätasolla, mutta Työelämän tutkimus- 
ohjelman työstäminen käynnisti koko yliopiston laajuisen työelämän tut- 
kijoiden joukkomobilisaation. Erityisen tärkeässä roolissa olivat aktiivises- 
ti toiminut projektipäällikkö Antti Kasvio ja vararehtori Reijo Raivolan 
johdonmukainen tuki. Työelämän tutkimusta haluttiin kehittää koko yli- 
opiston laajuisena yhteistyönä, ei pienehkön erillisyksikön sisäisenä toimin- 

tana. Samanaikaisesti, kun ohjelmaa valmisteltiin, keskusta käynnistettiin 
ja sisäisesti organisoiduttiin, tutkijat loivat useissa avoimissa kokouksissa 
ja seminaareissa suhteita naapuriyliopistoihin ja työmarkkinaosapuoliin. 
Työelämän tutkimusohjelman valmistuttua, se käännettiin myös englan- 
niksi ja sitä lähetettiin ulkomaisille sisarlaitoksille tiedoksi. Uusi tulokas 
herätti yllättävän paljon kiinnostusta maailmalla. 

Keväällä 1988 Työelämän tutkimuskeskus aloitti toimintansa vuok- 
ratiloissa Tullikatu 4 kiinteistössä. Toukokuussa vietettiin keskuksen 
käynnistämisjuhlaa pienen henkilökunnan ja lukuisten kutsuvieraiden 
iloitessa yhdessä sitä, miten rivakasti uusi yksikkö oli saatu käyntiin. Va- 
kiintuneemmat tilat saatiin myöhemmin ostoskeskus Tullintorin ylim- 
mästä kerroksesta. 

Alkuinnostus oli melkoinen ja yllättävän moni nuori tutkija sai erilai- 
sia starttirahoituksia, joiden turvin saattoi aloittaa tutkimuksensa uudessa 
yksikössä. Myös muutamat Suomen Akatemian tutkijat toivat omat hank- 
keensa Työelämän tutkimuskeskukseen. Näin sitä joukkuetta kertyi. Mat- 
kaan oli kuitenkin päästy ja matkalaisilla oli reipas ja innostunut mieli. 


Käynnistämis- ja vakiintumisvaihe: Kurkotuksia 
Suomen, Euroopan ja maailman kartalle (1988-) 


Edellisissä kehitysvaiheissa päähuomion kohteena oli suunnittelu- ja val- 
mistelutyö, jolla luotiin edellytyksiä uusille toimintamalleille ja uusille toi- 
mijoille. Seuraavassa kehitysvaiheessa keskiössä olivat tutkijat ja keskuksen 
yhteisöllinen arki. Vaikka Työelämän tutkimuskeskus oli osa Yhteiskun- 
tatieteiden tutkimuslaitosta, se sijaitsi fyysisesti eri paikassa. Niinpä arjen 
tasolla oli luontevaa puhua keskuksesta omana kokonaisuutenaan, jolle oli 
ominaista vahva yhteisöllisyys. 

Alusta lähtien oli selvää, että keskus ei voisi menestyä vain majoitta- 
malla yksittäisiä tutkijoita, jotka olivat saaneet eri tahojen myöntämiä ra- 
hoituksia. Tavoitteena oli luoda omaleimainen profiili, joka ei perustuisi 

eristäytymiseen vaan hakeutumiseen yhteistyöhön eri tahojen ja toimijoi- 
den kanssa. 

Aluksi näitä yhteistyö- ja naapurisuhteita vaalittiin järjestämällä ylei- 
sölle avoimia vierailuluentoja. Niillä vahvistettiin kontakteja muun muassa 
Työelämän suhteiden neuvottelukuntaan, Työterveyslaitokseen ja muiden 
yliopistojen työelämän tutkimusyksiköihin. Erityisen merkittävä tilaisuus 
oli vuonna 1989 järjestetty ”Palkansaajajärjestöt ja työelämän tutkimus” 
-seminaari. Sen yhteydessä käydyt keskustelut avasivat perspektiivejä ja 
käynnistivät monenlaisen hankeyhteistyön. 

Keskuksen oli nopeasti kasvettava hankehautomosta merkittäväk- 
si tutkimus- ja hanketoimijaksi. Osittain tässä voitiin nojata jo aiempiin 
hankekokonaisuuksiin ja niissä kasvaneisiin yhteistyöverkostoihin. Niin- 
pä esimerkiksi Liisa Rantalaihon johdolla toimineiden automaatio-, toi- 
mihenkilö- ja naistutkimushankkeiden seuraajahankkeita voitiin raken- 
taa myös monenkeskisinä hankkeina. Yksi niistä oli Suomen Akatemian 
verkostohanke ”Työelämän sukupuolistuneet käytännöt”, jossa vaikutti 
tamperelaisten — Liisa Rantalaihon, Tuula Heiskasen, Päivi Korvajärven ja 
Merja Kinnusen lisäksi joukko Helsingissä toimineita naistutkijoita. 

Antti Kasvio jatkoi vaatetusteollisuuden organisatoristen innovaa- 
tioiden tutkimista työparinaan Jari Aro. Jyväskylän yliopistoon siirtynyt 
Juhani Kirjonen jatkoi työtieteellisen koulutuksen pilottitoimintaa Tam- 
pereen ja Jyväskylän yliopistojen yhteistyönä. Tässä uudessa hankkeessa 
olivat keskeisesti mukana aiemmissa piloteissa toimineet Tuula Heiskanen 
ja Karin Filander. Nyt Karin Filander oli vuorostaan uuden hankkeen to- 
teutusta analysoiva tutkija. 

Oman lukunsa muodostivat työmarkkinajärjestöjen tai yritysten kans- 
sa neuvotellen käynnistetyt hankkeet tai pelkiksi yrityksiksi jääneet hake- 
mukset. Menestyksellisin ja pitkäkestoisin näistä oli kuntasektorin työor- 
ganisaatioihin ja työelämän kehittämiseen paneutunut Laatu-projekti. Sitä 
tukivat vahvasti niin Kunnallinen työmarkkinalaitos kuin ammattijärjes- 
tötkin, erityisesti KTV. Monijäsenisessä ja monitieteisessä tutkijatiimissä 
muutama jäsen oli ollut aiemmin työelämässä muissa tehtävissä ja sai ti- 

laisuuden jalkautua tutkijoiksi. Heistä tunnetuin oli Metalliliiton tutkija 
Kimmo Kevätsalo. Osa tutkijoita työskenteli aiemmin muissa tehtävissä 
Tampereen yliopistolla. Tutkimusryhmään kuuluivat Antti Kasvio (tie- 
teellinen johtaja), Satu Kalliola, Arja Kuula, Risto Nakari, Ilkka Pesonen, 
Helena Rajakaltio ja Sirpa Syvänen. Tuotosten teknisestä työstämisestä 
vastasi Seppo Antikainen. Hanke toteutettiin toimintatutkimuksena ja 
tutkimuskohteet olivat kuntia ja kuntayhtymiä eri puolilta Suomea. 

Samanaikaisesti keskuksen tutkijoihin liittyi myös aiemmin toimitta- 
jana työskennellyt Riitta Lavikka, joka toimi tekstiili- ja vaatetusteollisuu- 
teen kohdistuneissa hankkeessa. Omalla tavallaan työelämän kehittämisen 
haasteisiin paneutui Antti Saloniemi, joka toi keskukseen rakennusalan 
työsuojelututkimuksen. 

Erityisen lisän keskuksen profiiliin on antanut omalla ja tiimiensä pa- 
noksella Simo Aho. Hän toi keskukseen työllisyyden, työttömyyden ja nii- 
den välisen harmaan vyöhykkeen tutkimisen. Oman empiiris-tilastollisen 
työnsä rinnalla Simo kätilöi liitännäishankkeita, joissa toimivat mm. Sirpa 
Kolehmainen, Juho Saari ja Jarmo Peltola. Simo Aho löysi keskukseen ko- 
nemestariksi Tapio Rissasen. Riikka Kivimäki tutkimusryhmänsä kanssa 
tutki työelämän ja perhe-elämän yhteensovittamista ja käytti tutkimuksis- 
saan suuria empiirisisiä aineistoja. 

1980-luvun lopulla koulutuspolitiikka koki murrosvaiheen ja uusia 
vaikutteita alettiin hakea pohjoismaisesta ja eurooppalaisesta yhteistyöstä. 
Niinpä silloin alkuun, väljillä starttirahoituksilla keskukseen tulleina sekä 
minä että Arto Juhela, löysimme paikkamme kahdesta eri konsortiosta, 
jotka saivat pitkäkestoisen rahoituksen Jatkuvan koulutuksen tutkimus- 
ohjelmasta. 

Omalla kohdallani tätä paikallista yhteistyötä merkittävämmäksi muo- 
dostuivat jo keskuksen alkuvaiheessa tehdyt avaukset kansainväliseen yh- 
teistyöhön. Niiden kautta profiloiduin kansainvälisillä kentillä toimivaksi 
kansalliseksi asiantuntijaksi, jonka Suomen valtio halusi lähettää Euroo- 
pan ammatillisen koulutuksen kehittämiskeskukseen (Cedefop) vuonna 

1994. Ja tätä tietä päädyin aluksi tilapäiseksi EU-virkamieheksi ja myöhem- 
min kansainväliseksi tutkijaksi. 


Muistelujen päätteeksi 


Kun katson pikaisesti taaksepäin, niin voin todeta, että Työelämän tutki- 
muskeskuksen perustaminen antoi vahvan impulssiin koko yliopiston laa- 
juiselle voimien kokoamiselle. Keskus ei eristäytynyt, vaan haki toimivia 
yhteistyösuhteita muissa yksiköissä toimivien tutkijoiden kanssa. Samoin, 
keskus ei suinkaan jäänyt paikalliseksi yksiköksi, vaan haki ja saavutti laa- 
jempaa kantavuutta. Eräs hiljaisempi, mutta sittenkin näkyvä saavutus oli 
”Työelämän tutkimus” -lehden perustaminen yhdessä Työpoliittisen yh- 
distyksen kanssa, jonka toimitustyöstä vastasi Katri Pyykkö. Niinpä perus- 
tamisen yhteydessä asetettuihin odotuksiin kyettiin hyvinkin vastaamaan. 

Perustamis- ja käynnistämisvaiheen jälkeen koittivat 1990-luvun lama- 
vuodet ja tiukemmat tutkimusbudjetit. Startti- ja kärkihankkeiden jälkeen 
piti löytää uudenlaisia toiminnan jatkomahdollisuuksia. Haasteena oli var- 
mistaa omilla ansioilla ja ideoilla jatkuvuus hyvin alkaneelle toiminnalle. 
Tässä auttoi tutkijoiden välillä vallinnut hyvä yhteishenki, johon osansa 
antoi pätevä toimistohenkilökunta. 

Mutta aivan kaikessa ei kuva ollut ihan auvoinen. Oli myös yliyrittä- 
mistä, monen raudan tulessa pitämistä, omiin rajoihin törmäämistä ja 
muunkinlaisia kasvukipuja. Niistäkin piti selvitä yli ja toki selvittiinkin. 
Kun lähdin keskuksesta maailmalle kesällä 1994, oli keskus jo siirtynyt sel- 
västi uuteen vaiheeseen. 

Työelämän tilaan ja siinä tapahtuviin muutoksiin 
vaikuttavat monet tekijät globaaleista ilmiöistä 
työpaikkakohtaisiin tapahtumiin ja toimenpiteisiin. 
Tässä artikkelikokoelmassa etsitään vastausta 
kysymykseen ”Mihin työelämä on menossa?” 
lujasti tutkimuksiin tukeutuen. 


Kirja tarkastelee työelämän ilmiöitä monitasoisesti 
kattaen niin muutoksen rakenteelliset 
kehityskulut, työvoimapolitiikan roolin, 
organisaatiokohtaiset käytännöt kuin yksilöiden 
kokemuksetkin. Artikkeleissa käsitellään muun 
muassa työelämän tasa-arvoa, työn muutosta ja 
työstressistä palautumista. 


Teos palvelee eri lukijaryhmiä: tutkijoita, 
opiskelijoita, päätöksentekijöitä, suurta yleisöä 
ja julkista sanaa. Tutkimuksen hyödyntämisen 
näkökulma on otettu huomioon teosta 
kirjoitettaessa. 


